
PARTEA A TREIA



DE-A V-AŢI ASCUNSELEA



1) INEVITABILUL PROLOG



Tanti Raliţa mă prelucrează, boscorodindu-mă la cap:

Asta-i situaţia, Al, băiatule! După cele petrecute şi păţite la Posada, ca să nu mai pomenesc nopţile de groază de la Colţiilupchii, ce mare brînză ai făcut? Nici măcar de-aia de 16.30! Unde-s romanele? N-ai zmîngălit o singură pagină. Dar ai păpat două concedii de creaţie. Crezi că te mai ţin în slujbă oamenii ăia de la revistă? Mai bine m-apucam eu să-ţi scriu aventurile, aşa cum le-a scris doctorul Watson pe cele ale tovarăşului Sherlock Holmes, şi tot ieşeam la un liman. Ce-ai de gînd, domnule? Văz că te-ai mai şi întremat. Pe puţin două ocale! Unde ai să ajungi?… Nu-i uman, băiatule, ce se-ntîmplă!…

În afară de faptul că băiatul, adică subsemnatul, a sărit oleacă de cincizeci de anişori, restul corespunde realităţii. Dar mătuşă-mea, spre norocul meu, pune stavilă gurii, pentru a-şi înşuruba în ea o mărăşească. Este a şasea pe care o aprinde. Asta numai de cînd a venit şi s-a instalat la biroul meu, evacuîndu-mă din unicul fotoliu al casei. Soarbe din cafea,  cred că-i a patra,  pregătindu-se să-şi continue şi să-şi ducă la bun sfîrşit permanenta ei criză de logoree cronică şi incurabilă.

Înţeleg să profit de ocazie, pentru a-mi slobozi nervii:

Uite ce-i, tanti Raliţo, dacă voi fi lăsat în pace, dacă mi se vor organiza condiţii de creaţie minimale: linişte, hrană, lumină şi zile fără vizitatori sau telefoane, dacă se va desfiinţa tramvaiul de pe Calea Moşilor, dacă nu te vei mai apuca să-mi meştereşti Bombiţa (e vorba despre Fiatul meu 600 D), ar exista toate şansele s-ajung foarte departe… Adică să-mi termin romanul, să-l predau la editură, şi să mă bucur de binefacerile unui meritat succes!…

Dar n-apuc să exprim, la nivelul dorit, toată durerea ce mă consumă, căci este cineva, afară, care încearcă să demoleze faţada clădirii, bubuind în uşă cu amîndoi pumnii, plus (eventual) şi-un picior. În acelaşi timp se dezlănţuie şi soneria telefonului, de intră în vibraţie geamurile odăii.

Sar ca ars de pe scaun, de parcă mi s-ar fi instalat un reşou electric dedesubt, răstorn cafeaua, fără mari pierderi (dacă nu punem la socoteală pantalonii pătaţi) şi răcnesc la tanti Raliţa:

Răspunde, întreabă cine este, şi spune că nu-s acasă!… E bine?

O fi, dar nu-i uman ce se-ntîmplă, Al, băiatule!

Dar n-am vreme de pierdut, fug la uşă; pentru a opri operaţiunile de distrugere. Deschid. În faţă-mi, proţăpită în prag, tortura mea cotidiană: madam Anuţa. Plînsă, duhnind vapori uşor identificabili, rage în cheia de fa:

Domnu, dă fuguţa pîn-la noi… că iar mă omoară Gheorghe!…

Normal! Parcă ieri s-a-ntors de la cura de dezintoxicare…

Madam Anuţa smiorcăie, scîncind ca un cîine gutunărit:

D-apăi cum să nu! Tocmai d-aia. Zicea că l-au făcut bine! Nu i-am dat decît o juma de palincă… de la noi… adusă de sor-mea… Şi-i gata! Mort! Nu le-a ieşit tratamentul!…

Vecina noastră, spălătoreasă în clipele libere, cînd nu se îngrijeşte de readucerea la realitate a beţivanului de bărbatu-său, este de undeva, de prin Ardeal, dintr-o localitate pe unde rachiurile nu coboară niciodată sub 60 de grade (Celsius, în nici un caz!).

Întors în biroul meu (proprietate personală) observ că tanti Raliţa trage zdravăn din mărăşeasca ei, pesemne alta, păzind receptorul aşezat cu grijă în farfurioara plină cu zaţ de cafea.

Cine-i la telefon? N-ai spus că-s plecat?

Sigur că nu! E unul pe care-l interesează acceleratele şi rapidele de Constanţa. I-am spus să aibă răbdare, pînă vii tu, că eu nu le ştiu, că am Trabant şi nu umblu cu trenul…

Iau receptorul şi urlu disperat:

Domnule, nu-i uman ce se-ntîmplă! Primul rapid pleacă la zece treizeci… următorul la douăsprezece şi cinci… şi mai e unul pe seară, la nouăsprezece şi trei, cu locuri rezervate…

Cetăţeanul, destul de calm după atîta aşteptare, întreabă alene:

Buuun! Astea-s rapide… ceva accelerate n-aveţi?…

Sigur că nu!

Nu-i bine ce se petrece. Am început să vorbesc şi eu ca tanti Raliţa.

Telefonul tace. Individul a închis fără să mulţumească.

Şterg demoralizat zaţul. Şi de pe receptor, şi de pe urechea mea proprie. După care mă adresez mătuşă-mii:

Ce-ar fi să studiezi şi matale un mers al trenurilor? Ţi-ajung atîtea manuale practice, de depanare auto. Cred că le-ai învăţat pe dinafară, din moment ce nu mai merg ca lumea nici Trabantul dumitale, nici Fiat-ul meu…

Tanti Raliţa primeşte din voleu, apoi returnează:

Hăţ, că te făcuşi spiritual! Dacă nu eram eu, rămîneai cu Bombiţa în şoprul găinilor de la Comarnic.

Decît să-mi reamintească performanţele ei de mecanic auto, prefer să bat în retragere şi să las totul baltă. Să tac!

Pe undeva, dar nu prin sectoarele esenţiale, s-ar părea că tanti Raliţa se află în posesia unei oarecari doze de adevăr. Şi anume, atunci cînd citează creşterea în greutate a personalităţii mele. Vor rămîne o enigmă, nu numai pentru mine, ci şi pentru amicii mei Doru-doctoru şi Sandu-babandu, eminenţi dieteticieni, neaşteptatele succese actuale obţinute în materie de hiperponderabilitate. Mai ales dacă apreciem terifiantele evenimente, trăite la Posada şi Colţiilupchii, la justa lor valoare.

Dacă în timpuri normale cîntăresc în jur de o sută (şi ceva) kilograme, după nefericitele mele expediţii indicatorul torturantului aparat de măsură s-a dereglat complet. Nici nu-mi convine să deconspirez cît arată. Estimarea lui tanti Raliţa, aproximînd la două ocale sporul înregistrat, este mai mult decît aleatorie.

Al Conan Doi, adică eu, detectiv amator de excepţie (în timpul liber şi concedii), iar în cadrul orelor de serviciu talentat şi apreciat ziarist, se află într-o veche şi nerezolvată dispută cu specialiştii de la Institutul de Endocrinologie. Dînşii, dragii de ei, luînd în consideraţie parametrii mei (1,68 m pe înalt. 0,77 m pe lat) susţin cu încăpăţînare că ar fi cazul să mă plasez pe o orbită care să graviteze în jurul a (maximum) 70 kilograme.

În orice fel aş suci-o şi învîrti-o, pretenţia dînşilor mi se pare de domeniul ocultismului sau, în cel mai bun caz, al science-fiction-ului. Cunoscîndu-mi mai aprofundat posibilităţile, susţin că-i bine şi aşa, cum m-a proiectat maica-natură.

Ameninţîndu-mă şi somîndu-mă să slăbesc cît mai repede, c-altminteri intru în dificultate, s-a încheiat şi perfectat între noi un soi de gentlemens agreement, conform căruia urmează să ţin o dietă severă (în limitele omeneştilor mele slăbiciuni), iar dînşii să mai lase ceva la cîntar (în aceleaşi limite). Din clipa semnării acordului, într-un cadru solemn (la Capsa), ţineam regim de trei ori pe zi, dimineaţa, la prînz şi seara, înainte de fiecare masă. Spre surprinderea tuturor, cîntarul rămăsese staţionar. Puţin traficat, arăta chiar cu vreo patru sute de grame mai jos. Toată lumea era mulţumită. Cu excepţia nevesti-mii. Bulgăroaica de Penke, de gardă lîngă manualul de dietetică (ediţia 1972), îmi expunea, la fiecare abatere, cantitatea de calorii depăşită. Şi le ştia pe dinafară…

Sînt două săptămîni de cînd m-am întors de la Colţiilupchii. Complet defenestrat, cum se pronunţă un prieten de-al meu, de la Sinaia-Cumpătu. Acum s-ar zice că-s într-un fel de convalescenţă, de restaurare a întregului organism (inclusiv sistemul nervos) puternic zdruncinat de fantasticele experimente ale domnului Gulliver Naiba, magul localităţii respective.

La Posada, stresat de rocamboleştile evenimente petrecute la pensiunea doamnei Mariţa Nachtigal, nu reuşisem să scriu nici măcar un rînd. Romanul mult visat se dusese pe apa-sîmbetei.

A doua tentativă, cea de la Colţiilupchii, s-a soldat c-un rezultat absolut asemănător. Faliment general. Pe toate liniile frontului creaţiei literare.

Redactorul-şef al revistei ce-mi utilizează talentele, băiat subţire şi mare lector de romane poliţiste, aflînd dezastruoasele mele experienţe,  în căutarea unei oaze de linişte, unde să-mi pot termina romanul proiectat,  mi-a acordat o nouă prelungire a concediului de creaţie. Acum nu mi-a rămas decît s-aştept. Prietenii, neamurile, tanti Raliţa şi mulţi alţi binevoitori investighează de zor. Se caută o oază de linişte. Cu înfrigurare. Trebuie să existe şi aşa ceva. Că ţara-i mare!

Deocamdată zac în birou, o ascult pe tanti Raliţa, posesoarea celei mai formidabile biblioteci de romane de aventuri din capitală, precum şi-a unui autoturism,  dacă Trabant-ul se poate numi astfel,  mă perpelesc de necaz, că nu mi-au reuşit expediţiile, ard de nerăbdare să plec undeva la lucru, aştept ca pe ace să vină nevastă-mea, Penke bulgăroaica, să mi-o ia de pe cap pe tanti Raliţa, s-o ducă la vreun cinema, să vadă un western sau Filiera franceză, ca nu cumva să rămînă la micul ecran, fiind moartă după seriale de tip Sfîntul, El fugitivo, Răzbunătorii, Incoruptibilii. Invadatorii sau Mannix.

Fie vorba între noi, m-am preocupat personal de extragerea siguranţelor televizorului. Nu sînt sigur că asta-i denumirea corectă a minusculilor cilindri de sticlă pe care i-am adăpostit în buzunarul de la pantaloni, dar am constatat o perfectă stare de paralizie a Temp-ului.

Şi totuşi, asta nu-nseamnă prea mare lucru. Tanti Raliţa, aflată într-un stadiu avansat al dezlănţuirii cunoştinţelor ei tehnice,  în ciuda celor 70 de ani ai domniei sale, plus mărunţişul pe care nu-l divulgă,  ar fi capabilă să le înlocuiască pe furiş, chiar cu ace de păr. N-ar fi pentru prima oară. Tot aşa mi-a reparat şi fierul de călcat electric. Înlocuindu-i nichelina cu sîrmă de 0,1 mm. Dacă nu săreau automatele transformatorului de pe Calea Moşilor, lăsînd fără lumină tot cartierul, ardeam integral, ca nişte şobolani.

Tanti Raliţa începe să se foiască în fotoliu. Pesemne că-i lipseşte ceva. Dar n-o rabdă inima prea multă vreme, deoarece o aud glăsuind:

Al, băiatule, văz că Penke întîrzie. Dau o fugă pînă la bucătărie, să mai fierb niscaiva cafea. Bei şi tu una?

Nu mă ispiti, Satano! Mi-ajung cele patru de pînă acum. Dacă pompez în mine atîta cafea, precis intru în trepidaţie. N-ai impresia că abuzezi cu cafelele?

La vîrsta mea nu mai contează. Îţi fac şi ţie o ceaşcă, să fie şase cu cele dinainte. Poate te mai trezeşti din starea asta de alergie…

Vrei să spui apatie!…

Nu mă-nvăţa tu pe mine! Alergie sau apatie, la tine tot aia-i. Oricît ai fi de dezumflat, din pricina celor păţite, nu se observă nimic pe chipul tău. Ba dimpotrivă…

Nu mai dovedesc să-i răspund percutant, definitiv şi maliţios, aşa cum procedez cînd mă calcă cineva pe coadă. Scumpa de tanti Raliţa a şi dispărut din peisajul ambiant, gonind într-un cross demenţial spre atelierul alimentar al locuinţei…

După cîteva clipe, din sectorul respectiv parvin zgomote neliniştitoare. Vigoarea explozivă a mătuşi-mii nu se dezminte.

Cîtă vreme tanti Raliţa se îndeletniceşte cu recuperarea veselei (dacă o mai fi rămas ceva) pornesc şi eu să edific un bilanţ sumar, pentru uz propriu, al activităţii mele din ogorul literaturii.

Din cea mai fragedă vîrstă, de cînd am ascultat înfiorat primele basme folclorice de aventuri,  şi sînt cîţiva ani de atunci,  am fost şi continui să fiu un pătimaş îndrăgostit de proze poliţiste. Pentru mine, şi astăzi, Făt-Frumos era un detectiv amator de excepţie. Un Mannix popular. Şi, pe măsură ce înfulecam biblioteci întregi de romane aventuroase, aprovizionîndu-mă copios din stocul supranormativ al mătuşă-mii Raliţa, am simţit născîndu-se în mine necesitatea de a scrie literatură poliţistă.

Iar în ultimul timp, de vreo patru ani încoace, mă chinui să impun editurilor noastre o creaţie din cele mai valoroase. E vorba de cele şase romane scrise de mine. Scrise, rescrise şi transcrise. În cîte şase exemplare.

Datorită însă unei inexplicabile opacităţi a redactorilor, nici unul din ele n-a văzut lumina tiparului. Fapt care nu i-a reţinut să corespondeze la infinit cu mine, cerîndu-mi mereu modificări, care de care mai constructive.

Acuma, mulţumită preţiosului ajutor primit din partea editurilor bucureştene (şi din provincie), după ce-am operat multiple combinaţii, schimbări şi suduri, tăieturi şi adăugiri, pot afirma că-s posesorul unei opere literare perfect puse la punct. Dar tot nepublicată.

Neamurile, directe şi colaterale, finii şi cumetrii, prietenii şi colegii din presă au citit-o cu sufletul la gură. După aprecierea lor, bineînţeles de cea mai înaltă calificare, toate cele şase romane sînt excepţionale, geniale.

Şi-atunci mă-ntorc şi-ntreb: de ce să-mi subapreciez literatura, de ce să cad în acelaşi păcat ca şi redactorii editurilor? De ce să-mi consider romanele ca aparţinînd unui gen minor, numai pentru faptul că-s (aşa-zis) poliţiste? Oare domnul Balzac nu s-a aplecat şi dînsul asupra acestui palpitant domeniu? Sau Fiodor Mihailovici. Da, chiar Dostoievski!

Nu mă vor ei? Nu-i nimic. Îi vreau eu. Nu le plac primele mele şase romane? Bun! Să fie sănătoşi. Scriu altele. Am idei să umplu o întreagă bibliotecă.

Şi m-am aşternut îndrăcit pe lucru. Am ticluit un subiect formidabil. Cînd i l-am povestit redactorului meu şef, expunîndu-i un rezumat de tip sinopsis, a rămas literalmente cu gura căscată. Drept care, după ce şi-a revenit, mi-a acordat pe loc un substanţial concediu de creaţie. Din păcate, fără plata salariului.

Cele de mai sus s-au întîmplat acum cîteva luni. De atunci şi pînă în momentul de faţă, într-un termen record, am ratat două concedii de creaţie. Primul la Posada. Al doilea la Colţiilupchii.

Cu toată bunăvoinţa manifestată de redactorul-şef, deocamdată nu pot beneficia de prelungirea celui de al doilea concediu de creaţie. După cum aţi observat, aici, în locuinţa de pe Calea Moşilor, n-am linişte. Mi-e imposibil să mă concentrez. Nu pot fructifica înlesnirile furnizate de acest om de gust, de rară calitate artistică, care-i şi un redactor-şef de excepţie. Dacă nu s-ar comporta ca atare, i-aş sista accesul la bibliotecile noastre reunite, a mea şi-a mătuşă-mii Raliţa. Fără colecţiile de aventuri, acumulate acolo decenii de-a rîndul, ar suferi crunt, privat astfel de unicul tranchilizant, sedativ şi somnifer eficient, atît de necesar insomniilor sale rebele.

Mă trezeşte din reverie (hai să-i zic aşa, că sună mai literar) un vuiet fantastic, un uruit de groază, prevestind cataclisme. Nefiind pentru prima oară victima unui sinistru, aştept calm desfăşurarea evenimentelor. Care evenimente nu se lasă mult aşteptate.

Tanti Raliţa, parcă lansată la Houston de-o rachetă Saturn, aterizează în birou. Pe brînci. Şi nu de una singură. Pentru că,  abia acum realizez sursa neobişnuitului zgomot,  este însoţită de tava pe care, probabil, fuseseră ceştile de cafea, termosul, linguriţele şi zaharniţa. Tava, mare cît o tingire, răsună în continuare ca un gong, izbită succesiv de obiectele mai sus menţionate, care, deşi sînt destinate uzului casnic, sosesc şi ele, pe rînd, glisînd pe parchetul ca oglinda.

Mătuşă-mea, fără să fie cîtuşi de puţin stresată de cele petrecute, se aşază comod pe încăpătorul ei fund, îşi trage sufletul, priveşte amuzată la termosul scăpat intact, după care suspină uşurată:

Slavă Domnului! Mi-era teamă că trebuie să fierb altă cafea: dar să ştii că nu-i uman ce se-ntîmplă! Cine vă pune să lustruiţi în halul ăsta parchetul? Dacă-mi spărgeam capul?

Bine că n-ai spart termosul şi ceştile!

Tanti Raliţa, adunîndu-se lejer de pe jos, înşfacă tava şi dispune pe ea vesela risipită. Apoi, după ce-o lasă pe colţul biroului, dispare iarăşi din peisaj, pornind lent spre bucătărie. De data asta nu se mai grăbeşte. Din mers, mă anunţă răcnind, tocmai din fundul coridorului:

Aşterne şi tu un ziar pe birou, c-aduc cevaşilea de mîncare. Să ne venim în fire. Cafeaua o bem pe urmă.

Întoarcerea mătuşă-mii, nu mai are acuma nimic senzaţional. Trăgînd concluziile de rigoare, se răzbună, păşind desculţă pe parchetul asasin. Cînd i-o vedea Penke amprentele picioarelor (măsura 46, pe puţin), precis că va trebui să stau vreo două zile prin curte. Nu suport duhoarea cerii de parchet. Şi mai sînt unii care o folosesc ca unguent antireumatismal!

Cevaşilea de mîncare, ca să utilizez formularea mătuşă-mii, se dovedeşte a fi devastarea stocului din frigider. Frigero-Lux, de 240 l.

Nemaiavînd la îndemînă o tavă corespunzătoare, a îngrămădit totul în paporniţa cu care căram pe vremuri lemnele de foc. Deşi întinsesem pe birou un ziar de 8 pagini, ediţia de miercuri, a fost nevoie să mai adaug şi-un Magazin.

Acum trecem la cafele!  hotărăşte Raliţa.  Sau mai vrei o bucăţică de friptură?

Cînd apreciez din ochi ceea ce mai rămăsese din spata de porc, preparată la cuptor şi pusă la rece, s-o avem pentru duminică, cînd vor veni finii la masă, mă cuprinde o milă nespusă şi-i spun mătuşă-mii:

Să ştergem orice urmă a crimei! Dă-o şi pe-asta! Şi să nu mai pomeneşti de faptul c-am crescut în greutate…

N-ar fi fost nimic, dacă te-ai fi mulţumit numai cu friptura. Doară nu îngraşă. Aşa ţi-au spus şi doftorii ăia, ai tăi. Nu uita c-ai ras şi şunca, şi brînza, telemeaua de baltă, de la Coşereni, şi roşiile, şi-o juma de pachet de unt, şi…

Opreşte-te, tanti Raliţo! Am fost forţat! Dumneata m-ai împins!

Foarte puţin! Pentru c-apoi ai alunecat singur pe panta lăcomiei. Şi să mă mai slăbeşti cu glandele! Te-ngraşi din crăpelniţă, nu din pricina hipofizei.

Bine, dar şi matale ai mîncat laolaltă cu mine!…

O fi, nu zic nu, am ciugulit şi eu, de ici, de colo…

O sfîntă indignare mă cuprinde, aprinzîndu-mi în vine un cumplit dor de răzbunare. Abia mă abţin, din răsputeri, să n-o jignesc pe tanti Raliţa, atunci cînd îi declar ritos:

Atunci să ştii că nu-i uman ce se petrece, ca să-ţi iau vorba! Brînza eu am topit-o? Şi caşul, şi urda? Dar costiţa afumată? Barem eu, unul, nici nu m-am atins de ea, m-am rezumat la friptură. Şi cine a ras un kil întreg de roşii, de expoziţie? Hai, că-i prea de tot, zău aşa!

Tanti Raliţa nu se pierde cu firea:

Să zicem c-ar fi aşa! Ce, îţi pare rău? N-am primit de la străini, am fost ospătată de nepotu-meu! Şi, la urma urmei, ce vrei de la sufletul meu?

Oftez din adîncul rărunchilor, să-mi treacă accesul de furie, apoi îi spun mai blajin:

Cafea! O cană, de-a mare! Asta vreau, şi nimic mai mult!

Mi-o fi dînsa rudă de sînge, însă nu mă bucură deloc faptul că-i moştenesc, încă de pe acum, felul de-a vorbi. Chiar observ, cu îngrijorare, supraveghindu-mi limbajul, folosirea unui bagaj de cuvinte cu totul străin. Şi nu-i bine! Pentru că tanti Raliţa, cu fiece zi pe care-o smulge vieţii, întreprinde noi şi uluitoare achiziţii lexicale. Atît de îmbelşugate şi surprinzătoare, încît mă tem serios pentru puritatea limbii romanelor mele.

În timp ce adîncesc reflecţiile de mai sus, tanti Raliţa îmi ghiceşte în cafea. În orice caz, fiind cafea rîşnită de 8,30 lei, nu din cea superioară, nu sînt dispus să dau crezare tuturor bazaconiilor îndrugate de mătuşă-mea. Mai ales cînd mi-amintesc că s-a apucat să ghicească în cafea abia în ultimul timp, învăţînd de la croitoreasa dînsei, de pe Vergului.

Şi-uite-aşa, Al, băieţelule! Avem, adică ai aici un drum lung. Apoi citesc în zaţul ăsta nenorocit, că-i măcinat prea mare, şi-o veste bună. Pentru tine, bineînţeles. C-o fi azi, sau mîine, sau peste o săptămînă, poate şi-o lună, asta nu mai contează. Bună să fie! Ai o ceaşcă formidabilă! Numai bucurii citesc în ea!

Pînă una alta, aş vrea să-mi citeşti romanul tipărit, nu zaţul de pe fundul ceştii.

Tanti Raliţa, nici dînsa prea credulă, socotind că-i mai norocos Lozul în plic, fiindcă doar aşa s-a pomenit cu Trabant-ul, abandonează brusc ghicitul. Se uită lung la mine, apoi porneşte să debiteze cu 80 pe oră:

Ascultă, măi băiete! Sînt femeie trecută de-o anumită vîrstă. Am trăit multe, am văzut multe. Şi-o să mai trăiesc, şi-o să mai văd. Eu una, dac-ar fi după mine, n-aş mai arde gazul de pomană. N-aş aştepta să-mi vină plocon oaza aia de linişte, pe care o tot pîndeşti. Aş porni singură în căutarea ei. De ce cauţi la alţii izbăvire, cînd mai curînd ţi-o poţi aduce singur? Zbate-te. Caută. Imposibil să nu găseşti un loc unde să-ţi isprăveşti romanul. De ce nu te urci în teleguţa aia a ta, dacă mai merge încă, şi să-i dai drumul în lumea mare? Evadează, domnule, evadează! N-ai să faci nimic, zăcînd închis în birou.

Norocul îmi vine într-ajutor, silind-o pe tanti Raliţa să tacă. Sună telefonul. E Penke, nevastă-mea. Îmi comunică vestea cea bună, prezisă în cafea de mătuşă-mea. Se află la fini. Din motive tehnice, nu mai pot veni să prînzească la noi. Duminică pleacă la părinţii fetei. Or să mănînce acolo. Slavă Domnului! Poate că nu şi-au lichidat încă, precum am reuşit eu (ajutat de tanti Raliţa) rezervele alimentare. În schimb, va trebui să-mi pregătesc singur cina. Nevastă-mea rămîne să doarmă la fini, urmînd să-i însoţească la Gogolia. Poate găseşte ceva prospături. Asta nu-i atît de încîntător. Dar tot biata tanti Raliţa mă salvează. Trăgînd cu urechea la convorbirea noastră, îşi dă seama de momentele dificile ce mă aşteaptă, şi-mi face semn să-i spun nevesti-mii că mă va hrăni dînsa. Zis şi făcut. Deşi, după ton, n-aş afirma că Penke-i chiar atît de bucuroasă. O ştie pe tanti Raliţa ca pe-o eminentă gurmandă şi autentică maestră a culmilor artei culinare.

Cu toate că nici n-am pornit să digerăm gustărica de acum cîteva clipe, mătuşă-mea începe să-şi frămînte mintea pentru proiectarea unei cine cît de uşoare, dar şi hrănitoare în acelaşi timp. Peste cinci secunde o aud:

Cît ai să stai aici să cloceşti propunerea mea, care nu-i de lepădat, eu dau o fugă pînă la piaţa Gemeni, să caut ceva de-ale mîncării. Şi, ca să nu mă bîrfeşti, umplînd tîrgul cu zvonuri, cum că ţi-am secat frigiderul, află, domnule Al, eşti invitatul meu. Fac cinste!…

Adică, dragă tanti Raliţo, astă-seară dansăm în familie? Ţinem regim?…

Iniţiativa mătuşă-mii, drept să spun, nu mă entuziasmează. Pentru masa de seară aş fi preferat un muşchi de vacă, la madam Candrea. Dar acum, întrucît sînt incapabil să imaginez o soluţie rapidă pentru lichidarea mătuşă-mii, mă supun soartei. Să încerc totuşi a mă gîndi la propunerea expusă de Raliţa. Nu-i o idee chiar rea. Să mă iau în mîini. Asta ar fi esenţa. Să fug. Să caut singur fericirea. Eterna mea oază de linişte.

Orele 00.08h! Adică opt minute după miezul-nopţii. Cu chiu cu vai am dat gata cina încropită (adhoc) de tanti Raliţa. Mai mult am pălăvrăgit, vrute şi nevrute, decît am mîncat. De altfel nici nu se putea. După îndelungi căutări, găsise nişte brînză de vacă (dietetică) gata acrită. Oricît se străduise s-o înmoaie, scăldînd-o într-o baie de lapte bătut, reuşise doar s-o înăcrească şi mai mult. Ridichile, iuţi de parcă ar fi fost injectate cu un savant amestec de hrean şi muştar, mă ambiţionaseră să beau peste o vadră de apă. Vîrtos cloraminată, ce-i drept. Face bine la stomac. În orice caz, această cină de groază izbutise o performanţă cu totul ieşită din comun. Şi anume, să mă determine a gîndi serios la propunerea mătuşă-mii.

Aşa că la 00.19 h hotărîrea mea era luată. Mîine o-ntind. Evadez.

La unu şi jumătate noaptea, împingeam la Trabant-ul mătuşă-mii. După vreo opt sute de metri a binevoit să pornească şi motorul, poluînd bulevardul pe toată întinderea, de la Calea Moşilor la Mătăsarii Noi.

Camuflat în norii emanaţi de eşapamentul infernalei maşini, n-am observat echipa miliţiei. Era probabil de la circulaţie. O somau pe tanti Raliţa să oprească, probabil pentru a da informaţiile corespunzătoare pentru revizia tehnică. Mătuşă-mea, după cum îmi dădeam seama, nu reuşea să taie contactul. Motorul vuia ca un disperat, acoperind cu nori de fum întreg cartierul. Speriat, neînţelegînd prea bine semnele miliţienilor, am luat-o la goană, sperînd să scap neasfixiat. Dînşii după mine. Dar, din păcate, nu din aceleaşi motive.

Abia la circa de miliţie s-au lămurit lucrurile. Mai ales că n-aveam actele de identitate la mine. Ieşisem din casă în cămaşă, aşa cum era normal într-o fierbinte noapte de vară, şi numai în pantaloni de pijama. Echipa fusese convinsă că eram complicele persoanei din Trabant, cunoscută hoaţă de apartamente. Aceasta reuşise să fugă, învăluită în norii toxici de fum. În schimb, rămas de căruţă, n-avusesem acelaşi noroc. Acum vroiau să afle de la mine adresa automobilistei. Le-am dat-o bucuros. Din toată inima.

Adusă pe sus, în maşina miliţiei, mult mai puţin generatoare de fum, tanti Raliţa a furnizat explicaţiile de rigoare. Nu era hoaţa pe care o căutau. Nu fugise. Nici gînd de aşa ceva. Nu fusese în stare să oprească motorul. Atîta tot şi nimic mai mult. Iar eu nu eram complicele ei, ci scriitorul Al Conan Doi, celebrul detectiv amator. Cînd am adus actele de-acasă, unde mă expediaseră însoţit de doi tovarăşi buni, de încredere, altă dănănaie. Buletinul de populaţie purta alt nume. Alexandru Coman. Numele meu adevărat. Pseudonimele literare nu se trec în actele oficiale. Iar au luat-o la întrebări pe tanti Raliţa. Iar a trebuit să furnizez explicaţii complementare.

Am avut totuşi o şansă neaşteptată, c-am dat peste un maior, mare cititor de romane de aventuri. Dar şi prieten bun cu redactorul meu şef. Aşa că, pe la trei (dinspre ziuă) liber şi independent, mă culcam ca un dulce copil în patul meu. Iar peste zece secunde, chinuindu-mă ca un sfînt mucenic, depuneam eforturi inumane s-adorm.

Imposibil să-mi realizez somnul binemeritat. Bestia refuza să se instaleze!

Aveam şi motive. Tanti Raliţa, în cadrul convorbirilor noastre, mă instigase să-mi iau teleguţa şi să pornesc în marea aventură, pentru a-mi găsi o oază de linişte, unde să-mi scriu romanul.

Bun! Una la mînă. Adică mai întîi mă anunţă că mi-a depistat un loc ideal (la Colţiilupchii făcuse această afirmaţie, în beciul lui Gulliver), iar apoi, uitînd totul, mă consiliază să-mi iau Bombiţa şi să demarez în necunoscut.

Este mai mult decît clar că bătrîna a început să frecventeze unele teritorii afectate de scleroză!

Iar în al doilea rînd, adică două la mînă, mai îmi vîră şi îndoiala în suflet. Asta cînd insinuase, referindu-se la Fiat-ul meu: Dacă mai merge încă. Ori o roade invidia, nefiind decît posesoare de Trabant, ori ştie ceva despre starea actuală a Bombiţei, după ce-a fost recondiţionată la un atelier bucureştean, din sectorul de stat, de mare calificare şi specialitate.

Şi-atunci totul devine anormal. Cum ar mai fi posibil, să adormi în asemenea condiţii?


2) ELEGIA A IV-A  PENIBILA PE TEMA 
NIMIC NU SE PIERDE, TOTUL SE TRANSFORMĂ… 
DAR NU SE ŞTIE ÎN CE!

Insomnia, în concepţia mea (creatoare), este o elegie. Melancolică, din păcate. Însă penibilă. Pentru că numai o insomnie ţeapănă, de lungă durată, îţi mai îngăduie să-ţi aminteşti de necazurile existenţiale. Întocmai cum mi se întîmplă mie acum. Căci peste zi uitasem de păţaniile cu Bombiţa, pe care o adusesem, cu mari sacrificii, taman de la Colţiilupchii.

După ce rătăcisem vreo cîteva zeci de kilometri, cu Trabant-ul mătuşă-mii, dar şi cu tanti Raliţa lîngă mine, în căutarea lui Romaniţă Curentu şi-a lui nea Poroambă Cîşu, în grija cărora îmi lăsasem resturile fostei mele maşini, am izbutit să dau peste dînşii abia într-un tîrziu.

Ambii s-au dovedit a fi oameni serioşi, de cuvînt. I-am găsit meşterind la Bombiţă. Exact acolo unde mă aşteptam cel mai puţin. La moara dintr-un dud. Într-un hambar pe care-l improvizaseră în livada lui Gulliver Naiba. Pînă la sosirea noastră, care le-a stîrnit o bucurie euforică, inexplicabilă, deşi erau lejer băuţi, lucraseră pe spetite la demontarea ei. Pe puţin două săptămîni. Era şi normal. Nici nu se prea pricepeau, şi nici Fiat-ul nu mai arăta a Fiat.

Acuma trecuseră la motor. N-aveau nimic de reparat la el, fiind unica parte a Bombiţei scăpată nevătămată, ci se căzneau să-l dea jos. Motiv pentru care instalaseră macaraua de montat tuburile de ciment la fîntînile pe care le săpa Poroambă Cîşu, atunci cînd nu se ocupa de demolări auto. Cînd am apărut noi, motorul se afla atîrnat de scripete. La o altitudine de vreo doi metri şi jumătate. Iar sub el, într-o poziţie precară, roţile din spate, care refuzau să se desprindă, precum şi tinichelele de protecţie a subsolului maşinii.

Nea Poroambă Cîşu, care lucrase la tancuri, în timpul stagiului militar, părea extrem de intrigat. Acuma, ajutat de Romaniţă Curentu, izbea încetişor c-un baros, ascultînd încîntat zgomotul de clopot dogit pe care-l scoteau talerele de fontă de la roţi.

Opriţi, oameni buni!  am răcnit eu cu glas înspăimîntat.  Îmi faceţi praf maşina!…

Tanchistul se hlizi la mine calm, după care exclamă, plin de semnificaţii:

Aş! N-aş prea-ş zice! Mai praf decît e-acum?… Tot cu barosul am desfăcut şi ce mai rămăsese din tărăboanţă… Şi sticlele de la ferestre, şi tăbliile din faţă… Asta a fost maşină tare, meştere, ceva ce n-am mai pomenit… Nici la tancuri!… Iar geamurile ăle mari, din faţă şi din spate, nici ălea nu s-au fărîmat… Le-am ciocănit încetişor, pînă ce s-au împăienjenit oleacă, dar de ieşit au ieşit…

Realizînd că nu mai avea nici un rost să discut în contradictoriu cu marii mei meşteri, am dispus sistarea imediată a lucrărilor. În schimb am trimis după ţaţa Catariţa, să ne-aducă ceva de-ale mîncării. Trebuia să le fac o cinste, lui nea Poroambă şi lui Romaniţă.

În vreme ce luam cîte-o bucăţică în gură, să ne mai prindem sufletul, a sosit şi balastiera pe care o tocmisem la Cîmpina, cînd trecusem prin orăşel. Şoferul, care era şi-un mecanic de excepţie, a rezolvat totul în mai puţin de-un ceas. Adică a încărcat Bombiţa (în piese detaşate), plus motorul, îngrămădind totul, claie peste grămadă, în cuva camionului.

Apoi, după ce-a acceptat să participe la gustărica noastră, spre dezolarea generală, m-a întrebat curios, pe cînd înfuleca de zor din ultimele noastre bucate:

Şi la Bucureşti, unde-o descărcăm? La care din centre?…

Centru? Vrei să zici autoservice, poate!…

Mă rog, fie şi pe-a matale! Nu ştiam că se colectează şi-acolo fier vechi!… Pesemne că maşinile se varsă la ei, fiind mai în branşă!

Au o rîcă, camionagiii ăştia, pe posesorii de autoturisme proprietate personală, ce nu s-a pomenit!

Încă de la Bucureşti, înainte de-a pleca la recuperarea Bombiţei, tanti Raliţa mă luase la trei păzeşte:

Să nu te mai prinz că-mi umbli iarăşi cu particularii! Gata, s-a terminat! Vrei să paţi ce-ai mai păţit la Comarnic, cu escroceii ăia de nea Fane şi nea Puiu?…

Ca şi cum nu dînsa mi i-ar fi recomandat. Şi încă la o temperatură anormală.

Bineînţeles, nu mai aşteptam consiliile dînsei, ci mă adresasem din timp, printr-un prieten cu relaţii în mediul maiştrilor, la un autoservice de mare faimă.

Maestre,  îmi declarase şeful de la tinichigerie, un om foarte de treabă şi primitor,  adu-o la noi, şi-ai să vezi de ce sîntem în stare!…

Ce-i drept, nenumăratele maşini parcate în dosul tinichigeriei, multe din ele încă din toamna anului trecut, dovedeau marea căutare de care se bucura respectivul atelier, dar şi şeful său.

Seara, pentru a-mi demonstra respectul de care se bucură un scriitor de talia mea, Darabancea (şeful tinichigeriei) m-a invitat la o masă de gală, la care mai participau şi meşterii ce urmau să se ocupe de Bombiţă. Pe socoteala mea, bineînţeles.

Însă mi-a revenit inima la loc, cînd meşterul Silea, vopsitor cu renume, după cum afirma Darabancea, mi-a comunicat extrem de expansiv, cu şpriţul în nas:

Dacă ni-l dă maistrul pe nea Romi, să pună el motorul la loc, aşa cum se cuvine, la mare meserie, într-o săptămînă n-avem ce face cu Fieţelul matale… Văz că te pricepi la oameni, şi nu te uiţi la mărunţiş… În ce priveşte vopsitul, păi ăsta-l tragem la cuptor…

Vestea cu cuptorul m-a bucurat nemaipomenit. Mai auzisem, de la nişte prieteni, despre performantele vopsitului la cald. Ieşea maşina ca din fabrică…

Cînd am tras cu balastiera la poarta autoservicelui, la început n-au vrut să-mi primească Bombiţa. Nu izbuteau să-i identifice marca de origine. Nici tipul, dar nici piesele care mai existau, sau absentau cu desăvîrşire.

După încă o masă de întremare, la care am fost invitat, chiar la restaurantul de lîngă ateliere, şi pe care am achitat-o cu dezinvoltură, minunaţii mei meşteri au devenit imediat mai tehnici. Au stabilit urgent că-i vorba de un Fiat, 850, 750, sau chiar şi 600 D, fabricat în Italia, Polonia sau Iugoslavia, şi că, dacă-l cîştigăm de partea noastră pe magazioner, în maximum cinci zile avem la dispoziţie tot ce ne trebuie pentru confecţionarea unei noi maşini. Fără probleme!

Maestre, dacă-l vrei de 850, de optcincizeci îl facem! Vrei 600, după cum spui matale c-a fost grămada asta de fiare, aşa ţi-l facem! Facem tot ce ne ceri, că eşti simpatic! Numai să dai dovadă de înţelegere… Că oameni sîntem… Şi n-o să te lăsăm pe drumuri!

Oameni de nădejde! Bombiţa a fost gata în mai puţin de zece zile. Dar zece zile care mi-am mîncat ficaţii. Pentru c-am participat în permanenţă la renaşterea Fiat-ului. Şi eu, dimineţile, şi tanti Raliţa, după-amiezile, împreună cu inginerul de nepotu-meu, şi nea Seppi, vechiul meu prieten din Calea Moşilor, acuma stabilit în Drumul Taberei, care dormea în fiecare noapte lîngă Bombiţă. Mai ales că fusesem prevenit de bunii mei prieteni, meşterii, să fim cu ochii în patru, să nu rămînem fără vreo piesă cumva.

Problema cu dispariţia (absolut eventuală, dar foarte posibilă) mă cam aşternuse pe gînduri. Întrucît exista un inventar complet al detaliilor Bombiţei, atîtea cîte mai rămăseseră, inclusiv al elementelor nedemontabile, nu eram capabil să pricep de ce mai era nevoie şi de o pază suplimentară.

Şi nimeni nu s-a arătat jignit de măsurile noastre de precauţie. Ba dimpotrivă, pînă şi meşterii manifestau o atenţie şi vigilenţă deosebite, ca nu cumva să ni se întîmple vreo nefăcută, care să-i umple de ruşine. Cînd s-a terminat calvarul, răsuflau atît de uşuraţi, de parcă ar fi scăpat abia atunci dintr-un stabiliment de afecţiuni nervoase. De altfel, chiar aşa şi arătau. Nici nu era de mirare, avînd-o tot timpul pe tanti Raliţa pe cap.

Cel mai mult m-a impresionat eroismul vopsitorilor, care a întrecut orice aşteptare. Deoarece cuptorul, adus cu mari sacrificii din Italia, nu prea funcţionase conform indicaţiilor din prospect, bieţii oameni, fără să pregete, se vîrîseră de-a dreptul în interiorul său, laolaltă cu Bombiţa. Şi era înăuntru o căldură infernală, după cum se jeluiau dînşii. Peste 38 de grade Celsius. Suficient pentru a obţine o vopsire la cald a maşinii. Numai retuşurile le-au executat la rece. Răşina, componenta de bază a vopselei, fiind prea dură, mai sărise pe ici pe colo.

Cînd am urcat la volan, pentru probă, motorul a pornit la sfert. Iar peste un sfert de minut s-a oprit. Nu mai era pic de benzină în rezervor. Şi-l lăsasem plin, cînd băgasem Bombiţa în atelier. Aşa mă sfătuise maistrul Darabancea. Că fără benzină, existau toate şansele să ruginească. Noroc de băieţii de la tinichigerie. Descurcăreţi, mi-au făcut numaidecît rost de vreo cinci litri de CO 90. Depistaţi prin rezervoarele celorlalte maşini aflate în reparaţie. Că şi astea aveau rezervoarele pline. Tot ca să nu ruginească!

Acuma, cînd mă zbat cîineşte să adorm, reamintindu-mi cele păţite, stau şi mă tot întreb ce-o făcuse oare pe tanti Raliţa să avanseze chestia aceea cu dacă mai merge.

Nu pentru că mi-aş face cumva inimă amară, gîndindu-mă la banii plătiţi. Că nu banii aduc fericirea. Ci mă judec, din ce în ce mai aspru, pentru lipsa de inspiraţie. De ce nu-mi dăduse bunul Dumnezeu ideea să scot la vînzare resturile Bombiţei? Cu banii căpătaţi, plus ce plătisem la autoservice, puteam să-mi cumpăr o Dacia-1300. Nouă…

3) TENTATIVA DE EVADARE

M-am hotărît. Gata. Fug. Nu pot lucra în asemenea condiţii nenorocite. Îmi vine greu să evadez astfel, dar n-am altă ieşire. O să-mi fie urît fără Penke, fără bibliotecă, fără discurile mele.

De trei zile clocesc în minte evadarea. De trei nopţi mă frămînt, umblînd ca năuc prin odaie, incapabil să-mi găsesc somnul, chibzuind cum să-mi pregătesc mai bine plecarea. Ce să-i spun nevesti-mii? E-n stare să creadă, prăpăstioasă cum e ea, c-am păţit ceva grav, vreun accident cu maşina, sau că m-a călcat tramvaiul 13, pe stradă.

Fie ce-o fi, decizia e luată. Plec.

Mai întîi la Katanga.

Acolo mă aşteaptă băieţii (amîndoi săriţi de 40 de ani), bunii mei prieteni Alecu Tilea şi Ţuţu Dancu. Mi-au făgăduit să-mi vină în ajutor. Au văzut şi şi-au dat seama cît mă chinuiesc. Fiindcă, ţin să vă informez oficial, sînt şi ei scriitori, şi ştiu ce-nseamnă să n-ai condiţii. De cînd am intrat în concediul de creaţie, le-am telefonat în fiecare zi (dimineaţa, la prînz şi seara, cîte un apel), implorîndu-i să-mi facă rost de-o oază de linişte, unde să capăt posibilitatea de a-mi termina romanul. Aseară m-au sunat şi mi-au dat întîlnire la Katanga, să stăm la o cafea de vorbă. Şi ce cafele fac acolo! Scurte, de te ridică de pe scaun.

Au telefonat la momentul oportun. Penke-i plecată iarăşi la ţară, la cumetri, după ouă proaspete de casă, cu gălbenuş autentic, nedecolorat, şi după ceva orătănii hrănite pe cale naturală.

Îmi găsiseră oaza mult visată.

M-am sculat de la cinci de dimineaţă. Mi-am împachetat pe îndelete boarfele şi ustensilele ce aveau se mă însoţească în marea evadare. Cîteva cămăşi antijeg, una maşină de scris (Erika, preferata mea), maiouri, stiloul, batiste, cafea (800 gr), indigo, săpun, hîrtie, două cartuşe de Snagov, o panglică de rezervă, sticla cu rom (Baccardi), o perie de dinţi, un flacon de sare fără sodiu (să mai slăbesc), o trusă de carioce, pentru corecturi. Mă rog, destule lucruri (utile şi inutile) pentru a burduşi un geamantan de tipul cufăr.

Le-am cărat, cu sudoarea frunţii, şi le-am îndesat în Bombiţă. Bietul meu Fiat 600 e mai mare pe dinăuntru, decît pe dinafară. Dar cîte poate să care!

Pe la zece am izbutit să dau de capăt tuturor treburilor gospodăreşti. Am spălat şi clătit farfuriile şi tigăile, cele două ceşti de cafea, pline de zaţul ultimelor zile, şi le-am pus pe toate la zbicit, tocmai sus pe sobă.

Am lăsat un bilet pentru Penke, lămurind-o că plec în documentare. După ce-am mai dat un ocol prin casă, mi-am luat lansetele şi trestiile din hol, m-am mai întors îndărăt (c-o uitasem pe Erika), după care m-am urcat în Bombiţă.

La 11 (fără douăzeci) parcam Fiat-ul lîngă Unic.

La 11 (fără cincisprezece) parcam şi eu. În fund, la Katanga.

Întîlnirea fusese stabilită pentru ora 12. Oră la care n-au sosit. Băusem trei cafele (cu zaharină) că sînt la regim de slăbire. Pînă la ceasurile 3, am mai băut trei (tot cafele).

Alecu şi cu Ţuţu continuă să întîrzie. Le cam stă în fire. Pesemne c-or fi zăbovind la Fond. Sau, după ce-au încasat cine ştie ce drepturi de autor, or fi trecut pe la Podgoria.

Am ghicit. Pe la 4 vine Tavi Moga, purtînd un mesaj din partea lui Alecu. Îmi scrie pe-un şerveţel de hîrtie amirosind a riesling: Conan, detectivule, tine-te bine, că venim şi noi. Iartă-ne, pe cît îţi stă în putinţă!

M-am ţinut cît m-am ţinut, dar pe la şapte şi jumătate (19.30) începusem să simt c-ameţesc. Atît din cauza aburilor suprasaturaţi de alcool care pluteau în local, cît şi din pricina stomacului. Mă chinuia o pîrdalnică de foame,  cred că datorită nervilor  aproape permanentă, cu toate că mai ciugulisem nişte fripturi (fără cartofi, că-ngraşă).

Populaţia Katangăi mă priveşte chiorîş. Ocup prea mult spaţiu. Dar n-am cum să le satisfac pretenţiile teritoriale. Pot să reduc orice, dovadă că ţin şi regim de slăbire, numai din volumul cu care m-a hărăzit natura nu-s în stare. În ciuda faptului c-am avut şi unele succese în anii din urmă. Vreo şase sute de grame date jos, fără ca gabaritul meu să prezinte vreo modificare.

Pe la opt şi-un sfert, mă dau şi eu pe băutură. Sticlă după sticlă. Nici nu mai ţin socoteala. În mai puţin de-un ceas, am dat duşcă vreo şapte Ci-co. Dacă le-aş fi sorbit cu paiul, aş fi băut mai puţin. Dar la cererea mea, justificată de altfel, ospătarul îmi răspunsese:

Mai aveţi şi matale niţică răbdare, că paiu-i ocupat, la alte mese! Aşteptaţi să vă vină rîndul!…

În jurul meu e infernul. Mai tare ca-n Dante Alighieri. Colegul meu, scriitorul acela care-a scris o comedie divină. Dracii beau de zvîntă, îmbrăcaţi în blugi şi tunşi cu plete de plăieşi. Diavoliţele aşijderea. Că nici nu le mai deosebeşti. Tranzistoarele atîrnate la brăcinar, fiecare pe alt program, urlă diabolic. Smogul tabagic ne învăluie de pretutindeni. Nu se mai vede nimic. Dar nici nu se aude.

Mi-a fost imposibil să păstrez masa liberă. Cîţiva zdrahoni. (peste 1.85 m) m-au invitat să-mi mai restrîng din spaţiul vital. Acuma stau extraplat, lîngă perete. Noroc că la intrare se dezlănţuie un tărăboi nemaipomenit. Zgomot de pahare sparte. Ospătarul, vociferează. În sol major. Vociferează şi noii sosiţi, care au dat cu uşa peste el.

Slavă Domnului! Au venit băieţii. Căci ei erau. Alecu şi Ţuţu. Zdraveni. La minte şi la trup. Cam 50℅.

Răcnesc spre ei:

Aicia mi-s, Alecule! Ţuţule!

Mă identifică, localizîndu-mă după voce. Strivind picioare, sandvişuri şi alte specialităţi ale casei bîjbîie prin smogul dens. Mai lansează cîte o avertizare sonoră, din dorinţa de-a ajunge la mine cu orice preţ. În sfîrşit, au răzbit. Vecinii mei sînt totuşi băieţi de treabă, căci le fac loc să se aşeze. Mai mult pe mine, decît pe banchetă.

Dacă aş avea lasere în loc de ochi, Alecu şi Ţuţu s-ar fi topit de mult, dezintegraţi. Dar se fac că plouă.

Ce bem?

Sînteţi nebuni? Asta-i tot ce-aveţi să-mi spuneţi?

Alecu mă pupă insidios, ameţindu-mă cu răsuflarea lui spirtoasă:

Dac-ai şti ce ţi-am aranjat, ai face cinste!

După îndelungile lor explicaţii, ce-i drept ispititoare, cad de acord să le ofer un vizichi. Pentru mine comand a opta cafea (fără zahăr), aprindem ţigările şi începem şi noi să contribuim la întărirea luptei împotriva poluării.

Lui Alecu îi ard ochii în cap. Entuziasmul lui Ţuţu frizează demenţa. E clar că se întîmplă ceva neclar…

Detectivule, eşti un om făcut. Avem locul!  explodează Alecu.

De-aia am întîrziat, bestie scumpă!  adaugă detonant Ţuţu.

Şi-n vreme ce sorb grav din vizichi, îşi apropie capetele de mine şi mă pun la curent cu ultimele evenimente:

Am aranjat totul la Podgoria. Ne-am întîlnit cu Pietraru, de la judeţ, avem şi permisele de la Mia…

Cine-i Mia?

Nu Mia, erotomanule, ci Ministerul Industriei Alimentare.

Şi ce nevoie am eu de permis de la industria alimentară, nu ştiţi că ţin regim?

Numai la mîncare te gîndeşti!… Mai bine stai şi-ascultă…

Stau de zece ceasuri!

Merită, şi ai s-auzi de ce. Pietraru a vorbit cu preşedintele Céapéului, sînt prieteni la toartă, ţi-a organizat o primire ca-n basme, îţi dă o odaie de lucru, are baltă cu trei bazine, crescătorie de crapi, taie şi doi cocoşi emasculaţi, claponi, mă-nţelegi, ne-aşteaptă cu ei la cuptor, face şi nişte potroace de să-ţi baţi copiii. Tragem un pescuit de pomină, după care te lăsăm singur să-ţi termini cartea. E bine? Gata, la noapte plecăm. Ai benzină? Dacă nu, facem plinul la ieşirea din oraş…

De încîntare, îmi pierd graiul. Îl recapăt cu greu, şi le declar:

N-am cuvinte să vă mulţumesc. Dar ce mă fac, unde dorm? C-am plecat de-acasă. Am evadat.

Eşti diliu?

Da! Şi dacă se-ntoarce Penke, s-a zis cu plecarea mea în condiţii paşnice…

Alecu mă linişteşte numaidecît:

Dormi la mine, nu-i o problemă!

Dar perspectivele înfăţişate de băieţi nu-mi dau pace. Cer lămuriri suplimentare. Alecu a mai fost pe-acolo. Este un pescar atins groaznic de filoxeră. S-a întors cu zece crapi de expoziţie. Locurile au o frumuseţe de vis. O linişte ca-n zilele dintîi ale zidirii lumii. Preşedintele Céapéului are şi o casă de oaspeţi. Cu patru camere. Mă găzduieşte şi trei luni, dacă-l bag în roman. Dimineaţa n-am decît să lucrez, iar după-masa, pe la apus, mă duc să dau la peşte. Colcăie ciortanii în baltă, ca într-un cazan lipovenesc.

Isprăvile lui Alecu, din Deltă, sînt de notorietate publică. Mă incintă să plec cu el la pescuit. Mai ales că-i considerat un as în… ramură.

Hai, că-ncepe bine romanul meu. Demarează în plină împărăţie a apelor. Băieţii nu stau decît o zi, fiindcă au treburi la Fond. Radem cocoşii preşedintelui, apoi ei încarcă peştii şi se înapoiază la Bucureşti. Iar eu rămîn liniştit, să-mi diger potroacele şi ideile conducătoare ale poveştii care îmi fierbe în cap.

4) ŞI-A FOST ZIUA ÎNTÎIA…

La 23.45 îl ducem pe Ţuţu acasă, în Balta Albă. Apoi ne îndreptăm spre Plevnei, la locuinţa lui Alecu.

La 00.03, frumoasă oră, n-am ce zice, nevastă-sa ne primeşte cam închiondorată. Ne aşterne pe masă ceva de băgat în gură, nişte pastramă de raţă sălbatică, adusă de Alecu de la Maliuc, cîteva roşii suspecte, două cepe vinete şi-o cană de cărţălău. Al dracului de acru! Acru de ţi se strepezesc dinţii, nu altceva.

Ce zici, punem ceasul să ne scoale la patru?

Alecu mestecă pastrama aia, tare ca o talpă din duroflex, şi se uită la mine curios. Se teme, pesemne, să nu fiu prea obosit.

Eu, adîncit în gîndurile mele, sparg o ceapă, încep să plîng benevol, o frămînt cu niţică brînză telemea (deşi mă îndoiesc de autenticitatea ei), şi pornesc să plimb o îmbucătură. Nu de altceva, dar parcă m-a pălit un pic de foame. Apoi îl liniştesc pe neastîmpăratul de Alecu:

Să fim serioşi. La patru e prea tîrziu. Pune-l să sune la trei. Pînă ne-mbrăcăm, pînă încălzesc motorul, se face cinci cînd ajungem la Firinca.

Nici la şase nu-i tîrziu. Că trebuie să trecem şi pe la Ţuţu, să-l luăm cu noi.

Ceasul n-a mai sunat. Nici la trei, nici la patru. N-a sunat deloc. Căci Alecu, în frigurile pregătirii sculelor de pescuit, uitase să-l mai întoarcă. Aşa că, pe la 7.00, ne-am întors pe partea cealaltă şi-am mai somnolat pînă la 9.00.

La Ţuţu acasă, tocmai în Balta Albă, unde-l lăsasem aseară, am sunat de ni s-au făcut bătături la buricul degetelor. Dormea dus. După ce-am alertat întreg etajul (15 apartamente), am izbutit să-l dăm jos din pat. Şi tot el făcea gură:

Ce-i cu voi? Aţi înnebunit? V-aştept de la cinci!…

De cînd îl ştiu, a fost totdeauna un pedant. Pînă se spală, pînă ce se-mbracă, mai trece un ceas.

La 11.00, ne angajăm pe şoseaua Alexandriei. Cînd să ieşim din oraş, îl aud pe Ţuţu răcnind disperat:

Opreşte! Stai!

Ce mai vrei, omul lui Dumnezeu? N-am călcat încă pe nimeni!

Stai! Uite-l pe-ăla cu gogoşile. Să luăm şi noi cîteva.

Într-adevăr. Nu era o iniţiativă de dispreţuit. Mai ales că nu gustasem nimic de dimineaţă.

Mă uit la Alecu. Alecu se uită la mine. Ne-nţeleserăm dintr-o privire. Ţuţu era cam diliu. Asta voisem să ne comunicăm.

Între timp, diliul se întoarce cu sacoşa plină.

Ce-ai făcut, domle? Nu ştii că-s la regim? Ce facem cu atîtea gogoşi?

Păi nu-s decît cincisprezece.

Pentru tine şi Alecu?

Ce-s multe?

Imposibil de discutat normal cu mîncăul ăsta de Ţuţu.

Îi iau sacoşa şi-o vîr sub scaunul meu. Nu mai înainte de-a le înmîna cîte-o gogoaşă.

Vă dau numai una, ca să vă astîmpăraţi foamea, Restul le ducem copiilor preşedintelui.

Şoseaua e liberă. Soarele arde, aşa cum se cuvine într-o zi de toamnă tîrzie. Bombiţa pare bine dispusă. Mănîncă 75 pe oră, ca nimic. Mănînc şi eu o gogoaşă, pe care o scot de sub scaun, pe furiş. Ţuţu şi Alecu picotesc pe scaunele din spate. În dreapta mea pe locul mortului, am aşezat rucsacurile şi uneltele. Bombiţa înfulecă kilometru după kilometru.

Înfulec şi eu, fără să-mi dau seama, gogoaşă după gogoaşă.

Bunii mei prieteni sforăie ca nişte samovare de Tula.

Drumul e tare frumos. În dreapta şi-n stînga numai duzi şi ogrăzi înflorate. Trecem prin sate, cu viteza legală (deşi nu prea mă încred în indicatorul Fiat-ului). În orice caz, n-am călcat nici o găină.

Nici n-am băgat de seamă cînd am ajuns la Firinca. Şi nici cînd le-am venit de hac gogoşilor. S-a dus dracului regimul de slăbire. Precis că aşez pe mine două ocale.

Furios pe slăbiciunea firii mele, pun o frînă bruscă, drept în faţa sediului Céapéului. Mă pomenesc cu Alecu în cîrcă. Ţuţu a nimerit mai bine, în spaţiul dintre scaunele din faţă şi cele din spate. Are destul loc, după cum observ. De altfel nici nu s-a trezit. Alecu, în schimb, îmi spune cîteva vorbe bine simţite şi mă îndeamnă să trag în curtea Céapéului.

La poartă nu-i nici un paznic. Dar nici la birouri nu găsim pe cineva, E 12.30 fix! Or fi în pauza de prînz? Abia într-o chiţimie din fund se aude răcnind o femeie. Deduc imediat că-i telefonista:

Pupăzeeeenii! Pupăzeeenii! Allo! Pupăzeeenii…

Descoperim o fetiţă firavă şi costelivă, cu ochi de Perlan albastru. Are un glas subţire, piţigăiat, dar pătrunzător ca un ţîvloi. De-aia or fi pus-o la telefon. Se uită la noi întrebătoare, fără să-şi părăsească receptorul. Continuă să strige disperată:

Pupăzeeeeenii! Allo! Pupăzeeeeenii!

Stăm şi aşteptăm. Sărmana telefonistă aşteaptă şi ea să-i răspundă Pupăzenii ăia. Dar se învrăjbeşte în zadar. Ţipă, răcneşte, se vaită.

Pupăzenii nu răspund.

E drăguţă fătuţa. Mlădie şi cu părul cîrlionţat. La un moment dat renunţă la Pupăzeni şi se îndură de noi:

Pe cine căutaţi?

Unde-i tovarăşul preş?

Naşu? Tov. Caroiu?

Ăsta e!

Pe el îl caut şi eu. Nu vedeţi că nu răspunde?

De la Pupăzeni? Ce să caute acolo? Trebuia să ne-ntîlnim cu dînsul aici, la sediu.

Cu naşu? Mira-m-aş! De ieri seară a plecat cu peştele la Pupăzeni. Şi dus a fost.

Ce peşte?

Ploconul pentru Competrol. La bază. Că altfel nu ne dă motorina. A băgat naşu năvodul la Ştila, şi-a scos ultimii ciortani.

N-a lăsat nici o vorbă? Nu v-a spus c-or să vină nişte tovarăşi de la Bucureşti? Doar i-a telefonat tovarăşul Pietraru, de la ziarul judeţean.

Blonda cu ochi de Perlan albastru îngălbeneşte.

Aoleu! Să n-audă naşu Caroiu de el, că-l mănîncă fără mujdei. L-au criticat la gazetă. E foc şi pară!

Clar. Lucrurile nu decurg normal.

Alecu încremeneşte, vrea să rostească nişte întrebări. Nu izbuteşte. Mă trage brusc de mînă şi mă tîrăşte spre Bombiţă, unde Ţuţu doarme nepăsător şi grav. Pornim în trombă spre locuinţa preşedintelui. Nu-l găsim decît pe fi-său. Să tot aibă vreo cinci anişori. Mă-sa e la Alexandria. S-a dus cu roşii la piaţă. Investigaţiile în legătură cu cocoşii sînt deosebit de fructuoase. Puştiul este înfometat. Nu s-a tăiat nici un cocoş. Nu fierbe nici o oală cu potroace. I-au mîncat încă de duminică. Doi au avut, şi ăia nişte subdezvoltaţi. Tat-su a venit acasă nespus de mînios, cu un ziar în mînă, şi i-a înecat într-o vadră de cărţălău şi cîteva sticle de comină. Cu vicele şi cu brigadierul de cîmp.

Plecăm descompuşi. Vizităm cele trei bazine ale bălţii. Au fost golite de peşte, încă de acum două săptămîni.

Mă uit chiorîş la Alecu. Ce-a vorbit cu Pietraru? Alecu priveşte îngrozit la Ţuţu. Apoi se uită amîndoi la mine. Era şi cazul. Eu eram cel care aveam nevoie de-o oază de linişte, unde să scriu netulburat. Iacă şi locul de basm. Liniştit. Chiar foarte liniştit, deoarece nu-i nimeni prin preajmă.

Casa de oaspeţi e închisă de anul trecut. A pătruns zăpada pe sub sageac, a umflat grinzile, şi s-a prăbuşit tavanul.

Cîţiva cetăţeni, auzind c-au venit nişte bucureşteni la peşte, se uită la noi ca la nişte extratereştri. Peşte, la ei? Păi nu l-au predat pentru Bucureşti?

Dacă vreţi să daţi la peşte, şi încă zdravăn, păi duceţi-vă-ţi pe valea Bergociului. Ce-i acolo, e nebunia lumii!

Nenea ăsta îşi rîde de noi?

Merită să reţinem, totuşi, chestia cu valea Bergociului.

Alecu, marele pescar (sportiv şi amator) se întărită, îi oferă un Snagov şi-l întreabă cum ajungem acolo.

Nenea îi rupe filtrul, frămîntă ţigara ca lumea, între degete, se uită la noi pe sub sprîncene, aprinde cuiul de coşciug, trage un fum, stă o clipă pe gînduri, după care spune, satisfăcut de calitatea tutunului:

O luaţi spre Drăgăneşti, apoi treceţi coasta Zigului, şi întrebaţi de Neajmiai a lu Cotobaie, ăsta-i naşu-meu, paznicul bălţii. Dacă-i serviţi şi-o juma de trăscău, face prăpăd, vă lasă singuri pe baltă.

Atît i-a trebuit lui Alecu.

Detectivule, pe cai, haidem îndărăt.

A auzit de peşte, şi-a şi uitat de oaza mea de linişte.

Slavă Domnului, Bombiţa are 32 de cai.

5) ŞI-A FOST TOT ZIUA ÎNTÎIA… 
DAR DUPĂ-MASĂ

Tot drumul, rulînd înapoi spre Bucureşti, nu-mi puteam scoate din minte mutra bălaie şi disperată a telefonistei de la Firinca, Şi cum ţipa în receptor, de parcă se rupea ceva în ea, repetînd în continuu: Pupăzeeeenii! Pupăzeeeenii!

Ţuţu, cu ochelarii căzuţi pe nas, îşi pierduse aerul său distins şi jovial. Părul, abia încărunţind, i se pleoştise pe-o parte, iar buzele frumos desenate pufăiau discret, ca o pompă de bicicletă Carpaţi. Dormea dus, obosit şi dezumflat, ţinîndu-l în braţe pe Alecu. Marele pescar pesemne că visa forfota crapilor din bălţile lui Neajmiai. Chipul său, de copil eliminat din clasă pentru purtare necuviincioasă, îmbufnat şi amărît, se sprijinea pe burticica lui Ţuţu, clătinîndu-se uşurel la hopuri.

Îi supravegheam în retrovizor. Mă indispunea starea asta de somnolenţă nesimţitoare. Mai ales că îndrăzniseră să mă admonesteze pentru nenorocitele alea de gogoşi, pe care le hăpălisem aproape fără vrere.

Cu toate acestea, acum începea să mă chinuie o foame cumplită, absolut inexplicabilă (după 13 gogoşi). Nu-mi părea rău că le lichidasem. Alecul meu şi cu Ţuţu, după aranjamentul lor nemaipomenit cu Pietraru, meritau să rabde de foame.

În sfîrşit, pe la 16.00, parcam în faţă la Botoşani. Ne cunoşteam bine cu fraţii Chivu, aşa că nu era nici o primejdie să rămînem flămînzi.

De parcă ar fi fost un făcut, tocmai descărcau nişte şalău proaspăt, primit atunci de la Tulcea. Cînd l-am zărit, să ni se aplece, nu altceva. I-am rugat din suflet să desfacă numaidecît o ladă, în care peştele zăcea îngropat în gheaţă fărîmată.

Peste nici o jumătate de ceas, şalăii (cinci la număr) înotau în untul proaspăt şi sfîrîind, în care fuseseră prăjiţi la iuţeală. Mămăliga rece, rămasă de la prînz, făcea toate paralele. Ne mergea la inimă.

Nu l-am mai dus pe Ţuţu acasă. La propunerea lui Alecu, hotărîrăm să dăm o fugă pînă la Crevedia, că tot avea un permis special. Nici nu se răcise ca lumea bietul motor, şi iarăşi eram în Bombiţă şi goneam spre Buftea.

Sărmanul Ţuţu! Nu asistase niciodată la un pescuit. Barem să participe şi el la unul de gală. Alecu, mai obişnuit cu bălţile de la Crevedia, pe care le cunoştea ca-n palmă, încurcă drumul de la început. În orice caz, pe la asfinţit, după vreo jumătate de ceas de penibile bîjbîieli, iată-ne pe malul bălţii.

Apa era limpede. S-o bei, nu altceva. Pe malul dimpotrivă noastră, pasagerii unor Mercedesuri dădeau şi ei la peşte. Era printre ei unul, înalt şi-n ţoale de birou, care zvîrlea cu lanseta de cel puţin cinci ori pe minut.

Uitaţi, mă! Fiţi atenţi! Iată-l cum sare!

Alecu nu se mai putea stăpîni. Ţopăia într-un picior, ca posedat de satana. Într-adevăr, nişte crapi negri şi dolofani săltau pe faţa bălţii, de-ţi era mai mare dragul.

După vreun ceas şi ceva, începu să amurgească.

Făcusem şi eu şi Alecu scurtă la mînă.

Dar nu muşca.

Slavă Domnului, nici ăia cu Mercedesurile nu făceau vreo brînză. Strigau la noi să nu azvîrlim în direcţia lor, că le alungăm peştele. Ne făceam că plouă, şi-i dădeam înainte. Dar tot degeaba.

Lîngă noi se aciuase un puşti cam brunet, de vreo nouă-zece ani. Se vedea de la o poştă că era omul bălţii, care-i cunoştea toate tainele. Stătea pe ciuci, trăgînd dintr-un chiştoc şi dînd fumul pe nas. Ne privea nepăsător şi oarecum trifazic, cum zice tanti Raliţa. La un moment dat, i se făcu milă de noi:

Nene, mă nene, geaba zvîrliţi cu lanseta. Nu merge la babaroase. Ăsta-i crap din import…

De-aia nu muşca, fir-ar să fie. Încercasem cu mămăligă, cu rîme şerpeşti, cu pătrăţele de caşcaval (o jumătate de kil), cu boabe de porumb.

Dar voi cu ce-l momiţi, puiule?  întreabă Ţuţu, de pe tuşă.

Bruneţelul aruncă chiştocul în baltă, se ridică şi se apropie de mine:

N-ai o ţigară nene, una de-aia domnească? Vreun luchistriki!

N-avea gusturi rele. Noroc că Ţuţu mai are cîteva Kent-uri, că, deh, obrazul subţire cu kentuială se tine. Îi dau două, nu una. Puştiul aprinde, se declară de acord cu aroma după ce trage primul fum, şi ne declară ritos:

Rahat!

Nu-i bună ţigara?  îşi sare din pantofi Alecu.

Asta mănîncă. Numai trifoi şi rahat. Asta-i place, asta consumă!

Rămînem interzişi cîteva clipe. De unde să luăm rahat, aici pe marginea bălţii?

Şi ăia, cu maşinile, dau cu rahat?  îmi manifest eu curiozitatea.

Nţ! Că n-ar mai sta aici de-azi de dimineaţă!

Alecu, marele organizator şi pescar, are o idee de geniu. Scoate 15 lei (trei bancnote, noi nouţe) şi i le dă puştiului:

Măi Costică, sau cum îţi zice…

Picheriţă, nene…

Dă, măi, o goană şi ia-ne un kil de rahat… Facem cinste…

Dar costă numai nouă lei…

Nu contează, fugi la cooperativă şi vino numaidecît! Pînă atunci ne odihnim un pic!

Pe la 8 şi ceva (mai precis 20.10), de-acum se-întunecase de-a binelea,  încă ne mai odihneam.

Pesemne că şi Picheriţă se odihnea pe undeva, servindu-se din cînd în cînd cu cîte-o bucată de rahat.

6) ŞI-A FOST ZIUA A DOUA… ŞI ULTIMA

În zadar l-am mai invitat pe Ţuţu să meargă cu noi pe valea Bergociului. Distinsul nostru confrate, clătinînd din cap, într-un chip îngrijorător, ne declară oficial:

Pe mine m-aţi pierdut de muşteriu. Mi se face de peşte, mă duc la fraţii Chivu, la Botoşani, şi mănînc la şalău pe pofta inimii.

După ce l-am dus acasă, am mas peste noapte tot la domiciliul lui Alecu. Se făcuse zece seara. Nevastă-sa, femeie cumsecade, ne-ntreabă dacă nu vrem să luăm ceva în gură. Asta-i bună! Cum să nu!

Şi în timp ce iarăşi ne ospătăm cu pastramă de raţă sălbatică, de la Maliuc, fac planul pentru ziua de mîine. De data asta mă ocup eu, şi am siguranţa că voi organiza un pescuit vrednic să rămînă în analele Asociaţiei. Alecu manifestă acelaşi entuziasm nedezminţit.

Îi zic, pătruns de-o bănuială:

A dracului de sălbatică raţa asta… parcă-i din plastic, tragi cu dinţii de ea, şi nici moartă nu se lasă. Dacă n-o fi raţă? Eşti convins că aparţine speciei respective?

Alecu se uită la mine cîş. Nu-ndrăzneşte să-i ceară nevesti-sii să ne ofere altceva. După ce-i aduce şi oaspeţi nepoftiţi, ar fi prea de tot!

Adormim amîndoi de-a-npicioarelea, cu raţa în gură.

Cînd a sunat ceasul, ca o sirenă de alarmă, am sărit drept în pantofi. Apoi l-am tras pe Alecu din pat, i-am spus să se îmbrace la iuţeală, şi-am ieşit în faţa casei, să încălzesc motorul Bombiţei.

Observ că, din pricina, grabei, uitasem să-mi trag pantalonii pe mine. Orice rău e spre bine. Dacă nu mă-ntorceam în dormitor, puteam să-l aştept pe Alecu pînă poimarţi. Adormise din nou, jos pe covor. L-am îmbrăcat cu forţa, l-am tîrît pînă la maşină şi, în sfîrşit, am pornit spre Calea Alexandriei.

La 4, în plină beznă, ieşim pe barieră. Gogoşeria e închisă. Păcat. Mai ales că mă culcasem nemîncat (din punctul meu de vedere).

Auzisem mai de mult despre legendara baltă de pe Valea Bergociului. De fapt nu era chiar o baltă, ci un şirag de heleşteie, vreo şapte la număr. Se putea da la peşte numai cu autorizaţie specială. Aveam, şi eu şi Alecu, cîte un permis de pescuit experimental. Ce-i drept, de acum doi ani. Aveam şi un bileţel (suplimentar, pentru orice eventualitate) adresat cercetătorului principal al staţiunii de-acolo. Tot de acum doi ani.

Mă liniştea faptul că aveam un om de nădejde, naşul lui nenea ăla de la Firinca, Neajmiai a lu Cotobaie. De vreme ce era paznic, ştia el cum să ne scoată din încurcătură.

Cred c-am orbecăit vreo două ceasuri bune, cîteva zeci de kilometri infernali, pînă să dăm de drumul Drăgăneştilor. Şi încă un ceas, pînă să găsim coasta Zigului. N-auzise nimeni de ea. Era şi firesc. Căci se numea, de fapt, coasta Digului.

Alecu, tot timpul ăsta, sforăise în spatele Bombiţei. Atît de tare, încît nu mai distingeam turaţia motorului.

Cînd am izbutit, în sfîrşit, să-l depistez pe Neajmiai a lu Cotobaie, s-a trezit şi vajnicul Alecu. Odihnit, în plină formă de atac.

De fapt l-au trezit strigătele mele. Căci Neajmiai era surd zdravăn. De-amîndouă urechile.

Răcneam la el, de simţeam că-mi plesnesc plămînii:

Măi nene, nene Neajmiai, am venit trimişi de finul matale… Finul de la Firinca…

O fi fost el surd, dar pricepu numaidecît despre ce era vorba. Se vede că avea uzajul posesorilor de permise pentru pescuitul experimental. Cînd i-am înmînat, în proprietate personală, şi sticla de bătrînă, sustrasă de Alecu din cămara nevesti-sii, a început parcă să audă mai bine.

Las că ştiu… m-am văzut aseară cu finu… V-am aşteptat toată dimineaţa… ce-oţi fi venit aşa tîrziu.! Că trebuie să plec acasă… eu mi-am terminat slujba…

Simt cum mă păleşte un par în cap.

Stai oleacă, măi Neajmiai, ce, ne laşi în pom?… Ai inima asta?

Alecu se învredniceşte să coboare şi el din Bombiţă.

Cu morga sa indescriptibilă, îi întinde lui Neajmiai carnetul de pescuit, permisul special şi bileţelul.

Neajmiai a lu Cotobaie le studiază atent, apoi i le înapoiază.

E-n regulă… Nu ştiu carte, dar se vede că sînteţi oameni serioşi…

Alecu pare extrem de încîntat. Mai ales c-a aflat că-i un om serios (spre uimirea mea, bineînţeles, care am altă opinie).

Atunci ne instalăm aici?

N-aveţi decît. Dar aici nu-i peşte!

Alecu se repede la urechea lui şi urlă ca scos din minţi:

Păi ce păzeşti aici?

Bălţile, ce să păzesc. Că d-aia iau leafă. Bazinul cu peşte e mai încolo… Nu s-a băgat năvodul de vreo trei ani… C-acolo vine să pescuiască şi tovarăşul director! Dar mai e ceva de mers.

Măi Neajmiai,  intervin eu, văzînd că situaţia se deteriorează,  te ducem cu Fiat-ul pînă la bazinul cu pricina.

Dar Neajmiai se lasă greu. Se-nvoieşte, abia după ce-i promitem că-l ducem acasă cu maşina. Nu-i departe, ne informează el, coleşica, preste deal.

Alecu mă imploră, tăcînd, cu nişte ochi de exoftalmic.

Ne urcăm cu toţii în Bombiţă, şi-l ducem pe Alecu la oglinda apei respective. O mîndreţe de heleşteu. Cam în bătaia soarelui, dar crapii ţopăiau de parcă dănţuiau la Melody-bar.

Măi Conan, dragule, detectivule, pînă-l duci pe Neajmiai acasă, pînă te-ntorci, dau şi cu lanseta ta.

Nu prea îmi place să-mi dau lanseta pe mîna străinilor. Cît mi-or fi de prieteni. Mai ales că am o mulinetă Shakespeare (una din cele mai bune din lume) care se strică destul de uşor.

Dar cînd îl cîntăresc pe Alecu din priviri, şi-l văd că-i intrat în transă, mi se înmoaie inima şi nu mai am ce face. Îi încredinţez lanseta, îi dau rucsacul cu bruma de merinde puse de nevastă-sa înăuntru.

Iar eu, hai să-l duc pe Neajmiai a lu Cotobaie, pînă coleşica, preste deal.

Coleşica, peste deal, se dovedeşte a fi la vreo 35 de kilometri. Însă Neajmiai ţine neapărat să fie recunoscător. Aşa că sînt silit să-l duc chiar pînă în dreptul casei sale, la marginea cătunului. Parcurgînd uliţele hîrtopite, care răzbăteau la adresa respectivului, îmi rup şi un amortizor. Numai ca să-mi ofere o sticlă cu vin de-al lui. S-avem ce bea pe baltă.

Iau spăsit sticla, mulţumesc, după care ambalez motorul de puteai să juri că-i reactor, şi pornesc în viteză spre heleşteul unde mă aştepta Alecu.

După ce-am rătăcit drumul, am ajuns în sfîrşit la baltă.

Alecu nicăieri.

Nici n-avea cum. Era altă baltă.

Îl lăsasem lîngă o salcie. Iar aici nici urmă de această specie.

Pe la două după-amiază, dau de Alecu.

Curgeau apele pe mine, de parcă fusesem la aburi, la Baia Centrală. Iar din Bombiţă curgea colbul, ca dintr-o batoză pleava, la arie.

Lanseta mea zăcea culcată lîngă Alecu. Slavă Domnului, întreagă! Iar el se culcase la umbra salciei. De-acolo se uita ţintă la unda bălţii. Apoi se îndură să se uite şi la mine.

Bine, măi Conan, unde-ai umblat pînă la ora asta?

Asta-i culmea!

Păi nu m-ai expediat, ca să ţi-l duc pe Neajmiai al tău, acasă, coleşica preste deal? Ce-i cu lanseta mea?

Nu vrea să-i meargă mulineta. De fapt, eu dau la pripon.

Am văzut negru înaintea ochilor. Cred şi eu că nu mergea. Făcuse perucă la mulinetă. 80 de metri de nailon special, import din RFG.

Mi-am descurcat nailonul. Într-un ceas am reuşit să-l montez din nou pe tamburul mulinetei. Alecu stătea încremenit, cu ochii la apă. Eu parcă nici n-aş fi existat prin regiune.

Pînă la urmă, mi-am luat inima-n dinţi, şi-am îndrăznit să-l întreb:

Muşcă ceva?

Sigur că nu!

Era adevărat. Abia de luase două ciortănici.

După ce m-a lămurit că peştii muşcă mai aprig la buturuga de lîngă gingia stufului, am înfipt babaroasele în cele trei cîrlige. Mi-am făcut vînt şi-am executat o lansare de concurs. Să fi vrut, şi tot n-aş fi nimerit. Dar acum, fără să vreau, mi-am proţăpit cîrligele drept în scorbura buturugii. Toate trei. Cîrlige de import, aurii. Am tras de ele, pînă mi-au ieşit ochii din cap. Însă cîrligele n-au ieşit. Nailonul s-a rupt la jumătate. Şi-am rămas cu cîrligele în buturugă, plus vreo 30 de metri de nailon.

Va să zică, acolo muşcă mai bine, domle Alecule, la gingia stufului, lîngă buturugă! Ei, las, că te-nvăţ eu minte!

Simt cum îmi fierbe creierul. La cea mai înaltă presiune. Soarele frige. Nervii mi se deznoadă, de parcă ar trebui să-i pun din nou pe moaţe, şi nu mai rezist. Arunc în maşină lanseta, ce-a mai rămas din nailon, rucsacul şi toate boarfele celelalte, mă urc, pornesc motorul, şi urlu la Alecu:

Dacă-n treizeci de secunde nu eşti lîngă mine, te duci să te culci la Neajmiai a lu Cotobaie, coleşica preste deal.

7) CINA CEA DE TAINĂ ŞI BREAKFAST-UL 
DE ÎMPĂCARE

Cu Bombiţa într-o rînă (din pricina amortizorului făcu zob) gonesc spre Bucureşti. Alecu zace, îmbufnat, în fundul maşinii. Marele pescar se întoarce din expediţie. Numai cu două ciortănici!

Pe la opt (20.00) parcăm în faţa casei din Plevnei. Nevastă-sa ia crapii în primire, iar pe noi ne obligă să ne dezbrăcăm în hol, să nu-i băgăm în casă purecii culeşi de pe valea Bergociului.

După ce ieşim din baie, roşii ca nişte raci bine fierţi, aşteptăm cuminţi şi spăsiţi în jurul mesei. Poate ne dă vreo bucăţică de crap prăjit, cu nişte lămîie. Că n-o fi chiar atît de haină.

Dinspre bucătărie se aud zgomote din cele mai îmbietoare. Alecu tace. Ştie el ce ştie. Tac şi eu. Fără să ştiu nimic. Tace şi nevastă-sa, evident indispusă, cînd intră-n odaie cu-o tavă imensă pe care se află un teanc de pîine proaspătă, eterna cană cu cărţălău (acru, fără îndoială) şi-un maldăr de pastramă de raţă sălbatică.

Crapul mai era viu, aşa că l-am lăsat să-noate în baie. Văd eu, mîine, ce fac din el. Mîncaţi şi duceţi-vă la culcare. Vă las, că-ncepe Mannix la televizor!…

Mestecăm îndîrjiţi şi înverşunaţi. Deznădăjduiţi, dăm pe gît paharele de cărţălău, doar-doar or izbuti să împingă la vale bucăţile de pastramă.

Parcă s-a mai acrit poşirca asta…

Alecu pleacă ochii şi mă dumireşte:

Păi ăsta-i din sticla pe care ţi-a dăruit-o Neajmiai!

Văzîndu-mă indignat, Alecu încearcă să mă îmbuneze:

Nu fi amărît, detectivule. Nu era un loc prea nimerit pentru scris.

Care din ele, Firinca sau valea Bergociului?

Pare-mi-se că nici unul. Găsim noi altceva. Am o idee…

Îmi sare muştarul:

Iarăşi? Nu!… Ajunge! Mă descurc şi singur. Că se duce dracului romanul. Mai bine adu-ne din borhotul ăla al tău, că-mi stă în gît raţa asta sintetică.

Zău că-i sălbatică, măi Conane! Am adus-o tocmai de la Maliuc. Ştie şi Paşa Iacobi, cînd am fost cu el la pescuit…

El era nenorocitul care a mers cu tine? Că n-o fi fost cu maşina?

Ba da!

De-aia vrea s-o vîndă…

Alecu nu-mi mai răspunde. Cred că i-au rămas dinţii încleştaţi în bucata de pastramă pe care nu izbutea s-o mestece.

Adormim cît ai zice peşte. Din dormitorul familiei Tilea se aud împuşcături. Trage Mannix. Şi trage tare. Pesemne că-i înarmat cu-o puşcă mitralieră. Să tragă sănătos. Că noi nu-l mai auzim…

Visăm liniştea de basm a Firincăi, colcăiala ciortanilor din legendara baltă a lui Neajmiai.

Priponul lui Alecu stă zvîrlit departe, lîngă buturugă, la gingia stufului. Ne uităm la ea ameţiţi de bătaia soarelui. Noroc că priponul e prevăzut c-un clopoţel. Dacă trage ciortanul, se-apucă şi sună. Uite-acu. Auzi-l cum sună… sună argintiu… sună…

Treci la telefon, c-a dat Penke peste tine, ţi-a aflat urma…

Alecu mă scutură ca pe-un sac de cartofi. I s-au umflat ochii de somn, cît nişte gogoşari.

La telefon, nevastă-mea rîde argintiu. Slavă Domnului, înseamnă că nu-i supărată.

Cum de ţi-a dat în gînd să mă cauţi la Alecu?

Tanti Raliţa, săraca, ei să-i mulţumeşti. A luat la întrebări pe toţi prietenii noştri. Iar Ţuţu i-a declarat că eşti în documentare cu Alecu. Şi-atunci totul a fost clar…

Mda… Şi ce-a mai făcut tanti Raliţa?

Nu-i destul? Barem aţi prins ceva? Vino cît mai repede acasă. Ai o telegramă din Deltă. Se pare că ţi s-a găsit o cameră la Mila 41.

Cine să-mi găsească?

Habar n-am. Nu-i semnată.

Părul încărunţit ai lui Alecu se zburleşte de curiozitate. A rămas tot aşa cum îl ştiu, iscoditor ca o babă.

Ce s-a-ntîmplat?

Nimic grav. Ba, dimpotrivă. Mi s-a găsit o cameră la Mila 41…

Mila 41? Păi acolo ţi-a pus Dumnezeu mîna în cap! Peşte cu carul!

Peşte-mi trebuie mie? Mă duc să-mi termin romanul.

Şi eu ce fac?

Îl iei pe Ţuţu şi te duci la Neajmiai a lu Cotobaie, pe valea Bergociului. Să vadă, şi el, împărăţia apelor. Pînă una alta, spune-i nevesti-tii să-mi dea şi mie un crap. Poate-mi prăjeşte bulgăroaica o bucată de peşte. Barem să ştiu pentru ce-am omorît Bombiţa trei sute de kilometri…

M-am întors acasă. Stau la masă cu nevastă-mea, la breakfastul de împăcare. Evadarea mea o neliniştise destul. Sînt obosit ca un cal de tracţiune. Dar o să mă întremeze micul dejun pe care mi-l oferă nevastă-mea.

Stăm faţă în faţă. Zîmbăreaţă ca întotdeauna, Penke îmi aranjează la îndemînă bunătăţile pregătite: brînză de vaci (50 gr), un sfert de ou răscopt (conţine colesterol), o jumătate de roşie (să ne păzim de acidul oxalic), o bucăţică de pîine prăjită (30 gr) şi ceai. La discreţie. Pot să beau şi trei litri. Ceai de sunătoare, nufăr, muşeţel şi tei. Totul conform prescripţiilor care ţin să mă slăbească cu orice preţ. Numai că ceaiul nu-mi place (aş prefera un Hornimann), brînza de vaci are gust de burete de baie (şi nici ăla din latex), iar restul nu izbuteşte decît să-mi întărite sucurile gastrice.

Aşa că mă prefac încîntat de savurosul breakfast de împăcare.

De fapt, ard de nerăbdare să ştiu ce-i cu camera aia de la Mila 41.

Dar Penke nu cunoaşte nici un amănunt. Plutim în plină enigmă. Cine să se fi ocupat de găsirea acestui refugiu?

Bulgăroaica face presupuneri:

Nu-ţi cunoşti prietenii. Pesemne că-i cineva, acolo sus, care te iubeşte.

Dar cine ştia de intenţia mea de a mă retrage la scris?

Asta-i bună. Dar cine nu ştie! Că peste tot te-ai plîns că n-ai condiţii. Uite, acu ţi-au găsit şi celebrele tale condiţii de creaţie, ce mai vrei?

Un singur lucru, să ştiu cine mă preţuieşte atît de mult. Mai ales că n-am publicat nici o carte!…

Poate tocmai de-aia!

8) BONJOUR BUN, MILA 41!

Pentru a nu-mi complica existenţa, suie-te-n tren, coboară din tren, şi-aşa mai departe, cărînd după mine întreg calabalîcul, recurg la o decizie absolut novatoare: plec cu Bombiţa.

Vehiculul e mititel, îl urc lesne pe vapor, deoarece de la Tulcea pînă la Mila 41 nu există altă cale de transport, iar pe plan local o să-mi fie extrem de util pentru deplasările documentare.

Asta-i una la mînă, iar două la mînă, am gata încărcate toate lucruşoarele, de cînd am tentat evadarea spre Firinca. Unde, din păcate, n-a mai fost nevoie să despachetez.

Obţinînd aprobarea nevesti-mii, telefonez tuturor neamurilor şi prietenilor, invitîndu-i să asiste la plecarea în marea expediţie de creaţie.

Tanti Raliţa, de care mă temeam serios, din pricina implicării dînsei într-o serie de întîmplări binecunoscute cititorilor, manifestă, spre surprinderea mea, un entuziasm contagios.

Alecu, aşijderea. Chiar cu unele detalii suplimentare:

Detectivule, te-am făcut om! Abia acum mi-am adus aminte. De la mine ţi se trage telegrama. Dacă nu-i semnată, mai mult ca sigur că provine de la diadea Stepan. Stepan Cuşeai, prietenul meu lipovean, de la Mila 41.

În ultimul timp primisem vreo trei scrisori de la dînsul. Cerea să-i expediez, de urgenţă, nişte trăscău! Cît sînt de uituc, totuşi pare-mi-se că i-am răspuns. Ba şi mai mult, l-am asigurat că-i fac rost de cîteva sticle, dacă îmi aranjează o cameră pentru un prieten scriitor. Cînd am pornit spre Firinca, îmi ieşise din minte diadea Stepan. Aşa că, pentru a salva onoarea breslei, ia cu tine cîteva butelii de material inflamabil. Dacă nu arde, aruncă-l. Te faci de rîs acolo…

Va să zică, mă transformi într-un soi de comisionar! Ceva lemne de spart n-ai? Covoare de bătut, parchet de frecat? Spune tot, nu te jena!

Alecu rîde gutural, apoi continuă:

Avînd în vedere şi luînd în consideraţie că nu eu sînt în căutare de gazdă, cred că cel mai recomandabil ar fi să te ocupi de găsirea trăscăului corespunzător. La prezentarea flacoanelor, vei fi primit ca un paşă. Pur şi simplu te invidiez. Auzi poveste, domnule, să scrii şi să dai la peşte, în mijlocul Deltei! Cine şi-ar dori mai mult? Mîine dimineaţă vin şi eu să te petrec. Pa şi pussy! Plec la Katanga. Mă-ntîlnesc cu Ţuţu. Îi comunic şi lui vestea de pomină, poate vine şi el la plecarea ta! Pa şi încă o dată pa!

Fără să mă mai mir de boacănele lui Alecu, pun resemnat receptorul la loc. Va trebui să renunţ la cîţiva litri din stocul meu de alcool casnic. Sau, pre numele său, trăscău. Şi aşa nu prea agreez conversaţia cu spirtul.

Deşi ar mai fi destul timp pînă la darea startului, alcătuiesc totuşi la repezeală o scurtă listă, pe care-o înmînez nevesti-mii:

Copilă bună, Delta nu-i ici, colea. N-ar fi rău să-mi completezi bufetul portativ. Fii drăguţă şi cumpără-mi chestiile astea…

Penke îşi aruncă privirea peste cele însemnate, apoi îmi confiscă pixul şi începe să şteargă din notă.

Costiţă afumată? Nu ţine, măiestrică! În Deltă-i cald. Se strică. Nici şunca, nici ceafa, nici kaizerul…

Încerc să mai salvez cîte ceva:

Vreo trei cutii de şuncă, de aia, la cutie…

Total, contraindicată. Prea-i sărată! La urma urmei, Delta-i plină de peşte. Pentru ce-ţi trebuie şuncă de Praga? Ai să mănînci numai peşte. Exact cum ţi s-a recomandat. Slab, cu carne albă. Să nu te pui cumva pe morun şi nisetru. Să prinzi şi tu ştiucă…

Copilă bună, îţi închipui că ştiuca se prinde aşa, la comandă? În afară de caras, n-am prins în viaţa mea alt peşte!

Şi de unde aduceai crapii ăia de trei ocale, şalăii, mrenele, somnii, mihalţii şi toate celelalte specii, că de-abia le-am învăţat numele?

De unde să le-aduc? De la baltă, bineînţeles. Dar n-am afirmat că le-am pescuit personal…

Pe la miezul nopţii, după ce-am isprăvit cu pregătirile de plecare, reuşesc să mă întind la orizontală.

Trezeşte-te, domnule detectiv! Haide, scoală! Au sosit toţi musafirii. Te-aşteaptă în sufragerie. Cît mai ai de gînd să dormi?  mă chestionează Penke, zgîlţîindu-mă.

În cinci minute, mai iute ca la pompieri, îmbrac ţoalele de călătorie şi mă prezint în sufragerie. Unde, după cum era şi firesc, sînt primit cu urale.

Tanti Raliţa, trăgînd adînc şi disperat din mărăşeasca ei poluantă, se află plasată la locul de onoare, între Alecu şi Ţuţu, care mi se par oarecum prea euforici pentru o oră atît de matinală. Precis că Alecu, înrăit Toma-necredinciosul, a probat inflamabilul pregătit pentru Stepan Cuşeai, instigîndu-l şi pe Ţuţu. Mai erau mobilizaţi şi finii din Drumul-Taberei, cumnatu-meu şi cumnată-mea de la Deva şi, că nu se putea altfel, Mihăiţă-sfîntul, prietenul şi vecinul meu de curte.

În total nouă cafeinomani (inclusiv bulgăroaica de Penke, nevastă-mea, care-mi aduce şi mie o cafea, cu zaharină). Nouă şi cu sergentul, adică personalitatea subsemnatului, zece!

Penke nu-mi mai serveşte micro-minidejunul mult aşteptat, Bineînţeles, nici nu se putea altfel, are gata şi-o explicaţie:

Pleci la drum lung, nu se recomandă să conduci cu stomacul plin. Dacă ţi se face foame, ai să guşti ceva uşor pe drum!

Renunţ la organizarea unei discuţii în contradictoriu. Prefer să recepţionez, cu rînjetele de rigoare, darurile aduse de musafiri.

Din partea lui tanti Raliţa, duşmană declarată a ţigărilor aspersate cu kumarină, un cartuş de BT. Zece pachete, din cele cartonate. Cumnată-mea, ştiindu-mă dedat cafelelor, un borcan cu boabe crude, de vreo 300 de grame. Inginerul de cumnatu-meu, o pungă cu bomboane Lebăda. Mereu uită că n-am voie zaharicale. Finii, mai practici, un flacon de rivanol. Sînt amîndoi cercetători, ingineri chimişti. Ţuţu, mai… pe profesie, o panglică de maşină. De scris. Pînă şi Alecu a sosit c-un pacheţel. Mă jenez să-l desfac. Prea-i bine împachetat. Mă asigură că-i ceva de mîncare. O să-i identific conţinutul pe drum.

Punînd la o parte cadourile, pornesc să-mi beau şi eu cafeaua.

Tanti Raliţa nu scoate o vorbuliţă. Ceea ce mă miră nespus. Nu-i stă în fire. Numai Alecu, dintre toţi, vorbeşte cît întreaga adunare laolaltă. N-are pic de astîmpăr. Posedă atîtea preţioase informaţii deltistice, încît uită şi de cafea. Pînă să-şi isprăvească repertoriul, se face 9.30 h. Ar fi timpul s-o întind.

Cînd părăsesc curtea din Calea Moşilor, condus de liota neamurilor şi prietenilor, trecuse mult de 11.00 h.

Pînă la Giurgeni, Bombiţa se comportă admirabil. Apoi începe să dea semne de oboseală. Normal. Mi-era o foame cumplită, de eram dispus să încalc orice prescripţie dietetică.

Totuşi, pentru că făgăduisem să ţin regim, m-am rezumat numai la peşte alb. Un borş de peşte, ca la mama lui, din care am ales numai şalăul, apoi un rasolaş de cegă, plus o bucată impresionantă de nisetru, că-i mai slab. Bineînţeles, fără vin. Din păcate!…

Bombiţa se odihnea la umbră, în parking, iar eu, după gustarea de mai sus, mă odihneam la umbra ventilatorului bătrîn, sorbind o cafeluţă benefică, în sala cea mare a localului.

Dar, întrucît călătorului îi stă bine cu drumul, n-am mai zăbovit mult, ci, după ce-am făcut plinul radiatorului, turnînd în el vreo doi litri de apă minerală (Malnaş) că la cişmea nu curgea, am băut şi eu două sticle de Pepsi-Cola; asta pentru a-mi ridica tonusul vital, bazîndu-mă pe cunoscutul adagiu: avînt şi energie  prin Pepsi-Cola! Fiind insuficient frapate, prezentînd doar temperatura mediului înconjurător (29 grade Celsius, la umbră), n-am beneficiat nici de avînt, şi nici de energie. Ci numai de-o transpiraţie abundentă şi instantanee. Ceea ce, fie vorba între noi, se putea obţine şi după consumarea unui ceai de plante medicinale.

Peste cîţiva kilometri, să tot fi fost vreo şaptezeci, simt c-adorm la volan. Dar după ce-am pus, cîteva sferturi de ceas, capul pe mîna dreaptă, pitit sub nişte aluni de la marginea drumului, m-am sculat odihnit şi plin de furnici. Din cele roşii.

Pînă la Babadag n-am mai avut probleme serioase. Însă, după cum prevăzusem, de altfel, chiar la marginea Babadagului mi se isprăveşte benzina. Motorul strănută de cîteva ori, apoi tace. Dar se şi opreşte.

Mă rog, pînă la staţia de carburanţi nu-i cine ştie ce distanţă. Ajutat de nişte tineri binevoitori,  care s-au mulţumit numai cu treizeci de mangoţi  am împins Bombiţa doar vreun kilometru şi ceva.

Cînd mă vede sosind cu Fiat-ul, doar cu trei băieţi putere, pompistul rămîne interzis.

Mă prăbuşesc pe scaunul din stînga al Bombiţei şi, cu greutate, izbutesc să-ntreb:

Ai de 90?

S-a isprăvit!

Atunci fă-mi plinul cu 98…

N-am!

Ce benzină ai, domnule? De avion? De reactor? De 110, 130, 150? Cu ce vrei să pornesc maşina? Cu gaz?

Pompistul mă priveşte impasibil. Apoi reintră pe fază:

Am ceva mai bun. Şi decît gazul lampant, şi decît motorina; 75 ameliorat. Să-l sorbi cu linguriţa, nu altceva. De trei zile încoace, numai cu dintr-asta alimentez turismele ce-au trecut pe-aici. Chiar şi străine… Şi nimeni n-a venit să reclame…

Cred şi eu… dacă nu le-o mai fi mers ca lumea motorul… Cu ce să vină?

Neavînd altă soluţie, accept să-mi facă plinul cu 75 CO. Spre surprinderea mea, motorul porneşte la sfert. Plătesc corespunzător, şi-l felicit pe pompist:

Meştere, ce mai calea-valea, eşti tare! Ai dreptate! Cred că ţi-au dat din greşeală benzină pentru Rolls-Royce!…

Nu v-am spus eu?  zîmbeşte pe sub mustaţă specialistul, după care, cuprins de-un entuziasm juvenil, îmi şterge îndatoritor şi parbrizul.

Abia cînd ies din Babadag şi mă îndrept cu viteză moderată spre Tulcea, abia atunci apar primele simptome de astmă. Motorul strănută, tuşeşte, horcăie, sughiţă. Dar nu se opreşte.

Mergem înainte. Eu şi Bombiţa. Cam şontîc. Dar înaintăm totuşi cu 45 pe oră. Nici n-ar fi indicat să rulez cu-o viteză superioară, deoarece nu mai văd bine. Cîrpa pompistului, mai mult ca sigur, era folosită pentru ştersul uleiului. Altminteri nu-mi explic curcubeele de pe parbriz, ce-mi licăresc înaintea ochilor.

N-am mai fost de anul trecut la Tulcea. Încerc să recunosc anumite repere. Trudă zadarnică. Alte blocuri, mai noi, hoteluri, restaurante strălucitoare. Păcat! Timpul nu-mi permite să le examinez mai îndeaproape. Pe cele din urmă, bineînţeles.

Gonesc,  fără să depăşesc viteza legală, căci nici nu mi-ar îngădui amăgitoarea benzină a şmecherului de pompist,  spre port. Să nu pierd vaporul.

Slavă Domnului! Hurdubaia e trasă la debarcader. Dar ce ambarcaţie! Exact ca-n filmul Aventurile lui Hucklebbery Finn. Prevăzută cu zbaturi, burduhănoasă, mai mult lată decît lungă. La vederea acestei venerabile relicve, simt că mă trec fiori. Am impresia, vagă, că mă aflu undeva, într-un port, pe Mississippi, şi că voi fi atacat de indienii lui Winettou.

Dar, spre norocul meu, sînt atacat numai de nea Conotop, şeful colectivului angajat pentru încărcarea Bombiţei pe navă. Fiind prima oară în faţa unei asemenea probleme, pretextînd că nu sînt tarife, cer un preţ exorbitant, depăşind cu mult posibilităţile unui posesor de Fiat 600 D. Procedează întocmai ca particularii camionagii, de la depozitele de lemne. Vizînd anume exterminarea muşteriilor. După tratative interminabile şi penibile, ne învoim la o zecime din pretenţiile iniţiale ale docherilor. Cam echivalentul unei roţi de Mercedes. Cu geantă cu tot.

După ce-am trăit clipe de groază, asistînd la survolarea Bombiţei, pe deasupra capului meu, agăţată doar de-un fir de odgon, după terifiantele peripeţii provocate de încăpăţînarea maşinii de a nu încăpea în cală (şi cînd te gîndeşti că-i doar cît o gîgălice!) după ce-am consimţit la un spor de periculozitate acordat docherilor amatori, abia atunci m-am putut îmbarca şi eu liniştit. Liniştit şi uşurat. De vreo cîteva sute de lei.

Dar calvarul durează. Şi pe vapor. Nici n-am urcat ca lumea pe punte, că izbutesc performanţa de a mă rătăci. Lume, buluc! Mă plimb ca un disperat pe vas, străbătînd coridoare infinite şi punţi intermediare, întreb în stînga şi-n dreapta, nimeni nu mă înţelege, de parcă aş vorbi un dialect malaez din nord, pînă ce dă Domnul şi întîlnesc un matroz originar din Cîmpina, care mă conduce la comandantul cargobotului.

Tovarăşe căpitan, cred c-am dat peste un pasager clandestin! Lămuriţi dumneavoastră problema. Clientu-i gras, are de unde să plătească. Şi biletul şi amenda…

Obosit de cei cîţiva kilometri parcurşi în căutarea locului meu, trecut şi-n biletul pe care-l înfăţişez bătrînului lup de Dunăre, privesc contrariat şi demoralizat la cîmpineanul detectiv. Nici nu-l întrebasem de unde se trage. Singur se destăinuise.

Căpitanul îmi respinge dovada înaintată, răţoindu-se la matroz:

Marş la treabă, nătărăule! Numai necazuri îmi pricinuieşti! Păi cine nu-l cunoaşte pe tovarăşul? Dînsu-i ăla cu maşina!  apoi mi se adresă mie, pe direct:  Du-te, domnule, de te plimbă. Vizitează şi matale vaporul. Că locuri n-avem decît pe bilet. Se aranjează fiecare cum poate. Vreme ai cu duiumul. Pînă ajungem la Mila 37, mai trec patru ceasuri…

N-am ce face la Mila 37, domnule căpitan! Am cumpărat bilet pentru Mila 41.

Ştiu şi eu să citesc, meştere. Dar pentru Mila 41 se coboară la Mila 37. Aşa-i piesa. Nu există altă posibilitate, căci locul unde vrei dumneata să debarci mai are mult de aşteptat ca să capete o ieşire la canalul Sulina. Pînă-n sat, la Mila 41, circulă regulat o căruţă,  cînd nu-i pulbere diadea Iaşa,  care se ocupă cu transportul pasagerilor. Nici nu-i cale aşa de lungă, doar vreo şaptesprezece kilometri…

Simt că paralizez:

Şi de ce să nu mă deplasez cu maşina?

Nimeni nu te opreşte, meştere! Dar va trebui să mai aştepţi. Pînă se usucă drumul. C-a plouat două săptămîni în şir.

În cele din urmă, dînd urmare invitaţiei căpitanului, pornesc să vizitez hurdubaia. Sînt atît de uimit de cele văzute, încît nici nu observ cînd trece timpul. Cred şi eu. Numai sala maşinilor, unde nimerisem din greşeală, mi-a luat peste un ceas. Dar merita. Nu mai văzusem aşa ceva. O măţăraie cumplită de ţevi şi conducte, peticite cu tablă şi cîrpe, ca să nu scape aburul, o rugină infernală, încît mă-ntreb ce fac mecanicii de nu explodează cazanele. Şi n-ar fi o problemă prea complicată să sară şi vaporul în aer. Mai ales că n-avem de-a face cu nişte cazane de rufe, ci cu nişte monştri de înălţimea unei case (fără etaj).

N-aş fi zăbovit atît de mult acolo. Dar mi-era imposibil să mă strecor printre pasagerii ce-şi coceau vinetele pe ţevile de abur fierbinte, ciocnind întărîtaţi, din ce în ce mai accelerat, nişte pahare pline cu un lichid tulbure, opalescent. Atît între ei, cît şi cu fochiştii. De altminteri păreau că se cunosc de cînd lumea. Şi nu era exclus să fie şi neamuri.

Scăpat cu bine din sala maşinilor, asist intrigat la chiolhanul general ce se desfăşoară pretutindeni. Şi pe punţi, şi-n multiplele bufete, existente la diferite nivele, şi-n bărcile de salvare. Într-o fraternizare emoţionantă, pasagerii şi echipajul mănîncă pe sparte. Fiecare îşi aşternuse în faţă legăturica cu merinde, fiecare era prevăzut cu lichidul acela tulbure, purtat în clondire de (cel puţin) un litru şi jumătate. Trăznea atît de puternic a samagon, încît şi vaporul înainta sub influenţa vaporilor spirtoşi, icnind şi răsuflînd din greu.

Pălit de-o vagă senzaţie de foame, decid că-i cazul să mă îndrept spre cala unde fusese depozitată Bombiţa.

Cînd ajung lîngă maşină, nu mai apuc să deschid portiera. Vaporul, care tocmai acosta la unul din debarcaderele presărate de-a lungul canalului, se împiedică de ceva. Bombiţa zvîcneşte înainte, şi intră lesne, ca-n unt, într-un morman uriaş de lăzi cu pătlăgele roşii.

Bineînţeles, deşi nu mă amuza deloc ideea unui Fiat în sos tomat, mi-a venit să rîd. Însă verde-gălbui.

Despăgubindu-i copios, la preţuri de restaurant, pe cetăţenii proprietari ai tomatelor, a trebuit să rămîn în cală, lîngă Bombiţă, pentru a nu se repeta spectacolul. Mai aveam doar vreun ceas pînă la sosirea prevăzută, cu atîta certitudine, de bătrînul lup de Dunăre, căpitanul vaporului.

Spre regretul meu, dar nu şi-al celorlalţi pasageri, din ce în ce mai antrenaţi în conversaţiile lor cu sticloaiele, vasul întîrzie apreciabil. Cam vreo alte două ore. Timp în care m-am îndeletnicit cu extragerea Fiat-ului din bulion. Nu mai arăta atît de alb, precum nu fusese niciodată, ci virase simţitor spre roz-bombon. Şi mai spun unii că zeama de roşii curăţă tenul! Posibil. Mie mi-a curăţat vopseaua de pe Bombiţă.

La sosirea în dreptul debarcaderului de la Mila 37, abia atunci am realizat ce-nseamnă solidaritatea umană. Vetusta rămăşiţă a navigaţiei fluviale româneşti nu poseda macara. Drept care, la rugăminţile mele disperate, cei şaptesprezece pasageri pentru Mila 41 (bărbaţi, femei şi copii) s-au lăsat lesne înduioşaţi, avînd şi disponibilităţile afective necesare (pesemne datorită şi licorii trăznitoare) şi-au ridicat Fiat-ul pe sus, cărîndu-l în uralele întregului echipaj şi ale asistenţei. Mi-a cam pîlpîit cordul în clipa cînd am zărit maşina deasupra apei, pe pasarelă, dar a trecut şi asta.

Fac cinste, fraţilor!  anunţ eu, convins că nimeni nu mai era în stare să înghită o picătură.

Groaznică eroare de calcul. Într-un puternic entuziasm, propunerea mea-i aprobată în unanimitate. Deplină!

Şi, aşteptînd să apară căruţa lui Iaşa, particularul însărcinat cu transportul, colegii mei de suferinţă se pun vîrtos pe băut. Avusesem norocul de-a găsi, pe plan local, la o mătuşă a paznicului debarcaderului, o balercă de samagon.

În vreme ce scumpii samariteni dau gata, destul de rapid, balerca, reuşesc s-o conving pe mătuşă să aibă grijă de maşină. Nămolul era atît de gros şi vîscos, încît nici gînd să mă pot deplasa cu Bombiţa mai curînd de trei sau patru zile. Cu condiţia, bineînţeles, să nu mai plouă.

Încerc să identific, printre invitaţii mei, un exemplar mai lucid. Iluzii zadarnice. Sînt, cu toţii, în situaţia prafului cosmic. Fîlfîitori. În cele din urmă, îmi iau inima în dinţi şi întreb la întîmplare:

Cînd vine căruţa? Că ne-apucă noaptea aici!…

Spre surprinderea mea, mi se răspunde în cor. Uitasem că mă aflu şi printre lipoveni.

Vine Iaşa, avem răbdare! Dacă nu vine astăzi, venim mîine! S-avem răbdare. Mai bine ia şi mănîncă un pic de brînză cu ţibulcă… Facem cinste noi, faci şi mata cinste cu samagon!

Dacă stau şi mă gîndesc bine, de cînd m-am urcat pe hurdubaia aia de vapor, chiar de la plecarea din Tulcea, nu mai luasem nimic în gură. Pachetul cu merinde, dăruit de Alecu, s-a dovedit inutilizabil. Conţinea numai pastramă de raţă sălbatică… Ţin să-mi păstrez tonusul vital, aşa că accept invitaţia adunării generale.

Spre seară, după ce mă ghiftuisem cu ţibulcă şi brînză vînătă de baltă (excelentă şi grasă), după ce încercasem să gust şi eu din holerca mătuşii, dar pe care am restituit-o imediat naturii, fiind un distilat casnic de sodă caustică şi acid sulfuric, apare în sfîrşit şi diadea Iaşa.

Întîmpinat cu manifestări de simpatie deosebită, dovedindu-se astfel a fi o rubedenie a întregului colectiv, face semn că va participa şi dînsul la bairam.

Vehiculul lui diadea laşa nu-i chiar căruţă, ci mai curînd un soi de haraba, cum se întrebuinţa pe vremuri la căratul mărfurilor de la Braşov la Piteşti, Bucureşti sau Craiova.

Ceea ce nu izbutesc sa înţeleg, însă, este miraculoasa putere de tracţiune a gloabei ce zace istovită între hulube. Dacă i-aş zice cal, ar însemna să insult grav specia. Zdravănă trebuie să fie, de vreme ce-a adus pînă aici harabaua. Şi totuşi, aşa cum stă sprijinită c-un şold de hulubă, pot să-i cînt pe coaste, ca la xilofon. Diadea laşa îi dă un braţ de buruieni smulse din drum. Gloaba, autentic animal neidentificat, precis de provenienţă extraterestră, consimte la oferta stăpînului, şi porneşte să înfulece.

Examinînd alene rămăşiţele ospăţului, lovind uşurel cu cizma în balerca sunînd a gol, diadea Iaşa ne priveşte întrebător, după care îşi exprimă pe faţă frămîntarea:

Voi mîncam şi bem, Iaşa muncim. Frumos şadem. Ce bem Iaşa?

Individul fiindu-mi extrem de simpatic, mai mult în virtutea perspectivelor de-a ne transporta la Mila 41, sar şi propun:

Fac cinste şi lui diadea Iaşa, s-aducem nişte samagon!

Nici dacă aş fi decretat mobilizare generală, n-aş fi obţinut un asemenea succes. Cîţiva bărbaţi înşfacă balerca, o iau pe sus şi se reped cu ea în direcţia coşmeliei paznicului. După mai puţin de două minute, se întorc. Dar avem de-a face cu altă balercă. Ceva mai voluminoasă.

Zice tiotea Vanghelina să mergem la ea cu bani. Ducem dumneata cincizeci de lei. De trei ori.

Sinistră idee să plec cu maşina în Deltă. Dacă lucrurile continuă să se desfăşoare în acelaşi ritm, va fi nevoie, mai mult ca sigur, să-mi scot Fiat-ul în vînzare. În orice caz, ies mai ieftin.

Îndrăznesc totuşi să obţin lămurirea unei probleme vitale:

Cînd plecăm? Ia spune, diadea Iaşa, cînd o luăm din loc?

Avem răbdare dumneata, avem răbdare, Iaşa bem, Iaşa mîncăm, Vasile obosit culcăm. Ieşim luna, urcăm şi plecăm. Acum odihnim. Dumneata facem cinste!

Abia într-un tîrziu îmi dau seama că Vasile este gloaba spînzurată între hulube.

Veselia este în toi. Luna întîrzie. Porneşte să bată şi un vînt rece. Sînt mulţumit totuşi. Dacă bate vîntul, n-o să plouă. Deoarece este imposibil să mişcăm din nămol Fiat-ul, aranjez cu mătuşa paznicului să organizeze garda turismului. Deşi, dacă mă gîndesc mai bine, n-are nici un rost. Cine dracu s-o fure? Nici cu tancul n-o scoate din glod.

Pe la unsprezece noaptea, binevoieşte să iasă şi luna. Mare cît o mămăligă pripită. Lumea porneşte să se agite, organizînd încărcarea harabalei. N-aş fi bănuit că este atît de încăpătoare. Şaptesprezece persoane, plus bagajele respective, plus personalitatea mea, care nu-i de ici, de colo.

Extrem de binevoitori, stare de spirit la care au contribuit substanţial şi cele două balerci de samagon, tovarăşii de drum mă înghesuie între o cumătră de dimensiuni aproximativ egale cu-ale mele, şi o icoană cît o oglindă de dulap. Icoana,  comandă specială la Tulcea, după cum mă lămureşte persoana,  are atîta tinichea ferecată pe ea, încît pentru nu a rămîne invalid, gradul II, mă las mult în stînga, unde-şi ţine nepoata mătuşii desaga cu vinete. Sper că nu-s coapte pe conducta de abur, deoarece icoana mă apasă greu, pentru păcatele mele, probabil, iar eu, la rîndul meu, sînt nevoit să asupresc vinetele la acelaşi nivel.

Vasile face tot posibilul pentru a urni harabaua din loc. Şi, de necrezut, reuşeşte. Pe-o distanţă de vreo două sute de metri. Apoi se sprijină iarăşi cu xilofonul coastelor de huluba din stînga. Pesemne c-aşa-i vine mai uşor cînd stă. Deoarece s-a oprit.

Iaşa nu se înfurie. Dimpotrivă, îl mîngîie pe Vasile pe cap. Apoi se adresează pasagerilor:

Dădem jos, bre, că moare Vasile!

Figura cu urcatul şi coborîtul din torturantul vehicul, pînă să ajungem la Mila 41, s-a repetat doar de vreo douăzeci de ori. Pe mine m-au scutit. Le era mai uşor să împingă harabaua, decît s-ajute la suirea mea. Păcat că şi-au dat seama prea tîrziu, abia la a unsprezecea reluare a operaţiei. În schimb, m-am oferit să ţin în braţe icoana. Mai bine m-aş fi abţinut de la asemenea idee nefericită. Negustorul de icoane fusese om cinstit. După cît cîntărea, n-o ferecase în tinichea, ci-n fier beton.

Cu excepţia pauzelor sus menţionate, călătoria a fost cît se poate de veselă şi instructivă. Cînd s-a aflat c-am să trag la Stepan Cuşeai, toată lumea s-a bucurat nespus, în special Iaşa. Urma să cobor primul, întrucît Cuşeai îşi avea hogiacul la marginea satului.

Debarcarea mea, din harabaua lui Iaşa, se petrece în cele mai sărbătoreşti condiţii. Tovarăşii şi tovarăşele de drum, oameni de treabă şi extrem de euforici,  din pricini bine cunoscute,  mă îmbrăţişează, mă sărută, îmi pompează mîna, să mi-o dejghine din umăr. Iaşa mă linişteşte, asigurîndu-mă că-n zilele următoare, dacă se zbiceşte şleaul, îmi va aduce şi Bombiţa. Apoi are loc extragerea dintre pasagerii înghesuiţi în vehiculul remorcat de Vasile. Cu chiu cu vai, izbutesc dificultoasa performanţă. Fără pierderi ireparabile.

Orice pantalon, orice cămaşă pot fi cîrpite artistic. Deci nu pun la ficat.

Rămas singur în noapte, privesc îngîndurat la casa viitoarei mele gazde.

Miros atît de straşnic a samagon, rod al manifestărilor calde de prietenie,  încît mai zăbovesc cîteva momente. Dacă mă adulmecă Stepan Cuşeai, precis că se-mbată. Poate că răcoarea nopţii va îndepărta efluviile spirtoase pe care le degaj în cantităţi industriale. Pînă atunci, continui să examinez casa în care voi locui.

Joasă şi pleoştită într-o parte, cojmelia nu pare prea arătoasă. În schimb, datorită aşezării ei la marginea satului, chiar pe malul Dunării-Vechi, prin izolarea în care a aruncat-o capriciul posesorului, mie mi se pare locul ideal, atît de mult visat, pentru scrierea romanului.

Mă apropii grijuliu de palan. Negăsind la îndemînă o piatră să bat în el, pentru a-mi anunţa sosirea, apelez la pumn. Din prima bătaie, nu prea sonoră, izbutesc să desprind o scîndură putredă din gard, dar şi să declanşez nişte salve de lătrături impresionante. Nu trec nici două secunde şi se aprind lumini. La toate ferestrele.

O matahală neagră, însoţită de două dihănii întunecate şi flocănoase, ţîşneşte în goană pe uşa din faţă. Apoi începe să răcnească mai întîi la javre, pentru a le potoli, după aceea la mine:

Cine bate acolo? Cine scoală la mine noaptea? Ai?

Din partea domnului Alecu Tilea! Am venit să stau la matale în gazdă…

Aha! Domnul Conan la dumneata? Ai? Aşteptăm puţin, legăm cîinii.

Stepan Cuşeai, o namilă de peste un metru şi nouăzeci, dispare cu dulăii în spatele casei. Apoi se întoarce şi-mi deschide poarta. De fapt, nici nu era încuiată. Doar atît mi-ar fi trebuit, să pătrund în mijlocul potăilor. Praf mă făceau.

Poftim, poftim, domnu Conan! Ai adus lui Stepan pachet de la domnul Alecu? Noi de mult scrim, nimic primim!

Am adus, nene Stepan, am adus. Din partea mea, trăscău de Tîncăbeşti! Numai să-ţi placă, fiindcă-i prea tare!

Nu facem grijă, domnu Conan! Stepan bea şi vodkă-satelit!…

Locuinţa lui Cuşeai pare mai încăpătoare pe dinăuntru. Camera pregătită pentru oaspeţi, la dimensiunile unui vagon, posedă şi-un studio, şi-o masă şi scaune. Pe scurt, îmi place. Iar fereastra, destul de economică, dă spre undele Dunării-Vechi.

Văzînd dezamăgirea de pe chipul tăbăcit al pescarului, îl dumiresc la iuţeală. Pentru a nu-i pieri entuziasmul.

Toate lucrurile sînt în maşină. Iar maşina-i la Mila 37.

Şi trăscăul?

În maşină!

Totuşi nea Stepan nu se dezamorsează. O cheamă pe nevastă-sa, mi-o prezintă: Maşa-Garafa, după care îi dă indicaţii să pună de masă. Deşi e trecut mult de miezul nopţii, mă bucură iniţiativa lipoveanului. Ştie să-şi primească oaspeţii.

După cum îmi dau seama, gospodăria lor merge strună. Apa fierbe în permanenţă. Într-un cazan de rufe, de vreo trei vedre, adăpostit lîngă cocina porcilor. Peste o jumătate de ceas asist la prepararea celebrului borş pescăresc. În apa tulbure, scoasa pesemne din Dunăre, Maşa-Garafa zvîrle o găleată cu peşti subdimensionaţi. După nici un sfert de ceas, cînd începe să-mi lase gura apă, scoate peştii c-o strecurătoare, şi-i aruncă în troaca porcilor.

Asta mănîncă Sandolea!

Sandolea, trezindu-se din somn, se năpusteşte lacom la peştele fiert. Chelfăie ca un porc. Ceea ce, de fapt, şi este. Mănîncă atît de lacom, încît mă-ntreb dacă i-or fi dat mîncare peste zi.

Maşa-Garafa, femeie iute ca un spîrnel, dar la jumătate din înălţimea bărbatului ei personal, aduce o tîrnă de nuiele, din care aruncă în cazan cîţiva crapi borţoşi, nişte ştiucă, un şalău baban şi-o cegă aproape vie. Pesemne că-i curăţase de maţe în faptul serii. În zeama groasă, mai adaugă două cepe, un pumn de sare, cîteva roşii stropşite, şi cîteva rădăcini neidentificabile.

Stepan Cuşeai îmi face semn să intru în bucătărie. De fapt nu-i numai bucătărie, ci şi dormitorul familiei. În mijlocul încăperii se află o masă cu picioarele bătute direct în pămînt. Scaune n-au.

Şezum la pat, domnu Conan! Acum mîncam!

Peste cîteva clipe, Maşa-Garafa soseşte cu borşul. Într-un ceaun de aluminiu, din cele de mămăligă. Scoate din sertarul mesei trei linguri de material inoxidabil (şi eu care mă aşteptam să ne ofere linguri de lemn!) şi trei castroane de faianţă, din cele folosite pentru salată, atunci cînd ai mai multe persoane la masă. Stepan taie pîinea, în nişte dăraburi cît un cap de viţel, o pune lîngă salatiere, şi mă pofteşte:

Hai mîncam, domnu Conan!

N-aş fi crezut că nenea Stepan va ţine pasul cu mine. Devoram bucăţile de şaran (aşa-i spunea Cuşeai crapului) ca un naufragiat pe-o insulă pustie, salvat de la moartea prin inaniţie de-o expediţie specială. Stepan însă nici nu mai mesteca. Înghiţea direct. Oricît şi orice. Biata Maşa-Garafa nici nu mai prididea cu făcutul plinului. Abia după cel de al patrulea castron i se îngădui şi ei să mănînce. Mirat de această poftă de viaţă, taman în plină noapte, îl întreb pe Stepan:

Mai poţi dormi, nene Stepane, după atîta potol?

Stepan pleacă la lucru. Pescuim pînă mîine la prînz. După masă dormim. Sculăm şi mîncam. Iar dormim. Şi iar mîncam.

Constatînd aceste ritmuri de viaţă, cu totul deosebite de cele ale oamenilor de rînd, mai ales în ce priveşte frecvenţa orelor de masă, simt în mine o nestăvilită dorinţă de a mă încadra, cît mai rapid, noilor condiţii de trai. Mai mult ca sigur, vor conveni de minune stilului meu de lucru. Hrana generează creaţia. Şi invers.

Maşa-Garafa, domoală, începe să adune tacîmurile şl vasele de pe masă.

Nu ştiu din ce pricină, Stepan Cuşeai pare nemulţumit. Aprinde o ţigară. Din BT-urile oferite de mine. Îi dă foc pe partea dinspre filtru. Dar asta nu-l deranjează cîtuşi de puţin. Ci trage şi mai zdravăn din ea, pe deplin mulţumit de aromă, gust şi tărie.

Ascultă la mine, Maşa-Garafa, terminat mîncam?

Nu ţi-ajunge, Stiopka?

Nu inervam la mine, Maşa-Garafa! Auzi? Facem scandal! Unde vodka-satelit? Nu dăm? De ce, Maşa-Garafa?

Pumnul acesta de femeie ascunde în ea mai multe surprize decît un film poliţist. Nici una, nici două, se-apucă să răcnească:

Ajunge, Stepan-beţivan! Ajunge! Mi-ai mîncat viaţa! Mă omori cu zile!

Gazda nu mai dovedeşte să-şi declame replica. Maşa-Garafa, fără a-l mai soma, înşfacă ultimul castron de pe masă, conţinînd ceva restanţe de zeamă piftioasă, şi-l trînteşte în capul bărbatului. Poc! Şi pauză!

Consider că-i cazul să stau în banca mea.

Stepan, pe care-l bănuiam în stare de orice, date fiind statura şi firea, aşteptîndu-mă s-o ia la bătaie pe biata şi firava lui soţie, execută o operaţie cu totul neaşteptată, înşfacă de toarte ceaunul de aluminiu.

Dumnezeule! O omoară!

Maşa, calmă, ia şi ea un alt castron. Îl ridică, Stepan ridică şi el ceaunul. Maşa-Garafa ezită. Normal! Dar Cuşeai, bestial, nu. Ridică şi mai mult ceaunul.

Şi brusc, fulgerător şi-l înfundă pe cap. Exact în clipa în care castronul Maşei se face cioburi la contactul cu aluminiul.

Maşa-Garafa, omori la mine, omori degeaba. Iubesc la tine, Maşa-Garafa dărăgaia, de ce? De ce omori? Stiopka munceşte, Stiopka aduce acasă parale, aduce şaran, aduce haine frumoase. Ce avem cu Stiopka? Ce face Stiopka, dacă bem şi el puţin?

Şi, fără a mai fi în stare să-şi continue litania, Stepan Cuşeai porneşte să plîngă ca un copil. Sloboade nişte lacrimi atît de uriaşe, încît sînt convins că borşul de peşte, cele patru castroane de adineauri, are un rol determinant în incontinenta lor izvorîre.

Bate atît de înverşunat cu pumnii în ceaunul înfundat pînă la urechi, încît odaia se umple de-un zgomot straniu, asemănător tam-tam-urilor africane. Nici o clipă nu se gîndeşte să-şi scoată chivăra de aluminiu. Poate şi din cauză că iubita lui, Maşa-Garafa, s-a aşezat pe pat, lîngă el, cu alt castron la îndemînă. Ultimul!

Obosit de operaţia întreprinsă cu atîta ardoare, Stepan Cuşeai se ridică de la masă, fără să-şi scoată ceaunul. Plînge în hohote. Şi-mi spune, printre lacrimi şi sughiţuri:

Mergem, domnu Conan! Maşa-Garafa n-are suflet… Mergem culcam, domnu Conan. Eh! Maşa-Garafa, Maşa, Maşa!…

Petrecuţi de privirea neînduplecată a firavei femei, părăsim bucătăria.

Cînd ajungem în odaia ce-mi fusese rezervată, abia atunci îndrăzneşte Stepan Cuşeai să-şi descopere capul. Azvîrle înciudat ceaunul pe duşumea, după care se prăbuşeşte pe pat.

Haidem culcam, domnu Conan!

Nu mai pleci la lucru, nene Stepan?

Culcam, domnu Conan! Stăm aici. Bem şi vorbim.

Din incomoda poziţie în care se afla, culcat pe spate, cotrobăie cu mîna pe sub pat. De unde se iveşte un clondir de vreo doi litri. Plin cu binecunoscuta licoare, văzută mai înainte la mătuşa paznicului de la debarcader.

Spre dimineaţă, cînd nenea Stepan atinge nivelul cel mai de jos al recipientului, renunţă la poveştile cu care-mi împuiase capul, Adoarme buştean, cu braţul petrecut pe după gîtul meu.

După cîteva încercări, izbutesc să mă eliberez. Mor de somn. Dar unde să dorm? Lîngă Stepan, căci nu văd altă soluţie. Patul larg, cu droturile hărtănite şi dezacordate, zbîrnîind din cînd în cînd ca nişte coarde de ţambal, pare destul de încăpător. Şi pentru miriadele de pureci care execută slalomuri din cele mai spectaculoase pe trupurile noastre zobite de oboseală.

Cînd se crapă de ziuă, încep să apară primele dificultăţi de acomodare. La care au contribuit, fără îndoială, fantasticul borş de peşte, precum şi emoţiile călătoriei.

Ies tiptil din odaie. În ogradă, fără nici o jenă, dulăii lui nenea Stepan dorm ca morţii. Profit de ocazie, şi pornesc în explorare. După îndelungi şi febrile căutări, dar din ce în ce mai accelerate, izbutesc să identific instalaţia corespunzătoare scopului urmărit. Cam rudimentară, dar salutar binevenită, cu toată vecinătatea incomodă a lui Sandolea, vechea mea cunoştinţă de la miezul-nopţii.

Soarele s-a plasat serios pe orbită, pornind să ardă din ce în ce mai cauterizant. Sandolea îşi părăseşte cocina şi, spre surprinderea mea, se aruncă în undele Dunării-Vechi, avîntîndu-se la traversarea ei. La cîteva minute este urmat şi de vaca gospodăriei. Apoi, într-un cortegiu carnavalesc, întreaga păsărime migrează peste ape, în direcţia plaurilor de pe malul opus. Am rămas singur în ogradă. Şi tare mă bate gîndul să încerc şi eu o scaldă în apele roşietice ale canalului. Doar am fost campion inter-şcolar la înot.

9) O ZI OBIŞNUITĂ ÎN DELTĂ, DACĂ SE POATE 
SPUNE ŞI-AŞA…

Privesc îndelung şi îndurerat la apele leneşe ale Dunării-Vechi. Exodul orătăniilor şi-al animalelor, traversînd înot undele tulburi şi roşietice, îmi creează o neobişnuită senzaţie de gol în stomac. Dar nu-mi fac griji. Totdeauna noile peisaje determină schimbări metabolice. Numai aşa îmi pot explica foamea crîncenă ce-mi frămîntă pereţii aparatului digestiv superior. Dar, pe de altă parte, este şi foarte normal, de vreme ce-i ora minidejunului.

Oglinda canalului se lasă sfîşiată de-o lotcă minusculă. Peste cîteva momente acostează lîngă ograda lui nenea Cuşeai. Un băieţel, de vreo zece ani, cu ochi albaştri şi păr platinat, în rubaşcă şi pantaloni de pînză cenuşie, sare sprinten din ambarcaţiune. Ţine în mînă un juvelnic, în care se zbat nişte ciortănici de toată frumuseţea.

Bună dimineaţa, nene! Cumperi peşte!

Numai dacă-i proaspăt! Tu l-ai prins?

Nu vezi că mişcă, nene? Scoţi cinci lei?

S-a făcut! Cum te cheamă?

Vova!

Bine, Vova dragă, du-l la bucătărie, şi roag-o pe coana Maşa să-i prăjească. Spune-i că te-am trimis eu…

În clipa cînd îi înmînez bancnota de cinci lei, nou-nouţă, pe uşa bucătăriei năvăleşte Maşa-Garafa, învîrtind o lingură de lemn în mînă, cu care, nici una nici două, îl otînjeşte pe după ceafă pe nenorocosul copil.

Ruşine, Vova! Vindem peşte la domnu Conan? Dă banii înapoi… Sicias, auzi? Magarule, ruşine să fim la tine!…

Intervin la timp:

Lasă-l în pace, tiotea Maşa, doar a muncit să prindă ciortănicile… Mai bine prăjeşte-le, să luăm cîte ceva în gură!

Nu facem bine, domnu Conan! Învaţam copilul la bani!…

Vova, privindu-mă curat cu ochii lui de acadea, îmi întinde bancnota. Bineînţeles, cu un vădit regret. După care sărută mîna ce-l lovise, zîmbind gingaş şi şoptind:

Iartă-mă, mamaşa! N-am să mai fac! Tot ai să-i iei matale banii lui nenea Conan, că doar stă-n gazdă la noi!

Maşa-Garafa îl mîngîie pe capul neţesălat, poruncindu-i blajin:

Curăţăm repede, Vova, spălăm peşte şi prăjim. Haida, sînoc…  apoi se-ntoarce spre mine şi-mi lămureşte situaţia:

Vova-i băiatul meu, copil bun, dar învăţat rău de la Stepan…

Asist la originalul sistem de curăţare a peştelui. Vova, vîrîndu-i un băţ de salcîm, gros de un deget, pe gură, îl curăţă rapid de solzi, pentru ca apoi să-l spintece cu dibăcie şi să-i golească dintr-o singură mişcare măruntaiele. În mai puţin de un minut a dat gata şapte ciortănici. Cam vreo două kile de peşte.

Peste un sfert de ceas, stăm la masă. Personalitatea mea, Maşa-Garafa şi Vova. Stepan Cuşeai doarme ca un lemn în patul din odaia ce-mi fusese rezervată. Zadarnic am încercat să-l trezesc. Singurul rezultat pe care l-am obţinut, după îndelungi străduinţi, a fost o înjurătură lipovenească, imposibil de tradus, deoarece nu posed suficiente cunoştinţe dialectale de specialitate.

Se mănîncă agale, gustînd şi preţuind la justa valoare fiecare dumicat. Ciortănica fierbinte, cu carnea fină şi crocantă, prăjită într-un ulei neidentificabil, probabil de rapiţă, se topeşte în gură. Vova, expediat la beci de maică-sa, aduce nişte vin negru şi acru. Delicios. Îl recunosc imediat. Cărţălăul din care mai băusem acasă la Alecu Tilea. Numai că, însoţind peştele bine prăjit, se îmbină de minune cu acesta. De unde sînt nevoit să deduc că,  fără să-mi arog pretenţii de mare descoperitor,  fiecare nutriment îşi are lubrifiantul său.

În sfîrşit, mîncat bine, băut bine, acum s-ar cuveni şi-o cafea. Tiotea Maşa-Garafa se oferă s-o prepare. Cu inima îndoită, îi încredinţez borcanul cu cafea rîşnită.

Pînă ce se fierbe licoarea, Vova mă pune la curent cu situaţia pescuitului. Se arată deosebit de binevoitor, propunîndu-mi lanseta lui personală, confecţionată cu mijloace locale. Tocmai cînd mă pregăteam să-i dau iarăşi bancnota de cinci lei, pentru închirierea uneltei, apare şi tiotea Maşa.

Domnu Conan, nu facem suparare, n-avem căni pentru cafea. Bem din stacane. Tot pe gît se ducem!…

Cafeaua mi se pare cumplită. În lipsă de alt recipient, tiotea Maşa a fiert-o într-o gamelă militară, cine ştie ce pradă de război, în care, mai mult ca sigur, obişnuia să zdrobească usturoiul pentru mujdei. Iar stacanele, aici nu mai încape nici o îndoială, erau cele din care se bea lichidul specific locului, samagonul.

Vova, căruia tiotea Maşa-Garafa îi toarnă din gamelă o porţie de cafea, o soarbe transportat de emoţie. Iar maică-sa, preţuind şi mai abitir fiertura, consumă chiar trei stacane.

Nevroind să-mi jignesc gazda, dau pe gît toată tolborseala, impunîndu-mi un zîmbet plin de încîntare. Singura performanţă a femeii este tăria neobişnuită a întunecatei băuturi. Să scoale şi morţii din mormînt. Abia cînd observ borcanul de cafea, îmi dau seama c-a utilizat mai mult de-un sfert din conţinut (peste 100 de grame).

Cuprins de tahicardie în mai puţin de trei minute, îmi zic c-ar fi cazul să pornesc la pescuit, pentru a-mi potoli bătăile dezordonate ale inimii. În mijlocul naturii, printre stuful gîrliţelor, precis că voi găsi liniştea atît de necesară.

Îmi daţi şi mie o barcă, tiotea Maşa? Poate barca lui Vova…

Dam, domnu Conan, cum sa nu dam. Iei dumneata lotca lu Stiopka. Mare şi tare. Cu treişpe crivace. Ţine bine la dumneata… Şi luăm şi o castrulea, dăm afară apa… Dumneata om greu… Nu ştim ce-ntîmplăm!

Lansetă am. De la Vova. Confecţionată din alun, cu inele de alamă, din cele întrebuinţate la perdele. În loc de mulinetă are un mosor, numărul 22, mare cît o gogoaşă, pe care s-a înfăşurat nişte sfoară ceruită, de cizmărie. Mai există şi-un mîner, pe marginea mosorului, probabil pentru recuperarea sforii. În orice caz, o adevărată minunăţie a îndemînării şi inventivităţii copilului. Dacă-mi iese în cale o ştiucă, din cele atît de lăudate de Alecu, am să-i dăruiesc băiatului o lansetă autentică. În loc de linguri, Vova a tăiat nişte cozi de linguriţe de aluminiu, şterpelite pesemne din bucătăria maică-si, precum şi-o limbă de pantofi, pentru ştiucile supradimensionate. Le-a lipit şi cîrlige, cărora, însă, nu reuşesc să le identific provenienţa. Totuşi am încredere în uneltele băiatului. Cele mai spectaculoase rezultate se obţin cu scule primitive, nu cu sofisticatele aparate plătite cu bani grei. Şi-n afară de asta, copilul este omul Deltei, băştinaş din moşi strămoşi. Care habar n-aveau de mulinetele D.A.M. sau despre lansetele din fibră de sticlă. Şi care, în ciuda acestei condamnabile ignoranţe, prindeau mai multe ştiuci şi bibani decît totalitatea pescarilor amatori din Asociaţia pescarilor sportivi.

Lansarea la apă a lotcii se petrece cu ajutorul nepreţuit al lui Vova. Mai greu merge îmbarcarea mea. În loc să calc pe crivace, păşesc greşit şi merg peste fragilul fund al lotcii. Parcă se-aud nişte oftaturi. Nu le dau importantă, atribuindu-le scîndurilor umflate de apă.

N-am avut niciodată pretenţii că-s mare matroz, dar acum simt în mine sîngele unor necunoscuţi strămoşi navigatori. Înşfac vîslele şi pornesc să le vîr adînc în apă. Prima vîslă o pierd numaidecît. O recuperez fără efort, sărind de-a dreptul în undele tulburi ale Dunării-Vechi. Leoarcă de apă, încep să trag zdravăn la babaice.

Peste cîteva minute, dacă nu şi mai puţin, ţoalele se usucă pe mine, scoţînd aburi ca un cazan de rufe. Lotca se îndreaptă, sub îndrumarea mea destul de nesigură, deocamdată, spre malul opus al canalului.

Dumnezeule! N-aş fi crezut că există atîtea gîrliţe, cănălaşe şi poteci de apă prin Deltă. Botul lotcii despică păpurişul, strecurîndu-se aproape de la sine spre ochiurile unde colcăie peştii. În jurul meu, odată ajuns în centrul unei oglinzi de apă fremătătoare, ştiucile sar de parcă ar fi la o lecţie de dresură pentru posturi de delfini inteligenţi.

Deşi nu mai sînt atît de convins c-am să găsesc singur drumul spre locuinţa lui Stepan Cuşeai, pornesc s-arunc cu improvizata lansetă a bunului Vova. Aruncarea ca aruncarea, dar recuperarea sforii cizmăreşti se dovedeşte extrem de grea. Pînă să înfăşor la loc, pe mosor, cei douăzeci de metri de aţă ceruită, ştiucile au tot răgazul să migreze spre alte limanuri.

În orice caz, după patru ceasuri de muncă asiduă, sînt silit să constat două fenomene îngrijorătoare. Primo: inspir o lipsă de încredere supărătoare (bineînţeles peştilor de toate speciile), nereuşind să-mi apropii nici unul. Barem să fi intrat şi eu în posesia unei mîrliţe. Dar nici gînd de-aşa ceva. Secundo: manifest serioase aptitudini (sau calităţi) hidrofile. Lotca lui Stepan Cuşeai, pe care am călcat-o necorespunzător în picioare, dă semne de dezmembrare. Pînă una alta, acum cînd soarele îmi calcinează şi bruma de păr ce-o port pe ţeastă, apa a ajuns pînă aproape de bordurile ambarcaţiunii. Privind deznădăjduit la lenta (dar certa) creştere a nivelului, încerc zadarnic să-mi dau seama pe unde gîlgîie apa. Renunţ. Dacă mai zăbovesc mult, am toate şansele să mă duc la fund. Cu lotcă cu tot. Deci, la muncă băiete!

Castrulea încredinţată (premonitoriu parcă) de tiotea Maşa-Garafa se dovedeşte salutară. În mai puţin de-un ceas, dar dînd zdravăn din braţe, izbutesc să golesc pe jumătate barca. Leoarcă de năduşeală, cu picioarele în apă pînă la genunchi, abandonez pescuitul şi mă pregătesc să fac cale-întoarsă.

Şi acum încep să apară primele dificultăţi. Încotro s-o apuc? Mă orientez după soare. De altfel, spre disperarea mea, destul de ineficient. Deoarece, neavînd altceva de făcut s-a apucat de şotii. De unde o fi făcut rost de norii ăia groşi şi întunecaţi?

Pînă n-apucă să crească iarăşi nivelul apelor, pornesc să lopătez de zor. N-are importanţă unde ies. Totu-i să răzbat la canalul cel mare al Dunării-Vechi.

Străbat din nou nenumărate gîrliţe şi cotloane, sperii mii de peşti nestatornici, dar îmi dau seama că-s alte locuri, alţi peşti. Păcat. Dar, deocamdată, părăsesc orice intenţie de-a admira natura înconjurătoare.

Na! Începe să plouă. O rupere de nori. Las vîslele şi apuc iarăşi castrulea. Acum trebuie să lupt şi împotriva apei de sus, şi-a celei de jos. Duşumeaua lotcii prezintă nişte interstiţii răuprevestitoare. Cîlţii smoliţi, sub presiunea undelor, cedează fără să opună nici o rezistenţă. N-ar fi ieşit din lăcaşurile lor, dacă aş fi călcat pe crivacele lotcii. Acum e prea tîrziu. Noroc că vasul oferit de tiotea Maşa este destul de încăpător, minimum patru litri. După ce mai stropeşte vreo trei răpăieli, ploaia se opreşte. Nu-mi mai rămîne decît apa din barcă.

Soarele apare iarăşi. Atît de arzător, încît îmi zbiceşte îmbrăcămintea cît ai zice peşte. Tot sîntem în împărăţia lor!

Lotca se furişează îngreunată (de apă) printre trestii: Şi, în sfîrşit, răzbatem la Dunărea-Veche. Şi am şi noroc. Deoarece văd şi casa lui nenea Stepan. La o zvîrlitură de băţ. Cel mult trei kilometri.

Numai că personalitatea subsemnatului nu mai posedă suficiente resurse. Decis să abandonez cursa, încep să răcnesc în direcţia vremelnicului meu domiciliu. Nu ajutor!, căci ar însemna să mă fac de rîs, ci doar Vova! Vova!. Strig pînă ce simt că-mi dilat excesiv alveolele pulmonare. Nefericirea face ca răcnetele mele, atît de sonore şi bine dozate, să fie dominate de sirena unei şalupe cu motor. S-a apucat să dea semnale în neştire, tocmai cînd am atîta nevoie să fiu auzit.

Şalupa se află acum lîngă lotca mea. Nu mai urlă. Urlă în schimb un nene, un uriaş, poate mai trupeş decît mine.

Eşti surd, domnule! Pe dumneata te semnalizam!

Magaoaia începe să mă enerveze:

Dar ce, matale eşti de la circulaţie? N-am depăşit reglementar? Am călcat pe cineva?

Şalupa opreşte motorul. Din cabina mecanicului o înjghebare jegoasă din lemn coşcovit şi albit de ploi şi soare, se ivesc doi indivizi, ca dintr-un film de groază. Cel care joacă rolul lui Frankenstein cred că-i sărit zdravăn peste 80 de anişori. Dar pare vînjos, în deplină sănătate. Celălalt, un tînăr în jur de 30 de ani, are o mutră de vampir, alb la chip, cu privire ciudată, fixă şi scormonitoare.

Între timp, deoarece lotca mea ia apă serios, îmi dau seama că nu-s chiar atît de tare pe poziţie.

Arată-ne permisul!  mă solicită uriaşul.

Nu-i la mine, a rămas în maşină, iar maşina-i la Mila 37!

Uriaşul priveşte cu subînţeles la Frankenstein, şi amîndoi la vapor.

Dumneata eşti ziaristul Conan? Scriitorul?

Au şi aflat de sosirea mea în deltă? Mă miră. Ca ziarist semnez Coman. De unde ştiu de scriitorul Conan de vreme ce n-am publicat încă nici o carte? Lucrurile încep să se-ncurce. Ceva nu-i în regulă.

Personal! În carne şi oase…

Mai mult în carne, s-ar zice!  îşi îngăduie să constate vampirul.

Domnule, nu-ţi permit…

Uriaşul schiţează un rînjet. Parc-ar vrea să mă îmbuneze:

Domnule Conan, dacă nu te transbordăm pe şalupă, vei fi nevoit să discuţi cu noi de pe fundul Dunării-Vechi! Pe puţin patru metri!

Aici are dreptate. Nivelul apelor, din lotcă, se apropie sensibil de borduri. Ajutat de Frankenstein care mă saltă ca pe un fulg pe şalupă, în ciuda vîrstei sale şi-a greutăţii mele, asist neputincios la amararea lotcii. Vampirul o leagă cu-o parîmă, trecîndu-i-o prin belciugul din bot, apoi revine satisfăcut pe puntea şalupei.

Acum să facem prezentările, dragă domnule Conan! Eşti în mîinile noastre. Trebuie să recunoşti că ţi-am salvat viaţa! Mai întîi să ţi-l prezint pe socru-meu, Milopoc Papaşa, zilier la magazia Céapéului, dînsul este tovarăşul subinginer Babu Ursu, şeful şi părintele nostru al tuturor, tot de la Céapéu, iar eu mi-s Pilu, zis şi Itanà, mai pe limba buletinului de identitate Itanà Pilu Arambaşa, magazinerul cooperativei.

Terminînd cu prezentările, pornesc toţi să-mi pompeze mîna dreaptă, manifestînd un entuziasm absolut inexplicabil.

Vampirul, adică subinginerul Babu Ursu, părintele echipei, se dovedeşte posesorul unui debit verbal nesecătuit:

De azi dimineaţă vă tot căutăm, domnule Conan! Eram speriaţi. Să piară în gîrliţele Deltei noastre un asemenea scriitor şi ziarist, ar fi fost o adevărată tragedie. Mai ales dacă aţi venit la noi cu gîndul de-a scrie un reportaj despre succesele noastre în producţie. Cine v-a îndemnat să vă pripăşiţi tocmai în locurile astea, atît de sălbatice şi incomode? De ce nu ne-aţi anunţat la Céapéu? V-am fi organizat o primire pe cinste.

Mă simt nevoit să-i întrerup starea euforică:

Domnule inginer…

Subinginer, maestre, subinginer…

Mă rog, dacă insişti dumneata, domnule subinginer, cine v-a informat despre apariţia mea pe aceste meleaguri?

Babu Ursu (Vampirul) nu se lasă demontat:

Avem şi noi antenele noastre, iubite maestre! Cum am aflat c-a venit un ziarist la Mila 41, imediat am dat alarma. Adică ne-am interesat numaidecît despre condiţiile dumneavoastră de trai. Cînd ne-a spus tiotea Maşa c-aţi pornit de unul singur în Deltă, să ne vină rău nu altceva. Dacă vă rătăceaţi? Avem şi noi răspunderile noastre.

Atunci aflaţi că antenele dumneavoastră nu-s chiar atît de preţioase. Sînt şi ziarist, asta-i adevărat, dar n-am venit să scriu vreun reportaj…

Slavă Domnului!  scrîşneşte printre dinţi Itanà Pilu Arambaşa.

Văzîndu-i atît de brusc liniştiţi, îmi continui comunicarea intenţiilor:

Am sosit în Deltă în calitate de scriitor, la recomandarea unui bun prieten de-al meu, tot scriitor şi dînsul…

Şi vreţi să scrieţi despre noi, adică despre Céapéul nostru?  mă iscodeşte îngrijorat Babu Ursu.

Nu, domnule inginer, pardon, subinginer, am de isprăvit un roman, cu un subiect absolut străin de viaţa Deltei…

Respiră uşurat şi vampirul:

Splendid, domnule Conan! Minunat. Numai să fie aşa!…

Frankenstein, adică bătrînul viguros ca un drac de mare, cel care se cheamă Milopoc Papaşa, şi care izbutise performanţa, demnă de-un ridicător de greutăţi olimpic, de-a mă sălta pe bordul şalupei, nu-şi poate reţine bucuria:

Sîntem oamenii matale, domnu scriitor, scrim matale despre ce vrei, noi dăm o mînă de ajutor, dăm icre, trimitem la tine crap-şaran, peşte lufar, trimitem ce vrei la tine… Lăsam să lucram, şi matale la noi, şi noi la tine…

Fără să mai aştepte replica mea nedumerită, în care aş fi dorit să-mi exprim o sumedenie de întrebări suplimentare, bătrînul Frankenstein coboară ca un spîrnel în cabina mecanicului. Peste o clipă se aude duduind motorul şalupei. Iar peste altă clipă pornim către locuinţa lui Stepan Cuşeai. Lotca, plutind mai mult sub nivelul Dunării-Vechi, ne urmează, trasă la parîmă.

Rămas cu Vampirul şi cu uriaşul Pilu, zis şi Itanà Arambaşa, îndrăznesc să cer o lămurire esenţială:

Dragii mei, cine v-a spus că-s scriitor? Cine v-a informat că semnez Conan? Asta-i doar un pseudonim, sub care încă n-am publicat nimic…

Babu Ursu, părintele şi şeful celorlalţi doi reprezentanţi ai Céapéului, mă priveşte rînjind respectuos, apoi îmi răspunde:

Tovarăşul Fiat!

Abia într-un tîrziu îmi dau seama despre cine vorbeşte Vampirul. Uitasem Bombiţa deschisă. Mătuşa paznicului de la debarcader, cea care-mi furnizase cele două balerci cu samagon, îmi scotocise prin lucruri, găsise suficiente dovezi despre activitatea personalităţii mele, şi, după cum era şi normal în condiţiile locale, anunţase de urgenţă organele Céapéului.

Acestea sosiseră la faţa locului, percheziţionaseră înnămolita mea Bombiţă, şi porniseră numaidecît în căutarea eminentului reporter al revistei Fapta. Eram al doilea ziarist, în ultimii doi ani, care se deplasa la Mila 41.

De pe urma vizitei celui dintîi, se treziseră c-o mulţime de necazuri, deduc eu din cele mărturisite de subinginer. Colegul meu fusese un tînăr nepriceput, nu înţelesese mai nimic din entuziasta muncă a maeştrilor pescuitului, şi publicase un material critic, profund dăunător producţiei.

Domnule maestre,  îmi comunică părintele pescarilor de la magazia Céapéului, abandonînd subit persoana a doua plural  dacă vei sta liniştit şi te vei ocupa numai de romanul dumitale, ai să ai parte numai de bucurii. Sîntem cu ochii pe matale, gata să-ţi sărim oricînd în ajutor. Aşa sîntem noi, oamenii Deltei. Deocamdată, bine că nu te-ai înecat. Că cine ştie ce necazuri ne mai cădeau pe cap. A mai fost, odată, pe la noi un soi de inspector. Ei, ce crezi matale că i-a trecut prin cap?

De unde să ştiu eu?

Uite-aşa un glonte! Paznicii l-au crezut braconier! E bine?

Vampirul are dreptate. Iar Arambaşa, sesizînd rapid faptul că-mi dădusem seama de valoarea acţiunii lor de salvare, adaugă impetuos:

Sîntem oamenii dumitale, nene maestrule. Dar nu mai porni la pescuit. Nu-i de matale. Oboseşti. Şi tot nu prinzi nimic. Las pe noi treaba asta. Cine ştie unde te mai rătăceşti? Stai acasă, la tiotea Maşa-Garafa. Stai şi scrie. Nu mai umbla brambura. Peştele-i meseria noastră, aşa că bizuie-te pe noi. Ai să ai la peşte, cît nu poţi băga în dumneata… E bine?

Sincer să fiu, de ce să mint, mă flatulează grija acestor maeştri ai conservării echilibrului ecologic al Deltei. Deşi fie vorba între noi, nu vedeam ce pagube aş fi putut pricinui peştelui. N-am fost, în toată viaţa mea, un pescar prea priceput. Nici ca amator.

Încadrat de Babu Ursu, care mă priveşte atent, scormonindu-mi măruntaiele sufletului, şi de Itanà Pilu Arambaşa, pe post de protector al ziariştilor prea neastîmpăraţi, privesc plin de nădejde la casa lui nenea Stepan Cuşeai. Şalupa navighează rapid în direcţia acesteia, săltînd zglobie pe undele Dunării-Vechi.

Abia după ce trinitatea celor de la Céapéu mă debarcă rapid, lăsîndu-mă cu lotca scufundată la mal, pentru ca apoi s-o şteargă, pesemne în direcţia preţioasei magazii, abia atunci constat că urlasem degeaba, că zadarnic îl strigasem pe Vova.

În ograda lui nenea Stepan s-a încins bairam mare. Cu armonică şi coruri. Cu damigene de cărţălău pe masă, cu cazanul de rufe, în care fierbe eternul borş de peşte, tras lîngă Maşa-Garafa. Costeliva soţie a gazdei, mînuind vajnică lingura de lemn binecunoscută, abia pridideşte cu umplutul castroanelor.

Puteam să trag cu tunul, şi tot nu m-ar fi auzit nimeni. Stepan Cuşeai, în fruntea mesei, improvizată pe fundul troacei lui Sandolea, pe care o răsturnaseră,  profitînd de absenţa chiriaşului principal, plecat în vîjîială pe coclaurile gîrliţelor,  dirijează înflăcărat corul pescarilor aşezaţi pe tîrnele de cărat peşte. Observ, în dreapta lui, probabil pentru orice eventualitate, ceaunul de aluminiu.

Soarele porneşte spre asfinţit. Trebuie să fie cam cinci şi jumătate. Iar eu pornesc spre casă. Cuşeai mă zăreşte. Şi urlă plin de entuziasm:

Unde fugim, frate Conan! Haidem ciocnim un stacan cu fraţii mei. Mîncam şaran şi raci, mujdei şi mămăligă. Maşa-Garafa s-a făcut femeie de treabă, iubeşte acum pe Stepan.

Corul lipovenilor s-a oprit pe-un acord de terţă. Mă surprinde însă melodia cîntată. Mă aşteptam să interpreteze folclor local, şi cînd colo recunosc de la distanţă, chiar dacă frînează brusc, celebra piesă Zumbalai, zumbalai meştere!

Adunarea se ridică în picioare, mă salută frenetic, pornind să cînte în versiune ameliorată o celebră piesă de pahar: Să umplem, să bem, stacane mai vrem, / să bem cît putem, cîtă viaţă avem.

Nenea Stepan îşi părăseşte locul, se apropie de mine şi literalmente mă tîrăşte la masă, invitîndu-mă insistent să iau parte la ospăţ.

Tiotea Maşa-Garafa nu se lasă mult aşteptată. Mă îmbie surîzătoare:

Mîncam, domnu Conan! Bem, domnu Conan!

Fie vorba între noi, nu mai era nevoie să fiu mobilizat. Mi-era o foame de-aş fi înfulecat şi pietre.

Prefer totuşi castronul de borş oferit de firava mea gazdă. Zeama era formidabilă. Dar şi mai formidabile sînt bucăţile de şaran, cegă, somn, păstrugă, morun şi alte fiinţe înotătoare neidentificate.

Ceea ce urmează însă mă lasă înmărmurit. Pînă astăzi nu mai gustasem aşa ceva. Chiftele de ştiucă! Sublime! Cu ceapă tocată mare, prăjite puţin, mai mult tăvălite, în ulei de rapiţă. Şi înoată de minune în cărţălăul lui nenea Stepan, pe care Vova abia mai pridideşte să-l care din beci.

Situaţia începe să se deterioreze către seară. Multiplele damigene golite, aşezate la rînd, ca la armată, în jurul troacei lui Sandolea, se află de mult în interiorul (sau în capetele) comesenilor mei.

Stepan-beţivan, ce căuta domnu Conan în şalupa hoţilor?

Te-ai dat cu Arambaşa şi cu Milopoc, nenorocitule!

De-aia ţi-a pus trei norme inginerul! Te-ai vîndut lor!

Stepan Cuşeai, beat pulbere, începe şi el să intre la idee. Chiar se încumetă să mă întrebe:

Ce căutam la hoţoman, domnu Conan?

Spre norocul meu, explicaţia furnizată reuşeşte să-l dumirească pe lipovan, dar nu şi pe tovarăşii săi de muncă. Nici n-ar fi putut înţelege, la scăzutul lor nivel de luciditate.

Este printre ei un pescar, pe care îl tot strigă Hristu, şi care nu se astîmpără. Mereu îl zgîndără pe Cuşeai, spunîndu-i că le fură peştele, că se are bine cu Arambaşa, că-şi bate joc de prietenii lui buni, tocmai de ei, care veniseră să-l viziteze, crezîndu-l rău bolnav. De ce nu se prezentase la lucru? Stepan îşi iese din pepeni. Înşfacă binecunoscutul ceaun, cel mic, şi-l repede în capul lui Hristu. Din fericire, nu-l nimereşte.

Reuşesc să împiedic o bătaie generală, după multe străduinţi, făcînd o serie de declaraţii solemne, cu mîna în dreptul inimii, garantînd că Stepan Cuşeai fusese beat, că se supărase amarnic pe Maşa-Garafa, din pricină că nu-i dăduse cărţălău.

Dar fie din epuizarea tonusului vital, fie din cauza convingătoarelor mele mărturii, lucrurile se domolesc. Maşa-Garafa mai toarnă un rînd de borşuri. Vova mai aduce o damigeană de vin negru, acru şi oxidat, iar mesenii pornesc să se pupe fierbinte. Împăcare generală, singurul suspect rămînînd doar eu. Ce căutasem în şalupa hoţomanilor?

Numai o minune mă putea salva de la linşaj.

Dar iată că se produce şi minunea. Ca prin farmec, din umbrele înserării apare făptura lui diadea Iaşa. Iar pe urmele lui, fără cunoscuta haraba, adjunctul Vasile, gloaba ce mă adusese de la debarcaderul Milei 37.

Frumos şadem! Unii bem, alţi muncim! Iaşa stăm?

Văzînd în persoana ilustrului căruţaş singura mea posibilitate de dezvinovăţire, îl invit lîngă mine, şi-l rog:

Fac cinste, diadea Iaşa! Bea şi mănîncă! Numai spune-le dumnealor, cu mîna pe inimă, cine sînt eu, de unde m-ai adus, spune-le tot!

Frumos că facem cinste! Iaşa nu ştim cine mata. Luvat de la Mila 37, asta ştim, lăsam maşin la tiotea Vanghelina, asta ştim, dar cine putem şti, de unde venim mata?

Nenea Iaşa ăsta, în ciuda faptului că stă cu fundul pe ţepii tîrnei, trezeşte în mine un cumplit dor de răzbunare. Dacă stăruie să-mi mai dea nervii la răzătoare, precis fac o criză de hipertensiune arterială. Şi-aşa o am paroxistică.

Ascultă, diadea Iaşa, am venit sau n-am venit cu vaporul?

De unde să ştim Iaşa? Nu eram nici un vapor nu văzum!

Spre norocul, dar şi spre surprinderea mea, mă scoate din încurcătură băieţelul gazdei.

Ştiu acum cine-i nenea Conan! I-am văzut poza la jurnal. Dar îl chema altfel.

După ce Vova aduce un exemplar vechi şi ferfeniţit al revistei Fapta, toate lucrurile se simplifică. Fantastic de rapid. Admirîndu-mă, din profil, căci aşa arăt mai subţire (şi la propriu şi la figurat) adunarea mă declară în afara oricărei bănuieli. Numai Hristu Ferşampanos, numai dînsul mai are unele suspiciuni.

Parcă-i mai gras ăla din jurnal! Şi de ce-l cheamă Coman?

Uite, nene Hristule,  trec eu la un ton mai… familiarist,  citeşte în buletinul de populaţie. Coman mă cheamă. Conan e doar un pseudonim. Iar de cînd m-am fotografiat, acum doi ani, am ţinut regim şi-am mai slăbit…

Deşi mi-ar fi venit cam greu să-i explic persecutorului meu ce-i cu ciudăţenia asta, de-a semna cu alt nume, Hristu Ferşampanos trece peste problemă şi-l interoghează pe căruţaş:

Şi tu ce-ai venit fără povozcă, numai cu Vasile?

Iaşa nu se grăbeşte să-i răspundă. Are alte ocupaţii.

Duce la gură stacan după stacan. Vreo patru la rînd. Abia după aceea se-ndură.

Nu venim pentru tine, bre Ferşampanos! Luvam domnu Conan, şi aducem maşin. Drumul uscam, punem pe Vasile la tîrlie şi caram.

Bucuros de cele auzite, cuprins de-un entuziasm uşor explicabil, mă ridic de pe ceaun şi anunţ coram populo:

Nene Stepan, vinde-mi un damijon de cărţălău. Fac cinste, să bea toată lumea. Apoi pornim cu toţii la Mila 37, s-aducem maşina…

Dar cînd eman asemenea necugetate propuneri, mă opresc din discurs, dîndu-mi seama că, luat de vîrtej, neglijasem o chestiune deosebit de importantă, drept care mă adresez căruţaşului:

Şi de ce să nu vin cu Fiatul? De vreme ce s-a uscat drumul, înseamnă că se poate circula. Mergem pînă la debarcader cu harabaua dumitale, iar de-acolo mă-ntorc în maşină…

Diadea Iaşa îşi frotează insistent bărbia nerasă de vreo cîteva zile, apoi mă lămureşte, mai mult întrebîndu-mă:

Mergem motor fără benzin? Iaşa nu credem. Vasile nu merge fără ovăz. Babuşca Vanghelina luvat benzin, spălat covior… Cumpărăm dumneata damijon de la Stepan, bem şi aducem maşin…

Pe deplin satisfăcut de explicaţia ştiinţifică a căruţaşului, urlu disperat către gazdă:

Să vină mai repede cărţălăul. Altminteri cine ştie ce se mai întîmplă cu maşina. Poate că-i ia tiotea Vanghelina şi radiatorul, să-şi facă instalaţie de încălzire centrală…

Recipientul se consumă rapid. Mai ales că diadea Iaşa, luînd găleata de tablă cu care Maşa-Garafa scotea apă din Dunărea Veche, pentru confecţionarea borşului de peşte, toarnă în ea mai bine de trei litri de cărţălău roşu, pe care i-l dă lui Vasile, să se-adape şi el.

Mai văzusem în tinereţele mele, în gară la Băileşti, un porc care bea vin, dar stăpînul său, restauratorul, bufetierul şi socrul şefului gării îi amesteca băutura cu apă. Vasile însă, demn adjunct al lui diadea Iaşa, vîrîndu-şi capul în găleată, o vidanjează în mai puţin de trei secunde. Sec! Fără apă, sifon sau alte lichide poluante…

Pe la unsprezece, din noapte, izbutim s-ajungem la debarcaderul Milei 37. Pe jos. Cu excepţia mea, care, în ciuda tuturor împotrivirilor, am fost încălecat cu forţa pe spinarea osoasă a bietului Vasile. Dar gloaba părea mai zdravănă decît arăta. Poate că şi cărţălăul ajutase întrucîtva. Mesenii, în frunte cu Hristu Ferşampanos şi diadea Iaşa, mă încadraseră tot timpul drumului, emiţînd tot soiul de aluzii, mai mult sau mai puţin directe, la excelentul samagon fabricat de tiotea Vanghelina.

Realitatea se dovedeşte mai crîncenă decît mi-o putusem imagina. Bombiţa zace în nămolul uscat, cu roţile înfundate în glod pînă la butuci. Capota portbagajului, acolo unde se află şi rezervorul de benzină, stă căscată, dată peste cap. Tiotea Vanghelina se pricepuse s-o deschidă, dar nu mai ştiuse cum s-o tragă la loc.

Cînd ne apropiem de maşină, zeci de galinacee îşi iau zborul de pe cuibarele repartizate pe scaunele din faţă, în portbagaj, printre lucrurile mele. Călare pe Vasile, am o privelişte mult mai cuprinzătoare, atît de tristă, încît îmi vine să-mi plîng de milă.

Vasile, pe care-l ajunge oboseala drumului, precum şi vinul aspirat la masa din ograda lui Stepan Cuşeai, fără nici un semnal de avertizare, nici una nici două se culcă de-a dreptul în colbul de la marginea şanţului, uitînd că mă avea şi pe mine în spate. Adoarme instantaneu, dîndu-mi prilejul, pentru prima oară în viaţa mea, s-aud un cal sforăind. Şi încă la o palmă de mine, care zac lîngă el, tot în patul de praf călduţ şi plin de pureci.

Ajutat de un grup de tovarăşi, care mai făceau o oarecare priză cu solul, reuşesc să mă extrag de sub coasta lui Vasile. Le mulţumesc, dar fără a scăpa de corul lor pe patru voci:

Facem cinste, domnu Conan? Facem cinste, scoatem maşina! Bem samagon, noi trezim…

Spre ziuă, în vreme ce Vasile doarme nepăsător şi rece, veselii companioni, mobilizaţi de cele două balerci de samagon cumpărate de la tiotea Vanghelina, dovedesc să-mi dezgroape Bombiţa.

Spetiţi de oboseală şi de mixarea cărţălăului cu samagonul, se prăbuşesc ca morţi în Fiat. Iar cine nu mai are loc, sus pe maşină, pe port-bagaj. Vasile doarme dus. Iaşa, Stepan Cuşeai şi Hristu Ferşampanos, într-o stranie triplă îmbrăţişare, sforăie înfricoşător, pe şase nări şi patru voci, în ciuda faptului că nu-s decît trei. Abia într-un tîrziu, intrigat de performanţa trioului, dau peste sursa celui de-al patrulea sunet. Redutabila formaţie cantabilă, exclusă de la ocuparea Bombiţei. adormise pe coastele de xilofon ale mult încercatului Vasile, care susţinea partitura basului.

În faptul dimineţii, reînvigoraţi de odihnitorul somn de peste noapte, bunii mei prieteni se trezesc, proaspeţi şi neprihăniţi. Numai eu nu reuşisem să-nchid un ochi, tot gîndindu-mă la transportarea maşinii.

Dar Iaşa rezolvă totul. Vasile ne dă iarăşi măsura posibilităţilor sale. Căruţaşul, tip inventiv, nu-l înhamă normal, prinzîndu-l de roţi, ci direct de bara de protecţie. Vasile trage din toate puterile, iar noi, cei din spate, împingem de ni se umflă tîmplele. Iar gloaba, dînd dovadă de-o surprinzătoare bunăvoinţă şi capacitate de tracţiune, o zbugheşte ca din puşcă. Numai Bombiţa rămîne pe loc. Dar fără bara de protecţie.

În cele din urmă repetînd operaţia în alt sens, înhămîndu-l pe Vasile la arcul din faţă, izbutim să scoatem maşina pe şleaul mare. Fără nici o pierdere. Arcul pare puţin mai în faţă, dar n-are nici o importanţă.

Pe la unsprezece, în toiul veseliei, pe cînd ne potoleam foamea cu celebrele preparate culinare ale tiotei Maşa-Garafa, acostează la debarcaderul familiei Cuşeai şalupa ce mă salvase de la înec.

Buna dispoziţie intră în nori. Arambaşa nu coboară. Pesemne are cunoştinţă de efectele neplăcute ale prezenţei sale. Se rezumă să răcnească:

Voi de ce nu veniţi la lucru? Aţi înnebunit? Vreţi să creadă tovarăşul scriitor că aici, la noi, ardem gazul de pomană şi nu ne preocupă problemele aprovizionării populaţiei, de la oraşe şi sate, cu produse piscicole de peşte?

Frankenstein, pitit în dosul cabinei mecanicului, priveşte chiorîş la mesenii indispuşi de filipica lui ginere-său. Vampirul, palid de enervare, probabil pentru că Arambaşa vorbise în locul lui, pe post de şef, tace încruntat, prinzînd să se înşurubeze şi mai ţeapăn în podeaua ambarcaţiei.

Milopoc Papaşa, nemaiaşteptînd semnalul lui Pilu Itanà Arambaşa, ambalează motorul, stîrnind valuri înspumate la pupa şalupei. Apoi demarează furtunos, încercînd să domine apelul magazinerului:

La cinci să fiţi la cherhana!…

Subinginerul Babu Ursu,  părintele pescarilor,  stă neclintit. Priveşte lung la mine, dar fără vreo expresie în stare să-mi sugereze conţinutul unei comunicări spirituale sau afective.

Puţin intrigat de vizita salvatorilor mei, mă adîncesc în studierea excepţionalelor chifteluţe de ştiucă. Şi, în timp ce gust arar din frageda carne a răpitorului, mă gîndesc la întunecatele perspective de-a mă deplasa cu Fiat-ul prin împrejurimile Milei 41 numai cu trăscău, în loc de benzină.

Singurii care mi-ar putea procura atît de necesarul carburant, aici în sălbăticia Deltei, unde nu funcţionează nici o staţie de benzină, nu-s decît Arambaşa, Milopoc Papaşa sau subinginerul, părintele Babu Ursu.

Dar ar însemna să mă pun rău cu Stepan Cuşeai. Şi nu numai cu dînsul, ci şi cu toţi prietenii lui.

Ce-or fi avînd de împărţit cele două tabere de nu se au ca fraţii?…

10) MOIRA GHERGIDAP

Ar fi cazul să mă apuc de lucru. Bombiţa e gata descărcată. Acum stă adăpostită în grajdul vacii emigrate pe plauri. Seara, cînd se întoarce din expediţiile ei, la muls, scot maşina şi-i las locul liber, pentru înnoptat. Combinaţia nu-i deloc rea. Mai pun motorul în mişcare. Nu rugineşte. Benzină n-am. În schimb, surprinzîndu-mă turnînd trăscău de 64 de grade în rezervor, nenea Stepan mi-a procurat nişte vodkă-satelit. După mirosul bine marcat, de spirt denaturat, cam îmi închipui despre ce-i vorba. Principalul este că face aprindere. La sfert. Pentru trei flacoane (de o jumătate) de lichid inflamabil adus de la Bucureşti, Stepan Cuşeai mi-a furnizat şapte litri de alcool industrial nepoluat.

Astăzi se-mplinesc patru zile de cînd stau şi bat apa în piuă.

Nu-mi dau seama ce-mi lipseşte, dar îmi este imposibil să mă aşez în faţa maşinii de scris. Iar de ieşit la pescuit, nici gînd de aşa ceva, pînă nu se va repara lotca pe care o scosesem din funcţiune.

Realitatea este că nu se poate trăi numai cu pîine. Adică viaţa nu se poate rezuma doar la participarea mea intensivă (de trei ori pe zi, dimineaţa, la prînz şi seara) la bairamurile organizate de tiotea Maşa-Garafa. Simt nevoia contactului cu lumea ideilor, cu mişcarea planetei. Îmi lipsesc ziarele, revistele! N-am mai citit un ziar de-o săptămînă.

Nemaiputînd răbda, o interoghez pe tiotea Maşa:

De unde vă cumpăraţi ziarele? Vova mi-a arătat chiar şi un număr din revista Fapta! Aveţi chioşc de presă în sat?

Numai de zarzavaturi!… Al Céapéului…

Şi-atunci de unde aţi făcut rost de revistă?

Se vindem la magazin universal. Cumparam halva tahînia, se dăm numai cu jurnal. Nu cumparam jurnal, nu se vindem halva…

Mai am o speranţă:

Dar la oficiul poştal n-au ziare? Aveţi oficiu în Mila 41?

Avem. Cum să n-avem! Lîngă primărie…

Atunci trebuie să aibă şi ziare!

Asta nu ştim, domnu Conan. Dacă nu se vindem acolo halva, pentru de ce se vindem jurnal?…

Renunţ s-o mai prelucrez pe tiotea Maşa-Garafa.

Decid să merg pînă în centrul satului, la oficiul poştal. Pentru a nu mă duce cu mîna goală, iau cu mine o jumătate de trăscău de Tîncăbeşti, într-o sticlă corespunzătoare (ca volum) de Moskovskaya

Curăţenia clădirii oficiului PTTR mă impresionează plăcut. Încăperea centrală este despărţită de-o tejghea strălucitoare. În stînga se află trei cabine telefonice, probabil pentru convorbiri interurbane. Cămăruţa telefonistei de serviciu stă pitită în dreapta. Entuziasmat, strig în gura mare:

Buna ziua la toată lumea!

Bună, fetiţo! Alioo, iubiţico! Alioo…

Pardon?  întreb eu intrigat, nevăzînd pe nimeni.

Oficiul pare pustiu. Nimeni după tejghea, nimeni la biroul pe care-l bănuiesc a fi destinat dirigintelui.

Aliooo! Maliucuuuu! Aliooo! Răspunde odată, fetiţo! Dă-mi pe şefu, că vrea să-l audă tovarăşa dirigintă!

Calităţile mele de investigator îndelung verificat mă ajută să identific imediat sursa sinistrelor miorlăieli. Este cabina operatoarei. Bat cu degetul în ferestruică. Nu răspunde nimeni. Dau din nou să ciocănesc în geamul opac. Dar, de astă dată, lovesc cu vîrful arătătorului o frunte care sună a dovleac copt. Ferestruica se deschisese pe neaşteptate. Iar posesoarea frunţii mă priveşte amuzată, fără să pară supărată:

Mi-era teamă c-o să spargeţi geamul! Noroc că m-aţi nimerit pe mine. Pentru că eu vă cunosc. Bine aţi venit pe la noi!…

De ce?  mă arăt eu, pe drept, mirat.

Păi de cînd vă aşteptăm! Cine n-a auzit de dumneavoastră? Credeţi că noi sîntem analfabetizaţi? Că nu citim? Naş-Pilu, că el ne-a botezat, pe toţi cei de la oficiu, ne-a povestit că sînteţi un mare scriitor englez, aclimatizat la Bucureşti. Cică sînteţi părintele lui Şerlac Holmăs, eroul publicului cititor. Ce bine o să-i paie tovarăşei dirigintă, că dînsa citeşte toate romanele cu criminali şi detectivi, vă lasă cu gura căscată cînd povesteşte de Filip Marlove sau de Lemi Cauţion, ăla din Ce le pasă fetelor.

Nu-i nimic grav în afirmaţiile operatoarei. Mai prost e că n-am publicat (încă) nici o carte, şi de pe acum se produc asemenea confuzii supărătoare.

Mi-e teamă că mă luaţi drept altcineva!

Aiurea! Nu ţine, maestre Conan! Ne-a spus nouă naş-Pilu că vreţi să vă strecuraţi prin viaţa noastră, a celor din sălbăticia Deltei, într-un mod in cogito, după cum prea bine zice tovarăşa dirigintă, să nu vă ştie om cu tovarăş cine sînteţi!

Îmi dau seama că n-are nici un rost să întreprind descifrarea afirmaţiilor lui naş-Pilu Itanà Arambaşa. Aşa c-o întreb pe amabila şi diligenta operatoare:

Primiţi presă la oficiu?

Cum să nu! Dar aşteptaţi să vină cumătru Mişa Negroponte. Că el se ocupă de difuzarea hîrţogăraiei. Acuma-i plecat la naş-Pilu, să-i ducă Săptămîna, c-altminteri se supără, şi iese cu scandal. Că şi cumătru îi este fin. Dacă nu-l aprovizionează la vreme cu Săptămîna şi cu Magazinul, s-ar putea să-l coasă în pumni, după cum îi stă în obicei. Vorba aia: fin ca fin, dar telemeaua-i pe parale!…

Mă resemnez să-l aştept pe cumătru Negroponte, luînd loc pe unicul scaun din oficiu. Abia mă aşez,  nici prea greu şi nici prea brusc,  şi hodorogul începe să dea semne de slăbiciune. Mai întîi îi cedează fundul putrezit, trosnind îngrozitor, Apoi piciorul din spate singurul ce părea mai zdravăn. Nu se frînge deodată, ci porneşte lent spre exterior, pîrîind discret. Spre norocul meu, sesizez catastrofa la timp.

Însă, în clipa cînd mă salt grabnic de pe răposatul scaun, se produc două evenimente de însemnătate cu totul deosebită şi diferită.

Mai întîi, în oficiul poştal pătrunde un exemplar uman absolut neobişnuit, iar în al doilea rînd, scaunul se dezmembrează de la sine, fără contribuţia subsemnatului, pierzîndu-şi, unul cîte unul, totalitatea mădularelor sale.

Prietena mea, operatoarea, intervine la timp:

Nene Mişa, scaunul era rupt de săptămîna trecută. L-a închegat la loc tovarăşa dirigintă, dar n-a avut clei, şi l-a lipit cu gumă arabică.

N-are importanţă. Vina-i vină! Cine l-a pus să se aşeze pe el?

Nene Mişa, dar dînsu-i scriitorul Conan. Ar vrea nişte ziare!

N-avem! Doar de săptămîna trecută! Şi numai Munca!

Este pentru prima oară cînd mi se întîmplă să examinez de aproape un asemenea tip de construcţie corporală. Mic de statură, ba chiar mărunţel rău de tot, Mişa Negroponte explodează în schimb pe orizontală, încercînd să compenseze diferenţele de echilibru şi armonie. Fiind mai mult lat decît înalt, n-aş putea afirma că-i dolofan, rotofei sau borţoşel. Dimpotrivă, Mişa Negroponte este îndesat, de parcă l-ar fi bătut cineva cu maiul. Cumătrul pare alcătuit exclusiv din muşchi, ca o planşă anatomică. Are un grumaz atît de lat şi încăpător, încît s-ar putea juca pe el o partidă de pocher. Fără mînă moartă. Lat în spate, lat în brăcinari, Mişa Negroponte aduce mai curînd a bizon, a antropoid primar, a minielefant, a tapir, a orice altceva, numai a factor poştal comunal nu. Totul mă îndreptăţeşte să-l suspectez de-a fi un extraterestru.

Din clipa în care a pătruns în oficiu, chiar de atunci am simţit cum începe să pîlpîie întreaga atmosferă ambiantă. Cumătrul emană vapori de spirt, în asemenea cantităţi, şi de-o asemenea tărie, încît muştele din încăpere au decedat instantaneu, prăbuşindu-se pe tăblia tejghelei şi pe linoleumul duşumelei.

După ce nocivul şi poluantul factor trece în dosul tejghelei, scot la repezeală sticluţa cu trăscău din buzunar.

Bat cu ea în lemn. Să-mi meargă bine. Dar şi ca să atrag atenţia factorului. Care, bineînţeles, nu întîrzie s-o bage în seamă.

Nu-i voie de umblat cu materiale aprinzibile în oficiul poştal!  se răţoieşte suspicios de prefăcut cumătrul.

Dar nu-i sticla mea!  răspund eu surprins (dar tot prefăcut).

Nu? Atunci o fi uitat-o careva. Pesemne că-i umplută cu apă chioară… Dacă ar fi fost înăuntru ce scrie pe etichetă, atunci n-o mai uita pe-aici, la îndemîna oricui…

Spre o verificare mai deplină şi competentă, Mişa Negroponte destupă grijuliu flaconul şi-l miroase dispreţuitor. Însă, brusc, dă a mirare din cap. Apoi mă chestionează vădit interesat:

Ce ziare spuneţi că v-ar trebui?… Aud pe madam Convert că vă cunoaşte. De unde şi pînă unde? Să fiţi scriitorul ăla de care ne pomenea naş-Pilu că s-a înecat în Dunărea Veche?…

Madam Convert trebuie să fie operatoarea telefonistă. Scriitorul, mai ales dacă s-a înecat, precis că-s eu.

Domnule Mişa!…

Tovarăşe, deocamdată, să n-o luăm chiar aşa, că nu ne cunoaştem de cînd lumea! Mă credeţi băut? Vă orientaţi greşit, după arome. În tot satul lucrează cazanele, de peste o săptămînă. Douăzeci şi patru de ore din douăzeci şi patru. În flux continuu. Beau fraţii la patru ţuţuroaie. Bine că e de unde! Aşa, care va să zică, sîntem scriitori? Bun! Şi ce citim, maestre? Organismele centrale, sindicaliste?

Tovarăşe Mişa…!

Şi Negroponte, ca să fim în clar!

Perfect! Tovarăşe Mişa Negroponte, m-ar interesa…

Ei haide, spuneţi-mi domnule Mişa! Văd că sînteţi băiat de salon, m-am convins. Am gustat eu o picătură din samagonu fiert de naş-Pilu, dar nu mi-am pierdut simţul mirosului. Uite-aşa v-am mirosit, De la o poştă!

Şi mai perfect! Şi eu te-am mirosit, domnule Mişa! Se simte de la distanţă cu cine ai de-a face. N-are rost să ne mai ascundem după degete. Ia-ţi liniştit sticla de trăscău. Dar să ai grijă de ziarele mele. Cotidienele bucureştene, revistele literare, şi cele din provincie, apoi Săptămîna, Magazinul, Contemporanul…

Sportul nu vă interesează?…

Ai să rîzi, nu! Doar tablele… Dacă-ţi surîde conversaţia cu trăscăul meu de Tîncăbeşti, mi-aduci acasă la Stepan Cuşeai toată presa. La urma urmei intră în obligaţiile matale de difuzor al presei.

Butucul de Negroponte, brusc aprins de perspectivele înfăţişate, se zbate să mă convingă de sinceritatea şi stabilitatea sentimentelor sale:

Omul dumitale, maestre! Se-nţelege că mă interesează carburantul pe care l-am adulmecat adineaori. N-am să mă plafonez doar la samagon. Nu-s nici eu un fiştecine. Mai citesc adeseori o carte, o revistă, un ziar… Factorul nu-i numai un difuzor de corespondenţă, ci şi de culturi înalte. Iar dacă mai sorb şi eu, din cînd în cînd, un strop de samagon, asta-i din pricina deformărilor profesiei. Umblu toată ziua, intrînd din casă în casă. Împart oamenilor scrisori, veşti din toată ţara. Iar oamenii se simt. Dar eu nu mă-mbăt niciodată. Beau de mic copil. Aşa m-o crescut maica-mare. Numai cu rachiu de chimion, să nu mă stric la burtă. Dacă beau apă, mă doare capul…

Madam Convert, care-şi scosese capul pe ferestruica ghişeului, zîmbeşte semnificativ, privindu-mă galeş.

Slavă Domnului! N-am auzit vreodată să-l doară capul pe Mişa… Doar atunci cînd s-a luat la bătaie cu răposatu bărbatu-meu… Îl lovise atît de zdravăn în devlă, încît a trebuit să cumpărăm spirt alb de la punctul farmaceutic. Dar i-a trecut! Cum să nu-i treacă, dacă se fricţionase pe dinăuntru cu peste o jumătate de litru…

Mişa Negroponte, nici una nici două, se învineţeşte ca o ceapă ardelenească. Mîrîie crunt, dar se stăpîneşte numaidecît. Scoate de sub tejghea, unde o adăpostise vremelnic, sticluţa adusă de mine şi soarbe însetat din ea. Cînd o ia de la gură, mai rămăsese doar un deget de lichid.

Uite ce-i, madam Convert, n-are nici un rost să ne dăm în stambă… Ne vede şi ne aude un scriitor… Nu-ţi ajung patru bărbaţi băgaţi în cimitir? Ce-l tot pomeneşti pe răposatu? V-am spus, şi ţie şi maică-tii, că nu mă prindeţi în laţ. Nu mă-nsor, Liubaşa dragă, nici de-ai fi unsă cu miere. Asta ca să fim în clar…

Liubaşa Convert trage furioasă ferestruica.

Dar peste o clipă se află în încăperea oficiului. Se repede la Mişa Negroponte, atît de rapid şi eficient, încît bietul factor nu mai are timp să ia măsuri de apărare.

Acum o văd şi eu ca lumea pe operatoare. Cu cel puţin două palme mai înaltă decît Negroponte, madam Convert poate fi uşor confundată cu-o girafă. Plecîndu-se peste tejghea, îl înhaţă de gulerul uniformei pe Mişa şi porneşte să-l scuture. Îndesatul, pe care-l bănuiam de-o putere anormală, se dovedeşte mult sub aşteptări.

Liubaşa, lasă-mă-n pace! Stai odată! Astîmpără-te! O să mai stăm de vorbă. Ştii prea bine că te iubesc…

Telefonista îl dă cu capul de tejghea, lovind sacadat cu scăfîrlia factorului în tăblia acesteia. Apoi îl eliberează pe neaşteptate. Negroponte se prăbuşeşte ca un sac de cartofi. Madam Convert, fără să-l mai privească, se îndreaptă spre mine:

Îl vezi, maestre? Ne iubim de ani de zile. Mă chinuie într-una. Mi-au murit patru bărbaţi. Numai din cauza lui! Ştiau că-l îndrăgesc pe beţivanul ăsta, şi se stingeau ca lumînările. Acuma, că-s vădană, rămasă singură pe lume, doar cu mămica mea, nu mai vrea să mă ia de nevastă!

Între timp, Mişa Negroponte, care se recuperase de pe duşumea, părăseşte refugiul oferit de tejghea (şi care se dovedise insuficient, de vreme ce braţele lunganei îl putuseră înşfăca de la distanţă) şi se repede în cămăruţa operatoarei.

În mai puţin de o secundă apare c-un recipient, ceva în genul unui borcan de castraveţi, dar din cele mari, şi mi-l prezintă triumfător:

Uite, maestre! Uite ce bea Liubaşa mea! Samagon de porumb! Şi mai mă face pe mine de beţivan… Cum s-o iau de nevastă? Ajungem de rîpă! Nici cu cinci lefuri nu mai facem faţă, dacă o să-i tragem amîndoi la măsea… Cu ce-o să ne creştem copiii?

Madam Convert iniţiază o demarare spectaculoasă. Şi renunţă totuşi să-l mai fugărească pe velocele Mişa. Acesta sprintează de mult pe uliţă, într-un finiş de groază.

Liubaşa plînge cu lacrimi amare, hohotind de parcă i se scufundase toată flota de submarine în undele Dunării-Vechi. Cu umărul jilăvit de aversa pe care o împroaşcă ochii ei mari şi decoloraţi, ascult resemnat:

Domn Conan! Matale zici că eşti scriitor. Pricepi ca nimeni altul sufletul omenesc. De ce-l iubesc pe nenorocitul ăsta? Spune-mi, maestre, nu te sfii! De ce? Ne cunoaştem, eu şi cu Mişa, de mici copii. Am crescut pe aceeaşi uliţă, am stat în aceeaşi bancă la şcoală. Pe primul bărbat l-am luat în casă ca să-l întărît pe Mişa. Degeaba. S-a-mbătat de inimă amară, de s-a făcut pulbere. Trei săptămîni la rînd. Iar după ce soţul dintîi şi-a dat duhul, fie-i ţărîna uşoară, cumătrul Negroponte tot de lemn Tănase a rămas. La fel s-a întîmplat şi după ce a răposat numărul doi. Beţivanul de Mişa nici atunci n-a înţeles că mă căsătorisem din nou, tot pentru a-l încuraja pe el. Dar cît să mai îndur? Am patru morminte de în-grijit. Şi nu-i treabă uşoară. Numai uleiul pentru candele mă costă o groază de parale. Acuma sînt liberă. Ce mai aşteaptă? Să mă încadrez pentru a cincea oară într-o căsătorie. Tot cu un altul? Ca Mişa Negroponte să se îmbete iarăşi, zi de zi şi noapte de noapte, plîngîndu-şi iubirea pierdută? De ce nu mă ia acum de nevastă? Ce mai aşteaptă?…

Din păcate, oricît aş fi de abilitat în probleme de prospecţii sufleteşti, nu găsesc resursele necesare pentru a-i oferi o soluţie salutară. De fapt, de ce să mint, deocamdată nu prea reuşesc să descifrez adînca dramă pe care o parcurg, atît de intens, cei doi periferici reprezentanţi ai telecomunicaţiilor noastre. Bizara şi stupida rezistenţă la căsătorie a factorului mi se pare atît de inexplicabilă, încît trebuie să conchid că-i ceva în neregulă.

Tocmai cînd intenţionez să întreprind o analiză mai aprofundată a enigmei ce mi se înfăţişează, la intrarea oficiului se produc o serie de perturbaţii audio. Un glas răguşit, de bărbat, dedulcit la băutură şi la abuzuri tabagice, îl muştruluieşte pe însoţitorul său:

Ţi-am spus de atîtea ori, nefericitule, să nu te mai prind beat în exerciţiul funcţiunii! Unde-mi alergai, ca scăpat din puşcă?

Nu mă lasă madam Convert în pace, zău aşa! Se ţine după mine, ca tăunul după vacă…

Pentru că eşti bou, domnule Mişa, uite de-aia! Ia-o odată de nevastă, şi terminaţi cu scandalurile… Ne facem de rîsul tîrgului… Intră înăuntru, că te iau imediat la autocritică… Haide, nu mai sta!

Mişa Negroponte se năpusteşte în oficiu, de parcă l-ar fi alergat din urmă o turmă de zimbri. Iar după el se iveşte şi posesorul glasului mai sus-pomenit.

Liubaşa Convert se ascunde imediat în cabina ei, de unde strigă:

Sărut mîna, tovarăşă dirigintă, bine c-aţi venit la vreme, să-l cunoaşteţi pe scriitorul Conan, cel despre care ne-a povestit naş-Pilu, atunci cînd ne-a invitat la o cafea de vorbă… Ştiţi care! Înecatul!

Diriginta, care tocmai se pregătea să-i transmită lui Mişa ultima mişcare de propulsie, printr-un brînci în continuarea altora, mai înainte efectuate, se reţine la timp, punînd o frînă bruscă braţului drept.

Pentru a utiliza inerţia imprimată, diriginta se serveşte de acelaşi braţ pentru a mi-l înşfăca pe-al meu. După ce-l pompează entuziast, strivindu-mi minimum trei degete, îmi comunică:

Moira Ghergidap, diriginta oficiului Mila 41, veche admiratoare a romanului dumneavoastră… De patru zile aştept să vă prezentaţi în carne şi oase… Ştiam că n-o să ne evitaţi… Domnul Pilu Itanà Arambaşa, fostul meu logodnic, pe care l-am exclus din preferinţele mele, datorită profesiunii sale piscicole care nu mă încîntă deloc, ne-a asigurat că sînteţi englez de origină română, sau invers, român de origină englez pur sînge, ceva în genul ăsta cosmopolitic…

Doamnă, mă simt extrem de flatat, dar mi-e teamă că sînteţi victima unei tragice confuzii! Conanul pe care-l preţuiţi dumneavoastră nu-s eu, ci sir Arthur Conan Doyle, părintele celui mai îndrăgit detectiv al tuturor timpurilor: Sherlock Holmes!

Nu se poate! Imposibil! Ce încurcătură… Şi noi care credeam… Dar sper că nu v-am jignit, confundîndu-vă!

Dimpotrivă, scumpă doamnă! Şi nu-s decît încîntat. Cine n-ar vrea să fie atît de popular ca răposatul Doyle…

Cum, a murit?

Închipuiţi-vă. Chiar acum vreo cincizeci de anişori!

Imposibil! Aş fi jurat că trăieşte… Dar Sherlock Holmăs mai e-n viaţă? Că n-o fi răposat şi domnia sa!…

Nu văd cum aş putea-o lămuri pe Moira Ghergidap. Mi-ar trebui cîteva ceasuri bune, pentru a-i expune un scurt tratat de istorie a romanului poliţist. Deci renunţ.

Moira Ghergidap, diriginta oficiului Mila 41, arată splendid. Pentru vîrsta ei. Căci, dacă nu mă-nşel, trebuie să fi trecut multişor peste patru decenii şi ceva. Nici prea înaltă, dar nici prea scundacă, reprezintă tipul de femeie energică şi bărbătoasă, bretonul de sub nas putînd fi lesne luat drept mustaţă. Brunetă, şi la chip şi la păr, mai ales mulţumită şi flacoanelor de Tonal 2, diriginta se poartă băieţeşte, tunsă scurt, îmbrăcată cu-o bluză în carouri, de felul celor văzute în filmele cu cowboy, cu pantaloni de doc albastru, cu tighele şi multiple buzunare, strînşi pe mijlocul cam groscior cu-o curea lată din piele de viţel. Ochii, deosebit de vii şi strălucitori, ard permanent, mistuiţi de flacăra unei vitalităţi explozive.

După ce-a făcut ordine în oficiul ce cu onoare îl conduce, obligîndu-i pe cumătru Mişa şi pe madam Convert să-şi ia locurile în primire, mă invită la o cafeluţă. Pesemne că operatoarea are la îndemînă tot ce-i trebuie, deoarece în mai puţin de trei minute ni se servesc două ceşcuţe de cafea fierbinte şi ameţitor mirositoare.

Diriginta s-a aşezat cu fundul pe marginea biroului, iar mie mi-a oferit fotoliul ei de lucru. Amintindu-mi de trista experienţă avută cu scaunul din incinta oficiului, ezit să mă lansez în el. Moira Ghergidap observă prompt, şi mă linişteşte:

Nu vă fie teamă, că ţine! Aici se aşeza Pilu, cînd îmi făcea declaraţiile lui de dragoste. Eu pe birou, iar el în fotoliu. Ca să nu mă privească de sus…

Cunoscînd parametrii şefului magaziei, mă las cu încredere pe fundul de lemn lustruit al fotoliului.

Diriginta mă observă insistent, cîntărindu-mi din ochi volumul şi posibilităţile. Apoi gîngureşte cu glasul ei şmirgheluit de nenumăratele ţigări pe care le fumează:

Domnule Conan, şi dragă maestre, ştiu şi eu, doar am citit în atîtea romane, că dumneavoastră, scriitorii, preţuiţi cum se cuvine arta culinară. De altfel, se vede şi, pe dumneata… Ce mai calea-valea, am marea ambiţie de-a te avea ca invitat la un mic bairam pe plan local. Preparat de mînuţele mele…

Cînd rosteşte mînuţele mele, îmi arată zece degete violent manichiurate, cu un violet funerar, care mi se par nişte gheare răuprevestitoare.

Puţin îngîndurat de insistenta invitaţie a dirigintei, mă îndrept agale către domiciliul meu de creaţie. Obsedată de ideea (atît de falsă) că scriitorii sînt toţi nişte mîncăi de spaimă, Moira Ghergidap mă aprovizionase cu un teanc de ziare şi reviste (din rezerva ei personală), obţinînd, în schimb, promisiunea mea fermă că voi participa la festinul oferit în onoarea subsemnatului.

Operînd un calcul elementar, în care includ praznicurile şi chiolhanurile la care am participat, mai cu voie mai fără voie, din clipa plecării mele de la Bucureşti, sînt nevoit să ajung la nişte rezultate absolut îngrijorătoare. Precis c-am mai luat în greutate. Altminteri nici nu s-ar putea. Prescripţiile dietetice au fost aruncate peste bord. Iluziile bulgăroaicei de nevastă-mea, că peştele ar fi alimentul cel mai indicat pentru o slăbire spectaculară, mi se par de domeniul science-fiction-ului. Simt asta după jena pe care mi-o provoacă centura pantalonilor. Şi ştiu foarte bine, chiar de la prietenul meu, endocrinologul, că fiecare centimetru de curea reprezintă un kilogram în plus. Însă, de cînd am sosit la Mila 41, am şi dat drumul la trei găuri.

Nici n-apuc să intru în ograda gazdei, şi sînt izbit de-o serie de modificări esenţiale în organizarea ei. Fiat-ul mi-a fost evacuat din grajdul vacii, locul rămas liber fiind folosit în scopuri necunoscute.

Diadea Stepan Cuşeai nu s-a dus la lucru. Cînd mă vede, se repede la mine şi mă îmbrăţişează.

Ce bine că venim acasă, domnu Conan! Dăm o mînă de ajutor. Avem mare bucurie la casa noastră. Facem nunta mare…

Cine se-nsoară?

Noi însurăm! Maşa-Garafa şi cu Stepan!

Păi nu sînteţi căsătoriţi? Vova nu-i al vostru?

Vova-i copilu nostru… avem şi acte la primărie… n-avum bani de nunta cînd născut la el, dar ieri am primit bani pentru depăşiri la peşte!…

Interesante obiceiuri şi pe-aici. Prin alte părţi mai fac oamenii nunţile la doi sau trei ani după prezentarea la ofiţerul stării civile. Dar să te-apuci de nuntă mare, după mai bine de şaisprezece ani, asta nu mai pricep.

Ziceai să-ţi dau o mînă de ajutor. Cu ce-ţi pot fi de folos, diadea Stepan?

Domnu Conan, nu facem supărare, dar vrem dăm maşina…

Cum?

Nu întreg! Scoatem scaunele şi banca din fund… Pricepem la treaba asta… Acum cinci ani, tot aşa făcum… Fost maşina mare, camion de la cherhana… Mare nunta avum atunci…

Nunta cui, nene Stepane? Cine s-a însurat atunci…

Maşa-Garafa şi cu Stepan! Stepan îmbătam tare rău, nunta nu s-a mai terminat… Acum facem din nou… Maşa iar iubeşte la Stepan! Facem treaba, domnu Conan? Dăm maşina?… Dumneata şedem la cap la masa, dăm la mata banca din fund!…

Trei zile, în care nici gînd să scriu vreun rînd, asist la înfierbîntatele pregătiri de nuntă. Maşa-Garafa, nespus de veselă, ajutată de-o sumedenie de vecine şi cumetre, de Vova şi de prietenii lui Stepan Cuşeai, frămîntă neobosită la cozonaci, pisează nuci în piuliţă, coace dovleci la ţest, pentru plăcinte, fierbe samagon cu vişine scoase din borcanele de compot (probabil pentru aromă), aleargă prin ogradă după raţe şi gîşte, îl strigă pe Stepan să le taie, umple toată curtea de fulgi, curăţă lighene întregi de varză dulce, albă ca zăpada, terciuieşte nenumărate străchini de usturoi, prăjeşte bibani, ştiuci de peste cinci-şase ocale, pune la beci tîrne întregi de crap-şaran, în vederea celebrului borş pescăresc. Sînt mobilizate, de prin vecini, ceaune uriaşe de tuci, ceaune mini de aluminiu, zeci şi zeci de străchini, castroane, salatiere, tingiri, tăvi, stacane, cuţite şi furculiţe, linguri şi linguriţe.

Văzînd atîta agitaţie în jurul meu, mă gîndesc îngrozit la zilele care vor urma: nunta propriu-zisă, operaţiile de recuperare a veselei, reorganizarea ogrăzii şi-a casei. Iar va trebui să amîn scrierea romanului.

În disperare de cauză, apelez la diadea Stepan:

Batiuşka dragă, ce-i facem cu cartea mea? Dacă ai s-o ţii tot aşa, din bairam în bairam, ba si cu nunţi pe deasupra, înseamnă c-am venit de pomană la Mila 41! Odaia în care ar fi trebuit să lucrez, după cîte văd, mi-aţi rechiziţionat-o pentru depozitarea veselei, pentru înmagazinarea produselor alimentare neperisabile. Dacă o singură noapte mai dorm în asemenea condiţii, iar mă-ngraş cu încă două ocale.

Nu trebuie mîncam, domnu Conan! Am văzut la mata cum mîncam noaptea un şaran întreg. Nu-i bine fără pîine!…

Ce să-i fac, dacă nu mă lăsa în pace? Cum să aţipeşti, cînd în odaie miroase de trăsneşte a peşte prăjit? N-ar fi mai nimerit să mă mut la vreun vecin? Barem pentru perioada sărbătorii. Cît ai de gînd să nunteşti?

A! Numai pînă luni… Mîine avem vineri, mîine începem…

Îmi vine să-mi trag palme. Ce inspiraţie cretinoidă, să mă duc în Deltă… Parcă nu eram în stare să-mi găsesc un ogeac liniştit, pe undeva pe lîngă casă!

Şi astăzi? Astăzi unde scriu?

Mergem cu Stepan… Facem roman…

Fără să mai aştepte cuvenita mea aprobare, de care se dispensează cu dezinvoltură, Stepan Cuşeai mă tracţionează pînă la lotca sa personală, pe care i-o turtisem, pe ici pe colo, prin părţile esenţiale, şi mă pofteşte să iau loc la pupa. Bine că nu-mi sugerează (direct) să trag la rame.

Peste cîteva minute ne pierdem în stufăria misterioaselor gîrliţe ale canalului Şontea. Ajunşi în dreptul unui promontoriu nisipos, diadea Stepan propteşte botul lotcii în malul jos, după care-mi face semn să cobor.

Acuma Stepan povestim roman, domnu Conan!

Aşa demarează Cuşeai, după ce aşterne, la umbra unei sălcii bătrîne şi găunoase, un minunat aşternut de păpuriş. Lîngă poalele copacului, într-o hrubă minusculă, săpată în nisip cu castrulea de scos apa suplimentară din lotcă, îngroapă damijonul cu cărţălău. Cum o fi procedat de l-a sustras atenţiei lui Maşa-Garafa, asta-i mai greu de precizat.

Vreme de patru ceasuri zdravene, umezindu-ne gîtlejul uscat cu licoarea acră şi neagră, stăm la taclale. De fapt, numai Stepan vorbeşte. Rareori îmi permit să-l întrerup. Şi asta numai, pentru un plus de informaţii. Soarele ne priveşte aprins şi înfierbîntat, ochindu-se la noi peste cuşmele trestiilor.

Stepan s-a cunoscut cu Maşa, pe care abia acum aflu c-o cheamă Garoafă, şi nu Garafa, cum înţelesesem eu, din pricina pronunţiei locale, prin 1957. Erau amîndoi la băi, la Eforie, să facă nămol. Trimişi de sindicate, el la nudişti, ea la nudiste. Şi totuşi se văzuseră, se iubiseră şi… fugiseră la Mila 41. Nici unul din ei nu fusese vreodată pe-acolo. Maşa era de undeva de prin părţile Medgidiei, iar Stepan de la Sulina. Îşi construiseră singuri casa, muncind ca nişte apucaţi. Apoi se născuse Vova. Maria Garoafă, fără nici un act de identitate asupra ei, n-avusese cum să se prezinte la ofiţerul stării civile. Nici n-ar fi putut. Anii trecuseră, nici pînă astăzi nu ştia prea bine pe cine luase de nevastă. De vreo cîţiva ani încoace, după repetate nunţi, cu tămbălău şi bairamuri de pomină, Stepan se străduia să afle cine-s părinţii nevesti-sii. Maşa-Garafa nu sufla un cuvînt.

Ce facem Stepan, domnu Conan? Dacă Maşa-Garafa avem bărbat? De ce tace? Durem la inimă, zău aşa! Iubim la fel, pe Maşa-Garafa, ca la început. Acum iar facem nunta, alta nunta, poate spune ceva!…

Cu inima întristată, Stepan Cuşeai soarbe ultima picătură din infamul său cărţălău. Apoi aruncă damijonul pe întinderea mahmură a undelor canalului Şontea. Pe neaşteptate, începe să ragă înfundat, ca şi cum ar fi fost supus unei operaţii de extirpare a amigdalelor pe viu.

Eeeeh! Maşa-Garafa! Maşa-Garafa! Aaaah! Mama ta de parşivă!… Taci şi nu spui nimic la Stepan? Taci, ai?…

Îl las să-şi deverse amarul şi bila. Simptomele tardivei izbucniri de gelozie, după şaisprezece ani de la primele comunicări afective, mi se par explicabile. Înseamnă că dragostea are rădăcini adînci.

Diadea Stepan recuperează rapid. Se ridică peste o clipă, ca şi cum nu s-ar fi petrecut nimic, mă priveşte drept în retină şi rosteşte nespus de intrigat:

Asta nu este roman, domnu Conan?

Soarele evadase de mult, pitindu-se dincolo de coborîtul orizont al apelor invadate de trestii. Înserarea camuflează priveliştea, ascunzîndu-ne de mediul ambiant.

De cîteva momente, Stepan Cuşeai trage la rame, umflîndu-şi şi dezumflîndu-şi ritmic şi sacadat pectoralii. Mai înainte de-a acosta în apropierea luminii pe care o răspîndeşte, cu insolită strălucire, recenta instalaţie a becurilor cu neon din ograda familiei Cuşeai, special montată pentru desfăşurarea în condiţiuni optime a nunţii, un glas ce mi se pare cunoscut mă solicită din întuneric:

Ei, domnu Conan, iar ne plimbăm pe apă? Şi încă în beznă?

Cine-i acolo?  lansez eu un apel de identificare.

Oameni buni! Şi prieteni!

Recunosc acum vocea lui Pilu Itanà Arambaşa. Pînă să apuc a-mi manifesta surpriza, motorul şalupei ce pînă atunci stătuse refugiată în noapte porneşte să pîrîie arţăgos ca o motocicletă de curse. Milopoc Papaşa, din adîncurile cabinei sale de mecanic, strigă în chip de rămas bun:

Somn uşor, domnu maestrule! Dac-o fi cu putinţă! Mîine venim şi noi să nuntim! Cu daruri!…

Abia acum, în cea de-a treia zi a nunţii cu repetiţie, izbutesc să pricep cum de şi-a procopsit Stepan Cuşeai o bucătărie cu atîtea ceaune. Cînd a început anunţarea darurilor, pe care am fost invitat solemn să le notez pe post de naş, deoarece naşul propriu-zis nu se mai prezentase la datorie, am fost nevoit să constat, cînd a sosit vremea să efectuez un soi de bilanţ, o masivă contribuţie exprimată în ceaune de aluminiu. Vreo patrusprezece piese. De la miniceaunele utilizate de diadea Stepan pentru apărarea capului său personal, pînă la cele de dimensiunile cazanelor de rufe. Am mai putut nota, cu rare excepţii, aporturi băneşti. Nedepăşind însă cincizeci de lei. De fiecare familie. Restul darurilor, din păcate, nu reprezentau nici o valoare.

De la Parfenie Vizanti, prieten vechi de-al mirelui, o pereche de ciorapi nepurtaţi.

Trăiască, trăiască, mulţi ani trăiască!

De la Hristu Ferşampanos, vecinul însurăţeilor, un damijon de trei litri. Nou! Plin cu samagon!…

Uraaa! Trăiască, trăiască, mulţi ani trăiască!

De la Manasie Ofiţeru, fostul naş al mirelui, o centură cazonă de toval!…

Mulţi ani trăiască!

De la Aftandil Viziru, tovarăş de lucru, sincere felicitări!

Trăiască!

De la văduva Veselina Mămăligan, prietena miresei, un serviciu de pahare pentru nouă persoane… Noi nouţe, aduse ieri de la Tulcea!

Pesemne că popularitatea contribuabilei depăşeşte mahalaua familiei Cuşeai. Un cor splendid pe patru voci, intonează:

Trăiască, trăiască, Veselina noastră, şi s-aducă-n dar, încă un pahar, iar la nunta-ailaltă, celelalte două, şi la nunta sa, de ne-o mai chema, o să-i dăruim şapte gîşte moarte…

Veselina Mămăligan, o cumătră de dimensiuni apreciabile, se ridică supărată şi zvîrle c-un ciolan în capul dirijorului:

Fir-ai al dracului de golan, Silică! Nu te prind eu pe la mine-n ogradă!… Îţi tai mustăţile ălea plouate şi le dau foc, s-alung ţînţarii…

Spre dimineaţă, după transportarea darurilor în camera ce-ar fi trebuit să fie cabinetul meu de lucru, tiotea Maşa-Garafa, cam legănîndu-se pe picioarele ei costelive, ne pofteşte la ciorba de potroace.

Şi petrecerea iarăşi se aprinde.

Obosit ca un cal de tracţiune, nedormit, mă resemnez s-aştept desfăşurarea evenimentelor. Care evenimente, tocmai cînd luasem în primire al doilea castron de potroace,  între altele fie spus formidabile, preparate pe bază de pipote, ficăţei şi inimioare de gîşte şi raţe domestice,  se dezlănţuiesc într-un chip neaşteptat.

Şalupa factorilor responsabili de la magazia Céapéului, întocmai ca vasul fantomă al olandezului zburător, se iveşte miraculos la malul nunţii, şi executînd o acostare suficient de aproximativă, descarcă celebrul trio,  Frankenstein Papaşa, Babu Ursu, Pilu Itanà Arambaşa,  într-o stare de adîncă demolare intestină. Abia ţinîndu-se pe picioare, vampirul poartă pe braţe un balot imposibil de identificat. Depistîndu-mă printre meseni, inginerul se îndreaptă spre mine, clătinîndu-se sub povara sarcinii. La un metru distanţă, răcneşte ca apucat:

Maestre Conan, scumpe reprezentant al presei noastre, fii atît de amabil şi treci la inventar şi darul tehno-administraţiei noastre!

Fără a mai numi cadoul adus mirilor, părintele Céapéului trînteşte pe masă un morun imens, învelit într-o haină de vînt cauciucată. Morunul se zbate, e încă viu. Dintr-o lovitură de coadă îmi zboară din faţă castronul de potroace, umplîndu-mă de sus pînă jos cu măruntaiele mai sus-citate!…

Milopoc Papaşa, adînc cufundat într-o conversaţie intimă cu samagonul din stacanul servit de Maşa-Garafa, în momentul cînd dă să se aşeze pe ceaunul dăruit de Climenti Foca, unul din colegii lui Cuşeai, sare ca ars şi începe să clameze:

Pilule, afurisitule, unde-i maşinăria aia de dans? Beţivanule, ai uitat-o acasă?

Uriaşul de Arambaşa nu se lasă intimidat:

Aici, tată socrule, nu vezi că stau pe ea?

Într-adevăr, Pilu Itanà Arambaşa, obosit de efortul depus cu ocazia debarcării din şalupă, se odihneşte pe un fel de lădiţă, de genul celor folosite de recruţii contingentului, cînd mă luaseră şi pe mine la armată.

Frankenstein îşi dă cu pumnii în cap, jelindu-se sonor:

Boule, nefericitule, mi-ai fărîmat maşinăria! Te-ai lăsat pe ea, ca un mal. Cine-o să-mi mai cînte acum?…

Nu-i stricată, Papaşa! N-o auzi cum zbîrnîie?…

Lădiţa se dovedeşte a fi cutia improvizată a unui magnetofon realizat cu mijloace casnice. Arambaşa se pleacă, meştereşte ceva la potenţiometru, cel puţin aşa bănuiesc, şi muzica se dezlănţuie asurzitoare. Nuntaşii amuţesc cu toţii, de parcă i-ar fi electrocutat cineva direct de la reţea. Ascultă înmărmuriţi de admiraţie, legănîndu-se colectiv. Recunosc imediat melodia: Delilah. Îl recunosc şi pe solist: tovarăşul Tom Jones. Mai în formă ca niciodată. Rage de intră în rezonanţă toate stacanele de pe masă. Indiferent dacă mai au, sau nu, resturi de lichid inflamabil.

Babalîcul de Frankenstein intră instantaneu în transă. Explodează şi porneşte să urle:

Haida, Dilaila! Dilaila, dilai, dilai, dilaila! Haida, Dilaila!

Neîncetînd să-şi recite textul, într-o versiune vizibil ameliorată, Milopoc îl îmbrînceşte pe ginere-său, explicîndu-i amabil:

Dă-te jos de pe maşinăria mea, nenorocitule! Jos, că te mănînc! Lasă-mă pe mine, lasă-mă s-o pun pe masă… N-auzi, boule?…

Bătrînul înşfacă lădiţa, o urcă pe masă şi, fără să mai ţină seama de blidele, castroanele şi tacîmurile aflate în faţa mea, mi-o împinge de-a dreptul în faţă, invitîndu-mă:

Ascultă chestia asta, domnu maestrule! Ce zici? Îţi place nea Tomiţă? Eu unul mor după el… Hai, Dilaila! Hai, nene maestrule, hai să dansăm…

La început mă temusem că vrea să mă ia chiar pe mine la dans. Dar lucrurile nu se petrec întocmai aşa. Milopoc Papaşa se repede la Maşa-Garafa. O saltă ca pe un fulg, mi-o pasează peste masă şi, cu ea în braţe, mă obligă să pornesc prin ogradă. În pas de vals, bineînţeles. Bătrînul mă dirijează, strigînd înăbuşit: Un, doi, trei!, după care o răpeşte pe Veselina Mămăligan, direct de pe scaunul de pe care privea la circul organizat de trăsnitul mecanic al vasului fantomă. Intrată în horă, văduva ţopăie fericită la pieptul hodorogului. Care, totuşi, nu-i chiar atît de hodorog, de vreme ce tiotea Veselina transpiră copios, sugrumată la mijloc de braţele neostoitului dansator.

Mobilizată de vitalitatea bătrînului, întreaga adunare se antrenează la dans. Benzile lui Milopoc Papaşa, fan-ul din Deltă al muzicii anglo-saxone, nu-s chiar atît de proaspete. Dar lumea dănţuieşte încîntată, improvizînd fiecare figuri noi de twist, maddison, jerk, surf sau chiar rock and roll. Bill Halley, în fruntea celebrei sale formaţii, ocupă mai mult de jumătate de ceas pe bandă. Ceea ce izbuteşte să demoleze serios posibilităţile fizice ale dansatorilor.

Ia-o, Pilule, pe Veselina… Ia-o, că nu mai poci!…

Milopoc Papaşa cedează. Frînt de oboseală, încearcă să recupereze, sorbind însetat din damijonul cu cărţălău.

Magnetofonul adus de Milopoc, adevărată maşinărie de dans, nu se mai opreşte. Năduşesc atît de abundent, încît capăt convingerea că-s mai uşor (cel puţin) cu cinci ocale. De altfel, dacă-mi amintesc bine, mi se recomanda-se, pentru slăbit, mersul pe bicicletă. Ori, între ceea ce execut acum şi biciclism nu observ nici o diferenţă.

Masa dansatorilor, frămîntînd disperată pămîntul ogrăzii, dă evidente semne de istovire fizică.

Strig la uriaşu de Pilu Arambaşa:

Opreşte-l, nene Itanà, opreşte-l odată, că murim de-atîta zbănţuială…

Fă-l să tacă, Arambaşa!  urlă în cor nevinovaţii ţopăitori.

Magazinerul, după ce priveşte pe furiş la socru-său, ne face un semn deznădăjduit, arătîndu-ni-l pe Milopoc şi comunicîndu-ne:

Nu ştiu cum să-l opresc! Tata socru-i mecanicul, el l-a montat, din piese găsite la turişti…

O învîrt pe gazdă mai încet, călcînd pămîntul din ce în ce mai apăsat, şi mă dau pe lîngă Frankenstein:

Opreşte-l, domnule, odată! Ne-ajunge…

Bătrînul e pulbere. Beat. Reuşeşte totuşi să-mi răspundă:

N-am ce-i face! E automat. Se înţepeneşte singur, cînd se termină banda… După patru ceasuri!…

Cînd s-a isprăvit banda, magnetofonul fabricat de Milopoc Papaşa scoate fum pe la toate încheieturile. Aşijderea şi colectivul nuntaşilor dansatori.

Deshidrataţi din pricina inumanelor eforturi la care fuseserăm supuşi, ne repezim însetaţi asupra damijonurilor aduse de Stepan şi Vova. Prevăzătoare gazde, în orice caz.

Numai că mie mi-era foame, de-aş fi masticat şi mere coricove.

Şi-atunci, în aceeaşi clipă de cumpănă, morunul dăruit de reprezentanţii magaziei Céapéului se arată salutar. Cumetrele neangajate în demenţialul concurs de dans avuseseră grijă să nu se facă scrum, uitîndu-l pe jarul de sub cazanele cu borş.

Priveliştea ogrăzii familiei Cuşeai, la această oră a dimineţii tardive, sugera o imagine de infern. Caznele la care erau supuşi bieţii invitaţi, pămîntii la faţă şi cu ochii injectaţi de nesomn, nu mi se păreau chiar atît de diabolice.

Senzaţia de infern se datora altor pricini. Mai întîi aspectul de talcioc rural, cu învălmăşeala umană tipică acestei forme de comerţ nedirijat. Mese la nimereală, improvizate din te miri ce, ceaune şi damijonuri, pahare slinoase şi castroane cu resturi de borş, cazane de rufe în care colcăiau alte fierturi neidentificate, tîrne transformate în scaune, linguri, furculiţe şi cuţite, de toate genurile, împrăştiate pretutindeni, lotca lui Vova folosită ca ladă de gunoi în care se adunaseră oasele unui ospăţ de peste cincizeci de persoane, Fiat-ul meu 600, văduvit de scaune, prin care zburătăceau orătăniile salvate de la măcel, Vasile-gloaba, adjunctul lui diadea Iaşa,  invitat şi el la nuntă,  întreprinzînd o curte nebună lui Sandolea, întors din pribegie, vaca rămasă nemulsă de ieri, şi care claxona mugind a jale, şi-aşa mai departe.

Însă cel mai pregnant, la închegarea terifiantelor culori ale iadului, contribuia tensiunea psihică a nuntaşilor. Storşi de puteri, ingurgitînd în virtutea inerţiei, mişcîndu-se mecanic, parcă la comanda unor resorturi invizibile, priveau cu toţii în neant, cu ochi vitroşi, decoloraţi, fără nici o speranţă de mîntuire. Faptul că nu se mai petrecea nimic deosebit îi făcea să se simtă frustraţi de nenumăratele şi măruntele bucurii ale vieţii colective.

Pînă şi personalitatea subsemnatului, care nu abuzase de hrană şi cantităţi demesurate de băutură, suferea din cauza monotoniei ce se aşternuse peste întinderea mediului înconjurător.

Milopoc Papaşa dormea dus, culcat cu capul pe cutia magnetofonului. După ce ginere-său, Itanà, turnase o găleată de apă peste incendiul izbucnit din intestinele maşinăriei de muzică, se prăbuşise şi el lîngă inventivul său socru. Numai Vampirul, părintele magaziei, mai veghea. Mai conversa din cînd în cînd cu paharul, în şoaptă, pentru ca apoi să mă urmărească îngîndurat cu privirea ochilor săi de peşte fiert.

Diadea Stepan Cuşeai, fericitul mire, părea plasat pe-o orbită extraterestră. Păzind un damijon mediu, în care se mai clătinau urme vagi de cărţălău, cerceta un gînd ascuns în creierul său chinuit de probleme sufleteşti.

Cumetrele, roată în jurul Maşei-Garafa, se îndeletniceau cu sarcini menajere de rutină. Înlocuiau castroanele şi farfuriile sleite, măturau cioburile stacanelor sparte, înteţeau focul la ţest, curăţau ceapă, morcovi, peşte, pregătind pesemne prînzul. Nu ştiu de ce, dar la un moment dat am impresia că prezidez un parastas. Bărbaţii apelor Deltei, reumatici pînă şi la oasele gîtlejurilor, de-atîta udătură trecută prin preajma lor, lăcrimează cu-o incontinentă demoralizantă.

Numai, sosirea Liubaşei Convert şi-a lui Mişa Negroponte, într-o lotcă beată ce se clatină îngrijorător, mai modifică parţial din tonusul adunării.

Haide, Mişa, scoate darul!  îl îmboldeşte Liubaşa pe scundacul factor, strigîndu-i direct în pîlnia urechii, ca şi cum ar fi fost un surd incurabil.

Negroponte doarme la pupa lotcii. Atît de adînc, încît nici nu mişcă atunci cînd madam Convert îl încarcă pe spinare, ca pe-un sac cu cartofi, debarcîndu-l cu forţa în ograda nunţii.

După ce-l depune (cam brusc) pe nisipul bătăturii, se întoarce la lotcă, de unde extrage un colet de dimensiunile unui geamantan.

În clipa cînd o detectează pe Maşa-Garafa printre voluntarele de la munca de bucătărie, nu mai zăboveşte mult, ci se repede la pirpiria mireasă, o sărută sonor, de parcă ar fi destupat o sticlă de vin spumos alterat, şi-i trînteşte în braţe pachetul.

Să-mi trăieşti, draga mea, ani mulţi şi fericiţi… Eu n-am avut norocul ăsta, să mă mărit cu cine-mi place… Uită-te la el, şi-acuma doarme… s-a-mbătat iarăşi…

Gazda mi-aduce coletul, să-l trec în catastiful darurilor. Cînd îl desfac, pentru a anunţa darul perechii Convert-Negroponte, rămîn cu vorba în cavitatea bucală. Este un aparat telefonic. Din cele apărute la începutul secolului, cu manivelă şi furcă.

Fără să mai aştepte obişnuitele urări, cîntate în cor de întreaga asistenţă (Mulţi ani trăiască, mulţi ani trăiască!) madam Convert păşeşte hotărîtă spre adormitul ei cavaler, îl tîrăşte lîngă mine, îl instalează pe ceaunul eliberat de Milopoc Papaşa, şi-i îngînă la ureche, de zbîrnîie paharul ce tocmai îl luasem în mînă:

Mişcă, Mişa, tratează-mă şi pe mine c-un pahar de vin… Mişcă, nenorocitule, să vezi şi tu ce-nseamnă dragostea… Să vezi şi tu o nuntă cum se cuvine, unde toată lumea se bucură şi-i fericită, nu ca la nunţile mele…

Spre surprinderea mea, Negroponte se trezeşte la realitate, îşi dă numaidecît seama unde se află şi privind ţintă la mine, extrem de lucid, declară înfricoşat de cele rostite:

Dacă ne cunună domnu Conan, dacă vrea să ne fie naş, te iau de nevastă… Auzi, madam Convert? Te iau de nevastă, dar pe garanţia domnului Conan, altminteri nu mă bag… N-am nevoie nici de zestre… Pe gratis, uite-aşa mă-nsor!… E bine?…

Brusc, ca şi cum l-ar fi scos cineva din priză, Mişa Negroponte dă din nou s-adoarmă. Şi chiar procedează în consecinţă, murmurînd:

Nu cred că-i bine!… Zău că nu-i bine!…

Adunarea nuntaşilor, pentru cîteva clipe amuzată de numărul executat de duetul Convert-Negroponte, reintră în normal, picotind în aşteptarea prînzului.

Cucăi şi eu, digerînd fel şi fel de gînduri, plus cele patru porţii de morun pe jar. Cînd s-adorm de-a binelea, un zgomot cu totul neaşteptat, aici la Mila 41, mă determină să ciulesc urechile.

Bîzîie şi mîrîie un motor de Trabant. În nici un caz nu poate fi droaga lui tanti Raliţa, căci mătuşă-mea n-ar fi admis, pentru nimic în lume, o asemenea reglare defectuoasă a aprinderii.

Bizarul vehicul se apropie vertiginos. Ambalat la maximum, motorul depune eforturi apreciabile pentru a depăşi dificultăţile înaintării pe-un teren instabil, alcătuit mai mult din colb mişcător. Nunta începe să dea semne de interes. Cumetrele se ivesc în faţa casei. Mesenii saltă privirile. Iar eu mă ridic încetişor, din motive uşor de înţeles, şi dau să mă uit peste gard.

Un trosnet înfricoşător pune capăt strădaniilor motorului. Salcia din faţa casei noastre, un strălucit reprezentant al speciei, părăseşte această lume modernă, supertehnicizată, prăbuşindu-se lîngă palan. Nori de praf ne-astupă vederea şi nările. Sărim cu toţii de la locurile noastre. Alergăm pe uliţă. Milopoc urlă, trezit din somn:

Maşinăria!… Pilule, unde-i, maşina…

Nu se distinge nimic. Abia după ce se aşază păturile de colb, abia atunci desluşim la poalele trunchiului retezat al salciei un microbuz de producţie şi origină necunoscute. Tot aşa de necunoscute ca şi intenţiile celor care-şi aleseseră ca punct terminus acest trist şi plîngător salix babylonica. La o prima vista, s-ar zice că-i un minibuz Volkswagen. Dar dacă judecăm după bîrîitul răposatului motor, ar trebui să ne aflăm în faţa unui Trabant. Însă nu arată ca atare.

Nene Hristule,  mă adresez eu celui mai lucid exemplar dintre nuntaşi,  e cineva înăuntru?… Ia uită-te!…

Hristu Ferşampanos se apropie temător de maşina proptită cu botul în rămăşiţele sălciei. Şterge praful de pe parbriz, sacrificîndu-şi batista primită în dar la nuntă, şi-mi comunică mustrător:

Păi cum să nu fie, domnu maestrule! Ai mai văzut matale automobil care să meargă fără şofer?…

Numai emoţia mă îndemnase să lansez o întrebare atît de idioată. Aşa că acum întreb în deplinătatea facultăţilor:

Ce face?

Foarte bine! E mort! Nici ăilalţi nu mişcă! Parcă-s mai mulţi!…

Fiind destul de priceput şi păţit în probleme de caroserie auto, sumara examinare a ravagiilor produse de impactul cu pomul mă îndreptăţeşte să cred că Ferşampanos a apreciat necorespunzător situaţia. Masca maşinii sărută pătimaş trunchiul sălciei, dar fără să prezinte deformări spectaculare. Aripile s-au crîmpoţit oarecum. Dar nu exagerat. Restul arată destul de satisfăcător.

Foştii mei tovarăşi de festin, livizi şi tremurînd din toate detaliile, aşteaptă să iau măsuri. Pentru a nu-i dezamăgi, preiau iniţiativa:

Diadea Stepan, nene Hristule, domnu Arambaşa, da, dumneata că eşti mai solid, trageţi maşina… Să-ncercăm a scoate morţii dinăuntru… Poate-i mai salvăm, să le facem respiraţie artificială!…

Deşi mă îndoiesc serios că un bouche-à-bouche ar da rezultate, dat fiind conţinutul ridicat de alcool casnic din răsuflarea nuntaşilor, trebuie să apelez şi la această măsură de prim-ajutor!

Se prezintă însă mai mulţi voluntari, în plus faţă de cei solicitaţi de mine, aşa că efortul colectiv reuşeşte să-i facă vînt maşinii drept în gardul, şi-aşa destul de putred, al ogrăzii. Alt trosnet, altă explozie de praf. De data asta din pricina prăbuşirii integrale a împrejmuirii casei în care fusesem primit cu atîta bunăvoinţă. Nu se vede om cu tovarăş de cît praf a stîrnit demolarea involuntară a gardului. Orbecăim prin bezna colbului ce ne scrîşneşte printre dinţi, izbindu-ne unul de altul. Imposibil să recunosc pe careva.

Deodată, ca dintr-o capsulă spaţială pierdută pe meleagurile noastre, pornesc să se-audă nişte bubuituri cumplite. Sună a tablă. O linişte de mormînt se-aşterne printre norii de pulbere care se aştern şi ei, dar nu tot atît de rapid.

Bubuiturile se înteţesc. Îmi iau inima-n dinţi şi întreb speriat:

Cine-i acolo?

Abia după ce slobod această întrebare tîmpită, cu destul retard îmi dau seama că-s complet zdruncinat, nervos. Numai din pricina abuzurilor,  alimentare şi alcoolice,  am ajuns în halul acesta, încît să nu realizez că bubuiturile se pot datora izbiturilor noastre de tăblăria microbuzului. Dar viaţa-i ciudată, căci mi se răspunde:

Socrate!

Întrucît praful s-a aşezat de mult la locul său natural, nu văd pe nimeni în jurul meu în stare să aibă acest nume. Nimeni în afară de binecunoscuţii mei prieteni, pe care, slavă Domnului, îi ştiu pe fiecare cum îi cheamă. Bubuiturile continuă. Din microbuz. Sînt sigur acum.

Aşa că strig mai zdravăn, pentru a fi auzit:

Care Socrate? Sper că n-am de-a face cu spiritul filozofului!

N-am apreciat niciodată chestiile spiritiste, aşa că mă miră nespus curiozitatea mea investigatorică.

Dar glasul de dincolo de mormînt mă asigură că nu bat cîmpii:

Socrate Cotoi! Regizorul Socrate Cotoi! Şi lăsaţi bancurile astea tîmpite cu spiritele. Daţi-ne drumul din maşină. Ce v-a apucat să ne zăvorîţi înăuntru? Aţi înnebunit?

O umbră se agită în dreptul ferestrei din stînga a microbuzului. Cea care ar fi trebuit să fie fereastra şoferului. Deci mortul n-a răposat corespunzător. Sau, poate, nici n-a fost mort.

Fără să mai zăbovim o singură clipă, ne repezim toţi spre microbuz. Pentru mai multă siguranţă, deoarece n-am încredere în învierea morţilor, mai întîi şterg fereastra de praf. Tot cu batista primită, în dar, la nuntă. De dincolo de geam mă priveşte cu ochi holbaţi chipul mortului. Congestionat de mînie, răposatul bate cu pumnii în acoperişul microbuzului. Slavă Domnului! Acum ştiu de unde provenea bubuitul acela straniu.

Daţi-mi drumul, cretinilor! Cine-a închis portiera?

Stai liniştit, domnule Socrate! Aţi avut un accident! Bine c-ai scăpat cu viaţă… Fii cuminte, că te scoatem numaidecît din maşină…

Spre regretul unanim, şi-al asistenţei şi-al accidentatului Socrate, eliberarea acestuia se petrece abia peste un ceas. Un ceas de eforturi neprecupeţite. Dacă n-ar fi fost inventivitatea lui Milopoc Papaşa, care desţepeneşte portiera din partea şoferului cu ajutorul unui baros de vreo zece ocale, numitul Cotoi ar fi aşteptat mult şi bine în interiorul microbuzului. Şi nu i-ar fi fost prea plăcut, cu patru cadavre lîngă el. După ce-l debarcăm din maşină, Socrate Cotoi se aşază istovit la poalele sălciei prăbuşite.

Numai eu am scăpat cu viaţă? De unde ştiţi?

Hristu Ferşampanos se enervează:

Pentru că nu mişcă nici unul… E bine?… Auzi vorbă… Nu vezi că-s morţi?

Atunci sînt morţi de-azi dimineaţă!  consimte să recunoască adevărul meşterul Socrate.

Aţi mai avut un accident?  întreb eu.

Da! La Tulcea! Ne-am înhăitat cu nişte prieteni, la barul de zi. Am băut ca nişte porci. De-aia sînt morţi. Morţi de beţi. N-au nici pe dracu…

Regizorul are dreptate. Morţii, după ce i-am extras din microbuz, unul cîte unul, pe portiera din partea opusă şoferului, care nici nu era înţepenită, ci s-a deschis numaidecît ce-am apăsat pe mîner, zac întinşi pe iarbă, dispuşi alăturat, întocmai ca nişte berbeci dobrogeni, bine şi acurat sacrificaţi, din cei care pleacă în străinătate cu paşaport.

După ce întreprinde o sumară examinare a microbuzului, constatînd nenumăratele şifonări de suprafaţă ale caroseriei, regizorul priveşte disperat la mulţimea care-l înconjoară.

Vă mulţumesc din toată inima, tuturor! Am să plătesc pagubele pricinuite, pînă la leu. Şi gardul, şi stejarul…

Salcia!  îl corijează cumătrul Ferşampanos.

Mă rog, cum vrei matale, că nu mă pricep la peisajul forestier… Însă daţi-mi o mînă de ajutor, să găsesc o gazdă. Echipa noastră cuprinde numai cinci membri, eu şi cei pe care-i vedeţi sforăind. Sîntem modeşti, nu dorim decît un adăpost primitiv şi primitor, pentru vreo cîteva săptămîni, pînă terminăm lucrările…

Nimeni (încă) nu se înghesuie cu ofertele. Individul Socrate Cotoi, dorind să cîştige bunăvoinţa spectatorilor, crede că-i cazul să facă prezentările. Defilînd prin faţa morţilor, se opreşte în dreptul fiecăruia, atît cît să-i rostească numele:

Tovarăşul Pîşu, Grigulea Pîşu, asistent de regie…

Răposatul nu mişcă, face pe mortu-n păpuşoi. Dar sforăie de tremură cămaşa pe el.

Tovarăşul Gică Bendix, cascador…

Tovarăşul Cotonog, director de producţie…

Tovarăşul Romeo Pîrvuică, consultant de specialitate, căpitan de marină, fost comandant al portului Snagov…

După cum era de aşteptat, nici ceilalţi citaţi nu dau semne de politeţe. Sforăie în cor, pe patru nasuri, frumos şi armonios acordate.

Văzînd feţele de piatră ale asistenţei, regizorul rămîne puţin cam dezorientat. Dar îşi revine destul de rapid, dîndu-şi seama că uitase să comunice cu cine avem de-a face. Şi, pentru a-şi corecta omisiunea, îşi desfăşoară braţele, de parcă ar vrea să cuprindă întreaga adunare, şi rosteşte răspicat:

Socrate Cotoi, regizor cinematografic, nemembru al ACIN-ului, artist amator, colaborator extern permanent al studiourilor naţionale şi internaţionale de publicitate turistică…

Auzind cu cine are prilejul de-a conlucra, populaţia Milei 41, acea delegaţie prezentă la nunta lui diadea Stepan Cuşeai, face un pas înainte.

Şi ce vreţi să fotografiaţi în satul nostru?  întreabă temătoare cunoscuta văduvă Mămăligan.

Pe cine aveţi de gînd să-l daţi la Reflector?  sare ca ars Vampirul, subinginerul piscicol Babu Ursu.

Socrate Cotoi dă un pas îndărăt. Îşi frînge mîinile asudate, neînţelegînd imediat ce se întîmplă. Apoi încearcă să explice:

Fraţilor şi tovarăşi locuitori ai Deltei, păi noi nu sîntem d-ăia de la Televiziune, care să se bage în sufletul oamenilor… Noi filmăm numai frumuseţile naturii, nu şi pe cele din casele bunilor noştri concetăţeni… Sîntem băieţi de comitet, pe cuvîntul meu, zău aşa.

Hristu Ferşampanos, cel mai apropiat, cu locuinţa, de locul accidentului, îl apucă de braţ pe regizor şi-l potoleşte:

Vă iau la mine în gazdă, dacă sînteţi artişti…

Mulţumesc, mon cher! Cu cine am onoarea?…

Eu mi-s Hristu Ferşampanos, dar pe străbunicul meu îl chema Jéhu de la Fère y Champenôise, dacă ştiţi şi franţuzeşte…

Bineînţeles, mon vieux! Am absolvit universitatea populară, din sectorul 3, cursurile de franceză contemporană… Vous compris? Adică, pre limba noastră, ai înţeles?…

Domnule Socrate, cît oi fi eu de pescar, la noi în casă se vorbeşte franţuzeşte de peste o sută de ani. Chiar corect. Vous pigez? Asta ca să mă exprim mai popular… Sîntem în clar?…

Ba bien que pas!  mormăie confuz Socrate Cotoi.

După care, oftînd din adîncul rărunchilor (adică din subteranele sistemului renal) se moleşeşte ca o minge perforată, optînd definitiv pentru poziţia orizontală. Peste mai puţin de-o secundă, sforăie discret, dar persistent, într-o gamă melancolică, pesemne în mi bemol minor.

12) VIZITĂ DE COMPASIUNE CU PRILEJUL
UNUI MOTODAFÉU RATAT

Bucuroşi că n-au fost nevoiţi să asiste la un accident de circulaţie mai acătării, căci n-a lipsit prea mult ca microbuzul să ia foc din pricina impactului cu salix babylonica, prilejuind un auto(moto)daféu de toată frumuseţea, nuntaşii îşi reunesc forţele, cu excepţia subsemnatului, care posed certificat de inapt pentru serviciul militar, şi procedează la transportarea echipei cineaştilor. Dînd urmare invitaţiei lui Hristu Ferşampanos, atît vehiculul cît şi morţii vor fi cazaţi la domiciliul bizarului şi enigmaticului descendent al lui Jéhu de la Fère y Champenôise.

Profitînd de cele cîteva ceasuri de acalmie anteserală, prezidez iarăşi masa bairamului. Dar s-a pierdut apreciabil din atmosfera premergătoare invaziei cineaştilor. Nuntaşii arată apatici. Pînă şi borşul de peşte are o altă savoare, mult deteriorată.

Fericiţii miri fiind în afara oricărui contact cu viaţa înconjurătoare,  poate din pricina oboselii, dar şi-a abuzurilor vino-alimentare,  îmi revine obligaţia de-a strînge şi de-a pompa zeci de mîini bine unse cu grăsime de peşte. Rudele mai apropiate, precum şi unii vecini îşi îngăduie să mă şi sărute, repetat şi fierbinte, considerîndu-mă un demn înlocuitor al naşului dezertat. După despărţirea de ultimul nuntaş, rămîn singur pe poziţii. Stepan Cuşeai doarme cu cotul sprijinit în castronul cu zeamă de peşte, în vreme ce Maşa-Garafa vorbeşte în somn, strîngînd în braţe un miniceaun de aluminiu.

Asfinţitul revarsă culori vesperale, inundîndu-ne cu purpuri nemaivăzute. E clar, a venit timpul să plec şi eu la culcare. Dar unde?

În cele din urmă rezolv problema dormitului.

Dar greu. Mai întîi a fost nevoie să montez la loc bancheta din spate a Fiat-ului. Apoi să scot geamul ferestrei din dreptul picioarelor, adică din stînga Bombiţei. Pe la miezul nopţii reuşesc să împing maşina, de unul solo, pînă în garajul vacii (sau grajd, în limbaj tradiţional). Fericit, mă cuibăresc pe banchetă, bineînţeles cu picioarele afară, şi mă pregătesc pentru un somn lung şi reconfortant.

Cu excepţia momentelor de duioasă amintire, cînd vaca Maşei-Garafa claxona asemeni unui Roman-Diesel pentru transporturi internaţionale, emiţînd nişte răgete superbe ca puritate muzicală, solicitînd acelaşi răspuns (imposibil de altfel) din partea solitarului Vasile, gloaba lui diadea Iaşa, şi cînd drăgăstoasa maşină de lapte s-a apucat să-mi lingă călcîiele, după consumarea pantofilor mei estivali, nişte espadrile cu tălpile confecţionate din pănuşi de porumb, s-ar putea spune că totul a decurs normal.

Dar n-a fost aşa. Căci n-aveam de unde să ştiu, din păcate, despre sechestrarea cocoşului gazdei, cel mai reprezentativ din mahala, în port-bagajul Bombiţei. Complet dereglat în privinţa orei exacte,  pesemne că gustase şi dînsul din cărţălăul mirilor,  lipsit fiind de bolta cerului care i-ar fi folosit ca orientare, arţăgosul cucuriga la fiecare sfert de oră. Atît de strident, încît intra în vibraţie întreaga caroserie a Fiat-ului. Restul a fost splendid.

Cu toate inconvenientele pomenite mai sus, mă deştept din pricina unei arsuri cumplite. Soarele, de mult căţărat pe cer, îmi bătea drept în moalele capului. Deşi eram în Bombiţă, învăpăiatul astru găsise posibilitatea, strecurîndu-se pe uşa larg deschisă a grajdului, precum şi pe fereastra maşinii, să mă supună unui necruţător tratament cu infraroşii. N-aş vrea să exagerez, dar părul (pe care-l port tuns numărul 3, îmi mirosea a pîrlit. Sar din maşină, nimeresc peste Vasile, care se culcase şi el lîngă Fiat, pentru a-mi păzi somnul, şi mă uit enervat la ceas. Ora 9.14h.

Ar fi cazul să utilizez, raţional, bineînţeles, binefacerile a ceea ce se cheamă, pe englezeşte, un breakfast întremător. Însă, după ce dau un ocol prin ogradă, îmi dau seama că-mi fac iluzii, gîndindu-mă la posibilitatea încropirii unui minidejun. Totul se află în aceeaşi stare ca aseară. Gazdele dorm zdravăn, de astă dată tolănite sub masa de nuntă. Vova, aşijderea. Cuibărit la pîntecul lui Sandolea, care grohăie fericit.

Orientîndu-mă rapid, datorită incontestabilelor mele calităţi investigatoare, că de-aia mi-am ales ca pseudonim Al Conan Doi, abandonez ideea unei gustări pe plan local. Cel mai nimerit lucru, în situaţia dată, ar fi să întreprind o vizită la domiciliul sirelui Hristu de la Fère y Champenôise, pentru a prezenta cele mai sincere sentimente de compasiune echipei cineaştilor. Cine ştie, poate-i prind la ora breakfast-ului!

Gospodăria lui Ferşampanos pare mult mai înjghebată. Ograda-i curată, măturată la zi, orătăniile văd că-s arestate într-un padoc încăpător, însă bine închis, grajdul aduce mai curînd a garaj, totul e altfel orînduit decît la diadea Stepan, şi parcă mai bine.

Încîntat de cele constatate, începe să mă cuprindă o bizară stare de anxietate. Nimeni prin bătătură, nimeni prin casă. Am străbătut cele trei camere, răcoroase şi întunecoase, din pricina obloanelor trase, şi n-am dat peste urmă de suflare omenească. Nimeni. Nici Hristu Ferşampanos, dar nici cei cinci cineaşti pe care-i luase în gazdă.

Ceva nu-i în regulă. Precis că s-a întîmplat o nenorocire. Deşi ar mai exista posibilitatea ca Ferşampanos, împreună cu echipa de filmare să se fi sculat cu noaptea în cap şi să fi pornit în prospecţie.

Deconcertat, ciulesc şi rotesc radarul urechilor. Undeva se aude bocănit de paşi, zgomot de lucruri mutate din loc.

Dacă suspomeniţii sînt plecaţi, înseamnă că are loc atacul vreunui răufăcător. Deşi sînt singur, numai cu mine, preiau iniţiativa. Păşind tiptil, mă îndrept în direcţia sursei de zgomote. Pesemne că individul care activează pe post de infractor are auzul extrem de sensibil. Deoarece nu se mai aude nici un zgomot. Eroare! Acestea încep clin nou, chiar mai puternic şi cu-o frecvenţă sporită.

Imensul hambar, cît un hangar pentru adăpostirea avioanelor, are o rezonanţă fantastică. Bocănitul de paşi, aşa cum îi categorisisem eu în prima fază a depistării sunetelor, se transformă acum în tropăitul unei herghelii de mustangi. Grăbesc pasul. Deschid uşurel uşa. Şi, în aceeaşi clipă, mă aud strigat:

Ce-nvîrţi prin curtea mea, domnu maestrule?

În spatele meu, ivit prin cine ştie ce minune, stă proţăpit cumătrul de la Fère y Champenôise:

Unde-mi erai, nene Hristule! Parcă nu era nimeni prin bătătură….

Pe-acilea, vecine, pe-acilea, cu treburile… Dar m-am pitit, cînd te-am zărit intrînd furiş în casă… Nu-mi dădeam seama ce gînduri aveai…

Ce ziceai, c-oi fi vreun spărgător? Ca să vezi cum e omul… Eu dădeam să-ţi vin în ajutor, auzind hoţii gonind prin hambarul ăsta, iar matale mă confunzi cu infractorii comuni… Hai, mai bine, să vedem împreună cine ţi-a dat lovitura în hambar…

Hristu Ferşampanos mă examinează atent, dar şi intrigat. Apoi mă chestionează alintător:

Domnu Conan, te simţi cumva rău după nuntă? De unde ai mai scornit şi chestia asta cu hoţii?…

Păi nu-i auzi cum gonesc?…

Bată-te cucu, să te bată, domnu maestrule! Păi ăştia-s tovarăşii artişti… Fac gimnastica de dimineaţă…

Cum aşa? Închişi în hambar?

Dar unde altundeva? Microbuzul e şi el înăuntru, Acuma îl descarcă, să-şi dezmorţească oasele… Pînă adineaori au dormit… Chiar mă pregăteam să le fac o gustărică, cevaşilea ouă fierte, nişte lapte…

N-ar fi mai apetisante nişte ouă ochiuri? Cu slăninuţă prăjită? Dacă vrei, pot să-ţi dau o mînă de ajutor… Am şi-o reţetă formidabilă, preluată creator de la eternelii duşmani ai strămoşului dumitale, căreia ei îi zic eggs and bacon… Nebunia lumii, de să-ţi lingi degetele…

Hristu zîmbeşte cavalin, adică mînzeşte. Apoi mă ia blajin de braţ:

Să mergem la cuhnie, domnu maestrule! Mi-ai stîrnit o poftă, că mi se bîţîie genunchii… Hai să vedem ce meştereau vrăjmaşii ăia de angliciani!… Pînă îşi termină tovarăşii artişti exerciţiile, avem prilejul să probăm ce-i şi cu ecsenbecul ăsta! Dacă-i bun, atunci le dăm şi lor, să aibă şi ei o plăcere… Dar mai tîrziu!

Am isprăvit de mult cu raşchetatul tigăii în care se rumeniseră tranşele subţiri de slăninuţă afumată (un excelent produs casnic local) şi peste care zvîrliserăm vreo şapte ouă proaspete, confiscate din cuibarul galinaceelor.

Şi uite-aşa, dragă domnule maestrule,  îşi continuă neîncetata logoree cumătrul Hristu, limpezindu-şi gîtlejul cu-o duşcă de cărţălău infam,  fiindcă veni vorba de răposaţii noştri, să-ţi povestesc cum de-a venit de s-a legat… de ne-am pomenit noi urmaşi de francezi, pescari taman la Delta românească… Istorisea bunicul, fie-i ţărîna uşoară, că auzise de la bătrînii săi, bătrînii pe linie bărbătească, despre pripăşirea primilor de la Fère y Champenôise pe locurile astea… Erau fugari din Franţia, nu din pricina revoluţiei, ci din cauza lui Napoleon Bonaparte… Podgoreni din tată-n fiu, nu se-mpăcau deloc cu războaiele împăratului… Fuseseră trei fraţi, în plină tinereţe, şi-şi luaseră lumea în cap, ajungînd tocmai pe-aici, să-şi planteze butaşii de viţă de vie aduşi cu ei… Se căsătoriseră cu femei din partea locului, că erau frumoşi ca nişte armăsari, cu moldovence iabraşe, pricepute la turnat copii şi la gospodărirea butiilor cu vin. Anii au trecut, viile au îmbătrînit, ei au mai murit, apoi au murit şi viile, iar noi am ajuns să bem doar cărţălăul ăsta nenorocit… Ne-au lăsat, în schimb, cu limbă de moarte, trei porunci: să nu uităm limba locului de obîrşie, să facem copii, şi să nu spurcăm vinul cu sifon…

Întrucît mă zgîndără insistent o întrebare, simt nevoia să intervin:

Chestia cu sifonul o-nţeleg, chiar consimt din răsputeri la propunerea înaintaşilor dumitale,  deşi mă-ndoiesc serios ca pe vremea lor să fi existat această satanică apă borhotită,  mai ales că şi mie-mi repugnă, fiindcă produce flatulenţă şi poluează sfînta zeamă a strugurilor. Dar cum au reuşit moşii şi părinţii voştri de v-au învăţat franţuzeşte?

Hristu nu-mi răspunde pe dată. Se ridică de la masă şi, plecîndu-se în dreptul bufetului din bucătărie, o piesă veche şi valoroasă, lucrată din bardă, deschide uşiţele departamentului de jos. Pe rafturile îmbrăcate în hîrtie albastră, se înghesuie zeci şi zeci de volume.

Le vezi, domnu maestrule?  mi le prezintă Ferşampanos,  astea-s cărţile noastre de şcoală! Aşa s-au priceput să ne-nveţe bătrînii, silindu-ne să citim terfeloagele aduse cu ei, chinuindu-se zdravăn cu urmaşii, pînă ce le intra în cap limba strămoşilor, fără să ştie ce-i aia gramatică… Nu-s decît nişte amărîte de cărţi, cu poveşti de altădată, cîteva manuale practice de viticultură, de acum o sută de ani, nenumărate romane de dragoste de la începutul veacului, cărora le-am adăugat alte şi alte poveşti, mai noi, căpătate de la turiştii pe care îi îndulceam cu peşte-şaran… Chiar şi-acum, ori de cîte ori mă reped pe la Tulcea sau Constanţa, cu treburi, mai cumpăr de la marinarii străini… Din păcate, neavînd copii, sînt cel din urmă de la Fère y Champenôise care mai vorbeşte franţuzeşte în Deltă… Iar nevastă-mea, răposata, cînd şi-a dat duhul, mi-a spus în şoaptă, deşi era lipoveancă, merci!…

Observîndu-mi privirile lacome direcţionate spre cărţile burduşite în bufet, pescarul îmi înţelege setea de cunoaştere:

Merită să le răsfoiţi odată pe-ndelete, dragă domnu maestrule! Acuma nu-i timp, căci trebuie să văd ce-i cu chiriaşii ăia din pătul… Rămîne pe altă dată, cînd ne vom mai întîlni aici. Poate că învăţăm cine ştie ce altă reţetă de-a dumitale!…

Părăsind, plin de regrete, bucătăria şi biblioteca de la subsolul bufetului, îl însoţesc curios pe Hristu la hambarul cineaştilor. Poate or fi terminat cu dezanchilozarea încheieturilor.

Nici nu dovedim să trecem ca lumea pragul uşii şi, încă din străfundul hangarului, se aude glasul regizorului.

Bonjur, bonjur la toată lumea! Poftiţi monşerilor, că sîntem aproape gata…

Priveliştea ce mi se înfăţişează înaintea ochilor, după ce aceştia se mai acomodează cu penumbra, aduce enorm cu decorul unui film de groază. Pînzele de păianjen,  probabil nişte paingi dintr-o specie neidentificată,  tapetează aproape integral pereţii uriaşei încăperi. Prăfuite copios şi cu zeci de gîngănii integrate în ţesătura lor, faldurile fluctuează la cea mai mică răsuflare sau curent de aer. Aproximînd, fără eforturi deosebite, dimensiunile hambarului la vreo două sute de metri pătraţi, stau şi mă întreb care o fi (sau o fi fost) destinaţia lui. Mormane de paie, grămezi de papură putrezită şi mucegăită, maldăre de trestie uscată, toate aceste detritusuri vegetale aştern sub picior un covor pîslos îmbibat de praf. Microbuzul se află tras într-un ungher, oarecum mai în bătaia fuioarelor de soare ce se strecoară prin interstiţiile pereţilor de scîndură. Portierele stau deschise, capota motorului este dată peste cap, iar geamurile ferestrelor coborîte la limită. Toată încărcătura văd c-a fost întinsă pe-o prelată, de parcă era pusă la uscat. Mă apropii interesat de utilajele expuse.

Regizorul Socrate Cotoi,  dacă îmi mai amintesc bine numele cu care s-a prezentat în ajun,  mi se proţăpeşte în faţă:

Cher maître, eram cam buimăcit la cap ieri, dar, din cele spuse de domnul Hristu am înţeles că avem onoarea de-a fi consătenii unui scriitor bucureştean… N-am reţinut însă numele… Parcă Arthur Conan, dacă nu mă-nşel…

Vă-nşelaţi! Nu-s Conan Doyle, ci Al Conan Doi…

Păcat…

Dimpotrivă, nu-i păcat deloc,  mă enervez eu,  maestrul meu e mort, şi încă în plină glorie, aşa că nu văd de ce să-l jeliţi; însă poate că vă supără existenţa mea, deocamdată fără urme de glorie… Regret, dar nu mă pot decide să repauzez, doar pentru a vă fi pe plac… Mai am încă multe de scris şi de spus…

Socrate Cotoi, deconcertat la maximum, gesticulează enigmatic, făcîndu-mi un soi de semn, pe care nu-l pot interpreta decît ca o intenţie de a mă mîngîia pe cap… Dar sesizez imediat că nu-mi este adresat mie, ci cuiva care se află în spatele meu. Ca un excelent detectiv ce sînt, arunc discret o privire laterală. Cu un singur ochi, celălalt fiind aţintit asupra regizorului. Posedînd o memorie vizuală prodigioasă, specifică hobby-ului meu, îl recunosc instantaneu pe Gică Bendix, cascadorul echipei. Acesta, la instigaţia tovarăşului Socrate, se grăbeşte să tragă un capăt al prelatei deasupra utilajului aflat la vedere.

Pentru a nu crea impresia că-s imponderabil, îl salut cu glas sonor, cel puţin 110 decibeli:

Lucrezi, lucrezi, domnule Bendix… Ziua bună se cunoaşte de dimineaţă… Ce faci acolo?…

Depanare, maestre, depanare… Meseria mă obligă… Ăsta-i cascadorul, femeie la toate!…

Cu ochiul rămas disponibil, asist intrigat la manevrele regizorului. Iarăşi vrea să mîngîie pe cineva pe cap. Însă, de data asta, cunosc semnificaţia inabil camuflată a gestului. O invitaţie precisă, la adresa cascadorului, de-a ascunde conţinutul microbuzului, descărcat pe prelată, de privirile mele. Îi las să mă creadă prost, ceea ce nu-i atît de greu. Mai ales că n-au cunoştinţă cu cine au de-a face.

Cascadorul, care, între altele fie spus, mi se pare cam subdezvoltat pentru această sportivă şi periculoasă profesie, fiind prea mărunt şi pirpiriu în salopeta de auto-service, nouă nouţă, isprăveşte rapid cu sarcina transmisă optic de regizor. Apoi mă acroşează:

Vă rog să-mi spuneţi pe numele artistic, maestre, fiindcă iubesc la nebunie scriitorii… Îi consider nişte colegi, nu altceva… ziceţi-mi şi dumneavoastră, cum îmi zice toată lumea: Telescop!…

De unde şi pînă unde, un nume atît de tehnic?  mă prefac eu interesat.

Gică Bendix-Telescop muşcă momeala. Îmi oferă imediat suplimentul necesar de informaţii.

Amîndouă numele mi se trag de la meserie, maestre! Nu pot fi cascador toată ziua… în timpul liber sînt mecanic auto… Excepţional, spun prietenii mei… Specializat în electromotoare şi amortizoare.

Bine, dar n-ai şi un nume neartistic?…

Gică, maestre, Gică, pur şi simplu… Sînt dublu orfan, şi de tată şi de mamă, copil din flori naturale, de ambele sexe… Crescut de stat şi de primărie… Că nu erau să mă boteze Gică Sectortrei!

În tot răstimpul cît durează plăcuta conversaţie cu regizorul Socrate Cotoi şi cascadorul auto-moto Gică Bendix-Telescop, trag zdravăn cu ochiul, utilizînd de fapt ambele dispozitive oculare cu care m-a înzestrat maica-natură, pentru a înregistra ambianţa înconjurătoare. Şi nu trebuie uitat că stătusem cu un ochi la făină şi celălalt la slănină, ca să mă exprim popular, adică îi urmărisem, în acelaşi timp, şi pe regizor şi pe cascador. În orice caz o performanţă. Pentru un om normal, dificilă de realizat. N-aş vrea să se deducă din asta că-s anormal, dar spiritul de observaţie, prin acuitatea sa, mă caracterizează încă de mic copil, de cînd citeam pe ascuns Aventurile submarinului Dox, deprinzînd astfel (la locul de muncă) enorma însemnătate a detaliilor din preajma noastră.

Instalaţiile de filmare, pe care Telescop se grăbise să le ascundă, nu mi se păreau a fi chiar nişte secrete de stat. Singurul lucru mai deosebit, şi care mă atenţionase într-un oarecare grad, este stocul de cutii pentru rolele de film-peliculă. Estimate din privire, puteau fi peste trei sute. Aparatele de luat vederi nu le zărisem încă, însă mi se păruse destul de curioasă absenţa reflectoarelor şi-a trepiedelor, atît de cunoscute mie de la Buftea.

Existenţa unei bărci pneumatice, din cele care se umflă cu pompa de bicicletă, era absolut normală în cadrul unei echipe de filmare turistică. Dar ce caută, printre lucrurile surprinse de retina mea atentă, motorul out-bord, pentru ambarcaţii rapide? E vorba de un Evinrude, extrem de costisitor, prevăzut cu-o herghelie întreagă de cai putere. În nici un caz nu poate fi montat la barca pneumatică, deoarece s-ar duce la fund odată cu ea.

Restul materialelor nu prezintă cine ştie ce interes, fiind comune pentru dotarea tehnică a cinematografiştilor. Mă refer la revolverul Emge, de tipul celor cu care se împuşcă startul la cursele de obstacole, la rachetele de semnalizare, la zecile de metri de parîmă zdravănă, răsucită în şase, la canistrele metalice, pe care stă scris White spirit, precum şi la celelalte fleacuri ca flacoanele cu Napoton, Valium, şi alte tranchilizante, folosi-te pesemne pentru calmarea neastîmpărului creator al cvintetului de cineaşti.

Tocmai cînd mă pregăteam să întreb de ceilalţi membri ai echipei, care absentau cu desăvîrşire, se aud strigăte deşănţate. Socrate Cotoi, oarecum stînjenit, porneşte spre ieşire. Bendix-Telescop, după el. Nu mai înainte de-a ne invita şi pe noi, adică pe mine şi pe Hristu, să-l urmăm.

Cunoscutul vas fantomă, plus acei minunaţi olandezi zburători, se află tras la mal, cu bordul lipit de scîndura ce-ar vrea să fie considerată debarcader.

Ahoe! Ahoe!  răcneşte zglobioasă, pe coverta şalupei comandate de Milopoc Papaşa, trinitatea cineaştilor dispăruţi.

Bine dispuşi, dacă nu chiar euforici, debarcă braţ la braţ cu Pilu Itanà Arambaşa. Uriaşul, cînd mă zăreşte în compania regizorului şi-a cascadorului, se opreşte locului. Pare surprins. Dar se reface, cît ai zice peşte.

Bună dimineaţa, domnu Conan! Ce păcat că n-aţi fost şi dumneavoastră cu noi. Am făcut o plimbare cu maeştrii cinematografiei noastre, să vadă şi dînşii Delta… Ei, ce mai zici, domnu Cotoi! Ai văzut că ţi i-am adus îndărăt? Întregi şi nevătămaţi!

Apoi, fără să mai zăbovească, temîndu-se probabil de întrebările mele suplimentare, pe deplin îndreptăţite, Itanà o şterge rapid către şalupa acostată la debarcaderul bătăturii.

La revedere, sănătate, pe curînd!  ne salută din mers magazionerul şef al Céapéului piscicol.

Salutaţi şi abandonaţi, rămînem pe mal, constituiţi în două grupuri distincte. Cvintetul cineaştilor, pe de o parte, pe de altă parte (la cîţiva metri) duetul Conan-Hristu. Cei cinci magnifici şopocăiesc între ei, în vreme ce eu privesc la plecarea intempestivă a şalupei, care se îndepărtează alegru spre alte orizonturi. Numai Hristu Ferşampanos nu face nimic, examinînd atent pămîntul bătăturii. Negăsind (probabil) ceva notabil, ultimul mohican francez din Deltă se adresează asistenţei:

Nu credeţi c-ar fi cazul să vă întremaţi niţel, tovarăşi artişti? Poftiţi la cuhnie, să vă prepar nişte ecsenbecuri de spaimă, după reţeta domnului Conan!…

Auzind invitaţia, colectivul cineaştilor face o mişcare de grup, perfect pusă la punct, iar Socrate Cotoi ia cuvîntul în numele celor de faţă prezenţi:

Merci, mon cher! Minunată idee! Chiar că ne-a pălit o foame cumplită. Mîncăm orice-o fi chiar şi ecsenbecuri… Deşi nu ne-ar fi căzut greu nişte ochiuri la tigaie, cu puţină slănină afumată…

Demoralizat de jenanta incultură culinară a regizoru-lui, mă decid să-i însoţesc. Nu pentru a participa la minidejunul organizat de gazdă, ci mai curînd pentru a asista la lovitura de teatru, cînd maeştrii filmului turistic vor devora ecsenbecuri, în loc de ochiuri cu costiţă afumată.

Matinalii plimbăreţi, prezentînd simptome de euforie alcoolică, dezlănţuiesc o hărmălaie demnă de-o cauză mai bună. Se ceartă pentru locuri, pentru tacîmuri, pentru nivelul cărţălăului din stacane.

Bietul Hristu de la Fère y Champenôise nu mai pridideşte cu spartul ouălor. Noroc că-i dau şi eu o mînă de ajutor, prăjind şi rumenind separat, într-o altă tigaie, tranşele de bacon.

Bendix-Telescop, cascador de excepţie, aduce în pas alergător, din hangarul unde se afla microbuzul, un coşuleţ plin cu nişte roşii-mamut, pe puţin 600 de grame bucata. Ajutat de asistentul de regie, Grigulea Pîşu, după cum ni l-a prezentat regizorul titular, le face, în mai puţin de trei minute, harcea-parcea, inundîndu-le cu ulei de 7,10 şi înmormîntîndu-le sub un morman de ceapă. Operaţia de tăiere fină, în rondelete de dimensiuni egale, fusese iniţiată şi întreprinsă de individul acela apoplectic, trăsnind de la distanţă (minimum 3 metri) a alcooluri casnice şi locale,  directorul de producţie. Fostul comandant al flotei de pe lacul Snagov, căpitanul de marină Romeo Pîrvuică, pesemne obişnuit să emită ordine, intenţionează să reorganizeze munca:

Tovarăşe director Cotonog, ascultă comanda la mine…

Încetează cu servilismul, măi Pîrvuică, zi-mi pe nume, mai slăbeşte-mă cu directore-n sus, directore-n jos!… Optimus mă cheamă, Optimus să-mi spui… Eventual chiar Optimus Cotonog!… Dar fără director… Şi acum comandă-mi, nu te sfii… Ce moaş-ta vrei?

Pîrvuică devine galben de mînie. Combinat cu roşul vineţiu ce-nfloreşte în obrajii plesnind de sănătate (şi hipertensiune) ai directorului, care se sufoca de indignare, rezultă un efect cromatic ce mi se pare extrem de atractiv. Dar marinarul are nervii tari şi şapte vieţi în pieptu-i de alamă, aşa că nu se pierde cu firea:

Uite ce-i, dragă Optimus, dacă-mi vorbeşti frumos, atunci apucă-te şi zdrobeşte nişte usturoi… Nu merge salată de roşii cu ceapă, fără să clăteşti castroniera cu mujdei. Hai, mişcă mai repede, că te cotonogesc!…

Amiralul pare mai băut decît ceilalţi doi membri ai echipei de plimbăreţi. Fapt care-l determină să se dezlănţuie într-o serie de comenzi lansate cu dezinvoltură, dar totuşi coerente din punctul meu de vedere:

Pîşule, ce faci acolo? Rade nişte brînză peste roşii! Rapid… Gică, termină odată cu amestecatul… Pune-i şi piper, auzi?… Domnule Cotoi, ce regizezi la masa asta? Unde-i păstrămioara aia de purceluş, pe care-am cumpărat-o la Tulcea? Ce-ai făcut cu ea?

În ritmul acesta, minidejunul se încropeşte fantastic de operativ. Peste şase minute, nici o secundă mai mult, pot admira pe masa din cuhnia sirelui de la Fère y Champenôise următoarele sortimente: un lighean de eggs and bacon, o salatieră (sau castronieră, în viziunea amiralului) plină vîrf c-un munte de roşii, preparate într-o modalitate nemaivăzută pînă astăzi (cel puţin de mine) supraetajat cu rondele de ceapă, iar peste acest acoperiş nenumăraţi pistrui de piper, contrastînd violent cu rumeguşul de brînză telemea, precum şi şapte blocuri-turn (ca plombele din capitală) confecţionate din feliuţe de păstrămioară.

Socrate Cotoi, cel care avusese sarcina procurării pastramei, mă priveşte intrigat:

Nu-ţi spune nimic, dragă maestre, acest număr impar al porţiilor?

Parcă-mi sugerează ceva. Dar sper că nu v-aţi pus în gînd să mă cooptaţi în comitetul acestui pantagruelic minidejun?  declar eu flatulat.

Aţi ghicit! Sînteţi genial. V-am ales, cu unanimitate de voturi, preşedinte! Cine-a inventat ecsenbecul? Maestrul Al Conan Doi. Atunci, daţi-ne voie să vă oferim şi noi o premieră: salade de tomates comme à la mère de maison  adică preparată ca la mama acasă…

La auzul supărătoarei alăturări (mère de maison) care sună agramat şi scatologic, strîmb din nas.

Optimus Cotonog, răspîndind un şi mai dens nor de vapori spirtoşi, mă asigură, zîmbindu-mi insistent şi fals:

Directorul de producţie e cu bugetul, adică subsemnatul, aşa că nu vă faceţi griji! Plătim tot ce se consumă, nu sîntem chiar pe drojdie… Serviţi cu încredere, iubite maestre, mai ales că aveţi multe de scris şi de spus…

Nu pot refuza nişte oameni atît de gentili şi de agreabili. Or fi ei din cinematografie, dar se poartă totuşi respectuos cu reprezentanţii literaturii.

Ce înseamnă societatea! Nici nu-ţi dai seama cît mănînci. Pînă şi digestia se profilează într-o perspectivă plină de promisiuni. Bineînţeles, deoarece mai prelucrasem o masivă şarjă de eggs and bacon, cu Hristu Ferşampanos, nu abuzez de bunăvoinţa amfitrionilor. Servesc doar cîteva polonice. În schimb, preţuind şi omagiind premiera cineaştilor, fantastica salată de roşii comme à la mère de maison, mă aprovizionez substanţial, umplîndu-mi de două ori salatiera personală, pusă la dispoziţie de responsabilul cu producţia, simpaticul apoplectic Optimus Cotonog.

Maestre, de-aia vă iubesc eu pe dumneavoastră scriitorii,  se extaziază pe neaşteptate, absolut nemotivat, cascadorul Telescop.  Sînteţi, şi-n viaţă, la fel ca-n cărţile pe care le scrieţi. Am citit, mai de mult, un roman poliţist nemaipomenit, de m-am stricat de rîs. Parcă-i zicea Călătorului îi stă bine cu drumul, sau ceva în genul ăsta. Ei bine, era acolo un scriitor întocmai ca dumneata, pus pe rele. Crăpa de te speriai, nu altceva… Pesemne că se documenta… Dar vîrtos!

Nu prea mă încîntă consideraţiile paraliterare ale numitului Bendix. Trec icnind peste grava impoliteţe, nevoind să deteriorez buna dispoziţie generală care, slavă Domnului, funcţionează în forcing. Îmi cam rămîne însă salata în gît. Cu toată calitatea ei, de excepţie. Nu mai are savoarea iniţială. Mă rog, asta-i viaţa! Şi mare-i grădina Icoanei…

Stimulîndu-se la intervale regulate, de parcă ar fi avut un ordinator cibernetic în bufetul stomacal, cu cărţălăul furnizat de Hristu, cvintetul cineaştilor se înfierbîntă, prezentînd evidente fenomene de autoaprindere. Spre disperarea mea, care-s un fin degustător şi nicidecum un mîncău, în mai puţin de-o jumătate de ceas băieţii rad tot, curăţă tot, spală tot. Şi ecsenbecul, şi salata, şi pastrama… Masa rămîne pustie, mai dezolantă decît un peisaj selenar.

Nu ştiu de ce, dar mi-a intrat în cap o idee sîcîitoare. Am impresia că releele mele neuronice nu mai dau satisfacţie. Parcă s-a ars undeva un contact, o conexiune. Şi asta din pricina ingratitudinii pe care o manifestă natura cu noi. Cît de amăgitoare sînt aparenţele! Exact cum se întîmplă şi cu băieţii ăştia, din echipa de filmare. Simpatici foc! Plăcuţi, inteligenţi, descurcăreţi. Şi totuşi, cînd îi vezi cum arată şi cum se poartă, îţi vine să-ţi iei lumea în cap.

Socrate, regizorul Cotoi, făptură sensibilă la intelect, umblă ca un hippy scos la pensie. Deşi se poartă chel, fără umbră de sistem pilos pe creştet, şi-a lăsat plete pe guler şi perciuni pe fălci.

Şi zici că neica ăla m-a tras în piept? Aşa crezi tălică, nea Cotonoage? Pantofii ăştia cu părul întors pe faţă, mocasinii, spui că-s marfă bună de foc? Te pomeneşti că m-a dus şi cu ochelarii, nu?  şi regizorul, suferind real, loveşte cu arătătorul rama groasă de un deget a călăreţilor cu geamuri întunecate.  Nu vezi că-s din import? Abia desluşeşti lumea prin ei…

Obosit de efort, Socrate priveşte întrebător, de sus în jos, fiind înalt cît un par, la congestionatul şi hipertensivul său interlocutor.

Năduşind pe toate canalele (sudoripare), Optimus Cotonog trage de timp cu răspunsul. Scundac de felul său, directorul afişează o ţinută sportivă, şi ca îmbrăcăminte şi ca alură, în totală contradicţie cu gabaritul personal. Pantalonii scurţi îi sugrumă burticica, dar îi şi accentuează subdimensiunile staturii. Cînd, în sfîrşit, se îndură să deschidă gura, îşi îndeasă mai întîi pe cap cascheta de jockey, ca şi cum ar fi vrut să dea mai multă greutate spuselor sale:

Dragă Socrate, o viaţă întreagă am lucrat numai cu produse din import… Mă rog, aşa mi-i meseria… ca orice director de producţie care se respectă… Ascultă la mine, că-s om bătrîn şi uns cu toate alifiile… joarţele astea-s nişte vaxuri… Da, da, ştifturi, cum se zicea pe vremea mea… Ţi-am spus să nu-ţi mai cumperi nimic fără avizul meu…

Profund afectat de lejeritatea cu care Cotoi îşi îngăduise achiziţionarea mocasinilor, fără consultarea unui specialist, directorul mai toarnă în el un stacan de cărţălău. Mă gîndesc că dacă va continua astfel, nu va trece mult şi va face precis un infarct. Şi-aşa, acum, culoarea feţei se apropie vertiginos de cea a infamului vin local. Adică un roşu-vineţiu, aproximativ negru-murdar.

Nu înţeleg ce rost are discuţia asta în cadrul unui colectiv artistic, dar se vede că şi creatorii au probleme de viaţă, din cele mai comune, cum ar fi, bunăoară, calitatea pantofilor cumpăraţi de ocazie.

Cu atît mai serios mă surprinde intervenţia căpitanului de marină:

Hai că m-apucă plînsul, cînd te-aud vorbind în stare de ebrietate alcoolică… Cum adică, nu-s în stare să-mi aleg singur marfa care-mi place? Am fost căpitanul portului Snagov, şi-am avut de-a face numai cu pasageri capitalişti, din Bucureşti, cel mai mare oraş al ţării, crezi că-mi încredinţau mie, pe mînă, flota lacului, dacă mai trebuia să-ntreb, la fiecare naufragiu, pe domnul Optimus, cui s-acord prioritate la salvare? Să fim serioşi, frate Socrate! Ce te iei după gura Cotonogului…

Oricît aş încerca să mi-l imaginez pe Romică Pîrvuică în postura de căpitan de vapor, nu-mi reuşeşte deloc pasienţa. Crăcănat, de parcă i-ar fi pus maică-sa ciorapii la uscat pe-un butoi, şi mai scund decît directorul de producţie, cu capul ras bilă, matrozul şi-a mai lăsat şi-o mustaţă pe oală, de-o culoare dubioasă, probabil vopsită cu cremă de ghete sau Tonal 1. În ciuda tricoului zebrat pe orizontală, a şepcii de ofiţer maritim, Pîrvuică nu sugerează cîtuşi de puţin chipul, atît de cunoscut din filme, al lupului de mare. Singura trăsătură autentic marinărească e faptul că bea de stinge, ca şi cum ar avea fixat în beregată un aspirator Record-lux.

Asistentul de regie, îndeobşte extrem de atent cu directorul, căruia îi face mereu plinul la pahar, fiind întotdeauna pe fază cu sticla, se consideră dator să sară în apărarea idolului său:

Cum îţi permiţi, domnule căpitan de broaşte, să-l faci cotonog pe nenea Optimus? Întreci orice limită! Ce-ai cu el? Îl gelozeşti, pentru că se pricepe mai bine ca mata la afaceri? Păi e şi normal!… Pe dînsul nu l-au scos la pensie înainte de vîrstă, la patruzeci de ani, aşa cum au păţit-o autorii celei mai mari catastrofe maritime de pe lacul Snagov! Dacă te mai legi de nenea Optimus, să ştii că vei avea necazuri… Şi încă mari! E bine?

Grigulea Pîşu, un malac cît un mal, pe puţin 1,92 m blond de tip albinos, cu sprîncenele ciudate, decolorate pînă la alb, îmbrăcat ca un globe-troter,  din ăia care se tîrăsc de-a lungul şoselelor cu sacul în spate,  în nişte blugi soioşi, foşti albaştri, şi într-un maieu cu mînecuţe atît de strîmte, încît braţele-i arată ca nişte parizere strangulate, schiţează o mişcare bruscă, vrînd să sugereze că-i gata să demonstreze dimensiunile necazurilor ce-l aşteaptă pe căpitanul Romeo.

Gică Bendix-Telescop, în afară de calitatea de cascador automoto, posedă şi evidente aptitudini diplomatice. Plin de tact, profesînd un zîmbet subţire, ştrengăresc, se adresează întregii asistenţe:

Fraţilor! Staţi încet şi nu mînaţi! Ce v-a apucat? Asta ne mai lipseşte acum, cînd ni s-au încurcat iţele? Unde sîntem, şi unde trebuia s-ajungem? La chestia asta nu vă gîndiţi? În loc să ne vedem de lucrurile noastre, stăm şi bem ca sparţii. De-aia am nimerit cu maşina-n pom, pentru că fratele Socrate s-a urcat la volan c-o damigeană de Niculiţel în cap… În loc să-l căutăm pe cetăţeanul care trebuia să ne dea legăturile, stăm aici şi ardem gazul de pomană. Ba, pe deasupra, ne mai şi certăm! Hai că nu-i bine, zău aşa! Se duce dracului şi filmul, şi mai rămînem şi cu buzele umflate!…

Uimiţi de luciditatea cu care pirpiriul cascador ridică problemele, membrii echipei cad pe gînduri. Socrate Cotoi, după ce-şi examinează scîrbit paharul, îl respinge cu dispreţ, oferindu-i lui Hristu prilejul de a-l umple din nou. Îl soarbe deconcertat, pentru ca apoi să-şi revină numaidecît şi să rostească:

Telescopică are dreptate! Ce facem aici? Gata, am terminat cu bairamurile. E vremea să ne apucăm de lucru. Pîşule, Pîrvuică, nene Optimus, lăsaţi fleacurile şi împăcaţi-vă! M-aţi înnebunit cu gîlcevile voastre. Pe cai, băieţi! Pe cai! Imediat să pornim în căutarea individului cu problema. Trebuie să-l găsim numaidecît, că se trece sezonul, mă pricepeţi? Cum îl chema, nene Optimus?

Şi eu, şi Hristu Ferşampanos, aşteptăm nerăbdători s-auzim numele cetăţeanului. Directorul se scotoceşte prin buzunarele şortului, găseşte un carneţel, îl răsfoieşte grăbit, după care strigă triumfător:

L-am găsit, frate Socrate! Ştiam eu că-l am aici, scris undeva. Nu se prea citeşte bine, dar ăsta trebuie să fie: Milu Poc, Pap şi-aşa… Fir-ar să fie de creion… a mînjit toată foiţa, era din ăla chimic…

Hristu intervine salvator:

Nu vă necăjiţi, că-l ştie tot satul. Găinarul de Milopoc Papaşa e socrul lui Arambaşa, tovarăşul care v-a plimbat azi-dimineaţă, cu şalupa. Mecanicul era chiar Milopoc!… Îl găsiţi la magazia Céapéului…

Socrate Cotoi rămîne cu gura căscată. Grigulea Pîşu se saltă de pe scaun, de parcă atunci s-ar fi declanşat un resort ascuns sub fundul taburetului. Căpitanul Romică se bate cu pumnii în cap, ca şi cum ar fi intenţionat să-şi vîre la loc nişte gînduri împrăştiate. Numai Cotonog tace. Tace şi fierbe la presiune. Dacă nu spune ceva, precis că explodează. Din fericire, spune:

Boilor! Sînteţi nişte boi! Cum de nu v-a dat prin cap să-i întrebaţi pe ăia cu barca cine sînt şi ce vor de la sufletele noastre? Ce i-a apucat, aşa din senin, dragostea de noi şi-au venit să ne invite la plimbare? Ba au mai şi băgat în noi spirt din ăla puturos, de-i ziceau samagon. Ca să ne tragă de limbă, nu? Şi tu, căpitanule, făceai pe marinarul, grozăvindu-te… Halal să ne fie!

Pîrvuică înghite dificultos precizarea exprimată de Optimus. Îşi smulge nervos mustaţa, rămînînd cu vreo trei fire de păr în mînă, şi se răţoieşte la director:

Noi sîntem boi? Pe cine faci tu boi, măi umflatule cu pompa?… Pe noi? Şi tălică pe unde erai?…

Taci, nefericitule!  rage namila de Pîşu, sărind în apărarea lui Cotonog, idolul lui.  Iar îl bălăceşti pe nenea Opti?

Nemaiaşteptînd justificarea marinarului de apă dulce, Grigulea Pîşu, fără să se deranjeze de pe scaun, îşi expediază pumnul (pe puţin 35 kg) în scăfîrlia lui Pîrvuică. Căpitanul se lasă moale sub masă, de unde îl aud şoptind înfundat:

Vira ancora!… Stop maşina!… Om la apă, om la apă!…

Privesc contrariat la Ferşampanos. Acesta se face că plouă, nu-mi dă nici o atenţie, urmărind mai departe desfăşurarea evenimentelor.

Regizorul intră într-o criză de autoritate şi începe să dea ordine:

Toată echipa la hambar! Pîşule, ia-l în cîrcă pe căpitan! Neapărat trebuie să discutăm… Nu mai merge aşa!… Cine lipseşte de la şedinţă va fi aspru criticat! Sîntem în clar?…


13) BAIRAM-PARTY, LA 17.15 H, CU POSIBILITĂŢI 
DE EXTINDERE

Ar merita să întreprind ceva pentru a sărbători ziua de azi. E cea dintîi, de cînd mă aflu refugiat în liniştea (?) creatoare de la Mila 41, în care izbutesc să mă aşez în faţa mesei de lucru.

Erika mea, vetustă supravieţuitoare a industriei antebelice a maşinilor de scris, dar încă în puteri, bătrînă tovarăşă de drum a neobositei şi permanentei inspiraţii ce mă consumă de-o viaţă, străluceşte trufaşă, triumfală, aşteptînd primele rînduri cîntate la claviatura ei hodorogită şi incertă.

Aştept şi eu, plin de încredere şi bunăvoinţă, să-mi vină o idee. Şi, aşa cum mi se întîmplă mai totdeauna, în ultima vreme, ideea nu zăboveşte să apară. Chiar se anunţă sonor, melodios, de intră în rezonanţă toate geamurile odăii, umplînd uliţa de-un vaier cumplit, vestind sfîrşitul lumii şi judecata de apoi:

Domnu Conan, vine Mişa, vine poşta cu bilete, cu scrisori şi cu gazete, vine Mişa cel frumos, şi călare şi pe jos…

Mă reped numaidecît afară. Ograda lui nenea Stepan e pustie. Fug la gard şi privesc în susul uliţei. Un nor de colb pluteşte ca un vîrtej în direcţia mea. E chiar Mişa Negroponte, factorul, care pedalează frenetic pe-un velociped foarte aproximativ. Bănuiesc că asta-i şi pricina pentru care direcţia de mers nu-i în linie dreaptă, ci într-o serie nesfîrşită de ondulaţii (mai mult sau mai puţin permanente).

Domnuuuu Conan, vineee Mişaaa!… vuieşte uraganul ce se apropie de gardul împrejmuitor.

Pesemne că Mişa Negroponte; iarăşi într-o criză de dragoste neînţeleasă şi neîmpărtăşită, a conversat îndelung şi pasionat cu flaconul de trăscău de Tîncăbeşti, mărturie aproape cotidiană a prieteniei ce i-o port. Altminteri nu-mi pot explica intenţia pe care-o manifestă vădit, de-a pătrunde în bătătură direct prin gard. Ce-i drept, de cînd cu accidentul microbuzului echipei de filmare, există o falie zdravănă, de unde absentează vreo cîteva scînduri.

Domnu Mişa, fii atent ce faci! N-o să ai loc!… îl atenţionez eu cu cele mai pure sentimente samaritene.

Dar factorul pedalează cu-o frecvenţă şi mai sporită.

Păzea, fereşte drumu, că vine nebunu!…

Spre stupefacţia mea, minunea se îndeplineşte. Negroponte trece prin gard ca o trombă, lăsînd în aşchiile scîndurilor doar cîteva neînsemnate fragmente din uniforma cu care l-a înzestrat ministerul.

Dar, în virtutea inerţiei, nu mai frînează, şi-atunci străbate întreaga ogradă, călcînd două sau trei puicuţe tinere, neobişnuite cu circulaţia, după care, terminînd spaţiul terestru, se avîntă cu încredere în apele Dunării-Vechi, vecina noastră de lîngă debarcader.

Noroc că apa-i mică. Mişa rămîne la suprafaţă, pedalînd în continuare bicicleta submarină care patinează pe nămol. Abia după ce constată ineficienţa eforturilor sale, factorul exclamă încîntat:

Bîldîbîc! Aşa-ţi trebuie, Mişa, nebunule! Bîldîbîc!  pentru ca apoi să cadă într-o parte, culcîndu-se alene în undele tulburi, de unde se scoală numaidecît, scuturîndu-se ca un cîine plouat.  Rău am mai ajuns, domnul Conan, de-a trebuit să gust din apa asta, eu care n-am pus aşa ceva în gură de cînd m-o vîrît popa în cristelniţă, acum vreo patruzeci de ani!… Nu meritam aşa ruşine!

Îl ajut să-şi scoată velocipedul din gîrlă, întinzîndu-i prăjina de rufe a gazdei.

Cine te-a pus să goneşti în halul ăsta, măi Mişa! Pînă azi, de cîte ori ai venit la mine, cu presa, erai mereu obosit, de trebuia să-ţi ofer de fiecare dată un cordial, pentru întărirea inimii. Ce s-a întîmplat? Ai ceva special pentru mine? Vreo veste proastă? Spune…

Am, domnu Conan! Dar mai întîi să-mi clătesc gura de tolboroseala asta. N-ai ceva dezinfestant? Că pe urmă-ţi spun tot!… Tovarăşa dirigintă m-a expediat aici, urgent, c-un bilet personal.

În clipa aceasta se opreşte, pentru a scuipa scîrbit. Vrea să-mi dea de-nţeles că-l supără dulcea apă a Dunării-Vechi. Pricep imediat despre ce-i vorba şi mă conformez, aducîndu-i un păhărel cu trăscău. Noroc că-l aveam la îndemînă, lîngă masa de lucru.

Ei, ce-i cu biletul?

Mişa scormoneşte prin taşca plină de apă, după care îmi întinde un petec de hîrtie cu 99% umiditate. Arată ca o cîrpă. Totuşi reuşesc să descifrez printre literele scrise cu cerneală violetă şi dizolvate de infamul lichid, atît de vrăjmaş bunului meu prieten:

Iubite şi stimate domnu Conan! Vă aştept, negreşit, azi după-masă, la o cafeluţă de vorbă. Am să vă spun ceva extraordinar. La 17.15 h închid oficiul. Vă invitez la domiciliul meu personal, care o să vă placă. Dacă nu, să nu-mi mai spuneţi pe nume! Cititoarea şi admiratoarea dumneavoastră, poate şi colaboratoarea, Moira Ghergidap.

Bineînţeles, nu reuşesc să-l conduc pe Negroponte la poartă, decît după ce-mi consumă integral flaconul de trăscău.

În ciuda tuturor insistenţelor mele, Mişa nu se-nvoieşte să iasă din bătătură ca lumea, pe portiţă, ci, după ce încalecă, balansîndu-se îngrozitor, pe bicicletă, porneşte iarăşi spre spărtura gardului. De data asta, însă, nu-i mai reuşeşte figura. Decît parţial. Bicicleta trece, factorul rămîne…

După ce se extrage din scîndurile palanului, Negroponte repetă încercarea de vreo cinci şase ori. Pînă la urmă izbuteşte. Acum aleargă pedalînd, reluîndu-şi ondulaţiile permanente, învăluit în perdele de praf. Din mers, îndepărtîndu-se, mă salută în gura mare, răcnind:

Rămîi cu bine, maestre, că-mi iau bicicletul şi plec, trec zilele-n goană, şi dragostea trece, să vezi ce-o să fie, disear, pe la zece!…

N-aş fi crezut vreodată că literatura contaminează.

În orice caz, Mişa Negroponte versifică spontan şi (aproape) corect.

Diriginta domiciliază lîngă oficiul poştal, într-o locuinţă pe care mi-o indică Liubaşa Convert. Nu ştiu de ce se hlizeşte operatoarea, dar mai examinez încă o dată ţinuta mea de rigoare. Nu observ nimic. Pantofii sînt din aceeaşi pereche, pantalonii i-am călcat întinzîndu-i sub saltea, cămaşa-i curată şi scrobită cu făină intermediară,  tiotea Masa neavînd altceva la îndemînă, în afară de mălai,  iar blaser-ul, cum l-am botezat eu, deşi nu-i din acelaşi material cu nădragii, se poate spune că-i acceptabil, lipsit de petele căpătate la nuntă, şi pe care le-am scos cu White spirit împrumutat de la Socrate Cotoi. Ce-i drept, cam răspîndesc duhoare de Peco, însă nădăjduiesc s-o îndepărtez cu efluviile cepei mîncate la prînz.

Deoarece nu-i nici o sonerie, îndrăznesc să bat încetişor la uşă. În aceeaşi clipă se şi deschide, de parcă ar fi fost prevăzută c-un sistem electronic de automatizare.

Poftiţi, maestre Conan, poftiţi înăuntru!  mă îmbie glasul dogit de tutun al Moirei Ghergidap.  Sînteţi de-o punctualitate monarhică.

Condus de gazda care-i înţolită de duminică, într-o rochie de lamé, mulată pe corp, atît de strîmtă încît diriginta poate fi confundată c-un apetisant krakauer,  ceva mai durduliu,  îndesat în binecunoscuta peliculă de plastic, străbat vestibulul, plin de cuiere, pentru a-mi face o intrare triumfală în camera de oaspeţi.

Luaţi loc pe canapea, că-i mai solidă şi comodă! Acesta-i living-room-ul meu, iubite maestre,  mi-l prezintă c-un gest atotcuprinzător Moira Ghergidap, scărpinîndu-se discret pe sub peruca de nailon care-i acoperea tigva,  acum e-al dumneavoastră. Imediat servesc şi cafeaua.

Living-room-ul, de fapt un salon ca pe vremuri, aşa cum poseda şi Maca, bunică-mea de la Piteşti, are o mare calitate. Este deosebit de răcoros. O masă pătrată, imensă, probabil din nuc masiv, flancată de două bufete înalte, cu etaje, plus cele şase scaune tapisate, ocupă aproape toată încăperea. Ca să pot da urmare invitaţiei de-a mă aşeza pe canapea, trebuie să împing puţin un scaun. Observ îngrozit că scaunul abia se ţine pe picioare. Dacă o fi la fel şi canapeaua?

Diriginta zîmbeşte pe sub mustaţă (că are, slavă Domnului!) asigurîndu-mă blajin:

Fără teamă, domnu Conan! Ani de-a rîndul l-a suportat pe nefericitul ăla de Arambaşa, pe cînd îmi făcea curte, încît a trebuit s-o repar de curînd. Poate se vor mai ivi şi alţi cavaleri, că n-am ajuns la vîrsta renunţărilor. Aranjaţi-vă ca la dumneavoastră acasă, ad-libidum, ca să mă exprim pe limba vechilor elino-traci, latifundatorii acestor aşezări străbune…

Oarecum îngîndurat de latina obscenizantă a dirigintei, asist interesat la prepararea cafelei. Moira Ghergidap posedă o rîşniţă de cafea de alamă, ca un cilindru. Neîndrăznind să se aşeze, de frică să nu-i plesnească rochia (gîndesc eu), macină boabele proaspăt prăjite de-a-npicioarelea. Învîrteşte la rîşniţă şi se uită insistent la mine.

Cred că n-aţi mai băut de mult o cafea autentic turcească,  demarează gazda, continuîndu-şi operaţia,  de aceea am s-o fierb chiar în faţa dumneavoastră…

Dar nu trebuie să vă deranjaţi…

Ei, ce tot vorbiţi acolo? Cînd mai prind eu un scriitor pe la Mila 41? Şi încă unul atît de impozabil!

Odată terminată măcinarea boabelor, diriginta scoate din bufet un serviciu de preparat cafeaua, din cele cu spirt denaturat. Ibricul din tablă de aramă străluceşte stacojiu, îmbiindu-mă la o delicioasă aşteptare. Apa o are la îndemînă, într-o carafă de sticlă.

Pentru aromă şi gust, cafeaua trebuie fiartă numai în apă rece, dragă domnu Conan. Tăria şi-o extrage din caimac, de-aia nici nu trebuie să fiarbă prea mult, încît să dea în foc. O să vedeţi…

În living-room pluteşte, chiar de pe acum, o aromă ameţitoare. Undele spirtului denaturat, amestecate cu efluviile cafelei, într-un mixaj bizar, trezesc în mine amintiri străvechi, de pe vremea cînd eram copil şi cînd asistam vrăjit la magia preparării cafelelor din casa bunicăi.

Pînă şi ceşcuţele în care serveşte diriginta, butucănoase şi groase, îmi par cunoscute. Nu mai e nevoie să citesc pe furiş marca fabricii, că scrie pe ele, distinct şi mare: Wagons-Lits-Cook. E clar, datează dinaintea războiului.

La 18.00 h fix, servim primele cafele. Conversaţia se leagă dificultos. Însă după ce trecem la cea de-a treia ceaşcă, în jur de 19.00 h lucrurile încep să se limpezească. Diriginta îi dă drumul:

Eu nu ştiu cum faceţi, dumneavoastră scriitorii, de născociţi poveşti de dragoste atît de tîmpite, încît te doare mintea. De unde le scoateţi? De ce nu sînteţi în stare să confecţionaţi un roman de sortimentul La răscruce de drumuri! Aţi văzut la televizor? Sau ceva în genul Femeia albă… Am plîns ca un copil…

Eu scriu romane poliţiste, doamnă Moira, poveşti cu crime…

Diriginta sare ca arsă:

Şi ce dacă? Bărbaţii nu-s nişte criminali cînd înşeală, sufletul neprihănit al unei femei?… Maestrule, om te fac, am un subiect de roman criminal, lux… a-ntîia!…

Cred că şi subiectele mele sînt interesante!  replic eu rece, supărat de faptul că diriginta mută pronumele de reverenţă pe canalul doi, luîndu-mă cu tu.

Aiurea! Păi să-ţi povestesc eu tragedia dragostei, maestrule! În care criminalul circulă în libertate, şi încă pe şalupa Céapéului…

Parcă începe să devină mai interesant. Aşa că trec peste apropierea tentată de Moira Ghergidap.

Doamnă dirigintă, tovarăşă dragă…

Slăbeşte-mă cu tovarăşă, că nu sîntem în aceeaşi organizaţie… Zi-mi pe nume, şi-aşa sînt mai mică decît matale cu vreo zece-cincisprezece anişori… Aş putea să-ţi fiu şi fiică…

Se încrîncenă carnea pe mine. Aşa că-i retez elanul:

Imposibil! Totdeauna mi-am dorit numai băiat! Mai bine să rămînem domni. Iar dumneata doamnă! Şi, după cum începusem să-ţi spun, subiectele romanelor nu se ticluiesc în minte, ci sînt inspirate de realitatea imediată, din cele văzute şi auzite de la oameni. Aşa că te ascult cu plăcere, poate aflu ceva necunoscut mie…

Puţin ruşinat de vulgarizatoarea expunere a genezei unui roman, aştept destăinuirile dirigintei.

Atunci, domnule Conan, dacă-i vorba să fiu doamnă, va trebui să-ţi mai servesc ceva. Prea te-am pus la regim. Bei o şerică?…

N-am auzit de-aşa ceva, dar dacă nu-i alcoolică, parc-aş bea? N-aş vrea să abuzez de cafea… Şi aşa am băut trei…

Poţi să numeri şi patru, dacă ţii să respectăm adevărul… dar nu face nimic… Şerica n-are cine ştie ce alcool… Dar e preparată în casă… la magazinul universal îi zice Cherry-brandy, dar nu face două parale, deşi costă 56 de lei româneşti…

După ce m-am lămurit că şerica dirigintei este doar o vişinată tradiţională, bine dozată, sînt nevoit s-ascult (trei ceasuri bune) o banală melodramă de tîrg de provincie periferic, în care bestia, criminalul, arvunit încă din tinereţe pe post de ginere de părinţii dirigintei, care l-au mai ţinut şi la o şcoală post-profesională, îşi calcă în picioare cuvîntul dat, preferind să facă pe logodnicul cîţiva ani la rînd. Bineînţeles, funcţia de logodnic titular cuprindea şi înlesniri de ordin social: masă dimineaţa, la prînz şi seara, spălatul rufelor, călcatul hainelor, bani de ţigări, abonamente la Sportul şi la Săptămîna. După ce capătă un post bine încadrat, ca magaziner al Céapéului piscicol, logodnicul se căsătoreşte cu fata celui mai înstărit om din sat. Fată serioasă, cu casă şi zestre, inclusiv un copil de şase ani. Milopoc Papaşa, socrul, organizează o nuntă cu dar, nemaipomenită, la care se strîng 65000 de lei. Pentru potolirea logodnicei seduse şi abandonate, i se oferă o despăgubire derizorie, casa în care locuieşte, proprietate a lui Milopoc, şi 5000 de lei.

Deşi cîteva calcule rudimentare, executate rapid şi mental, nu-mi dau satisfacţie în privinţa plasării în timp a evenimentelor, renunţ să mai scormonesc în dedesubturile economico-sociale ale problemei. Ceva scîrţîie. Supărător şi urît.

Ei, ce mai zici, maestrule, tragem un roman să cadă lumea în fund?

Moira Ghergidap, bazîndu-se prea mult pe proprietăţile evocatoare ale naraţiunii ei, în cel mai pur stil oral, a neglijat însă pe cele cuprinse în sticla cu şerică. De altfel, sticla-i goală. După fiecare ţigară fumată cu năduf de dirigintă, a urmat şi păhărelul, de vişinată. Iar Moira fumează zdravăn, de parcă ar vrea să se sinucidă cu nicotină.

Doamnă dirigintă, cel mai nimerit ar fi să-l scrii singură. Aşa cum a făcut autorul lui Papillon, care nici el nu era scriitor…

Da, ar fi o idee, dar ăla a făcut ceva pîrnaie!…

Ei şi? Cine te împiedică? Eu aşa aş vedea scris romanul. Mai întîi îi pui o piedică lui Pilu Itanà Arambaşa, îl lichidezi de pe lumea asta, intri la pension cîţiva anişori, după care evadezi şi te apuci de lucru…

Moira se trezeşte brusc din starea ei euforică, şi mă priveşte extrem de intens. Parcă mă sfredeleşte cu-o bormaşină rapidă, aşa îmi examinează măruntaiele creierului. Nu ştie precis dacă-s beat,  şi n-am sorbit decît vreo două păhărele de şerică,  sau dacă îmi bat joc de povestea ei.

Maestrule, oi fi vreun glumeţ, ai? Voi, scriitorii, treceţi pe la policlinică, barem de două ori pe an, să vă faceţi microfilmări la sînge? Spune drept, că nu-i de ruşine… Doamne, şi cît de zdravăn păreai!

E timpul să lămuresc lucrurile. Mi-e o foame cumplită. Dacă mă grăbesc, peste o oră pot s-ajung la gazda mea, să mă bucur de binefacerile borşului de peşte.

Doamnă dirigintă, să nu privim literatura prea lejer. Am vrut să-ţi sugerez prin ce chinuri trebuie să treacă un creator, pînă ce rezultă o carte de valoare. Atît şi nimic altceva. Mi-ar părea nespus de rău, să mă fi înţeles greşit… Acuma însă trebuie să te părăsesc, e ora înaintată şi lumea poate bîrfi. Îmi îngădui să-ţi mulţumesc din adîncul inimii pentru extraordinara cafea, pentru tot ce ai făcut pentru mine…

Isprăvind recitarea textului de mai sus, dau să mă ridic de pe canapea. Şi-atunci se produce catastrofa.

Concomitent cu sfîşierea pantalonilor mei, prinşi de ghearele unui arc supus unor presiuni exagerate, şi scăpat din chinga tapiţeriei, la intrarea locuinţei se aud nişte bubuituri înfiorătoare.

Diriginta mă linişteşte imediat, stingînd lumina în living-room, şi spunîndu-mi:

Poate să bată pînă mîine! Mi-am terminat orele de serviciu!

Peste vreo cinci minute bubuiturile încetează. Moira aprinde iarăşi lumina. Constatăm amîndoi dimensiunile dezastrului. După ce mă ridic, 45℅ din pantaloni rămîn pe canapea. Moira aduce un halat de baie, mi-l înmînează surîzătoare, şi-mi ordonă:

Pînă ce mă întorc din dormitor, îmbracă-l şi pregăteşte-mi pantalonii, să-i ţes. N-avea nici o grijă, maestre, te-ncape. A fost halatul lui Pilu. Ani de zile…

În disperare de cauză, accept propunerea tovarăşei. Acum stau pe-un scaun cam debil, pentru că nu mai am curajul să înfrunt vrăjmăşia canapelei, şi aştept, cu halatul de baie pe mine, să vină diriginta cu acul şi aţa. Pe neaşteptate, şi mult mai sporite ca intensitate, se aud iarăşi bubuituri la uşă. Încremenesc. Moira apare în pragul dormitorului. Loviturile ameninţă să demoleze clădirea.

Fie ce-o fi, trebuie să văd cine-i nebunul! Ascunde pantalonii, maestre!  comandă diriginta vulcanic, îndreptîndu-se spre vestibul.

Un cor de glasuri bărbăteşti izbucneşte la intrare. Cel puţin pe patru voci, dacă nu şi mai multe. Iar peste cîteva momente corul dă buzna în living-room, urmat de silueta încorsetată a dirigintei. Ca lovitură de teatru, nu mă pot plînge: foarte reuşită. Gazda în rochie lamé, musafirul în halat de baie, iar noii veniţi, în număr de cinci, în costume de lucru, ce-mi sînt foarte bine cunoscu-te.

Bonsoar bun, la toată lumea!  răcneşte jovial Socrate Cotoi.

Căci el era. Şi nu numai el, ci şi restul echipei sale. Optimus Cotonog, leoarcă de năduşeală, Gică Bendix-Telescop zîmbăreţ, Grigulea Pîşu la braţ cu crăcănatul de Romică Pîrvuică asistă cu toţii la tragedia unui scriitor român aflat în dificultate.

Diriginta nu-i cîtuşi de puţin stînjenită. Dimpotrivă, chiar pare bucuroasă de sosirea cvintetului. După ce-şi aprinde o ţigară, de astă dată un Kent (superlength) oferit cavalereşte de Socrate, mă lămureşte:

De-aş fi ştiut că-s tot dînşii, le-aş fi dat drumul în casă de prima oară. Nădăjduiesc că vă cunoaşteţi, dragă maestre, după cîte am auzit. De cum s-au instalat în localitatea noastră, tovarăşii au şi pornit să caute actori printre săteni. Dacă ar fi să mă iau în serios, domnul Cotoi îşi pune mari speranţe în contribuţia mea. Ce să fac şi eu, maestrule, nu merge cu romanele, încerc cu filmul.

Apoi, întorcîndu-se spre invadatori, gazda îi îmbie zîmbăreaţă:

Dar luaţi locuri, simţiţi-vă ca la dumneavoastră acasă, ad-libidum. Poftiţi, aşezaţi-vă… Nu, nu, nu pe canapea… Văd că dobitocul de Arambaşa n-a reparat-o ca lumea… Nici nu ştiţi ce bine-mi pare c-aţi binevoit să vă vizitaţi vedeta… Glumesc, nu vă speriaţi, ştiu că n-o să fiu o vedetă, nu vreau să mi se urce la capac… Pe mine o să vă rog să mă scuzaţi, mă retrag la bucătărie să prepar o gustărică… Am şi nişte vin de Niculiţel, o grozăvie… Organizăm un bairam-party de groază, să vă lingeţi pe degete…

Stăm toţi ca nişte bibelouri de porţelan (la dimensiune umană). Încetul cu încetul atmosfera se destinde. Socrate se aşază în fruntea mesei, ceilalţi ocupînd scaunele libere.

Eu, în halat, nu ştiu ce să fac cu pantalonii. N-are rost să-i ascund, de vreme ce asistenţa cunoaşte adevărul despre canapea.

Salvarea îmi vine de la Bendix-Telescop. După o examinare sumară, eminentul auto-moto-cascador are o idee de geniu, Chiar în faţa noastră, întinzînd fundul pantalonilor pe masă, lipeşte petecul rămas pe canapea, luîndu-l bineînţeles de-acolo, cu oarecari dificultăţi, folosindu-se de-o rolă de scotch, scoasă ca prin minune din buzunarul salopetei pe care o înnobilează prin profesionalismul său de rară calitate.

Îi îmbrac numaidecît, cu spatele la asistenţă, după ce-mi cer scuze, şi, după mai puţin de un minut, răsuflu şi eu uşurat. Altă viaţă! Sînt om! Capabil de cele mai avîntate creaţii. Am pantaloni, şi nu contează că-s lipiţi cu scotch. Important e fundul acoperit, vorba cîntecului cu roza.

Domle Gică, meriţi să te sărut!  îi mulţumesc după merit cascadorului, adresîndu-i zîmbetul meu confecţionat pentru zile mari.

Nu face canci, maestre, lăsaţi… V-am mai spus că vă iubesc, pe dumneavoastră scriitorii. Sînteţi tot un soi de cascadori, atunci cînd vă aruncaţi în prăpastia sufletului omenesc… Am dreptate?…

Căpitanul de cursă scurtă, îndesîndu-şi zdravăn cascheta pe scăfîrlie, mă chestionează suspicios:

Văd că navigaţi în afara limitelor teritoriale, maestre! Cu ce prilej prin sector?

Nu ţi-e ruşine, Romică?  îi taie din elan Pîşu.  Ce vrei să insinuezi? Iar mă enervezi, zău aşa.

Dacă te plesnesc, domle Grigulea, o să te mai enervezi?  sare căpitanul de pe scaun, pentru a se afla la acelaşi nivel cu malacul.

Terminaţi odată, cretinilor,  explodează simpaticul apoplectic,  parcă vă împăcaserăţi, ce v-a mai apucat…

Pîşu se scuză, potolit brusc:

Nu-l auzi, nene Cotonoage? Ne face de baftă, faţă de prieteni…

E cazul să intervin. Nu-mi plac discuţiile provocate de persoana mea. Mă adresez mai mult lui Socrate, considerîndu-l şeful echipei:

Domnule Cotoi, văd c-aţi pornit să faceţi victime printre pasionaţii cinematografiei… Recoltaţi actori din mijlocul populaţiei. Tot aşa cum culegem şi noi, scriitorii, fapte de viaţă. De-aceea mă şi aflam aici. Doamna Ghergidap, diriginta, mă invitase să-mi ofere un subiect de roman…

Regizorul îşi scarpină pletele de pe gulerul cămăşii, îngîndurat.

Din actualitatea imediată? Interesant, maestre Conan?

Oarecum…

Atunci ar fi preferabil să nu vă grăbiţi. Mai aşteptaţi, poate se produc noi implicaţii. Sînt şi acestea de prevăzut, nu?

Nu-înţeleg…  îi explic nedumerirea mea lui Cotoi.

Dar e foarte simplu, maestre! Ce rost are să vă luaţi după tot ce povesteşte omul? Gura lumii slobodă, parcă dumneavoastră nu ştiţi!

În ciuda eforturilor mele sincere, nu pricep unde vrea să bată regizorul.

Pe la două din noapte, bairamul abia se încinge. Masa servită de Moira Ghergidap se dovedeşte epocală. Aşa cum se oferă în cinstea unui regizor în stare să te distribuie într-un film de două serii.

Aş fi plecat de mult acasă, dacă nu m-ar fi reţinut (aproape cu forţa) Socrate Cotoi împreună cu diriginta. Regizorul se angajează să mă ducă la domiciliu cu microbuzul lor, pe care-l lăsaseră în dosul oficiului.

Ai puţintică răbdare, maestre,  mă prelucrează congestionat Optimus Cotonog.  să isprăvim problema cu Niculiţelul, şi mergem şi noi să facem nani!

Judecînd după nivelul lichidului din damigeana dirigintei (10 litri) mai am de aşteptat cel puţin două ceasuri.

Pe la patru şi jumătate, poate ceva mai mult, situaţia începe să se deterioreze. Amor mare între regizorul Socrate şi Moira. Se pupă, ca fraţii, drept în bot. Fără ruşine.

Ca să nu deranjez colectivul, mă fac că nu văd nimic. Mai ales că Grigulea Pîşu, gelos de succesul şefului, are şi el pretenţii la dirigintă. Mestec nişte pastramă de raţă salbatică, tare ca un duroflex,  amintindu-mi flagrant de cea servită la Alecu Tilea,  şi ascult declaraţiile asistentului de regie.

Nene Socrate, zău că nu-i drept! Şi noi o iubim pe tovarăşa. Am vrea şi noi să-i sărutăm guriţa…

Cotoi devine albastru. O zvîrle pe dirigintă de pe genunchi, expediind-o pe canapea, pentru ca să-l apuce pe Pîşu de gulerul maioului:

S-o săruţi pe fund, dobitocule, cînd ţi-oi spune eu!

Asistentul, rămas fără replică, smulge ochelarii regizorului, îi trînteşte de tăblia mesei, încercînd să le spargă geamurile. Dar, aşa cum era şi de aşteptat, fiind din import, refuză să dea ascultare. Probabil că-s din sticlă incasabilă, ca vesela de Jena.

Să nu mă mai faci dobitoc, nene Socrate, că-ţi mănînci exponometrul. Cu favoriţi cu tot… Ai început să faci pe ştabul? Păi aşa ne-a fost înţelegerea?

Cotoi nu recunoaşte angajamentele anterioare. Drept care repetă:

Nu eşti dobitoc, Griguleo, ci un bou patent, o vită încălţată. Ai să-mi plăteşti chestia asta…

Exact! Chiar acu…  decide intempestiv Pîşu.

Şi, fără a mai sta mult pe gînduri, înşfacă exponometrul ce pendula la gîtul regizorului şi i-l vîră în gură. De parcă i-ar fi astupat-o cu un dop. Numai că metalul provoacă ravagii în proteza lui Cotoi. Acesta porneşte să urle, încercînd să-şi remonteze claviatura de palapont:

Gică, Romică, Opti! Ce staţi ca momîile?

Singurul care răspunde la apelul de mobilizare, avînd pesemne şi motive mai vechi, se dovedeşte a fi minusculul matroz de apă dulce. Posedînd şi experienţă în materie,  marinărească, mai mult ca sigur,  smulge scaunul de sub mine, lăsîndu-mă să aterizez pe podea, şi-l fărîmă în capul lui Grigulea Pîşu.

Scaunele încep să zboare. Moira începe să zbiere. Optimus vrea să se urce pe masă, dar renunţă, primind în scăfîrlie resturile scaunului utilizat cu bravură de Romică. Gică Bendix-Telescop, ajutat de Socrate, îl culcă sub masă pe Pîşu, acesta nemaiposedînd sentimentul realităţii. Apoi se reped la matroz, intenţionînd să-l astîmpere. Prea tîrziu. Căpitanul, ca şi cum s-ar afla într-un bar din Caracas, porneşte să încerce rezistenţa tuturor scaunelor. Deşi m-am adăpostit din vreme, cuibărindu-mă lîngă Grigulea Pîşu, primesc în cap picioare de scaun, arcuri de tapiţerie, zbîrnîind ca un ţambal, spătare, pahare, farfurii, tacîmuri inoxidabile, marca Grassolli (auzi ironie a soartei!) pînă ce reuşesc să mă strecor sub asistent. Prefer suta lui de kilograme, decît resturile mobilierului din living-room-ul dirigintei.

În cele din urmă, reunindu-şi forţele, cei trei membri (încă în viaţă) ai echipei de filmare, reuşesc să-l imobilizeze pe dezlănţuitul marinar. Socrate Cotoi îl ţine de-o mînă, Cotonog de cealaltă, iar Gică Bendix-Telescop de amîndouă picioarele. Ar fi minunat dacă s-ar găsi cineva care să-i astupe guriţa, pentru că urlă ca un nebun, împroşcîndu-ne pe toţi cu ocări şi măscări.

Moira Ghergidap, nevoită să asiste la demolarea mobilei ei de zestre, enervată pesemne şi de orăcăielile amiralului, pune mîna pe-o tavă de aramă, în care ne servise nişte excelente plăcinte cu dovleac, şi-o face să răsune lugubru, ca-n filmele Rank, ciocnind-o de căpăţîna rasă a mustăciosului căpitan de apă dulce.

Mai taci odată, crăcănatule! După ce m-ai nenorocit, făcîndu-mi praf living-room-ul, mai şi ragi ca un bou? Na!  şi-şi însoţeşte invitaţia de-un bang sonor, cu îndelungi rezonanţe.

Pîrvuică nu numai că rebutează întreg recitalul de sudalme pline de pitoresc lexical, tăcînd brusc, dar abandonează şi excentricele figuri de balet expresionist pe care le executa în braţele colegilor de lucru. Leşină definitiv, transformîndu-se într-o cîrpă.

Constatînd fericitul deznodămînt al evenimentelor, mă încumet să ies şi eu de sub asistentul de regie. Cîntărea cam mult, malacul de Grigulea Pîşu. Dar mă ia în primire regizorul:

Scumpe maestre, dă-ne o mînă de ajutor, fiindcă pari mai în puteri. Hai să-i cărăm la microbuz pe dobitocii ăştia doi!  şi mi-i arată pe asistent şi pe marinar.  Stai încet, nu te grăbi să-i tîrăşti singur, o să te-asiste Telescop, deoarece eu mai am o vorbă cu doamna dirigintă, amabila noastră amfitrioană… trebuie să discut problema spinoasă a despăgubirilor!

Nu pot să refuz un om atît de serviabil care se oferă să mă ducă acasă cu maşina.

14) HAMBAR DE ZI, HAMBAR DE NOAPTE, 
NON-STOP-BAR!

Istovit de întîmplările petrecute în ultimele ore (16 la număr), adorm imediat ce pun capul pe pernă. Mă trezesc abia pe la 10. Bineînţeles dimineaţa. Aş fi dormit şi mai mult, dacă nu mă scula Vova, băiatul gazdei.

Domnu Conan, domnu Conan! Ai murit nene, răspunde? Ai murit?… Deschide nene, să-ţi spun ceva…

Sar din pat şi vreau să iau vreo ţoală pe mine. Constat însă că nu mai e nevoie. Mă culcasem îmbrăcat. Cu pantalonii sfîrtecaţi, dar lipiţi cu scotch, cu ciorapi în picioare, cu haină şi cămaşă. Aşa cum mă aduseseră bunii mei amici.

Ce s-a-ntîmplat, Vova?  îl întreb indispus pe puşti.

Băieţelul mă priveşte curios, intrigat de ţinuta mea mototolită:

Scriai nene? De-aia nu răspundeai? Văz că eşti îmbrăcat… De la opt tot bat în geamul matale…

Gîndeam la roman, iar cînd gîndesc eu n-aud nimic… aşa-s scriitorii, măi Vova! De ce m-ai deranjat? Ai ceva să-mi spui? Parc-aşa ziceai…

Copilul, suflet neprihănit, neînvăţat încă la rele, pare să-mi accepte declaraţiile.

Şi de ce n-aprinzi lumina cînd gîndeşti, nene Conan? Dar ce mă bag eu în treburile dumneavoastră, ale tovarăşilor creatori! M-a trimis nenea ăla, care stă la Ferşampanos, şi mi-a spus că se te duci la ei cu cafeaua de împăcare… Ca să beţi cafea cu toţii, la o ceaşcă de vorbă… N-am prea înţeles bine, că nenea vorbea fără dinţi, şi-i ţinea în mînă şi-i repara cu şurubelniţa…

Bine, Vova, îţi mulţumesc… Numai atît ţi-a spus nenea Cotoi?…

Ba nu, mi-a dat cinci lei şi mi-a spus c-o să-mi dai şi matale, că eşti plin de bani…

Îţi dau, măi Vova, cum să nu-ţi dau, dar ce-o să zică maică-ta?

Dacă-i dau şi ei doi lei, n-o să crîcnească!…

Peste o jumătate de ceas, schimbat de haine, mă grăbesc spre hambarul lui Hristu Ferşampanos. Am luat cu mine şi-un borcănel de Moccona, că tot nu mă împac cu cafeaua asta solubilă; prefer turceasca… Dar poate prinde bine, mai ales dacă-i găsesc la minidejunul de dimineaţă.

Ceea ce, din păcate, nu se întîmplă. Maeştrii filmului turistic mi-o luaseră înainte. Poate şi de unde ştiau că vin la cafea.

Erau cu toţii în jurul unei mese improvizate din spătarul demontat al banchetei-spate a microbuzului, sprijinită pe patru canistre de Whitespirit. Atmosfera de frăţietate, bună înţelegere şi propensiune spre bună dispoziţie îmi demonstrează, o dată mai mult, scurta durată a gîlcevilor dintre creatori. Pe mijlocul mesei, într-un ceaun de aluminiu, pesemne împrumutat de la cumătrul Ferşampanos, fierbe deasupra unei instalaţii de aragaz (tip turist) vreo doi litri de cafea tulburător mirositoare.

Fiţi binevenit în mijlocul nostru, maestre Conan!  mă întîmpină Socrate Cotoi, ridicîndu-se de pe scăunelul de voiaj.  Dar nu trebuia să vă deranjaţi cu porcăria aia, avem ceva mai bun, cafea italiană, gata prăjită, gata rîşniţă! Pesemne că băiatul m-a înţeles greşit. Eu v-am invitat la o cafea, nu să veniţi cu materialul clientului… Poftiţi, luaţi loc!  şi, rostind aceste amabile cuvinte, regizorul îmi indică scăunelul său.

Examinînd bănuitor fragila construcţie, ezit s-o folosesc. Dar Socrate se supără:

E din import, maestre! Credeţi că vă pofteam să luaţi loc pe-o dărăpănătură, tocmai acum cînd vreau să vă cer scuze în numele întregului colectiv de muncă? Nu-s chiar atît de tîmpit, zău aşa! Asta-i cafeaua de-mpăcare, aşa cum fumau indienii pipa păcii, cu neisprăviţii ăia de bandiţi americani, pînă nu-i prinseseră cu mîţa în sac.

Şi în vreme ce mă pregătesc a pune la încercare scăunelul de aluminiu eloxat, cuget că orice rău e spre bine, deoarece, rămînînd nemîncat, înseamnă să inaugurez o serie de zile dietetice mult aşteptate. Să fie într-un ceas bun, şi numai să ţie!

Imediat e gata şi cafeaua!  mă linişteşte căpitanul de marină aproximativă, culegînd caimacul din ceaun şi depunîndu-l în nişte ceşti superbe, pesemne tot din import.

Scăunelul de voiaj rezistă. Se cam îndoaie niţel, gemînd şi suspinînd, dar nu cedează. Marfă serioasă, n-am ce să-i obiectez.

Cum o preferaţi, maestre, dulce sau amară?  mă interoghează şeful expediţiei.

Absolut fără pic de zahăr, domle Socrate! Pun zaharină…

Perfect, maestre, perfect! Pentru că tot n-aveam zahăr. Ne daţi şi nouă cîteva tablete?…

Sorbim extaziaţi din cafeaua preparată de marinar. De excepţie! Formidabilă! Aromată, bine prăjită, bine dozată, tare de te ridică de pe scaun. Întocmai ca la sarmale, a doua porţie se dovedeşte şi mai bună. Iar a treia ceaşcă îmi dă realmente noi puteri. E drept, cordul îmi cam fîlfîie, dar mai bine să bată ca lumea, decît să nu bată deloc.

Dragă domnule Conan,  porneşte să converseze Cotonog, sugîndu-şi burticica ce-i dădea pe dinafara beteliei şortului,  sper că veţi uita neplăcutele întîmplări de ieri noapte. Eram şi noi pe altă lume, din pricina Niculiţelului dirigintei. Acuma însă ne-am potolit, de mîine ne apucăm de lucru…

În pofida celor cîteva dureroase cucuie ce-mi împodobesc scăfîrlia, îl asigur pe distinsul director de producţie:

Dar m-am distrat de minune, domnule Optimus! De minune!

Întrunirea cvintetului de cineaşti are un evident caracter de lucru. Din frînturile de idei emanate în cursul degustării excelentei licori, deduc că-i frămîntă problema perfectării scenariului. Socrate mă lămureşte, oferindu-mi amănunte:

Asta-i situaţia, domle Conan! Încurcată! Am vrea ca din filmul nostru, turistic prin excelenţă, adică par excelence cum zice Molière, să reiasă nu numai frumuseţile Deltei şi ale litoralului, ci şi posibilităţile de perfecţionare a comerţului, a aprovizionării turiştilor, mai ales a deservirii străinilor… Ăştia plătesc în valută, deci merită să găsească orice le pofteşte inima… Dumneavoastră care citiţi atîtea ziare şi reviste, care primiţi atîta corespondenţă, probabil de la redacţia revistei unde lucraţi,  că ne-a spus nouă Moira,  cunoaşteţi poate mai la obiect problema asta… Mă gîndesc serios să îmbunătăţesc scenariul, folosind documentarea pe care am de gînd s-o întreprind la faţa locului… Vă daţi seama ce cîştiguri s-ar realiza, de către stat, fireşte, dacă s-ar organiza un sistem de livrare la domiciliu,  procurîndu-se de la producătorii individualişti,  a unor sortimente rare, cum ar fi delicatesele de tipul icrelor negre, fileuri de păstrugă, morun şi nisetru proaspăt, cegă afumată, batog, etcetera, etcetera… Străinii sînt plini de valută, lacomi după asemenea bunătăţi, gata să plătească cash adică peşin… Zeci de mii de dolari, zeci de mii de franci, mărci, lire şi lirete, domle Conan. Şi toate în buzunarul nostru, al statului adică… Aş vrea să arăt, în filmul meu, aceste enorme posibilităţi ale minicomerţului estival, turistic… Practicat de la om la tovarăş, fără verigile intermediare ale birocratismului cooperatist, fără magazine, fără shop-uri, fără hîrţogăraie, asigurat de oameni cinstiţi, fără antecedente penale grave…

Adică nişte mandatari cu motorete, mototonete, mototurisme?…

Exact, dragă maestre, aţi priceput instantaneu! Sînteţi genial!  îmi dă un certificat de inteligenţă Grigulea Pîşu.  Ar fi ceva formidabil, uşor de organizat. Nici nu e nevoie de mandatari chiar, ci numai de responsabili cu livrările la campinguri, moteluri şi alte alea, plătiţi şi dotaţi de stat cu mijloace financiare şi de transport… Dacă mi s-ar da mie pe mînă organizarea acestui comerţ de stat, special pentru valutişti, aş mobiliza vreo cincizeci de băieţi dezgheţaţi şi muncitori, le-aş încredinţa cîte-o maşină Dacia-1300 cu care să se deplaseze prin toate staţiunile şi prin toate localităţile unde se află cherhanale… Un serviciu rapid, prompt şi conştiincios, fără registre şi directori.

Asistentul a luat-o razna, nu-şi dă seama ce înseamnă evidenţa contabilă, statisticile şi controlul. De aceea îl opresc:

Domle Pîşu, dar îţi complici existenţa. Cine-o să conducă şi să întreţină maşinile? De unde atîţia şoferi, mecanici, garaje…

Stai o ţîră, nene maestrule, nu te grăbi!  mă întrerupe cascadorul.  Ascultă aicea la mine, că-s de meserie. Ce nevoie ai de şoferi? Grigulea are dreptate. Le dăm maşini, dar să şi le mîne singuri. Eu, dacă ar fi după mine, le-aş da chiar microbuze. Sînt mai încăpătoare. Chiar ar putea fi transformate în nişte automagazine, în care să se găsească de toate, bineînţeles puse la frigider…

Gică Bendix-Telescop îşi flutură plin de elan pletele de beatnic, şi-şi îndreaptă şapca de auto-service pe ceafă:

Mamă doamne, ce-afaceri ar mai face băiatul! Cu statul, bineînţeles… Dar ar merge strună… În şase luni scoţi banii maşinii…

Plini de idei cineaştii ăştia. De-aia le-au şi încredinţat filmele de publicitate turistică. Totuşi nu-nţeleg de unde se vor aproviziona cu delicatesele sus-citate.

Să zicem c-ar merge şi-aşa. Deşi mă cam îndoiesc. Cine va asigura sortimentele necesare? Şi încă proaspete?

Cotonog, mai puţin congestionat decît ieri, zîmbeşte atotştiutor.

Foarte simplu, domnule scriitor. Aici e nevoie de specialişti. Şi se găsesc, slavă Domnului, cu duiumul. Trebuie create relaţii la toate cherhanalele, ba chiar şi cu producătorii direcţi, cu pescarii amatori… Baltă să fie, că peşte găsim noi, vorba cîntecului!

Începe să mă enerveze siguranţa directorului:

Bun! Dar nu poţi pătrunde cu autoturismele pe toate canalele Deltei!

Just zice tovarăşul! Foarte just! Avem nevoie de-o mică flotă. Vreo cinci sau şase şalupe, mahune sau cutere. Cu ele intri peste tot. Porneşti de dimineaţă, culegi de la fiecare punct icrele, peştele şi le transporţi navigînd rapid la staţiile de pe uscat… Nu-i mai bine aşa? N-am dreptate, maestre? Ce zici, Socrate?

Probabil gelos de neistovita imaginaţie a colaboratorilor săi, regizorul îi potoleşte avîntul:

Zic că vorbeşti prea mult! Tu nu te pricepi în problemele astea de creaţie artistică filmică… Te-am luat consultant pentru chestiile marinăreşti, nu pentru scenariu…

Romeo Pîrvuică se consideră jignit. Îl simt că fierbe. Dar îşi îndeasă şapca de căpitan şi mai mult, de-i cade pînă la urechi.

Socrate Cotoi rămîne pe gînduri. Pesemne că-l preocupă noile probleme ale scenariului. Se scarpină preocupat sub pletele de pe guler, îşi îndreaptă ramele strîmbate ale ochelarilor, şi-i scoate, apoi pribegeşte cu privirea pe chipurile entuziaştilor săi coechipieri.

Sînt atît de simpatici şi interesanţi cineaştii ăştia, încît consider c-a venit timpul să le dau şi eu o mînă de ajutor. Un ajutor literar, bineînţeles.

Dragii mei,  rostesc eu grav şi plin de importanţă,  n-aş vrea să vă reţin de la treburi, mai ales că aud multitudinea problemelor ce vă preocupă…

Dar nu ne deranjaţi cîtuşi de puţin,  mă asigură Socrate,  e drept că avem o întîlnire de lucru cu nişte localnici, pentru perfectarea unor colaborări de figuraţie, dar ne face plăcere să vă ascultăm. Poate aveţi vreo idee…

Domle Cotoi, nu de idei duc lipsă… Chiar mă gîndeam să vă propun pentru filmul dumneavoastră, care mi se pare interesant, aşa cum l-aţi expus, o serie de sugestii… Bunăoară, pentru captarea atenţiei publicului, ce-ar fi să-i găsiţi şi-o complicaţie dramatică? Un conflict, o ciocnire între elementele negative, inevitabile în orice activitate umană şi organele miliţiei economice… Ar fi ceva palpitant! Nu?

Socrate Cotoi înlemneşte. Pesemne că-l cucereşte ideea mea.

Hai să fim serioşi, maestre! Ferească-ne Dumnezeu de miliţie. Stricăm filmul. E vorba de-o peliculă pentru publicitate, nu-i cazul s-o transformăm în western sau în film poliţist… Noi am mai colaborat cu Ministerul de Interne, dar în alte filme…

Tocmai cînd mă pregăteam să-i servesc un tacîm şi un set întreg de argumente, prevăzute şi cu piese de rezervă, se aude ciocănind la uşa hambarului.

Gică Bendix-Telescop, care tot spunea el că-i femeie la toate, se repede să facă oficiile de gazdă. Deschide şi, unul după altul, pătrund înăuntru trei indivizi pitoreşti, dar şi binecunoscuţi mie. Socrate le iese în întîmpinare, le pompează viguros şi tovărăşeşte mîinile, apoi mi-i prezintă:

Viitorii noştri consultanţi şi actori: tovarăşul Arambaşa, tovarăşul Babu Ursu, tovarăşul Milopoc…

Papaşa!  completez eu. Păi sîntem cunoscuţi vechi, domle Socrate. De ce nu mi-ai spus că-i aştepţi pe dînşii? Mi-au salvat viaţa, cu vasul fantomă, adică şalupa dînşilor de la Céapéu…

Contrar aşteptărilor mele, nu se organizează nici un fel de gustare. Mă miră nespus impoliteţea cineaştilor, dar pesemne că afacerile sînt afaceri, chiar cînd e vorba de cinematografie. Mai întîi lucrul, şi apoi sărbătorirea succesului. Realitatea e că mor de foame. Mă uit pe furiş la Omega mea, cumpărată de la Titi, bunul meu prieten, care mi-a dat-o aproape pe gratis, gîndindu-se probabil şi la faptul că nu mergea chiar aşa cum i se făcuse reclamă. 13.43 h. E timpul prînzului! Şi eu n-am băut decît cafele. Nu-i bine! Mă pot alege cu-o gastrită de toată frumuseţea.

Cvintetul cineaştilor, pe de o parte, şi trio Céapé, pe de alta, încep să discute probleme de filmare. Ascult cîtăva vreme, dar mă plictisesc. Discută aceleaşi lucruri pe care le mai auzisem. Tot despre comerţ turistic, tot despre icre negre, morun, nisetru şi cegă afumată.

Iar cînd aud pomenindu-se de nisetru şi morun, mi-amintesc că tiotea Maşa anunţase, încă de ieri, că pune cazanul de rufe la fiert. Pentru o altă şarjă de borş de peşte. Numai la gîndul acesta, care-mi alertează excesiv sucurile gastrice, şi mă grăbesc să-mi iau rămas bun de la asistenţă. Văd că le pare sincer rău de plecarea mea, dar n-am ce face, mai înainte de toate sănătatea, şi apoi realitatea înconjurătoare.

Pe la 19.45 h fix, mă trezesc din odihnitorul somn de după-amiază. La care contribuise, extrem de eficient, şi excelentul prînz oferit de tiotea Maşa-Garafa. Cu supliment! Chiftele de ştiucă prăjite. Cu ceapă. Nebunia lumii, nu altceva.

Complet refăcut, în plină putere de creaţie, mă pregătesc să pornesc la lucru. Erika mă aşteaptă. De peste o săptămînă, dacă stau să socotesc bine.

Stau şi aştept să-mi sosească ideile. Şi, aşa cum mi se întîmplă mereu, în ultima vreme, soseşte şi ideea. Dar nu cea pe care o aşteptam şi de care aveam mare nevoie. Mă zgîndără ideea că n-ar fi rău de ştiut, mai mult din curiozitate intelectuală, dacă echipa cineaştilor nu s-apucă cumva să-mi folosească propunerea pentru îmbogăţirea scenariului, aceea cu conflictul dramatic dintre bine şi rău.

La urma urmei, dacă o preiau chiar creator, tot îmi rămîn datori cu nişte drepturi de autor. Părăsesc rapid masa de lucru, iau o hanţă pe mine şi peste cinci minute sînt în bătătură la Hristu Ferşampanos. Întuneric beznă. Dar din hambar se aud glasuri. Printre interstiţiile pereţilor de scîndură, din cinci în cinci centimetri, străbate cîte un firicel de lumină. Ce-ar fi să-i surprind chiar în procesul de preluare creatoare a sugestiei emanate de mine?

Mă apropii tiptil de hambar. Vocile se disting destul de clar. Îl aud pe Gică Telescop:

Microbuzul poate căra pînă la şase sute de kile, măi Pilule!… Dacă se apropie caraliii, scoţi foaia de parcurs şi le astupi gura! E tehnic? Mai ales dacă icrele-s la cutie, ca la carte…

Mare bestie şi regizorul Cotoi. Zicea că propunerea mea nu-l interesează, şi-acuma, iată, discută amănuntele dramatizării scenariului.

Un foşnet, în stînga mea, îmi deturnează atenţia. Asta ar fi culmea, să mai existe şi alţi amatori de-a colabora la scenariu! Sau, cine ştie, n-ar fi exclus, aşa cum se întîmplă în lumea studiourilor, să fi pornit lupta pentru participarea în distribuţia filmului. Actorii, mai ales cei neprofesionişti, sînt în stare de orice, numai să afle cu un minut mai devreme ce se petrece cu puţinele roluri ce le-ar putea reveni. Totu-i posibil în lumea de basm a filmului, chiar şi în Deltă.

Curios din fire, şi prin profesia de scriitor detectiv, consider că-i cazul să cunosc detaliile. Păşesc în vîrful degetelor. Acuma sînt lipit de peretele hambarului.

Ssst! Astîmpără-te! Dacă ne-aud?

Din păcate nu disting nimic în bezna ambiantă. E clar, însă, că două persoane se află pe undeva, prin apropiere. Cu ochii la firele de lumină ce se strecoară prin scînduri, întreprind o mişcare de translaţie, mergînd lateral, spre colţul imensei construcţii.

Văleu! Boule, nu vezi unde calci?

Glasul înăbuşit, oricît încearcă să fie de stins, îmi este cunoscut. Dar ce caută aici Hristu, la pîndă în propria lui ogradă?

Eu-s, nene Ferşampanos! Ce faci aici?  întreb mogîldeaţa ce începe să se contureze la stînga mea.

Sînt cu Veselina, m-a adus aici s-ascultăm ce ticluiesc artiştii! Zice că Arambaşa şi cu socru-său vor să-şi aranjeze neamurile în film.

Cumătra Veselina Mămăligan, pitită lîngă Hristu, îmi dă un ghiont pe neaşteptate:

Taci, scriitorule, taci! Parcă se-aude ceva în partea ailaltă…

Tustrei, umăr la umăr, pornim să ne deplasăm tiptil şi rapid spre sursa zgomotelor depistate de văduvă. Ciocnirea se produce peste cîteva clipe. Şi ceilalţi fuseseră atenţionaţi de zgomotele stîrnite de noi.

Identificările se petrec pe şoptite:

Care sînteţi? Ce căutaţi la mine-n ogradă?

Noi, Hristule! Pîndim la găinarul de Pilu! Noi, Manasie, Silică şi Aftandil… De-aseară stăm printre garduri, cu ochii pe el…

Nea Hristule,  zic eu în beznă,  convoc o şedinţă urgentă, de noapte, la mine acasă… Haidem cu toţi acolo, căci nu mai avem nimic de văzut şi ascultat! Ceva nu-i în regulă şi trebuie…

…să desluşim ce se întîmplă! completează tot din beznă Veselina Mămăligan.

Ceilalţi trei ne comunică acordul lor printr-un mormăit pe trei voci.

Ne ridicăm din ţărînă, deoarece schimbul de păreri avusese loc pe terenul de jos, acolo unde căzusem în urma impactului dintre cele două grupuri, şi părăsim terenul pîş-pîş, fără să se-audă nici cel mai mic zgomot, cu excepţia lătrăturilor zăvozilor din ogrăzile învecinate, care pornesc, din senin, un tir de hau-hau-ri absolut nejustificat.

Sîntem la mine în odaie. Slavă Domnului, acum ne putem vedea la chip. În casă arde becul (60 waţi) şi noi, la masă, stăm aşteptînd începerea discuţiilor. Pentru a încuraja participanţii, neavînd altceva la îndemînă, sacrific o sticluţă de trăscău de Tîncăbeşti. Recepţionată cu nestăvilit entuziasm. N-am pahare, dar asistenţa nu se jenează, ci serveşte direct din gîtul minusculului recipient, supraveghind justa distribuire a lichidului inflamabil. Cînd sticla ajunge la mine, nu mai conţine nici un strop. Nu-mi rămîne decît s-o pun la loc, goală, spre dezamăgirea vizibilă a adunării generale.

Fraţii mei şi prietenii mei,  îmi dezvolt eu raportul  cred că-i momentul, în pofida orei tîrzii din noapte, să clarificăm problemele ce ni se află în faţă… Hristu Ferşampanos şi cu cumătra Veselina mi-au spus că Arambaşa îşi aranjează ploile cu cinematografia; şi că de-aia pîndeau… Bun! Una la mînă! Iar dumneavoastră,  mă adresez direct sfintei treimi Manasie Ofiţeru, Silică Ţoropoc şi Aftandil Viziru,  aţi declarat că urmăriţi găinăriile lui Pilu, adică aceeaşi persoană pe care o suspectau şi Hristu cu Veselina. Bun! Două la mînă! Dar aş vrea să precizăm: despre ce găinării e vorba, şi despre ce aranjamente? Asta ar fi trei la mînă! Clar?…

Se produce o mişcare în rîndurile participanţilor. Veselina îl îmboldeşte pe Hristu:

Lasă-mă să vorbesc eu, nu te băga!  şi-i mai trage şi-un ghiont îndesat, de face bietul Ferşampanos hîc! Eşti un adormit, blegul pămîntului! A trebuit să te tîrăsc după mine, ca pe-un sac de cartofi, pînă să te duc la hambar, să-i asculţi pe-ăia… Uite care-i buba, domle Conan, cinematografiştii vor să angajeze actori pentru filmul lor… Se zvoneşte că diriginta va fi în fruntea cinemaului… că neamurile lui Papaşa şi-ale lui Arambaşa vor juca numai ele în circul ăsta… Fierbe tot satul, domnule Conan! De ce să cîştige numai şmecherii? Noi de ce n-am fi vrednici să ne pozeze în filmul lor? Diadea Manasie Ofiţeru, care a luptat în două războaie, care-a văzut multe la viaţa lui, şi-apoi Aftandil, sau chiar şi Silică, membri în echipa artistică a căminului cultural, ei de ce n-ar face pe actorii? Sau eu, văduvă în puteri, care joc în toate piesele de la cămin? N-am luat şi premiu la concursul judeţean? Ce, dac-a fost premiul al treilea?…

Veselina priveşte înciudată prin cameră. Ştiu eu ce caută, dar dacă demasc ascunzătoarea trăscăului sînt un om pierdut. Aşa că fac pe niznaiul.

Aftandil Viziru, o namilă de om, un roşcovan simpatic, clădit numai din muşchi şi oase ciolănoase, îşi aprinde o ţigară, a patra, servită degajat din pachetul meu de BT. Se vede că-i place tutunul bulgăresc. Apoi, după ce trage fumul adînc în plămînu-i de metal neidentificat, oftează şi declară cu glas dogit şi amărît:

Dă-i dracului cu filmul lor… Ce-o să fie dacă neamurile lui Arambaşa or să intre în poze?… Nu asta-i problema.

N-ai dreptate, Aftandile!  se mîniază Silică.  N-ai dreptate. Nu-s reprezentativi pentru Mila 41! Asta mă doare pe mine!

Manasie Ofiţeru, un bătrîn vînjos şi băţos, scuipă în palmă şi, cu tăişul celeilalte, pocneşte în flegmă. Sărim la o parte cu toţii, ferindu-ne de stropi.

Văzurăţi, tîmpiţilor? Uite-aşa ne-mprăştiem şi noi. În loc să-l prindem pe Pilu cu mîţa-n sac, că ne fură peştele şi zilele de muncă, şi banii, şi femeile, noi ne vînzolim ca nişte vînturi în izmene, jelindu-ne că nu ne bagă artiviştii ăia în film. Asta-i problema cea mai arzătoare?

Numai Hristu Ferşampanos tace. Nu-s atît de convins, între noi fie vorba, că el şi cu Veselina stăteau în beznă doar pentru a urmări activităţile lui Arambaşa. Pesemne că aveau alte chestiuni de dezbătut. El lup singuratic, ea vădană, şi încă în puteri, văzîndu-se prinşi cu mititica, precis că scorniseră, pe loc, problema spinoasă a participării satului în cast-ul peliculei lui Socrate Cotoi.

Abia într-un tîrziu îndrăzneşte să-ntrebe:

Dar matale, domnu maestrule, matale ce cătai pe lîngă hambar? Că n-oi fi vrînd a spune că te interesează să joci la cinema…

Mă grăbesc să nu-l dezamăgesc:

Ferească-mă Dumnezeu de-aşa ceva!

Dar Ferşampanos insistă, nu se mulţumeşte:

Şi-atunci?

Şi-atunci, cum să-ţi spun, nea Hristule, mă plimbam aşa fără scop, numai să iau puţin aer…

Orbecăind prin beznă, să-ţi spargi capul călcînd prin gropane? De ce nu te plimbi tălică prin ograda lui Stepan? De ce taman la mine?

Neapărat trebuie să inventez ceva plauzibil, pentru a astîmpăra curiozitatea vecinului. N-are nici un rost să-i spun chestia cu drepturile mele de autor.

De foame, nene Hristule! De foame! Gîndeam c-or să mă poftească la masă… Dar cînd să bat la uşă v-am auzit pe voi, pe mata şi pe cumătra Veselina, hîrjonindu-vă în întuneric… E bine?

Roşeaţa cumătrului Ferşampanos e grăitoare. E clar. Nu-i bine!

La acest punct al ordinei de zi, fără să mai fie nevoie de-a pune la vot, se decide închiderea şedinţei. Lumea-i obosită, şi la propriu şi la figurat. Trăscăul de Tîncăbeşti nu se dezminte. Cînd mă uit la ceas, nu-mi vine a crede. Ţiferblatul arată miezul nopţii. Ce repede se scurge timpul! Şi totuşi, mi-e foame şi n-am ce să iau în gură. Dar, îndeletnicindu-mă cu petrecerea oaspeţilor, uit pentru o clipă de această stringentă problemă.

Pînă la urmă, în absenţa oricăror resurse pe plan local,  tiotea Maşa-Garafa fiind dispărută fără urme,  decid să mă culc nemîncat. Conform celebrului principiu yoga: mîncarea de seară dă-o duşmanilor. În orice caz, ştiu că voi dormi bine. Dacă-i trag un somn lin pînă la opt, mîine mă apuc de lucru. În plin forcing.

Întocmai aşa s-a şi întîmplat Am dormit buş. Adică buştean. Dar nu pînă la opt de dimineaţă, ci numai pînă la şase. Atît indica Omega mea în clipa cînd sosiră invadatorii.

Scoală-te, maestre, c-am venit cu cafeaua!  răcneşte de afară jovialul regizor Socrate,  Ne-aşteaptă o nouă zi, o zi senină şi plină de făgăduinţi. Astăzi ne apucăm de lucru. Dar, mai înainte de toate, să bem cafeaua cea de toate zilele. O vom bea împreună, căci avem de discutat nişte probleme arzătoare la ordinea zilei… Aşteptăm!

Mă îmbrac la repezeală. Cvintetul discută în faţa uşii. Nu înţeleg despre ce vorbesc, aşa că prefer să renunţ la spălat şi să-i vîr mai degrabă în odaie.

Socrate Cotoi intră primul, în mînă cu ceaunul fumegînd, După el Grigulea, apoi Cotonog, Pîrvuică şi Gică Bendix-Telescop.

Maestre, iartă-ne insolenţa, dar eşti invitatul nostru. Nu putem servi cafeaua fără prezenţa matale. Şi nici n-avem zahăr, aşa că vom apela la zaharina dumitale…  declară insidios apoplecticul director de producţie.

Buimăcit de nesomn, încropesc un mic dejun pauper. Biscuiţi Istria şi nişte caramele uscate. N-am altceva la îndemînă. Dar merg de minune cu excelenta cafea italiană a clanului Cotoi. Mai ales că, neavînd ceşti, o servim în stacane de-o litră.

Cineaştii ăştia sînt totuşi nişte oameni drăguţi şi de treabă. Pesemne că s-au simţit prost ieri seară, văzînd că mă plictisesc la discuţiile lor cu delegaţii actorilor din Mila 41.

Meştere,  mă acostează pe neaşteptate Socrate,  se vorbeşte că lucrezi şi-n presă, reporter la Fapta. Aici ai venit pentru revistă? Te documentezi pentru vreun material senzaţional, despre oamenii Deltei?

Nici gînd, domnule Socrate! Ferească Dumnezeu. Sînt în plin concediu de creaţie, să-mi termin romanul meu poliţist!…

Poliţist? Cu miliţie economică?.,.

Nu, domle, fără miliţie, dar cu criminali… Aşa se numeşte genul, însă nu-i obligatoriu să cuprindă şi organe de specialitate… Există fel şi fel de scheme… Schema mea-i enigmistică, de tip atmosferă…

Socrate răsuflă uşurat:

Excelent! Înseamnă că Mila 41 îţi oferă un material informativo-documentar de primă mînă… Scormoneşti caractere, iscodeşti conflicte, cercetezi probleme locale… Nu-i aşa?

Se pricepe şi Cotoi ăsta la literatură, cum mă pricep eu la cinema.

Dragul meu regizor,  încerc eu să-l lămuresc,  materialul meu este de multă vreme în stadiul final. Am venit la Mila 41 pentru alte motive… Am fost trimis…

Cotonog devine vînăt:

Trimis? De cine?

Pîşu depistează impoliteţea directorului şi intervine:

Nene Optimus, cum se poate să-l întrebi aşa ceva pe maestrul? Dacă e vorba de-o trimitere specială?…

Drăguţii de ei îşi fac griji pentru mine.

Fiţi liniştiţi. Nu m-a trimis nimeni oficial, ci un vechi prieten de-al meu, pescar amator de faimă naţională… Specializat în îngeri…

Îngeri?  se miră nespus Gică  Îngeri îngeri, din ăia scăpaţi de la pîrnaie? Sau îngeri bisericeşti?…

Îngeri simbolici, domle Telescop!

Scuzaţi de-ntrebare, domnule Conan! Din ăştia nu cunosc…

Nu mă mir, dar nu-i cine ştie ce pagubă. Sînt nişte îngeri ca noi, ca voi… Însă el mi l-a recomandat pe Stepan Cuşeai ca gazdă. Să stau la dînsul şi să-mi scriu romanul…

Cvintetul cineaştilor soarbe cafelele una după alta. Interesant şi acest schimb de experienţă între două genuri diferite ale artei. Pentru a înviora atmosfera, îl chestionez pe şeful echipei:

Care-s problemele arzătoare, despre care pomeneai cînd aţi sosit?

Regizorul devine grav. Priveşte pe rînd la membrii colectivului, ca şi cum le-ar fi cerut o aprobare vizuală, apoi demarează:

Dragă maestre, nici nu ştii cît te iubim şi cît ne frămîntă anumite probleme legate de creaţia dumitale.

De cînd am sosit la Mila 41, am mai aflat şi noi cîte ceva. Cel puţin ăia de la oficiul poştal sînt îngroziţi. Primeşti atîtea reviste şi, mai ales, atîta corespondentă încît au intrat la idei. În special Moira Ghergidap. O fi ea fată drăguţă, dar nu ştii ce se ascunde în căpşorul ei…

Romică Pîrvuică, mult mai la obiect decît regizorul, completează dosarul de cadre al dirigintei:

Este capabilă de orice, nene Conan! De orice!

Încep să fiu neliniştit.

Adică?…

Păi bine, domle Conan, tocmai dumneata, autor de romane poliţiste, nu-ţi dai seama că reprezinţi, o enigmă pentru elementele negative de pe teritoriul Milei 41?  îmi sugerează Pîşu, tuşind cu înţeles.

Hai să nu ne mai ascundem după degete, domle Conan.  reia conducerea discuţiei Socrate.  Avem informaţii că diriginta îţi spionează corespondenta, îţi deschide scrisorile, le citeşte… De ce se teme?

Imposibil!  exclam eu îngrozit.

Ba-i foarte posibil! Şi, mai mult de-atît, Moira nu-ţi expediază scrisorile imediat. Mai întîi le copiază, şi-abia apoi le trimite… dacă le mai trimite! Iartă-ne că ne băgăm în problemele dumitale de creaţie, dar vrem să ne dovedim alesele simţăminte ce le nutrim pentru matale, şi să-ţi dăm o mînă de ajutor, aducîndu-ţi la cunoştinţă manevrele putorii…

Da, bine zis, ale putorii.  intervine sarcastic Cotonog,  pentru că numai o putoare, o infractoare înrăită procedează în modul ăsta suspect… Am dreptate, dragă Socrate? Greşesc cumva, măi Pîşule?…

Prietenul la nevoie se cunoaşte. Ştiu asta de la tanti Raliţa, mătuşă-mea. Şi tocmai eu, detectiv de-o oarecare perspicacitate, tocmai eu să manifest atîta neglijenţă, şi să nu observ parşivenia dirigintei.

Ceea ce mă miră însă, spre stupefacţia mea, care cunosc destul de bine conţinutul corespondenţei primite şi expediate, este totala lipsă de însemnătate a acesteia. Ce anume o determină pe Moira să-mi suspecteze scrisorile? Aici e-aici!

Băieţii din echipă privesc înduioşaţi la frămîntarea mea, atît de vizibilă pe chipul devastat de gînduri negre.

Constatînd că-i preocupă soarta subsemnatului, îmi dau seama că-s singura mînă de ajutor pe care mă pot baza. Şi, ca o culme, sînt cinci, întocmai cît şi degetele unei mîini.

Domnule Socrate! Domnule Cotonog! Domnule Pîşu! Ce credeţi că-i de făcut? Aveţi vreo idee?

Telescop şi cu Pîrvuică, lezaţi de faptul că-i omisesem de la apel, recită în duet:

Avem, dragă maestre! Avem şi noi! Dar să vi-o spună Socrate, că-i mai versatil în chestiile astea…

Îmi întorc privirea rugătoare spre regizor. Şi aştept. Iar Cotoi nu mă lasă să fierb în suc propriu:

Există o idee, dragă meştere, o idee a întregului nostru colectiv. Ca să vezi cît ne preocupă destinul dumitale, aflat în aceste grele clipe de mare cumpănă… Trebuie să aflăm ce se ascunde în spatele acestor acţiuni suspecte ale putorii, aşa cum prea bine am marcat eu, şi cum şi mai bine a subliniat nenea Optimus, că-i mai bătrîn, şi mai umblat cu putorile… Neapărat să pornim la acţiune, neîntîrziat. În colectiv. Că unde-s doi, puterea creşte, dar unde-s cinci, şase, şapte, şi aşa mai departe, puterea de şoc sporeşte apreciabil… În linii mari, eventual şi-n linii mai mărunte, ideea ar fi următoarea: trebuie mers în vizită la dirigintă, sub un pretext oarecare, şi-acolo, la faţa locului, Moira să fie trasă de limbă, obligată să se autodemaşte…

Într-adevăr, asta se poate chema idee. Chiar mă simt străbătut de-un val de entuziasm juvenil:

Dar n-o să i se pară ciudat că năvălim atîţia inşi în living-room-ul ei, mai ales după ce i l-am şi demolat?

Socrate pare nedumerit:

Care atîţia? Ai să mergi de unul singur, maestre Conan! Nu eşti destul cu volumul dumitale? Principalul este să nu te mai aşezi pe canapea, sau, în cel mai rău caz, cînd vezi că este imposibil de refuzat o asemenea invitaţie, să ai asupra matale o rolă de scotch!

Singur! Numai eu, cu mine? Şi colectivul?

Optimus Cotonog pesemne sîcîit de multiplele mele întrebări, devine oarecum insolent, dar nu cine ştie ce:

Păi bine, domnule Conan, ce mai vrei de la sufletul nostru? Idee ţi-am dat, informaţii ţi-am furnizat, situaţia ţi-am lămurit-o! Nu-i oare de ajuns? Hai că-i prea de tot…

Are dreptate simpaticul apoplectic. Bună ziua mi-au dat, belea şi-au căpătat. Rareori întîlneşti oameni atît de dezinteresaţi. N-aş fi crezut niciodată că cineaştii ăştia pot fi atît de utili semenilor, în afara zecilor de mii de metri de peliculă indigestă.

Totuşi se cer nişte precizări:

Şi dacă descopăr ceva dubios, ce fac atunci?…

Socrate mă lămureşte instantaneu:

Atunci se schimbă calimera… Intrăm noi pe fază…

Cumplit este că, acum cînd trebuie să mă concentrez asupra acţiunii Moira, cu toate facultăţile, simt o foame crîncenă, răscolitoare. Barem de-o fi apărut prin sector tiotea Maşa-Garafa!…

16) SĂ NU-ŢI GHICEŞTI SINGUR MOARTEA 
ÎN CAFEA!

Părăsit de bunii mei prieteni, plecaţi să prînzească pe alte meleaguri, încep să cuget la cea mai înaltă tensiune. Simt cum releele mele neuronice intră în conexiune, parcă mă furnică ceva prin creier, depistez accelerate declanşări de impulsuri electrice, simt că-mi fierbe mintea. Aşa am fost totdeauna în momentele de periculozitate sporită.

Dar niciodată nu se poate gîndi cu stomacul gol. Ideile sînt lipsite de fosfor, de proteine, şi de toate celelalte principii vitale. Deci să trec la prima fază a misiunii Moira: un prînz tonic, stenic, dar nu dietetic. În asemenea situaţii se suspendă, pînă la terminarea operaţiunilor, orice regim alimentar.

Cu ajutorul preţios al Maşei-Garafa, întoarsă de la cumetrele ei, mă revitalizez într-un ritm satisfăcător. Un mic castron (repetat) cu borş de peşte, o bucăţică de şalău prăjit, fără lămîie, că nu există, şi-un singur pahar de cărţălău, cu serioase urme de acid acetic pur.

În clipa cînd îmi limpezesc cavitatea bucală de oţetul lui Stepan Cuşeai, cu-o picătură de trăscău, apare la orizont şi Misa Negroponte.

Să trăiţi, maestre, v-am adus ziarele! Ce mai faceţi? Eu-s istovit. Nu mă mai ţin picioarele, maestre! Simt că mă lasă şi inima…

De ce umbli pe jos? Unde ţi-e bicicleta?

Am casat-o, domnu Conan! Nu se mai poate folosi M-am trîntit şi eu pentru cîteva clipe în şanţ, la iarbă verde, să trag un pui de somn, că eram tare obosit, şi bandiţi necunoscuţi mi-au furat…

…velocipedul? Auzi, ce oameni!

Roţile mi le-au furat, domnule Conan, roţile, că aveau caucioace noi. Că nu erau proşti să se ostenească a le da jos de pe genţi…

Să-ţi dau un întăritor? Un trăscău?

Mai întrebaţi, maestre? Eu votez pentru!

Perfect! Dar am să te rog să-mi faci un serviciu… Să-i transmiţi un bilet doamnei diriginte… Se poate? Vreau s-o întreb dacă-i dispusă să primească vizita mea… aş vrea chiar astăzi după-masă…

Gînd la gînd cu bucurie, iarăşi zarvă o să fie!  se declanşează pe neaşteptate sistemul creator al factorului, versificator la orice oră din zi şi din noapte, spontan şi-n proporţie de masă.  Păi chiar v-aduceam o scrisoare de la şefa noastră… Vă pofteşte la o cafea, dar să veniţi singur, fără zurbagii…

Aşa ţi-a spus?

Nu! Aşa a scris în bilet. Poftiţi plicul… să verificaţi şi matale!

Nu mă miră faptul că Negroponte mi-a citit o scrisoare adresată personal, ci iniţiativa Moirei Ghergidap de-a mă vedea din nou, mai ales după cele petrecute în casa ei.

Desfac plicul, pe care Mişa îl lipise de curînd, se mai simţea umezeala salivei, şi pornesc să descifrez:

Iubite maestre, cred că-mi datoraţi o explicaţie, tot aşa cum şi eu mă simt obligată să vă lămuresc o seamă de lucruri ciudate, dacă nu chiar bizare. Faceţi cum credeţi, «ad libidum», vorba mea, dar poftiţi să sorbim împreună o ceaşcă de cafea. A dumneavoastră M.G.

Îmbrăcat în ultimele mele ţoale festive, ceilalţi pantaloni dovedindu-se irecuperabili, îmi frămînt mintea destul de serios, gîndindu-mă ce atenţie să-i duc dirigintei, pentru a-i atenua reflexele şi a obţine demascarea plănuită de colectivul clanului Cotoi. Brusc mi-amintesc de şerica Moirei. Cred însă că trăscăul meu de Tîncăbeşti îi va înlesni o mărturisire completă, eventual chiar şi mai mult. Iau deci un flacon din stocul meu supranormativ personal şi-l împachetez într-o hîrtie imaculată, smulsă din teancul destinat dactilografierii manuscrisului.

17.15 h fix, cunoscînd ora de închidere a oficiului, bat la uşa domiciliului doamnei Moira Ghergidap. Vipera, năpîrca, putoarea apare numaidecît în prag, poftindu-mă cu cel mai graţios zîmbet avut la dispoziţie:

Poftim, poftim, domnule Conan şi iubite maestre, ştiam că punctualitatea dumitale nu se va dezminţi nici de astă dată. Eşti un adevărat rege, în această privinţă, şi nu numai atît. Simţeam, o nevoie nebună să discutăm împreună. Dar intră, nu rămîne în prag, că trage. Şi curentul, şi Arambaşa cu ochiul. De cînd cu petrecerea noastră, bairam-party-ul de pomină, fostul meu logodnic mă urmăreşte clipă de clipă.

Ca să potolesc debitul verbal al dirigintei cu două feţe, mă grăbesc să trec pragul şi să intru în casă. Apoi, la instigaţiile gazdei, mă îndrept spre living-room.

Ei, ce zici, maestre? Îţi place? Aşa gentlemanicşi mai zic şi eu! A doua zi m-am pomenit cu meşterii, plătiţi şi tocmiţi de domnul Socrate Cotoi. În mai puţin de-o jumătate de zi, totul a fost gata…

Vorba dirigintei, nici gentlemannix n-ar fi procedat mai cavalereşte. Living-room-ul prezintă totuşi unele modificări. Masa se află în centrul încăperii, dar canapeaua este trasă lîngă peretele cu fereastră. Tapiţeria a fost înlocuită. Geamurile sparte aşijderea, cu altele givrate, translucide, să nu se poată privi prin ele.

Ia loc, domnu Conan! Poţi să te aşezi şi pe canapea. De data asta i-au schimbat toate arcurile. Eu pun de cafea, am toată instalaţia la îndemînă, şi, pînă dă în fiert, mai stăm la taclale. Că avem ce ne spune, nu-i aşa?

Mai înainte de-a da urmare perfidei invitaţii, prezint modestul meu cadou:

Pentru că stimez alcoolurile casnice, ţi-am adus şi eu nişte trăscău de Tîncăbeşti. O băutură aleasă, universală. Ţine loc şi de coniac, şi de ţuică, ba chiar şi de rom. Se poate pune şi-n cafea…

Diriginta face pe emoţionata:

Vai de mine, maestre, dar nu trebuia să te deranjezi. Ce-i drept, îmi prinde bine, deoarece s-a băut toată şerica… Dar te rog, nu mai sta în picioare, mă îmbibezi cu atitudinea matale frigidă… Parcă ai fi constipat, sau ce-ai păţit?

Absolut nimic, doamnă Moira! Problemele de creaţie. Mă frămîntă!

Nu foloseşti, în asemenea cazuri, un relaxativ uşor? De pildă prune afumate sau sulfat de sodă menajeră… Eu, cînd sînt amărîtă, iau totdeauna o lingură de sare amară. Excelentă! După o jumătate de oră mă simt uşurată…

Diriginta încearcă să abată discuţia spre probleme minore, sau îmi pregăteşte cine ştie ce lovitură de teatru. Decid să mai aştept. Pînă la declanşarea acţiunii Moira cel mai bun lucru este să fac pe prostul. Aşa că mă pregătesc să iau loc pe canapea. Mi-aduc aminte însă de consiliul regizorului şi renunţ în ultimul moment. Optez pentru scaunul cel mai apropiat de uşă. Probabil dintr-un zdravăn instinct de conservare, care la mine funcţionează totdeauna ireproşabil.

Madam Ghergidap supraveghează ibricul de cafea. Iar eu supraveghez amăgitoarea făptură a gazdei. Pentru cea de-a doua vizită a mea, nu şi-a mai îmbrăcat rochia aceea de lamé, ci s-a rezumat la nişte blugi noi, albi murdari, nu ştiu dacă natural sau din fabrică, şi la o bluză în carouri violent împopistrate. Observ c-a abandonat Carpaţi-urile, trecînd la Kent. Pesemne vreo atenţie de-a regizorului, grav complexat de pagubele pricinuite. Abandonez şi eu BT-urile mele, înţelegînd să profit de faptul că-s oaspete. Blugii dirigintei n-o prea avantajează, reliefînd excesiv nişte picioare de tipul stîlp de telegraf, dar nu din cei tradiţionali, de lemn, ci turnaţi din beton. Cred c-o să aibă probleme şi necazuri, în cazul cînd intenţionează vreo mişcare mai bruscă. Văd c-a părăsit şi peruca de rîndul trecut, arborîndu-şi părul propriu, ameliorat însă cu produsele naţionale de boiangerie cosmetică.

Domnule Conan,  mi se adresează pe neaşteptate Moira, turnînd în acelaşi timp cafea în ceşti,  mă condamni pentru portamentul meu din timpul petrecerii?

În ce calitate, doamnă Moira?

Aşa, fără calitate, ca om şi tovarăş din domeniile artei!

Dragă doamnă, nu-s capabil să jignesc o femeie nici c-o floare…

Dar nici c-un buchet de garoafe! Ştiu. Am observat. Pesemne din pricină că eşti căsătorit, nu o amărîtă de solitară ca mine…

Sorb din cafea. Nu mai are aceeaşi aromă, ca la prima vizită. Şi ce bine mi-ar fi prins o cafea, mai ales acum, cînd mă pregătesc de atac. O cafea care să-mi placă, tare, groasă şi mare. Mai aprind o ţigară, tot din pachetul de Kent al gazdei; barem dacă-i prefăcută şi vrăjmaşă, cel puţin să-i fac pagubă. Trag adînc, mă înec, tuşesc şi spun:

Aş vrea să-ţi reclam anumite deficienţe ale poştei, nu te superi? Corespondenţa îmi vine cu întîrziere… Iar plicurile mi se par abia lipite, parcă a umblat cineva prin ele! Cum este posibil aşa ceva, doamnă Ghergidap?

Eram convins că şocul direct va acţiona mult mai eficient decît tatonările laşe şi incongruente. Demolată în structura psihică, diriginta trebuia să recurgă la o criză de nervi, pentru ca apoi să treacă la destăinuiri mai dezvoltate. O schemă clasică, utilizată şi de detectivii moderni, cum ar fi Lemmy Caution sau Philip Marlowe.

Aştept încordat. Diriginta mai toarnă cafea în ceşti, zîmbindu-mi pe sub mustaţă. Verde şi insidios. Apoi demarează:

Tot ce se poate, dragă maestre! La noi, în Deltă, umezeala atinge uneori cote atît de ridicate, încît se dezlipesc şi tencuielile de pe case, darmite plicurile, care ştii matale… N-am decît un singur factor, şi-acela beţiv! De unde să aibă atîta scuipat, să lipească plicurile la loc? Din pricina băuturii i s-au uscat ficatul şi ganglionii limbii… Iar samagonul ar dizolva şi mai acătării guma de pe plicuri… Apropou, tot veni vorba de băutură, n-ar fi cazul să bem un păhărel de trăscău?

Încremenit de abilitatea putorii, accept fără rezistenţă.

În sănătatea lui tălică, maestre Conan! Şi nu-ţi mai face griji cu poşta noastră. Asta-i viaţa, asta-i clima!  rosteşte solemn diriginta, dînd pe gît primul pahar de licoare inflamabilă.

Cele 57 de grade ale alcoolului nu-i produc nici o impresie. Fapt pentru care mai serveşte şi-al doilea pahar, plescăind din limbă.

Nu-i rău vizichiul ăsta, domle Conan! Putea fi şi mai tare!

Mă grăbesc să verific declaraţia dirigintei. Sper să nu-mi fi degradat careva produsul, poluîndu-l cu apă. Sorb atent din păhărel. Nici urmă de traficare. Mai mult ca sigur că diriginta, surprinsă de atacul meu, vrea să cîştige timp abătînd discuţia asupra altor probleme. Şi chiar aşa se şi întîmplă, deoarece o aud:

Domnule Conan, am o propunere, hai să-ţi ghicesc în cafea. Dacă enigma plicurilor se datorează unei mîini criminale, zaţul cafelei o va da numaidecît de gol. Tot aşa l-am prins şi pe fostul factor cu mîţa-n sac. Fura din pensiile oamenilor. I-am ghicit în cafea şi i-am spus-o verde în faţă: Nene Izop eşti în pom! Furi! Furi de stingi! Uită-te în fundul ceştii… vezi viermişorii ăia desenaţi în zaţ? S-a uitat, a îngălbenit şi-a mărturisit tot. De acord?… Ia dă-mi ceaşca, s-o răstorn!…

În această clipă am o străfulgerare de geniu. Răstorn paharul cu trăscău de pe masă, lovindu-l cu cotul. Dau să mă plec. Moira mă opreşte:

Lasă că-l ridic eu. Dumitale o să-ţi vie greu, din pricina voluminozităţii!

În secundele cît diriginta umblă pe sub masă, după pahar, schimb ceştile de cafea, trecînd-o pe-a mea în locul celei din faţa doamnei Ghergidap.

După ce umple din nou păhărelele cu trăscău, încercînd să-mi explice că paharul golit nu poartă noroc, diriginta ia ceaşca de cafea din faţa mea, fosta ei ceaşcă şi-o dă cu fundul în sus.

Pînă gustăm din trăscăul dumitale, se aşază şi zaţul! Noroc şi sănătate, domnule Conan…

Durează ceva vreme aşezarea zaţului. Timp în care Moira mai rade vreo două păhărele de tărie. Eu mă abţin. Vreau să fiu în deplinătatea tuturor facultăţilor mele mintale. Să văd ce-şi ghiceşte scorpia, în propria ei ceaşcă. Poate că-n felul acesta va fi nevoită să spună adevărul. Un adevăr pe care-l crede a-mi aparţine. Asta lovitură de teatru, mai zic şi eu.

Ia să vedem, dragă maestre,  vorbeşte cu limba niţel cam şontîcă diriginta,  poate-l descoperim pe criminalul care-ţi citeşte scrisorile!

O încuviinţez entuziast:

Ia să vedem, dragă doamnă! Chiar sînt curios să asist la talentele dumitale divinatorii în plină acţiune. Nu prea înclin să cred în supranatural, dar dacă spui că l-ai prins pe hoţul ăla de poştaş în chipul ăsta, să vedem pe cine mai prinzi acum… Nu era cumva cazul să ghiceşti în cafeaua făptaşului? Merge oare şi-n ceaşca mea?

Bineînţeles! Există o legătură strînsă, magnetică, telepatogenică între păgubaş şi criminal… În orice caz, zaţul ăsta mi se pare tare ciudat, chiar bizar… Nu-i bine ce se-ntîmplă, dragă maestre, nu-i bine, zău aşa!… Vai de mine!… Nu te simţi bine?… Eşti suferind, domnul Conan? Ai vreo boală mai veche?

Dar de ce, coană Moira? În afară de mici dezagremente digestive, cînd depăşesc ştacheta, nu ştiu să sufăr de ceva grav…

Diriginta mă examinează pe sub sprîncene. Roteşte ceaşca pe toate meridianele. Priveşte în ea, de parcă ar citi în cartea destinului.

La un moment dat holbează ochii, îngălbeneşte. Lasă ceaşca să-i cadă pe masă, zvîcneşte din braţ, răsturnînd instalaţia de cafea. Se clatină îngrijorător, pendulînd pe spătarul scaunului. Ţipă răguşit, icneşte şi cade cu capul înainte.

Zgomotul produs de impactul dintre scăfîrlia dirigintei şi lemnul masiv mă face atent. Pînă atunci urmărisem detaşat manevrele gazdei, bănuind în ele circul obişnuit al ghicitoarelor.

Mă reped la dirigintă. Îi ating umărul. Trupul gazdei, ca un sac cu fasole (boabe) prost echilibrat, se prăbuşeşte de pe scaun, lungindu-se pe podea. Şi decide să rămînă acolo, fără să mai comită vreo mişcare.

Moare diriginta! I s-a făcut rău? Dau primul ajutor. Mai întîi torn pe ea apă din carafă. Doi litri, pe puţin. Nimic. Apoi încerc un bouche-à-bouche. Dar sînt nevoit să renunţ. Gura dirigintei emană o asemenea cantitate de vapori alcoolici, încît mă cuprinde ameţeala. Pornesc s-o pălmuiesc. Mai întîi uşurel, apoi mai vîrtos. Dar se încăpăţînează să rămînă de lemn-Tănase.

Privesc disperat în jurul meu. În afară de personalitatea mea şi de cadavrul prezumat al dirigintei, nimeni care să mă ajute. Ce-i de făcut? O zgîlţîi din toate puterile, apoi încep să-i strig la ureche, dintr-o poziţie extrem de dificilă, deoarece trebuie să stau aplecat:

Doamnă dirigintă! Doamnă Moira! se poate să-mi faci una ca asta mie, tocmai acuma cînd aveam atîta nevoie de linişte pentru roman? Trezeşte-te, ghicitoare nenorocită! Nu vezi că ţi-ai ghicit propria-ţi moarte? Spune odată, ai, murit? Sau faci bancuri! Haide, lasă gluma. Renunţ la dezlegarea misterului plicurilor. Cunosc adevărul. Te iert, numai învie odată!

Nici gînd să se lase convinsă de suplicaţiile mele. Tace şi nimic mai mult.

Fug la bucătărie, poate găsesc nişte oţet aromatic să-i fricţionez tîmplele. N-are aşa ceva. În disperare de cauză recurg tot la universalul trăscău. Torn în palmă o doză zdravănă de alcool casnic, şi pornesc să-i frec obrajii, fruntea, ceafa, gîtul. Nici un rezultat notabil. Ca şi cum aş fi fricţionat cu carmol antireumatic un picior de lemn.

Istovit de-atari eforturi nesăbuite, mă aşez pe scaun. Privesc la trupul nemişcător al moartei. Oare moartă să fie? Este! Şi încă bine. Pentru a mă reînvigora niţel, beau dintr-o dată toată cafeaua din ibricul scăpat nerăsturnat. Peste vreo cîteva minute îşi va face efectul. Pornesc să aştept. Dar ca să nu irosesc timpul, încep să cuget adînc şi grav la situaţie. Se cere o analiză serioasă. Aşa cum se cuvine din partea unui detectiv amator, excepţional, de talia unui Al Conan Doi.

Mai întîi recapitulez desfăşurarea evenimentelor. Dar nu găsesc nimic deosebit. Apoi mă strădui să-mi reamintesc ultimele cuvinte rostite de răposată. Ar fi ceva aici. Dar dacă le acord importanţă, ar însemna să accept intruziunea supranaturalului, şi nu pot accepta asta.

Nu-mi rămîne decît o singură concluzie. Moira Ghergidap suferea de inimă. De altfel nu pomenise ea, cînd pornise să ghicească, despre o gravă suferinţă, despre posibilitatea unui deces subit?

Încep să apară primele simptome ale efectului cardiotonic al cafeinei. Îmi bate inima ca un motor de tractor Universal 651.

Şi, ascultînd îngrijorat la pulsaţiile cordului, îmi vine în minte şi ideea salvatoare. Fug imediat la echipă. Doar îmi făgăduiseră că vor sta de veghe, în aşteptarea rezultatelor misiunii Moira. Misiunea-i ca şi rezolvată, cel puţin parţial.

Închid casa, învîrtind de două ori cheia în broască, privesc atent în stînga şi-n dreapta, apoi o iau la goană în direcţia hambarului care adăpostea cartierul general al clanului Cotoi. Dacă m-ar fi cronometrat cineva, cred c-aş fi fost omologat campion la cross. Ce mai calea-valea, peste mai puţin de şase minute bat disperat la intrarea hambarului. Dar nu mai aştept să mi se deschidă, ci pătrund buzna înăuntru. Cineaştii nici nu-şi întorc feţele spre mine.

Domnule Socrate! Nenorocire mare! Avem oarece necazuri!

Ia loc, domle Conan, şi aşteaptă o ţîrişică! Mai avem o manşă şi terminăm…

Este nebun de legat. Joacă pocker american, cu cărţile pe faţă, în cinci, iar eu mă joc cu temniţa pe viaţă. Ca să nu mai pomenesc de Moira Ghergidap care nu se mai joacă de-a nimic!

Fraţilor, nu-i timpul de glumit. Moira a murit subit. Accident cardiac. Sau ceva în genul ăsta. Lăsaţi dracului cărţile astea. O să continuaţi apoi, după ce vă voi povesti, dacă veţi mai avea sufletul ăsta…

Optimus Cotonog se întoarce brusc, mai apoplectic ca niciodată, dar fără să lase din mînă pachetul de cărţi:

Cine-a murit?

Diriginta, nene Opti, diriginta. De tot!

Grigulea Pîşu se ridică smucit, răsturnînd scăunelul italian de voiaj:

Imposibil! Să moară femeia asta plină de viaţă? Nu se poate!…

De ce să nu se poată?  mă enervez eu.  N-are voie? Trebuia să obţină aprobarea primăriei? Fiindcă-i lipsă de scînduri pentru coşciuge? Pentru că nu mai sînt locuri la cimitir?…

Nene Conan, fii calm! Stai jos şi bea o gură de apă!  mă îmbie Gică Bendix-Telescop, apropiindu-se de mine cu un pahar de plastic în mînă.

Socrate Cotoi, dîndu-şi seama că-i lată rău, zvîrle cărţile de pe masă, face curat şi aşază o sticlă neidentificabilă.

Toarnă tuturor cîte-un deget de lichid gălbui, îmi toarnă şi mie în paharul pe care-l golisem, şi ne invită, vorbind calm şi aşezat:

Să-i tragem cîte-un whisky, şi-apoi să-l ascultăm pe maestru!

Stimulat de cafeaua băută în casa răposatei, precum şi de secărica aia englezească, în mai puţin de trei minute le fac o relatare completă şi competentă a evenimentelor.

Căpitanul de marină, după ce face un semn poruncitor să i se mai toarne o porţie de reînvigorant, mă chestionează insistent:

De unde ştii că-i moartă, domle Conan? Eşti doctor? Dacă-i numai un leşin? Nu ştii cum îs femeile?

Nene Romică, e moartă, ascultă-mă pe mine! Nu mai are nici un reflex… Nu mai respiră… Nu mai răspunde la excitaţiile exterioare…

Socrate, ca un autentic şef de operaţii, comandă liniştit îmbarcarea în microbuz şi deplasarea la domiciliul decedatei:

Telescop, preiei volanul! Noi ne urcăm în spate, să nu ne vadă băştinaşii pe toţi la priveghiul dirigintei…

Şi să mă vadă numai pe mine? Adică eu-s pe post de fazan, nene Socrate? Hai, că nu-i bine!…

Taci, măi, nu fi prost! Lasă pe mine toate responsabilităţile…

Stăm cu toţii în jurul cadavrului. Noi pe scaune, lîngă masă, iar trupul dirigintei pe masă, acolo unde-l urcaseră eforturile reunite ale colectivului.

Tăcere generală, ca la un parastas de intelectuali. După ce amiralul, care avea oarecari vagi cunoştinţe de medicină, ca ofiţer de marină, o examinase sumar pe Moira, îngăduindu-şi nişte palpaţii obscene şi necorespunzătoare momentului, pusese un diagnostic definitiv:

Este cît se poate de moartă, dragii mei! Chiar foarte moartă!

Foarte bine!  exclam eu.  Dar ce facem acum? Anunţăm organele de miliţie, nu?

Socrate Cotoi mă cîntăreşte din priviri, apoi îmi comunică rezultatul cercetărilor sale:

Nu-mi dau seama cît eşti de greu la trup, dragă maestre, dar la cap pot să-ţi spun pe dinafară… Ce? Nu ţi-e bine? Să chemăm miliţia, şi să te aresteze pe loc, pentru omor reuşit?

Iarăşi mi se pare că Socrate e nebun de-a binelea.

Sigur că-i reuşit. Dar s-a îngrijit singură de moartea ei. Chiar şi-a prevăzut-o, ghicindu-şi în cafea!… Ce legătură am eu cu decesul dirigintei?

Ai, maestre, ai!  decide regizorul, privind îngîndurat la membrii echipei.  Cum să nu ai? Te-ai întrebat ce-a băut răposata mai înainte de a-şi da duhul?

Trăscău, ce să bea altceva. Trăscău şi cafea, preparată de mînuţele ei…

Şi dacă trăscăul era otrăvit? Nu de dumneata, ci de criminalul care se ascunde în dosul acţiunilor enigmatice ale dirigintei. Al cui era trăscăul? Al cui era, dragă maestre? Al dumitale! Ce zici de ipoteza asta? Îţi surîde?

Echipa cinematografiştilor, nespus de răbdătoare, aşteaptă de două minute să mă trezesc din disperarea în care mă prăbuşise logica regizorului Socrate. Îi simt cît îs de îngrijoraţi de situaţia mea. Vor să mă ajute, dar trebuie, mai înainte de toate, să-mi revin în fire.

Mă smulg dificultos din starea de prostraţie, inexplicabilă pentru un om de valoarea mea, şi privesc buimac la Socrate. Apoi declar:

Ce-i de făcut, domnule Cotoi? Ai vreo idee?

Regizorul nu mai zăboveşte cu răspunsul:

Avem, dragă domnule Conan. Nu am, ci avem. Noi, colectivul. Asta-i forţa noastră, faptul că lucrăm împreună, mîncăm împreună, împărţim împreună… Greutăţile şi necazurile, cred că se-nţelege de la sine, nu? Singura soluţie a problemei matale, la ora actuală, este s-o-ntinzi, s-o ştergi cît mai englezeşte posibil, mai ales că te şi cheamă ca pe răposatul Doyle… Şi n-ai nici un interes să te-ntîlneşti cu el…

Mă cutremur auzind tîmpenia emanată de Cotoi. I s-a ars vreun tranzistor? Trebuie să i-o spun, să nu-şi închipuie că-i zdravăn:

Domnule Socrate, e ceva dereglat în sistemul dumitale de-a reacţiona. Să-mi propui mie, reporter al revistei Fapta, să fug de răspundere, să fug din faţa miliţiei? Cum e cu putinţă?

Am impresia că, zguduit de enormitatea erorii sale, regizorul e gata să alunece pe gînduri. Da de unde! Ezitarea întrezărită se datorează altor pricini. Cel puţin aşa deduc din spusele sale:

Maestre, nu te pripi! Fii cuminte, fii atent! Cine ţi-a spus să fugi de tovarăşii de la miliţie! N-ai priceput că-ţi sugerez să te topeşti, să te dezintegrezi în spaţiu, doar pentru a elimina astfel posibilitatea de-a te afla în raza de distrugere a criminalului care i-a venit de hac complicei sale? Acum pricepi? Ţi-a căzut fisa?

Era ceva în raţionamentul lui Cotoi.

Şi de ce-ar fi lichidat-o pe dirigintă?

Asta e la mintea oricărui tîmpit, maestre! Erai pe punctul de-a zdrobi rezistenţa psihică a complicelui, nu mai avea nici un rost s-o păstreze în viaţă. Matale n-ai văzut nici un film cu Mannix? Chestia cu martorul! Ai? Ia gîndeşte puţin… dacă-i posibil!

M-ai convins, dragă Socrate! Dacă-mi îngădui să-ţi zic pe nume, ca unui frate ce-mi eşti! M-ai convins… E clar… Trebuie să fug, să dispar din sectorul Mila 41 pentru a căpăta posibilitatea de-a acţiona din afară împotriva criminalului. Da, da, e clar! Va fi nevoie să furnizez miliţiei toate dovezile, să-i înlesnesc capturarea ucigaşului… Ce facem însă cu diriginta?

Pesemne că Socrate a obosit, deoarece răspunsul mi-l oferă Optimus:

O luăm noi în păstrare, o punem la frigider, pînă rezolvi matale prinderea asasinului. N-ai observat ce congelator are în bucătărie? Frigero-lux, de 210 litri! Curent există, motorul merge liniştit, iar dumneata ai destulă vreme pentru a declanşa acţiunea de limpezire a problemei. Cu cît vei fi mai departe de Mila 41, şi cît mai mult, cu atît mai repede se vor lămuri lucrurile în privinţa acuzaţiei de asasinat ce planează asupra dumitale…

Echipa cineaştilor lucrează curat şi eficient. În mai puţin de cinci minute, madam Moira Ghergidap este gata împachetată, înfăşurată într-un covor. Sub îndrumarea căpitanului de port Romică,  cu experienţă în materie, fiindcă aşa obişnuiesc marinarii să-şi înmormînteze morţii pe vapoare,  coletul este depus în frigider, N-am sufletul să privesc la finalizarea operaţiei, adică închiderea uşii enormului aparat, aşa că rămîn de unul singur în living-room.

Cînd se întorc băieţii, ştergîndu-se pe mîini c-un prosop de bucătărie, de parcă ar fi umblat cu ceva murdar, îmi iau rămas bun de la toţi, mulţumindu-le din suflet. Apoi le strîng mîinile curate, şi uscate, pentru că duseseră la bun sfîrşit operaţia cu prosopul.

Călătoresc de unul singur prin beznă, strecurîndu-mă pe uliţele satului învăluit de întuneric. Mă îndrept îngîndurat spre locuinţa lui Stepan Cuşeai, să-mi fac bagajele şi să dispar în neant. Ca într-un film de atmosferă, cu suspense, semnat de meşterul Alfie Hitchcock.

Abia cînd ajung în odaia mea, în care trebuia să-mi scriu romanul atît de mult visat, abia atunci încep să depistez grave lacune în sistemul meu de gîndire investigatorică. Se nasc nişte întrebări dificile, dar tulburătoare în acelaşi timp. Simt nevoia să mă aşez pe pat, să cuget mai deconectat.

De ce n-am murit şi eu, decedînd în pace şi onor, atîta vreme cît am băut acelaşi trăscău ca şi diriginta? Ar fi trebuit să mă aflu acum lîngă Moira, în congelatorul Frigero-lux. N-am auzit să se fi descoperit, sau inventat, cel puţin în ultimul timp, otrăvuri cu posibilităţi de autoselectare a victimelor. Pe una o desfiinţezi de pe lumea asta, celeilalte îi mai îngădui să trăiască, barem un timp.

Iar în al doilea rînd, ce-i cu criminalul ăsta care ucide fără un motiv evident? În afară de asasinarea Moirei Ghergidap, pînă astăzi n-a dat nici un semn de viaţă. Socrate spunea că şi-a lichidat complicea, temîndu-se să nu vorbească. Dar la ce acţiune îi era complice? Despre asta nu mi-a crîcnit o vorbuliţă măcar, nici Cotoi şi nici Optimus Cotonog, care păreau să fie mai în temă decît ceilalţi membri ai echipei.

Ce mai calea-valea? E clar că-i ceva neclar la mijloc!

Deci să recapitulăm. Primo: Moira Ghergidap n-a murit otrăvită, aşa cum pretindea Socrate Cotoi. Secundo: care era mobilul urmărit de criminal?

Nu mai sînt apt să rezolv, pînă una-alta, şi celelalte probleme ce încep să se contureze, destul de tulbure, în creierul meu istovit. Deocamdată cred c-ar fi mai bine să trag un pui de somn. Deşi sînt nemîncat, mort de foame, renunţ la cina cea de taină. Mă las pe spate, culcîndu-mi capul pe perna dură, dar aspră. Parcă umblă cineva prin curte. Să umble! Nu mă mai interesează nimic. Să dorm, să uit de ziua asta de groază, să apuc dimineaţa zilei de mîine, să… să…

17) MAGISTRALA REZOLVARE A ENIGMEI! 
(DIN PĂCATE PARŢIALĂ…)

Dar nu mi-e dat să dorm. Frămîntat de gînduri obscure şi pureci, mă trezesc în plină noapte. Trebuie să cuget la parametrii tragediei ce mă înconjoară. Neapărat. Altminteri nu mai merit să mă numesc Al Conan Doi, şi încă detectiv amator de excepţie. Iar ca scriitor, fin investigator psihosocial, cu atît mai puţin.

Reflectez atît de concentrat, încît simt cum mi se umflă capul. E şi normal. Bîntuie prin el atîtea gînduri, încît e de mirare că mai au spaţiu vital. Şi atunci ia naştere această presiune craniană, dar care ajută la accelerarea raţionamentelor mele.

Peste două ceasuri de crîncenă activitate mentală, deşi sînt buimac de cap, consider că lucrurile-s perfect limpezi, lămurite definitiv. Concluziile la care am ajuns datorită eminentelor analize şi comparări a elementelor pe care le posed, ar fi următoarele.

Clanul Cotoi, amabila echipă a cineaştilor, este o bandă de escroci, de găinari puşi pe căpătuială, pe activităţi ilicite. Bine organizată, avînd în frunte un creier (Socrate, pe post de pseudoregizor), un responsabil cu transporturile (cascadorul auto-moto Gică Bendix-Telescop), un merceolog care se ocupă cu studiul mărfurilor (directorul de producţie Optimus Cotonog), un specialist în probleme de navigaţie (căpitanul Romică Pîrvuică, fost comandant al flotei de pe lacul Snagov) şi un responsabil cu organizarea distribuirii produselor (falsul asistent de regie Grigulea Pîşu).

Amintindu-mi de ideile lor despre perfecţionarea comerţului estival, pe litoral şi în Deltă, mai ales cu posesorii de valută, îmi vine să-mi trag palme. Cum de nu mi-am dat de-atunci seama cu cine am de-a face? Tot aşa cum ar fi trebuit să-mi trezească atenţia şi insistentele lor interogatorii, referitoare la activitatea mea în limitele teritoriului Milei 41.

În al doilea rînd, mi se impune concluzia că ucigaşii Moirei nu pot fi decît tot ei. Îi deranja legătura mea cu responsabila oficiului poştal. Îi deranja cantitatea de corespondenţă, depăşind normalul, pe care-o primeam şi-o expediam. Dacă trimiteam (în imaginaţia lor maladivă şi în permanentă alertă) informaţii revistei Fapta, utile pentru redactarea unui senzaţional reportaj despre bişniţarii din Deltă? Singura soluţie, pentru reuşita operaţiei lor de mare anvergură, era scoaterea din circuit, cel puţin pentru un timp, a oficiului poştal. Prin lichidarea fizică a dirigintei, se dezorganiza activitatea telecomunicaţiilor, bandiţii făceau rost de-un răgaz oarecare, dar suficient pentru obţinerea primelor bancnote de valută. Sau, cine mai ştie, poate intenţionau să-şi strecoare un om de-al lor, pe postul de diriginte…

Punîndu-mi în cîrcă asasinarea Moirei Ghergidap, echipa urmărea şi desfiinţarea mea. Iar cînd mi-au propus, sub masca prieteniei, o mînă de ajutor, sfătuindu-mă să dispar din raza lor de activitate, clanul Cotoi ar fi obţinut o dublă victorie.

Este cazul să nu mai zăbovesc. Trebuie să trec la acţiune. Neapărat se cere anunţarea organelor de miliţie specializate. Avem de-a face cu-o bandă de bişniţari criminali, extrem de periculoasă, în stare să pricinuiască grave perturbaţii în viaţa oamenilor Deltei.

Din cele ce cunosc de la Stepan Cuşeai, postul cel mai la îndemînă se află la Mila 47, o localitate aşezată pe acelaşi canal al Dunării-Vechi, ca şi Mila 41. Deci va fi nevoie să navighez. În nici un caz însă cu lotca. Nu pentru că m-aş duce la fund, aşa cum mai păţisem, ci din pricina vitezei de deplasare insuficiente.

Se impune mobilizarea localnicilor. A celor de bună credinţă. Primul la care mă gîndesc, în aceste momente decisive, este Hristu Ferşampanos. Deşi originea lui socială ar putea da naştere la interpretări, faptul că se pierde în negura timpurilor mă linişteşte copios.

În timp ce păşesc tiptil, strecurîndu-mă pe lîngă gard, în direcţia domiciliului lui Hristu, consider că-i nevoie să manifest precauţii excesive. În aceeaşi ogradă se află şi criminalii. Dacă mă prind, s-a zis cu mine. Mă lichidează întocmai ca pe biata şi caraghioasa dirigintă. Dar cum au omorît-o pe Moira? Iată o chestiune care mi-a scăpat. În nici un caz cu otravă picurată în trăscău. Dar cum altfel? N-am timp să reflectez mai adînc, aşa că amîn problema pentru vremuri mai calme.

În locuinţa megieşului meu, în pofida orei (3.45, după Omega mea) disting lumină. Bat încetişor la geam.

Care eşti acolo?  se aude din interior.  Arată-te la geam.

Dar nu recunosc glasul lui Ferşampanos. Mă supun indicaţiei. Peste o clipă aud uşa deschizîndu-se.

Intră, domnu Conan. Ce-i cu matale la ceasul ăsta, că încă nu s-a crăpat de ziuă?  mă chestionează întemeiat Hristu. Căci el era.

Cînd pătrund în odaie, rămîn literalmente cu gura căscată. La lumina becului spînzurat de tavan, fără abajur, în jurul unei măsuţe se află Veselina Mămăligan, babalîcul de Manasie Ofiţeru, Aftandil şi cumătrul Silică Ţoropoc. Stacanele stau pline, înaintea fiecăruia, iar lichidul din interior mi se pare tare cunoscut. Cărţălăul locului…

După ce termin povestea de groază a evenimentelor de-aseară, e rîndul lor să rămînă cu gura căscată. Veselina se închină cu-o frecvenţă de trei cruci pe secundă. Manasie Ofiţeru şi Aftandil se uită unul la altul semnificativ, de parcă s-ar fi aşteptat la cele întîmplate. Iar Hristu Ferşampanos îi porunceşte lui Silică:

Fugi Ţoropoace la brigadă, şi întoarce-te cu şalupa! În tine-i toată nădejdea.

Excelentă iniţiativă. Cu şalupa se poate ajunge la Mila 47 în cel mult două ore. Silică se topeşte din decor, ţîşnind pe uşă ca din puşcă.

Dar de ce nu l-ai expediat direct la post?  îl întreb pe Hristu.

Dar ce crezi matale, domnu maestrule, crezi că mai poate povesti, aşa cum ne-ai povestit matale nouă? Nici n-or să-l creadă ăia de la miliţie. Aici e nevoie de-un om înşcolat, cu darul vorbirii. Tălică eşti şi ziarist, trebuie să te cunoască tovarăşii… Aşa că pleci singur cu şalupa. Te ţine, deşi e cam hărtănită de vreme! Noi trebuie să rămînem aici, de pază, să nu prindă de veste bandiţii şi s-o roiască…

Şi cine-o să mîne şalupa? Că eu n-am condus în viaţa mea decît Fiat-ui meu 600 D. Şi numai pe uscat…

Păi şi şalupa asta-i tot un soi de automobil, dar pe apă… Motor are, merge cu benzină, are şi volan… Altceva ce-ţi mai trebuie, domnule Conan, zău aşa? În cîteva clipe ai şi învăţat s-o mîni. Că nici Silică nu se prea pricepe…

Îngrijoraţi, aşteptăm sosirea şalupei. Pentru destindere, decid să încropesc niţică discuţie pe marginea prezenţei lor, la această oră, în odăiţa sirelui de la Fère y Champenôise.

Şi ce puneaţi la cale, fraţilor? Sau vă ţineţi de beţie pînă-n zorii zilei, ca să nu vă plictisiţi?

Hristu dă din colţ în colţ. Ezită să-mi răspundă. Noroc că preia iniţiativa Manasie Ofiţeru:

Păi organizăm nunta…

Iarăşi nuntă?  mă-ngrozesc eu.  A cui?

Aftandil chicoteşte pe sub mustaţa pe care n-o posedă, şi mă lămureşte oarecum temător, privind speriat la Veselina:

Îl însurăm pe cumătru Hristu! I-a venit şi lui vremea, c-altminteri se şiştăveşte de tot, se face ca o smochină. I-o dăm pe Veselina de nevastă. Muiere bună la tăvăleală, muncitoare, frumoasă, voinică, tare ca piatra, iute ca săgeata. Dacă nu mai zăbovesc, au vreme să toarne şi nişte copii, barem atîţia cîţi s-ajungă pentru o echipă de caiac-canoe!

Veselina Mămăligan roşeşte ca o tomată de toamnă, şi-i dă peste buze, uşurel, guralivului:

Să-ţi fie ruşine, cumetre Vizirule, numai la măscări te gîndeşti…

Iarăşi o să am bairam lîngă oaza mea de creaţie? Ar fi o grozăvie. Aşa că mă interesez din vreme:

Şi unde-aveţi de gînd să faceţi nunta? Aici, în bătătură, la nenea Hristu?

N-am ce-mi trebuie, domnu Conan, la mine nu-i cu putinţă. O facem la naşu…

Slavă Domnului, gîndesc eu în sinea mea. De nunta asta am scăpat.

De altfel am şi aranjat cu naşu, adineauri a plecat de-aici! Cam pulbere, dar se mai sprijinea pe picioare. Nu mai ţine la băutură…

De-afară se-aude zgomot de motor. Nu-i bîrîitul microbuzului, deoarece îi cunosc tonalitatea. Precis că-i şalupa, adusă de Silică Ţoropoc. Aşteptăm înfriguraţi apariţia brigadierului. Pe neaşteptate, aşa din senin, pesemne din pricina tensiunii, îl întreb pe Ferşampanos:

Barem ţi-ai găsit un naş mai acătării?

Nici nu mi-aş fi putut dori mai bun!

Îl cunosc?

Te ţii de glume, domnu maestrule! Păi cum să nu: e diadea Stepan.

Cuşeai?  întreb cu glas disperat, înfricoşat, sperînd să fie alt Stepan, că-n Mila 41 colcăie localnicii cu acest nume…

Întocmai! Cel mai bun prieten al meu…

Dumnezeule! De data asta va trebui să dănţuiesc rock cu cumătra Veselina Mămăligan de la Fère y Champenôise…

Sică Ţoropoc apare tocmai la vreme, pentru a mă elibera de gîndurile negre ce începuseră să-mi invadeze urgisitul meu creier.

Şalupa-i gata de drum! Să mergem!

Înşiruiţi în monom indian, păşim în vîrful picioarelor, nu cumva să trezim atenţia bandiţilor din clanul organizat de Cotoi, dar şi Socrate.

La debarcaderul personal al lui nenea Hristu, legată c-o funie căreia marinarii îi zic parîmă (şi nu ştiu care-i deosebirea) se leagănă vag şalupa brigăzii lui Silică. Mă mir că mai există şi şalupe de dimensiuni mini. Pentru mine, şalupa trebuie să descindă din neamul şlepurilor, sau ceva în genul ăsta. Dar întrucît sînt afon în materie de ambarcaţiuni, mă mulţumesc şi cu barca furnizată de Ţoropoc. Motor să aibă, că restul nu mai contează.

Manasie Ofiţeru, la propunerea colectivului, mă instrumentează rapid, demonstrîndu-mi cum se porneşte acest vapor miniatural. Pricep uimitor de repede şi, deoarece timpul ne presează, îl invit să părăsească nava. Începe să se crape de ziuă. Fac semn cu mîna celor de pe scîndurile debarcaderului, trec la volan şi răsucesc cheia de contact.

Bun motor! Porneşte la sfert. Şi face un zgomot infernal, de parcă ar fi tractor.

Rămîneţi cu bine, dragii mei! Fiţi atenţi! Ştiţi ce-aveţi de făcut.

Înşfac schimbătorul de viteze. Abia acum mi-amintesc că Manasie Ofiţeru a uitat să-mi indice poziţiile vitezelor. Slobozesc pedala ambreiajului.

Şalupa zvîcneşte fantastic, aproape săltîndu-se din apă.

Însă de-a-ndăratelea.

Loveşte zdravăn fragila construcţie a debarcaderului, se-aude un pîrîit sinistru, după care zăresc prăbuşindu-se în apă şi scîndurile, dar şi asistenţa.

Ştiind că apa-i joasă, nu mai zăbovesc. Schimb imediat poziţia manetei, trecînd din marşarierul care provocase catastrofa direct într-a doua. Motorul se cam bîţîie niţel, dar îşi ia vînt şi mă poartă acum, în cea mai mare viteză, spre necunoscut. Adică spre Mila 47. Care trebuie să se afle undeva înaintea mea, la două ceasuri de navigaţie normală. Cel puţin aşa mă lămurise şi mă asigurase Silică.

18) BĂTĂLIA NAVALĂ DIN LARGUL 
MILEI 41

Barca pe valuri saltă uşor, inima-mi bate plină de dor…  cînt eu, cuprins de-o criză de nervi, mai mult decît evidentă. Căci altminteri nu-mi pot explica pornirea de-a-mi pune la grea încercare corzile vocale, insuficient dotate pentru asemenea performante. Sînt un mare şi insaţiabil amator de muzică. Simfonică, lejeră şi populară. Şi am un magnetofon Sonet Duo B, şi-un picup, şi discotecă. Peste 900 de plăci microsillon. Numai voce n-am.

Dacă mă încumet să ofer acest recital, e numai datorită faptului că sînt disperat, singur în largul apelor Dunării-Vechi, pe-o şalupă care înaintează sigur şi ferm, dar într-o direcţie pe care n-o pot stabili. Nu pentru că n-aş avea sextant, busolă şi alte instrumente de navigaţie, pe care tot n-aş şti cum să le folosesc, ci pentru că n-am mai fost în viaţa mea pe-o ambarcaţie (şi cu motor!) la o asemenea distanţă de maluri.

Coastele Dunării-Vechi, peisajul Milei 41 au pierit de mult din faţa privirii mele. Soarele întreprinde un lob amplu pe bolta cerului, liftat de tenismanul acela care se ocupă cu problemele cosmice. Razele, deja fierbinţi, mă bat direct în scăfîrlia capului, făcînd să-mi fiarbă neuronii.

Şi chestiunea care se pune acum, la modul cel mai arzător, este încotro merg: înainte, la stînga, la dreapta sau înapoi.

Fără repere, degeaba m-aş apuca să învîrtesc volanul, că tot n-aş şti încotro să îndrept botul minişalupei. Cum s-ar zice în limbaj marinăresc, plutesc de fapt în derivă. La voia sorţii. Sau cum spunea răposata Moira Ghergidap: ad-libidum…

De vreo cîteva momente, motorul dă semne de oboseală. S-a încins. Radiatorul sforăie ca un samovar de Tula, fîsîind pe la toate încheieturile sale mîncate de rugină şi de sărurile apelor fluviului. Caut pretutindeni, răscolind şi scormonind prin toate ungherele şalupei. Dar nu găsesc nici un recipient, nici o canistră care să conţină apă pentru alimentarea radiatorului. Barem de-aş da peste nişte apă simplă, nerafinată…

Motorul se opreşte. Mai tuşeşte de vreo două sau trei ori, sec, de parcă ar avea o sănătoasă bronşită tabagică. Închid contactul. Privesc deznădăjduit în jurul meu. Undele canalului clipocesc neliniştite şi ele.

Şalupa porneşte de la sine, lăsîndu-se pradă curentului. Ca totdeauna în momentele de cumpănă, nasc o idee genială. Fac apel la apa pe care plutim, asta-i soluţia. Mai ales că se află în cantităţi incalculabile.

Peste cîteva clipe, după ce-mi sare din mînă buşonul radiatorului gata să explodeze, torn o găleată de apă tulbure (conform cîntecului bine cunoscut: Dunăre, Dunăre…). Dintr-o dată se aude un pocnet, ca şi cum ar fi plesnit tuturiga unei plite de gătit. Mă rog, se mai întîmplă să apară, din cînd în cînd, la motoarele senile, şi-asemenea zgomote fără semnificaţie. În loc de buşon, recurg la un şomoiog de cîlţi uleioşi. Fac contactul. Moto-rul porneşte. La un sfert şi ceva.

Iarăşi navigăm, eu şi şalupa. Însă motorul nu mai are tirajul din trecutul apropiat. Mai mult de-atît, parcă gîlgîie pe undeva. Aşa-s vechiturile, astmatice şi neajutorate. Principalul este că (încă) merge.

Cît mă îndeletnicisem cu rezolvarea problemelor tehnice, nici nu observasem că şalupa se apropiase de-un mal.

Ciudat, mi se pare familiar, Profilul caselor seamănă nespus cu cel al locuinţelor de care mă despărţeam acum un ceas. Uite şi ograda lui Hristu, iat-o şi pe cea a lui diadea Stepan Cuşeai.

Ceea ce mă determină, şi încă rapid, să sucesc volanul şalupei, este apariţia microbuzului la debarcaderul pe jumătate demolat. Îl recunosc de la distanţă. Cvintetul escrocilor se învîrte aferat în jurul maşinii. Unul din ei se urcă în vehicul şi semnalizează cu faza mare. Întrucît farurile sînt îndreptate spre mine, deduc că mi se adresează mie.

Accelerez, bag gaz şi virez în forcing spre larg. Oriunde m-aş îndrepta, numai în mîinile lor să nu cad.

Vau! Vau! Vau!  claxonează vreo cîteva minute în şir microbuzul.

Proptesc piciorul pe pedala acceleratorului, împingînd-o pînă la refuz, gata să desfund podeaua. Motorul şalupei rage, gîlgîie, huruie, chiar şi vîjîie. Dar nu vrea să tragă mai tare.

Privesc îndărăt. Totuşi mă îndepărtez.

Numai că nebunii se urcă în microbuz, continuînd să semnalizeze optic şi audio.

Zîmbesc pe sub mustaţă şi le transmit telepatic, altminteri neexistînd posibilităţi: Adios muchachos! El fugitivo o-ntinde pe apă, iar voi n-aveţi decît să vă întindeţi rufele la uscat, dacă vi s-au umezit cumva, undeva! Pa şi pussy

Numai la asta nu mă aşteptam. Microbuzul demarează în trombă, scoţînd fum şi praf, şi se năpusteşte de-a dreptul în apele Dunării-Vechi. La urma urmei, dacă stau şi gîndesc mai adînc, sinuciderea era unica soluţie pe care o mai aveau la dispoziţie.

Scufundarea decurge cam lent. De fapt nici nu se scufundă. Dimpotrivă, diabolicul microbuz pluteşte; nu numai că pluteşte dar şi navighează. Cu toate pînzele sus! Dacă aşa se pot numi batistele pe care mi le flutură bandiţii la ferestrele vehiculului.

Bestiile! Prevăzuseră totul. Microbuzul era un automobil-amfibie. Abia acum îmi explic prezenţa insolită a motorului out-bord, acel Evinrude costisitor, care, de fapt, era destinat a fi montat la spatele maşinii, pentru a furniza energia necesară propulsiei prin apă.

De data asta sînt absolut pomicol!

N-am decît o singură soluţie. Să mă refugiez pe promontoriul unde fusesem cu Stepan Cuşeai. Acolo abandonez şalupa, şi mă pitesc în stuf. Şi aştept desfăşurarea evenimentelor. Căci trebuie să-mi vină în ajutor bunii mei prieteni rămaşi în bătătura lui Hristu.

Virez cu 90 de grade, îndreptînd botul şalupei spre încîlceala gîrliţelor unde se presupunea a fi promontoriul.

Microbuzul virează şi el, clăbucind apa la pupa, ca o maşină de spălat rufe, Alba-lux. 3. Numai că vehiculul amfibie se apropie vertiginos, în vreme ce şalupa mea dă semne de abandon prematur. E ceva cu motorul. Nu ştiu ce, dar gîlgîie din ce în ce mai bizar.

Satanicul microbuz-amfibie se află la vreo zece metri. În spatele meu. Promontoriul în schimb la vreo cincizeci de metri. Înaintea mea. Nu-i bine! Dar n-am ce face. Asta-i şalupa, cu ea defilăm!

La fereastra portierei din stînga apare chipul boss-ului Socrate. Îmi face semn cu mîna şi răcneşte sonor:

Conan, (băiete, astîmpără-te! Întoarce-te acasă, să stăm de vorbă!

Nu vorbesc cu ucigaşii!  le răspund de la bordul şalupei.

Noi da! urlă Cotoi.

Dispare de la geam, pentru a dezlănţui şi mai zdravăn dihania aia de Evinrude. Microbuzul năvăleşte de-a dreptul asupra şalupei. Bănuiesc ce intenţionează. Să mă scufunde, cu şalupă cu tot.

Modific strategic poziţia ambarcaţiunii mele, pentru a ieşi în întîmpinare cu tribordul.

Impactul dintre microbuz şi şalupă, răsunînd a fiare vechi, e ceva de groază. Şalupa se înclină apreciabil cu babordul, pînă la nivelul apei, apoi se răstoarnă lent. Microbuzul, în schimb, se alege cu farurile sparte,  pesemne din pricina, şocului,  şi cu aripa armonică.

Personal îmi recapăt echilibrul surprinzător de rapid, fapt care-mi îngăduie să înşfac găleata şi s-o zvîrl în parbrizul bandiţilor, lansînd un strigăt de victorie:

Conan nu abandonează niciodată! Conan îşi asumă riscul! Chiorilor, să văd acum cum navigaţi fără vizibilitate! Mare minune dacă scăpaţi neamendaţi de organele circulaţiei rutiere!

Nenorocitule!  mă insultă surprins, dar suportabil, apoplecticul Optimus Cotonog, ivindu-se la fereastra din dreapta-faţă.

Opreşte-te! Degeaba te străduieşti, n-ai să reuşeşti mare brînză. Crezi că n-avem parbriz de rezervă? Ai să rîzi! Avem! Mai bine treci pe maşina noastră, şi vino cu noi să ne-nţelegem. Hambarul ne-aşteaptă!

Cît stau s-ascult tirada hipertensivului, Cotoi profită de neatenţia mea şi dă în marşarier. Microbuzul se îndepărtează la vreo cinci metri, după care porneşte iarăşi asupra şalupei.

Pentru a evita o nouă coliziune, procedez aşijderea. Dau şi eu în marşarier, fără să mai zăbovesc. Dar şi fără să privesc ce-i în spatele meu. Microbuzul-amfibie, neprevăzînd inteligenta mea manevră, nu mai izbuteşte să lovească minuscula ambarcaţiune. Trece pe lîngă şalupă, la vreo cîţiva centimetri.

Încîntat de succes, ţip în gura mare:

Sîc, cretinilor, sîc! Nu m-aţi nimerit!

În clipa cînd rostesc ultima silabă, un teribil şoc mă prăbuşeşte la podea. Şalupa se imobilizează, tremurînd din toată tăblăraia. Motorul se opreşte brusc, continuînd însă să gîlgîie. Radiatorul fierbe în forcing, zvîrlind şuvoaie de aburi.

Năucit de căzătură, izbutesc totuşi să mă adun de jos. Examinez imediat şalupa, aruncîndu-i o privire disperată, dar atotcuprinzătoare. Ambarcaţiunea zace într-o rînă, împotmolită pe un banc de nisip. Apreciind just situaţia, îmi propun singur, neavînd cu cine discuta în contradictoriu, abandonarea navei.

Microbuzul-amfibie, în ciuda parbrizului făcut ţăndări, porneşte să atace din nou. Acum se năpusteşte iarăşi asupra şalupei. Tardiv. Nu mai are ce-i face.

Socrate Cotoi, la volan, conduce cu capul scos pe fereastra portierei. Deşi îmi creşte tensiunea arterială cînd îi văd mutra prefăcută, îmi extrag batista din buzunar şi încep s-o flutur în semn de S.O.S. …

Îmi dau seama însă că nu-mi pricep gestul. Ce-i drept, nici batista nu mai e atît de albă. Atunci recurg la noi performanţe vocale:

Ahoe! Ahoe! Opriţi, asasinilor! Şalupa s-a împotmolit, a eşuat!… Mă predau… Transbordaţi-mă pe microbuz, să stăm de vorbă!…

Încărcarea mea la bordul amfibiei se petrece cu destule dificultăţi şi peripeţii. Pîşu şi Romică asudă copios, ajutaţi ineficient de Optimus, să mă treacă prin portiera de la spatele vehiculului. Gică Bendix-Telescop îmi ţine picioarele, pentru a nu mi le toca elicea Evinrude-ului.

La capătul puterilor, gata să leşin, mai reuşesc să îngăim:

Daţi-mi ceva de mîncare, că mor! Dar acu!

În timp ce mastichez un sandviş costeliv, insipid şi inodor, privesc la cvintetul bandiţilor. Dînşii aşijderea, mirîndu-se de capacitatea mea de recuperare. Căci, la terminarea operaţiei, simt iarăşi c-am şapte vieţi în pieptu-mi de aramă eloxată.

Fiind pentru prima oară invitat în interiorul maşinii, profit de ocazie şi-i examinez uluit amenajările. Au tot ce le trebuie. Şi paturi, şi laviţe laterale, şi măsuţă, şi aragaz.

Îţi place, maestrule?  se umflă în pene Telescop.  Băiatul a construit totul. Motor de Trabant, de la casare, caroserie de Mercedes, de la fiare vechi, celelalte chestii de la o rulotă accidentată şi abandonată, iar capul inteligent, mîna de lucru şi multele invenţii, de la nenea Gică Bendix-Telescop, admiratorul matale. Numai din ciocan şi sudură, domnule scriitor. Ca să vezi de ce-i capabil un talent mecanic! Şi n-ai văzut încă anexele, cuşeta de lux, rezervată şefului expediţiei…

Lăudăroşenia auto-moto-cascadorului începe să mă preseze pe nervi.

Nu vreau să văd nimic. Sînt prizonierul vostru! mă răstesc eu, ridicîndu-mi mîinile.  Legaţi-mă!

De ce, Conan băiete?  se interesează Socrate.  Nu mai avem nimic de haleală, aşa că stai liniştit…

Liniştit, printre ucigaşi?

Noi sîntem ucigaşii? Pe cine-am omorît?  continuă cinic Cotoi.

Cine-a ajutat-o să moară, înainte de vreme, pe dirigintă? Eu? Parcă aşa aţi vrut să mă convingeţi, nu? Cînd ştiaţi foarte bine că voi îi veniserăţi de hac… N-a ţinut figura cu trăscăul otrăvit… Nu băusem şi eu din el? De ce n-am decedat?

Socrate îşi scarpină preocupat favoriţii flocănoşi, apoi declară:

N-am omorît pe nimeni, Conan băiete! Diriginta trăieşte…

Ha! Ha! Mă faci să rîd! Aş vrea s-o văd şi pe-asta!  rînjesc eu.

Regizorul (fals) priveşte deconcertat la colectivul de asasini, evident pus în încurcătură de propunerea mea. Întorcîndu-se cu faţa spre colţul din fund al microbuzului, acolo unde se distingea uşiţa cuşetei de lux, strigă sonor:

Moira, Moira, maică dragă, ieşi din ascunzătoare! Hai să-ţi admiri idolul.

Diriginta, în carne şi oase, se strecoară mlădie (dificultos totuşi) şi se aşază lîngă amiralul Pîrvuică.

Bonjur bun, domnu Conan! Ce caşti ochii ăia la mine, ca un boulean debil şi arierat mintal? Eu mi-s! Trăiesc! Şi încă bine!

N-am crezut niciodată în strigoi, fantome, năluci sau alte bancuri dintr-astea. Dar în clipa asta îmi vine să trec, cu arme şi bagaje, la misticism.

Socrate mă bate pe umăr, condescendent:

Conan băiete, fii cuminte şi nu te pierde cu firea! Cum era să ucidem găina noastră cu ouă de aur? Hai, că eşti naiv, dacă nu prostuţ! Moira, dacă reuşim operaţia Caviar, va fi soţia mea! Că n-oi fi cumva gelos?

19) CÎNTA LA PRORA UN CLAXON…

Hăbăuc de cap, din pricina incredibilei apariţii, simt cum mă ia cu leşin. Demolat, şi pe dinăuntru şi pe dinafară, caut disperat ceva de băut.

Să-ţi dau un pahar de apă, domnu Conan?  se interesează Moira, cuprinsă subit de un acces samaritenist.

Orice, numai apă să nu fie!  răspund eu gîfîind, sugrumat de necaz.  Mi-e rău. Mă lasă inima!

Diriginta se repede la cuşeta de lux. Peste cinci secunde se-ntoarce cu-o sticlă multicoloră.

Te-ajută un whisky?

Ba bine că nu! Chiar se recomandă! E-un tonicardiac excelent.

Echipa prezumaţilor asasini asistă curioasă la readucerea mea la viaţă. După al doilea păhărel simt că renasc, Moira Ghergidap, probabil şi dînsa slăbită de emoţii, bea în schimb patru.

Grigulea Pîşu, după ce obţine asentimentul lui Socrate, transmite dirigintei:

Puică mică, noi trecem pe şalupă, poate o punem pe linia de plutire. Gică zice că nu-i cine ştie ce problemă.

Rămîi singură cu maestrul. Fii atentă, să n-aibă cumva vreo iniţiativă; dacă mişcă, otînjeşte-l în cap cu asta!  şi-i întinde o pompă de automobil, dacă nu chiar de camion, atît mi se pare de uriaşă.

Socrate, pe cînd cobora pe portiera din stînga, direct pe bordul şalupei alăturate şi eşuate, îşi întoarce privirea spre mine şi-mi comunică:

Discutăm mai tîrziu, Conan băiete! Că avem ce!

Am senzaţia că Moira Ghergidap nu se prea simte la îndemînă. Intimidată, fie de prezenţa mea, fie de insolitul situaţiei, se adapă insistent la gîtul sticlei de Johnnie Walker. La ora actuală, nivelul lichidului atinge cota de alarmă, apropiindu-se spectaculos de fund. Văzîndu-mă că privesc îngrijorat la flacon, diriginta mă linişteşte:

Stai blînd, domnu Conan, că mai au băieţii. Aşa trăscău mai zic şi eu. Vrei o doză de cardioton, sau cum l-ai botezat, că n-am reţinut, tonocord, tonicardan?…

Aş refuza din partea unei agente de-a bandiţilor, dar nu-mi îngăduie starea inimii. Toarnă-mi şi mie! Un deget, nu mai mult…

Diriginta se întristează vizibil. Cînd execută operaţia de transvazare, îi tremură mîna.

De ce mă jigneşti, maestre, doar te-am apreciat! Ce-i aia agentă? Oare eu n-am dreptul la viaţă? Să posed un bărbat cu maşină şi plin de marafeţi? Toată viaţa, pînă la pensie, şi poate şi după aceea, să beau numai trăscău? Să n-am şi eu parte de un strop de whisky, de-un astrahan sintetic, de-o mobilă modernă, cu tapiţerie elastică?… Să mor în Delta asta nenorocită, cînd aş putea lenevi în alte Delte, mai occidentale… O vară de-aş trăi vertiginos, ca-n filme, ajutîndu-l pe Socrate la marea lui lovitură, o vară, numai atît, şi-aş fi om făcut! N-am vorbit convingător? Ce te uiţi bolînd la mine?…

Cred că-i cazul să declanşez acţiunea de propagandă:

Eşti chiar sigură că banditul ăsta de Cotoi te va lua de nevastă? De unde ştii că nu-ţi va face vînt, odată terminată operaţiunea Caviar? Eşti încă tînără, Moira dragă. Ai viaţa în faţă! De ce să te legi de-un om sortit puşcăriei?

Diriginta violează şi-a doua sticlă de whisky. Mă priveşte ciudat, cîntărind cuvintele mele, apoi bea direct din recipient. Aproape cinci degete de trăscău englezesc.

Draga mea, eşti o copilă nevinovată şi bună!  îmi continui eu munca de prelucrare psihologică.  Hoţii ăştia nu vor decît să te-amăgească. Ascultă ce-ţi propun eu: răpim microbuzul şi fugim direct la cel mai apropiat post de miliţie. Dezvăluim manevrele găinarilor, ajutăm la prinderea lor, apoi mai primim şi mulţumiri oficiale…

Diriginta începe să se clatine. Ori din pricina excesului de alcool, ori pentru că-şi pierde încrederea în escroci. Mai soarbe o duşcă de whisky, de astă dată numai patru degete, după care mă întreabă cu glas împleticit şi interesat:

Numai mulţumiri?…

Plus recompensa, pe care o oferă de obicei miliţia economică, 10℅ din valoarea pagubelor!

10℅? Cît o fi asta?

Moira ar vrea să găsească un răspuns în sticlă, dar aceasta îi alunecă din mînă, prăbuşindu-se pe banchetă. Bine că nu s-a spart. Poate va mai fi nevoie de ea. Deocamdată, fără să mai zăbovească, diriginta se tolăneşte şi dînsa lîngă Johnnie Walker. Peste o clipă sforăie lin, ca o mîţă lenevoasă.

Gata. Purced la acţiune. Privesc, prin parbriz, la şalupă. Băieţii sînt, probabil, în măruntaiele ambarcaţiunii, străduindu-se s-o readucă la linia de plutire. Asta-i o supoziţie, deoarece prin parbriz nu se vede nimic. E spart. Şi încă bine, arătînd ca un geam boit cu lapte bătut. Perfect opac. Atunci mă reped la fereastra din stînga. Vizibilitate la cinci sute de metri. Bandiţii nu-s pe punte. Minunat.

Închid repede toate portierele, coborînd siguranţele. Nu poate intra nimeni din afară. Smulg covoarele de cauciuc care acoperă podeaua microbuzului. Dopurile de scurgere a apei din condens ies la vedere. Cinci la număr. Le extrag, destul de anevoios. Am reuşit. Apa porneşte să pătrundă în maşină. Lent, dar sigur. Succes deplin! În mai puţin de două ceasuri îi las pe bandiţi fără mijloc de locomoţie. Microbuzul se va scufunda, fără nici o îndoială.

Să-i văd ce-o să mai uneltească lipsiţi de tehnica auto-moto-acvatransporturilor!

Clipocitul apei ce-mi udă încălţările, deocamdată nesatisfăcător, mă trezeşte la realitate. Cum de-am uitat o chestie atît de esenţială? Nu-s şi eu în microbuz? Ce-am rezolvat dacă am să mă duc şi eu la fund, odată cu amfibia? O să mai am şi diriginta pe conştiinţă! Şi nu mă încîntă, cîtuşi de puţin, să mor înecat, cu Moira lîngă mine. Cine ştie, cum se va interpreta!

Vorba lui Tulli Pompadur: Domle, nenorocire mare! Mi-am tăiat singur cracul de sub picioare!

Dau să deschid portiera din stînga. E blocată. Definitiv. Nu răspunde nici cea din dreapta. Nici celelalte. Sistemul de siguranţă funcţionează perfect. Nu se poate deschide decît numai din afară. Cu ajutorul cheilor. Or cheile sînt toate la bordul maşinii. Le şi văd. Dar nu pot fi utilizate. Ca să mă folosesc de ele, ar trebui să mă aflu în exteriorul microbuzului. Şi spre adîncul meu regret, nu sînt. Şi nici nu pot ieşi!

Dacă va corespunde calculul meu, referitor la durata scufundării microbuzului, mai am 90 de minute de viaţă. Cam puţin, dar n-am ce-i face! Asta-i viaţă?…

Aşa după cum am mai afirmat, totdeauna în momentele grele eman idei ce pot fi considerate geniale, fără exagerare.

Dacă nu pot ieşi din maşină, am totuşi posibilitatea de-a comunica în exterior. De tînăr m-am îndeletnicit cu radio-amatorismul. Am studiat şi transmisiunea în alfabetul Morse. Nu cunosc chiar toate literele, dar un S.O.S. mai ştiu cum se semnalizează. Asta-i soluţia, asta-i salvarea!

Claxonul microbuzului funcţionează excelent. Vau! Vau! Vau! muge ca un bivol. Cred că se aude şi pînă la Tulcea.

Peste cel mult o jumătate de ceas, voi primi ajutoare. Prietenii îmi sînt la o distanţă de maximum un kilometru. Acuma mă aud. Esenţial însă ar fi să cunoască şi dumnealor alfabetul Morse. Chiar foarte esenţial!…

20) NAUFRAGIO CANTABILE, MA NON TROPO!

Dacă stau şi mă gîndesc mai bine, aş fi procedat mult mai inteligent renunţînd la sabordarea microbuzului. N-aş mai fi fost nevoit să aştept, aşa cum fac acum, sosirea unor aleatorii ajutoare. Trebuia să pornesc motorul, de vreme ce cheile erau la bordul maşinii, şi să cîrmesc amfibia către cel mai apropiat mal, adică spre diadea Cuşeai sau Hristu Ferşampanos. Dar numai cine nu munceşte nu greşeşte. În clipa de faţă-i tardiv să revin asupra deciziei iniţiale. Mai întîi, pentru că dopurile de etanşare nu mai pot fi introduse în lăcaşurile lor decît cu-o unealtă specială. Iar în al doilea rînd, din pricina echipei escrocilor.

Alertaţi de claxonul microbuzului, cei cinci cretini magnifici năvălesc pe puntea minişalupei. Cîteva clipe rămîn interzişi, după care boss-ul se repede la fereastra portierei, de unde-l privesc amuzat. Cînd mă identifică, îi vine să-şi smulgă favoriţii. Cel puţin aşa apreciez grimasele pe care le execută muşchii feţei sale, scăpaţi de sub controlul nervilor. Se aştepta s-o zărească pe Moira.

Intrigaţi de atitudinea lui Socrate, care zăboveşte cam mult, paralizat în faţa incredibilei năluciri, restul echipei se apropie de el. Cotoi le arată personalitatea mea. Moment de vizibilă derută. Apoi Grigulea Pîşu, dîndu-l la o parte pe boss, oferă un foarte microrecital:

Ieşi afară, maestre, că te mănînc! Ai înnebunit? Unde-i Moira? Deschide, auzi?

Aud, dar nu cine ştie ce. Acompaniamentul claxonului depăşeşte posibilităţile vocale ale solistului.

Întărîtat de imbecilele ameninţări ale măgădanului asistent de regie, încep să claxonez într-un ritm din ce în ce mai accelerat. Stimulat, oarecum, şi de nivelul apei care, în momentul de faţă, îmi scaldă picioarele pînă la genunchi. Pentru a spori eficienţa dispozitivului de răgete mecanice, renunţ la semnalizarea Morse, şi mă urc pe scaunul şoferului, aşezîndu-mă cu spatele chiar pe butonul claxonului.

Acuma vau-vau-ul răsună încontinuu, fără intermitenţe. Numai de m-ar ţine bateria acumulatorului! Căci microbuzul îşi face datoria; se scufundă înainte, încet, dar sigur.

O furie demenţială se dezlănţuie pe puntea şalupei, Magnificii înşfacă tot ce le cade în mînă, şi încep să arunce în parbrizul microbuzului cu bidoane de ulei, chei de metal (toate numerele de la 14 la 22), şuruburi, piuliţe, găleţi, leviere şi alte materiale dure.

Nu-i înţeleg. Ce rost are să se îndîrjească asupra bietului parbriz, atîta vreme cît nu-l pot sparge mai mult decît este? Fiind incasabil, geamul rezistă demn, nedîndu-le decît satisfacţia de-a deveni din ce în ce mai opac, împăienjenindu-se la maximum. Doar atît, şi nimic mai mult.

Opriţi-vă, idioţilor!  răcneşte deodată amiralul Pîrvuică.  Lăsaţi-mă să urc pe microbuz… Se poate intra înăuntru prin oblonul decapotabil…

Bubuiturile încetează brusc. Cotonog îl îmbrînceşte pe Romică, apoi se întoarce către Socrate:

Nea Cotoi, urcaţi-mă pe mine! Slăbănogul ăsta nu-i bun de nimic…

Regizorul face un semn. Toată echipa se vîră sub fundul lui Optimus,  destul de încăpător, fie vorba între noi,  şi-i fac vînt, imprimîndu-i un elan apreciabil. Optimus Cotonog, cît ar fi el de greu, zboară ca un satelit.

Traiectoria însă, calculată greşit, nu-i îngăduie să se plaseze pe orbită. Plescăitul, pe care-l aud în cealaltă parte a amfibiei, mă îndrituieşte să conchid că Optimus a amerizat direct în apele canalului.

Săriţi, fraţilor! Mă-nec! Nu ştiu să-not!

Pîşu, pesemne înotător mai experimentat, se aruncă în valuri.

Dar căpitanul Romică, profitînd de absenta rivalului, năvăleşte de unul singur pe acoperişul microbuzului. Ciudat, dar adevărat. Figura îi reuşeşte. Îl aud tropăind vertiginos deasupra capului.

Îmi ridic privirea către capota maşinii. Într-adevăr, există decupat un oblon. Mă salt de pe scaun: claxonul tace. Nu-i bine. Mă aşez iarăşi. Am soluţia! Mă urc pe scaun, sprijinindu-mi piciorul pe butonul dispozitivului. Rage fără de istov. Mă apuc cu amîndouă mîinile de mînerele oblonului, pentru a împiedica tentativa de invazie, din cer, a mărginitului marinar.

Cretinul ţipă şi trage de oblon:

Deschide, domnu Conan! Nu te lăsa rugat! Nu-ţi fac nimic!

Simt că oblonul cedează. Mă las cu toată greutatea, atîrnîndu-mă de mînere.

Oblonul se deschide. Înăuntru. Din pricina mea, care-i înlesnisem astfel sarcina căpitanului Romeo. De unde să bănuiesc direcţia de manevră a chepengului ăsta nenorocit?

Pîrvuică, neaşteptîndu-se nici el la acest deznodămînt, crezînd că trebuie tras, şi nu împins, se prăbuşeşte, cu capul în jos, drept în băltoaca de pe podeaua microbuzului. Minimum 70 de centimetri. În înălţime. Destul ca să-şi scufunde scăfîrlia-i rasă bilă. Pesemne din pricina şocului, eminentul marinar reapare la suprafaţă şi începe să urle:

Ajută-mă, nene Conane! Nu mă lăsa să mor! Nu ştiu să-not!…

Îl apuc de gît şi pornesc să-l extrag din apă. Se-aude un trosnet sinistru. I-am rupt şira spinării, mă gîndesc eu.

Domnule căpitan, răspunde, trăieşti?

Simt o vibraţie bizară în mîini. Romeo vorbeşte:

De ce să nu trăiesc?

Slavă Domnului! Ţi-am auzit gîtul trosnind şi credeam că ţi l-am detaşat complet de trunchi…

Da de unde, pîrîie afurisita aia de spondiloză cervicală!  îmi răspunde magnificul matroz, răsucindu-şi capul între palmele mele, pentru a-mi demonstra, printr-o altă serie de trosnituri, gravitatea afecţiunii sale osoase.

Ceea ce nu-l împiedică însă, după ce-l ridic pe banchetă, să leşine ca o cîrpă, fleşcăindu-se şi întinzîndu-se lîngă Moira Ghergidap, prima ocupantă a terenului.

Bine c-am terminat şi cu marinarul!

Să văd acuma care-i situaţia cu restul bandei.

Mă reped la fereastra portierei, nu mai înainte de a-mi relua rolul de operator claxonist, deoarece dispozitivul fusese scos un timp din funcţiune, cît durase salvarea de la înec a olandezului zburător.

Agitaţie mare pe puntea şalupei. Am vizibilitate perfectă, cu atît mai mult cu cît microbuzul se mai scufundase vreo zece centimetri, nivelul apelor apropiindu-se acum de mînerul nichelat al uşii.

Pîşu îl scosese din apă pe Optimus Cotonog şi, ajutat de Cotoi şi de Bendix-Telescop, îl agăţase cu picioarele în sus de falsul microcatarg al ambarcaţiunii. Directorul nu mai mişca deloc, însă slobozea la apă din el, încît mă întrebam cum de putuse înghiţi atîta. Pe puţin trei deca de lichid tulbure…

Claxonul, pe neaşteptate, îşi schimbă tonalitatea. Acuma sună ca sirena de alarmă a unei maşini de salvare. Cred că din pricina epuizării acumulatorului.

Socrate Cotoi şi Bendix, intrigaţi de schimbarea produsă în emisia dispozitivului de răgete, privesc uimiţi, nu spre mine, după cum era de aşteptat, ci către mal.

Lasă-l pe Cotonog, Telescopică! Pîşule, fuga pe microbuz! Poate mai avem timp să-l punem în mişcare. Sus pe capotă. Văd că oblonul este deschis…

Socrate îl îmbrînceşte pe Bendix, sare primul pe acoperişul amfibiei, urmat apoi de cascador şi de fostul său asistent de regie.

Cotonog se trezeşte brusc, cască ochii cît nişte cepe, după care începe să urle:

Vin caraliii! Fraţilor! Unde sînteţi?

Cam greu să-i răspundă. Fraţii cad, unul peste altul, de-a dreptul peste mine, răsturnîndu-ne cu toţii în apa de pe podea.

Mă zbat disperat, reuşesc să mă eliberez, dar declanşez imediat alarma:

Ne scufundăm! Afară! Pe sus, prin oblon!

Microbuzul, care-şi pierduse între timp calităţile de amfibie, coboară vertiginos spre adîncuri, pesemne din pricina greutăţii suplimentare a noilor sosiţi.

În lipsa claxonului meu, sirenele creează o atmosferă de panică indescriptibilă. Greşit le asemuisem cu cele ale maşinilor de salvare. Că ne salvează de la moarte prin înec, asta nu se poate contesta, dar după cum sună acum, astea-s sirenele miliţiei.

Nu cred să fie de la circulaţie, pentru că traficul fluvial încă nu oferă probleme, însă mai mult ca sigur că aparţin miliţiei, de vreme ce Optimus Cotonog continuă să urle:

Vin caraliii, vin caraliii!

Microbuzul este scuturat puternic de-un şoc după care se imobilizează, întrerupîndu-şi scufundarea. Recunosc simptomele. Le mai trăisem şi pe minişalupă. Ne-am împotmolit. Sîntem eşuaţi pe acelaşi banc de nisip.

Fiind primul care reuşesc să ies pe oblonul decapotabil, operaţie întreprinsă de unul singur şi neajutat de nimeni, dar cu suficiente dificultăţi, în special din pricina gabaritului meu depăşit, de la bun început identific în jurul nostru trei vedete rapide.

Cuprins de-un entuziasm nestăvilit, fac semne cu braţele, strig, urlu plin de bucurie:

Bine aţi venit, tovarăşi!

De pe una din ambarcaţiile respective, un cetăţean albastru îmi răspunde corespunzător:

Bine v-am găsit! Că de cînd vă căutăm! Credeaţi că veţi scăpa atît de uşor, după găinăriile voastre? Cine-a organizat tot circul ăsta? Cine-i deşteptul?…

Deşi cu moralul cam scăzut,  şi nu ştiu care-i motivul,  arăt la personalitatea subsemnatului şi îngăim:

Eu! Al Conan Doi! Scriitor şi detectiv amator…

Îmi place că eşti glumeţ, grasule, hai că-i drăguţ! Parcă făceai pe regizorul, pînă nu demult!…

Paralizez total. Cu excepţia, totuşi, a corzilor vocale:

Mă confundaţi, tovarăşe! Altu-i regizorul…

Nu contează, grasule! Regizor, scriitor, detectiv, le descurcăm noi…

21) FINE DEL PRIMO TEMPO…

Sînt debarcat la postul de miliţie din satul Mila 47 cu toate onorurile cuvenite. În fruntea coloanei. Dar cu brăţări la încheietura mîinilor. Excelente ca lucrătură şi material. Inoxidabile.

Peste mai puţin de trei ceasuri, la o măsuţă din biroul şefului postului, fumez un Snagov delicios şi sorb o cafea de excepţie.

Căpitanul, un băiat de zahăr, tînăr, deştept şi citit, de altfel mare amator de romane poliţiste (dar bune) mă cunoaşte din reportajele publicate în Fapta. Îi face însă reală plăcere să mă cunoască şi sub înfăţişarea (cam şifonată, ce-i drept) de scriitor, amator de aventuri detectivistice. Cu anumite rezerve, pe care şi le exprimă făţiş:

Dragă domnule Conan, îmi permiteţi să vă spun pe numele cu care veţi semna romanele dumneavoastră poliţiste, pe care le aştept nerăbdător şi cu dedicaţie, aţi fost angrenat fără voie într-o acţiune de reale proporţii. Eram de mult pe urmele escrocilor din Bucureşti. Fusesem anunţaţi de pornirea lor în expediţie. Tot aşa cum ştiam şi de sosirea microbuzului-amfibie, la Mila 41. Numai că intruziunile dumneavoastră ne-au cam dat peste cap anumite iniţiative… Chiar v-aş sfătui, pe viitor, să nu mai încercaţi a vă substitui organelor de specialitate. Veţi obţine mai multe succese în domeniul dumneavoastră de activitate, şi mult mai puţine cucuie, traumatizări şi stres-uri…

Totuşi, n-am vrut să ies decît în întîmpinarea celor mai elementare datorii cetăţeneşti. Împrejurările nefavorabile, pe care acum le cunoaşteţi în detaliu, mi-au fost vremelnic potrivnice, ca să zic aşa. O anumită superficialitate, de care mă simt vinovat, mi-a estompat văditele mele posibilităţi investigatorice… Altminteri i-aş fi demascat din prima zi pe membrii echipei lui Socrate Cotoi.

Căpitanul zîmbeşte pe sub mustaţă, adăugînd la discursul său anterior:

Poate-i mai bine că n-aţi acţionat imediat… În felul acesta ne-aţi ajutat să punem mîna şi pe dirigintă… Este clar că nu-i decît o victimă întîmplătoare, dar foarte dispusă să colaborez cu distinsul Socrate…

Apropo de Socrate Cotoi! N-aţi vrea să-mi comunicaţi şi mie cine-i, în realitate, pretinsul regizor de filme publicitar-turistice? Dacă nu încălcăm, cumva, litera legii.

Nu-i nici o problemă, maestre!  mă linişteşte amabilul cetăţean în albastru.  Mîine vor apărea în ziare toate datele. Poate mai rezumate. Întreprinzătorul Cotoi nu se află la prima cădere. E şi normal, neposedînd reale calităţi cerebrale. Mai mult gura-i de el. A lucrat multă vreme în comerţul sătesc, în cadrul Cooperaţiei. La fel ca şi Optimus Cotonog. Numai că directorul avea o experienţă mai vastă, dar specializată regional. Valabilă numai pentru Ardeal. Căpitanul Romeo Pîrvuică, de fapt, simplu marinar pe Snagov, le-a jucat cea mai formidabilă farsă escrocilor. Luîndu-se după afirmaţiile lui, n-au mai verificat legenda pe care şi-o crease singur, mergînd pînă într-acolo încît să pretindă că fusese scos din marină pentru un naufragiu în rada portului Snagov. Telescop este un vechi hoţ de maşini, dar şi un excelent mecanic auto. Nici nu ştiu cum s-ar fi descurcat Socrate Cotoi fără microbuzul fabricat de Cascador. Grigulea Pîşu, în ciuda măreţiei sale fizice, poate fi considerat un debil mintal ceva mai ameliorat, dar nimic mai mult. Aşa se explică faptul că, în repetate rînduri a fost folosit la spaţiile verzi, ca lucrător, dar în cadrul forţelor de muncă furnizate de penitenciare. Sapa-i singura lui vocaţie. Nenorocul său, dublu aş putea spune, este c-a dat peste Socrate şi Cotonog, amîndoi internaţi în aceeaşi promoţie cu el.

Cine le-o fi sugerat ideea cu operaţia Caviar, după cum îi zicea Socrate?

Între noi fie vorba, o operaţie de-o imbecilitate patentă. La această oră, nici în Deltă şi nici pe litoral, nu se poate recolta un singur gram de icre negre. Pur şi simplu pentru că nu-i sezonul lor. Iar pentru plasarea, la domiciliu, a morunului, păstrugăi sau nisetrului, cretinii îşi făceau iluzii deşarte. În primul rînd, din lipsa mijloacelor de congelare. Iar în al doilea rînd, pentru că străinii găsesc tot ce vor la nenumăratele unităţi culinare specializate. Mult mai aprovizionate decît furnizorii clandestini ai clanului Cotoi. Socrate are o singură legătură cu cinematografia. A văzut prea multe filme cu gangsteri. Şi-a rămas un visător… Ca şi vrăbiile, care mălai visează… Dar cu un creier tot atît de dezvoltat!

Privesc în gol, trăgînd zadarnic din Snagov-ul stins. Mare-i grădina Icoanei, şi multe-s cărările sale!…

Căpitanul îmi oferă pachetul de ţigări, întrebîndu-mă amabil:

Mai doriţi o Snagoavă? O cafea?

Mulţumesc! Nu mai doresc nimic! Vreau să mă-ntorc la lucrul meu. Mă aşteaptă romanul, neterminat, dar nici început…

Mă ridic din fotoliul comod, îmbrăcat în skai maro, şi-i strîng călduros mîna ofiţerului. Băiat priceput! Ştie multe!

La indicaţiile mele, vedeta miliţiei mă debarcă la malul ogrăzii lui Stepan Cuşeai. Ograda-i plină de lume. Vecini, prieteni, cumetri. Cînd cobor, însoţit de plutonierul major, Hristu Ferşampanos se adresează acestuia, ca şi cum eu aş fi fost invizibil:

L-aţi adus pentru reconstituire, tovarăşe maior?

Măgulit de înălţarea în grad, miliţianul îl lămureşte pe loc:

Ai merita să faci puţină concentrare, cetăţene, poate înveţi şi descifrarea epoleţilor! Care reconstituire? Maestrul Canon e liber, felicitat de conducerea noastră. Aveţi grijă de dînsul, fiindcă nu-i un om obişnuit… Rămîneţi cu bine!

După plecarea vedetei, sînt înconjurat ca un exponat din săptămîna artei culinare. Mi se pompează mîna în exces, încît simt cum se inflamează încheieturile degetelor.

Prefăcîndu-mă că n-am observat impoliteţea cumătrului Hristu, îl chestionez direct:

Ce-ar fi să reconstituim o gustare, sire de la Fère y Champenôise, cu ecsenbecuri şi salată de tomate. Mor de foame! Mai ţii minte reţeta?

Hristu, gentilom pînă în vîrful degetelor, primeşte cu demnitate bobîrnacul. Înghite în sec, în orice caz din pricina faimoaselor bucate amintite, după care grăieşte:

Domnu Conan, nici nu ştiţi ce bine aţi picat! Tocmai ne-a poftit naş-Stepan la masă, să discutăm între noi organizarea nunţii. Mare nevoie am avea de automobilul matale. După petrecere îl închegăm la loc. N-avem scaune, maestre! Pe ce-ai să stai la masă? Pentru că va trebui să ne-ajuţi, nu numai la urări, ci şi la trecerea darurilor în catastif…

Apoi se întoarce către Stepan Cuşeai:

Ce facem, naşule!? Ne dai ceva de mîncare, sau plecăm cu buzele umflate? Maestrul abia se ţine pe picioare! Prin cîte-o fi trecut săracul!… Ce era să bage în dînsul, nenorociţii ăia de bandiţi? Conserve?

22) SECONDO (MINI) TEMPO!

Slavă Domnului! A trecut şi nunta asta. Nădăjduiesc să fie ultima. Am prezidat, cu cinste şi onor, masa obştească, aplaudat frenetic, de fiecare dată ce anunţam darul oferit de cei peste o sută de invitaţi. Pe cumătra Veselina, fostă Mămăligan, dar actualmente de la Fère y Champenôise, am jucat-o cele mai moderne şi contemporane bîzdîgănii dansante neidentificabile. După ce-am executat şi nişte geamparale-rock, cred că slăbisem amîndoi,  oameni trupeşi de felul nostru,  pe puţin trei ocale. Separat, bineînţeles.

Sînt trei zile de cînd zac la pat, în convalescenţă postnuntală. Sleit de puteri, cu maţele făcute praf şi pulbere de-o recrudescenţă a vechii mele colite, zgîndărită vîrtos de chiftele de ştiucă, cărţălău şi contraindicate prăjeli, plăcinte sau repetate castroane cu borş de peşte lipovenesc, îmi recitesc notele şi reperele romanului pe care trebuia să-l încep.

Mă simt, totuşi, parcă mai stenic. De vreun sfert de ceas, de cînd am depistat în organismul meu cunoscute simptome ale foamei. O foame sănătoasă, bine marcată. E şi normal, după zilele de cruţare, în care n-am băut decît ceaiuri de pojarniţă, muşeţel şi rostopască. Privesc curios la Omega de pe taburetul ce-mi serveşte de noptieră, 9.55 h. Sper să arate ora exactă.

Dacă mă apuc de lucru, aşa cum am decis încă de ieri, trebuie să mă scol, să mă-mbrac şi să iau ceva uşor în gură. Nu mi-ar strica nişte eggs and bacon. Cu produse naturale la bază.

În mai puţin de cinci minute sînt gata înţolit. În uniformă de creaţie. Adică pantalonii de doc, cei care fuseseră cîrpiţi cu scotch, plus o cămaşă antijeg. Ies în bătătură şi-mi dreg vocea, răcnind cît mă ţine gura şi capacitatea pulmonară:

Tioteaaaa Maşaaaa! Mi-e foameee! Moooor!

Îmi răspunde, însă, o voce bărbătească, de peste gard:

Aşteaptă niţel, domnu Conan, nu te grăbi! Mori după aia; mai întîi să-mi semnezi de primirea biletului!…

Mişa Negroponte, într-o perfectă stare de veghe, adică treaz de-a binelea, înaintează spre mine.

Cum venişi, cumetre Mişa, că nu ţi-am auzit soneria de la velociped? Pe jos?

Eu?  se indignă factorul frenetic.  Acum, cînd mi-am cumpărat motoretă Mobra? Mă pregătesc de nuntă, maestre… Iar dacă-mi vei fi naş, aşa cum te rugăm, eu şi cu Liubaşa, poate că plăteşti matale restul de rate… darul naşului! Prima am achitat-o eu… Darul finului!

Dar n-am auzit zgomot de motor  trec rapid şi neobservabil peste propunerea lui Mişa.

N-aveaţi cum, domnu Conan. Că nu vrea să meargă, fir-ar al dracului! I s-a astupat jiglerul… Am suflat în el de mi-au plesnit bucile obrajilor. A trebuit să pedalez pînă la matale. Sînt mort de oboseală. Dacă aş bea un pahar de ceva, mi-aş recăpăta puterile… Numai apă să nu fie, că balonează!

Iarăşi evit aluzia, dacă-i pot spune aşa, deşi sună mai curînd a invitaţie autoservită:

Dar benzină vine pe conductă?

Eşti genial, maestre!  se bate factorul cu palma pe frunte. Iacă, la asta nu m-am gîndit. S-ar putea chiar să nu fie deloc. N-am pus benzină în rezervor de cînd am cumpărat-o, zău aşa.

Unde-i scrisoarea?  mă grăbesc să reduc din entuziasmul jovialului Mişa, pentru că ştiu ce urmează după asemenea manifestări.

Negroponte, puţin înciudat, mă examinează rapid, apoi, sesizînd curiozitatea mea de-a cunoaşte conţinutul misivei, îmi întinde un caiet şi-un bilet, invitîndu-mă să semnez de primire:

Recomandată oficială, domnu Conan!

Fără plic?  mă mir eu.

Fără! Că-i de la oficiul nostru. Ce să mai cheltuim materialul cu localnicii! Economii, maestre, economii! Poate căpătăm vreo primă, să cumpărăm şi noi o ţîră de samagon, că trăscău nu se mai găseşte prin sector…

Citesc biletul. Scris frumos, lizibil, cu pixul.

Stimate tovarăşe Conan! Vă rog să binevoiţi a mă vizita la oficiul poştal «Mila 41», avînd a vă face comunicări importante. După ora închiderii, în cazul cînd timpul dumneavoastră preţios nu vă permite deplasarea înainte de 17.00 h, mă găsiţi la domiciliul fostei diriginte. Cu cele mai sincere sentimente de admiraţie, Venera Pascutti.

Cine-i tovarăşa, cumetre Mişa!  îl chestionez urgent pe factor.

Cuprins subit de amnezie, Negroponte dă din umeri:

Parcă-s obligat să ştiu? Cîte am pe cap, drumurile astea care mă omoară, inima slabă…

Hai, să bem un trăscău! Dar să nu mă refuzi…

Factorul, încă din mers, îndreptîndu-se spre odaia mea, începe să debiteze cu-o frecvenţă de cinci cuvinte pe secundă:

Pascutti Venera, noua dirigintă, că pe madam Ghergidap au pus-o să-şi scrie memoriile, fată drăguţă, năltuţă, îmbrăcată cuviincios, muncitoare, necăsătorită, transferată încă de alaltăieri de la Mila 47…

Bineînţeles, la cinci fără un sfert sînt la oficiul Mila 41. Liubaşa Convert, mai înfloritoare ca nicicînd, mă anunţă că Venera Pascutti mă aşteaptă la o cafeluţă. Apoi îmi zîmbeşte parşiv, strecurînd printre buze:

Aţi auzit ce-are de gînd Mişa?

Madam Convert, ştiu tot, dar pe mine nu vă bazaţi. Plec curînd din localitate, cred că pe la sfîrşitul lunii…

Păi facem mai întîi nunta! Dacă vă grăbiţi, sîntem dispuşi şi săptămîna viitoare…

E drept, mă grăbesc! Mă aşteaptă diriginta. Cu nunta mai vedem noi, dar nu promit nimic…

Păcat! La întîi aveam a doua rată la motoretă…

Încă din vestibul sînt întîmpinat de-un glas amabil şi stenic:

Hai mai repede, domle Conan! Nu mai trage de timp! Intră şi trage uşa după dumneata, se-aude?

Mă-ntorc în mai puţin de-o secundă; aproape record naţional. Vampirul, subinginerul Babu Ursu, părintele magazinerilor de la Céapéul piscicol, se află în spatele meu.

Domnule Baba Ursa,  îi stîlcesc eu intenţionat numele, pentru a-i mai reduce din aplomb,  nu-mi place tonul dumitale! Cum îţi permiţi?

Vampirul nu zîmbeşte, nu mişcă, ci mă priveşte fix, demenţial. Apoi se-ndură a-mi satisface curiozitatea:

Dacă nu mişti mai eficient, am să-mi permit şi mai multe! E bine? N-am să urmez studii de canto, pentru ameliorarea vocii, n-ai teamă. Acum te-a apucat dragostea de muzică? Cînd sîntem cu toţii la un pas de catastrofă? Păşeşte înainte, şi vîră-te în salon…

Inginerul mă invită politicos, îmbrîncindu-mă lejer în direcţia cerută. După ce deschid uşa living-room-ului numai cu trupul, din pricina inerţiei imprimate de insistentul şi grosolanul gest al Vampirului, trec pragul în zbor, aterizînd planat în braţele lui Pilu Itanà Arambaşa. Malacul mă depune lent pe canapeaua de lîngă perete.

Ţi-am spus eu, domnişoară, că vine? Uite-l în carne şi oase, pe scumpul nostru maestru! Îţi place? Ăsta e, altul n-are mama, că ţi-ar da! Ce mai faci, domle Conan? N-arăţi chiar vesel! Nu ţi-am spus să-ţi vezi de treabă, şi să nu te plimbi haial-maial pe undele Dunării-Vechi? De ce te bagi unde nu-ţi fierbe oala? Taci?

Diriginta, fată drăguţă, tînără, bine proiectată de natură, joacă tabinet cu Milopoc Papaşa, la masa din centrul living-room-ului.

Va să zică dumneata eşti marele detectiv Conan?  se miră bizar Venera Pascutti.  Mare eşti, după cum se vede, dar de unde şi pînă unde ţi-a venit ideea asta să te joci de-a hoţii şi vardiştii? Ia spune, maestre! Văd c-aşa îţi zic prietenii mei. Dar mai întîi să mă recomand singură: Venera Pascutti, noua dirigintă a oficiului Mila 41, dar şi nepoata după mamă a nefericitei tanti Moira, pe care ai distrus-o cu maniile dumitale tîmpite…

Arambaşa îi face semn să tacă, după care se înscrie el la cuvînt:

Să trecem la obiect, că timpul se duce şi problemele rămîn nerezolvate. Dacă mai zăbovim, încep să pută. Venerico, dragă, fă loc la masă, să-ncepem şedinţa…

Poftit la masa rotundă, suficient de violent pentru a simţi cum cedează unul din picioarele scaunului pe care sînt aşezat în forcing, examinez stupefiat chipurile partenerilor. Milopoc Papaşa se încruntă adunînd cărţile de joc. Vampirul continuă să privească în neant, cu ochii arzînd de-o flacără nebună. Venerica, după cum i-a alintat numele Arambaşa, toarnă nişte samagon în păhărele. Iar Pilu, prezidînd, trece la expunerea de motive:

Domnule Conan, oricît ai fi matale de scriitor, başca detectiv nu cred să-ti fi dat seama că ne-ai făcut un mare rău. Dacă vrei să-ţi fie bine, dumitale şi urmaşilor, trebuie să-ndrepţi pocinoagele. Va fi nevoie să colaborăm,  şi nu sîntem prea încîntaţi,  şi să operezi în locul echipei de filmare. Ne-ai lăsat fără microbuz, şi n-ai procedat gentil, după părerea mea, dîndu-i în gît pe bieţii băieţi, acuma este cazul să pui Fiat-ul ăla la contribuţie, altminteri vor fi oarece necazuri. Cărăm, la noapte, nişte marfă, din magazia oficiului poştal. Vreo 1500 de kilograme…

Sînt debili mintali. Trebuie să-i lămuresc:

Fiat-ul întreg, cu mine cu tot, plus roţile de rezervă, n-are mai mult de 900 de kilograme… Unde să-ncapă marfa dumitale?…

Taci şi-aşteaptă! Ai să faci mai multe drumuri! De ce nu ţi-ai cumpărat Fiat 2100?… Ia explică-i, Venerico, maestrului situaţia!

Diriginta se uită la mine semnificativ, apoi trece la detalii:

Dacă nu transportăm marfa, tanti Moira se alege cu nişte ani de muncă voluntară la recoltarea porumbului. Cînd nenea Pilu şi cu prietenii săi au aflat că-s neam cu biata tanti, erau gata să mă pupe, că nu ştiau cine sînt. Dar acum lucrurile sînt în clar. Tataia Milopoc a şi făcut planul. Scoatem marfa şi împărţim. Eu iau partea lui tanti, iar dumneata te-alegi cu maşina nevătămată. Dacă nu te-nvoieşti, îi dăm foc, după ce te-nchidem înăuntru. Aşa zice Papaşa. Că-i mai sigur. Nu-i chiar atît de complicat să-ţi organizăm un groaznic accident de circulaţie…

Mă uit la fata asta drăguţă, şi mă gîndesc îndurerat: ce naşte din pisică, ilicit mănîncă.

Şi ce-o să facem cu marfa? Unde trebuie s-o duc? accept brusc propunerea escrocilor locali, mai înainte de toate pentru a căpăta bruma de timp, atît de necesară, în vederea adoptării unor măsuri corespunzătoare.

Bravo, nene Conane!  mă felicită Pilu Arambaşa,  Ştiam eu că nu eşti chiar aşa de fraier, precum păreai! O mînă spală pe alta, iar amîndouă faţa lucrurilor! Asta-i viaţa!

Zîmbesc în sinea mea, zicîndu-mi că nici găinarii pe plan local nu-s mai dezvoltaţi mintal, mai breji decît cei din import, de la Bucureşti. De-aia nu-i bine să subapreciem forţele provinciale…

Sper că nu intenţionaţi, după ce terminaţi porcăria asta, să-mi veniţi de hac!

Vampirul Babu Ursu, care tăcuse mai tot timpul discuţiilor, izbucneşte într-un chicotit bizar. Numai Pilu şi cu socru-său, Milopoc Papaşa, rîd sănătos, în hohote.

Ne crezi tîmpiţi, maestre?  întreabă Pilu.  Om fi noi oameni de afaceri, dar criminali în nici un caz. Ce nevoie avem de-un asasinat la Mila 41? După ce-ţi isprăveşti misiunea, poţi pleca sănătos. Căci dacă-ţi dă prin cap să ne torni, e prea tîrziu. Intri la zdup, odată cu noi, pentru complicitate. Şi n-o să-ţi convie, dragule!

King-Kong are dreptate. Ba chiar mi-a şi sugerat ideea ieşirii din această situaţie primejdioasă pentru cariera mea de scriitor şi detectiv. Trebuie acţionat rapid, eficient, înainte de efectuarea transporturilor. Din păcate, voi fi nevoit să lucrez singur. Conjunctura nu-mi permite s-anunţ în timp util organele de miliţie.

Un singur lucru mă nelinişteşte. Noua dirigintă, Venera Pascutti, spre deosebire de treimea Babu Ursu, Milopoc, Itanà, e singura care n-a luat în rîs întrebarea mea nevinovată, referitoare la lichidarea fizică a personalităţii Al Conan Doi. Şi-i de rău, cînd omul nu ştie nici măcar să zîmbească!…

23) ATACUL OFICIULUI POŞTAL (CONTRA 
CRONOMETRU…)

Abia pe la opt şi ceva, cînd se-ntunecase de-a binelea, şnapanii reuşesc să încropească un plan mai realist. În orice caz, rămîne stabilit ca la ora 2.30, din noapte, să fiu cu Bombiţa în spatele oficiului.

Ajung acasă frînt de oboseală, răpus fizic şi psihic de ultimele evenimente. Dar şi mort de foame.

Tiotea Maşa-Garafa nu-i acasă. Avînd în vedere că mă aşteaptă clipe grele, mă poftesc singur în cămara gazdei. Timpul fiind scurt, gust cîte ceva în picioare. Un pic de slăninuţă afumată, nişte chiftele de ştiucă reci, o bucată de crap-şaran prăjită în ulei de rapiţă, un dărăbel de pîine uscată şi cam atît.

Orice s-ar zice, altfel văd lucrurile acum. Mai ales că-n vremea cît ciugulisem frugalul miniospăţ mai sus-pomenit, chibzuisem serios la planul de acţiune.

În linii mari, acesta consta într-un atac fulger, contra cronometru, asupra oficiului poştal.

Fiind cu mult înaintea lor în clădirea oficiului, în primul rînd mă voi ocupa de chestia mărfii, să văd despre ce-i vorba. Apoi, pînă la sosirea bandiţilor, în jur de ora 2.30, să întind cursele, deoarece-i nevoie de patru, cîte una pentru fiecare. Ideea-i pe cît de simplă, pe-atît de genială.

Cînd vor apare în spatele oficiului şi vor constata absenţa Bombiţei, precis au să intre în panică. Una la mînă. Urmează o goană nebună, nebună, spre clădire, pentru a lua noi măsuri, dar la adăpost de priviri indiscrete. Atunci îmi vor cădea în mînă. Pentru că, de la gard şi pînă la uşă, din metru în metru, voi întinde patru frînghii subţiri, prinse în pripoane. Iată primul. Cade. Îi dau la cap cu pompa maşinii, o pompă zdravănă de Volgă, cumpărată de ocazie. Leşină. Vine al doilea. Îl vede pe primul. Fiind laş, ca orice şnapan, fuge spre oficiu. Dar nu vede a doua frînghie. Cade. Îi dau la cap. Leşină. Şi aşa mai departe! Totul depinde de neatenţia lor şi de iuţeala mea de mînă. Sper să funcţioneze satisfăcător ambele. Restu-i floare la ureche.

Sînt în spatele oficiului. Beznă cumplită. Becul felinarului nu arde. După cîteva trageri la ţintă nereuşite, în cele din urmă îl nimerisem cu-o piatră convenabilă. Mă furişez lîngă uşă. După cum e şi normal, trebuie să fie încuiată. Nici n-o mai încerc. Va fi nevoie să pătrund în clădire prin acoperiş, aşa cum am văzut în Mannix. Cam greu, dar se va face şi asta.

S-a făcut. Sînt în pod. Am urcat la început pe un coteţ; dar s-a prăbuşit abia după ce eram pe acoperiş. Nici nu mai aveam nevoie de el. De ieşit, aveam să ies pe uşa din dos, în faţa căreia îmi lăsasem trusa de unelte: patru frînghiuţe, zece metri de parîmă marinărească, împrumutată din magazia gazdei, pentru legarea prizonierilor, două leviere împrumutate de la Bombiţă, şi vreo cîteva chei, precum şi pompa de umflat caucioacele, bineînţeles fără furtunul de aer.

Mai dificilă s-a dovedit a fi intrarea prin uşiţa gurii de aerisire a podului. Dar am reuşit pînă la urma. Pantalonii mi-i va repara mîine tiotea Maşa-Garafa. Fără scotch. Iar gura de aerisire o va repara P.T.T.R.-ul, cînd va crede de cuvinţă. Pentru că acum nu mai are nici uşiţă, nici geamuri, şi nici scîndurile care o-njghebau.

Coborîrea n-a prezentat nici ea probleme speciale. Scara era la locul ei, cu cîteva trepte lipsă, dar pe care le-am depăşit fără să-mi scrîntesc grav picioarele. Camera în care mă aflu îmi este total necunoscută. Mai ales că nici nu pot s-o văd. Bîjbîi în întuneric, îndreptîndu-mă spre uşa care trebuie să dea în spatele clădirii. Nu găsesc uşa. Scapăr vreo cinci chibrituri, din cele superioare, de 20 de bani. Abia al cincilea se aprinde, explodîndu-mi lejer între degete. Atît cît să-mi îngăduie a identifica locul uşii. Care-i neîncuiată. Se deschide la simpla apăsare a clanţei…

Transfer în odaie trusa. Închid şi… încremenesc. Vorbeşte cineva. În sala centrală. Nu mai risc aprinderea altor chibrituri. Trag cu urechea, deşi nu-i frumos.

Ce zici, îl prindem sau nu-l prindem?  şopocăieşte un glas de femeie.

Păcat de el, că nu-i băiat rău, nici la bine, nici la greu…

Vocea bărbatului o recunosc instantaneu. Numai Mişa Negroponte vorbeşte împleticindu-şi limba. Dar şi în versuri aproximate…

Peste cîteva clipe mă liniştesc. Stau de taină cu Liubaşa şi cu factorul. Îmi mărturisesc, fără jenă, că-şi dăduseră întîlnire la oficiu, pentru a pune la punct ultimele detalii ale apropiatei nunţi. Nu-i nevoie să mă concentrez excesiv, pentru a stabili două lucruri. Primo: Mişa Negroponte este cherchelit (50%), şi secundo: conversaţia celor doi îndrăgostiţi, cu vechime în cîmpul iubirii, se petrecea pe întuneric.

După ce relatez situaţia nou creată, Liubaşa Convert are, în loc de ochi, o pereche de lasere. Iar cumătrul Mişa, viitorul meu fin, s-a trezit integral. Vrea să declanşăm imediat prima fază a operaţiei.

Unde păstrează diriginta cheile magaziei?  îl solicit pe Negroponte.

Nicăieri!  răspunde în locul lui madam Convert.  Erau la mine, dar încă de-acum o lună mi le-a luat doamna Moira. Zicea că vrea să-şi pună nişte murături.

Bezna ne înconjoară de pretutindeni. Cred că-i cazul să apelăm din nou la chibrite. Însă Mişa are o idee şi mai utilă.

Dacă aprindem becul, ne văd bandiţii, naşule!  mă lămureşte el, încadrîndu-mă de pe acum pe post de naş.  Motoreta este aici! Luminăm cu farul. Chiar cu faza mare; tot e slăbit acumulatorul.

În clipa cînd Mişa suceşte cheia de contact, pentru a aprinde farul, acesta se hotărăşte să lumineze imediat (dar palid), urmat însă şi de inexplicabila pornire a motorului. Învăluiţi de norul de fum puturos pe care-l emană toba de eşapament, tuşim vîrtos, dar nu la aceeaşi intensitate cu pîrîiturile Mobrei.

Formidabil!  se miră Negroponte.  Şi eu care ziceam că nu mai are benzină în rezervor! Ce i-o fi venit, aşa din senin, cînd alteori mă chinuiesc minute de-a rîndul s-o pornesc?

Motorul se opreşte de la sine. Cu levierele din trusa adusă de mine, în doi timpi şi trei mişcări spargem uşa magaziei.

Liubaşa, care cunoştea configuraţia locului, mă sfătuieşte:

Naşule, dacă închidem uşa, putem s-aprindem becul. Magazia n-are fereastră.

Mai bine ar fi avut. Pentru că, după ce ne aflăm cu toţii în interiorul acesteia, chiar mai înainte de-a aprinde lumina, îmi dau seama că ne paşte un pericol de moarte. Arambaşa depozitase în oficiul poştal, cel puţin aşa cred deocamdată, o cantitate imensă de gaze toxice. Manevrez şalterul. Şi deodată se face lumină. Şi-n magazie, dar şi-n mintea mea.

Pereţii sînt tapetaţi, de sus şi pînă jos, cu sute de bucăţi de batog de morun. Piese de-o rară frumuseţe, dar intrate sănătos în putrefacţie. Put a hoit, a cîine mort, a ţap, a picioare neumblate pe la baie.

Simt că-mi vine rău. Iar pe chipurile celor doi asistenţi aceleaşi simptome. Madam Convert, cel puţin, a şi-nceput să delireze. Vorbeşte de una singură, murmurînd fără încetare: Dumnezeule! Bojemoi! Cînd a băgat Moira atîta batog?

Depozitul de materiale mi se pare destul de încăpător. Pretutindeni zac maldăre de cablu telefonic, zeci şi zeci de aparate, lădiţe cu baterii uscate, ziare nevîndute, colete neridicate. Numai bucăţile de batog sînt frumos orînduite, atîrnate acurat, cu cîte-o sforicică, de sutele de cuie bătute în perete. Strălucesc verzui în bătaia becului, demonstrînd infinitele posibilităţi de expasiune ale mucegaiului.

Fine Mişa! Deschide numaidecît uşa, că murim! încep eu să strig cuprins de panică.  Nu mai apucăm să facem nunta! Grăbeşte-te!

Nicicînd n-aş fi crezut că viitorul meu fin este apt de-atîta rapiditate în acţiune. Încă mai înainte de-a ajunge la uşă, aceasta se deschide de perete, lăsînd să pătrundă o pală de aer curat, plin de efluvii benzino-uleioase, rămase pesemne de la motorul Mobrei.

Alergăm în întîmpinarea oxigenului. Dar sîntem siliţi să ne retragem. Nu Mişa fusese cel care deschisese uşa, ci sfînta treime Milopoc  Pilu  Babu Ursu.

Ia te uită ce de lume?  se miră cinic Itanà.  Ţi-ai adus ajutoare, maestre? Dar nu te-a rugat nimeni…

Babalîcul de Milopoc, apucat subit de-o criză de eficienţă, pune mîna pe-o bucată de batog şi-l pocneşte în cap pe bietul Negroponte.

Liubaşa porneşte să urle. Vizibil indignată de tratamentul la care este supus viitorul ei soţ, îi trage lui Papaşa un vîrf de pantof în ţurloaie. Pesemne că-i talpă zdravănă, din duroflex, căci Milopoc se dezlănţuie, ţopăind unijamb:

Ce staţi, boilor! Puneţi mîna pe ei! Vreţi să ne dea pe mîna caraliilor? M-a nenorocit prăpădita asta, şi voi staţi cu ochii beliţi la ei? Atinge-l pe maestru, Pilule! Atinge-l, nu mai sta! Să-l învăţăm minte!…

Din dor de răzbunare, dar şi în numele sfintei dreptăţi, nu mai vreau să ţin seama de nici un principiu umanitar. Înşfac un colac de cablu telefonic, îl cîntăresc niţel în mînă şi, printr-o mişcare rapidă, îl petrec numaidecît peste capul namilei de Arambaşa, după care îl îndes cu sete, pînă ce-i cuprinde şi braţele. King-Kong nu mai poate acţiona decît cu picioarele. Pentru a-i răpi orice poftă de replică, îi strivesc metatarsul cu-o baterie uscată. Pe puţin cinci kilograme.

Ţine-l aşa, naşule! mă solicită Mişa.

Fără să mai aştepte aprobarea mea, factorul îi arde un telefon după ceafă. Adică un aparat de telefon, din cele de serviciu. Metalic. Pilu se fleşcăieşte în braţele mele, prăbuşindu-se lent lîngă raftul cu ziarele nevîndute. Zecile de baloturi, nedesfăcute, îl înmormîntează definitiv sub ele.

De unul am scăpat. Milopoc Papaşa continuă să dănţuiască de unul singur, tot într-un picior.

Mersi, finule! Ai mînă bună! Hai pe Vampir! Toţi pe el!

Babu Ursu, neaşteptîndu-se la această evoluţie, cam neprevăzută, a evenimentelor, priveşte năucit la evoluţiile baletistice ale babalîcului, apoi la maldărul de colete sub care zace Arambaşa.

Madam Convert! Fugi la telefon. Încearcă să obţii Mila 47. Cere postul de miliţie…

Se face, naşule!  mă asigură Liubaşa şi, din fugă, îi mai trage un vîrf de pantof lui Milopoc. Apoi se strecoară pe lîngă Babu Ursu şi-o tuleşte pe uşă afară.

Semnalizez optic, privindu-l semnificativ pe Mişa, şi ne repezim amîndoi cu pieptul în inginer. Babu Ursu se pomeneşte extraplat, lipit de peretele tapetat cu batog. Se agaţă descumpănit de prima bucată întîlnită, după care se culcă liniştit la poalele muntelui de afumături împuţite, munte generat de avalanşa bucăţilor desprinse, prin trepidaţie, din sforicelele lor putrezite. Lipsa lui de combativitate mă întristează. Îl credeam şeful escrocilor pe plan local.

Ce-i facem cu hodorogul?  mă trezeşte din contemplare Mişa.  Îl otînjim şi pe-ăsta?

Lasă-l în pace, că-i bătrîn!  astîmpăr eu pornirile războinicului factor.  Mai bine ia nişte cablu şi leagă-l!

Staţi la locul vostru! Nimeni nu mişcă! Ce se-ntîmplă aici?

Venera Pascutti, în pragul uşii, examinează situaţia cu ochi rece, ucigaş. În mîna dreaptă ţine un revolver. Recunosc marca de la distanţă: un Smith and Wesson-Special Service. Avea şi Mannix unul dintr-ăstea.

Deşi nu cunosc close-combat, şi nici karaté-ul, mă reped ca un tigru la picioarele dirigintei. Atît de fulgerător, încît nu mai apucă să apese pe trăgaci. Decît după ce-o trîntesc la pămînt. Tardiv! Deoarece de pe ţeava criminală a revolverului ţîşneşte doar un jet de apă. Confisc numaidecît arma şi-o cercetez imediat: nu-i Smith and Wesson, ci un calibru Lipscani 44  Bucuria copiilor. Din plastic.

Mă ridic de la pămînt, cu oarece efort, la timp pentru a auzi ultimele cuvinte ale Venerei, mai înainte de-a leşina definitiv:

Maestre Conan, nici nu bănuieşti cît mi-erai de simpatic! Nu trebuia să faci ce-ai făcut, zău aşa! Dacă mi s-au rupt ciorapii, unde-i remaiez la Mila 47? La revedere! Ne vedem mîine dimineaţă, la postul de miliţie… Între 8 şi 12, camera 9!

24) SFÎNTA ÎN UNIFORMĂ!

După un somn reînvigorator, în camera de oaspeţi a miliţiei, stăm la o cafeluţă de vorbă. Sîntem la postul din Mila 47, încăperea nr 9. Aşa cum prea bine mă prevenise tovarăşa Venera, dar pe a cărei uşă citisem scris, cu litere de tipar: Lt.-major Ioana Sfîntu.

Simpaticul căpitan, vechiul meu cunoscut, după ce mi-o prezentase pe temporara dirigintă în reala ei postură, de gingaş lucrător al Ministerului de Interne, îmi aprinde ţigara oferită, ţăcănind dintr-un revolver brichetă.

Nu vă mai astîmpăraţi odată cu pistoalele astea?  îl întreb eu.  Niscaiva arme de foc autentice, din cele care bubuie, aşa ceva n-aveţi în dotarea voastră?

Se mai găsesc, dragă maestre! Dar n-avem prea dese prilejuri de-a le folosi… Preferăm jucăriile!…

Căpitanul zîmbeşte şugubăţ, Ioana Sfîntu zîmbeşte iertătoare, iar eu zîmbesc verde. Mai ales cînd mi-amintesc că era să produc grave vătămări corporale unui atît de drăguţ ofiţer al miliţiei.

Sper că n-o să mă dojeniţi iarăşi, domnule căpitan! N-aveam nici o posibilitate de-a anunţa Mila 47. Doar astfel trebuie înţeleasă iniţiativa mea nefericită cînd m-am gîndit să acţionez de unul singur… Poate că rezultatele vor scuza performanţele mele de înaltă clasă, atît în materie de gimnastică echilibristică precum şi-n domeniul investigatoric. În ceea ce priveşte escrocii de la magazia Céapéului, să nu-mi spuneţi că n-aveaţi cunoştinţă despre manevrele lor! Greşesc cumva?

Căpitanul o invită pe tînăra colaboratoare, printr-un gest plin de amabilitate, să ia cuvîntul în locul lui.

Ioana Sfîntu, palidă la chip, pesemne din pricina manifestărilor mele intempestive, de neavizat practicant al close-combat-ului şi karaté-ului, se întoarce spre mine:

Maestre Conan, mai înainte de toate ţin să vă felicit pentru rapiditatea cu care aţi reuşit să mă scoateţi din luptă. Cu toate că n-ar mai fi fost necesar, dat fiind că anunţasem la timp echipa de intervenţie. După cum aţi constatat, tovarăşii înconjuraseră oficiul, aşteptînd doar sfîrşitul spectacolului dat de Arambaşa, Babu Ursu, Milopoc Papaşa şi ceilalţi vajnici combatanţi. Sesizaţi de multă vreme, datorită informaţiilor a nenumăraţi cooperatori şi cetăţeni din Mila 47, despre furturile comise în cadrul Céapéului de banda condusă de Pilu Arambaşa, nu ne-am grăbit să procedăm la arestarea lor, întrucît aşteptam realizarea contactului cu echipa bucureşteană. Eram convinşi că, după căderea clanului Cotoi, escrocii noştri vor intra în panică şi se vor autodemasca. Ceea ce n-am putut prevedea era măsura lor disperată, de-a folosi serviciile dumneavoastră ca şofer de transporturi. Însă v-aţi descurcat de minune, demonstrînd iniţiativă, curaj, simţ de răspundere. Încă o dată vă felicit. Şi sper din toată inima că vom rămîne prieteni…

Jenat, mă înec cu fumul ţigării, motiv pentru a tuşi zdravăn vreo cîteva minute. În care să ticluiesc, deconectat, o frază mai acătării de scuze, atît faţă de locotenentul major Ioana Sfîntu, cît şi faţă de mine.

S-ar putea zice, dragii mei, că n-am prea dovedit excepţionale calităţi anchetatorice sau criminalistice. Dar omul, cît trăieşte, învaţă. Pe viitor mă voi strădui intens,  şi-n romanele mele, precum şi-n viaţa de toate zilele,  să dezvolt şi mai mult înclinaţiile subsemnatului, atît de pregnante, precise şi neobişnuite, şi, spun fără falsă modestie, din domeniul travaliului investigatoric… Fie-mi iertate pocinoagele pricinuite, dar nu erau prevăzute în planurile mele de activitate. Doream să-mi valorific aptitudinile, nu să stînjenesc acţiunile dumneavoastră. Am avut ghinion. Ar fi trebuit să descopăr, încă de la început, caracterul infracţional al întîlnirilor dintre colectivele Cotoi-Arambaşa. Poate că n-a fost chiar ghinion, ci şi-o oarecare doză de supraapreciere a posibilităţilor… Am să cuget, am să studiez problema, am să iau măsuri, vă promit!

Ne-ar bucura şi mai mult,  mă asigură căpitanul, cerînd totodată şi asentimentul Ioanei Sfîntu,  dacă v-aţi direcţiona eforturile dumneavoastră investigatorice în munca de creaţie literară. Lăsaţi în grijă-ne investigaţia de rutină. Asta-i munca noastră. Tot de creaţie!

Nu-mi prea surîde sugestia (plină de subînţelesuri) a comandantului. Parcă eu n-aş fi gelos, dacă l-aş auzi că intenţionează să scrie romane poliţiste? E-n firea lucrurilor şi-a naturii umane. Pesemne că-l supără puţin aptitudinile şi preocupările mele, atît de tangente cu profesia domniei sale.

Dar Al Conan Doi, după cîte-l cunosc, nu se lasă chiar aşa de uşor demontat. O viaţă întreagă a jinduit să fie detectiv amator. Şi, oricît de extravagant at părea, este! Şi va rămîne!

25) EPILOG (SUB SEMNUL 
ÎNTREBĂRII)

Aşa mi se întîmplă totdeauna, dar fără excepţie, cînd suprapun sărbătorile. Mă pricopsesc cu cîte-o indigestie. Dar nu una simplă, oareşcare. Ci-o infamă de indigestie care mă chinuie subtil, sugerîndu-mi momente de foame cumplită, de tip bulimic, cu clipe de răgaz, cînd mă mulţumesc cu cele mai obişnuite nutrimente, de la carne, peşte, legume şi pînă la fructe cu brînzeturi.

Rareori mi s-a oferit ocazia să particip, în acelaşi timp, la o nuntă, la o sărbătoare obştească, şi la sărbătorirea mea personală.

Nunta cu pricina, unde activez pe post de naş, e nunta lui Mişa Negroponte şi-a Liubaşei Convert, actualmente trecută pe numele lui bărbatu-său. Sărbătoarea obştească, la care se distrează aproape toată uliţa, e prilejuită de plecarea într-o lungă călătorie de studii economice a sfintei treimi Arambaşa  Milopoc  Babu Ursu. Iar sărbătorirea mea e determinată de contribuţia la munca de demascare a infractorilor.

Curtea lui Stepan Cuşeai, specializată recent în asemenea festivităţi, poate fi confundată, destul de uşor, cu fostul talcioc. Oameni pretutindeni, mese peste tot, mîncare la discreţie, băutură aşijderea.

Mişa, care s-a prezentat la nuntă gata beat, călare pe Mobra, cu Liubaşa la spate, strigă fără încetare:

Vreau să ciocnesc cu naş-Conan! Cine mă opreşte? Haide naşule! Toarnă, măi Stepane, nu te zgîrci, că naşu plăteşte!

Pretenţiile proaspătului meu fin, în pofida faptului că, de cînd a-nceput nunta şi pînă acum, la strîngerea darului, n-a mai acceptat să coboare de pe motoretă, nu mi s-ar părea exagerate. Dar nu pot fi de acord să ciocnesc cu el, şi s-o mai şi dau de duşcă, o cască de moto-ciclist plină cu cărţălău.

În cele din urmă, după tratative îndelungate, obţin un bruderschaft simbolic, Mişa din cască, eu din stacan.

Să-mi trăieşti, naşule!  răcneşte entuziasmat Negroponte.  Rămîne aşa cum am vorbit? Chestia cu ratele, ştii matale!

Bineînţeles!

Atunci, naşule, fii sănătos, şi călare şi pe jos… Eu mă-ntorc la bicicletă, c-o vînd mîine pe procletă!

În ziua a patra; dar şi ultima, lumea abia se mai tîrăşte la masă.

Numai tineretul se ţine vîrtos. Pînă acum au schimbat patru magnetofoane. Li se prăjiseră motoarele. Al cincilea însă continuă să susţină moralul acestor dansatori minunaţi şi neastîmpărul picioarelor lor zburătoare.

Un claxon insolent tulbură petrecerea. La gardul bătăturii, la un moment dat, hărmălaie cumplită! Gălăgia se-nteţeşte. Iar din uliţă, dominînd, vacarmul, răsună asurzitor o chemare disperată:

Nu pot să-l opresc! Mi s-a blocat claxonul… Tot aşa o ţine într-una, de la Mila 37!

Doamne Dumnezeule, Doamne A-Tot-Putinţe, nu mă lăsa, dă să nu fie adevărat ceea ce aud, rogu-te din suflet, miluieşte-mă!  pornesc eu să mă rog, destrăbălat de mistic.

Căci tanti Raliţa clamează fără întrerupere, la concurenţă cu nenorocita aia de trompetă mecanică-auto:

Al, băiatule, ce te faci că n-auzi! Aşa-ţi primeşti mătuşa? Vină, bezmeticule, să-ţi întîmpini oaspeţii! I-am adus şi pe Ţuţu şi Alecu!

Succesul lui tanti Raliţa depăşeşte orice aşteptări. După îmbrăţişările de rigoare, noii veniţi se integrează imediat şi brutal în ambianţa nunţii. Mătuşă-mea demonstrează, la cei şaptezeci şi ceva de ani ai ei, ultimele cuceriri în materie de Ca la Breaza. Ţuţu s-a îmbătat de la primul pahar, şi-acuma discută probleme literare cu diadea Stepan Cuşeai, în timp ce Alecu duce tratative cu tiotea Maşa-Garafa, pentru achiziţionarea unei cantităţi mai serioase de pastramă de raţă sălbatică.

Bairamul descris de Coşbuc în Nunta Zamfirei, fără discuţie, e-un fleac pe lîngă ceea ce se petrece la nunta noastră.

Abia în dimineaţa celei de-a doua zile, socotind de la înfiinţarea mătuşi-mii la Mila 41, reuşesc să stau de vorbă cu dînsa. După un somn de şaptesprezece ceasuri, tanti Raliţa arată ca o garofiţă. Din cele perene. Cît despre Alecu şi Ţuţu, ultimul zvon public era c-ar fi plecat la pescuit, pe canalul Şontea.

Ce te-a apucat, tanti Raliţo, de te-ai deplasat pîn-aici?

Păi bine, măi omule, vroiai să ne bagi în mormînt? Să nu scrii un rînd nevesti-tii? Nu-i uman ce se-ntîmplă, Al, băiatule! Dacă nu era Alecu Tilea, care să cunoască drumul şi casa gazdei, aveam de gînd să ne adresăm miliţiei; eu propusesem să dau şi-un anunţ la radio-publicitate! Acuma, spune-mi drept, nu te jena, ai vreun necaz?

Da! Abia acum îmi dau seama cît e de grav.

Din pricina asta n-ai scris? Ai păţit ceva?

Nu! Dar am toate şansele s-o pat! Mai ales dacă nu pleci cît mai curînd din Mila 41! Cum vrei să-mi termin romanul, dacă te-ai înfiinţat pe capul meu… spune-mi? Plus pescomaniacii ăştia de Alecu şi Ţuţu!

Bine!  suportă cu demnitate ofensată tanti Raliţa.  O să-ţi pară rău că vorbeşti astfel cu biata şi bătrîna ta mătuşă! Dacă ne scriai barem o misivă, cît de mititică, nu te mai supăram cu prezenţa mea…

V-am scris, în fiecare zi… Zece epistole, în zece zile! Nu-i de-ajuns? Însă mi-au interceptat bandiţii corespondenţa… Toată!

Cînd a auzit de bandiţi, n-am mai putut să scap de tanti Raliţa. A trebuit să-i povestesc totul, cu de-a măruntul. Mătuşă-mea însă nu se mulţumeşte. Mă întreabă mereu, insistînd:

Şi mai departe? Mai departe…

Deşi ţin foarte mult la tanti Raliţa, sînt silit să-i stăvilesc curiozitatea maladivă:

Vrei să afli ce-a fost după aceea?…

Da…

Ei, păi după aceea am murit!…

Cum? De ce?  gîfîie mătuşă-mea.

De foame!

Spre părerea de rău generală, va trebui să părăsesc Mila 41. Şi, spre ruşinea mea, remorcat de Trabant-ul mătuşi-mii. Pînă la debarcaderul Milei 37, şi apoi, pe vapor, pînă la Tulcea. Cu-nădejdea că voi găsi acolo benzină de 90 CO.

Ceremonia despărţirii… În mai puţin de-o jumătate de ceas isprăvesc cu pomparea mîinilor. După care urmează puparea noilor neamuri, fini şi cumetri. Altă jumătate de oră.

Stepan Cuşeai, cu o damigeană de cărţălău în braţe, plînge la modul euforic (certă origină alcoolică):

Domnu Conan, ce greu o să fim fără matale! De ce nu mai rămînem? Iar împăcat cu Maşa-Garafa… Poate mai facem o nuntă, la iarnă…

Foarte bine, telegrafiaţi-mi şi-am să viu!  îl potolesc eu.

Neapărat, domnu Conan, neapărat! Ia şi damijonul ăsta, să-l ai de la mine… Ne-a mai rămas şi nişte vinişor… Dar să aducem vasul înapoi… Poate-l umpli cu trăscăul ăla, ştii matale care…

Maşa-Garafa, amabila mea gazdă, îmi oferă un paneraş:

Să ai la drum, dragule! Cînd ţi-o fi foame, găseşti înăuntru merindea, şi-ţi aminteşti la tine de tiotea Maşa…

Veselina (fostă Mămăligan) şi cu bărbatu-său, nenea Hristu de la Fère y Champenôise, mă îmbrăţişează călduros, cu forţe reunite, deoarece altminteri nu mă puteau cuprinde, şi-mi întind un pachet:

Ai un bec întreg, domnu Conan, ăsta-i bec de casă, afumat cu coji de nucă, ies nişte ecsenbecuri, de te lingi pe degete!

Mişa Negroponte şi cu Liubaşa sosesc în ultima clipă. De-o parte şi de alta a unei biciclete noi nouţe, dar cu anvelopele dezumflate, pe geantă. Finul îmi întinde un teanc de hîrtii:

Naşule, ai aici actele motoretei. Ştii matale, pentru rate… Că noi am vîndut-o…

Manasie Ofiţeru, demn şi băţos, aproape pulbere de beat, îmi dăruieşte un binoclu de front, din războiul de la 1913. Aftandil Viziru, la acelaşi nivel de saturaţie spirtoasă, ţine cu orice preţ să-mi vîre sub braţ vreo cinci crapi-şarani afumaţi, preparaţi de mîna lui. Silică Ţoropoc, deocamdată treaz, îmi înmînează un dosar voluminos.

Fotografiile de la nuntă, cumetre! Sînt grozave! Cînd te-oi vedea în poză, dansînd geamparalele cu fina Liubaşa, ai să mori de rîs!…

Mulţumesc, mulţumesc din inimă! Îţi rămîn îndatorat!  îl bat eu pe un umăr, cumetreşte.

Vai de mine, se poate, domnu Conan, de ce să rămîi îndatorat? Îmi dai banii pe loc, şi sîntem chit şi balenă. Trei sutici! Hîrtia-i tare scumpă. Mai ales cînd o cumperi de la hoţii ăştia de turişti! Cu filmele fac eu cinste, că mi-au rămas din anii trecuţi!… Cred că de-aia au ieşit copiile cam şterse… Dar matale te vezi de la distanţă!…

Tanti Raliţa îmi face semn că-i tîrziu. Pe furiş, bineînţeles. Dar suficient de consistent ca să mă doară toate coastele din stînga pieptului. Toată lumea urcă în maşini.

Deoarece nu se găsise o ştangă corespunzătoare, conformă tuturor regulilor de circulaţie rutieră, improvizasem una la repezeală, din oiştea harabalei lui diadea Iaşa, care venise şi el la festivitatea de rămas bun, însoţit de eternul său adjunct, Vasile.

Mîndră de rolul ei de pilot, tanti Raliţa, nerăbdătoare, fără să mai aştepte semnalul meu, demarează în trombă!

Surprins, claxonez disperat, pentru a preîntîmpina vreun accident. Tanti Raliţa, la auzul semnalului, îşi întoarce capul. Mă întreabă din priviri ce s-a întîmplat. Nu-i mai răspund. Din lipsă de timp. Pentru că Trabant-ul, lipsit de şofer, se pupă în bot cu restul sălciei din uliţă, după ce mai întîi trecuse nepăsător prin scîndurile gardului.

Groaznicul accident se încheie în uralele asistenţei. Bucuroşi nespus de faptul că aveam să mai rămînem în mijlocul lor, prietenii noştri încep să ia măsurile de rigoare. Chiar îl aud răcnind pe diadea Stepan:

Maşa, Veselino! Punem repede de masă! Trebuie să-i fim o foame maestrului, mamă-mamă! Mişa, ajută-l pe naş-tu!… Şi scoate şi damijonul ăla din maşină… Dacă nu s-o fi spart!… Liubaşa, fugim după nişte mălai extra… Pastramă avem, peşte avem, îi tragem un bairam de pomină… Silică, demontează scaunele maşinilor, acuma sînt două… o s-avem pe ce sta!…

Tanti Raliţa suportă cu demnitate situaţia. Deşi e vinovată, mă ia tot pe mine la rost:

Dacă nu te-apucai să claxonezi, acuma eram departe!

Lasă, tanti Raliţo, cine ştie unde ajungeam, cu dumneata la volan? Prea departe, nu cred! Mai bine că s-a întîmplat aici…

Nu văd ce-i bine în asta. Accidentu-i tot accident!…

Nu-i chiar aşa! Aici sîntem între prieteni… Avem ce mînca! Dar unde-s Ţuţu şi cu Alecu? Nu-i văd…

În maşină. Dorm.

Dorm-dorm? Sau sînt morţi, datorită şocului?

Tanti Raliţa mă priveşte superior:

Nu mă mai plictisi cu prostiile tale criminalistice! Unde-ai pomenit morţi care sforăie? Hai la masă, că mi s-a făcut şi mie foame! Nu-i uman, băiatule, ce se-ntîmplă! Molipseşti lumea…



PARTEA A PATRA


DEA BÎZA



1) FILIERA FRANCEZU I 
(CASA DE BANI CU CIFRUL UITAT)

După miezul nopţii m-aşteaptă marea acţiune. Şi totuşi sînt nevoit să-mi amîn somnul de pregătire. Deoarece lîngă mine, alături de caloriferul ce sforăie mînios, pe la toate etanşeizările (recent revizuite) s-a stîrnit o forfotă bizară, inexplicabilă. Atmosfera dormitorului scufundat în beznă devine brusc încărcată. Ca înaintea unei furtuni.

Ce face buflea, le doarme?  se interesează cineva şuşotind.

Fornăie ca bivolu-n tău!

Recunosc glasul de scopit al lui Durică Berechet, olefistul din Gemeni (legume, fructe, varză acră şi murături) care mă confundă cu caloriferul. Jorj Arvanitache, închis aici din pricini necunoscute, dar de profesie măcelar, căci el era curiosul, avea poftă de conversaţie, motiv pentru care se mutase în patul legumistului.

Privind de sub pătură, reuşesc să-i disting vagamente pe cei doi şi să-mi dau seama de cauza bufniturilor. În tăcere, luptîndu-se cu inconfortul sporit, cei doi reprezentanţi ai comerţului ilicit încearcă, fără şanse vizibile, să-ncapă în dispozitivul de dormit, necalculat pentru gabaritul lor. Măcelarul, de dimensiunile unui dulap cu două uşi, se află cînd deasupra lui Durică Berechet, cînd sub el. Şi nici legumistul nu se lasă mai prejos, fiind mai tînăr şi tot cît o butie.

Deoarece bănuiesc că va avea loc o trecere în revistă a unor evenimente infracţionale, de interes comun şi reciproc, profit de învălmăşeală şi mă caţăr, cu chiu cu vai, pe dulăpiorul instalat chiar lîngă culcuşul lor. Deşi mobila geme îngrijorător, voi obţine, în orice caz, o audiţie din cele mai clare. Chiar HI-FI.

Mai astîmpără-te, măi Durică, şi aşează-te odată!  îl somează măcelarul.  N-auzi cum trosneşte patul? Vrei să-i scoli pe bernebeci?

Cum să trosnească, nea Jorjică, că patu-i de fier! Se uscă lemnul dulăpiorului, din pricina caloriferului… Lasă-te de-astea… mai bine spune-mi cum a fost chestia cu moartea lui Şmiţ?…

Îţi spun, dar dacă-ţi baţi fleanca, te omor şi pe tine, de te las surdo-mut! Şi-atunci geaba te mai iau cu mine la Tatanaşu Francezu…

Ba să mă iei, nea Jorjică! Fiindcă la aprozar a cam înţărcat bălaia. Nici găini vii nu ne mai aduc, să le îndopăm cu mălai şi nisip şi să le umflăm cu apă, ca să ne scoatem bănuţii pentru munca noastră, nici merele nu mai vin la grămadă, să le sortăm noi; pînă şi cartofii ni-i aduc la plase, fără pămînt şi goaze. Se-arată timpuri grele, nea Jorjică, nu ştiu ce-o să facem… Voi, cu măcelăriile, vă mai descurcaţi…

Tronc Mariţo, c-o ziseşi! Păi tu n-ai văzut vaca la pachet, fără oase şi zgîrciuri? Cu carnea tocată, ce ne mai scoatem şi noi pîrleala… Dar plecăm la Tatanaşu, măi Durică… Că nu mai ţine!

Cînd îl anunţă pe olefist de intenţiile sale, măcelarul dă să se ridice, dar se izbeşte suficient de zdravăn cu capul de consola (fier cornier, de 8) care susţine dulăpiorul.

Îngrozit de perspectiva unei aterizări în patul conspiratorilor, mă întorc într-o rînă, de-a lungul dulăpiorului. Acesta începe să pîrîie, să trosnească, chiar să capete o lejeră poziţie de plan înclinat. Însă rezistă.

Tare eşti de cap, măi nea Jorjică!  se extaziază Durică.  Dacă-i mai tragi una, praf îl faci!…

Beton armat, Durică, nu altceva!  confirmă încîntat Jorj.

Şi nu-mi spui cum a fost?  se milogeşte legumistul.

Ba da… Prin cinşapte, în toamnă, săltasem cîteva vagoane cu porumb, din gara Piteştilor… Tatanaşu venise special de la Ploieşti, cu maşina, aducîndu-i pe Rică inginerul, pe Digai, de la grădini şi spaţii verzi, pe Ciocrac şi pe cei doi Şmiţi… C-ăl bătrîn avea casă la barieră, lîngă gîrla Doamnei… Muncă grea, bre… două nopţi am tot cărat. După ce-am luat paraua, ne-am dus la Şmiţ acasă, şi-am ascuns hîrtiile în casa de bani a hodorogului, c-avusese crîşmă în tinereţile lui… Doar nu era să le depunem la CEC… Noroc c-am îngropat-o în fundul grădinii. Pentru că, a doua zi, încă în zori, i-au priponit ăia de la miliţie…

I-a turnat careva?  se interesează imediat Berechet.

Dumnezeu! Că dintre noi n-aş zice… doar ştii că sîntem sfinţi!…

Şi?… Ce-ai făcut atunci?…

Nimic! Pe Şmiţi i-au băgat la păstru, iar noi ne-am dat la fund, care pe unde, ducîndu-ne în cîmpul…

Cîmpu-Lung?  îi ia vorba din gură Durică.

…cîmpul muncii, tolomacule!  se enervează niţel Arvanitache.

Şi cînd l-aţi omorît pe bătrînul Şmiţ?

S-a omorît singur, cînd a ieşit de la pîrnaie! De inimă amară! Cînd am îngropat casa de bani, cheile le luase Tatanaşu, iar bătrînul rămăsese s-o păzească… Dar, după cum ţi-am zis, n-a mai fost nevoie… Şmiţ ăl tînăr ne-a chemat luna trecută, anunţîndu-ne c-am intrat în prescripţie, şi că putem umbla la bani… Francezu a-ncercat s-o deschidă, însă cheile n-au fost de ajuns…

Ruginiseră?  îşi dă cu părerea Durică.

Mă, tu eşti prost ca noaptea! Era casă de bani cu cifru! Pricepi?

Dar bineînţeles! Atunci aţi scos cifrul din ascunzătoare, l-aţi vîrît în broască şi…

…şi l-a bătut Tatanaşu pe Şmiţ ăl tînăr, de-a rămas şi pînă astăzi cam bleg… Că cifrul nu-i cheie, ci-un cuvînt secret… S-a jurat că nu cunoaşte cifrul, că l-a luat ăl bătrîn cu el în groapă… Că-l ştiuse şi el dar îl uitase…

Şi n-aţi încercat cu toporul, cu tîrnăcopul?…,.

Mă, Durică, casa era din fier, nu din ghipsos ca scăfîrlia ta! Tatanaşu a luat-o în maşina lui, s-o ducă la munte, unde are el un atelier de sudură… Ciocrac se mai pricepe, şi-om încerca s-o desfacem la vară, cînd ne-om aduna cu toţii… În orice caz, Tatanaşu e tare… Lucrează pretutindeni, şi are filială şi la Bucureşti… Dar centrala-i la Craiu…

Care Craiu?  devine brusc interesat Berechet.

Craiul Munţilor!  îl lămureşte Jorj.

Cine-i ăsta?

Ai să-l vezi, cînd om ajunge acolo! Oameni ne facem, dacă-l ajutăm pe Tatanaşu… Trebuie să-l strîngem cu uşa pe Şmiţ, musai să-şi aducă aminte cifrul, pentru că sudura-i cu flacără, şi s-ar putea aprinde hîrtiile…. Şi-s numai de-o sută, măi tontule!…

Catastrofa tot trebuia să aibă loc. Simt cum alunec, încet dar sigur, de pe dulăpior.

Decît să mă prăbuşesc odată cu mobila prinsă în consolele slăbite, prefer să cobor în picioare şi să fac pe somnambulul.

Închid ochii şi… fie ce-o fi! Figura-mi reuşeşte. Pomenindu-se cu mine lîngă pat, bîjbîind în căutarea culcuşului personal, cei doi încep să chicotească bovin:

Nea Jorjică, de unde mai răsări şi buflea?  se miră Durică.

Vai de mama lui, cine-ar fi zis că-i şi lunatec!  mă compătimeşte măcelarul.  Ăştia umblă ca moroii, n-aud, nu văd…

Dar dacă o fi auzit ceva?  insinuează Berechet.

Atunci îl toc la maşina electrică, de nici nu ştie cînd se trezeşte trandafir, cabanos sau cîrnat proaspăt de casă!  declară Arvanitache.

Peste o secundă mă pomenesc luat de mînă şi dus într-o direcţie necunoscută. Sper că nu la destinaţia mai sus-citată.

Măcelarul se poartă însă uman, căci îmi şopteşte duios:

Hai, tăticu, la culcare, hai cu tata…

Bineînţeles, primii care purced să sforăie în minutele următoare sînt tot cei doi agenţi ai comerţului de deservire. Eu unul, nici gînd să pot închide un ochi, darmite amîndoi. Îngrozit de cele ascultate, realizez că mă aflu în compania unor infractori de anvergură. Craiul Munţilor! Ciudată denumire.

Pînă la eliberare mai e timp. Şi pot afirma de pe acum că Şmiţ n-a uitat nici un cifru, ci-a golit de mult casa de bani… N-aş vrea să fiu în pielea lui, mai ales cînd va fi silit să mărturisească adevărul…

2) ATAC ÎN PLINĂ NOAPTE

Urma să mai aşteptăm aproximativ şase minute, pînă la ora H, oră secretă, pe care o stabilisem de comun acord, eu şi cu Macavei.

La început fusesem numai noi doi, cei care iniţiasem marea lovitură, dar ulterior ni se mai alăturaseră şi alţi amatori. Şi nu nişte anonimi oareşicare, găinari de tipul lui Jorj sau Durică Berechet, ci oameni serioşi, cu activitate remarcabilă în domeniile lor de activitate. Deci eram acuma cinci inşi, dîrdîind de emoţie, dar şi de foame, terorizaţi de regimul restrictiv, sever, la care fusesem supuşi în ultimele zile.

Mă uit continuu la Omega mea veterană, trecută prin atîtea aventuri de pomină. Niciodată n-a arătat o oră prea exactă, indicînd totdeauna cîteva minute în plus sau în minus, dar s-a dovedit mereu utilă şi prezentă la datorie. Mai ales cînd n-o uitam pe undeva.

Mai e mult, bădie?  se enervează lejer nea Macavei, colegul meu de detenţie.  Ce tot pritoceşti la morişca aia de mînă, şi nu ne spui nimic?

Încă şase minute, şi trecem la atac!  îl temperez eu. Apoi, privind la Drişcă, inginerul, la Iacob, directorul, şi la Panaitescu, ofiţerul pensionar, îi încurajez şi pe ei, însă vizual.

Ajunşi într-un hal de mizerie (morală şi fizică) repugnantă, nemîncaţi de-atîtea zile, de cînd fusesem închişi aici, ne e milă tuturor de condiţia în care ne aflăm, dar, în acelaşi timp, şi de sufletele noastre. Pentru că nu mai putem răbda…

Drişcă, în culmea disperării, îmi înşfacă mîna, mi-o răsuceşte brutal, priveşte la cadranul ornicului şi-mi suflă drept în timpanul stîng, de mi se umflă capul:

Nenorocitule! Nu vezi că ţi-a stat ceasul?

Mă uit cu reproş la Omegă, deoarece sînt nevoit să constat şi eu groaznica ei defecţiune, şi conchid tranchilizant:

Nu vă alarmaţi şi nu vă agitaţi! N-a stat de mult… sînt ceasurile 2.32, după miezul nopţii.

Asta s-o crezi matale, bibicule,  obiectează nea Macavei, cam ceferist de felul său,  n-auzi că se crapă de ziuă?

Nea Macavei, cel mai demolat dintre noi, începe să aiureze. Precis este pradă unor halucinaţii auditive aberante.

Pentru îmbărbătarea grupului, decid că-i cazul să trecem la desfăşurarea acţiunii.

Fraţilor, acum ori niciodată… Treceţi la atac!

Dormitorul în care sîntem deţinuţi, cuprinzînd peste cincisprezece paturi, oferă un cîmp de bătaie din cele mai complexe.

Iacob, cel mai dezvoltat dintre noi, depăşind parametrii comuni, dă să se strecoare pe sub patul lui Piţigoi. Însă ratează, deoarece rămîne înţepenit, între podea şi somieră. După eforturi susţinute, reuşim să-l extragem de sub pat, dar fără pijamaua vărgată, rămasă agăţată într-un arc defect.

Preferăm altă rută, şi pornim toţi cinci, de-a buşilea, pe sub patul învecinat, dar în care nu doarme nimeni, fostul ocupant odihnindu-se acum acasă, întrucît fusese eliberat încă din ajun.

Spaţiul se dovedeşte totuşi insuficient, deoarece abia încăpem sub agregatul de dormit. Mai ales nea Macavei, care, din pricina inaniţiei, s-a umflat într-un chip total îngrijorător.

Împingîndu-ne unul pe altul, reuşim performanţa de-a răzbate pînă la dulapurile detaşamentului cu destinaţie specială. Bineînţeles, odată cu noi răzbate şi patul celui eliberat ieri, întrucît se agăţase de pijamalele noastre vărgate, cu miile de gheare ale somierei uzate în exces.

Ce-i facem, bădie?  mă chestionează terifiat nea Macavei.  Abandonăm atacul?

Să-ţi fie ruşine, dezertorule şi defetistule,  îl admonestează şuierînd, dar şi gîfîind din greu, Panaitescu, ofiţerul pensionar,  se vede cît de colo că n-ai făcut armata!…

Ba am făcut-o, colonelule, şi chiar la marină, nu ca matale la aprovizionare, de-ai ajuns să te închidă ăştia acia!…  se supără nea Macavei.

Atunci porneşte motoarele, matroz de baltă! Nu te lăsa demoralizat…

Îmi place bătrînul. Are stofă de militar. Şi încă de calitate; lînă sută la sută… plus P.N.A. şi terylen.

Ne ridicăm deodată, cu toţii, purtînd în spinare patul de campanie, şi ne apropiem pîş-pîş de dulapurile detaşamentului cu destinaţie specială. Gîfîim sever, abia trăgîndu-ne sufletul.

Iacobe, nu mai trage de timp,  îl prelucrează nea Macavei pe anemicul atlet,  dă-i bătaie şi deschide dulapul lui Piţigoi!

Aliniaţi, unul lîngă altul, în faţa dulapului, asistăm la încercările neîncununate de succes ale expertului Iacob. O fi el director, dar se pricepe la munca de jos. Ştie să mînuiască o sculă, să scoată din funcţiune o broască de uşă. Meştereşte cîteva bune minute, mai rupe şi-o lamă de ras, apoi şi lama briceagului meu de tăiat hîrtie, adus din import, transpiră copios, icneşte, boscorodeşte pe înfundate, plin de optimism. Totuşi, la un moment dat, e nevoit să mărturisească:

Imposibil! Nu se poate descuia! Broasca-i dintr-un oţel special…

Vibrăm toţi de emoţie, epuizaţi de foame şi oboseală, nedormiţi şi chinuiţi de grave probleme de conştiinţă. Iar pe mine mă mai frămîntă, în plus, şi strania similitudine dintre operaţiunea casa de bani cu cifrul uitat, întreprinsă de agenţii filierei craiul munţilor, şi cea de acum, pe care noi sîntem în curs s-o executăm.

Nu ne rămîne decît s-o spargem!  suflă Drişcă disperat.

Şi, tîrîndu-ne lîngă uşiţa dulapului, cu pat cu tot, se apucă vîrtos de mîneraşul acesteia. Care, fără pic de împotrivire, se deschide numaidecît.

Nu era încuiată!  aproape că răcneşte Drişcă, dar în surdină.

Omul, la ananghie, descoperă în el resurse nebănuite, fantastice. Pentru că, peste cîteva minute, acţionăm cu toţii din ce în ce mai rapid, vîrîndu-ne degetele cît mai adînc în recipientul depistat în dulapul lui Piţigoi.

Ce zici, bădie,  mă chestionează nea Macavei,  merita oboseala?

N-am timp să-i răspund, fiind ocupat cu studierea materialului din dotarea suspectului Piţigoi. Mereu îl bănuisem că abuzează de apartenenţa sa la detaşamentul cu destinaţie specială, şi că-şi ascunde în dulăpior rezervele aduse de membrii familiei, cu prilejui vorbitorului de duminică.

Drişcă se lingea pe degete şi pe buze, masticînd cu-o frecvenţă din ce în ce mai sporită. Colonelul Panaitescu, fiind de meserie, deoarece lucrase la manutanţă, apreciază elogios descoperirea grupului nostru, felicitîndu-l pe nea Macavei:

Măi, matroz nenorocit, halal să-ţi fie, dar cine ţi-a suflat chestia?

Maestrul Conan Doi, detectivul nostru, că dacă nu era dînsul, nu mai apucam să scăpăm cu viaţă de-aici. Îşi puseseră de gînd să ne omoare, domnule colonel, nu altceva!…

Activitatea grupului se desfăşoară în deplină concordanţă cu planul stabilit. După ce dăm gata sarmalele din oala (minimum 10 litri) a sus-citatului Piţigoi, trecem, în continuare, la dulăpioarele celorlalţi membri ai detaşamentului cu destinaţie specială. C-au adus de-acasă, am văzut eu, cu ochii mei, şunci afumate, ouă răscoapte, costiţă cu boia, cutii de sardele, jimble duble, rumenite şi aromate. Pînă dimineaţă, că trebuie să ne mai fi rămas vreo două ceasuri, le venim şi lor de hac.

În salonul nr.2, de la clinica Institutului de Endocrinologie, sînt cazate două grupuri de glandulari, fără deosebire de rang sau profesie. Al nostru, cuprinzînd cinci grăsuţi condamnaţi la slăbire, şi detaşamentul cu destinaţie specială, cel al subdezvoltaţilor, puşi la îngrăşat, dar mai bogat în cadre de nădejde.

În fiecare dimineaţă, şeful clinicii, ditamai profesorul universitar, se ia cu mîinile de păr (deşi nu mai posedă articolul respectiv în cantitatea necesară) pradă unei crize de astenie depresivă, constatînd că grupul grăsuţilor nu dă jos nici un gram din supraponderabilitatea pentru care fusese internat.

Chiar stau şi mă-ntreb, acum cînd lichidăm şi rezervele contabilului şef de la Centrala vinului, aflat într-un stadiu avansat de subnutriţie, ce-o să mai facă bietul profesor, cînd o să ne urce mîine pe cîntar.

Dacă în primele patru zile slăbisem doar 24 de grame, în loc de 4 kilograme (cît se planificase) datorită bunelor relaţii pe care le întreţineam cu portarul de noapte al Institutului, şi care ne aproviziona de la cel mai proxim restaurant, în dimineaţa asta vom înregistra precis cele patru kilograme prevăzute. Însă invers, adică în plus.

Pentru că şeful contabil, spre deosebire de Piţigoi, care se afla în posesia numai a unei biete oale cu sarmale, fiind doar un slăbănog moderat, contabilul era mult mai zdravăn aprovizionat. Batog afumat, şalău cu maioneză, salam de Sibiu, cîrnaţi de casă, salată de boeuf…

Mare lucru e şi vinul! Slăbănogul moderat Piţigoi, deşi tot contabil, activează însă în sectorul colectărilor de fasole şi mazăre furajeră. Altă calificare, alte posibilităţi profesionale.

Ce-am făcut, bădie,  mă întreabă nea Macavei,  dădurăm gata proviziile bieţilor oameni?

Pe nea Macavei îl malaxează conştiinţa. Dar nu numai pe el.

Iacob, felicitîndu-se singur, cu mîinile pline de grăsime, se bate fericit pe burtică, imaginîndu-şi că-i piept, şi făgăduieşte solemn:

Cum scap din infernul ăsta, le-aduc numaidecît o pulpă întreagă de porc! De Ignat, socru-meu trebuie să-şi omoare neapărat monstrul. A ajuns la peste 200 de kile…

Şi mie ce-mi rămîne de făcut?  întreb eu.

Deoarece ai fost instigatorul loviturii,  mă prelucrează Drişcă,  va trebui să te ocupi şi de cîntarul din cabinetul profesorului…

Au mai rămas doar cîteva ore de somn, pînă la ceasul deşteptării. Cînd vom fi nevoiţi să bem (încîntaţi) ceaiul de dimineaţă, o excelentă poţiune infamă, din plante şi buruieni binefăcătoare. Iar dacă ni se va servi şi brînza aceea de veci, cu pronunţat gust de burete de baie, bineînţeles că va trebui s-o mîncăm plini de entuziasm. C-altminteri ne prinde cu fofîrlica sora şefă. Şi cîntăreşte peste suta de ocale!

3) INUTILE CUM DULCI 
RECAPITULĂRI

Dac-am ajuns să fiu internat, mai bine zis sechestrat, în salonul nr. 2 de la clinica Institutului de Endocrinologie, totul se datorează încercărilor mele disperate de a-mi găsi o oază de linişte, pentru terminarea romanului atît de mult visat.

La revista unde activez de peste două decenii, mi se aprobaseră două concedii de creaţie. Pe care le irosisem în căutări deznădăjduite, şi care se soldaseră cu dezastre.

Pentru că, în răstimpul de mai sus, dacă nu reuşisem să scriu mai nimic, îmi exercitasem totuşi din plin înclinaţiile mele detectivistice.

Exceptînd demolarea şi dezintegrarea aproape totală a Bombiţei (Fiat-ul meu 600 D) aflat acum la recondiţionare, sub supravegherea nepotului meu, inginerul, la atelierele Ciclop, din Drumul Taberii, restul se terminase cu bine. Adică fără să fi scris romanul, dar şi cu un plus de greutate.

Bulgăroaica de Penke, nevastă-mea, coalizată cu tanti Raliţa, cea mai şuie reprezentantă a familiei, din partea lui taică-meu, ambele speriate de succesele mele în acest domeniu, mă convinseseră, mai de voie mai de nevoie, să accept a fi luat în explorare ştiinţifică de eminenţii medici de la Parhon.

Hrănit numai cu gramul şi biberonul, doar cu ceaiuri diuretice şi laxative, cu legume neidentificabile şi fructe (5℅ glucide) nu mai eram capabil să gîndesc normal, darmite să mai şi scriu vreun rînd la romanul mult visat. Or, bunii mei prieteni, Doru-doctoru şi Sandu-babandu, mă asiguraseră c-am să devin un soi de superman scriitoricesc. Eliberat de toxinele din organism, generate de o alimentaţie neraţională, urma să lucrez cu randament de cosmonaut, apt să creez pagini de geniu.

Ajurea. Din prima zi, am simţit o permanentă stare de leşin. Dacă nu m-aş fi simpatizat cu portarul de noapte al Institutului, a doua zi aş fi fost mai mult decît mort. Datorită lui însă, am refăcut priză cu viaţa normală. Dar şi cu merindele mele preferate, pe care nicicum nu le pot considera nocive. Ce poate fi rău într-o bucăţică de costiţă prăjită, bine rumenită, atît cît să devină crocantă, cu nişte ochiuri deasupra, plus cîteva cafele ţepene, bine afumate cu nişte ţigări de calitate?

În definitiv, hai să fim serioşi! Oare Balzac fusese un slăbănog? Sau Alexandre Dumas-tatăl? Nici gînd. Examinaţi-le fotografiile, şi vă veţi convinge de contrariu.

Mîine vor sosi investigaţiile de laborator. A treia serie. Cerută insistent de bietul profesor, şef al clinicii în care mă aflu internat. Dacă şi de data aceasta i se confirmă ipoteza, şi-anume că-s un caz cu totul ieşit din comun, ceea ce sper să se împlinească, urmează să fiu pus în libertate. Ca intratabil!

Deocamdată mi-am procurat tratatul profesorului. Dacă mă duc la dînsul cu exemplarul (peste 1000 de pagini), şi-i solicit un autograf, poate-l conving că nu-s zdravăn, şi-mi semnează externarea.

Avînd teancurile de analize sub braţ, sîntem cu toţii în anticamera profesorului, unde aşteptăm cam speriaţi verdictul marelui om de ştiinţă.

Observ spre surprinderea mea că, în afară de grosciorul dosar cu analize, fiecare din colegii mei de detenţie mai poartă sub braţ şi-un colet de dimensiuni impresionante. Pesemne că vor să-l înduioşeze pe eminentul profesor, oferindu-i cîte-o nevinovată atenţie, vreo carte sau vreun album de artă.

Cînd sîntem poftiţi în cabinet, iar profesorul se trezeşte pe birou cu cinci exemplare din Tratatul de dietetică, abia atunci îmi dau seama că ne orientaserăm cu toţii în acelaşi mod.

Dragii mei,  ni se adresează emoţionat şeful clinicii, după ce examinează fugitiv dosarele cu analize,  lucrurile sînt aşa cum le aşteptam. Adică în cea mai perfectă ordine… Tratatul vi-l confisc, mi-l lăsaţi mie, că tot nu vă foloseşte… Astăzi vă externez, şi mîine…

Tovarăşe profesor,  îl întrerupt eu nepoliticos,  de ce mîine, plecăm chiar acum!

Dar profesorul îşi continuă cursul:

Rămîne aşa cum v-am spus, astăzi vă externez şi mîine vă prezentaţi, însoţiţi de recomandarea Institutului nostru…

La locurile noastre de muncă!  conchid eu, iarăşi grăbit.

Nu!  conchide, de data asta, profesorul.  La Spitalul de psihiatrie… Pentru că reprezentaţi nişte cazuri absolut speciale. Pînă acum, ar fi trebuit să reduceţi din greutate cel puţin vreo opt kilograme… Iar voi, în schimb, v-aţi îngrăşat! E clar că sînteţi supuşi unor stresuri pe cortex, din păcate necunoscute nouă!

Şi la psihiatrie au să le depisteze?  se interesează curios Iacob, directorul atletic.

Nu cred!  declară placid profesorul.  Dar au să vă administreze şocuri cu insulină, insuflaţii cu helium, poate şi unele intervenţii chirurgicale pe hipofiză, sau alte proceduri sofisticate…

Şi-o să slăbim atunci?  întreb eu neîncrezător.

Dacă scăpaţi cu viaţă, nu, altminteri da!  se răzbună maliţios eminentul medic.  Pentru că sînteţi nişte grăsuni mincinoşi şi prefăcuţi, care mi-aţi transformat clinica în balamuc. Prefer, astfel, să vă transfer chiar la instituţia respectivă, şi eu să-mi văd de bolnavii mei…

4) MINI-HALTĂ DE AJUSTARE

Reîntors în sînul familiei, pot afirma cu mîna pe cord că sînt alt om. Chiar am şi slăbit vreo jumătate de kilogram, spre bucuria nevesti-mii, dar absolut inexplicabil, dacă ţinem seama şi de bairamurile pricinuite de desfăşurarea sărbătorilor de iarnă şi-a Revelionului.

Revelionul, mai cu seamă, a fost ceva de pomină. În afara neamurilor, printre care s-a numărat şi eterna tanti Raliţa, prezentîndu-se cu curcanul obişnuit, crescut în baia din locuinţa ei personală, din bariera Vergului, am mai avut şi invitaţi oficiali, de marcă, dintre care n-au putut absenta Panaitescu, nea Macavei (sosit din Dobrogea lui cu nişte carburant de la Niculiţel), directorul Iacob, mai atletic ca niciodată, dar şi încărcat cu o putinică de telemea de Babadag (însă mititică, numai de vreo 15 ocale) precum şi Drişcă, tot agresiv de felul său, însă purtător al unor mesaje absolut deosebite, din partea cumetrilor săi de la Galiciuica, pe care-i vizitase la şfîrşitul lui decembrie, şi care constau în rarităţi olteneşti (cîrnaţi proaspeţi de casă, tobă, cartaboş, pecie, muşchi afumat şi jumări prăjite).

Iar pe la orele unu din noapte, cînd tanti Raliţa se-apucase să pritocească moarea din butoieşul cu varză, în beciul locuinţei, pentru reînvigorarea stomacurilor noastre lenevite, ne-am pomenit că sună la uşă şeful contabil de la Centrala vinului, însoţit de Piţigoi, foştii noştri colegi de detenţie. Şi nu erau singuri, ci aduseseră cu ei o ladă cu fiole (Lechinţa, staţiunea experimentală) şi-un săculeţe cu boabe, să pregătim nişte fasole bătută în zilele următoare, deoarece aveau să ospeţească la noi, nemaifiind locuri la hotelurile bucureştene.

Nu se poate! Nu sînteţi voi, fraţilor!  exclama încîntat şi neîncrezător nea Macavei, rămas acelaşi ceferist de treabă.

Ba noi sîntem, dragule! De ce să nu fim?  susţineau sus şi tare ambii contabili, indiferent de faptul că activau în sectoare deosebite, vinul şi păstăioasele.  Vi se pare că ne-am îngrăşat prea mult? Păi de-aia am venit la Bucureşti! Cum terminăm cu Anul Nou, ne prezentăm imediat la clinică, să vadă profesorul unde-a greşit, de ne-am întremat în halul ăsta! Precis că ne va osîndi la chinurile pe care le-aţi îndurat voi, punîndu-ne, de astă dată, la slăbit…

Depinde,  îi tranchilizez eu,  poate vă expediază, ca şi pe noi, de-a dreptul la spitalul de psihiatrie!

Stupefiaţi, ambii contabili ne privesc îngroziţi:

Şi-aţi fost acolo?

Ce, eram nebuni? Dimpotrivă, am plecat urgent pe la căşile noastre… Şi, iată-ne, sîntem cu toţii sănătoşi şi valabili!

După ce-am sărbătorit cum se cuvine revederea celor două detaşamente cu destinaţie specială, dar opusă, chiar de două ori opusă, date fiind noile condiţii, ne-am despărţit prieteni pe viaţă. Contabilii s-au înapoiat în localităţile lor de baştină, Macavei la Constanţa, Panaitescu la pensia lui, iar Drişcă şi Iacob au mai rămas la mine în gazdă vreo două zile, pînă am descifrat mesajele de la Babadag şi Galiciuica.

Acum am depăşit, cu bine şi fără reparaţii generale, jumătatea lui ianuarie. Mă urc în fiecare dimineaţă pe cîntarul medicinal de-acasă, şi declar greutatea aproximativă, deoarece diabolicul instrument nu mai funcţionează corespunzător, mai ales de cînd l-am reparat cu mîinile mele personale, cu prilejul întoarcerii de la Mila 41. Apoi mi se oferă senzaţionalul breakfast de întreţinere: ceai de sonerie, brînză de veci (50 grame), feliuţa de pîine prăjită, scobitori sterilizate şi sare fără sodiu. Şi cînd te gîndeşti că, folosind această alimentaţie, mi se mai spune la redacţie: Al Conan Doi, detectivul de şoc!…

5) TRENUL FANTOMĂ 
ŞI MAI MULŢI OLANDEZI 
ZBURĂTORI

În plină vigoare fizică, dar şi spirituală, după ingurgitarea celor de mai sus, demarez spre redacţia revistei unde semnez zilnic condica de prezenţă. De peste două decenii. Şi ceva. După ce trec mai întîi pe la bufetul nostru (al redacţiei, excelent fie spus), pentru a controla buna sa gospodărire, mă înfiinţez în biroul meu, să-mi iau în primire sarcinile de serviciu.

În vreme ce studiez cotidienele centrale, în faţa unei cafele babane şi ţepene, de te ridică de pe scaun, mă pomenesc cu Fiţa, secretara redactorului-şef.

Ascultă, Conane, eşti cu maşina?  se interesează nebunatica făptură.

Sigur că nu! E-n reparaţie capitală, la Ciclop…

Perfect! Pentru reportajul pe care ţi-l comandă şeful, nici n-ai nevoie de Bombiţă…

Şi cu ce mă deplasez?

Cu obiectul reportajului… Şeful zice că i-ar plăcea un titlu în genul Trenul infernului. Îţi surîde?

Sigur că nu! Pînă nu cunosc realitatea de pe teren, nu pot avansa nimic…

Fiţa îmi întinde delegaţia de serviciu, zîmbeşte mînzeşte, şi-mi comunică totodată şi destinaţia:

La gara Filaret te îmbarci… Plecarea la 16.55. Dormi la Bîzgaia. Mîine dimineaţă te-napoiezi. La 5.08!… Ambele-s trenuri de navetişti… Uite şi cîteva din scrisorile primite la redacţie… O sumedenie de plîngeri!

Nu mai întreb nimic, deoarece Fiţa dispare din cîmpul meu vizual, strigată de la distanţă de glasul tunător al redactorului-şef:

Fiţoooo! Să vină numaidecît stenograsa! Am de dictat…

Intrigat oarecum, plec urgent spre gară. Deşi ar mai fi ceva timp pînă la plecarea garniturii infernale.

Ajung la Filaret leoarcă de năduşeală. Schimbasem trei autobuze şi două tramvaie. Şi mai avusesem şi-o discuţie în contradictoriu cu taxatriţa. Nu prea violentă totuşi. Intenţionasem doar să-i demonstrez că îi cauzează la voce urlatul în exces, iar dînsa vroia să-mi demonstreze duritatea perforatorului de bilete. Dar ne împăcasem brusc. La apariţia unui supercontrolor I.T.B., posesor, probabil, al unui perforator mult mai dezvoltat.

La 16.52 urc în tren. Un autentic eufemism. Deoarece sînt, de fapt, urcat pe tampoane. Sute de navetişti invadaseră trenul, ocupînd înaintea mea nu numai locurile, ci şi acoperişurile, scările, tenderul locomotivei, spaţiile dintre vagoane, canturile ferestrelor, precum şi subsolurile băncilor de clasa a II-a (garnitura nefiind prevăzută şi cu clasa I).

Buimăcit şi năucit de spectacolul ce mi se oferă ochilor, aştept curios pornirea trenului. Mai întîi pentru a constata, cu propriile mele organe vizuale, dacă locomotiva e capabilă să tracţioneze un tren de două ori mai încărcat decît normalul. Iar în al doilea rînd, pentru că mă îndoiesc serios că navetiştii aceştia să fie chiar toţi navetişti, adică lucrători ieşiţi recent din schimb. Prea abundă figurile deocheate. Care nu-mi inspiră nici o încredere, şi despre care mă îndoiesc să aibă vreo legătură mai apropiată cu munca.

Chiar găliganul de lîngă mine, proţăpit zdravăn pe celălalt tampon, cu-o sacoşă Sabena petrecută pe după umăr, avînd pletele slinoase ondulate cu fierul de călcat, şi care se uită la personalitatea mea cam cîş, îmi confirmă bănuielile, mai ales cînd începe să vorbească:

Ia zii, măi faţă, te-nvîrtişi de ceva marafeţi? Că te văz mai dolofan! Care ţi-i bişniţul? Ţoale din pachet, sau ţigări de la vaporeni? Hai, dă-i drumul, gagiule, că sîntem de-ai noştri, te simt de la o poştă…

Îi zîmbese cam strîmb, după care declar timid:

Ai să rîzi, meştere, dar eu am meseria mea…

Ei, nu mă-nnebuni! Şi ce mitocoseşti?

Sînt ziarist!…

Haidamacul pare încîntat, deoarece se hlizeşte la mine:

Te-nţeleg… De-aia arăţi aşa… Taman ca văru Pandelică… Numai că el e vîrît pînă-n gît în chestiile astea… Trebuie să pice şi el, acuşica… Cu trenul de Căţelu!…

Şi dînsul la care ziar lucrează?  mă prefac eu interesat, dar şi contrariat.

Păi ăsta-i om mintos, gagiule! N-o să lucreze c-un singur ziar. Pe toate le aranjează… Cumpără şi vinde… cu sutele de kile… Că de n-ar fi dînsul, din ce s-ar mai hrăni pungaşii, ăia care fac pungile pentru piaţă, de le umplu individualiştii cu roşii, vinete şi ardei? E-n clar?

Şi-l aştepţi aici, cînd garnitura noastră trebuia să fie de mult plecată?

Ţine-te bine, dolofanule, că nu pleacă! Ştie băiatu ce spune… Pînă nu vine personalul 8457, cu văru Pandelică, ăsta nu se mişcă din loc…

De ce?

Pen-că Pandelică a tras semnalul de alarmă, să-şi coboare marfa la haltă… Al nostru nu se mişcă din loc, pînă ce nu-i vine schimbul… Că-i cefereu, nu autobuz! Ia taci, auzi? Uite-l că vine…

Însă garnitura noastră, în loc să-şi primească plecarea, la sosirea trenului de Căţelu, rămîne deodată fără locomotivă. Aceasta pleacă, fără să-şi ia rămas bun, şi este ataşată la trenul care abia intrase în gară.

Cobor de pe tamponul meu, şi mă reped urgent la mişcare. Aici mi se explică situaţia. Plecarea se amînă, din pricină că locomotiva de la celălalt tren a rămas fără abur. Se găsise cineva care trăsese semnalul de alarmă.

Bişniţarii garniturii sosite iau cu asalt trenul meu. N-or fi chiar toţi bişniţari, dar dau jos bătrînii şi copiii, iar pe femei şi fete, numai că nu le ejectează pe ferestre. Soseşte miliţia. Trenul este golit. Sînt căutaţi huliganii care devastaseră compartimentele trenului de Căţelu. Ţipete, urlete, zeci de oameni aleargă pe sub vagoane, printre linii. Se iscă o harababură generală. În cele din urmă, o ceată de măgădani e condusă, cu toate menajamentele, adică avînd mîinile prinse în cătuşe, către postul de miliţie al gării.

Slavă Domnului! Acuma vom putea porni şi noi. Mai ales că ne venise şi-o altă locomotivă. Se anunţă plecarea. Dar oamenii mai sînt încă pe peron. Trenul începe să se deplaseze.

Lumea intră în panică. Se aud ţipete, la alt nivel decît cele precedente, strigăte ca din gură de şarpe, şi mulţimea porneşte să alerge pe lîngă vagoanele în mers. Va să zică, îmi zic eu, întocmai cum s-a scris în Scînteia! De-aia m-a expediat şeful aici!

Şi demarez imediat într-o cursă demenţială, contracronometru, să-mi ajung trenul din urmă. Dar nu-s singurul care sprintează. Sute de oameni sînt angajaţi în aceeaşi competiţie. Şi, spre surprinderea mea, dar şi cu concursul mecanicului care mai încetineşte din mersul trenului, reuşim să ne urcăm cu toţi în vagoane. Vreo cîteva secunde am călătorit cam inconfortabil, cu picioarele pe pămînt şi numai cu mîinile în tren, deoarece nu mă agăţasem ca lumea de scară.

Bine că-s dotat cu pantofi serioşi, cu talpă din crep, care rezistă frecărilor. Cînd mă pomenesc în compartiment, acesta-i bucşit de oameni. Doi pe-un loc. Poate şi mai mulţi. Răsuflu liniştit. Măi puţin liniştit decît cei care pierduseră trenul. Pe puţin 50℅ din pasagerii care-şi făcuseră iluzii c-or să fie seara la căşile lor. Aceştia însă nu îndură chinurile celor îndesaţi în trenul fantomă.

Stresat de cele văzute, mă ţin zdravăn cu mîinile de uşa compartimentului, dar în interior.

Mişcă din uşă, malule!  mă roagă delicat un băieţel de vreo treizeci de anişori, strîns în blugi soioşi şi lat în spete.

Nu ţi-e ruşine să-mi vorbeşti astfel?  exclam eu indignat.

Nu! Şi dacă nu te agiţi mai rapid, te slăbesc în doi timpi şi trei mişcări… Ori vrei să te fac urît? Să nu te mai cunoască nici nevasta! Nu vezi c-avem treabă pe-afară?

Tipul nu-i om serios. Care afară? Pe culoar? Unde nu se poate mişca nici măcar un centimetru?

Nenorocirea este că nu-i singur. Mai are vreo cîţiva gealaţi pe lîngă el. Şi toţi vor să se distreze pe-afară.

Hai, gagiule, liberează terenul!

Pînă să manifest vreo intenţie de-a mă conforma dorinţei măgădanului, mă pomenesc luat de subsuori şi trecut definitiv şi total în compartiment. Peste mine, datorită acţiunii brutale a celor şase gealaţi, suporterii malacului, mă trezesc cu alţi cîţiva pasageri extraşi din coridor. Însă mult mai numeroşi decît poate suporta bietul compartiment.

Gicăăă! M-a lovit nesimţitu! Fă ceva! Nu-l lăsa să plece-aşa!

Cavalerul Gică, intervenind la timp, contribuie şi el la ţipetele fetei lezate în onoarea ei. Mai ales cînd se-alege cu-o lejeră spărtură la cap şi vreo cîteva coaste frînte. Lumea de pe culoare începe să urle îngrozită. Fără să intervină însă.

Găliganii insultă în dreapta şi-n stînga. Apoi deschid uşa vagonului, eliberează scara înţesată de oameni, vîrîndu-i cu forţa înăuntru, pentru a putea conversa cu-o altă echipă de huligani, de pe scara vagonului învecinat.

Trecu civilu pe la voi?

Pe unde, măi faţă?… Prin noi?

Şi băieţii ăilalţi, unde-s?… S-au topit?…

Da de unde! Îs pe-acoperiş, cu nebunaticele ălea de la Mătăsaru!

În chiotele din ce în ce mai aţîţate ale zărghiţilor, mult mai pregnante decît sirena locomotivei, întreprind o investigaţie rapidă printre bieţii oameni din compartiment.

Navetişti?  întreb eu în general.

N-am mai fi,  îmi răspunde demoralizat un cetăţean mai în vîrstă.

De ce-i atît de aglomerat trenul astăzi? S-a deschis Tîrgul Moşilor?  îmi continui eu interogatoriul.

Acuma-i încă bine, nene,  mă lămureşte un băieţandru bălai şi cuminte,  dar sînt zile cînd năvăleşte şi mai mult popor. Atunci ne iau nebunii la bătaie, că să le dăm lor tot trenul!…

Cine-s nebunii?

Păi nu-i văzuşi, nene? Tot ăştia, bişniţari din Urlaţi, fraţii Necşulea, cu neamurile lor…

Şi de ce staţi cu mîinile-n sîn? De ce nu faceţi nimic? Sînteţi doar şi mai mulţi?…

Măi nene nu ţi-e bine? Vrei să ne dea foc la case? Să ne lase calici?…

Buun! Dacă-i aşa, atunci am să iau imediat măsuri. Măsuri specifice unui detectiv de excepţie. Neapărat trebuie să stau niţel de vorbă cu tinerii ăştia rătăciţi. Dar cu duhul blîndeţii.

Cu preţul unor chinuri inimaginabile, izbutesc să mă deplasez, în ciuda unor proteste violente, lîngă scara unde se instalase o parte din membrii colectivităţii Necşulea.

Cealaltă parte se distra liniştită, demontînd volanul roţii de frînare a vagonului.

Ce faceţi, tovarăşi? La ce vă trebuie?

Iote-te-l pe gagiul nostru!  pornesc să rîdă pitecantropii.  Nu te pricepi, ai? Păi cu ce să scoatem apa din fîntînă? Nu-i nevoie de roată?

Cred că da! Dar de ce nu-o cumpăraţi de la Ferometal?

De piele maro, ca să-ntrebe nasoii! Ne dai tălică niscaiva marafeţi? Oi fi vreun zmeu plin de leuşteni? Ia roieşte-o de-aici, că ne plictiseşti şi ni s-apleacă!… Ţi s-a făcut de vreun masaj, ca la Baia Centrală? Spune, nu te sfii!…

Simt cum îmi creşte brusc tensiunea.

Întorc capul în direcţia compartimentului pe care-l abandonasem. Fac nişte semne disperate, către băieţelul cel bălai. Într-un sfîrşit mă vede şi vine pînă lîngă mine, trecînd peste cadavrele celor din culoar.

După ce mă înţeleg splendid cu tînărul cetăţean, transmiţîndu-i o serie de sfaturi pentru ceilalţi pasageri, pornesc să urlu:

Foooc! A luat foc vagonul! Ardeee! Foooc!…

Unul din pitecantropii Necşulea se repede la mine:

Unde-i focul, malule!

Zbătîndu-mă să mă eliberez din îmbrăţişarea, atît de pasionată, a primitivului, îi arăt compartimentul unde mă bruscase.

Pe uşa acestuia răbufneau nişte trîmbe groase de fum, ca şi cum ar fi fost un coş de locomotivă.

Zdrahonul mă slobozeşte instantaneu, după care porneşte să răcnească:

Aoleuuu! Nenişorilor, fraţilor, e de rău! A luat foc trenul! Ce ne facem, fraţilor? Oameni buni, nu ne lăsaţi! Săriţi!…

Rage ca o vită dusă la abator. Dă să fugă pe scară, dar este îmbrîncit îndărăt de ceilalţi coechipieri. O luptă disperată, fără să se mai ţină seamă de grad de rudenie, se încinge între huligani. Numai că nu plîng de frică!…

Oamenii de pe coridor se înghesuie în compartimente, liniştiţi şi rîzînd pe sub mustaţă. Teribilii fraţi Necşulea îşi smulg părul, adică pletele hippies, neştiind încotro s-o mai apuce. Aleargă bezmetici de la un capăt la altul al coridorului, zbierînd şi hohotind de plîns, îşi aruncă sacoşele Sabena, Lufthansa, Kent sau Panam, pe unde apucă, mai pe ferestre, mai pe jos, se roagă chelălăind de lume să-i scape de la moarte.

Plin de sînge rece, dar extrem de liniştit, le comunic unica speranţă de salvare:

Săriţi din vagon! Nu mai staţi, că ardem de vii!…

Uitînd să-mi mulţumească, huliganii tribului Necşulea mă îmbrîncesc din toate părţile, deoarece blocasem uşa vagonului, şi încep să-şi dea drumul din mersul trenului, năvălind pe scară. Alţii escaladează ferestrele. Rămîn o vreme agăţaţi de mînere, temîndu-se să sară. Rag în continuare. Cerşesc milă, cu lacrimile şiroind pe obrajii încadraţi de favoriţii lor flocănoşi. După care, neobservînd altă posibilitate, se aruncă în gol.

Huliganii de pe acoperişul vagoanelor, remarcînd jurnalele în flăcări pe care le aruncam pe fereastră, ajutat de băieţandrul care le aprinsese la sugestia mea, pornesc să-şi ia zborul, de-acolo de sus, aterizînd de-a dreptul pe taluzul liniei ferate.

Şi asistăm cu toţii, încîntaţi de performanţele acrobatice ale zburătorilor şi cascadorilor improvizaţi, la încăierarea ce se încinge între ei şi fraţii Necşulea, pentru recuperarea boarfelor risipite din sacoşele personale, pentru prinderea din voleu a bancnotelor ce flutură prin văzduh, a banilor ce le scăpaseră din buzunare şi ascunzişurile unde fuseseră pitiţi.

Bravo, domle, le-ai făcut-o!  mă felicită un bătrîn ţăran, aproape îmbrăţişîndu-mă.  Le venişi de hac, fir-ar să fie ei de cioflingari!

Chiar în acest moment solemn, de entuziasm general, de sub banca unde stătuse ascuns, ultimul mohican din tribul Necşulea ţîşneşte intempestiv şi ni se adresează scrîşnind din dinţi:

Mi-aţi tras-o în pept, gagiilor! Dar am să vă mănînc… Fripţi am să vă mănînc… cu usturoi şi ceapă!…

Este chiar pitecantropul care mă ameninţase că-mi poceşte figura. Însă cîţiva navetişti îl iau de braţe, şi-i susură lin:

Ai să cobori, cu noi, la gară la Bîzgaia, să-l cunoşti şi pe şeful postului de miliţie de-acolo! Că n-ai dinţi destul de zdraveni, să ne sfîrteci cu ei, aşa cum ţi-ar face plăcere! Hai, Necşuleo, mişcă mai repejor!… Că te-or trimite şi pe tine la uzină, să-nveţi ce-i munca!

Da de ce numai pe mine? Luaţi-l şi pe ziaristul ăsta! N-a dat foc la tren!… Dreptate-i asta?  se tînguie huliganul, smucindu-se dezordonat.

Băieţandrul cel bălai se apropie de mine şi-mi surîde:

Sînteţi ziarist de-adevăratelea? Pe mine mă cheamă Pahonţu, Pahonţu al lu Prefagea, dar mi se zice Niţu… Acuma-s muncitor la Vremuri noi…

Aşa tînăr?

Păi a fost prima mea zi de muncă-n uzină! La care ziar scrieţi?

La Fapta… Mîine dau materialul, iar sîmbătă sper să apară! Ai să-ţi citeşti numele la gazetă, pentru c-ai meritat!…

Fratele Necşulea se zbîrleşte plin de ură, şi-mi suflă în faţă o cumplită boare alcoolică:

Las, c-am să-ţi complectez eu autobiografia, grasule! Să mă ţii minte o viaţă întreagă… Dacă oi mai trăi!

Mă uit la el plin de bunăvoinţă, surprins de încrederea pe care o manifestă:

Vei avea destulă vreme, gagiule! În uzină ai să afli mai multe despre viaţă… Şi poate te faci şi om… Să vorbeşti româneşte ca lumea…

Iarăşi îmi sună cineva la uşă. Ca totdeauna cînd mi se-ntîmplă să scriu la domiciliu, în Calea Moşilor. Dar sună incontinent, ca şi cum ar anunţa în cartier c-a venit ziua de apoi, sau că se-nchide apa. În consecinţă, mă reped spre intrare, tîrînd după mine numai lampa de birou. Metalică. Becul nu… Însă-i şapte dimineaţa şi se va face lumină.

Pe cine căutaţi?  le-ntreb pe cele două arătări proţăpite în prag.

Matale eşti Coman?  se interesează una din femei, utilizînd un glas gros, bine tabagizat, în vreme ce-şi aranjează zulufii coafurii oxigenate în exces.

Cealaltă, făptură, probabil de acelaşi sex, mă examinează placidă, indiferentă, de parcă ar fi ingurgitat două tuburi de somnifer.

Da, eu sînt!  le răspund intrigat.  Cu ce vă pot servi?

Noi o să vă servim, dacă n-o să ne ţineţi întruna la uşă!  se exprimă lejer enervată ţaţa cu vocea deteriorată.

Dar poftiţi!…  mă scuz eu.

Instalat la birou, privesc atent la cele două matroane aşezate în faţă-mi. Blonda îşi aprinde o ţigară luată din pachetul meu, o îmbie la fumat şi pe asistenta ei, oarecum mai tînără, deşi nu s-ar zice, şi-mi oferă şi mie o Snagoavă.

Apoi, mîngîindu-şi ostentativ pletele, priveşte satisfăcută la amenajarea interiorului. Poartă, ca şi companioana ei, pantaloni evazaţi, pulover din polistiren, strîns pe gît, precum şi-un pardesiu strîmt, cu nasturi metalici, un soi de roţi dinţate.

Cealaltă, care tot dă s-adoarmă, şi-a desfăcut larg haina de blană sintetică (leopard, panteră sau tigru) lăsînd la vedere un pulover identic cu-al bătrînei, însă mult mai slinos.

Despre ce servicii vorbeaţi, şi cu cine am plăcerea?  le invit la o discuţie mai clară.

Nu ne-am recomandat?  tresare bătrîna.  Păi atunci iacă, eu mi-s Gogu, şi dacă o să-mi placi, poţi să-mi zici chiar Gherigogu, ca prietenii mei, fiindcă semăn nemaipomenit cu Gheri Cupăr, ăla din filme. Iar dînsa-i fiică-mea, Flory. Am botezat-o aşa, pentru că-i din mamă necunoscută…

Cumătra începe să mi se pară sărită de pe şine.

Pesemne c-aţi avut un tată la fel, de i-a trăsnit prin cap să vă împodobească c-un nume bărbătesc…  o iau eu pe dedeparte, neînţelegînd cum poate semăna o femeie cu Gary Cooper.

Vă legaţi de tata? Nu se vede că-s bărbat?  se indignă ţaţa.

Nu prea…  îngăim eu stupefiat.  Scuzaţi-mă!

Nu prea ţii matale cu moda nouă!  mă dojeneşte Gherigogu.

Posibil. Şi ce doriţi?

Să vă spălăm, să vă frecăm…

Fac asta şi singur… în fiece dimineaţă!

Glumezi matale?  se enervează iarăşi Gherigogu.  De ce-aţi telefonat atunci la Cooperativa de prestări la domiciliu? Nu pentru spălat de rufe şi frecat parchetul?…

Da, însă am cerut doar o singură femeie de serviciu…

Noi sîntem aia…  mă asigură Gheri Cupăr.  Lucrăm numai în colectiv…

Normal,  declar eu,  de ce-i cooperativă?

O fi. Însă n-are oameni destui. Noi însă avem! Un cumătru, pe nea Jorj Arvanitache, cu relaţii pe-acolo, şi care ne vinde pontul… Ne dă adresele, şi facem de toate… Dacă ne-nţelegem, bineînţeles…

Nevastă-mea fiind plecată, pentru vreo cîteva zile, iar eu nemaifăcînd faţă atîtor sarcini gospodăreşti, mă văd silit să trec la tratative, să-mi dau seama dacă ne-nţelegem.

Cît mă costă?

Gheri Cupăr ridică un deget în aer, şi-mi precizează:

Două sutare!

Păi mi-ai arătat doar un deget!…

Ăla-i pentru o zi!

Două sute pe zi… Lei?  aproape că răcnesc eu.

Valută nu primim, că intrăm la zdup! Nu-i mult, coane! Ce facem noi, nu face nimeni. Acuşica ne-apucăm… Dar mai întîi ne dai o gustare, să prindem forţe, o tigaie de ochiuri cu slănină prăjită, cafea, ceai, telemea, însă de oaie, o juma de bătrînă şi-un pachet de ţigări, din alea superlong… Iar în timp ce noi o să lucrăm, matale ne găteşti de prînz. O ciorbiţă, acolo, de porc, cu smîntînă, niscaiva friptură la cuptor şi nişte plăcintă cu mere. Mor după aşa ceva… Vin nu bem… decît alb, c-ăl negru ne arde pe gît… Seara mai merge, dacă-i mîncarea grasă… Consumăm, dar şi muncim de le rupem… E bine?…

Dragii mei, dragele mele,  mă adresez eu celor două femei de serviciu,  am impresia că n-o să ne-nţelegem. Încă n-am cîştigat la loto, şi nici la loz în plic…

Deşi n-am apucat să le comunic toate impresiile mele despre sectorul particular al prestărilor la domiciliu, Gheri Cupăr se ridică violent de pe scaun, aruncă ţigara în vaza cu flori, bate cu pumnul în masă, de se varsă şi apa din recipient, şi începe să strige la mine:

Îţi baţi joc de noi, domle Coman? Ne ţii aici de vorbă, să ne pierdem ziulica de muncă, nebăuţi şi nemîncaţi, şi mai zici că n-o să ne-nţelegem?… N-aş prea-ş crede! Drept cine ne iei? Te bucuri la sărăcia a două biete orfane, că n-avem nici tată, nici mamă… Priveşte la mine, maestre, că-s făcut din muşchi de fier-beton, nu de vacă… Dacă ne umileşti şi ne-alungi de la munca cinstită, am să mă port cu matale ca un vagabont… Sparg totul din casă… Avea dreptate nea Jorjică, atunci cînd zicea că munca nu-i de noi, oameni cinstiţi şi curaţi la suflet…

Cînd înregistrez pentru a doua oară numele fostului coleg, mă gîndesc că mi se oferă excepţionalul prilej să aflu cîte ceva despre activităţile actuale ale ex-măcelarului, şi-atunci le declar orfelinelor:

Stai blînd, nea Gogule, nu te agita… Fă şi matale ca Flory, fetiţa matale, care a şi aţipit, după cum văd… Poate cădem la-nvoială… Rufele-s în debara, parchetul în dormitor, c-aici în birou am treabă, şi nu-l facem astăzi, iar de mîncare vă gătiţi singuri… Cămara-i pe coridor, chiar lîngă bucătărie… Daţi-i drumu!

Gherigogu mă priveşte sticlos, apoi o mobilizează pe fie-sa:

Hai, fată, nu mai trage de timp! Treci la interes…

Peste cîteva secunde au dispărut amîndoi, ca şi cum mi-ar fi cunoscut casa pe de rost. Din bucătărie încep să răzbată arome apetisante, zgomot de tacîmuri şi farfurii sparte, precum şi sfîrîitul cîrnaţilor prăjiţi.

Şi cînd te gîndeşti că jinduiseră la ouă cu slănină, nu la cîrnaţii pe care-i ascunsesem în maşina de spălat!

În vreme ce orfelinele se ospătează, mă furişez în coridor.

Flory taică,  îl aud pe Gheri Cupăr,  dacă-l încasăm pe barosanul ăsta, mîine plecăm la Tatanaşu… Nea Jorjică şi Durică au şi întins-o, încă de alaltăieri… Mai dă-mi un cîrnat… Aşa, fie şi doi… La Craiul Munţilor se va-ncinge balul cel mare, aşa l-am înţeles eu pe nea Jorj, cică trebuie să pice moştenirea… L-au chemat şi pe Digai, taman de la Cîmpina…

Dar o fi murit Bucifal, ăla, de care pomenea malacul?

Dracu să-l pieptene, că nu pricepi o iotă din bălmăjelile cumătrului… Nu-l ştiu pe Bucifal, şi nici pe Tatanaşu… Chestia-i că au nevoie de braţe de muncă… Ei cu moştenirea, başca afacerile, cum ar fi casa de bani a lui Şmiţ, iar noi cu munca de jos… Las, c-o să vedem… Gata, acum hai la treabă, să tragem un rasol rufelor barosanului… Că n-om fi dilii, să i le şi scrobim… Să le ducă la Nufărul, dacă ţine la lux!…

Mă retrag discret. Chestia cu filiera francezu se complică. Deocamdată se confirmă numai declaraţiile măcelarului, surprinse la endocrinologie. Cine-i Craiul Munţilor, plus Bucifal şi Tatanaşu, rămîne de văzut. Şi, mai ales, de aflat. Trebuie să mă găsesc permanent pe recepţie, poate mai pic pe niscaiva confidenţe. Deocamdată trec la maşina de scris, să-mi transcriu ultimele două pagini.

Din baie se-aude o gălăgie de infern. Maşina de spălat uruie, gazele ard în cuptorul cazanului, date la maximum. Deci mi-e imposibil să lucrez.

Prefer atunci să supraveghez activitatea celor două orfeline.

Cînd întredeschid uşa camerei de baie, aburul îmi răbufneşte în nas cu violenţă. Ce se petrece înăuntru e de groază. Flory, în costum de lucru, adică în costumul de baie al nevesti-mii, s-a vîrît în cadă şi calcă-n picioare, printre clăbucii de săpun ce-i ajung pînă la buric, rufele dispuse pe fundul băii. Gherigogu, în halatul meu de casă, zoreşte lîngă maşina Alba lux 3, încercînd să descîlcească un cearceaf din ghearele învîrtitorului. Cearceaful se încăpăţînează, iar Gherigogu nu se lasă. Spuma ţîşneşte de pretutindeni, dînd să iasă şi din camera de baie. În cele din urmă izbuteşte să desprindă cearceaful, numai o jumătate, ce-i drept, după care se opreşte şi motorul maşinii de spălat. De la sine. În schimb atmosfera se îmbibă de-un miros ciudat, pe care l-am mai simţit cîndva. Atunci cînd am prăjit electromotorul aspiratorului.

Gata, Flory taică, trecem la limpezit… Dă drumu la duş, că noi ne-apucăm acum de parchet… Lasă-l să curgă, pînă s-o duce dracului spuma asta nenorocită, că mă ustură la ochi… Treci să te-mbraci, doar n-o să frecăm parchetul despuiaţi, să mai şi răcim…

Jenat, fac cale-ntoarsă, nu mai înainte de-a o auzi pe Flory:

Tăticule, mai e ceva în sticla aia de vizichi? Să-i trag o duşcă… că parcă mă ia cu frig…

Deoarece nu-mi închipui să fi venit cu alcoolul personal, încep să cred că-i vorba de sticla de Suntory Gold, primită cadou de la nepotu-meu, cu prilejul zilei mele de naştere.

Îngrijorat de desfăşurarea actuală a evenimentelor, mă consult cu detectivul din mine, întrebîndu-mă dacă-i oportun să fac scandal, sau să las lucrurile a-şi urma cursul.

Ideal ar fi, dacă aş obţine un fir, cît de cît, care să mă ducă la adresa Craiului, sau măcar a lui Tatanaşu. Pentru că labirintul ipotezelor se complică. Dacă Durică discutase cu Arvanitache despre enigma casei de bani cu cifrul uitat, pe care Tatanaşu o transportase la Craiul Munţilor, unde urmau să-l condiţioneze pe Şmiţ, acum aflu că are loc un soi de mobilizare generală, şi că viitorul răposat Bucifal va lăsa o moştenire de excepţie… Şi astfel se creează încă o enigmă suplimentară. Cine sînt moştenitorii? Şi de ce se-nghesuie la moştenire, o asemenea desfăşurare de forţe?

În vreme ce depun eforturi notabile să ajung la o concluzie, dinspre coridorul locuinţei, de lîngă bucătărie, răzbate un răcnet de fiară:

Tăticule, stinge-ţi ţigara, că sărim în aer! Nu vezi c-am turnat toată neofalina în ligheanul de vase?…

Mă năpustesc urgent spre cele două orfeline. Spre fericirea generală, nu se întîmplă însă nimic grav. Doar o bufnitură şi-un val de trîmbe de fum. Cam negru, ce-i drept… Normal, deoarece ştiam că nu posed în casă picătură de neofalină. Luase foc numai lichidul antigel, pe care-l păstram în cămară, şi care fusese confundat cu benzina uşoară.

Gherigogu, cu sînge rece, aruncă ligheanul în flăcări peste spuma din cada cu rufe, şi izbuteşte astfel să înăbuşe posibilul incendiu.

În momentul cînd asist, oarecum tranchilizat, la colorarea albiturilor în gri, la uşă se-apucă iarăşi să sune cineva. Întrucît nu mă pot deplasa, din pricina lui Flory care ţîşneşte din bucătărie, cu costumul de baie arzînd, pe ici pe colo, pentru a se arunca într-un splendid plonjon de-a dreptul în cadă, Gherigogu îmi strigă:

Las că deschid eu, coane, nu te mai deranja! Dute-n birou, şi te linişteşte… Aranjez eu toate problemele.

Deoarece Flory a dispărut pe sub rufe, nu mai consider necesară prezenţa mea.

Totuşi, nea Gogu e inuman de serviabil!… Dar de ce?…

7) FILIERA FRANCEZU III 
(FRATELE DIN FLORI)

În vreme ce creierul îmi este preocupat de-această gravă problemă, din vestibul răzbate, suficient de estompat, murmurul unei conversaţii prelungite excesiv. Asta-i bună! Gheri Cupăr îmi interoghează vizitatorii?

Oricît îmi încordez auzul, de-mi intră în vibraţie timpanele, nu desluşesc mai nimic. Noroc că, într-un tîrziu, Gherigogu năvăleşte în birou, trăgînd uşa după el (cam smucit) şi-mi comunică bîntuit de-un entuziasm inexplicabil:

Maestre, joci tare! De ce nu ne-ai spus că eşti scriitor, după cum zice musafirul de-afară?… Acum ai să faci cinste, că nici nu ştii cine-a venit? Îţi dă prin cap?…

Nu!  mormăi eu indispus, mai ales că trebuie să fac şi cinste, după ce sînt deranjat de un intrus, şi care mă mai şi deconspiră.

Fratele matale! Fratele romancierului Conan, după cum se recomandă el!…

Imposibil!  îngăim eu, ştiind prea bine ce afirm.  N-am auzit în viaţa mea de-aşa ceva!…

Gherigogu mă priveşte lejer dispreţuitor.

În halul ăsta am ajuns? Nici între fraţi, să nu ne avem ca fraţii?… Nu-i frumos!…

Nea Gogule, mai slăbeşte-mă… Sînt singurul copil la părinţi…

Nu se poate! E fratele matale, se vede cît de colo… Precis bate la suta de ocale… După ce-ai să-l vezi, va trebui să-l iei la întrebări pe bătrîn!

Care bătrîn?

Tatăl dumitale…

N-am tată!  declar eu.

Păi cum te-ai născut?  se-ntreabă bănuitor Gheri Cupăr.

Uite ce-i, nea Gogule, te-am angajat femeie de serviciu, nu detectiv! Te-apuci odată de tragedia din baie? Parchetul cînd o să-l mai frecaţi?… Bagă-l aici pe impostor, şi matale treci la treabă… Iar în privinţa lui taică-meu, nu-ti fă probleme… M-a făcut înainte de-a răposa…

Cînd se deschide uşa şi-n prag îşi face apariţia frate-meu, simt că-mi vine să cad de pe scaun.

Privesc la el paralizat. Încotoşmănat într-un balonzaid îmblănit, mai avînd pe deasupra şi-un guler dintr-o oaie, iar pe cap o căciulă de spaimă, cum purtau căutătorii de aur din Alaska, confecţionată probabil din patru cîini polari năpîrliţi, individul are în picioare nişte ghete înalte, legate cu şireturi, pînă la genunchi. Pantalonii, însă, fac toţi banii, deoarece sînt din pînză de saltea, în dungi alb-albastre, şi-s vîrîţi în carîmbii ghetelor-cizme. Diferenţa dintre blana căciulii şi favoriţii excesiv de bogaţi e-aproape insesizabilă.

Mai mult lat, decît înalt, fratele e cam grăsuţ. Ceea ce nu-l împiedică să se proţăpească ţanţoş, şi să mă examineze extrem de curios.

Stranii făpturi îmi mai vizitaseră astăzi casa. Gherigogu, om în vîrstă, poartă plete ca bulevardiştii, iar noul sosit umblă costumat ca un explorator antarctic. De unde-or mai fi apărut, Dumnezeule!

În clipa cînd personajul îşi scoate căciula, abia atunci îmi explic propensiunea sa pentru blănurile de tot felul. Pentru că, în afară de favoriţi, craniul său nu mai posedă nici un alt fir de păr. E chel, ca o minge de fotbal!

Zadarnic mă pregătesc să-l iau la întrebări, deoarece individul mă depăşeşte. Scoate un răcnet infernal şi se repede spre mine, cu căciula în mînă, purtînd-o ca pe-o pavăză:

Alexandre, frate dragă… scumpul meu… iubitule!…

Secundele următoare le petrec la pieptul balonzaidului îmblănit, scufundat în părul (urît mirositor) al gulerului de oaie, gîdilat de favoriţii individului, care mă îmbrăţişează furibund, răpindu-mi orice posibilitate de replică.

În schimb îmi vorbeşte el, incontinent:

Alică, dragule, Alexandre, mititelule, Andi, scumpule!… De-o viaţă întreagă te caut, şi-abia astăzi mi-a fost dat să te găsesc… Dacă n-auzeam, la miliţia din Comarnic, că eşti una şi-aceeaşi persoană cu ziaristul Coman, care în clipele libere face pe scriitorul şi pe detectivul, cînd îţi zici Conan Doi, rămîneam singur pe lume, fără tată, fără mumă, dar şi fără un frate… Apropo, ce mai face tăticu, ce mai face mămica dumitale?…

Aproximativ sufocat de-atîtea blănuri şi păr, izbutesc totuşi să-i răspund coerent:

Bine… Adică…

Sănătoşi, sănătoşi?  insistă fratele.

Depinde… Dar se poate spune şi-aşa, pentru că-s la odihnă!

La munte? La mare?

La Bellu… Au cam murit niţel!

Flocănosul mă sloboade violent din îmbrăţişare, chiar îmbrîncindu-mă lejer, pentru a porni să scheaune şi să scîncească, precum un dulău suferind de jigodie:

Mamă, mamă, dulce mamă, drag tăticule al meu, m-aţi lăsat pe lumea asta, făr de nimeni, şi mi-e greu!…

Oarecum emoţionat de versurile dureroase, create spontan de orfanul necunoscut, nici nu-l observ cînd se repede iarăşi la mine, pentru a mă îmbrăţişa disperat şi a-mi declara patetic:

Andi, Alicule, Alexandre! Nu-s singur pe lume! Te mai am pe tine, fratele meu drag, sînge din sîngele meu, carne din carnea mea!…

Mîngîiat de seria de diminutive, pe care nimeni nu mi le mai adresase vreodată, privesc înduioşat, dar circumspect, la exploratorul polar, care-şi pune căciula pe biroul meu, pentru ca apoi să-mi ceară cu glas aspru, dat la tocilă, acordat pesemne, de astă dată, la timbrul său natural:

Dă-mi iute o ţigară… Şi ceva tare de băut, că mă simt cam rău… Îţi dai seama? Atîtea emoţii…

Pînă să iau vreo iniţiativă, se serveşte singur din pachetul de Snagov. Apoi, privind iscoditor în jur, mă somează:

Unde-i bătrîna? Nu mama noastră, ci ţuica, trăscăul, prăştina… Să-mi mai revin în puteri şi să cinstim regăsirea!

În vreme ce necunoscutul îşi scoate balonzaidul, ca să rămînă doar într-o haină bizară, confecţionată din acelaşi material ca şi blugii, de parcă ar fi plecat de-acasă în pijama, din baie se-aude un bubuit prelung. Tresar nervos, imaginîndu-mi o altă catastrofă.

Noroc că-şi face apariţia Gheri Cupăr care mă linişteşte:

Stai blînd, baroane… Nu s-a-ntîmplat nimic… A căzut cazanul, dar îl ridicăm numaidecît. S-o scoatem însă pe Flory de sub el, să vedem dacă mai trăieşte… A lunecat pe fundul căzii, s-a agăţat de duş, iar cazanul n-a fost bine priponit… Ce să-i faci, se mai întîmplă! Dar dacă-mi face figura, şi nu se mai scoală, atunci să ştii că mă supăr praştie!…

Totu-i bine, cînd se termină cu bine! Cu forţe reunite, am ridicat cazanul, l-am pus la loc, apoi am trezit-o pe Flory, care cam adormise, şi-am pus-o şi pe ea la loc. Dar în bucătărie, lîngă sticla de vizichi, pe care o golise total… Numai aşa îmi explic cum de alunecase.

Instalaţi în cabinetul meu de lucru, îl ascult răbdător pe neaşteptatul şi originalul meu vizitator.

Şi-aşa, frate dragă, scumpul meu Alică,  declamă pleşuvul blănos,  ca să aflu de tine, a fost nevoie de mîna neagră a sorţii, care m-a împins în mîinile miliţiei din Comarnic, însă pe nedrept, deoarece butelia i-o luasem cetăţeanului ca s-o repar… Căpitanul de-acolo, să ştii, te simpatizează la nebunie… El mi-a povestit despre tine, atunci cînd mi-a dat ca exemplu cazul de la Colţiilupchii, cu găinăriile nu ştiu cărui popă… Dragă Alexandre…

Iartă-mă că-ţi iau vorba din gură, dar pînă-n clipa asta nici nu mi-ai spus cum te cheamă!  îl întrerup eu pe inocentul depanator de butelii de aragaz.  Tu-mi zici pe nume, dar eu cum să-ţi spun?…

Formidabil!… Înseamnă că mi-a slăbit ţinerea de minte… Păi cum să mă cheme, dacă ţi-s frate? Coman, dragule, şi Alexandru, pe deasupra! Al Coman, mai pe scurt!… Că de-aia am venit la tine…

Bun, dar de unde şi pînă unde reiese că sîntem fraţi? Mai ales că porţi acelaşi nume mic… Ai buletin?

Nu! Asta-i altă poveste, din păcate nespus de tristă! Mai tare ca-n Vagabondul, filmul ăla indian, unde se cîntă celebrul şlagăr mondial awaramu… Pentru că şi tatăl nostru a săvîrşit o greşeală cumplită, de milioane!… Numai inima duioasă a unui scriitor, aşa cum eşti tu, şi care înţelege ce-i slăbiciunea, omenească, numai ea l-ar putea ierta pe bătrîn şi răscumpăra păcatul… N-ai să laşi în suferinţă un biet copil neprihănit, cum sînt eu, schimbat din leagăn de-un tată care-a călcat strîmb cu-o femeie din alt sector… Înţelegi? Nu l-a lăsat conştiinţa… M-a pus pe mine în locul tău… Mama n-a fost însă de-acord, şi te-a dus îndărăt, luîndu-şi înapoi copilul personal… Dar dacă ne-o fi încurcat? Îţi dai seama? Aşa că n-aş mai putea jura că-s eu sau tu, sau, şi mai rău, chiar invers… De ce ne cheamă pe-amîndoi Coman, şi încă Alexandru?… Toate astea mi le-a spus maică-mea vitregă, sau bună, înainte de-a-şi lua tălpăşiţa de-acasă, că nici ea nu ştia prea bine ce fel de mamă îmi era…

Tulburat şi îngrozit de aberaţiile fratelui meu, îl întreb:

Dacă era atît de sigură că taică-meu era autorul tău, de ce n-a pretins să te recunoască în faţa legii?

Al Coman al doilea, fără să ezite, mă lămureşte pe loc:

Din mîndrie! Şi-apoi, ce, e-un singur Coman pe lumea asta? Dacă se dăduse drept Coman, fiind, de fapt, un altul? Părăsită de ticălosul care o înşelase, biata femeie avea minţile cam vraişte… Dar după ce-o găsesc, pentru că plec şi pe urmele ei, taman la Craiul Munţilor, unde-am auzit că s-a încurcat cu Francezu, zis şi Tatanaşu, am s-o iau la întrebări mai precise… N-am să te las nelămurit…

Trosc! Aşa mi-a sunat în creier declicul produs de auzul numelui, pentru a nu ştiu cîta oară, de Craiul Munţilor. Profit imediat de ocazie, pentru a obţine amănunte:

Îl cunoşti pe Tatanaşu?

Dar bineînţeles… El m-a învăţat meseria…

Care?

Reparator de butelii, televizoare, aparate de radio, de orice vrei şi nu vrei… Era vecinul nostru de la Cîmpina, pînă ce-a plecat la Băicoi…

Nu mai apuc să aflu detalii, deoarece Gherigogu, însoţit de Flory, intră în birou, purtînd pe braţe un lighean înspumat, şi dă să treacă spre dormitor. Flory, zărindu-l pe Coman al doilea, cască ochii cît cepele şi exclamă:

Lică! Ce-mi faci aici, tăticule?…

Dar nu mi-e dat s-aud răspunsul, deoarece se produc două evenimente esenţiale. Gheri Cupăr, surprins de intimitatea relaţiilor dintre Flory şi musafirul meu, înaintează spre dormitor cu capul întors spre fie-sa, ceea ce-l obligă să aterizeze dincolo de uşă, cu nasul în detergentul din recipientul scăpat din mîini. În timp ce Gherigogu strigă într-ajutor, soneria izbucneşte violent, ţîrîind prelung, sinistru.

Pornind spre uşă, îi transmit lui Coman al doilea:

Ai grijă de orfelinele astea, că-mi fac casa praf şi pulbere! Pe urmă stăm de vorbă, şi clarificăm şi problemele de familie… Deşi nu-mi poţi fi frate, am să-ţi dau o mînă de ajutor, s-o găsim pe maică-ta, şi să-ţi precizăm arborele genealogic. Fii cu ochii pe ei!

Înainte de-a ajunge la uşă, îl mai aud pe frate-meu asigurîndu-mă:

N-avea nici o grijă! Pentru Flory pun şi mîna-n foc… Iar dacă pletosu-i chiar taică-su, atunci trebuie să fie om de treabă, deşi n-aş cam zice…

8) FILIERA FRANCEZU IV 
(FEMEIA FATALĂ)

Panicat de zbîrnîitul soneriei care nu se mai opreşte, gîndesc intrigat la afirmaţiile neliniştitoare ale fratelui Lică. De ce nu-i place figura lui Gheri Cupăr? Mă rog, dreptul lui… De fapt, nici mie nu-mi prea zîmbeşte aberanta poveste a lui Coman al doilea.

În definitiv, situaţia din casa mea, la ora actuală, poate fi apreciată ca mulţumitoare, dar nu chiar disperată. După ce rezolv cu personajul, care se încăpăţinează să-mi prăjească transformatul soneriei, intenţionez să lichidez de urgenţă cu treimea, mai mult decît suspectă, care activează acum în dormitor.

Cînd deschid uşa de la intrare, o făptură de groază îmi zîmbeşte galeş, vrînd să mă cucerească, de sub voaleta care-i ascunde plafonul.

Aşa arată ziaristul Coman?  mă întreabă aschimodia.  Dumneata eşti, sau tatăl dînsului?…

Deoarece n-am copii, înseamnă că eu sînt!  îi răspund eu lejer enervat.  Pentru ce mă căutaţi? Şi cine sînteţi?…

O cititoare de-a dumitale, din cele mai pasionate şi fidele… Mor după dumneata, mai ales după ce-am citit reportajul ăla, cum îi zicea?  cu femeia care aşteaptă un bărbat, un soţ… iar matale o sfătuieşti să-l caute, nu să-l aştepte… Este?…

Nu-mi amintesc să fi scris asemenea tîmpenie!…

Nu se poate! Nu-i primul matale articol de genul ăsta, pe care ţi-l citesc rînd cu rînd, chiar pînă la sfîrşit… Putem sta de vorbă?

Dar acum ce facem?

Atunci să mergem în casă, că am mai multe de spus… Eu-s femeia din reportajul matale… Nici soţ n-am, nici urîtă nu-s… Însufleţită de mişcătorul dumitale articol, am pornit să-mi caut un bărbat… Acum să te vedem! Ori minţi cînd scrii, ori eşti cinstit şi-atunci n-ai să mă laşi singură pe lume… Hai în casă!

Deoarece mi-au paralizat nu numai corzile vocale, ci şi anumite relee neuronice, mă abandonez sorţii.

Pasionata cititoare, care mă îmbrînceşte niţel, întrucît nu prea încape în spaţiul eliberat, fiind suficient de corpolentă, se îndreaptă spre birou, ca şi cum ar fi la ea acasă.

Păşind buimac pe urmele ei, îi înregistrez fugitiv parametrii. Scundă şi bondoacă, nu-şi cam arată vîrsta, fiind bine camuflată de voaleta cu picăţele negre. Însă pare un om echilibrat, mai ales financiar, deoarece se-mbracă numai din pachet, sau, în cel mai rău caz, de la Consignaţia. Cizme din piele de crocodil sintetic, blană din astrahan artificial, căciuliţă dintr-un animal greu identificabil, geantă din acelaşi crocodil care fusese utilizat pentru cizmuliţe, mînuşi de piele. Mă rog, o cititoare înlesnită…

Cînd ia loc în fotoliul meu de la birou, îşi eliberează capul de sub voaletă, şi-atunci asist la cea mai formidabilă mască din arta cosmeticii. Paţachina n-are ten, n-are chip. Totul este numai tencuială, groasă şi stridentă. Ochii, îi sînt pitiţi în dosul unor gene cît peria mea de dinţi, iar gura ascunsă sub nişte buze grăsimoase şi roşii, ca doi cremvurşti. Însă părul, slobozit din căciuliţă, are cea mai tulburătoare culoare văzută vreodată: un portocaliu reflectogen, ca ultimele Dacii 1300.

Întrucît observă c-o privesc uimit, mă încurajează:

Pînă-mi mai revin din emoţia întîlnirii, du-te şi fă-mi o cafea! Ai ţigări?

Poftiţi, sînt pe masă!  o invit eu, indicîndu-i Snagoavele.

Lasă-le, fumez dintr-ale mele, m-am obişnuit cu Kent-ul!

Apoi, auzind zgomot în încăperea alăturată, unde orfelinele frecau parchetul asistate de fratele meu din flori, mă întreabă curioasă:

Cine-i acolo?

Femeile de serviciu… adică şi-un supraveghetor…

Stai bine, maestre! Îţi permiţi… Dacă ne-nvoim şi-o să-ţi surîdă propunerea mea, te fac om! N-o să mai ai nevoie nici de femei de serviciu, şi nici de valeţi… Că prea eşti risipitor!

În vreme ce dau cafeaua în foc, mă gîndese că va trebui să-mi înscriu ziua de azi printre cele mai nefaste din calendarul meu. Mare blestem şi cu admiratoarea asta. Că nu-mi ajungeau cele două orfeline, plus Coman al doilea, impostorul…

Dar nu ştiam ce mă aşteaptă. Aflu abia cînd aschimodia îşi termină cafeaua, stingîndu-şi al treilea Kent în fundul ceştii.

Meştere Coman, hai să discutăm cu cărţile pe faţă… Toată viaţa am aşteptat un soţ de talia matale… Îmi convine figura şi situaţia pe care o ai… Eu însă n-am! Adică n-am buletin de Bucureşti… Am încercat să-mi fac viaţa c-un tip dubios, care zicea că-i francez, dar era cîmpinean de-al nostru, şi-i spunea lumea Tatanaşu, şi nu mi-a reuşit pasienţa. Matale eşti însă de alt soi. Scrii la gazete, ai inimă largă… Eşti omul meu, ce mai… Posed ceva avere, iar în curînd voi pune mîna pe-o moştenire fantastică! Vrei să fii soţul meu, să mă iei de nevastă, şi să mă-nzestrezi c-un buletin?

Aş vrea să-i răspund, şi să-i spun să-şi îmbrace urgent astrahanul trîntit pe marginea biroului, pentru a dispare cît mai rapid din cîmpul meu vizual. Dar mi-e imposibil, căci creierul mi se află sub bombardamentul unor impulsuri insuportabile. Supramaturata femeie fatală l-a pomenit pe Tatanaşu. Şi ea!… Oare toată lumea care mă înconjoară se află în zona de influenţă a Francezului?

Recuperez însă rapid:

Uite ce-i, cucoană, că nici nu ştiu cum te cheamă…

Zi-mi Miţi, cu ţ din tz!…

Miţi, neMiţi, eu n-am nevastă de lăsat!

Vampa mă examinează atent, apoi îşi îndreaptă privirea spre dormitor.

Pe sub uşă se strecoară o băltoacă de spumă albăstruie.

Dau să mă ridic de pe scaun. Însă neconsolata mă priponeşte locului, aproape strigînd la mine:

Stai locului! De-aia-s femei de serviciu, ca să spele… Ascultă la mine, meştere dragă! Dacă eşti căsătorit, de ce te-apuci să scrii tot soiul de năzbîtii la revistă? Chestia cu nevastă-ta o aranjăm noi, te divorţez imediat! Îţi fac un proces de viol, sau, mă rog, de tentativă de viol, şi-atunci eşti obligat să mă iei de nevastă… Scapi de pîrnaie, numai dacă vreau eu… Martori avem, ai să vezi numaidecît!

În secunda următoare Mitzi purcede să urle. Se repede apoi asupra mea, mă încătuşează cu nişte braţe de-o putere nebănuită, şi-ncepe să cheme în ajutor:

Săriţi, oameni buni! Nu mă lăsaţi în mîinile satiricului!…

Din dormitor năvălesc orfelinele şi Lică impostorul. Rămîn, bineînţeles tablou. Însă fratele se trezeşte la realitate, slobozind un vaier de nedescris:

Mamă, ce-i cu tine, mamă! Ce ţi-a făcut nemernicul?

Lică! Unde-mi umbli, domle, ţi-au dat drumu?  îl întreabă Mitzi, eliberîndu-mă din strînsoare.

Brusc temperată, îşi aprinde un Kent, se aşează iarăşi în fotoliul meu, după care explică auditoriului:

L-aţi văzut ce-mi făcea? Ai văzut, Lică? Zice că nu mă poate lua de nevastă, dar, în schimb, îşi permite să atenteze la pudoarea unei femei respectabile…

Gherigogu şi Flory, neutri, deşi manifestă vizibile îndoieli în privinţa respectabilităţii matroanei, care ar putea să-mi fie şi mamă, privesc întrebători la Coman al doilea. Acesta, frecîndu-şi favoriţii, încurcat oarecum de evoluţia neaşteptată a evenimentelor, se-apropie de mine, mă pofteşte să iau loc pe-un scaun, dîndu-mi un brînci uşor, şi mă prelucrează:

La urma urmei, te-ar deranja să intrăm în legalitate?… Dacă o iei pe mama, îţi devin fiu vitreg… şi nu mai ai nevoie să-ţi frămînţi mintea, dacă-ţi sînt au ba frate… Mă înfiezi, faci un testament în favoarea mea, lăsîndu-mi toate bunurile, şi gata, am terminat cu necazurile… Şi noi, şi tu… Ne mutăm aici, ne procopsim cu buletine de Bucureşti, şi-atunci o aduc şi pe Flory, c-am stat adineauri de vorbă cu ea, şi-o iau de nevastă…

Gheri Cupăr, cînd aude de norocul ce-a dat peste fie-sa, se bagă numaidecît în vorbă:

Barosane, om te-ai făcut! Va fi nuntă mare… Nea Jorj, care-i acum la Craiul Munţilor, pune o vorbă la Tatanaşu, şi poate vă cunună pe-amîndouă perechile…

Am senzaţia că trăiesc cu toţii în plin delir general. Ori sînt nebuni, ori au evadat recent dintr-un spital de specialitate. În orice caz, prezintă evidente simptome de oligofrenie. Numai nişte întîrziaţi mintali ar putea imagina bazaconiile debitate de Mitzi, Lică şi Gherigogu.

Singură Flory pare mai aproape de normal, deoarece dă iarăşi să aţipească, privind dulce la pretendentul de cea mai recentă dată.

Încep să mă enervez. Dar nu suficient. Drept care mă adresez bizarei asistenţe:

Uitaţi ce-i, fraţilor-cumnaţilor, dacă nu vă cărăbăniţi cît mai urgent din casa mea, voi fi nevoit să iau oarece măsuri… Ce, aţi înnebunit? Să-mi abandonez nevasta, să-mi transform casa în balamuc, aducîndu-vă aici?… Pe ce lume trăiţi?…

Lică se aprinde la faţă, începe să tremure şi se apropie ameninţător de mine:

Mă faci nebun? Pe mine, fratele tău?…

Ne dai afară din casă, după ce ne-ai exploatat, punîndu-ne să-ţi lucrăm ca nişte robi?  începe să răcnească şi Gherigogu, aliindu-se viitorului ginere.  Priveşte în ce hal ai adus-o pe biata Flory! Abia se mai ţine pe picioare de-atîta muncă…

Mitzi, stingîndu-şi Kent-ul tot în ceaşca de cafea, se adresează de astă dată numai lui nea Gogu:

Domnule, nu te cunosc, nu mă cunoşti, dar ai pomenit de Tatanaşu. Îl ştii?…

Nu, coană mare, dar îl ştie nea Jorj…

Perfect! Am auzit de el… Înseamnă că sîntem de-ai noştri… Atunci să-l învăţăm minte pe gazetarul ăsta desfrînat… Să-l punem să ne plătească! E bine?

Să ne despăgubească, mamă, să-şi spele păcatele…  intervine şi impostorul.  Frate ca frate, dar jignirea-i pe bani! Eu iau televizorul şi aparatul de radio, m-am uitat la ele, sînt ca noi…

Şi noi ce să luăm?  se interesează Gherigogu.

Tot!  decide coana Mitzi.  Maşina de spălat, hainele, rufăria, la mobilă nu ne băgăm, că-i greu de cărat… Eu am să mă mulţumesc cu ce-am să găsesc prin birou şi buzunare… Hai, daţi-i drumu!…

De data asta consider c-am atins gradul de enervare necesar. Tremur tot. În clipa cînd Lică impostorul se îndreaptă spre dormitor, unde am televizorul, mă reped la el, îl întorc cu faţa la mine, şi-l apuc cu amîndouă mîinile de favoriţii săi atît de bogaţi.

Coman al doilea urlă ca din gură de şarpe, şi dă să se refugieze spre uşa deschisă a dormitorului, tîrîndu-mă după el. Gherigogu, ca un socru ce se respectă, îmi sare în cîrcă. Flory şi cu Mitzi vin şi ele în ajutor, deplasîndu-se rapid în direcţia grupului nostru.

Însă, din momentul cînd păşim pe parchetul inundat de clăbucii de Alba-lux, cunoscutul detergent, pe care orfelinele îl utilizaseră pe post de neofalină, lucrurile se întorc în favoarea mea. Lică alunecă spectaculos, virînd cu capul drept într-un sertar al scrinului pe care se află televizorul. Aparatul îi cade deasupra, otînjindu-l corespunzător, iar Gherigogu, din spatele meu, sare să salveze preţiosul mijloc de informare culturală, mult mai valoros decît incertul ginere. Alunecă şi dînsul, tocmai la timp, pentru a le recepţiona pe cele două amazoane, care aterizează cu fundul în băltoaca de pe duşumea.

Singurul care rămîne vertical, bineînţeles, sînt eu. Din lipsă de spaţiu, în primul rînd, şi, în al doilea rînd, din pricina şifonierului pe care trebuie să-l susţin cu un şold, deoarece pornise, din motive de cutremur, să se încline îngrijorător.

Oricît ar încerca Mitzi, Flory şi Gherigogu să se ridice din balta de Alba-lux, eforturile lor sînt aproximativ inutile. Cad îndărăt, de fiecare dată, izbindu-şi şi mai avan fundurile de parchet. Numai Lică aşteaptă, leşinat, desfăşurarea evenimentelor.

Între timp reuşesc să proptesc şifonierul. Eliberat, mă aşez pe pat, pentru a-mi trage sufletul. Totuşi, nu mă rabdă inima, şi-l întreb pe Gheri Cupăr:

Mai înainte de-a vă arunca afară, nu-ţi cer decît să-mi explici un singur lucru… Ce v-a căşunat oare să vă năpustiţi deodată, cu toţi, asupra casei mele, şi anume astăzi?…

Ceasul rău, barosane!  mărturiseşte Gherigogu.  De nu erai matale, pica altul la rînd… C-aveam la adrese, cu duiumul… De unde să ştim noi c-o să se vîre şi toanta asta, cu podoaba de fi-su?…

*
**

După ce-mi evacuez invadatorii, unul cîte unul, pentru a putea verifica dacă nu-şi însuşiseră cumva vreo mică despăgubire, purced la inventarierea pagubelor. Situaţia-i dezastruoasă, chiar catastrofică… Mîine va trebui, neapărat, să apelez iarăşi la cooperativa de prestaţii la domiciliu. Sau, nu ştiu dacă n-ar fi mai bine să-i telefonez lui tanti Raliţa, şi să mă ajut cu dînsa.

Şi, totuşi, un gînd continuă să mă tulbure. De ce anume s-a întîmplat, ca toţi găinarii aceştia să se afle în relaţii cu Tatanaşu şi Craiul Munţilor? Indiferent dacă erau directe sau tangenţiale.

În concluzie, ce mai calea-valea, se impune o aprofundată şi urgentă anchetă. Dificultăţile par însă insurmontabile, deoarece nu posed nici un reper mai de doamne-ajută. Minimalele coordonate geografice sînt cam anemice. Mai ales că-s la distanţe apreciabile. Unii pomeniseră de Cîmpina, alţii de Curtea-de-Argeş, iar Lică (alias Coman al doilea) de Comarnic…

Un singur indiciu mi se pare mai serios, demn de luat în consideraţie, şi anume faptul că indivizii se grăbeau, în marea lor majoritate, în direcţia unei moşteniri fantastice!

Ca şi cum o moştenire de acest calibru s-ar găsi la drumul mare.

Dar şi-aşa de-ar fi, care-i însă drumul acela? Unde să-l localizez?

Filiera Francezu există, asta-i clar, şi-i precis că posedă un punct final, acolo unde se vor aduna cu toţii; ceea ce-i lipseşte e începutul, capătul de la care să pornesc!

9) CAP LIMPEDE… LA ORE TULBURI

Lucrasem toată ziua la redacţie, analizînd cele păţite ieri, cu oamenii din filiera Francezu, şi punînd la punct reportajul cu unităţile de alimentaţie publică, domeniu în care sînt considerat mai mult decît specialist, datorită senzorilor mai detectivistici.

Apoi efectuasem, acasă, şi-un scurt program tehnico-administrativ, încercînd să estompez urmările cataclismului produs de orfeline, fratele din flori şi Mitzi, cu care prilej reparasem ţurloiul de la chiuvetă (oprind apa în tot cartierul), lustruisem parchetul, desfundasem diuzele maşinii de gătit, care însă nu funcţiona corespunzător nici acum, şi schimbasem siguranţele arse de la televizor, împrumutîndu-le pe cele ale Sfîntului (vecinul de la etaj) că tot nu-i lucra tubul catodic.

Mă rog, să-i dau şi eu o mînă de ajutor nevesti-mii, că şi ea mă susţine la spălatul rufelor.

Fericit, chiar şi-n aceste condiţii, simt o sete nespusă de muncă literară.

Nu-mi rămîne decît să-mi iau Bombiţa şi să plec la redacţie. Pentru că-n Calea Moşilor, nu-i pace sub măslini, cu atît mai mult cu cît vecinii îşi bat covoarele, iar unii şi copiii.

Se-mplineşte săptămîna de cînd mi-am luat Fiat-ul în primire de la Ciclop, revizuit şi adăugit. Nepotu-meu, inginerul, mă asigurase că posed o nouă maşină, net superioară celei livrate cîndva de fabrică. Chiar introdusese o serie de perfecţionări, de invenţie proprie. Dispozitive anti-vol, automatizări, aprindere electronică, o decapotare glisantă (pentru care-mi tăiase acoperişul,  şi-aşa destul de redus al maşinii,  introducîndu-mi, în schimb, un capac din péfélé, tratat împotriva apei) şi-o mulţime de alte gadget-uri, a căror manipulare n-o cunosc nici acum în detaliu, iar în general nici nu mă-ncumet să le utilizez.

După ce realizez o pornire excepţională, aproape descărcînd bateria rulez încîntat şi satisfăcut spre sediul redacţiei.

Odată ajuns, parcurg urgent coridoarele, privind curios la ora indicată de ornicul electric, deoarece mi se pare suficient de aproximativă.

Birourile redacţiei îmi defilează prin faţă, şi mă opresc în dreptul unei uşi mai dosnice. Un mic panou, agăţat cu-o pioneză provizorie, specifică Birou CAP LIMPEDE  rugăm linişte!.

Cîţi ani mă leagă de odaia asta! Cîte ceasuri n-am petrecut aici, cînd eram de rînd să fiu cap limpede, revenindu-mi sarcina de-a citi, perfect odihnit, revista în forma finală, înainte de-a intra la rotativă, pentru a evita orice greşeală de tipar. Şi cîte catastrofe n-am înlăturat! Noi borşuri la Editura Enciclopedică (în loc de broşuri), Al doilea mut din mină (în loc de şut), Albă ca zăpada şi cei 7 cipici, o întreagă serie de bazaconii ce-ar fi indus în eroare cititorii. Mai ales la rubrica medicală, cînd s-a-ntîmplat să se recomande un kilogram de arsenic, dimineaţa, la prînz şi seara, în loc de-un miligram, sau ceva în genul acesta. Sau la rubrica Disc, redactată chiar de personalitatea mea, cînd a apărut Concert pentru booi şi orchestră de Wolfgang Amadeus Mozart, în loc de oboi!

Dar să lăsăm sentimentalismele! La treabă!

Totuşi, pentru a nu mă lăsa surprins în timpul lucrului de vreun intrus, pe care s-ar putea să nu-l aud, prins de frigurile creaţiei, instalez la clanţa uşii dispozitivul inventat de tanti Raliţa, o extrem de utilă minipocnitoare, confecţionată pe bază de clorură de potasiu.

În plină transă creativă, bat dactilogramă după dactilogramă, beau cafea după cafea, adică zaţ după zaţ, pentru că divina licoare nu mai există decît în imaginaţia mea înfierbîntată.

Sînt în mînă! Curg rîndurile rîu, unul după altul. Acţiunea mi se pare şi mie interesantă, trepidantă. Dar…

Bate cineva la uşă. Destul de insistent.

Deschide odată, măi băiete, c-au venit ozalidele!

Recunosc glasul redactorului-şef.

Mă reped urgent la uşă, să dezamorsez dispozitivul de zgomot. Însă-i tardiv. Şi… în aceeaşi clipă se produce groaznica deflagraţie. Absolut insignifiantă, însă emanînd un nor de fum catastrofic.

Mă retrag spre poliţele fostei arhive. Smogul înaintează spre mine. N-aş vrea să mor asfixiat. Ar fi şi păcat. Tocmai acum cînd sînt în mînă… Mă caţăr pe rafturi, deoarece norul mi-a ajuns la nivelul gurii.

În momentul cînd uşa e buşită de perete, rafturile se prăbuşesc odată cu mine. Înăbuşit de fum, dar mai ales de praf, sînt pe punctul de a-mi pierde cunoştinţa. Nu îndeajuns însă, pentru a nu-l auzi pe redactorul-şef.

Băieţi, deschideţi ferestrele, aprindeţi luminile de sus, şi cercetaţi cadavrul de jos, de sub rafturi!

Simt că sînt scuturat de praf, întors pe spate şi cum cineva îmi răsuceşte capul, suficient de brutal.

Formidabil!  îl aud pe şeful secţiei Diverse.  Dar e Conan Doi, marele nostru detectiv de şoc, reporterul Coman de la Sociale. Numai el era în stare să desprindă rafturile metalice din perete!…

Să chemăm urgenţa?  întreabă Stoica, grăbit ca totdeauna.

Inutil! Conan Doi nu moare niciodată serios!  decide redactorul-şef, care le ştie pe toate, şi care-i unul din cititorii mei cei mai fideli.

Sîntem convocaţi în biroul redactorului-şef. Şase bărbaţi, unul şi unul, inclusiv personalitatea mea, sub forma de ex-cadavru.

În timp ce-mi sorb tacticos cafeaua, aşteptînd calmarea spiritelor, pe care, nu ştiu de ce, le simt lejer enervate împotriva mea, îl aud pe redactorul-şef luînd cuvîntul:

Gata. Ajunge. Cred c-ai terminat, detectivule! E-a doua cafea şi-a treia ţigară… Şi încă din ale mele… Ce căutai, omule, în plină noapte, în biroul Cap limpede?

Lucram!  îi răspund eu timid.

De cînd te-a apucat dragostea asta nebună de redacţie?  oftează sîcîit şeful  Astăzi nu erai de serviciu…

Îmi frig degetele cu mucul ţigării. Puţin fîsticit, îl vîr în buzunarul vindiacului, mai înainte de-a răspunde:

Eu nu-s niciodată liber! Nu ştiţi că lucrez la roman? Acasă n-am pic de linişte! Deşi, nici aici n-aş zice că-i în exces!

Grupul colegilor, în frunte cu redactorul-şef, priveşte la mine interzis. Nedumerit, îi privesc şi eu.

Abia cînd îl observ pe şeful de la Diverse că înşfacă un pahar cu apă şi-l toarnă pe mine, atunci îmi dau seama că eram pe cale să dau foc şi cabinetului redactorului-şef. Ieşea un fum din buzunarul vindiacului, de parc-aş fi avut înăuntru o locomotivă tradiţională, cu cărbuni.

Redactorul-şef, dintr-un inexplicabil avînt sufletesc, îşi oferă batista, pentru a mă şterge de surplusul de apă care nu-ncăpuse în buzunar. Bun material şi teromul. Aproape impermeabil.

Însă, în afară de batistă, îmi oferă, pe-un ton lejer excedat, şi următorul recital:

Uite ce-i, bătrîne Sherlock Holmes, că de-aia te-am botezat noi Conan Doi, trebuie să constat că n-ai pic de astîmpăr. Ne-ai scos sufletul cu romanul tău poliţist! Îţi dăm un ultim concediu de creaţie! Du-te şi lucrează unde vrei. La munte, la mare, în peşteri, sub pămînt sau în văzduh, numai la redacţie nu! Că ne arunci pe toţi în aer, şi ne mai dai şi foc! E bine?…

Sînt atît de emoţionat, încît mă reped să-l îmbrăţişez pe scumpul meu redactor-şef. Slavă Domnului că are prezenţa de spirit să fugă din cale-mi. Pentru că, odată cu personalitatea mea, zburau spre dînsul şi cafelele de pe birou, cu tavă cu tot, dar şi vaza primită în dar de la colectivul de redacţie, cu prilejul ultimei sale aniversări. Pe puţin zece kilograme de cristal greu şi preţios. Plus apa şi florile dinăuntru.

Din spatele fotoliului unde se refugiase, şeful îşi ia un călduros rămas bun de la mine:

Dacă nu dispari de-aici într-o secundă, te-arunc pe fereastră!

În vreme ce dispar conform dispoziţiilor primite, îi răspund din mersul meu rapid spre uşa cabinetului:

Îndoi-m-aş, şefule? Cine mă saltă?

10) SUPER BOMBIŢA

Ţîşnind ca o rachetă sol-sol, gonesc pe coridoarele redacţiei, dau o fugă pînă la biroul (acum cvasidemolat) CAP LIMPEDE rugăm linişte!, de unde-mi iau servieta-diplomat cu manuscrisul, apoi cobor în trombă scările, temîndu-mă ca nu cumva redactorul-şef să-şi vină în fire, şi să-mi contramandeze concediul de creaţie.

Odată ieşit pe uşa monumentală de la parter, trecînd direct prin geamul care cam lipsea, încetinesc pasul, dar pornesc să fredonez (groaznic de fals) melodia aia cu portocala, care-mi place nespus, fără să ştiu din ce pricină.

Deodată, în ciuda glasului meu care sună mai mult decît strident, disting un zdupăit de paşi, de parcă ar năvăli după mine o turmă de bivoli sălbatici. Precis sînt pe urmele mele!

Mă ascund urgent în dosul unei coloane. O umbră gigantică trece pe lîngă mine, aproape deplasîndu-mă din loc cu masa de aer pe care o antrenează. Este Fiţa, secretara redactorului-şef, o persoană agreabilă, destul de dezvoltată. Şi pe lat, şi pe înalt.

Conane! Aşteaptă-mă! Unde eşti, afurisitule?  răcneşte fantoma.

Trebuie să fiu naiv, ca să-i răspund. Dar Fiţa strigă în continuare:

Arată-te la faţă! Tot n-ai să poţi pleca. Ţi-ai uitat cheile maşinii în biroul şefului…

Duc mîna la buzunar. Nu minte. Cheile nu-s nicăieri.

Sînt nevoit să alerg eu pe urmele ei, angajîndu-mă într-un cross demenţial. Dalele galeriei răsună înspăimîntător. Portarii încep să iasă de la adăpostul unde-şi efectuau siesta de noapte, privind speriaţi la exerciţiile mele.

Ce vrei de la sufletul meu, Fiţo? De ce nu m-ai aşteptat?  o interoghez pe biata secretară, după ce-o găsesc aşezată pe treptele scării de la intrare.

Măi, Conane, că eşti nebun şi detectiv, asta o ştiu de mult, dar să fii şi invizibil, n-aş mai fi crezut… Unde să te aştept?  glăsuieşte ea abia trăgîndu-şi răsuflarea.

La parking! Unde altundeva, atîta timp cît ştiai că n-am cum porni maşina…

Fiţa se ridică, îmi face semn să-i dau geanta (cît un geamantan) şi să-mi ridic cheile care zăceau pe dale, apoi declară, oarecum liniştită:

La care din ele? Nu ştii că-s cinci? Mă duci şi pe mine pînă acasă? C-a zis şeful să fiu mîine dimineaţă la redacţie, la prima oră…

Şi despre mine n-a glăsuit nimic?

Ba da! Dar nu pot să-ţi spun…

Nu-mi spui, dormi aici, că nu te iau în maşină…

Spun! Zicea că dacă nu vii nici de data asta cu romanul, te expediază la vară, după expirarea concediului, corespondent special în străinătate…

Excelent! Dar unde?  declar eu fericit de intenţiile şefului.

La Periş, unde ar vrea să organizeze o subredacţie!

Se pronunţă Paris, Fiţo… că nu-i în Anglia!

Sigur că nu. E-n Ilfov!

După vreo zece minute găsim şi Bombiţa, că uitasem unde o parcasem.

Slavă Domnului!  oftează Fiţa relaxată.  Dar o să ne ţină pe-amîndoi?…

Ce vrei să insinuezi, coană Fiţo? Fiat-ul 600 D, aici de faţă, zis şi Bombiţa, e mult mai mare pe dinăuntru, decît pe dinafară… Habar n-ai cu cine ai de-a face… Mi-a aranjat-o nepotu-meu, inginerul, de zici că-i Rolls-Royce automatic, hidramatic şi şpilomatic… Aşteaptă o clipă şi-ai să te convingi…

La primele încercări, portiera refuză să se deschidă. Deşi am încercat cu toate cheile (de la contact, portbagaj şi capota motorului).

Mă răstesc la Fiţa:

Ce te uiţi la mine cîş? Dacă mi-ai adus alte chei? Mai bine ajută-mă.

Apucăm amîndoi de mînerul portierei. Şi tragem deodată. Iese din lăcaş, dar uşa tot nu se deschide. Vîr mînerul în buzunarul de la pantaloni, căci s-ar putea să mai folosească.

Apoi mă introduc în maşină, prin tăietura practicată pentru capota glisantă, dar destul de dificultuos. Cînd aterizez, ce-i drept cam brusc, pe scaunul şoferului, amîndouă portierele, şi cea din stînga, şi cea din dreapta, se deschid automat, pentru ca imediat să bubuie, închizîndu-se la loc. Trebuie să fie, şi asta, una din inovaţiile de automatizare ale lui nepotu-meu. Deşi nu-i înţeleg raţiunea.

Văzînd-o pe Fiţa cam demolată, îi strig liniştitor:

Deblochez dispozitivul de pornire, dar dă-te mai la o parte… Pentru orice eventualitate…

Motorul porneşte la sfert. Dar atît de violent, încît, nefiind scoasă din viteză, Bombiţa întreprinde un salt de şase metri, drept sub Roman-Diesel-ul cel mai apropiat, un mamut de zece tone.

Ies de sub camion, în marş-arier, şi-o invit pe Fiţa:

Suie în maşină, că plecăm!

În clipa în care Fiţa se instalează lîngă mine, pe locul mortului, se dezumflă brusc toate cele patru anvelope, dacă nu cumva şi cea de la roata de rezervă. Altă invenţie de-a inginerului de nepot! Pentru a interzice orice posibilitate vreunui hoţ de maşini de-a porni imediat cu turismul deturnat. Nu-i rea, ca idee!…

Fiţa se dezumflă şi ea, deoarece o aud:

Uite ce-i, Conane, mai bine plec acasă pe jos! Şi-aşa mi-a recomandat doctorul tău, simpaticul ăla de la Parhon, să fac plimbări prelungite… Or, pînă acasă, sînt cel puţin zece kilometri!

Disperat, văzîndu-mă sedus şi abandonat, o implor:

Coană Fiţo, nu te grăbi! Dacă vrei să slăbeşti efectuînd muncă fizică, hai să slăbim împreună, dar pompînd la caucioace!

Peste vreun ceas putem susţine că ne-a reuşit operaţia.

Ne ştergem fericiţi pe mîini, pe frunţi şi pe obraji, ne felicităm reciproc, destul de demoralizaţi, şi urcăm în maşină.

Apăs un buton, bănuind că-i prevăzut pentru blocarea dispozitivului de dezumflare automată a anvelopelor, învîrt cheia de contact, motorul porneşte la mai puţin de sfert, chiar la optime, dar, în acelaşi timp, intră în stare de funcţionare, din ce în ce mai corespunzător, toate dispozitivele inventate de inginerul meu de nepot.

Maşina înaintează oarbă, cu capota din faţă fîlfîind în faţa parbrizului, dar nici eu nu mai văd nimic. Uşile se deschid şi se închid la loc de la sine, farurile se sting şi se aprind, cu intermitenţe, iar claxonul sloboade nişte mugete de groază.

Fiţo, ţine-te bine, că nu ştiu precis încotro mergem!

Conane, totul e-n zadar, degeaba mă avertizezi! Din clipa cînd am greşit, pornind cu tine la drum, de-atunci eram sigură că n-am s-ajung acasă… Eu ştiu unde mergem! Fii liniştit şi nu te enerva…

Devin şi eu curios:

Unde, coană Fiţo?

Dacă nu la Urgenţă, precis la cimitir!

S-ar putea să ai dreptate, nu te contrazic, mai ales că, în apropiere, e noul teren rezervat pentru cazare, cel de la Dămăroaia, cu locuri de veci pentru patru ani!…

Claxonul capătă amplitudinea unei sirene de alarmă, anunţînd sfîrşitul lumii. Iar noi rulăm spre eternitate, identificîndu-ne drumul doar în scurtele răstimpuri cînd capota portbagajului îmi eliberează parbrizul şi vizibilitatea. Restul decurge perfect, mai mult ca perfect, sau, s-ar putea, chiar la perfectul compus…

11) LUPTE SEMIGRELE, GRELE, ŞI… 
FOARTE GRELE!

În loc să declanşez ancheta filiera Francezu, zac de două săptămîni în casă, total demolat din pricina perfecţionărilor aduse Bombiţei. Iar maşina zace şi ea, dar nu în casă, ci la atelierele Ciclop, pentru demontarea multiplelor inovaţii introduse de inginerul de nepotu-meu.

Bineînţeles, între timp nu stătusem degeaba. Lucrasem la roman ca un damnat, cînd în pod, cînd în birou, ba încercasem şi-n pivniţă.

Acum bat la maşină, plîngîndu-mi singur de milă, şi trag zadarnic dintr-o Snagoavă fără tiraj, mai ales că-i aprinsă la capătul cu filtru.

Sună telefonul.

Alooo! Cum? Cine-i? Vorbeşte mai tare, cucoană! Tanti Raliţa? Matale eşti? Cît e ceasul? De unde să ştiu… Şi, la urma urmei, de ce te-interesează? Avem lecţii? Nu s-au terminat? Vii acum? Pofteşte, îmi face-o plăcere nebună… Mă duc să-ţi deschid poarta…

Penke, nevastă-mea, iarăşi e plecată la Tîncăbeşti. Că nu se mai termină odată şi cumetrii ăştia, izvorăsc de parc-ar ieşi prin maşina de tras cîrnaţi. Barem de-ar aduce şi nişte cîrnaţi de casă, de pe la Mîndruţa lui Mihai.

Din bariera Vergului şi pînă-n Calea Moşilor, tanti Raliţa, şofer de excepţie, de cînd a bătut-o norocul şi s-a pomenit cu Trabant-ul ăla, cîştigat la loz în plic, nu face mai mult de cinci minute. Dar şi cincizeci de lei. Amendă, pentru exces de viteză.

Abia apuc să mă feresc, că tanti Raliţa bufneşte în curte, ca un uragan, şi se îndreaptă direct spre garaj, unde pătrunde, cu maşină cu tot. Bineînţeles, prin uşă. Care-i, însă, spre regretul meu, din placaj subţire.

Tanti Raliţa mă aşteaptă la volan, privind în gol.

Cît să mai stăm, Al, băieţelule!  porneşte dînsa să glăsuiască, în vreme ce-ncearcă să-şi astîmpere nervii aprinzînd o mărăşească.

Opreşte motorul, tanti Raliţo, că murim asfixiaţi!  o implor pe năstruşnica-mi mătuşă  N-ai de gînd să cobori din maşină?…

Ba da! Însă nu ştiu ce-i cu motorul, de nu vrea să steie!

Ai scos cheia din contact?  mă interesez eu, urgent şi intrigat.

Nu!

Păi asta-i cauza… Întoarce-o şi se va opri şi motorul!

Mă-ndoiesc… deoarece cheile mi-au sărit din lăcaşul lor, încă de cînd am răzbit în garaj…

Îmi smulg batista şi mă reped la ţeava de eşapament, s-o astup cît mai etanş. Am văzut chestia asta într-un film. Şi sper să dea rezultate. Şi dă… Motorul se opreşte, după ce strănută de vreo cîteva ori.

Însă, în timp ce-o ajut pe tanti Raliţa să coboare, motorul execută un rateu de toată frumuseţea, zvîrlind batista afară din ţeavă, dar şi umplîndu-mă total de-o funingine neagră şi grasă.

Reîmprospătat, după ce m-am spălat şi mi-am recăpătat (parţial) culoarea naturală a pielii, cu cafeaua în faţă, iar cu tanti Raliţa în fotoliul meu, de la birou, de altfel unicul din casă, aştept cutremurat desfăşurarea în continuare a evenimentelor.

Pentru că, imediat ce terminăm cu cafelele şi ţigările, începe coşmarul.

Al, băieţelule,  mă prelucrase într-o bună zi tanti Raliţa, fiind de faţă şi bulgăroaica de nevastă-mea, la puţine zile după externarea de la Institutul de Endocrinologie şi atacul orfelinelor, conexat cu cel al fratelui din flori şi-al mamei sale Mitzi,  singura soluţie pentru a slăbi, dar şi a-ţi întări organismul, ar fi să ne apucăm de lupte!

Cu cine, dragă tanti Raliţo? Că n-am cu nimeni nimic!

Cu mine! Dar mai întîi citeşte cărţile astea, pe care mi le-a adus de la Tokio vecinul meu, Dumitrescu IV, din echipa de baschet, şi-apoi ai să-mi dai dreptate…

Şi mi-a trîntit pe birou vreo cinci broşurele, de popularizare a luptelor karaté, judo şi jiu-jitsu.

Păi cum să le citesc, dacă-s în japoneză?  îmi manifestasem eu surprinderea la noua trăznaie a mătuşă-mii.

Hai să fim serioşi, băieţelule! Nu vezi că-s ilustrate… Se poate concepe un detectiv modern, fără să cunoască luptele cele mai japoneze? N-ai văzut ce era să paţi cu oamenii francezului? Şi nu-mi strică nici mie…

Mă cuprinde o mirare cosmică, nepricepînd prea bine ce vrea să insinueze tanti Raliţa. Drept care îmi exprim nedumerirea:

Dar cine ce-are cu dumneata? Că nu mai eşti la vîrsta…

Să-ţi fie ruşine, Al, băieţelule!  mă întrerupe mătuşă-mea.  Totu-i posibil, mai ales în plină beznă!…

Da! Aici ai dreptate… Pe-ntuneric, poţi fi confundată şi cu Sophia Loren…

În dormitor, unde-am dat paturile la o parte, împingînd la ele cu devotament şi abnegaţie, vîrtos, de curgeau apele pe noi, întindem pe jos saltelele, pregătindu-ne serios pentru ceasurile grave care ne aşteaptă.

Tanti Raliţa s-a costumat în treningul nevesti-mii, care abia o încape, iar eu, pentru a-mi feri ciolanele de căzături şi lovituri, mi-am îmbrăcat pantalonii de schi, vindiacul căptuşit cu mesadă, ciorapii de lînă, dar fără bocanci, ca să nu deteriorez bunătatea de saltele, plus şuba de blană şi căciula cu urechiere.

Oricît insistase tanti Raliţa să ne confecţionăm costume specifice, aşa cum admirase în broşurile japoneze, refuzasem cu-o obstinaţie demnă de toate laudele. Pentru că era foarte posibil, după primele noţiuni de karaté, judo sau jiu-jitsu, să nu mai avem nevoie de ele, ci mult mai rapid, de nişte pijamale noi, pentru internarea în spitalul de urgenţă.

Şi, întrucît tanti Raliţa are idei din cele mai neaşteptate, dar şi total anormale, exerciţiile decurg pe fond muzical.

Programul debutează cu salutul partenerilor. Plasaţi la mijlocul arenei formate de cele două saltele, ne înclinăm gravi, pînă ce ne ciocnim capetele ţeapăn. Astfel, ameţiţi bine, trecem la primul exerciţiu.

Tanti Raliţa atacă, repezindu-se, nu ştiu de ce, la piciorul meu drept. Eu mă apăr, pornind într-o goană demenţială în jurul patrulaterului elastic. Cînd mă împiedic, şi mă aştern la sol, tanti Raliţa mă survolează spectaculos, depăşind cu mult limitele arenei. După care se propteşte, plină de convingere, cu capul de peretele ce dă spre baie.

Bravo, nepoate,  oftează dînsa din adîncul rărunchilor, excelent! Nu ştiu cum se numeşte eschiva asta, dar ai executat-o inspirat. Stai o ţîră, că-ţi arăt eu ţie!…

Şi demarează spre mine, luîndu-şi un avînt impresionant. Dar oarecum neregulamentar (deoarece îşi sprijinise ambele picioare de perete).

În traiectoria ei, tanti Raliţa mă izbeşte cu capul, ca un berbec, şi mă catapultează din şubă, de mă lasă complet descoperit. Fiind cam cu picioarele-n sus, într-o splendidă figură inedită, mai curînd de hata-yoga decît de judo, sprijinit lejer în gîtul care mă mir că nu cedează, aştept răbdător revenirea mătuşă-mii, care explorează acum celălalt perete, dar mult mai dur şi intens.

Atacă mai repede, tanti Raliţo, că nu-s în stare s-aştept prea mult în poziţia asta!  îmi solicit eu partenerul, osebit de politicos.

Şi, din clipa aceasta, situaţia începe să se deterioreze.

Tanti Raliţa, care, pentru a nu-şi deranja coafura, şi-aşa destul de precară, îşi montase pe cap dispozitivul ei de motonaută (castronul acela din plastic, pe care-l poartă toţi motocicliştii) nu-l mai posedă acum pe creştet, ci mult mai în faţă, de-a dreptul peste ochi.

E clar, a intrat în dificultate, rămînînd fără pic de vizibilitate.

La un moment dat desluşesc nişte bolboroseli bizare, care răzbat din interiorul oalei de plastic:

Dîm… drîmrr… mînnn… pttît… mîrrrom!

Sper să nu fie chiar în japoneză. Scutur ceva mai zdravăn dispozitivul. Dar rezultatele sînt şi mai catastrofice:

Pcirl… piciorlîrl… rîpurtlr!

Atunci, intrigat în exces, bat cu pumnul în oala de plastic şi-i strig mătuşă-mii:

Ce s-a-ntîmplat, tanti Raliţo? Dacă vrei să spui ceva, de ce nu vorbeşti în limba noastră?

Dî… Dî… Picirlîlîu…

Instantaneu realizez ce vroia. Piciorul!.

Atunci încep să trag zdravăn de piciorul dînsei, aflat în dificultate. Sub mine. Peste o clipă renunţ. Era piciorul meu. Trec la cel incriminat, îl răsucesc, îl sucesc, îl smucesc, îl hîţăn, pînă ce, în cele din urmă, un răcnet de fiară mă încunoştinţează de reuşita operaţiei.

Aaaa! Aaaal! Băieţelule! Mi-ai frînt piciorul, încroşnatule! Nu-i uman ce se-ntîmplă, domle!

Casca de motonaut zboară ca din puşcă, ejectată de suflul nemaipomenit al urletelor mătuşă-mii. După ce ricoşează de craniul meu, aterizează taman în oglinda de la toaleta nevesti-mii, pe care o transformă în mărunţiş.

Magnetofonul cîntă înainte, ca şi cum nimic nu s-ar fi întîmplat, umplînd încăperea de ritmurile trepidante ale celebrului Twist Again, de Chubby Checker.

Şi-acum ce-i facem, tanti Raliţo?  o întreb gîfîind pe mătusă-mea, care se întinsese pe lăţimea ambelor saltele, probabil pentru a leşina cîteva minute bune.  Chemăm Salvarea? Dacă ţi-ai scrîntit cumva glezna?…

Spre surprinderea mea, tanti Raliţa se ridică în şezut şi mă anunţă necruţătoare:

La mine nu se mai poate scrînti nimic, Al, băieţelule! Trecem la karaté… Ba nu, mai bine la jiu-jitsu!…

Peste cîteva minute, casa noastră intră într-un cutremur non-stop. Din pricina căzăturilor mele, de groază. La jiu-jitsu, mătuşă-mea pare mai experimentată. Mă zvîrle peste capul dînsei, de parcă aş fi un sac de cartofi. Dincolo de bine şi de rău. Dacă îşi mai continuă, în acelaşi ritm, figura respectivă, rămîn precis fără tablouri pe pereţi. Dar şi fără tencuială.

Întărîtat de infatigabila energie a bătrînei, decid că-i cazul să trec la represalii. Trebuie să recurg la unele figuri originale, neprevăzute de broşura japoneză. Şi, cu neostoită abnegaţie, pornesc să-i răsucesc mîinile, picioarele, gîtul, tot ce-apuc şi nimeresc.

Tanti Raliţa urlă incontinent, în nişte game nemaiauzite. Iar peste cîteva momente cade ca moartă pe saltea. Dar se prăbuşeşte atît de puternic, încît se-aud o serie de zgomote suspecte tocmai în pivniţă. Ceva de genul unei explozii atomice subterane. Ca-n Nevada…

Trecem şi la karaté?  mă interesez eu, sigur pe mine, considerîndu-mă învingător absolut.

Trecem,  mă asigură tanti Raliţa,  dar nu la karaté…

Dumnezeule! Ai mai născocit şi alte lupte?  o întreb din ce în ce mai neliniştit.

Nu, din păcate! Trecem la curăţenie generală… Dacă nu măturăm peste tot, şi nu punem la loc tablourile, dacă nu dai o fugă să cumperi urgent o oglindă, sîntem în pom!

Mai spre seară, cam în jur de orele nouă, sîntem aproape gata. Oglinda este la locul ei, dar de altă dimensiune, iar tablourile sînt iarăşi pe pereţi. Cele abstracte, deşi s-ar putea să fie puse pe dos, cu capul în jos, sînt tot atît de interesante prin sensul abscons pe care-l conţin dar nu-l exprimă.

După ce ne-am făcut cîte un duş scoţian (50℅, deoarece nu curgea decît apă rece), ne aşezăm la o cină reînvigoratoare în faţa televizorului.

Tanti Raliţa, în vreme ce lichidează ultima îmbucătură de şuncă presată, din care eu nu prea apucasem să gust, mă priveşte satisfăcută şi-mi declară:

Zilele următoare pleci de aici să te-apuci de scris! Dacă nu termini nici acum romanul, nu te mai recunosc de nepot…

Cînd aud de plecat, rămîn interzis.

Unde să mă duc? mă interesez neîncrezător.

Păi nu ti-am spus?  se miră tanti Raliţa.

Sigur că nu!

Omule, nu-i uman ce se-ntîmplă! Iar am uitat!… Şi de trei zile mă tot întreb de ce nu-ţi faci pregătirile… Maşina-i gata, timpul se anunţă frumos, concediu de creaţie ţi-au dat, aşa că nu-ţi mai rămîne decît să te urci în maşină şi să-ţi iei valea…

Care vale?…

Valea cu Urşi… La Anatolie Jimbla, văru-tău de-al doilea…

Toli? Băiatul ţaţii Mariţa? Mai trăieşte?

Exact… Trăieşte, şi încă bine! E inginer silvic, specializat în peisaj forestier… Locuieşte la Valea cu Urşi, mai în sus de Curtea-de-Argeş, într-o regiune dumnezeiască, lîngă Craiul Munţilor… I-am scris, prin februarie, i-am povestit de necazurile tale… Şi mi-a răspuns imediat… Te ia în primire! Ce zici?

Nu mai pot zice nimic. De emoţie! Craiul Munţilor! Înţelegeţi?

12) CINA (DIETETICĂ) DE RĂMAS BUN

În cele 24 de ore, care s-au scurs de la paralizanta veste transmisă de tanti Raliţa, am reuşit, fără nici un efort deosebit, să-ntorc toată casa pe dos, plus nervii vecinilor şi-ai martirei de nevastă-mea.

Tanti Raliţa, nefiind în stare să-mi spună ce reprezintă Craiul Munţilor, a primit sarcina să-l supravegheze pe nepotu-meu, ocupat cu punerea la punct a Bombiţei, să nu care cumva să-mi mai introducă vreo automatizare. Penke se îndeletnicea cu aprovizionarea. Eu cu convocarea prietenilor şi-a neamurilor. La dineul de gală, oferit cu prilejul plecării mele la Valea cu Urşi.

Apoi, în doi timpi (şi trei valize) am îndesat totul, de la hîrtia de scris, gume şi panglici de rezervă, pînă la costiţa afumată şi brînza dietetică (pentru copii).

După care, forţîndu-mi memoria, încerc să recapitulez tot ce ştiam despre văru-meu Anatolie.

Nea Culiţă Jimbla, taică-său, care-o ţinuse de nevastă pe ţaţa Mariţa, sora mătuşă-mii Raliţa, lucrase toată viaţa la un centru de pîine din Tîrgu de Vale. Şi-acuma stau şi mă-ntreb: Jimbla era numele său de familie, sau porecla transformată în nume? Problema-i şi-acum suficient de obscură. Odată cu mutarea noastră în Capitală, prin 1938 pierdusem orice legătură cu familia Jimbla. Însă, de fiece dată, cînd treceam prin Tîrgu de Vale, mă abăteam şi pe la nea Culiţă, să-l văd dacă mai trăieşte şi să-mi cumpăr o jimblă cu cartofi, din cele duble, pe care abia o puteai purta în braţe. Mereu mă săruta pe frunte, plecîndu-se peste taraba chioşcului, şi mă-ntreba:

Ce mai face taică-tău?

Însă taică-meu murise de mult, şi nea Culiţă ştia asta prea bine, iar maică-mea îl interesa vagamente. Toate întrebările îşi aveau însă alt rost.

Şi Raliţa? Nu-mi spui nimic despre ea? Mai trăieşte? Spune-i că mă gîndesc mereu la dînsa… Şi-acuma-s gata s-o iau de nevastă. O las pe Mariţa numaidecît. Că mi-a mîncat sufletul… Auzi?

Bineînţeles că auzeam. Însă, prin 1948, cînd l-am întîlnit ultima oară, nea Culiţă avea vreo 79 de ani, nici nu mai auzea bine, şi nici nu prea vedea. Pe ţaţa Mariţa n-avea cum s-o lase, deoarece îl părăsise încă dinainte de război, emigrînd pe alte meleaguri celeste, unde-l aştepta pe nea Culiţă, care însă nu se prea grăbea, să-i mănînce şi-acolo sufletul.

Anatolie, cam de-o vîrstă cu mine, avusese grijă să le mănînce sufletul ambilor părinţi. La 14 ani fugise de-acasă şi se refugiase la Bucureşti, pentru a-şi continua studiile, găsindu-şi adăpost la un unchi de-al treilea, care-l utiliza în casă ca femeie la toate.

Prin 1945, cînd se-ntorsese din Tatra, decorat şi nevătămat, se prezentase la nea Culiţă cu titlul de inginer silvic în mînă. Nea Culiţă îl sărutase pe frunte, plecîndu-se şi-atunci peste taraba chioşcului, şi-i spusese:

Măi Toli, acum sîntem orfani… N-are cin se-ngriji de noi. Aşa că du-te în drumul tău…

După care, în semn de despărţire, nea Culiţă îi dăduse o jimblă caldă, îi ceruse banii pe ea, pînă la sfanţ, că era pîinea statului, şi iar îl sărutase pe frunte, tot peste tarabă, adăugînd:

Măi Toli, dacă treci pe-acasă, ai grijă să tragi, uşa după tine, să-nvîrţi cheia în broască de două ori, după care mi-o atîrni în cuiul din pervaz, chiar lîngă mîner!… Mergi cu bine, şi să mai treci pe-aici!…

Toate acestea le ştiam de la Anatolie  care, citindu-mi numele la revistă, sub un reportaj de senzaţie, trecuse pe la mine, să se convingă dacă-i vorba de văru-său, sau numai de-o asemănare de nume.

De unde i-o fi aflat mătuşă-mea adresa? Scot capul pe fereastră şi strig în direcţia curţii:

Tanti Raliţo? Tanti Raliţooo! De unde ai adresa lui Anatolie? Sînt peste zece ani de cînd n-a mai dat pe la mine şi nu mi-ai mai pomenit de el…

Mi-a scris-o Culiţă, în felicitarea expediată cu prilejul Anului Nou, în care-mi făcea urările de rigoare şi-mi propunea iarăşi să mă mărit cu el…

Tanti Raliţo, nu ţi-e bine? Păi nea Culiţă a murit prin 1956, dacă nu mă-nşel…

Ei şi?

Cum ei şi? Corespondezi cu el prin spiritism?

Păi nu-l ştii pe Culiţă? I-a lăsat lui Anatolie treizeci de scrisori, cu plicuri cu tot, cu mărcile lipite, rugîndu-l cu limbă de moarte să mi le trimită de fiecare An Nou…

Pe seară, după ce mătuşă-mea mi-a înnegrit total baia, de-arată ca o mină de antracit, iar nepotu-meu m-a asigurat că Bombiţa-i în cea mai perfectă stare, încep să se prezinte şi musafirii.

Sufrageria dă să plesnească, de cîtă lume a fost cazată într-însa. Cumnatu-meu şi cumnată-mea, soţia lui nepotu-meu, care mi-i şi fină, Alecu Tilea, Mogii de la Tîncăbeşti, Nicolae Gherdan, eminentul istoric literar, alţi colegi din presă şi literatură, mă rog, o societate din cele mai alese şi scumpe.

Mesenii mastichează de zor, ca speriaţi, îndemnaţi de tanti Raliţa, că nu se mai astîmpără odată, lăudînd mereu preparatele nevesti-mii. Singurul care nu beneficiază de mobilizările mătuşă-mii, dar nici de exponatele culinare de pe masă, sînt tot eu, deoarece scumpa de nevastă-mea s-a ostenit şi mi-a gătit separat.

În timp ce mulţimea se dă în vînt după sardele, şuncă, parizer, crenvurşti şi muşchi ţigănesc, eu mă dau în vînt după infima porţie de iaurt, abia reuşind s-o înghit. Cînd se-aduc la masă sarmalele, mie mi se aduc legumele fierte fără sare. Cînd apare şi friptura, o spată de porc tînăr şi bine dezvoltat, în faţa mea se iveşte bucăţica de rasol (60 grame) dar de vacă decedată la adînci bătrîneţi, din pricini de vîrstă, sclerozată şi coriacă. Despre desert nu mai pomenesc. Lor, cremă de zahăr ars, cu frişcă, mie, spumă de mere (acre), fără frişcă şi fără zahăr, dar cu zaharină (1 tabletă).

La cafele, lumea zîmbeşte încîntată, deoarece Penke e vestită pentru reţeta ei. Zîmbesc şi eu, dar cam verde, mai ales cînd depistez în ceaşcă o licoare bizară, cu un conţinut excesiv de năut (98℅).

Mi se urează succes, călătorie plăcută, mînă bună, şi multe altele, întrucît trebuie să mă scol în zori, pentru a porni în marea aventură.

Mişcat de sentimentele stabile şi-atît de calde ale musafirilor, îi conduc cît mai repede pînă la poarta curţii, îndemnîndu-le pe tanti Raliţa şi pe nevastă-mea să-i petreacă şi mai departe, chiar pînă la troleibuz, deşi sînt convins că la ora asta nu mai circulă nici unul. Însă mai trag nădejde să găsesc ceva pe la bucătărie, barem nişte resturi, mai înainte de întoarcerea reprezentanţilor familiei.

Sufletul! N-a mai rămas o fărîmă… Nimic!

În vreme ce mă chinui să nu m-apuce somnul, aşteptînd întoarcerea nevesti-mii, pentru a-i transmite ultimele dispoziţii, în vederea plecării din zori, aud, ca prin vis, un bubuit de groază. Gata! Încep coşmarurile!

Însă Penke, intrînd în casă, mă linişteşte numaidecît:

Te-ai speriat la auzul bufniturii? Nu s-a-ntîmplat nimic! A plecat tanti Raliţa cu Trabant-ul…

E-n regulă! Şi-a luat-o tot pe lîngă poartă?

Bineînţeles!

A păţit ceva?

Ea nu!… Maşina a rămas însă într-o singură aripă… Dar şi-o montează mîine dimineaţă, cînd vine să te conducă… Mai are vreo cinci în garajul nostru!

După cum mă şi aşteptam, am dormit prost, deşi cu stomacul gol. Iar nevastă-mea, ca şi tanti Raliţa, care se prezintă pe la vreo nouă dimineaţa, au dormit splendid, deşi eram sigur că se vor căina amarnic pentru cele îngurgitate aseară. Nici gînd!

Pe la zece mi se serveşte, drept primă pentru cuminţenia de-aseară, o jumătate de ou răscopt.

Al, băieţelule,  mă întrerupe de la degustarea jumătăţii de ou tanti Raliţa,  ţi-am adus traseul pe care îl ai de parcurs…

Dar nu trebuia să te deranjezi, dragă tanti Raliţo! Am ghidul auto, ultima ediţie!

Atunci poţi să fii liniştit, pentru că Valea cu Urşi nu se găseşte nici în cel de anul trecut!  îmi declară satisfăcută mătuşă-mea.  Valea cu Urşi se cheamă cantonul forestier, acolo unde domiciliază văru-tău, Anatolie Jimbla.

Total edificat, renunţ la ceai şi-i mulţumesc nevesti-mii pentru breakfast, iar mătuşă-mii pentru informaţii:

Lăsaţi pe mine, că mă descurc eu!

Peste, o jumătate de ceas, nu mai mult, demaram în trombă, ieşind pe poartă.

13) ENIGMATICA VALE CU URŞI

Deoarece autoturismul meu (proprietate personală) nu-i nici Masseratti, dar nici Rolls-Royce, ci numai un modest Fiat 600 D, îmi recunosc lungul nasului şi mă angajez pe vechiul drum al Piteştilor,  care-i şi mai frumos,  avînd avantajul de-a străbate o mulţime de sate şi cătune extrem de pitoreşti. Mai rămîne omul în pană, de motor sau de cauciuc, are cine să-i dea o mînă de ajutor. Dacă ţi se întîmplă acelaşi lucru pe autostradă, nu se uită nimeni la tine. Te depăşesc toţi, cu viteza unor rachete spaţiale, iar mamuţii de la TIR numai că nu vor să te ejecteze de pe partea carosabilă.

Cînd intru în Piteşti, pe la bariera Căii Bucureştiului, fosta stradă a Libertăţii unde, de altfel, mă şi născusem, la numărul 43, care acuma nu mai există, pe locul său aflîndu-se un bloc imens, termin şi cu ultimele pere-jambon cumpărate la Glîmbocata, pe şosea. Excelente! Însă generatoare de foame, deoarece mă simt complet leşinat la lingurică.

Noroc că, la ieşirea din oraş, la vreo zece kilometri, se află un celebru han, unde mă desfăt estetic cu amintirea unei ciorbe de burtă de excepţie. Acuma, însă-i închis. Pentru renovare capitală.

Pînă la Curtea-de-Argeş, rabd demn de foame, gîdilîndu-mă cu gîndul că poate-l voi mai găsi pe cofetarul Cimpoca, inventatorul unor plăcinte cu mere, de spaimă. Prin 1948 mai trăia…

După ce intru în cetatea de scaun, mă liniştesc brusc. Nu mai trăieşte. Întocmai ca şi gestionarul de la staţia de benzină, unul Ciocrac, care-i şi dînsul mort. De beat, dar pe care l-au cărat la aer, pentru reanimare, nişte prieteni sosiţi cu-o maşină de la Bucureşti. Băiatul rămas în locul lui îmi relatează că erau nişte tipi extrem de simpatici, cu nume haioase. Pe cel cu plete îl strigau Gheri Cupăr.

Vreme de-un ceas, alertat de apariţia în sector a găinarilor lui Tatanaşu, investighez de zor, în căutarea unui cetăţean apt de a-mi furniza informaţii valabile în privinţa Văii cu Urşi. Singurele văi, cunoscute de cei chestionaţi, sînt Valea Urdei, Valea Mieilor şi Valea Perjei. Dar aflate în alt judeţ, iar ultima se pare în Moldova.

Pornesc în necunoscut, la inspiraţie, în direcţia barajului. Unde, spre satisfacţia mea, Valea cu Urşi e cunoscută de toată lumea. Cel puţin aşa mă lămureşte o ciobăniţă, de la care intenţionez să cumpăr nişte brînză de burduf, măcar o băşică de vreo cinci ocale.

Ia stai matale, dolofanule, să guşti brînza c-un boţ de mămăligă… Abia am luat-o de pe pirostrii… Pînă atunci vine şi boierul… Iar dumnealui ştie precis cum să te-ndrume…

Mai aveţi boieri, pe-aici?  mă mir eu.

D-apăi cum! N-ai auzit de bărbatu-meu Tilică, cel mai ţapăn cioban din munţii noştri?  se miră dezamăgită băciţa.

După ce se înnoptează zdravăn, apare şi ciobanul. Însoţit de vreo trei dulăi de spaimă, arată precum îi mersese vestea. Nu numai că-i cel mai ţapăn păstor din munţii aceştia, dar îmi imaginez că-i şi cel mai reprezentativ. Înalt de peste 1,90, lat corespunzător. Îl privesc admirativ, iar dînsul, în vreme ce-mi strînge mîna, de-i gata să-mi zdrobească falangele, îmi urează:

Fiţi bine venit în averea noastră, tovarăşe de la oraş! Pe mine mă cheamă Tilică Boieru al lui Sfetea lu Pop… Pe tălică?

Conan Doi… Scriitor din Bucureşti!  mă recomand eu modest.

Scriitor la primărie, sau scriitor de poveşti? Că mai avem şi noi pe-aici un mîzgălitor de snoave…

De romane, nene Tilică! De romane… care-s şi ele tot un soi de poveşti…

Cunoaştem, nu vă mai frămîntaţi… Că-i zărim pe tovarăşii romancieri la televizor, cînd îl vizităm pe bădia Anafolie, la cantonul forestier… Că scrie şi dînsul, dar nu romane, ci basme adunate de la ciobanii noştri…

Nu-l cheamă cumva şi Jimbla?  mă minunez eu de norocul ce dăduse peste mine.

D-apăi! Îl ştiţi?…  se minunează şi ciobanul.

E vărul meu… Dar pe care nu l-am mai văzut de mult… Acuma sînt poftit la dînsul, să-mi scriu în liniştea cantonului romanul la care lucrez…

Mda!  Mormăie ciobanul.  E frumos la canton… Iar cu liniştea de-acolo, ce să mai vorbim, nădăjduiesc c-o să vă obişnuiţi…

Înseamnă că-i pe-aproape de dumneavoastră?  mă interesez eu.

D-apăi cum? Peste munte… La Valea cu Urşi…

Şi băciţa dumitale n-ar fi putut să mă călăuzească într-acolo, să nu vă mai deranjez cu prezenţa mea?  mă arăt eu nedumerit, dar şi oarecum supărat.

Tilică nu-mi răspunde pe dată. Mai întîi îşi mestecă îndelung bucătura, apoi mă priveşte atent, pentru ca, la un moment dat, să-mi zîmbească larg, încadrîndu-mă printre apropiaţii săi afectivi, deoarece trece direct la persoana a doua:

Mîine dimineaţă te duc eu într-acolo. Noaptea asta mîi la noi, la tîrlă, c-avem unde te culca… Hai, mai ia ceva în gură, c-oi fi flămînd…

Geaba încerc să-i explic c-abia mă ospătasem cu mămăligă şi brînză de burduf că nea Tilică insistă.

Aia-i doar un mizilic, de-acuma înainte ne-aşternem la masă… Fa, Gherghino, adu pilavul ăla rămas de la prînz, să vadă şi scriitorii cum trăim noi, c-am tăiat ieri un berbecuţ, grăsuţ şi rănit olecuţă la picior… Pune-l, fa, mai repede pe pirostrii… Şi dă o ţîră de prună, să nu ni se-aplece! Foloseşti şi matale?

Am sporovăit cu nea Tilică pînă noaptea tîrziu, deşi mi se închideau pleoapele de la sine. Ajutat substanţial de prună, ciobanul povestea plin de farmec, şi-aşa am aflat şi de unde se trage numele cantonului Valea cu Urşi.

De cînd l-au făcut, de-atunci s-a pomenit botezat Valea cu Urşi, pentru că pe vremurile alea, cînd munţii erau mai golaşi de oameni, urşii hălăduiau pretutindeni, căci se găseau pe vatra lor… fapt care nu i-a împiedicat să calce prin ograda cantonului…

Nea Tilică a lui Sfetea lu Pop dă gata şi ultima picătură din clondir, cască de-i trosnesc fălcile, şi mă îmbie şi pe mine la culcare:

Vezi matale, scriitorule de la oraş, de-aia-i bine să steie muierea acasă, şi să nu plece după cai verzi pe pereţi… C-o mănîncă ursul… Hai să-i tragem nişte soamne, că mîine plecăm în zori la cumătrul Anafolie, să te predau întreg şi nevătămat…

În vreme ce încerc să aţipesc, tolănit pe-un ţol flocănos şi mîngîietor, acoperit c-un cojoc de uriaş, îl întreb pe ciobanul culcat lîngă dreapta mea:

Mai umblă urşii pe-aici?

Umblă… Mai ales din cei cu două picioare… Şi tot după muieri… Dormi, Gherghino? Dormi, fa?…

Cînd ne-am trezit în zori, abia se luminase de ziuă. Însă băciţa Gherghina apucase să pună ceaunul cu lapte la fiert, să închege brînza şi să adune jintiţa.

Ne clătim chipul la izvorul din dosul tîrlei, lătraţi de dulăii ciobanului, probabil şi ei flămînzi, ca şi mine, şi ne aşezăm la masa întinsă de femeia lui Tilică. Mîncăm tăcuţi, privindu-ne cu coada ochiului, jintiţă fierbinte, cu linguroaiele de lemn, urdă proaspătă, vreo trei cepe sfărîmate în pumni, mămăligă rece, rămasă de-aseară, şi cîte-o cană de lapte de capră.

Rămîi cu bine, boieroaico!  mi-am luat eu rămas bun de la băciţa Gherghina, supravegheat de privirile atente ale ciobanului.

Drum bun, şi mai treci pe la noi,  grăieşte ciobăniţa,  dar cată să vii numai cînd e boierul acasă, c-altminteri te mănîncă ursul!

Peste munte, în accepţia ciobanului, înseamnă, în realitate, pe puţin şapte kilometri. Însă drumu-i atît de frumos, şerpuind printre brădişuri şi făgeturi, printre văi şi stînci colţuroase, încît nu mi se mai satură sufletul privindu-l.

Nea Tilică al lui Sfetea lu Pop mă ghidează competent. Spre surprinderea mea, aflu că posedă deja carnet de conducere, dar că nu şi-a cumpărat încă mult aşteptata Dacie 1300, deoarece aşteaptă să se pună în vînzare tipul cel nou, cu frigider şi radio integrate, dacă nu chiar o combi. Cîştigă bine, are contracte cu statul prin intermediul cooperaţiei, şi nu-i cheltuitor.

Mînă mai încet,  mă atenţionează ciobanul,  cum facem cotul, înseamnă c-am ajuns.

Într-adevăr, după primul viraj, la stînga, ni se înfăţişează ochilor un colţ de rai, un picior de munte împădurit, iar la poalele sale o cabană măricică, acoperită cu ţiglă.

În clipa cînd îl ajut pe nea Tilică să se extragă din Fiat, în ograda cantonului îşi face apariţia o femeie durdulie, mărunţică şi frumuşică.

Mă priveşte zîmbitoare, surprinsă de trupeşia personalităţii mele. O privesc şi eu, neştiind cu cine am de-a face. Însă ciobanul preia oficiul de prezentator:

Ia te uită ce mai văr are inginerul matale! Îţi place?

Imediat îmi bubuie mintea, şi mă lămuresc cine-i zîmbăreaţa. Mă apropii şi-i dau mîna peste palan, renunţînd să-i mai sărut dreapta, din pricina înălţimii gardului, apoi îi declar:

Conan Doi, vărul dumitale, prin alianţă, dar şi scriitor aflat la mare ananghie… Bucuroasă de oaspeţi?…

Păi e săptămîna de cînd te tot aşteptăm, Alexandre, parcă aşa te cheamă, nu? Poftiţi în casă, vine şi Toli acuşica; mai are de muls vaca şi de împrăştiat uruiala la găini. Ne-au uscat, cît mănîncă… Mîine scăpăm de ele… Iar tu ai să rămîi singur, să lucrezi liniştit, că ne-a scris tanti Raliţa despre romanul dumitale… Dar poftiţi!

14) TREI, DOAMNE, ŞI TOŢI TREI!…

Nea Tilică Boieru al lui Sfetea lu Pop pleacă spre tîrlă, după ce-şi consumă cu brio trataţia oferită de Felicia (sub forma unei jumătăţi de rachiu de afine, roşu ca sîngele de porumbel, cum prea bine se exprimă cel mai ţapăn cioban din munţii Argeşului), luîndu-şi totodată şi-un călduros rămas bun.

În timp ce-mi fricţionez mîna strivită de fierbinţile sentimente ale ciobanului, privesc încîntat la mediul ambiant. Sîntem în tinda cabanei, eu şi Felicia, în aşteptarea lui Toli. Bombiţa se bronzează sub razele soarelui montan, deoarece vară-mea nu-mi îngăduie să purced la descărcarea bagajelor, iar eu îmi fac speranţe că, dacă mîine scăpăm de vacă, conform afirmaţiilor gazdei, maşina îşi va găsi un adăpost în grajdul acesteia.

Proptit în poala muntelui ce se înalţă la spatele nostru, cantonul pare ferit de vînturi, ploi şi ninsori, iar pădurea înconjurătoare, un amestec sublim de brazi, fragi şi alte foioase, trebuie să-i asigure un microclimat formidabil, saturat de ozon, esenţe de brad şi arome binefăcătoare, plus aerosolii de rigoare.

Serveşte-te, vere Alexandre,  mă tot îmbie vara Felicia la degustarea rachiului de afine,  e preparat de mînuţa mea. Şi-apoi, fiindcă tot se apropie ceasul prînzului, nu poate decît să-ţi priiască, deoarece-i un colagog renumit, trezind un apetit colosal…

Deşi nu simt mai niciodată nevoia de apetit, posedînd capitolul respectiv de la maica natură, şi încă în cantităţi apreciabile, n-o pot refuza pe drăguţa de vară-mea.

N-apuc să-mi duc ca lumea păhărelul la buze, că mă pomenesc bătut pe spate de-o mînă ceva mai ţapănă decît a ciobanului.

Hai noroc, Al, băiatule!  răbufneşte în spatele meu îndurerat o voce de bas profund, dacă nu chiar pedalist.  Ia să te văd, cum mai arăţi!

Nu mai e nevoie să-mi întorc capul, deoarece văru-meu Anatolie, căci el era, mă suceşte cu scaun cu tot, şi mă priveşte încîntat. Apoi mă pupă pe ambii obraji, pe frunte şi pe bărbie,  moştenindu-l în această privinţă pe nea Culiţă, taică-său,  şi mă priveşte intens, de parcă ar vrea să-mi execute o radiografie completă.

Domnule, n-arăţi deloc rău!  certifică Anatolie.  Mă bucură nespus vederea ta, mă bucur c-ai să rămîi la noi în ospeţie… Cantonul meu îţi aparţine, pentru că noi plecăm… Şi eu, şi Felicia… Mergem la reciclare, dar numai două săptămîni!

Privesc la el stupefiat. Pe cît era de pricăjit şi pirpiriu, pe-atît e-acum de-nalt şi ciolănos, prăjit de soare şi ars de vînturi. Părul i s-a deschis la culoare, dar i s-a mai şi rărit. Noroc că-l poartă vîlvoi, încît pare o claie de paie. Ochii de perlan albastru îi sclipesc vioi şi rîzăreţi, iscoditori.

Nu mă pot abţine să exclam:

Tu eşti Toli?…

…da-mpărate!  răspunde el hohotind.  Eu personal, în ciolane şi oase!…

Nu exagerează deloc. N-are pic de grăsime. Dar nici nu se poate afirma că-i un slăbănog. Bine bătut şi muşchiulos, poate servi, fără posibilitate de contestaţie, drept o reclamă turistică, despre traiul la munte, în aer liber şi soare.

Toli mă admiră şi el, dar la alt nivel, după care îi comunică nevesti-sii:

Măi fată, dar noi nu mai mîncăm astăzi?

Cînd îl aud grăind astfel, îmi devine şi mai drag.

Felicia se topeşte la orizont, alergînd în interiorul cantonului, iar eu cu Toli rămînem să conversăm.

Anatolie îmi povesteşte zece ani de autobiografie pasionantă, atît de captivant, încît nu mai apuc să-l întreb ce-i cu plecarea familiei Jimbla la reciclare. Primise în grijă peisajul forestier din toată regiunea, căreia i se preconiza un strălucit viitor turistic, şi căpătase drept bază cantonul Valea cu Urşi. Felicia, tehnician silvicultor, îl ajuta în muncă. Săptămîna trecută sărbătoriseră opt ani de cînd locuiau la canton. Se socoteau fericiţi, plăcîndu-le munca pe care o efectuau. Toli se pregătea de doctorat, deşi la o vîrstă cam tîrzie.

Şi ai de gînd să-ţi trăieşti aici toată viaţa?  mă mir eu de intenţiile familiei Jimbla.

De ce nu? Cunoşti locuri mai sănătoase, mai prielnice unei dezvoltări normale şi armonioase?

Dar iernile?

Sînt cele mai frumoase ierni de pe faţa pămîntului…

Rupţi de civilizaţie?

Avem televizor, radio, lumină electrică…

De unde lumină, în sălbăticia de-aici?  mă minunez iarăşi.

De la motel!  lămureşte Toli situaţia.

Aveţi pe-aproape aşa ceva?

Sigur că da. Celebrul motel Craiul Munţilor… Camping, motel, restaurant, parc distractiv… Şi nici nu-i chiar atît de nou… A fost construit prin 1968, dacă nu mă-nşel…

Cînd aud numele rostit de văru-meu, Craiul Munţilor, încremenesc. Ăsta era!…

Şi nu deranjează vecinătatea lui? Nu-i zgomot? Hărmălaie?  îl întreb eu cît mai indiferent, pentru a nu-mi desconspira emoţia.

Cîtuşi de puţin… Unde-i motelul, unde-i cantonul… În cinci minute am putea fi acolo, dacă ar exista un tunel… Dar ne desparte un munte. Aşa, pe drumul nostru forestier, ajungem la motel în cel puţin un ceas şi ceva… Că mai trebuie să şi urcăm niţeluş…

Felicia apare trăgînd după dînsa un original cărucior-măsuţă, un soi de servantă sui-generis, pe care se aflau etalate platouri, tacîmuri, farfurii, clondire şi diverse castroane.

Anatolie, mîndru de performanţa nevesti-sii, îmi prezintă, pe rînd, conţinutul recipientelor:

Supă de lapte bătut, cu usturoi şi castraveţi muraţi! Ai mai mîncat aşa ceva?

Nu!  răspund eu îngrozit de posibilele dezagremente digestive.

Brînză de vacă, dulce ca mierea, cu smîntînă culeasă acum de pe oale…  continuă Toli.  Ai ceva împotrivă?

Nu!  replică, fără voia mea, entuziasmul ce-a început să mă bîntuie, deşi n-am suferit niciodată brînza de vaci. Însă, aşa cum mi-o recomandă Anatolie, începe să aibă alt gust, acţionînd direct pe cortex.

Dar despre nişte ochiuri înăbuşite în unt de casă, ce părere ai?

Excelentă!

Plăcinta cu brînză îţi place?

Enorm!

Felicia primeşte îmbujorată felicitările mele cele mai fierbinţi.

În clipa cînd aduce şi cafelele, pe care le sorbim alene, trăgînd vîrtos din Snagoavele oferite de mine, consider că-i momentul să joc cu cărţile pe faţă:

Măi oameni buni, de vreme ce vă simţiţi bine aici, de ce vreţi să lichidaţi totul, şi păsări, şi vacă, şi toate angaralele domestice? C-aşa am înţeles-o pe Felicia, cînd am auzit-o, la sosirea mea, afirmînd că scapă de toate cele pomenite mai sus!

Vară-mea sare ca arsă:

Am zis eu aşa ceva?

Da. Spuneai că eşti fericită, deoarece scapi de grija orătăniilor, că ţi-au mîncat sufletul…

Măi Al, băiete, m-ai priceput greşit! Faptul că plecăm, şi uităm de treburile gospodăriei, barem două săptămîni, cît sîntem la reciclare, asta vroiam să spun prin verbul a scăpa! E clar?

Era cît pe ce să-nghit Snagovul pe care-l mestecam între buze. Cu filtru cu tot. Înseamnă că mă abandonează la canton, în deplină linişte, dar cu vaca şi orătăniile pe cap. S-a zis cu romanul meu, atît de mult visat.

Abia îndrăznesc să rostesc, cu glas timid şi tremurat:

Numai să mă-ngăduie vaca la muls, că la păsări mă mai pricep!

Toli şi Felicia izbucnesc amîndoi într-un hohot de rîs fantastic. Într-un tîrziu, Anatolie ia cuvîntul, dar chicotind:

Măi, băiete, fii liniştit! Că nu era să te părăsim de unul singur, cu toate problemele pe cap, să ne mai laşi şi săraci! Au să se-ngrijească de ele copiii, că-s mari şi vrednici…

Acum îmi vine mie rîndul să izbucnesc într-un hohot de rîs homeric.

Aveţi copii? Voi? Şi-mi mai spuneţi c-aici e-o adevărată oază de linişte? Cîţi sînt?

Anatolie pare puţin înnegurat:

Trei! Te supără c-am confecţionat trei copii de basm, cuminţi cum nu-s alţii pe lume? Spune, ca să ştiu cu cine stau de vorbă!

E ceva în neregulă cu văru-meu. Singurătatea i-a alterat funcţiile cerebrale. Dar mă enervez şi eu, însă lejer:

Nu asta mă doare, vere dragă, ci faptul că-ţi închipui munca literară ca pe-o activitate ce se poate desfăşura în hărmălaie zglobioasă de copii, pe fondul sonor al cotcodăcitului galinaceelor şi-al mugetelor vacii!

Felicia intervine, pentru a nu se deteriora situaţia:

Al băiete, nu cunoşti puişorii de om pe care i-am adus pe lume… Sînt nişte îngeri! După-masă trebuie să vină şi ei, că le-o fi ajungînd atîta scaldă la piscina motelului… Un bob zăbavă şi-ai să te convingi personal…

Pînă la sosirea juniorilor, ne aşezăm la taclale. Anatolie şi-a recăpătat buna dispoziţie, se interesează de romanul meu, iar Felicia ne serveşte cafele după cafele.

Soarele înclină serios spre un apus de poveste. Mă liniştesc admirînd priveliştea locurilor înconjurătoare, şi-i întreb pe verişorii mei scumpi, vrînd să fiu amabil cu dînşii:

Trei, ziceţi? Şi-s mari? Băieţii barem?

Anatolie, fără să-mi răspundă, se ridică de pe scaun şi porneşte să răcnească în direcţia drumului:

Babane, Biba! Babacu! Haideţi fuguţa, c-a venit nenea Conan, unchiul vostru de la Bucureşti…

Pe linia orizontului se profilează trei mogîldeţe. Pe măsură ce se apropie în goană de noi, disting din ce în ce mai clar întruchiparea terestră a îngerilor Jimbla.

15) ÎNGERI CU FEŢE CURATE

Deşi nu-nclin niciodată să dau crezare părinţilor care-şi supralicitează copiii, atribuindu-le evidente calităţi inexistente, vlăstarele zămislite de vărul Anatolie şi soţia sa Felicia mi se par chiar nişte îngeri pe pămînt.

Imediat ce-au pătruns în curticica din faţă, fără să mai aştepte vreun îndemn din partea bătrînilor, s-au dus mai întîi în casă, pentru ca, peste cinci minute, să-şi facă apariţia în tinda unde îi aşteptam.

De astă dată erau îmbrăcaţi cuviincios, cu haine anume confecţionate (probabil) pentru prezentarea odraslelor unor musafiri de marcă, aşa cum îmi închipui că-s considerat eu. Dacă la sosire arătau ca nişte plajişti, fără cămăşi pe ei, desculţi, cu blugi flenduriţi şi hărtăniţi, cu părul zbîrlit, murdărei şi îngălaţi, acuma se spălaseră, ce-i drept cam în fugă, se pieptănaseră, udîndu-şi chiar părul cu apă, ca să le stea mai ordonat, se încălţaseră cu pantofii de duminică, bine lustruiţi şi legaţi la toate şireturile.

În timp ce-i examinez de la distanţă, lăsîndu-i lui Toli plăcerea de a-şi recomanda progeniturile, cei trei îngeri se aliniază tăcuţi, cu priviri albastre de heruvimi, nevinovate şi limpezi.

Privesc nerăbdători la mine, mirîndu-se că i-a pricopsit Dumnezeu c-un unchi atît de reprezentativ, aşteptînd (şi ei) desfăşurarea evenimentelor. Anatolie şi Felicia, satisfăcuţi de prima repriză a spectacolului oferit de odrasle, străluceau de fericire, ca două corpuri de iluminat moderne, din oţel cromat şi nichel. În cele din urmă, văru-meu se ridică de la masă, se duce lîngă copii, se intercalează între cel mai înalt şi fetiţă, le pune mîinile pe cap, şi mi-i prezintă:

Fetiţa lui tăticu, Biba, cum îi spunem noi, dar pe care o cheamă, de fapt, Beatrice Ifigenia Bazilissa, ceea ce nu se poate pronunţa rapid şi corect, deşi aşa-i scris în actul de botez, a-mplinit chiar alaltăieri nouă anişori…

Bălaie ca un pui de păpădie, Biba se înclină în faţa mea, într-o încercare de reverenţă destul de reuşită.

Anatolie dă satisfăcut din cap, şi continuă.

Băiatul nostru dintîi, Şerban Andronic Mihai Neagu Eftimie, are 13 ani, bătuţi pe muche, e premiant, campion şcolar la înot, participant la mai toate olimpiadele de matematică şi fizică… Îi spunem Babane, ca să nu-şi ia nasul la purtare…

Copie fidelă a lui taică-su. Babane înclină capul demn, deşi are mîna lui Anatolie pe cap. Pentru cei treisprezece ani ai lui, mi se pare extrem de înalt. Însă-i atît de bine construit, posedă o carcasă muşchiuloasă splendidă, încît îi prevăd un viitor de aur, urmînd ca-n anii ce vin să-l depăşească sensibil pe Florin Piersic. Cu-atît mai mult, cu cît e şi el blond, dar de-un blond decolorat de soarele montan, pînă la dispariţia culorii naturale.

Văru-meu, luîndu-şi mîna de pe capul lui Babane, se pleacă spre băieţelul de la extrema alinierii, şi-i pune degetul arătător pe năsucul cîrn şi borcănat:

El e ultimul nostru băiat, dar nu cel din urmă, sper, are şase ani, a-nvăţat să citească, ştie pe de rost poezii de Alecsandri, Sorescu şi Arghezi, interpretîndu-le alandala, cum se cuvine vîrstei lui… Îi zicem Babacu, deoarece-i filozof ca un bătrîn, meşter la treburile gospodăreşti ca un bunic şi înţelept ca taică-su… Altminteri, în acte-i trecut Basil Barbu Culaie, ceea ce-i totuna cu Babacu, dacă luăm primele litere de la fiecare nume…

Bondocelul se-nclină şi el, însă oarecum ceva mai greu, întrucît l-a înzestrat natura c-o statură miniaturală, dar şi îndesată. E-atît de durduliu şi dolofan, încît stau şi mă-ntreb dacă nu cumva-i posibil să mă fi moştenit, preluînd, prin cine ştie ce gene îndepărtate, parametrii mei fizici (iar dacă i-ar fi preluat şi pe cei cerebrali, înseamnă că am în faţă-mi un viitor scriitor de excepţie).

Anatolie execută o nouă figură de balet, trece lîngă mine şi mă arată cu degetul (ceea ce nu mi se pare deloc educativ) şi le anunţă odraslelor:

Iar nenea Al Conan Doi e văru-meu şi unchiul vostru, ziarist la Bucureşti şi romancier itinerant, adică rătăcitor… Pentru că n-a ştiut de existenţa voastră, nu v-a adus nici un cadou, dar are şi dînsul maşină, şi-o să vă duceţi zilele următoare la motel, de unde o să vă cumpere tot felul de daruri… O să-l iubiţi şi-o să aveţi grijă de dînsul?… Ai?…

Daaa! Daa!  se bucură, pe mai multe voci, urmaşii familiei Jimbla, fără să-mi dau prea bine seama dacă din pricina faptului că li-s unchi, sau pentru că vom călători împreună la motel, după cadouri, aşa cum anunţase Anatolie (lipsit total, şi de astă dată, de cele mai elementare propensiuni pedagogice).

Văru-meu, cerînd un consimţămînt optic din partea Feliciei, îşi deapănă mai departe circul demonstrativ:

Acuma vă duceţi şi vă schimbaţi, apoi treceţi la bucătărie, să prînziţi, iar după aceea la treabă! Ştie fiecare ce are de făcut? Pentru că, din după-amiaza asta, toată gospodăria rămîne pe mîinile voastre. Noi, eu şi cu mămica, plecăm mîine în zori… Şi nu mai avem timp să ne ocupăm de gospodărie… E bine?

O.K., tăticule!  răspunde vlăjganul de Babane  spre seară mulg vaca, pun laptele la fiert, iar o parte la prins, în oalele pe care le va opări Biba… Rînesc în grajd, fac baie şi mă duc la culcare…

Şi eu strîng masa, spăl vasele, deretic prin bucătărie, fac baie şi mă duc la culcare…  îşi declamă lecţia învăţată bălaia de Biba.

Şi tu, Babacule?  se interesează, tot demonstrativ. Anatolie.

Fac baie şi mă duc la culcare…

Ce vorbeşti, domnule! Dar găinile?  pare indignat văru-meu.

Fac baie şi se duc la culcare…  răspunde curat ca lacrima înţeleptul familiei.

Cum aşa? Nemîncate?…  întreabă stupefiat Anatolie, privind îngrozit la nevastă-sa, probabil responsabilă cu educaţia gospodărească a clanului.

Uite-aşa, tăticule! Azi n-au făcut decît şapte ouă… iar planul era de cincisprezece… Sînt prea grase, ca nişte beşniţe!… Nemîncate, ouă mai mult… Aşa m-a-nvăţat mămica!…

Bine, Babacule!  e nevoit să, aprobe Anatolie.  Şi-atunci n-ai nici o treabă în după-masa asta?…

Ba da, tăticule… Dau drumu la gaze în baie, aprind focul şi-aştept pînă se-ncălzeşte apa…

Ferească sfîntul! Întîi aprinzi focul, şi pe urmă dai drumul la gaze! Vrei să sărim în aer?… Cine te-a-nvăţat prostia asta?

Tălică, tăticuţule!  smiorcăie bondocul.  Te-am văzut totdeauna cum aprinzi baia… Dacă nu-i bine cum faci matale, atunci mai întîi aprind focul, şi-apoi dau drumu la gaze… E bine?

Perfect!  aprobă încîntat vărul Toii. Şi după aia?…

Fac baie şi mă duc la culcare!  repetă povestea Babacu, privind nevinovat la tăticuţul lui drag şi deştept.  Dar să mă sculaţi la film, să nu mă uitaţi!…

Temîndu-se probabil că discuţia nu mai are sfîrşit, Anatolie dă liber odraslelor să-şi vadă de sarcinile primite. Apoi, după dispariţia moştenitorilor, se-ntoarce spre mine şi-mi zîmbeşte încîntat:

E foc de deştept, dar e mic şi ia lucrurile cam mecanic! Mînca-l-ar mama de Babacu lu tăticu! Ce zici de copiii mei?

De ce numai ai tăi,  sare ca arsă Felicia, uitîndu-se urît la bărbatu-său,  nu-s şi-ai mei?

Pentru restabilirea unui echilibru ce începea să penduleze, consider necesară o intervenţie cît mai benefică:

Splendizi copii! Minunaţi! Rareori mi s-a-ntîmplat să-ntîlnesc nişte prunci atît de cuminţi şi inteligenţi!

Ei, lasă, nu exagera!  zîmbeşte satisfăcut totuşi văru Anatolie.

Pentru a-mi demonstra afirmaţiile, s-ar mai cere şi nişte consideraţii pseudoştiinţifice, drept care adaug:

De altfel e fapt constatat, din părinţi înzestraţi, rezultă urmaşi de excepţie, mult mai dotaţi decît creatorii lor, aşa cum se poate aprecia şi-n cazul vostru! Cel puţin Babacu, bondocul mi se pare o dulceaţă! Parcă-mi seamănă, nu altceva!

Nu mă aprobă nici unul din factorii de faţă. Pesemne n-am fost suficient de explicit. Felicia pare adîncită în nişte probleme extrem de abstracte, judecînd după privirea ei pierdută în neant, iar văru Toli apelează discret, dar repetat, la clondirul cu rachiu de afine.

Bună gafă trebuie să mai fi comis, de vreme ce nimeni nu mă felicită pentru originalitatea observaţiei mele psiho-sociale.

Activitatea gospodărească a copiilor se desfăşoară conform indicaţiilor părinteşti, îndelung prelucrate în ajunul sosirii mele, deoarece vaca muge groaznic, declanşînd o hărmălaie nemaipomenită în garajul personal, vasele din bucătărie zdrăngănesc din ce în ce mai sonor, cratiţele bubuie, oalele detună, totul decurge astfel, încît părinţii să fie convinşi de asimilarea cunoştinţelor predate.

Felicia tresare neliniştită la fiecare zgomot mai insolit, însă la privirile rugătoare ale lui Toli, se astîmpără şi rabdă ca o martiră.

La un moment dat, pe cînd îmi aprind o nouă ţigară, mi-amintesc că Bombiţa zace la soare, nedescărcată, îl chestionez pe văru-meu:

Pot să bag maşina-n curte şi să procedez, în consecinţă, la scoaterea catrafuselor?

Se poate, Al, băiatule?  exclamă surprins Anatolie.

Adică?  mă mir de ieşirea lui văru-meu.

Cum s-o bagi în curte? Păi avem garaj, fratele meu… Mîine, în zori, după ce plecăm la Tîrgovişte, la cursurile de reciclare, cu Dacia noastră, beciul rămîne liber…

Beci sau garaj?

Am transformat unul din beciuri în garaj! E clar? Dacia mea se simte foarte bine şi-n beci…

1300?

1100! Din primele serii…

Şi pînă mîine?

Îţi laşi maşina unde se găseşte, iei doar pijamaua pentru la noapte, iar mîine, împreună cu copiii, o descarci în doi timpi şi trei mişcări… De-acord?

Absolut!  îi răspund satisfăcut de amabilitatea cu care-mi pune la dispoziţie garajul din beci.

La şapte şi jumătate masticăm de zor, aproximativ aceleaşi merinde de la prînz. La opt intrăm în sufrageria cantonului, un soi de living-room, unde-i instalat şi televizorul. Prindem chiar şi timpul improbabil, prognosticat de buletinul meteo. La Teleenciclopedie, apar şi copiii. Deşi anunţaseră că se duc la culcare. După ce se încheie şi Breviar-ul, Felicia se duce să-l trezească pe Babacu. În pijama, bondocul arată ca un mini-cosmonaut.

La Întîlnirea de la ora zece, copiii cască spectacular, plictisindu-se la vizionarea unor vechituri în a treia reluare.

După Actualităţi, căscăm şi noi. Copiii au adormit de mult, fiecare în fotoliul său. Îi cărăm pe rînd, cu forţe reunite, neîndrăznind să-i trezim. Chiar că arătau ca nişte îngeri! Numai că Babane era un înger de categorie grea cîntărind peste 40 de kilograme.

Pe la miezul-nopţii nu mai căscăm, ci bem cafele şi ne luăm un rămas bun, cu prelungiri. Mai o cafea, mai o Snagoavă, mai o afinată, şi se face unu. Unu din noapte.

Anatolie are poftă de vorbă, Felicia îl susţine, mult mai dispusă la taclale, şi pe la două ne decidem să părăsim living-room-ul, pentru a ne instala în agregatele de dormit.

Mi se prezintă toate încăperile cantonului, care-i, de fapt, o vilă în toată regula, vizităm odăile moştenitorilor Jimbla, bucătăria, dormitorul soţilor, baia, mai mult pentru a face cunoştinţă cu viitoarea mea oază de linişte, dar şi de creaţie.

Ţi-am repartizat living-room-ul, e mai pe gabaritul tău, dragă vere!  mă anunţă Felicia.  Ai unde să lucrezi, aici e şi televizorul, radioul, copiii sînt la distanţă apreciabilă, între camerele lor şi sufragerie fiind coridorul, aşa că nu ne rămîne decît să-ţi dorim noapte bună… Cu-atît mai mult cu cît divanul-pat e cumpărat recent, abia anul trecut… Noi plecăm în zori, nu ne mai vedem. Micul dejun îţi va fi servit de Biba, care-i o bucătăreasă înnăscută.

Dar nu se duce la şcoală?

Sigur că nu… Mîine-i duminică, în primul rînd, iar în al doilea rînd, sînt în plină vacanţă…

Măi vere Al, măi băiete, dar nu te-am întrebat,  îşi aminteşte văru-meu,  ce roman scrii?

Toli dragă, în nici un caz un roman oarecare, ci unul detectiv, poliţist!

Anatolie Jimbla, nedesminţit fecior al lui nea Culiţă, mă ia de după gît şi mă pupă pe frunte, parfumîndu-mă lejer cu-o boare de afinată:

Nici o clipă nu mi-a trecut prin cap că scrii romane de aventuri. Cînd or să audă copiii, precis devii Dumnezeul lor… Şi totuşi, dacă stau şi mă gîndesc mai bine, avînd în vedere că locuieşti în aceeaşi urbe cu tanti Raliţa, era normal să devii scriitor de romane detective… Pesemne că de-aia ţi-ai ales ca pseudonim Conan Doi… Te-ai gîndit la tatăl lui Sherlock Holmes, nu-i aşa? Nu cumva te paşte gîndul că eşti şi tu detectiv?

Ai avea ceva împotrivă? Din fragedă tinereţe dovedeam aptitudini neobişnuite în acest domeniu…

Dar de unde. Noi plecăm în zori, aşa că te poţi dezlănţui…

16) CEALALTĂ FAŢĂ

Eram atît de obosit astă-noapte, încît, cînd mă trezesc bubuiturile de la uşa living-room-ului, constat că m-am culcat îmbrăcat. Nici nu-mi dau prea bine seama unde mă aflu. Numai tanti Raliţa obişnuieşte să mă trezească astfel, pentru a sta la o cafea de vorbă. Şi mereu îmi imaginez c-au sosit echipele de demolare, pentru a ne ruga să ne mutăm la bloc. Numai faptul, că-mi identific ţoalele de călătorie mă convinge că-s, totuşi, la cantonul Valea cu Urşi. Şi asta mă determină să-ntreb, cu una din vocile mele cele mai autoritare:

Cine bate, noaptea, la fereastra mea?

Eu sînt, dragă nene, nepotul tău iubit!  îmi răspunde glasul fraged al unuia din copiii vărului Anatolie, pentru ca apoi să continue:  Dar poezia sună altfel, că l-am citit şi eu pe Delavrancea…

Bolintineanu  îi corijez eu, ezitînd însă.

Eram precis,  recunoaşte posesorul vocii,  ştiam că nu-i ceva în regulă cu maestrul Delavrancea… Dar nu contează, mai bine scoală-te şi vino în bucătărie, să-ţi bei ceaiul, c-altminteri rămîi fără…

Mai întîi crezusem că visez, dar acum, auzindu-l pe Babane ameninţînd cu pierderea breakfast-ului, îmi dau seama că trăiesc cea mai crudă realitate. Pentru că mi-i o foame de zile mari. Ce-nseamnă muntele!…

Cît e ceasul?  mai întreb eu, curios să aflu cît fusesem în stare să dorm.

Şase. Şi ceva…

Şi ce-ţi veni să mă scoli cu noaptea-n cap?

Lasă bancurile, unchiule! Cine se scoală de dimineaţă ajunge departe… Acuma înţeleg de ce nu-ţi merg romanele, după cum ne scria tanti Raliţa… Hai mai repede, că se răcesc ochiurile!…

Cînd aud de ochiuri, sar imediat din pat. De îmbrăcat nu mai e nevoie… Peste douăzeci de secunde pătrund intempestiv în bucătărie.

Bună dimineaţa nu se spune pe-aici?  îi iau eu la rost, cu cele mai educative ţeluri, pe moştenitorii Jimbla adunaţi în jurul mesei.

După ce tinerii mă privesc cîteva momente, cu evidentă simpatie, se uită apoi unul la altul surprinşi, şi pornesc, pe rînd:

Bună, Hombre!  rosteşte zîmbind bondocul de Babacu.

Noroc bun, măi frate!  îşi mestecă vorbele Babane.

Hello, El Fugitivo!  salută cu gingăşie Biba.

Remarcîndu-mi gura rămasă căscată, încep să rîdă voioşi. Biba, năpîrstoaca aia de nouă anişori, abia abţinîndu-se, îmi arată un scaun fără spetează, invitîndu-mă să iau loc.

Sîntem tari, unchiule Al, nu-i aşa?  se interesează vădit încîntat Babane.  Dacă vrei să te ai bine cu noi, şi ţii să-ţi fie viaţa dulce, lasă-ne să fim neprefăcuţi, deschişi la suflet şi la inimi… Babacu-ţi zice Hombre, fiindcă eşti bun şi lupţi pentru dreptate, întocmai ca indianul ăla, din filmul cu acelaşi nume. Biba te-a botezat El Fugitivo, deoarece ne-a scris tanti Raliţa că mereu fugi după o oază de linişte, iar eu, dacă-ţi spun măi frate, înseamnă că te socotesc tînăr, alături de noi, la bine şi la rău… De-acord, unchiule Al?…

Nu-mi rămîne altceva decît să accept propunerea vlăjganului de treisprezece ani, dar să şi apelez la lecturile mele pedagogice, în special la Makarenko. Drept care îi întind palma:

Bate-ţi mîna, copii! Să ne avem ca fraţii, deşi vă sînt unchi şi-mi sînteţi nepoţi… E-n regulă?

Entuziasmul îngerilor nu mai cunoaşte margini.

S-a făcut!  îşi exprimă acordul Babane.

Salud, El Fugitivo!  grăieşte Biba, zîmbind cu mărgelele ei.

Eşti un adevărat Hombre, nene Al!  îmi dă certificat de bună purtare Babacu, care la cei şase ani ai lui încă nu posedă o dantură completă, dar rîde fericit cu toţi dinţii pe care-i poate demonstra.

Lăsaţi vorbele goale, scumpii mei nepoţi!  îi dojenesc eu, pe post de unchi modern, la curent cu ultimele cuceriri ale celei mai tinere generaţii.  Mîncăm ceva, sau ne batem limba în gură? Unde-s ochiurile alea de spaimă? Şi despre ce fel de ochiuri e vorba?

Biba se ridică urgent de la masă, se repede la maşina de gătit şi se-ntoarce de-acolo cu-o tingire imensă, în care sclipeşte un morman de aur lucios.

Servim imediat, forînd cu furculiţele în talmeş-balmeşul din tingire. Nici în rai nu se poate găti mai bine!

Ce fel de ochiuri sînt astea, de vreme ce-s fărîmate?  mă mir cu gura plină, curios să aflu reţeta.

Cu brînză telemea, şi încă de oaie!  mă lămureşte Biba.

Observînd scăderea accelerată a cotelor mormanului de talmeş-balmeş, le propun imediat, vrînd, cu-acest prilej, să le ofer şi-o lecţie de artă culinară:

Haideţi să mai turnăm o şarjă de ochiuri… Dar ochiuri autentice, după o reţetă de-a mea… Mai sînt ouă?

Sînt!  se bucură în colectiv generaţia.

Dar brînză?

O putinică plină: În beci… Iar în cămară vreo trei kile!  mă asigură Babacu.

Perfect! Ia să vedem de cîte ouă avem nevoie; cîţi sîntem la număr?

Şase…  îmi comunică vădit eronat Babane.

De unde şi pînă unde?  mă prefac eu mirat.

Noi trei, iar matale trei… Nu ţi se spune Conan Doi? Doi şi cu unu nu fac trei?

Din cinci felii de telemea de oaie naturală, prăjite lejer pe fundul tingirii, peste care sparg zece ouă proaspete, aduse urgent de Babacu din parkingul găinilor, confecţionez nişte ochiuri de pomină, pe care generaţia cea mai tînără le hăpăleşte instantaneu, de mă lasă aproximativ flămînd. Şi eu care mă jenasem să prepar şase porţii, nevrînd să par mai mare decît sînt în realitate!

El Fugitivo, eşti grozav! Acuma te iubesc la nebunie!  îmi declară pe faţă Biba, sărutîndu-mă pe frunte, întocmai după obiceiul lui bunică-su Culiţă.

Au fost bune?

Dublu O.K.!  mă felicită Babane.  De mîine ai să ne pregăteşti numai tălică gustarea de dimineaţă…

Imposibil! De ce vrei s-o jignim pe Biba, care-i o maestră culinară de excepţie!…  încerc eu să abat discuţia pe meleaguri mai pragmatice…

Dar nu mă supăr deloc. El Fugitivo! Chiar mă bucur!  strigă încîntată Biba, zîmbindu-mi ştrengăreşte.  Şi-am să te iubesc şi mai mult!…

Sesizînd oarecari posibilităţi de-a mă transforma în bucătarul tribului Jimbla, pun urgent lucrurile la punct:

Regret, dar nu se poate. Am enorm de lucru… Şi sînt mulţumit şi cu gradul actual de dragoste din partea voastră… Ce urmează acum, după felul întîi?

Lapte fiert, niţel cam, afumat, cu pîine şi unt de casă…  îmi comunică responsabila cu nutriţia noastră, bălaia de Biba.

În vreme ce bem laptele, servit în nişte căni de lut uriaşe, de-aproape o jumătate de litru, Babane mă trage de limbă:

Şi la ce lucrezi atît de enorm, unchiule Al?

Scriu un roman!  îi răspund eu foarte grav.

De care?  insistă Babane.  Pentru copii?

Nu. Un roman detectiv!

Cu Mannix?  îl aud pe Babacu.  Minunat! Ni-l povesteşti şi nouă?

Dar încă nu-i terminat…

Nu face nimic! Ai să ni-l povesteşti în fiecare seară, episod cu episod…  mă tranchilizează Babane.  Că nici la televiziune nu se dă totul deodată. Gata, ne-am înţeles…

Pe la nouă, poate nouă şi-un sfert, putem considera c-am terminat cu micul dejun care, de fapt, fusese un mare dejun de dimineaţă. Apreciind forţele sporite ale generaţiei, mă adresez tribului:

Mergem să descărcăm Bombiţa şi să cărăm lucrurile în casă? Mă ajutaţi?

Dar bineînţeles!  îşi oferă imediat serviciile Babane.

Peste zece minute toate lucrurile se află împrăştiate prin living-room-ul cantonului, de-mi vor trebui cîteva zile pînă să le dau de rost. Nu-mi mai rămîne decît să garez maşina în beciul lui Anatolie, originalul garaj ad-hoc.

Deoarece motorul nu prea vrea să facă aprinderea, apelez iarăşi la clanul Jimbla. Copiii mă împing. Maşina rulează încet, dar nesatisfăcător, deoarece motorul tot nu vrea să pornească.

Cobor enervat din Bombiţă şi prospectez aşezarea beciului-garaj, gîndindu-mă cu drag la inginerul de nepotu-meu şi la tanti Raliţa, care mă asiguraseră că Bombiţa merge ca ceasul. Dacă merge ca şi Omega mea, care mi-a stat încă de ieri, n-am nici un motiv serios să mă consider prea fericit.

Mă mai linişteşte însă dispoziţia garajului-beci. Panta care coboară mi se pare atît de dulce, încît dacă pornesc lejer la vale, este imposibil să nu pornească şi motorul.

Împingem cu toţii Bombiţa, pînă o aducem în dreptul beciului, mă sui la volan, bag în viteza a doua, apăs pe ambreiaj şi pun contactul. Generaţia îmi dă brînci la vale, iar Bombiţa se-ndreaptă vertiginos spre străfundurile beciului. Unde ajung cu bine, proptindu-mă cu bara de protecţie de zidul final. În aceeaşi clipă porneşte şi motorul.

Beciul se umple de fum, gaze şi zgomot, zgomot la care am o contribuţie majoră, deoarece tuşesc în disperare.

Fug spre ieşirea din garaj, unde mă întîmpină poarta pe care tocmai o-nchideau copiii, convinşi că-şi fac astfel datoria pînă la capăt.

Bat cu amîndoi pumnii, doar doar m-or auzi. Fumul emanat de toba de eşapament, în ciuda faptului că motorul iarăşi se oprise, de astă dată din motive necunoscute, sau cunoscute numai de eminenţii mei tanti Raliţa şi inginerul de nepot, se-aglomerează la ieşirea din beci.

Ei, Hombre! Tălică eşti? De ce baţi? S-a-ntîmplat ceva?

Babacu, cît e el de bondoc şi dolofan, reuşeşte să-mi deschidă, mirîndu-se nespus de supărarea mea ajunsă la paroxism.

Nimic!  îl liniştesc eu.  Unde-s Biba şi Babane?

În casă… Se joacă de-a mecanicii, cu maşina aia de scris litere!

Dumnezeule! Dacă ăştia ţi-s îngerii, stăm prost cu cadrele tale!

17) DRAGOSTE ÎN EXCES

În cele şase zile care s-au scurs, de cînd vieţuiesc în colectiv cu minorii Jimbla, pot spune, cu mîna pe cord, că mi-am format o nouă concepţie despre univers, lumea care ne înconjoară şi condiţia umană.

Supus permanent binefăcătoarelor lor influenţe, am ajuns să mulg vaca de trei ori pe zi, reuşind să sporesc producţia de lapte cu-aproape 12℅. Găinile, datorită îngrijirilor mele atente, dar şi competente, au slăbit vizibil, dînd însă mult mai multe ouă decît înainte de sosirea mea la Valea cu Urşi.

În materie de întreţinere a garajului vacii am ajuns un autentic specialist. În fiecare dimineaţă, înainte de-a purcede la mulsoare, rînesc, strîng bălegarul, îl depozitez într-un colţ al grădinii de legume, aduc vreo cinci găleţi de apă, ca s-o adăp pe Viţica (acesta fiind numele sub care mi-a fost prezentată, deşi arată ca o vacă monument al naturii), car cîteva tîrne de fîn, le dispun în iesle, îi administrez un masaj calificat al ugerului, după care îi fac toaleta de dimineaţă, spălînd-o cu furtunul şi frotînd-o după aceea, cu cearceaful meu de baie. Abia acum se poate trece la operaţia cea mai fină, dar şi dificultuoasă. Şi anume, mulsoarea.

Relaţiile mele cu Viţica pot fi considerate ca bune. Cu excepţia momentului esenţial, cînd trebuie să mă îmbrac în halatul lui Anatolie, dar care nu mă încape, şi să mă apropii pe furiş de sensibila patrupedă, cu vadra într-o mînă, şi cu ştergarul în cealaltă.

Viţica se dovedeşte a fi o făptură gingaşă, blîndă. Suportă cu demnitate şi plăcere trasul ţîţelor, pe care l-am studiat cu toată atenţia în manualul de zootehnie pus la dispoziţie de Babane, reuşind chiar să mulg la două ţîţe deodată, ca o ţesătoare la două războaie.

Fiindcă tot sîntem la sectorul producţie de lactate, ţin să apreciez ca remarcabilă contribuţia mea personală în ce priveşte noile preparate, necunoscute pînă acum la cantonul cu Urşi, dar preţuite nespus de noua generaţie. Mă refer la: iaurt, kefir, lapte covăsit, babeurre şi frişcă bătută. Deşi le-am fabricat conform reţetelor din manualul Produse derivate lactate, depistat în biblioteca vărului Anatolie, nu-s totuşi prea convins că reprezintă chiar produsele cu denumirile de mai sus. Sînt posibile unele confuzii, sau chiar erori de concepţie, deoarece bănuiesc că pentru fabricarea kefirului ar fi nevoie de-un baccilus lacticus special, importat din Asia. Şi totuşi, excelenta băutură pe care o furnizez sub denumirea de kefir se bea cu delicii, cerîndu-mi-se cantităţi din ce în ce mai sporite.

După ce lichidez problemele aferente Viţicii, trec la munca de jos, la sapă şi lopată. Adică mă-ngrijesc de prăşitul straturilor de morcovi, ţelină şi sfeclă. Nu ştiu dacă ceea ce execut eu e chiar prăşit, dar lucrare agricolă se poate chema oricînd.

Deocamdată mă asistă Babacu. Cu mîinile la spate, îmi supraveghează operaţiunile, atrăgîndu-mi atenţia de fiecare dată:

Ei, Hombre, iar ai tăiat un morcov! Ăla-i păstîrnac, nu cartof!

Înţeleptul bondocel, durduliu şi îndesat, numai în blugi, desculţ şi cu părul neţesălat, se prăjeşte la soare, plimbîndu-se de colo pînă colo, total nesatisfăcut de calitatea lucrărilor mele agrare. Din sclipirea şugubeaţă a ochilor săi de perlan albastru, deduc că se amuză cumplit, văzîndu-l pe unchiu-său, ditamai scriitorul, agramat absolut în materie de legumicultură.

Hombre! Fii atent! Roşiile se copilesc, nu se tund ca via… De ce le retezi vîrfurile? Vrei să murim de foame la toamnă?… Acolo-i rodul… Stai pe fază, pîn o chem pe Biba să-ţi arate care-s copilii…

Biba se iveşte alergînd, alertată de informaţiile lui Babacu. Examinează rapid dimensiunile dezastrului, apoi îmi transmite indicaţiile de rigoare, cu mîinile sprijinite în brăcinarul blugilor ferfeniţiţi:

El Fugitivo, vezi lăstarii ăia de sub braţul frunzelor, de la subsuoara lor? Perfect… Ăia-s copilii.

Ei şi?…  întreb eu, sperînd să aflu unele detalii suplimentare.  Ce-i cu ei?…

Trebuie să-i rupi, deoarece mănîncă din hrana rodului viitor!

Pe toţi?  mă mir eu, privind la cele cîteva sute de fire de tomate, cu vrejuri încîlcite, răsucite pe lîngă araci…

Dar bineînţeles! Şi după aia legi toate vrejurile căzute…

De ce? Ca să nu curgă seva din ele?

Unchiule Al, cine te-a-nvăţat să scrii romane, nu ţi-a dat şi lecţii de botanică? Cum poţi să spui aşa bazaconii… Vrejurile se leagă de araci, după ce le descurci mai întîi, ca să crească în sus, nu alandala. Iei rafie din cămară, o tai pe măsura mîinii, o faci mănunchi, ţi-o agăţi la brîu, după ce o înmoi în apă, şi-i dai drumu… E clar?

Extra clar!  o asigur eu, încîntat de primul meu contact cu misterele culturii tomatelor.

Dă-i bătaie. El Fugitivo, că eu mă duc la Daktari… Şi nu uita de găini!

Diavoliţa îşi zvîrle părul bălai pe spate, îmi zîmbeşte plină de dragoste nepotină, şi dispare numaidecît, dînd fuga spre televizorul din living-room.

Soarele frige din ce în ce mai caustic, creierii îmi fierb mocnit, la foc încet, iar mîinile mi s-au înverzit pînă la umăr, de cîţi copili am rupt şi cîte vrejuri am legat.

După vreo două ceasuri mă odihnesc niţel, sprijinindu-mi mîinile de şalele ce mă dor chinuitor, privind satisfăcut la firele de roşii. Acum arată splendid, de parcă ar fi ieşit de la frizer, rase, tunse şi frezate. N-aş zice c-au mai rămas prea multe frunze, însă abia urmează să crească. Şi-atunci am să le aplic un nou copilit, să nu se tufească.

Babane, care apreciază cu priviri îngrozite rezultatele, mă mobilizează:

Fiindcă tot ne-ai lăsat anul ăsta fără roşii, ne pregăteşti prînzişorul, şi după aia te-apuci de paddock-ul păsărilor… Trebuie curăţat, adunate ouăle, uruit porumbul, de tocat nişte graşiţă pentru bobocii de raţă, lasă c-o să-ţi explic eu la masă, în vreme ce-o să gustăm cîte ceva…

Prînzişorul, în concepţia celor mai tineri membri ai tribului Jimbla, reprezintă gustarea de la orele 11, o mică reînvigorare a forţelor.

La măsuţa din bucătărie, Babacu, Biba şi Babane mă aşteaptă nerăbdători, zdrăngănind cu tacîmurile şi farfuriile.

Astăzi vă servesc brînză de vaci şi smîntînă, cu mămăliguţă pripită,  îi anunţ eu, mestecînd de zor la mămăliga din ceaunel,  iar după aceea luăm şi cîte-o cană de kefir! E bine?

Minunat, unchiule Al!  strigă încîntată Biba, care ar fi trebuit, conform asigurărilor date de vărul Anatolie, să se ocupe de nutrirea personalităţii mele.

Ei, Hombre!  mă cheamă Babacu, zîmbindu-mi atrăgător, dar şi perfid.  Ochiuri nu ne dai?  Aşa cum le faci tălică, pe brînză prăjită.

Nu, Babacule scump! Că n-am apucat să strîng ouăle…

Păi vezi, dacă nu te îngrijeşti la vreme de gospodărie! Rămînem flămînzi!

Bine că apuc să mă uit la fiertura din ceaun. Mămăliga pornise să se prindă, emanînd un lejer parfum de afumat. Sînt unii care chiar o preferă aşa, dar n-aş dori să mai fiu admonestat, supus unei critici a maselor de consumatori.

Deşi observ pe chipurile comesenilor semne de surpriză mascată abil, dar cu multă îngăduinţă, ceea ce presupune depistarea unor defecte de fabricaţie a mămăligii, brînză de vaci (preparată de mine, cu mînuţele mele) precum şi smîntînă în care se scaldă din belşug, abia culeasă de pe cele şapte oale cu lapte pus la prins, se bucură de cele mai largi sufragii.

După ce dăm gata prînzişorul; fac puţină conversaţie cu generaţia, prilej de a-mi mai trage şi eu sufletul. Îl chestionez pe Babane, cel mai în vîrstă membru al tribului Jimbla:

Ascultă, şefule, am uitat să vă-ntreb; voi nu sînteţi pionieri?

Dar bineînţeles… Pionieri şi premianţi…  se fuduleşte Babane.

Pe mine m-au primit chiar anul acesta, şi-am şi tobiţă!  mă anunţă fetiţa, scuturîndu-şi părul bălai.  Vrei să-ţi cînt ceva?

La tobă? Ferească Dumnezeu! Aş prefera să-mi povesteşti ce acţiuni pioniereşti aveţi planificate pentru timpul vacanţei! Dar, mai întîi, la ce şcoală învăţaţi? La Curtea-de-Argeş?

De ce la oraş, dacă-i Vadul cu Peşti lîngă noi, la doi kilometri?  se miră Biba.

Ce Vad?  intervin eu, intrigat de apariţia acestei denumiri ademenitoare.

Satul cel mai apropiat. Cu şcoală generală, magazin universal, cămin cultural…  îmi explică Babane.

Şi peştii?  exclam oarecum dezamăgit.

Lîngă sat… În lac!  se bagă în vorbă şi Babacu, înţeleptul familiei.  Dar te pricepi să dai la peşte?

Ce să le mai spun acestor fragede vlăstare că-s unul din cei mai dotaţi pescari din sectorul 3, membru onorific al conducerii filialei!

Da! Cu undiţa, cu lanseta, cu priponul, cu ce se nimereşte… Peşte să fie, că bălţi sînt destule!

Acestea fiind zise, ridic şedinţa şi pornesc resemnat spre parkingul găinilor. Mă aşteaptă treburile…

Hombre!  mă strigă din urmă Babacu.

Ce-i?

Vin să te-ajut şi eu, mă primeşti?

Dar bineînţeles!  mă bucur eu, simţind unele mutaţii în conştiinţa tribului.

Pe cînd ne deplasăm împreună în direcţia respectivă, Babane şi cu Biba ne ajung din urmă. Nu-i mai întreb ce vor, deoarece intenţiile lor îmi sînt clare. Biba poartă pe după braţ un coşuleţ, pesemne pentru strîns ouăle, iar Babane un ditamai tîrnul, ca să măture paddock-ul. Le zîmbesc din mers.

Zîmbindu-ne reciproc, lucrăm rapid şi eficient, terminînd totul în mai puţin de-o jumătate de oră. Babacu tocase graşiţa pentru bobocii de raţă, şi-i alergase prin toată curtea păsărilor, strigînd la ei: Mani-mani, mani-mani. Biba adunase ouăle, găsind şi cîteva mai vechi, uitate de mine prin cuibare, încă din zilele precedente. Babane trăgea cu tîrnul, stîrnind un colb de spaimă.

Multe feţe mai au şi heruvimii!

18) TRIBULAŢII DIVERSE…

Pe la prînz încep să-mi pierd încetul cu încetul, iluziile.

Primul care a dispărut din cîmpul meu vizual s-a dovedit a fi Babacu. Urmat peste cîteva minute de Biba. Numai Babane a mai zăbovit cîteva clipe, privindu-mă cum verific uşiţele coteţelor. Dar, neobservînd pesemne nimic notabil în activitatea mea de găinar, se topeşte şi el.

Mulţumit de rezultatele subsemnatului în muncă, plec şi eu, cu intenţia fermă de-a face un duş, în speranţa că voi reuşi să-mi dau jos stratul de verde obţinut la copilitul şi legatul roşiilor.

Spălat, ecarisat total, dau să intru în living-room, pentru a mai citi cîteva rînduri din ultimul capitol al romanului. Deşi sînt atît de vlăguit de puteri, încît aş prefera să-i trag un puişor de somn.

Dar îmi piere şi somnul, şi oboseala. Manuscrisul nicăieri. Nici lucrurile pe care abia reuşisem să le aranjez după descărcarea lor din Bombiţă. După căutări disperate, care durează mai mult de-o oră, le găsesc în bufet. Şi manuscrisul, şi maşina de scris (abia reparată de mine, cu forţe proprii) şi pijamaua, şi lecturile. Totul fusese înghesuit şi îngrămădit în rafturile inferioare ale bufetului, într-o dezordine cumplită.

Se simte mîna unei gospodine, căci Biba fusese dejurnă cu dereticatul. Şi chiar în clipa cînd vroiam să plec după ea, s-o întreb unde-mi cazase papucii de casă, bălăiţa îşi face apariţia. Udă leoarcă, cu hainele şiroind de apă, în picioare cu papucii mei personali, iar în mînă cu buretele meu de baie, din latex natural.

Ce-i cu tine, domnişoară?  exclam eu îngrozit.  Ce-ai păţit? Unde-s Babacu şi Babane?

Ce te sperii aşa, El Fugitivo?  întreabă zîmbitoare Biba.  Am fost cu toţii în beci, să-ţi spălăm Bombiţa… Că era într-un hal de murdărie, încît ne-ar fi fost ruşine să ieşim cu tălică la plimbare…

Dumnezeule! Şi cu ce-aţi spălat-o?

Stai liniştit, unchiu Al! Că ne pricepem, doar avem şi noi maşină. Cu furtunul de la grădină, iar apoi am şi şamponat-o, cu un săpun formidabil… L-am găsit la baie… Barbone, aşa scria pe tub…

Săpunul meu de bărbierit!  grăiesc cu glas stins.

Nu ştiam la ce-l foloseşti, dar pentru maşină e minunat, face clăbuc de nici acuma n-au reuşit băieţii să-l spele… Mai ales de pe scaune… Au încercat şi cu furtunul şi cu măturica, şi cu peria de scînduri… Nu se ia deloc!…

Înmărmurit de dimensiunile tragediei, mai încerc o întrebare:

Şi ce căutai aici?

Nu aici, ci în baie! Îmi trebuie un lighean…

Pentru ce?

Garajul n-are scurgere pentru apă, şi trebuie să scoatem zoaiele din beci, că s-au adunat cam multe… Stai liniştit, El Fugitivo, că rezolvăm singuri problema… C-avem şi noi maşină…

Şi tot în beci o spălaţi?

Nu. În curte… Că-i mai mare, şi n-avem loc în garajul lui tăticu…

Unde eşti, tu, Jimbla Toli, să-ţi admiri îngeraşii de la Valea cu Urşi? Cuminţi, inteligenţi, intreprizi, liniştiţi, educaţi!

În jur de orele 15.35 reuşim să ne aşezăm la masă, după ce evacuasem apa din beci, scosesem maşina la soare, să se zbicească, şi demontasem întreaga tapiserie, pentru a îndepărta orice pericol de atac al mucegaiului. În schimb, săpunul de bărbierit Barbone se dovedeşte inadecvat pentru degresarea caroseriei, întrucît vopseaua a căpătat un luciu straniu, gras şi slinos, care însă nu se ia.

Entuziasmaţi de succesele dobîndite în colectiv, copiii mă mobilizează să pun mai repede de mîncare, fiind astăzi de jurnă şi pe bucătărie.

Hombre!  gîngure Babacu, cu ochii rîzîndu-i albaştri în cap.  Ce ne dai astăzi?

Ne-ai făcut ştrudelul promis!  se interesează Biba, manifestînd o lăcomie ce mă determină să nu-i prevăd o siluetă corespunzătoare, chiar într-un viitor mai apropiat.

Măi fratele meu,  eşti formidabil,  încearcă să mă flatuleze Babane,  ai nişte idei de te doare mintea! Dacă nu-ţi trecea prin cap să scoţi apa din capacul Delco-ului, îţi rămînea Bombiţa la murat! Acuma ce-i facem, ne dai odată prînzul? Nu vezi că sîntem în întîrziere? Tragi de timp?…

Spre surprinderea generaţiei, care nu-nţelegea de ce şed în continuare pe scaun, le demonstrez ce-nseamnă un lucru pregătit din timp, cu plan şi-n detaliu. Mă răsucesc lejer, întind mîna şi trag de căruciorul-servantă, pe care-l aveam lîngă mine, acoperit cu-o feţişoară de masă.

Explozia de bucurie a năpîrstocilor îmi mîngîie inima. De altfel, de ce să nu fiu sincer, şi pe mine mă încîntă priveliştea bucatelor dispuse pe platouri şi-n castroanele uriaşe, specifice familiei Jimbla.

Încă din zori, pe cînd copiii dormeau, mă apucasem de pregătirea prînzului de-acum. Salată de varză acră, cu boia de ardei, usturoi tăiat mărunţel (iar nu pisat) ulei şi frunză de ţelină; fasole bătută, cu multă ceapă prăjită deasupra, frişcă nu altceva; iar ca desert, ştrudel cu mere (la ale cărui foi trudisem ca un cîine, deoarece refuzau mereu să se-ntindă) pudrat cu zahăr fin, adunat dintr-o cutie de rahat, rătăcită prin bufetul Feliciei.

Nici nu şti cît te iubim, unchiule Al!  îmi declară un amor nebun şmecherul de Babane, dînd primul iama prin fasolea bătută, din care-şi serveşte o porţie impresionantă, golind aproape jumătate de platou.

Nu mă las sedus, deoarece mai fusesem abandonat, şi ştiu ce-nseamnă să fii slab, la figurat, nu la propriu.

Dacă nu mi-aţi mai ascunde lucrurile prin bufet, dacă nu mi-aţi umbla prin manuscrise, rătăcindu-mi paginile, v-aş iubi şi eu, că doar unchi vă sînt!  le declar cu glasul îmbibat de cele mai educative impulsuri.

Bălăiţa de Biba, scuturîndu-şi ştrengăreşte părul ca paiul, îmi zîmbeşte cald, îşi duce mîna la inimioară şi-mi dă cele mai liniştitoare asigurări:

Nene Fugitivo, îţi dăm voie să ne cerţi cît doreşti, pentru c-o merităm. N-o să ne mai amestecăm în odaia dumitale de lucru, ai să te îndeletniceşti singur cu dereticatul… Dacă ţii neapărat, nici nu-ţi mai mătur. E bine?

Tu ce părere ai, Biba?  îi întind eu o cursă pedagogică.

Sînt mică, unchiule Al, şi nu mă pricep! Te las pe matale să judeci, de unul singur, ce e rău şi ce e bine!…

Pus într-o oarecare încurcătură, renunţ să mai discut pe-aceeaşi temă şi-mi văd mai departe de masă. Dacă mai stau mult la palavre, risc să rămîn flămînd. Pentru că, în vreme ce mă ocupam de probleme educative, ţinînd cu orice preţ să lămuresc responsabilităţile, Babacu a şi ras fasolea bătută, Babane a redus sensibil salata de varză acră, iar Biba, care în timpul explicaţiilor provocate de mine îşi şi vîrîse mîna în tava cu ştrudel, manevrează serios şi intens ducînd la guriţă bucată după bucată.

După-amiezele sînt mult mai liniştite. Mi se îngăduie să trag un puişor de somn, dar foarte redus ca durată, deoarece îngerii pornesc în deplasare pe teren, la piscina motelului Craiul Munţilor, iar eu, cu ochii cîrpiţi de neodihnă, mă-ndrept către garajul Viţicii, pentru mulsoarea a doua.

Mai înainte de-a o zbughi pe poarta cantonului, Babane mă prelucrase fin şi dulce, cu gura toată numai zîmbet:

Unchiule, fii atent, ar mai trebui să treci şi prin livadă… Merii abia au legat, dar au rămas o mulţime de lăstari lacomi netunşi…

Abia pe la şase mi-amintesc de sarcina pe care mi-o trasase vlăjganul. Reuşisem cu brio să dau de mîncare la găini, măcinînd la rîşniţa de mînă vreo zece ocale de porumb, transformîndu-le într-o uruială de excepţie, să strîng ouăle de peste zi din cuibare, spărgînd numai vreo patru (din şaptesprezece), să fierb lejer laptele prins, pentru a-l transforma în brînză de vacă dulce, pe care o şi pusesem să se scurgă la tăgîrcioi, să mai fabric o şarjă de kefir, iaurt şi lapte covăsit, şi să pregătesc cîte ceva de-ale gurii, pentru cina de la orele opt.

Înciudat de omisiunea sarcinii cu livada, mă reped în magazie să iau un fierăstrău şi-o foarfecă. Peste cîteva minute umblu disperat prin livadă, încercînd să depistez lăstarii lacomi. Ca orice detectiv care se respectă, dar care nu posedă nici un pic de noţiuni pomicole, aplic metoda deductivă, pentru a stabili ce-i aia un lăstar lacom.

Bineînţeles, îi identific numaidecît, urgent. La fiecare măr, şi-n livadă sînt peste cincizeci, dar numai Jonathani, există unele ramuri excesiv de încărcate cu rod. Pentru a nu slăbi din rezistenţa pomului, căruia pesemne îi vine greu să hrănească o cantitate prea mare de fructe, sarcina unui pomicultor conştiincios, bine pregătit profesional, e de-a suprima orice tendinţă spre lăcomie. E clar!

Din păcate, cînd apar îngerii sosiţi de la scaldă, nu izbutisem să tund lăstarii lacomi decît la vreo zece meri.

Biba strigă la mine, încă din curtea cantonului:

El Fugitivo, stai, opreşte!

Apoi îi aud tropăind în livadă, grăbindu-se probabil să mă îmbrăţişeze, pentru zelul de care dădusem dovadă.

Cînd îi văd dezamăgiţi, privind stupefiaţi la lăstarii lacomi plini de merişoarele cît o nucă, îmi dau seama c-am lucrat prea încet.

N-am putut mai mult, îmi pare rău, dragii mei!  îmi exprim şi eu dezolarea.

Fratele meu, e foarte bine aşa! Dacă-i tăiai pe toţi, rămîneam fără livadă, se uscau merii!  mă linişteşte Babane, scărpinîndu-se încurcat la ceafă.  Lăstarii lacomi sînt ăia care n-au rod deloc! Înţelegi, unchiule? Că doar eşti scriitor!…

Nu pricep o iotă! Cum să fie lacomi, dacă n-au nimic pe ei? Mi-s eu scriitor, dar de romane, nu de sfaturi agricole…

E clar, El Fugitivo!  declară şi Biba.  Romane cu crime şi detectivi, că de-aia tai în bieţii noştri meri, ca-n carne vie!

Barem îi omori pe toţi, pînă la urmă, în romanele matale?  se interesează curios Babane, intrigat pesemne de tendinţele mele asasine.

Adunăm, cu toţii, lăstarii sacrificaţi, îi îngropăm în fundul livezii, şi ne îndreptăm spre canton. Văzîndu-mă distrus de-un vîrtos sentiment al culpabilităţii, Biba şi cu Babacu mă sărută pe ambii obraji, Babane mă bate pe umeri protector, spunîndu-mi calm, dar şi împăciuitor:

Nu te necăji, fratele meu, că-ţi cauzează la inimă! De mîine ne ocupăm noi de livadă… Iar matale ai să-ţi vezi de treburile celelalte. Vaca, găinile, produsele lactate!

Aoleu! A treia mulsoare! Am uitat s-o mulg pe Viţica!

Hombre, eşti în pom!  mă avertizează înţeleptul Babacu.  Ni-e foame şi malale nu eşti gata? Dar ce-ai făcut pîn-acum?

Nu le mai răspund nimic, ci mă reped la garajul vacii. Într-un sfert de oră sînt gata, chiar şi spre surprinderea mea, nu numai a Viţicii. Administrîndu-i o mulsoare rapidă,  inovaţie spontană şi nevoită,  obţin ciubărul plin, fără copita de rigoare. E drept însă, mă abătusem de la una din regulile de bază ale mulgătorului de calitate, uitasem să-mbrac halatul lui Anatolie.

Servim cina în living-room, în faţa televizorului. Adică, mai corect spus, eu servesc, iar îngerii mănîncă de zor. După ce vizionează Buletinul meteo, timpul improbabil neinteresînd pe nimeni, cu excepţia mea, care aştept timp urît şi noros, să mai stea pe-acasă generaţia, să-şi vadă de sarcinile trasate de tăticuţul lor drag, îngerii uită de mîncare, deoarece intrăm într-un western de excepţie, cu John Wayne şi Dean Martin.

De data asta lucrurile se petrec invers. Ei cu westernul, eu cu resturile cinei, deoarece mai văzusem de vreo două ori filmul. Din păcate, nu-mi mai rămăseseră decît nişte cartofi subdimensionaţi. Ştrudelul fusese lichidat total şi definitiv, aşijderea şi clătitele cu urdă şi mărar, la care lucrasem intens şi cu pasiune.

Văzînd că nimeni n-are de gînd să-mi mulţumească pentru alesele bucate pregătite, strîng masa, în vreme ce împuşcăturile roiesc de pretutindeni. John Wayne călăreşte vertiginos, Dean Martin cîntă din mers, bandiţii fug şi mor pe rînd, unul cîte unul, corespunzător indicaţiilor regizorale. Totul spre încîntarea şi satisfacţia majoră a generaţiei Jimbla, în cea mai tînără variantă a ei.

Cînd se termină filmul şi decedează toată lumea, exceptîndu-i pe eroii pozitivi, care-s totdeauna nemuritori, termin şi eu cu treburile gospodăreşti. Vasele-s spălate, maşina curăţată cu Tix, ştergarele puse la uscat şi cafeaua mea, căci îngerii nu folosesc băuturi excitante, gata dată în foc. Dar rămasă în suficientă cantitate, pentru a umple două căni respectabile.

Ei, copii, unchiul Al se consideră obosit, aşa că toată lumea merge la culcare  îi atenţionez eu, pe-un ton din cele mai pedagogice.

Copiii, cărora le-aş spune eu altfel, dacă ar fi proprietatea mea personală, mă privesc uimiţi. Biba însă, recuperează urgent, şi mă supune unui mic interogatoriu:

Matale, El Fugitivo, obişnuieşti să bei cafea şi cînd dormi?

Sigur că nu!

Şi cînd atunci?

Înainte de-a mă culca…

Şi nu-ţi face rău? Mai poţi dormi?

Balzac consumase zeci de mii de cafele, şi nu murise din pricina lor, ci, dimpotrivă, crease o întreagă comedie umană. Dar ce să-i răspund unui tînăr cadru, care trebuie educat cu grijă şi răbdare, în spiritul anticului principiu mens sana in corpore sano, adică, în traducere liberă, abuzul de cafea nu poate duce la o minte sănătoasă.

Rău nu-mi fac, dragă Biba…  încerc eu să pritocesc un răspuns cît mai nenociv,  Iar de culcat, noi scriitorii ne culcăm foarte tîrziu…

Fratele meu, eşti omul nostru!  îl aud exclamînd entuziast pe îngerul Babane. Ai să ne povesteşti din romanele tale cu detectivi…

Hombre! Te rog şi eu. Mult de tot… Că sînt mic şi necăjit!  intervine bondocelul Babacu, instalîndu-se direct în braţele mele, şi începînd să mă sărute pe obraji.

Pînă la miezul nopţii, reuşesc să le povestesc aventurile de la Posada şi Colţiilupchii, nevrînd să-i introduc în misterele romanelor de ficţiune. Succesul obţinut depăşeşte orice aşteptări. Babane, singurul care mai consumase (probabil pe ascuns) ceva romane detective, mă bate drăgăstos pe umeri şi-mi comunică:

Unchiule Al, ce mai, eşti mare! Ne-ai rupt gura! Auzi, domle, ce bandiţi, ce găinari! Şi cînd te gîndeşti că şi pe la noi mai sînt huidume dintr-astea…

Măi nepoate, nu-i băga în aceeaşi oală pe toţi cei care nu-ţi plac ţie! Nu te pripi…  îl mai temperez eu pe Babane, intrat, evident, în plină transă detectivistică.

Ba nu mă pripesc deloc, unchiule, că ziua vînd Ci-co la tonete, în sticle destupate, şi mult mai multe decît au primit de la magazie, sau fabrică gogoşi înfuriate din făină cumpărată de la particulari, iar pe-nserate îi vezi cum se fîţîie ca nişte lorzi, trăgînd din Kent-uri lungi, îmbrăcaţi mai elegant ca morţii… Acuma sînt precis că şi ăştia-s nişte criminali! Nu-i lucru curat, măi fratele meu! La Craiul Munţilor, ascultă la mine, miroase a durere!…

Una din diodele sistemului meu neuronic începe să se-nfierbinte. Înseamnă că-i ceva în neregulă la Craiul Munţilor! După cum era şi de aşteptat. Şi imediat îmi trece prin cap o idee de excepţie, normală la un detectiv de talia mea.

Scumpii mei nepoţi! Dragilor! Vă propun ceva excepţional!

Spune, unchiule Al!  mă îndeamnă curios Babane.

De mîine vă reluaţi activităţile voastre obişnuite, aşa cum v-au fost trasate de către părinţi, pe mine mă eliberaţi de sarcinile pe care mi le-aţi pus în cîrcă, abuzînd de sentimentele mele, iar eu vă promit solemn, cu mîna pe cord, c-am să vă povestesc în fiecare seară rezultatele anchetei pe care am s-o declanşez la Craiul Munţilor. Pentru că simt ceva intrigatoriu în spusele lui Babane, dacă-i chiar aşa cum susţine el…

19) VADUL CU PEŞTI  
INEXISTENŢI, DAR SCUMPI

Toată noaptea am fost frămîntat de cele mai îmbietoare gînduri detectivistice, pus în priză de informaţiile de branşă furnizate de noua generaţie a tribului Jimbla. Dar nici n-am dormit liniştit.

Pînă dimineaţa, am luat cinci hotărîri decisive, toate contradictorii. Abia la trezire, cînd cobor din pat, direct în papuci, trec la a şasea variantă, ce mi se pare mult mai acceptabilă.

Ce-i facem, fraţilor,  îi întreb eu pe urmaşii familiei Jimbla, la minidejunul preparat şi servit de Biba,  renunţăm astăzi la declanşarea anchetei de la motel? Aş avea nevoie de informaţii mai ample, şi simt nevoia stringentă, pur intelectuală, de-a sta cu voi de vorbă mai pe îndeletele, ca să-mi pot forma o opinie, să mă edific pe deplin, global şi complet!… Dar ar trebui să conversăm la adăpost de urechi streine…

Ei, nu mai spune, măi frate!  mă întrerupe Babane, în timp ce-şi întinde untul de casă pe felia de pîine.  Chiar atît de groasă să fie situaţia, încît să ne temem şi de Viţica, sau de orătăniile din curtea păsărilor?

N-ai dreptate, Babane, n-ai pic de minte, aşa cum are unchiul! Neapărat trebuie să mergem undeva, să stăm de vorbă cu el, să-i spunem tot ce-am văzut pe la Craiul Munţilor…  intervine, mult mai comprehensi-vă, Biba.  Găinăriile se fac pe ascuns, nu la vezeală, şi, dacă şmecherii or fi aflat că detectivul Conan se află prin regiune, precis c-au pus oameni la pîndă… Nu-i aşa, El Fugitivo?

Fetiţa, bineînţeles, exagerează. Nici aşa să n-o luăm. Dar e lucru cert că prezenţa mea începe să-şi arate roadele, deoarece copiii pornesc să gîndească analitic, să-şi filtreze observaţiile. Sînt extrem de mulţumit. Cresc cadre noi…

Îmi sorb concentrat cana cu lapte fiert, sesizez un lejer gust de afumat, dar trec peste asta, deoarece laptele prins mi-aminteşte totdeauna de păstrăvii afumaţi cu care mă ospăta Doru-doctoru, prietenul şi dieteticianul meu de excepţie. Or, ce să ne mai ascundem după degete, păstrăvul e şi el peşte… Peşte!…

Biba! Babane! Babacu!  strig eu perforat de-o idee fantastică.  Am găsit!

Ce? În lapte?  mă chestionează bălăiţa de Biba, temîndu-se să nu fi detectat vreo muscă-n cana cu preţiosul şi întremătorul lichid.

Nu mă-ntrerupe, Biba, lasă-mă să-mi continui expunerea!  o dojenesc eu suficient de blajin, pentru a nu-i produce vreun complex de culpabilitate.  Am găsit locul… Unde să putem discuta pe larg, să-mi povestiţi tot ce-aţi observat la motel! Ştiţi unde?

Eu ştiu, Hombre!  se bagă în vorbă şi Babacu, exact ca musca-n lapte.  În beci!…

N-ai ghicit, Babacule!  îl dezamăgesc, eu.  La Vadul cu Peşti, acolo ne ducem… Plecăm cu Bombiţa…

Unchiule Al, eşti mare!  exclamă Babane, procedînd imediat la un sărut pe frunte.

Şi să mai zicem că nu se transmit ereditar anumite ticuri!

După ce mă sărută şi Biba, iar Babacu mi se aruncă de gît, străduindu-se să escaladeze pînă la frunte, vlăjganul avansează şi-o propunere:

Unchiule, dacă tot mergem la Vadul cu Peşti, hai să luăm cu noi şi undiţele lui tăticu, şi lanseta, juvelnicul şi minciocul…

Păi are balta ceva peşte?  mă interesez, devenind brusc vechiul pescar sportiv de excepţie.  Mişcă? Muşcă ceva?…

Nebunia lumii!  mă asigură Biba, prima fetiţă amatoare de pescuit pe care o-ntîlnesc în viaţa mea.

În mai puţin de-o jumătate de ceas organizăm expediţia. Biba se ocupă de spălatul veselei, Babacu de orătănii, cărora le aruncă vreo zece ocale de uruială, să le-ajungă pe toată ziua, iar eu cu Babane aplicăm o mulsoare dublă Viţicii, storcîndu-i ultima picătură de lapte.

Bombiţa nu mai prezintă probleme. Motorul, ca mai totdeauna, se îneacă lejer, dar nu vrea să pornească. Dăm cîteva ocoluri prin curtea cantonului, cu mine la volan, iar copiii la împins, şi în cele din urmă se-ndură. Bîrîie strănutînd şi zvîrlind nori de fum negru. Care, peste cîteva minute de mers în şoc, dispare. Rămîn, însă, cam tuciurii feţele tinerei generaţii.

Îi expediez la baie, de unde se întorc ceva mai curaţi, dar nu excesiv, deoarece au toţi o nuanţă gri-deschis.

În clipa cînd demarăm în trombă, ieşind vraişte pe poarta curţii, simt că nu-i ceva în regulă şi pun o frînă de excepţie. Maşina derapează pe colbul drumului forestier, stîrnind un nor de praf colosal, de-ai fi zis că sîntem în plină explozie atomică. Abia ne mai vedem unul cu altul. Deşi, din pricina frînei prea bruşte, sîntem cu toţii pe scaunele din faţă, pasagerii din spate aflîndu-se în cîrca noastră. Noroc că-s uşori, fiind vorba de Biba şi Babacu. Dacă-l cazam în spate pe Babane, ar fi fost o altă viaţă. Căci vlăjganul, ciolănos ca şi taică-său, văru Anatolie, pare să tragă greu la cîntar. Iar de cînd mănîncă la aceeaşi masă cu mine, par să se fi întremat cu toţii, deoarece nu-i prea mai încap blugii şi cămăşile, care dau să plesnească pe ei.

Ce s-a-ntîmplat, măi fratele meu?  devine curios Babane.

Unde-s undiţele, lanseta, juvelnicul şi minciocul?

În dormitorul bătrînilor!  mă informează Biba.

Fetiţa coboară urgent din Bombiţă, trecînd peste corpul lui frate-său, iar peste cîteva minute se-ntoarce cu toate sculele de pescuit după ea, tîrîndu-le.

După cele păţite, avînd de acum oareşicare experienţă, întreb într-o doară:

Ceva de-ale mîncării aţi luat?

Fii serios, unchiule,  mă tranchilizează Babane,  n-o să ne umflăm cu peşte? Am luat numai chibrituri, sare şi pîine… Aprindem un foc de tabără pe malul lacului, şi frigem peştele la proţap…

Cu trestiile ancorate pe portbagajul Bombiţei, sus pe acoperiş, demarăm din nou. Norul de praf pe care-l declanşăm, demn de-un sirocco saharian, se aşterne încetul cu încetul peste tot, şi pe urmele Bombiţei, dar şi pe chipurile noastre de entuziaşti incurabili.

Drumul spre Vadul cu Peşti se dovedeşte de-o rară frumuseţe, dezvăluindu-ne privelişti de neasemuit.

Noroc că debitul verbal, incontinent şi extrem de bogat al generaţiei tinere îmi mai distrage atenţia de la denivelările drumului. Babane şi cu Biba, iar uneori şi Babacu, mă pun la curent cu ciudăţeniile observate la motelul Craiul Munţilor.

Deplasîndu-se cotidian, de cînd se lăsaseră căldurile, la piscina în aer liber a motelului, avuseseră prilejul să examineze fauna înconjurătoare, adică mutrele, ticurile şi tertipurile unor turişti cazaţi la motel şi în bungalowurile stabilimentului.

Măi frate, e ceva de groază ce fac indivizii la ştrand!  mă incită cu insistenţă Babane. N-ar fi nimic că se mai leagă de fete, că nici ele nu se lasă duse, chiar am văzut-o pe una cum l-a făcut k.o. pe-un nespălat, cînd a vrut s-o-mbrîncească în apă… Nu, nu de asta-i vorba, ci de bişniţarii sosiţi special pentru vacanţă. Şopocăiesc între ei tot timpul, se dau pe lîngă maşinile străinilor… Nu fac nimic toată ziua… Chiar stau şi mă-ntreb ce fel de oameni îs ăştia? Cînd mai muncesc, dacă-s tot timpul la motel, de cînd începe vara şi pînă se-nchide Craiul Munţilor? Iar de curînd a sosit o nouă garnitură, cu nume de groază: Gherigogu, Durică, Jorj Arvanitache, Şmiţ, Lică, Mitzi şi Flory… Nu-i aşa că-i ceva necurat cu ei, măi frate?

N-apuc să-i răspund, pentru că bălăiţa de Biba se avîntă în discuţie, furnizîndu-mi un supliment de informaţii:

Mai ales e unul, pe care-l cheamă Jimmy Navarrelli… îmbrăcat numai din pachet, unchiule! Precis că-i un italian evadat…

Devin brusc interesat:

Nu-i cumva francez? Şi nu i se zice şi Tatanaşu?… Cum arată?

N-am auzit aşa ceva… E frumos ca Piersic, îmbrăcat ca Aurelian, oacheş ca Dichiseanu, tînăr ca…

…Florin?  îi sar eu în ajutor.

Nea!  îşi bosumflă buzele Biba.  Mult, mult mai tînăr…

Hombre! Stai, să-ţi spun ceva!  intervine înţeleptul familiei, Babacu Jimbla, bătîndu-mă cu pumnişorul lui scump, dar greu, pe creştetul capului, aflîndu-se chiar în spatele meu.

De ce să opresc? Spune-mi din mers!  mă zburlesc eu la Babacu.

Da nu ţi-am zis să opreşti! Ţi-am spus să stai, să fii atent… Nenea ăsta, Navarrelli cum îi zice Bibuţa, cîntă şi el, dar nu la pian, ci la trompetă… L-am văzut eu, cum stătea ascuns după o maşină, şi sufla în trompetă…

Şi ce cînta?

Nu ştiu, Hombre, că nu se auzea nimic… Cred că i se stricase goarna… Dădea din buze, şi nu-i ieşea nici un sunet!…

Suflet neprihănit de copil! De unde să-i dea lui prin cap că Jimmy Navarrelli, cine ştie ce bişniţar bucureştean, îşi confecţionase o ascunzătoare ideală. Într-o trompetă poţi piti şi ceasuri Atlantic, şi inele de aur, tot ce pofteşti.

Dar, ca să nu-i dau idei năpîrstocului, care-i deştept foc, îi ofer o versiune suficient de plauzibilă:

Nu ştie să cînte, de-asta nu se-aude nimic… Abia acum învaţă! Înţelegi?

Sigur că nu! De ce trebuie să-nveţe ascuns?  ripostează Babacu.

Decis să opresc aici problema studiilor muzicale ale bişniţarului, îl lămuresc definitiv pe bondocelul nostru:

Pentru că nu şi-a învăţat bine lecţia! Şi-i era pesemne ruşine!

Dar nu-i frumos să te piteşti, cînd ai greşit cu ceva! Mai bine spui adevărul pe faţă! Nu-i aşa, Hombre?

Dar bineînţeles!  îi răspund eu, cu aceeaşi formulă folosită de tinerii Jimbla, de la care observ că mă molipsesc urgent şi-n proporţie de masă.

Biba pare preocupată de-o problemă, deoarece bate şi ea în craniul personalităţii mele:

Unchiule Fugitivo, dar de ce se lipeşte numai lîngă maşina arhitectului?

Care arhitect, şi de unde ştii că-i arhitect?

Păi cine nu-l cunoaşte pe domnul Maximilian, cel mai mare arhitect de la Bucureşti?… Care zice c-a făcut hotelul Superb, aeroportul, şi-alte gări din ţară… De cînd a venit la motel, acum vreo două săptămîni, pare să fie cel mai simpatic turist… Se distrează şi cu noi, tineretul, ne-nvaţă să-notăm, să jucăm volley…

Interesant. Din ce în ce mai interesant. Enigma care-i frămînta mintea fetiţei nu-i din cele mai simple. Ce-o fi avînd Jimmy Navarrelli cu automobilul arhitectului?

Ce maşină are?  mă interesez eu de turismul arhitectului.  Te pomeneşti că bişniţarul i-o fi pus gînd rău.

O hodoroagă nenorocită! Un Fiat-850!  îmi răspunde dispreţuitor Babane.

Mi se umflă capul de-atîtea enigme. Arhitectul e mare, maşina-i mică şi dărăpănată, iar bişniţarul stă la pîndă lîngă ea, dar şi cu trompeta la gură!

Neapărat, chiar de mîine, trebuie să anchetez discret în sectorul motelului Craiul Munţilor. E clar că se pune ceva la cale… Mai ales că s-au ivit şi bucureştenii din filiera Francezu…

Hombre! Stai!  mă atenţionează iarăşi Babacu.

Iar vrei să-mi spui ceva?

Nu! Stai şi te opreşte, fiindc-am ajuns…

Nu văd nimic. Nici satul Vadul cu Peşti, nici lacul (cu sau fără peşte). Sîntem în plină poiană montană, înconjuraţi numai de stînci şi fîneţuri de curînd cosite.

Fratele meu, aici coteşte drumul, şi-o porneşte spre Hidrocentrală… La Vadul cu Peşti se merge ori pe jos, ori pe scurtătură…

Deoarece explicaţia lui Babane mi se pare echivocă, cer lămuriri suplimentare:

Nu ziceaţi că pînă la Vadul cu Peşti sînt doi kilometri?

Pe jos… Nu cu maşina!  mă dumireşte vlăjganul.  Cînd ne ducem la şcoală, tăiem drumul peste munte, şi-ntr-o jumătate de oră sîntem acolo!…

Abia cînd mă angajez pe scurtătură, vîrîndu-mă cu Bombiţa pe nişte drumuri forestiere calculate pentru trotinete, îmi dau seama că nu miroase a bine. Sînt anumite treceri atît de înguste, încît mă tem serios pentru vopseaua şi tabla (şi-aşa suficient mîncată de rugină) a turismului meu.

Cînd ajungem însă la o costişă abruptă, trebuie să-i dau jos pe toţi pasagerii, inclusiv Babacu. Încetul cu încetul, dar şi cu ajutorul copiilor, răzbesc cu maşina pînă la cuşma muncelului.

Aici opresc. Pentru că şi motorul se opreşte. De la sine. Atît de încins, încît s-ar putea prăji ochiuri pe el. Şi se opresc şi bieţii mei îngeri, vlăguiţi de supraefort.

Ăsta-i lacul de la Vadul cu Peşti?  îi întreb eu, arătînd la o autentică minune a naturii, o oglindă de apă albastră, mai albastră decît bolta cerului, şi care se-ntinde pe vreo cîţiva kilometri pătraţi.

Dar bineînţeles, unchiule Al!  mai reuşeşte să-ngaime bălăiţa de Biba,  Îţi place?

Enorm!  sînt eu nevoit să răspund.

Atunci de ce n-ai vrut să venim, pînă aici, pe jos?  mă dojeneşte pumnişorul de fetiţă.  Cu ce ţi-am greşit, de ne-ai pedepsit în halul ăsta?

După ce le făgăduiesc membrilor cei mai tineri ai tribului Jimbla că nu voi mai apela la serviciile lor, deoarece la vale Bombiţa va merge de la sine, ne luăm undiţele şi ne repezim în direcţia malurilor lacului.

Nu cred să fie trecut de zece şi jumătate, dar mă bîntuie o pîrdalnică de foame, atît de severă, încît aş renunţa bucuros la toţi peştii pe care urmează să-i prindem, în schimbul unui dărăbel de mămăligă. Chiar şi rece, numai să fie însoţită de-o fărîmă de brînză de burduf.

Copiii şi-au şi montat undiţele, lăsîndu-mi mie lanseta vărului Anatolie, un Michel Prezon de excepţie, din fibră de sticlă, şi prevăzut cu-o mulinetă DAM, aproximativ în bună stare.

În mai puţin de-un sfert de oră, nici un minut mai mult, am prins, pe puţin, patru cutii de peşte. Fabricate la Tulcea, aruncate de turişti în lac, şi care conţinuseră, conform etichetelor, marinată de crap în sos tomat…

Copiii, mai norocoşi, se-aleseseră cu nişte morun şi nisetru. Tot în sos tomat, dar în cutii mai impozante.

Disperaţi, dăm la peşte încontinuu, deoarece nu există vreo speranţă de-a prînzi altceva. Mă doare mîna de cîte lansări am executat. Şi majoritatea la mare artă. Ca şi cum m-aş fi aflat în Deltă, la Mila 41. Într-un tîrziu reuşesc să-l prind în cîrlig, la numai cinci metri distanţă de mal, pe bietul Babacu. Înfierbîntat de soare, se zvîrlise în lac să se scalde.

Hombre! Nu trage! Mi s-a-nfipt cîrligul undeva, nu pot să-ţi spun! Aoleu!

Şi eu care-mi imaginasem că prinsesem un crap de cel puţin şase ocale, cînd observasem bîţîindu-se vîrful lansetei. Ce-i drept însă, bondocelul înoată ca o lostriţă. Adică, mai corect spus, a înotat, deoarece acuma se străduieşte să facă pluta, pentru a evita un contact mai intim cu cîrligul.

Arunc cît colo lanseta şi mă avînt în undele strălimpezi ale lacului. Aşa îmbrăcat. Bineînţeles, mă-ncurc imediat în cei 30 de metri de nailon ce zăceau pe fundul apei. Mi se înfăşoară pe picioare, trag de el să-l rup, dar fiind ceva mai gros, pentru crapi, depăşind cinci kilograme, refuză.

Babacule, ţin-te bine, că vin acuş-acuş!  îl încurajez pe tînărul reprezentant al generaţiei, care se uita la mine, nu ştiu de ce, oarecum amuzat.

Mă ţin, Hombre, mă ţin, dar tu te ţii?  se interesează evident neconvins Babacu.

Realitatea-i că nici eu nu cred să rezist.

Cu picioarele anulate de firul de nailon, mi-e imposibil să-naintez. Dar nici înapoi nu-i posibil. Bine că apa nu depăşeşte înălţimea mea, ajungîndu-mi doar pînă la gură. Şi nici nu-i chiar atît de rea la gust. Mă rog, apă de munte!

Babane şi Biba, care asistau curioşi, dar şi impasibili la tragedia ce se desfăşura în largul lacului, la cinci metri de mal, se decid în cele din urmă să ne sară în ajutor. Înoată ca nişte campioni. Mai întîi extrag cîrligul din cărniţa lui Babacu, apoi se-ndreaptă spre mine. Cu personalitatea mea, lucrurile decurg ceva mai greu. În cele din urmă, Biba iese la mal, ia cuţitul de spintecat peştii, revine şi-mi taie firul din jurul picioarelor, inclusiv un crac al pantalonilor.

Ajunşi pe malul lacului, ne felicităm reciproc. Mulineta se-nfăşoară acum extrem de uşor, nemaiavînd firul de nailon. Copiii îşi adună grijulii trestiile, minciocul şi juvelnicul, iar eu îmi reglementez situaţia pantalonilor, tăind şi celălalt crac. Acuma-s în pantaloni scurţi, de parc-aş fi în clasa a doua elementară.

Fraţilor, pe cai, plecăm acasă cît mai urgent!  îi mobilizez eu pe cei trei îngeri ai clanului Jimbla.

Nu plecaţi nicăieri, tovărăşele! Mai întîi prezentaţi-mi carnetul!

Lîngă noi, la maximum şapte metri, un cetăţean paşnic, ba chiar şi zîmbitor mă somează să-i prezint carnetul. Deşi nu pare să fie de la circulaţie, îi comunic că posed carnet de conducere, vizat la zi, dar că l-am lăsat în maşină, în portofel.

Carnetul de pescuit, tovărăşele, c-aici e lac, nu autostradă!  mă lămureşte blajin simpaticul paznic.  Şi nu lac, ca toate lacurile, ci crescătorie de peşti!

Care peşti, omule?  încep eu să mă enervez.

Care o să fie aduşi săptămîna viitoare, de la bazinul Nucet! Deocamdată lacul se află gol, pînă-l curăţăm de gunoaiele aruncate de turişti!

Şi-atunci pentru ce-ţi trebuie permisul de pescuit?

Ca să ştiu cu cît vă amendez… Cine nu-l are, plăteşte 260 de lei. Care-l are, numai 100! Fiindcă nici membrii Asociaţiei n-au voie să dea aici la peşte!

Deşi sînt membru al A.V.P.S.-ului, permisul îl am acasă, în Calea Moşilor. Am venit aici, la Valea cu Urşi, să scriu, nu să pescuiesc! Aşa că îi înmînez paznicului banii, fără să crîcnesc, ba şi mai mult, chiar îl întreb:

Trebuie să dau ceva şi pentru copii?

Nimic! Îi cunosc! Sînt ai tovarăşului inginer Jimbla, de la canton!

Dar sînt unchiul lor, vărul lui Anatolie Jimbla!

Fără familiarisme, tovarăşe!  mă dojeneşte zîmbitor paznicul. Ei sînt cruzi la minte, neştiutori… Pe cînd matale eşti ditamai omul! Se poate?

Just! Nu se poate… Dar costă!  conchid eu spăsit.

20) ZOO-DEMONSTRAŢII

La întoarcerea acasă, Bombiţa se comportă admirabil. Motorul nu se mai încinge, dar nici nu funcţionează ireproşabil, ci tuşeşte din cînd în cînd gutural, fără să-mpiedice totuşi mersul maşinii, care, eventual, s-ar şi putea lipsi de serviciile lui, întrucît coboară la vale.

Trecem cu bine printre strîmtorile stîncoase, fără vătămări spectaculare. Ce mai contează cîteva zgîrieturi pe caroserie, un mîner ejectat şi vopseaua julită pe aripi şi portiere? Principalul e că Bombiţa se mai ţine pe roţi, coborînd din ce în ce mai vertiginos.

Generaţia tînără suferă demn de foame, renunţînd cu abnegaţie la peştii la proţap, gîndindu-se probabil că se va mulţumi acasă cu-o cană de lapte prins şi-un posmag de pîine.

Bazîndu-mă serios pe puterea exemplului personal, îndur şi mai demn decît bieţii copii, încercînd chiar să cînt melodia aia cu portocala (care îi şi place de altfel lui Biba), mai mult pentru a camufla excesiv de sonorele ghiorţăituri ce se aud din direcţia martirizatelor mele măruntaie.

O portocală, şi-altă portocală…  vociferez eu, închipuindu-mi că-s în plină voce, dar fără să cunosc prea bine textul cîntecului.

El Fugitivo, nu ştii vreun cîntec cu de-ale mîncării, dar ceva mai zdravăn?  mă solicită cu glas timid, de pui de om înfometat, bălăiţa de Biba.

Zadarnic răscolesc prin memoria mea muzicală, trecînd rapid în revistă opere, operete şi oratorii. Nu găsesc nimic… Nu-mi rămîne decît să improvizez. Şi-ncep să cînt, răcnind din ce în ce mai emoţionat:

La Bacău, la Bacău, într-o mahala, se mînca, se mînca, numai tuslama! După ea, după ea, lumea iar cerea, tuslama, tuslama, numai tuslama!…

Amintindu-mi de tuslamalele de excepţie de pe Calea Moşilor, la vestitul Odobeşti, simt, că-s pe cale să mă podidească lacrimile.

Hombre! Nu te opri!  se smiorcăie Babacu.  Zii mai departe… Ce-a fost după tuslama?…

Inspirat de succesul obţinut, precum şi de comanda primită, continui să improvizez, pe-aceeaşi melodie:

La Bacău, la Bacău, erau patru fraţi, şi mîncau, şi mîncau, fasole cu cîrnaţi!

Refrenul este reluat în cor de grupul vocal al tribului Jimbla:

Fasole cu cîrnaţi, fasole cu cîrnaţi!

Şi-o ţinem tot aşa, pînă ne apropiem de cantonul Valea cu Urşi. La vederea căminului părintesc, Babane se opreşte din cîntare şi mă-ntreabă suspicios:

Ăia erau patru fraţi, nene Al, dar noi ce ne facem, că deşi sîntem numai trei, tot n-avem cîrnaţi!

Accelerez, emoţionat de jalea din vocea vlăjganului. Totuşi îi răspund, pentru a-l mai încuraja:

Nici o grijă, Babane! Sau cum spune marele detectiv Mannix: No problems!. Nu-s probleme!… Ne orientăm la faţa locului!…

La faţa locului, însă, jalea-i şi mai mare. Nici n-apucăm să coborîm ca lumea din maşină, că auzul ne este sfîrtecat de mugetele disperate ale Viţicii de cotcodăcitul intens al galinaceelor, de măcănitul apocaliptic al raţelor şi-al bobocilor.

Ne repezim cu toţii îngroziţi, curioşi să vedem ce se întîmplă. Cînd pătrundem în parkingul orătăniilor, rămînem încremeniţi. Viţica a evadat din garajul personal, ocupînd paddockul păsăretului. Umblă înnebunită în toate direcţiile, dînd impresia că vrea să găsească ceva. Din cînd în cînd îşi înmoaie botul în adăpătoarea secată a păsărilor, după care sloboade un muget infernal, de sirenă de alarmă generală.

Orătăniile, speriate de manifestările neobişnuite ale patrupedei, zburătăcesc printre coteţe, decolînd brusc, ca nişte mini-elicoptere, pentru ca apoi să aterizeze, la fel de brusc, de-a dreptul pe spinarea vacii ieşite din minţi.

După unele simptome, deşi mi-s numai detectiv, dar de excepţie, sînt totuşi în stare să deduc ce are biata Viţica. Pentru a nu produce panică, mă adresez prefăcut calm copiilor Jimbla:

Dragii mei, nu vă speriaţi, trecem prin momente grele, ascundeţi-vă cît mai urgent, care pe unde puteţi, pentru că eu fug cu Bombiţa, să aduc un veterinar…

Deşi nu văd la ce-ar folosi! Viţica a contractat o maladie groaznică, şi poate deveni un autentic pericol public!

Ce tot vorbeşti matale acolo?  nu reuşeşte să mă-nţeleagă Babane.

Viţica a turbat!  îl lămuresc eu, considerîndu-l mai mare şi mai apt să-şi dea seama ce-nseamnă teribila maladie.

Bălăiţa de Biba începe să rîdă în hohote. De asta mă şi temeam. Precis face o criză isteriformă, din pricina spaimei. Porneşte să rîdă şi Babacu, ţinîndu-se cu amîndouă mîinile de acea parte a corpului în care se înfipsese cîrligul lansetei, mai ales că, din cauza hohotelor de rîs, blugii căpătaseră o evidentă tendinţă de lunecare în jos. Dacă se contaminează şi Babane, stăm rău. Şi chiar aşa se şi întîmplă. Babane nu rîde, ci porneşte să chiţăie, să se zvîrcolească.

Hombre! Stai, nu pleca!  mă opreşte Babacu, văzîndu-mă c-o iau la fugă în direcţia Fiat-ului.

Unchiule Al!  chicoteşte Biba.  Cine n-ar turba, dacă nu i s-ar da nimic de băut toată ziua? Nu vezi cum aleargă Viţica după un strop de apă?

Dacă stau şi judec mai profund, nu-i exclus ca Biba să aibă dreptate. Eu şi cu Babane, o mulseserăm pe Viţica, aplicîndu-i un tratament in forcing, de obţinere a unei cantităţi duble de lapte, dar uitasem să-i dăm şi cuvenita porţie dublă de apă. Căci, la urma urmelor, din ce să fabrice biata Viţica preţiosul lichid…

Totuşi, pentru verificare, îi închid pe copii în casă, şi mă îndrept spre vacă, pîş-pîş, cu ciubărul de apă în mînă. Viţica se repede cu botul de-a dreptul în recipient, fără să mai respecte cele mai elementare reguli de circulaţie rutieră. Drept care mă pomenesc la pămînt, spre bucuria îngerilor care se ghemuiseră lîngă fereastră, asistînd la tragica scenă.

Spre surprinderea mea, Viţica se comportă normal, adăpîndu-se corespunzător îndrumărilor din manualul de zootehnie. După ce dă gata întreg conţinutul ciubărului, se apropie blajină de mine, şi începe să mă lingă plină de recunoştinţă.

Deoarece, pînă la această dovadă de recunoştinţă emoţionantă, n-am cunoscut limba de vacă decît sub formă de rasol, cu hrean ras şi oţet, iar uneori şi cu mujdei de usturoi, am prilejul să constat acum că, în stare crudă, poate concura cu o foaie de şmirghel, dar din cele mai abrazive.

Unchiule Al, eşti mare, nemaipomenit!  strigă încîntată bălăiţa de Biba.  Nici nu ştii cît te iubesc…

Şi eu!  se gudură pe lîngă mine năpîrstocul tribului, încercînd să mă escaladeze, pentru a-mi depune pe frunte meritatul sărut, specific înaintaşilor familiei Jimbla.

Dacă ne dai şi ceva de-ale mîncării,  mă interpelează vlăjganul de Babane,  te pup şi eu!

Nu mai zăbovesc o clipită. Deoarece simt că leşin, dacă nu iau ceva în gură. Zadarnic alerg de la frigider la cămară, de la bucătărie la beciul II, unde speram să mai găsesc niscaiva brînză de burduf. Nimic. Sufletul!

Peste cîteva minute bem lapte covăsit, atîta cît mai avem, dar fără pîine, care şi ea se terminase, deoarece o luase Babane la pescuit şi intrase cu ea în apă, avînd-o în buzunar. Ne costase scump expediţia la Vadul cu Peşti… Degeaba adunase Babacu din cuibare vreo duzină de ouă, căci nu se pot consuma în absenţa pîinii de toate zilele.

Fratele meu,  mă atenţionează Babane, scărpinîndu-se la ceafă,  prînzul ca prînzul, dar ce ne facem diseară, la cină?

Hombre! Mi-e foame…  îngînă mititelul de Babacu.

Mi se rupe inima cînd îi aud jelindu-se.

Ca-ntotdeauna în momentele limită, mă străbate o idee de geniu. Unde-s proviziile mele, rezervele cu care plecasem de-acasă, de la Bucureşti?

Biba!  strig eu entuziasmat.

Da, unchiule!

Unde-or fi oare pachetele cu alimente, descărcate din maşină? Că tu le-ai orînduit?

Care pachete? Alea cu biscuiţi, costiţă afumată şi-alte chestii?

Exact! Şi erau şi cinci cutii cu brînză topită…

Erau… Chiar puse deasupra!

Şi unde-s toate astea?

Au fost în cămară! Dar le-am mîncat noi, fiindcă pe cutii scria pentru copii…

Atunci am pus-o de mămăligă!  le comunic aprigilor mei consumatori.

Drept care, în disperare de cauză, la cină am tras o mămăliguţă, învălmăşită cu vreo zece ouă, un pachet de unt şi nişte brînză rîcîită de pe burdufurile care începuseră să se scorojească, fiind demult golite de conţinut.

21) PREPARATIVE 
PENTRU MAREA ANCHETĂ

Modesta noastră cină, totuşi excelentă, deşi bazată exclusiv pe mămăligă, se desfăşoară în faţa televizorului. Fraţii Jimbla mănîncă pe sparte, surioara lor nu se lasă nici ea mai prejos, numai unchiul Al, adică personalitatea mea, se mulţumeşte cu dineul de gală oferit de Contesa Maritza, filmul-operetă ce se proiectează acuma pe micul ecran. Strîng din dinţi, la văzul îmbelşugatelor mese din uriaşa sală de recepţii, dar mă consolez urgent, gîndindu-mă că purceii de lapte, curcanii, fazanii, mieii şi toate celelalte sînt confecţionate din mucava, de altfel sever contraindicată de toţi dieteticienii, avînd un conţinut excesiv de celuloză.

Pe fondul valsurilor, îmi fac un soi de autocritică, deloc formală, explicîndu-le copiilor măsurile reorganizatorice pentru ziua de mîine:

Dragii mei, aţi văzut ce-am păţit astăzi… Şi-aşa ceva nu trebuie să se mai întîmple!

Să nu se mai întîmple, unchiule Al!  mă aprobă îngînat Biba.  Că se duce totul pe apa sîmbetii… Moare şi Viţica, mor şi găinile, dar murim şi noi! De foame şi de sete!…

Te rog frumos să nu mă-ntrerupi!  o dojenesc eu, temperat totuşi, cu mult instinct pedagogic  de mîine îmi încep ancheta la motelul Craiul Munţilor… Dar, mai înainte de toate, va fi nevoie să asigurăm supravieţuirea orătăniilor şi-a Viţicii, urmînd ca voi să vă-ngrijiţi de hrana şi adăparea lor, de toate treburile gospodăreşti. Să nu neglijaţi nici grădina, nici livada…

Frumos din partea matale, măi fratele meu!  intervine neinvitat vlăjganul de Babane.  Dumneata să anchetezi, iar noi care ţi-am vîndut pontul să rînim la grajd! Mai făceai pe detectivul la motel, dacă nu-ţi povesteam despre bandiţii de-acolo? Nu-i drept, unchiule Al! Zău aşa! Puteam să pun rămăşag c-ai să ne ţii pe tuşă…

Contesa Maritza se vaietă pe micul ecran, cîntînd o arie melancolică, de te doare la suflet, iar mie mi se ridică aici probleme de mare fineţe psihologică. Pentru că Babane, pe undeva, are perfectă dreptate.

Atunci procedăm altfel!  anunţ eu.

Eram precis,  mă întrerupe iarăşi vlăjganul,  nu eşti matale omul care să ţină cu hoţii… Fiindcă, fără noi, nu-i prinzi nici la paştele cailor…

Eram precis c-ai să mă-ntrerupi, fratele meu! Dar mai termină odată cu limba asta agramată! Ce vrei să spui cu eram precis? Nu vezi că m-aţi molipsit şi pe mine?  izbucnesc eu ambalîndu-mi nervii.

Unchiule, iartă-mă şi nu te supăra,  se pisiceşte Babane,  dar există, şi-o ştii prea bine şi matale, că de-aia eşti scriitor de romane detective şi poliţiste, o limbă populară, care-şi face loc, din ce în ce mai mult, în vorbirea oamenilor…

Te-nşeli, amarnic, fratele meu,  obiectez eu,  ăia nu-s oameni, ci derbedei! N-am nimic împotriva limbajului popular, ci mă indignă expresiile îmbibate de improprietăţi de stil… Eram precis conţine o aberaţie gramaticală, stilistică… De azi înainte să nu te mai aud cu astfel de vorbe… E bine?

Generaţia tace spăsită, supunîndu-se probabil unei autocritici mentale. Biba îşi dă pe spate părul ei ca paiul de grîu, şi mă alintă:

Unchiule Al, mai bine nu trage de timp şi spune-ne cum ne organizăm pentru mîine… Că mergem şi noi la motel, să te-ajutăm, s-ajungem nişte detectivi mai tari ca Sherlock Holmes! Ia zi!…

Îmi făcusem iluzii. Va trebui să las pentru mai tîrziu problemele frazeologiei curente, populare şi argotice. Pentru că sînt probleme arzătoare la ordinea zilei, mult mai urgente.

Să nu mai lungim vorba! Vă ocupaţi de vacă, orătănii şi toate celelalte, mîine dis-de-dimineaţă, iar în jur de orele zece plecăm la motel cu Bombiţa… Ne aprovizionăm cu pîine, alimente la bufetul de-acolo, şi-apoi începem investigaţia… E clar? Sînt întrebări?

Hombre!  ridică glasul înţeleptul familiei.  Ce-o să mîncăm mîine dimineaţă, la micul dejun? N-ar fi frumos să mergem mai devreme la motel, şi să ne omenim acolo?…

Deschid bufetul atît de dimineaţă?  mă-ndoiesc eu.

Dar bineînţeles!  mă asigură Biba.  Apoi îşi continuă vorbele:  Ştii ce m-am gîndit, El Fugitivo? N-ar fi cazul ca noi, tineretul, să ne deghizăm? Acolo, la motel, sîntem foarte cunoscuţi, ne ştie toată lumea!

Refuz să răspund unor asemenea copilării detectivistice. Contesa Maritza dănţuieşte în braţele cavalerului, şi filmul se termină. Închid televizorul. Vreau astfel să dau de-nţeles că ridic şedinţa.

La culcare, copii! Mîine ne-aşteaptă sarcini de mare importanţă!

Cum aşa, Hombre, nu ne povesteşti nimic în seara asta?

Nimic, Babacule! Mi-e somn! îi retez eu entuziasmul.

Ce să-i spun copilului? Că mi-i foame, şi nu-mi arde de dormit. N-ar fi deloc educativ. Tinerele cadre să-nveţe ce-i aia voinţa şi răbdarea. Numai aşa vor ajunge să ne ia locul, cu demnitate şi folos.

A doua zi, la opt şi jumătate, nemîncaţi şi plini de voie bună (mai prefăcută, mai autentică) demarăm în trombă pe poarta cantonului, în direcţia motelului Craiul Munţilor.

Bombiţa, în ciuda temerilor mele, toarce din motor frumos, păstrînd o viteză de croazieră constantă. Babane, lîngă mine, extenuat de îndeplinirea prea matinală a tuturor sarcinilor gospodăreşti, toarce şi el, sforăind încetişor, ca un ceainic pe foc mic, Biba şi Babacu, pe bancheta din spate, pot fi confundaţi, în schimb, cu două căzănele sub presiune, depăşind sensibil zgomotul produs de turaţia motorului.

Drumul pînă la motel străbate o regiune de-o extraordinară frumuseţe, poate chiar mai spectaculoasă decît cea din jurul Vadului cu Peşti. În schimb, şoseaua (asfaltată conştiincios) e netedă ca untul bine întins pe-o felie de pîine.

Deoarece, după vreo jumătate de oră, motelul tot nu se arată privirilor mele, sînt nevoit să-l trezesc pe Babane:

Măi frate, ăsta-i drumul cel bun?

Vlăjganul cată în jur, oarecum buimac, apoi mă lămureşte:

Sigur că nu, unchiule Al!  apoi îmi arată chiar un indicator.  Vezi ce scrie acolo?

Dar bineînţeles! Rîmnicu-Vîlcea!.

Atunci înseamnă c-ai depăşit răscrucea, fără să fii atent la drumul ce-o lua spre motel…

Fac cale-întoarsă, după manevrele de rigoare. Iar peste cîteva minute, maximum zece, apare la orizont şi motelul Craiul Munţilor.

Locurile sînt de basm. O căldare imensă, înconjurată de munţi teşiţi, acoperiţi de păduri de brazi, fagi, frasini şi alte foioase, adăposteşte clădirea principală a motelului, o construcţie de patru etaje, cu multiple terase şi balcoane de tip loggia, nenumărate bungalowuri şi căsuţe, pentru toate gusturile, parking, parc distractiv, cu alei aşternute cu pietriş alb, ca bobul de măzăriche, cu o piscină impresionantă, flancată din trei părţi de-o plaje cu nisip auriu.

De la distanţa la care ne aflăm, nu observăm nici o mişcare. Pe măsură ce Bombiţa rulează nerăbdătoare în direcţia clădirii centrale, începe să mă lucreze o nelinişte răuprevestitoare:

Ce zi e astăzi? N-o fi cumva motelul închis?  îl întreb pe cel mai în vîrstă membru al tinerei generaţii Jimbla.

Babane se uită la mine cam cîş, apoi, depunînd eforturi vizibile de înţelegere a frămîntărilor mele, mă lămureşte cu amabilitatea ce-l caracterizează:

Unchiule dragă, nene Al, ce-i cu tălică? Nu te simţi bine? Ori ţi-o fi şi matale foame? Cum să fie închis! Din anul ăsta, Craiul Munţilor a fost declarat permanent, zi şi noapte, vreme de patru anotimpuri!

Păi nu se vede ţipenie de om!  ripostez eu, păstrîndu-mi calmul.

Sînt precis că lumea-i la micul-dejun… Dă-i bătaie, unchiule!

Cînd pătrund în braseria motelului, o sală de-o eleganţă puţin obişnuită, numai sticlă şi nichel, dar totuşi pustie, observ înaintînd spre noi un individ cam trupeş, însoţit de trei arătări hippies. Arată ca un tată rămas cu copiii pe cap, părăsit de nevastă. Abia cînd se apropie şi mai mult de noi, odată cu înaintarea noastră, îl recunosc. Imensa oglindă, cît tot peretele, ne reflecta pe noi. Pesemne că sîntem atît de nemîncaţi,  şi chiar sîntem,  încît foamea a operat mutaţii esenţiale în înfăţişarea şi comportamentul nostru.

În vreme ce ocupăm o masă laterală, lîngă fereastra-vitrină, examinez mai atent aspectul tribului. Chipurile copiilor, bronzate excesiv, mă îndrituiesc să conchid c-au omis baia de dimineaţă. Iar îmbrăcămintea, blugii şi bluzoanele, arată atît de prăpădită şi ferfeniţită, încît un necunoscător ar putea deduce c-a fost dată la spălat, odată cu proprietarii. Nefericit obicei şi la tinerii Jimbla, să umble mereu numai în haine de lucru. Mă aşteptam ca, pentru ancheta de la motel, să-şi ia şi dînşii hainele de ţinere, de ocazii festive. Mai ales că Biba-şi exprimase dorinţa să se deghizeze.

După vreo zece minute de aşteptare nerăsplătită, în care foamea ne chinuie ca pe hoţii de cai, începe să mă bîntuie teama c-am nimerit greşit, în cine ştie ce salon special, de recepţii, al motelului.

Copiii însă, mai puţin sensibili la formele protocolare, dar şi la unele norme de bună creştere, încep să bată cu cuţitele în farfurii. Babacu, mai mic, dar şi mai panicat, utilizează exclusiv farfuriile, numai două din fericire, lovindu-le între ele, ca pe două tipsii sau talgere, aşa cum procedează solistul de la grupul de percuţie al unei orchestre simfonice.

Înspăimîntat de larma dezlănţuită, un individ supradimensionat îşi face in cele din urmă simţită prezenţa. Plesnind de sănătate, dar şi de-o evidentă hipertensiune arterială, roşu ca un parizer proaspăt, lejer afumat, cetăţeanul se repede spre noi, manifestînd cele mai amabile intenţii. În totală contradicţie cu răcnetele pe care le emite:

Cine v-a dat drumul înăuntru? Nenorociţilor, vreţi să-mi distrugeţi reputaţia motelului? Vagabonzii n-au ce căuta la noi!… Ieşiţi afară imediat, c-altminteri vă dau pe mîna miliţiei! Încetaţi!…

Individul, totuşi, mi se pare cunoscut. Fiind costumat ca pentru munte, dar şi de vacanţă, adică în pantaloni de doc necălcaţi şi cămaşă cadrilată, vagamente spălată, simpaticul apoplectic mă priveşte paralizat. Să-l fi impresionat puternica mea personalitate, evidentă chiar şi sub vestimentaţia intenţionat nefestivă? Probabil că da, întrucît îl văd în pragul unei certe crize de congestie cerebrală, mai cu seamă cînd începe iarăşi să răcnească:

Mii de scuze! Iertaţi-mă! Ce bucurie! Maestrul Conan! Cum de nu v-am recunoscut? Parcă aţi mai slăbit… Cred că din pricina asta v-am confundat… Sînteţi cu copiii? Să vă trăiască! Ce repede au mai crescut… Anul trecut spuneaţi că n-aveţi urmaşi! Nu mă mai cunoaşteţi?… Se poate? Grebencea! Grebencea de la Paralela 45… Da, da, de la motelul Paralelei!… De cîte ori nu v-am servit, cînd vă ospătaţi la noi, cu ciorbă de burtă… Mai ţineţi minte? Eraţi cu sora dumneavoastră, coana Raliţa, dacă-mi amintesc eu bine… Nu-i aşa?

Dacă nu iau măsuri imediat, risc ca individul să continue astfel pînă la vremea prînzului. Or noi n-am vrea deocamdată decît un breakfast corespunzător înfometării noastre.

Copiii, speriaţi, au încetat concertul cu tacîmurile şi nu mai ştiu ce să-nţeleagă.

Tovarăşe Grebencea! Îmi face o deosebită plăcere să te reîntîlnesc… Cum să nu-mi amintesc de dumneata? De dumneata şi de excelentele tuslamale! Ehei, ce timpuri! Dar ce faci aici?

Am fost promovat în muncă, maestre Conan! Sînt conducătorul motelului!…

Felicitări!

Mulţumesc! Din inimă! Dar dumneavoastră ce mai faceţi?

Rău! Foarte rău… Mor…

Nu se poate! Chiar la mine-n motel?

Mor de foame! Sînt cu nepoţii mei, copiii vărului Anatolie! Şi ei sînt flămînzi!

Grebencea, pe care mi-l amintesc acum şi mai pregnant, scoate un strigăt de groază, ca-n filmele cu Winettou:

Flămînzi? La Craiul Munţilor?…

După care se angajează într-un cross demenţial, dispărînd în direcţia uşilor ce dau spre fundul salonului, nu mai înainte de-a ne comunica din mers:

Mă-ntorc imediat! Nu mai e nevoie să-mi daţi comanda, doar ştiu ce vă place!


22) CRAIUL MUNŢILOR  
LA CEL MAI ÎNALT NIVEL (CA ALTITUDINE)!

Biba, Babacu şi Babane se uită la mine ca la a zecea minune a lumii. Par impresionaţi de entuziasmul lui Grebencea. Babane nu se mai poate abţine şi-mi declară:

Fratele meu, eşti mare! N-aş fi crezut că te cunoaşte o lume întreagă! Ai auzit cum ţi-a spus? Maestre Conan! Formidabil!

Babacu, ruşinat întrucîtva de recitalul cu farfuriile, mă-ntreabă:

Unchiule Al, nenea, care-a urlat la noi, a lucrat tot la un motel ca ăsta?

Da! Dar ceva mai mic! La Paralela 45, pe şoseaua Ploieşti-Braşov… Era şeful ospătarilor, sau ceva în genul ăsta… Un om minunat, prieten adevărat al clienţilor…

Aha! De-aia-i prieten la toartă şi cu nenea Max…

Care Max?  întreb eu intrigat.

Repede le mai uiţi!  mă admonestează Babane.  Arhitectul care se joacă şi cu noi, Maximilian Prior, cel mai mare arhitect, despre care ţi-am povestit! Nu-ţi aminteşti?…

Cum să nu! Cel cu Fiat-ul 850… În spatele căruia cînta la trompetă Jimmy Navarrelli… Vezi că n-am uitat?

Dacă Grebencea, ajuns acum responsabil al motelului Craiul Munţilor e prieten la toartă cu Maximilian Prior, înseamnă că arhitectul trebuie să fie un personaj de marcă, o personalitate autentică, de vreme ce şi eu am fost şi sînt în graţiile lui Grebencea. Pentru că amabilul ex-ospătar lucrează numai cu maeştri, avînd o bizară propensiune faţă de artă… Or şi arhitectura trebuie considerată artă… Şi încă majoră!

Grebencea, însoţit de-un grup de operaţii, alcătuit dintr-un ospătar şi-o picoliţă, îşi face o apariţie triumfală. Pe-o servantă cu rotile, plină cu tot soiul de recipiente metalice, dar acoperite, ne-aduce un breakfast care, în pofida faptului că-i invizibil, ascuns sub capacele mai sus pomenite, trebuie să fie de excepţie. Şi chiar aşa se şi dovedeşte.

Tribul Jimbla a amuţit complet. Nimeni nu mai scoate o vorbuliţă. Nici n-ar fi posibil, deoarece şi mie îmi lasă gura apă.

Grebencea se aferează în jurul nostru, indicînd ospătarului cum să ne servească ochiurile cu costiţă prăjită.

Eggs and bacon, maestre Conan, mai ţineţi minte?

Cum să nu le pomenesc, însoţite de cele mai bune gînduri! Dacă şi tanti Raliţa făcea invizibile trei porţii deodată!

Ceaiul, cu tartine cu unt, marmeladă de căpşuni, îi entuziasmează pe tinerii membri ai noii generaţii, încît comandă, fără să mă mai consulte, încă două seturi. Grebencea exultă de bucurie, felicitîndu-mă!

Mănîncă cu-atîta poftă, încît aş putea să jur că-s copiii dumneavoastră! Dar nici ca nepoţi n-au de ce să se ruşineze!…

În sfîrşit, radem totul de pe masă. Acum aştept cafeaua promisă de Grebencea, din rezerva sa personală, iar generaţia aşteaptă, plină de nerăbdare, cele trei porţii de profiterol, abia ieşit de la secţia cofetărie a motelului.

Hombre! M-auzi  întreabă, gîfîind lejer, bondocul de Babacu, plin ca un ţîfoi.

Dar bineînţeles!  răspund eu, încîntat de ceea ce mi se servise.

Mereu o să mîncăm aici? Pînă ce-ţi isprăveşti… Ştii matale ce… Mă-nţelegi? Că nu pot să spun… Să nu ne-audă ăia!…

Rămîn interzis.

Nu cred, Babacule… Am să mă mai gîndesc!…

Gîndeşte-te, El Fugitivo!  mă mobilizează Biba.

În vreme ce Grebencea îmi serveşte cafeaua, ostenindu-se personal, în salonul elegantei braserii îşi face apariţia un cetăţean cu totul ieşit din comun.

Înalt, cu părul cărunt, tuns extrem de pedant, încît ai zice c-abia a ieşit de la frizerie, elegant, într-un costum de lustrin, cămaşă albă, cu cravată, pălărie panama, din pai de orez, baston subţire, probabil din trestie de zahăr, pe care-l ţine la cotul braţului stîng, păşeşte parcă dansînd în direcţia noastră, cu privirea aprinsă de bucuria revederii copiilor.

Ura! Ziua bună, şmecheriilor! Ce-i cu voi aici?…

Ca şi cînd n-aş mai fi existat în raion, generaţia îşi părăseşte scaunele, repezindu-se spre superbul individ şi ţipînd încîntată:

Ura, nene Max! De trei ori ura! Ce bine c-ai venit!…

Babacu i se avîntă de-a dreptul în braţe, ca şi cum ar fi executat o săritură cu prăjina. Noroc că-l prinde cetăţeanul la timp, pentru a-i înlesni tradiţionala pupătură pe frunte.

Privind în direcţia mea, căruntul îl întreabă, însă suficient de tare ca să-l aud şi eu:

Cu cine sînteţi? Nu cumva-i paznicul forestier, de la ocol?

Aiurea!  îl aud pe Babane.  Ce paznic? E şi mai rău! Unchiul nostru de la Bucureşti, scriitorul… nepotul lui tanti Raliţa… ştii care, că doar ţi-am povestit… Al Conan Doi, văru lu tăticu!

Cu Babacu în braţe, remorcîndu-i după el pe Biba şi Babane, cetăţeanul căruia copiii îi spuseseră nenea Max, şi care trebuie să fie marele arhitect Maximilian Prior, căci aşa şi arată, se-apropie de mine zîmbindu-mi strălucitor, de parc-ar iradia din el efluvii electrice, se-nclină lejer, fără să-mi întindă mîna,  şi nici n-ar avea posibilitatea,  şi rosteşte cu-o voce solemnă, pătrunsă de importanţa momentului:

Maximilian Prior, arhitect! Un arhitect total demolat din pricina muncii în exces, venit aici la refacere, dar care-i extrem de fericit să-l cunoască pe scriitorul Conan Doi, în carne şi oase!

Îi zîmbesc corespunzător, fără să mă ridic de pe scaun, şi-l poftesc sa ia loc la masa noastră. La insistenţele tribului, marele arhitect, slobozindu-l pe Babacu din braţe, se aşază.

Sînt la fel de bucuros, să vă cunosc, domnule Prior… Atîta mi-au povestit copiii despre dumneavoastră…

Ridicînd brusc mîna, de parcă l-ar fi electrocutat ceva, arhitectul îmi taie efectul frazei pe care o construisem cu trudă în gînd:

Nu-s de acord! Întrerupem orice relaţii aici!… Ori sîntem, probabil, de-o vîrstă şi din aceeaşi generaţie, şi ne spunem Max şi Conan, ori ne considerăm plasaţi pe-o orbită eronată, şi n-avem ce ne vorbi… Nu suport, sub nici un motiv, convenienţele… De-acord?

N-am nimic împotrivă, ba din contră, cum spune nepotu-meu Babane…  îl asigur pe simpaticul şi-atît de obositul arhitect de acordul meu deplin.

Atunci e-n regulă! Dar să sărbătorim înţelegerea, Conan dragă!

Grebencea, care asistase la scenă nespus de fericit, de parc-ar fi fost martor la cine ştie ce eveniment solemn, se pleacă la urechea lui Max, îi şopocăieşte ceva, îi obţine încuviinţarea, şi dă fuga spre fundul braseriei.

Peste cinci minute, sub privirile încîntate ale copiilor, ciocnesc cu Max şi sorbim din conţinutul păhărelelor furnizate de Grebencea.

Cerul gurii îmi explodează, permiţînd aromelor stranii să-mi invadeze nările. Dacă nu-i spirt curat, de 90 de grade (şi nu Celsius!), precis că-i whisky. Totuşi, gîndesc timid în sinea mea, am mai băut whisky, şi-avea altă aromă, nu de insecte strivite, cum se spune, ci de cauciuc ars, însă natural.

Ce-am băut, nene Grebencea?  Îl întreb eu nedumerit.  Sper că nu-i acid cianhidric!…

Vai de mine, se poate, maestre Conan? Să vă tratez cu cu-aşa ceva? Nici nu ştiu ce-i aia! Că nu ne-au dat de la magazia centrală!

Atunci mă adresez arhitectului, sperînd să obţin mai multă înţelegere umană:

Ce-i asta, Maxule?

Ai să rîzi, Conane!  se bucură evident Prior.  Rachiu casnic, dar din cireşe amare, tras de două ori la cazan! E bine?

În aceeaşi clipă, de undeva, din afară, se-aude un răget infernal dar care mă face să tresar nervos, amintindu-mi de mugetele Viţicii.

Maximilian Prior se ridică spontan de la masă, îmi pompează mîna viguros, şi se scuză lejer încurcat:

Iartă-mă, Conane dragă! Mă cheamă trompeta zilei de apoi… Am întîlnire cu soarta!

După ce dispare, zîmbindu-ne afabil din mers, îl întreb pe Grebencea, cît mai discret:

E mistic? Crede în soartă şi destin?

Nu v-am spus, maestre, că-i arhitect? N-aţi fost atent?

Ba da, dar ce legătură are soarta cu trompeta zilei de apoi?

Nu-i a zilei de apoi, ci-a trăsnitului ăla de Navarrelli… Îl cheamă la poker!… Se mai distrează şi ei, sărăcuţii!…

Şi-l joacă numai în doi?

Da de unde! În unul! Fiecare la rîndul lui… Trag la şaibă!

Dumnezeule, ce mică-i lumea ta! La Colţiilupchii, la Sinaia-Cumpătu, tot la şaibă i se spune pokerului mecanic.

În definitiv, face omul ce vrea cu banii lui. Mai ales cînd e mare arhitect. Şi, mai ales, extrem de obosit. Dar nu-i admisibil ca un om atît de reprezentativ, cult şi fin, să se-nhăiteze cu tot soiul de vagabonzi, şi să nu-şi dea seama că Jimmy Navarrelli e-un nenorocit de bişniţar care urmăreşte să-l scuture de banii agonisiţi din proiectarea şi construirea atîtor obiective arhitectonice.

E clar că va trebui să intervin. Cît mai degrabă, dar şi urgent. Ancheta e mai mult decît necesară. Şi numai faptul că eminentul detectiv amator, dar de excepţie, Al Conan Doi se află în regiune, atestă că arhitectul Maximilian Prior s-a născut c-un dram de noroc. Pentru că, fără luminile mele, are toate şansele să se trezească în pom. Navarrelli ca Navarrelli, dar ce-o să se facă atunci cînd îl vor acroşa Gherigogu şi Flory, Lică şi maică-sa, sau, poate, chiar ceilalţi membri ai filierei Francezu?

Pînă ce-mi elaborează Grebencea nota de plată, la care-l văd că se agita serios, îl întreb, dar mai mult pentru a-i face plăcere:

Formidabilă cafeaua! Vă convine s-o vindeţi la trei lei, cînd e-atît de tare şi bună?

Grebencea se uită la mine surprins, puţin cam peste umăr, dar dîndu-şi pesemne seama că glumesc, îşi permite şi dînsul să-mi răspundă la acelaşi nivel:

Dacă mai puneţi doişpe leuţi, vă apropiaţi de preţul trecut în Menu… La braserie avem preţuri de Intercontinental… Jos, la bufet, totu-i cu 70℅ mai ieftin!

Cafeaua mi se răceşte brusc în ceaşcă. Iar ceaşca o ţineam în mînă. Nu mai are rost să mă interesez de costul breakfastului. Sper să existe, aici la motel, vreo unitate de-a CEC-ului. Ce bine că umblu cu carnetul la mine!

Generaţia mai tînără a tribului Jimbla nu-nţelege nimic din problemele mele, ci se distrează cu enormele profiteroluri aduse mai adineauri de amabilul Grebencea. Deşi nici pînă acum nu stătuseră degeaba, încă mai au de lucru serios. Probabil că, din respect pentru mine, le servise porţii duble. Dacă nu cumva chiar triple.

După ce-i las pe copii în compania profiterolurilor, nădăjduind că pînă mîine să nu mai fie nevoie de vreo altă alimentare, vizitez, aşa cum şi prevăzusem de altfel, ghişeul CEC-ului. Minunat proiectat de arhitectul motelului, probabil vreun coleg de-al lui Maximilian Prior, ghişeul e construit numai din marmură de Ruşchiţa, nichel cristal.

Întors să-mi iau generaţia, mă pomenesc interpelat de Babacu:

Hombre! Auzi?

Ce s-aud?

Te faci, sau chiar n-auzi? Goarna lui Jimmy…

Într-adevăr, cineva se-amuză spărgînd timpanele concetăţenilor săi. N-aş zice că-i chiar melodie ceea ce-aud, ci mai curînd un răget de elefant, aşa cum mai ascultasem la Teleenciclopedie, la o emisiune cu vînătorile din Kenia.

Şi ce-i cu trompeta lui Jimmy? Lasă-l s-o strice! Poate scăpăm de ea…

Măi fratele meu, nu-nţelegi ce-ar vrea Babacu?  mă solicită Babane, scărpinîndu-se semnificativ la ceafă.

Deoarece nu pricep, totuşi, semnificaţia gestului, depăşindu-mă o mulţime din bizareriile tinerilor, insist să aflu despre ce-i vorba.

Ce mai vrea?

Să mergem şi noi la pokerul mecanic!

Voi, la jocuri de noroc?  îmi vine mie să strig, abia abţinîndu-mă.

Asta nu-i de noroc, unchiule Al, deoarece cîştigă numai maşina!  încearcă să mă lămurească Babane.  De-aia suflă Jimmy în trompetă, atunci cînd pierde nenea Max, ca să-i mai dea curaj… Şi ne place să-l vedem cum i se umflă obrajii, doar, doar, i-or plezni! De cînd aşteptăm clipa asta…

23) SUPLIMENT LA CRAIUL 
MUNŢILOR  MOTEL, CAMPING ETC…

Ghidîndu-ne după orăcăielile goarnei ne-ndreptăm în direcţia parcului-distractiv aparţinînd motelului. Babacu, dînd de pe acum semne neliniştitoare în ce priveşte anumite propensiuni pentru jocurile de noroc,  deocamdată mecanice,  pare cuprins de-o frenezie cu totul ieşită din comun. La vîrsta sa, acum cîteva decenii, poate prezentam şi eu aceleaşi simptome, dar în nici un caz pentru poker, ci pentru jocuri ceva mai umane, cum întîlneam pe-atunci la bîlciurile din oraşul meu natal, roata norocului sau uite banul, nu e banul.

Din fericire, atracţia exercitată de jocurile mecanice, de noroc sau fără noroc, asupra tinerilor mei însoţitori se limitează numai la privirea zbănţuiţilor ce-şi pierd timpul şi banii, trăgînd de felurite manivele, apăsînd butoane şi vîrînd monede, aşteptînd cu ochi exoftalmici cîştiguri spectaculare. Care cîştiguri, atunci cînd pică, depăşesc rareori opt lei, zece sau douăzeci. Însă niciodată mai devreme de pierderea anticipată a unor sume de zeci de ori superioare celor citate mai sus.

Maximilian Prior, eminentul arhitect, pierde însă, cel puţin în faza în care-l asistăm şi noi, cu-o eleganţă şi dezinvoltură demne de-o cauză mai nobilă. Uite, unde poate duce astenia de surmenaj!  îmi zic eu în sinea mea.

Mergem înainte, baroane?  îl incită individul cu trompeta, care bănuiesc că-i Jimmy Navarrelli, judecînd după aspectul general, tipic pentru un bişniţar capitalist, adică din capitală, precum şi după trompetuţa care-i atîrnă de gît, aidoma tălăngii pe care-o posedă Viţica.

Mergem, măi şmecherie!  se lasă tîrît pe calea pierzaniei distinsul arhitect.  Cît timp mai avem ceva bani, îi dăm înainte!

Şi pe urmă? Ce-i facem pe-urmă?  insistă cu impertinenţă Jimmy Navarrelli.

Împrumutăm! C-avem de unde, şi există şi-o bază!  rîde fin şi aristocratic Maximilian Prior.

La cele şase maşini infernale, toate de poker mecanic, lucrează de zor tot soiul de turişti, sperînd să-şi scoată cheltuielile de benzină din trei aşi, trei rigi şi-aşa mai departe. Zadarnic îi caut pe scumpii mei amici de la Bucureşti, din filiera Francezu, că nu se văd.

Privesc cu coada ochiului la Jimmy Navarrelli şi, spre surprinderea mea, observ că întreprinde aceeaşi operaţie. Hait! Şi-a pus şi ochii pe mine, nu numai coada ochiului. Pesemne îşi imaginează că sînt plin de bani. O fi aflat de la arhitect că-s scriitor. Dar habar n-are că nu mi-a apărut nici unul din cele şase romane… Şi nici nu ştie că iubiţii mei nepoţi, aici de faţă, m-au uscat cu gustarea din braseria motelului.

Deoarece unul din noi trebuie să cedeze, bişniţarul îşi întoarce privirile în altă parte, dîndu-mi posibilitatea să-i completez o fişă de cadre exclusiv fotometrică, referitoare numai la aspect şi comportament. Nici n-aş avea nevoie să-i cunosc părinţii şi colateralii, studiile şi locul de muncă, deoarece le deduc pe loc, numai din înregistrările de rigoare. Pînă şi-un detectiv de mîna a treia, nu ca mine de excepţie, ar fi în stare să scrie într-o fişă signaletică: părinţi, iresponsabili, întrucît au îngăduit dezvoltarea unui atare element, colateralii, profesionişti ai bişniţului, studiile: fără, deoarece-i de-ajuns să-l auzi vorbind, iar locul de muncă: cel la care sîntem acum, în preajma fraierilor, viitoarele victime.

Conan dragă,  mă interpelează Maximilian Prior,  mi se pare că nu ţi l-am prezentat pe tînărul meu amic, a cărui goarnă îmi anunţă semnele destinului…

Eliberînd maşina de tocat lei, pentru a îngădui altui amator să-şi piardă bănuţii, arhitectul se îndreaptă spre mine, însoţit de Jimmy Navarrelli.

Studentul cu restanţe, cel puţin aşa pretinde dînsul, Jimmy Navarrelli, maestrul Conan Doi, scriitor bucureştean!  grăieşte Prior, făcînd prezentările.

Trombonistul îmi strînge mîna, mi-o scutură, gata să-mi disloce umeralul, după care începe să zîmbească, rînjind din ce în ce mai agresiv:

Maestre Conan, deşi n-ai să crezi, eu te cunosc!…

Cunoşti pe dracu  îi răspund eu, bineînţeles mental.

Mira-m-aş!  îi răspund tot eu, de astă dată audio, dar şi cu-o oarecare doză de răceală, deoarece, de la o vreme, încep să-mi repugne paraziţii cu pretenţii.

Nu-i cazul, maestre, fiindcă ţi-am citit un reportaj în Actualitatea, unde-ţi tipăriseră şi mutra! Şi una, ca a matale, nu-i uşor de uitat…

Mă bucură, tinere!  accept eu, simţindu-mă oarecum lejer flatat.

Cred şi eu!  afirmă insolent pseudostudentul.  Puradeii-s ai dumitale? Parcă i-am mai zărit jucîndu-se pe-aici… Sau, mai curînd, la piscină… Da, da, la piscină! Hello, tinereţe!

Ultimele cuvinte sînt adresate, în bloc, membrilor familiei Jimbla.

Bună, incoruptibilule!  răspunde în numele grupului Babane.

Pentru această formulă de salut, simt că-mi vine să-l pup pe vlăjganul de nepotu-meu. Are cui să semene.

Şi, totuşi, trombonistul e simpatic foc. Asta-i soarta lumii, să fie victima găinarilor drăguţi, deştepţi, eleganţi, manieraţi, cunoscători la perfecţie ai păcatelor tuturor.

Jimmy se poartă ca un tînăr modern dintr-un oraş capitală. Cu pantaloni evazaţi, peste 50 centimetri, cămaşă deschisă la piept, însă atît de strîmtă, încît dacă ar avea nasturii încheiaţi i-ar sări unul după altul, păr pletos, tip salcie plîngătoare, mustaţă Ţiriac, perciuni flocănoşi, antropoidali, curea la mîna dreaptă, alta, dar cu ceas, la stînga, lanţ de fier forjat pe gît, plus lanţul cu trompeta, cizme de cowboy pe sub fuste, ochelari de soare, dar agăţaţi de chimirul de la pantaloni, că nu-i pot spune curea, atît e de lat, mă rog, adunase atîtea detalii caracteristice, încît dă impresia că s-a străduit anume să-şi compună un portret robot de bişniţar contemporan.

Hombre!

Ce vrei, Babacule!  îl întreb pe înţeleptul familiei, care tocmai acum s-a apucat să mă tulbure din exercitarea meseriei mele de detectiv.

Dacă-ţi spun ceva, îmi dai un profiterol?

În vreme ce examinez pe toate feţele aspectul pedagogico-educativ al problemei, Babacu priveşte în direcţia grupului care ne aşteaptă.

La urma urmei, mi se pare uman să dăruieşti unui copil o prăjitură. Şi totuşi…

Dar dacă nu-ţi dau, ce-o să se-ntîmple?

Tot am să-ţi spun! Dar o să-ţi paie rău. Lasă, ai să vezi, mă fac şi eu odată mare, şi tu ai să fii bătrîn, şi-o să-ţi lase gura apă după un profiterol…

Dacă nu-mi întorc faţa, risc să-mi depisteze Babacu lacrima din geana dreaptă.

Zii, despre ce-i vorba?

Bondocelul se fîţîie cîteva clipe, îşi trage oleacă blugii mai sus, apoi demarează:

Nenea ăla, Jimmy, cu trompeta, ştii ce-a făcut? I-a furat portofelul lui nenea Max… A scos ceva din el, şi i l-a pus la loc! Ce fel de hoţ e Jimmy, dacă fură numai hîrtii?

De unde ştii că era vorba de-aşa ceva?  îl întreb pe Babacu, extrem de intrigat.

Păi eram cu ochii pe el… Jimmy se dădea mereu pe lîngă nenea Max, cînd dînsul trăgea la şaibă, pînă ce i-a ieşit portofelul din buzunarul de la pantaloni… Voi toţi căscaţi ochii la maşina cu bani… L-am văzut bine, a scos doar o hîrtiuţă, mică de tot… Asta-i figura, unchiule! Acuma mergem?

Să-ţi dau profiterolul?

Nuuu! Să fac ceva… Pricepi atît de greu!… Şi mai zici că eşti detectiv…

După ce rezolv toate problemele ce-l frămîntau pe dulcele meu nepot, ne-ntoarcem la grupul ce se plictisise să ne tot aştepte, obţinînd mai înainte de toate, din partea Babacului, promisiunea solemnă c-o să-şi ţină guriţa. Bineînţeles, în schimbul unui profiterol, însă oferit de mine. Mîine, după ce mîncăm  mă asigurase înţeleptul şi miniaturalul detectiv. Dar nu mai pupi tu masă la brasserie,  îl asigur şi eu, dar mental.

Dar nu există nimic sigur pe lumea asta. Deoarece, abia reintegraţi grupului, Maximilian Prior lansează o invitaţie bizară, de-o amplitudine demenţială:

Fraţilor, astăzi ne distrăm! Mergem la bowling, apoi la flippere, să se distreze şi şmecheriile astea de nepoţei… Apoi prînzim împreună la braserie, după-masă avem un concert de muzică pop, în aer liber, iar seara vedem noi ce mai facem… Poate cinăm tot la braserie, să mai stăm şi noi la palavre! E bine?

Tînăra generaţie Jimbla exultă, strigă pe trei voci:

Ypiiy! Uraaa! Trăiască nenea Maxu!…

Nu ştiu ce şi-o fi imaginînd Maximilian Prior despre scriitorii încă needitaţi, dar dacă se mai avîntă în asemenea aventuri aberante, rămîn precis fără carnetul de CEC, dar şi trec urgent la o reconsiderare severă a relaţiilor dintre literatură şi arta construcţiei de gări, aeroporturi şi moteluri…

Însă Jimmy Navarrelli, despre arhitecţi, are o părere excelentă, deoarece acceptă ideea entuziast, considerîndu-se probabil invitat.

Pe la zece seara, cînd ne întoarcem acasă complet demolaţi, obosiţi şi cu Bombiţa numai în trei cilindri,  deoarece se bucurase cineva la unica mea bujie nouă Bosch pe care mi-o împrumutase inginerul de nepotu-meu,  găsim garajul Viţicii pustiu, iar paddockul păsăretului total gol.

Abia după miezul-nopţii reintrăm în normal. Înfometată, nemulsă, Viţica emigrase la cîţiva kilometri distanţă, iar găinile, nu se ştie din ce motive anume, o urmaseră inconştient. Puterea exemplului!…

Ne culcăm imediat,  după ce recuperăm vaca şi orătăniile,  nemaisimţind nevoia vreunei cine deoarece o servisem la brasserie, lichidîndu-mi, cu această ocazie, şi carnetul de CEC. Copiii mă pupă pe rînd, renunţînd la povestirea rezultatelor anchetei. Nu mai era cazul, deoarece fuseseră participanţi direcţi. Dar cu ce preţ!

24) PRÎNZ DE GALĂ  
ÎN STARE DE ALERTĂ

Bineînţeles, la micul-dejun mai mult făceam zîmbre, deoarece o cană de lapte fiert, plus una de lapte covăsit e tot ce mai aveam la îndemînă. Cu pîinea stăm şi mai prost, întrucît nimeni nu-şi mai adusese aminte, în plină destrăbălare culinară pe meridianele motelului, că era trecut în plan să cumpărăm o serie de alimente, precum şi, mai ales, pîinea cea de toate zilele.

Tînăra generaţie Jimbla, în pofida condiţiilor vitrege, bea la lapte de parcă ar avea în burticile lor nişte micro-motopompe submersibile, dar aspiratoare. Au totuşi mari şanse, ţinînd seama că-l consumă fără pîine, să păţească şi-un oarece pocinog, ştiut fiind că laptele are prostul obicei să fermenteze cînd ţi-e lumea mai dragă. Mai ales pe timp de vară. Însă copiii, deşi ştiu prea bine că vom prînzi, în calitate de invitaţi oficiali ai arhitectului Maximilian Prior, continuă să exagereze.

Hombre!  mă solicită Babacu, mînjit de lapte peste tot  Mai dă-mi o cană…

Ezit o clipă, neştiind cum e mai bine, să-i dau au ba. Dacă-i satisfac dorinţa, îl poate apuca pîntecariţa tocmai la prînzul de gală. Dacă nu-i umplu burtica, e-n stare să mă facă de ruşine la brasseria motelului, dînd iama prin toate blidele, cerînd cîte două porţii din fiecare fel. Babacu mă priveşte nevinovat, aşteptînd sentinţa.

Prefer să le prezint o expunere cît mai exhaustivă asupra situaţiei, făcînd un apel fierbinte la comprehensiunea lor.

Dragii mei, ajunge! Dacă o să vă umflaţi ca nişte ţîfoaie, cine mai execută diversele treburi gospodăreşti care ne stau înainte? Asta-i una la mînă… Nenea Max al vostru, care-i tare drăguţ, nu ne-a invitat la masă ca să-i distrugem întreg echilibrul său financiar, ci doar pentru a-şi răscumpăra greşeala comisă ieri, cînd ne-a propus să prînzim împreună, ba chiar să şi cinăm, la nişte preţuri de lux.

Măi fratele meu, dar bineînţeles că sîntem în clar!  mă aprobă Babane, plin de înţelegere.  Însă nenea Max, cînd o să afle din ce belea l-am scăpat, poate chiar şi de la moarte, precis ne va acorda o primă personală… Pentru că-i plin de bani! L-am auzit eu pe Jimmy trombonistul… Că-i zicea: Baroane, de unde te-ai procopsit cu-atîţia mangoţi?… Ce ştie bişniţarul, că nenea arhitectul a proiectat zeci de moteluri şi gări!… De-aia-i obosit în halul ăsta, şi simte nevoia de prieteni…

Interzis de alocuţiunea, neaşteptat de dezvoltată, a scumpului meu nepot, renunţ să mai adîncesc problema, după cum intenţionasem iniţial, şi mă rezum doar la cîteva indicaţii elementare, de bună comportare:

Fiţi atenţi, copii, vă-mbrăcaţi ca lumea, şi să nu mîncaţi ca sparţii, că nu-i frumos…

Unchiule Al,  mă întrerupe Biba, după cum îi stă în obicei,  dar ce ne-facem, dacă nenea Max o să ne roage frumos să nu lăsăm nimic în farfurie din bucatele servite… Că şi mămica ne-a-nvăţat să mîncăm tot ce ni se pune la-masă!

Ridic şedinţa, anunţîndu-i:

Într-un ceas şi jumătate trebuie să terminăm sarcinile gospodăreşti… Aveţi grijă de Viţica, de păsări, vedeţi ce mai e prin grădină, prin livadă… Pînă atunci, am să mă bărbieresc şi eu…

Cînd ies în curtea cantonului, proaspăt bărbierit, dar suficient de iritat la pielea obrajilor, deoarece Barbone-ul fusese utilizat pentru spălarea Bombiţei de scumpii mei nepoţei, iar eu mă rezumasem la nişte Dero, întrucît îmi dispăruse şi săpunul de toaletă, Babane, Biba şi Babacu mă aşteaptă aliniaţi.

N-aş zice că-s de nerecunoscut. Reuşiseră o performanţă incredibilă, deoarece, deşi îmbrăcaţi de sărbătoare, pieptănaţi şi spălaţi, arătau ca şi mai înainte: şleampeţi, cu ochii scăpărîndu-le în găvane, ca şi cum ar fi fost gata să se arunce în lupte cu indienii, să-ncalece armăsarul ca Winettou, sau să intre, aşa cum erau îmbrăcaţi, direct în piscina motelului Craiul Munţilor.

Pesemne că omul arată pus la punct, numai atunci cînd e liniştit, împăcat cu sine. Or nu se poate afirma acelaşi lucru despre mînjii mei, care abia aşteaptă să ne instalăm la masa prînzului de gală oferit de Maximilian Prior în cinstea mea. Totuşi, oarecum sînt nevoit să-i înţeleg, deoarece mă animă aceleaşi sentimente.

Mai înainte de-a ne urca în Bombiţă, nu mă rabdă inima şi-o întreb pe Biba, care-şi netezeşte fustiţa înflorată, scuturîndu-şi părul bălai:

Măi, şmecherie, nu ştii nimic despre săpunul meu de toaletă? Unde-i?

Cum să nu, unchiule Al!  răspunde dînsa calmă.  În Viţica!

Nu-mi vine să cred c-aud bine.

Unde?

Am spălat-o pe Viţica niţel, că era cam jegoasă, şi mi-a înghiţit bucata de Palmier… O fi bănuit că-i săpun vegetal… Dar nu-i nimic, mîine o să ne dea lapte spumos!…  apreciază încîntată Biba.

Ce vorbeşti, domle!  îi mai retez eu din entuziasm.  Crezi că dacă înghiţea un săpun Gudron, din cel medicinal, avea să se transforme în sondă petrolieră? Altă dată să-mi spui, cînd mai ai de gînd să-mi foloseşti obiectele de toaletă personale!…

Am să-ţi spun… Să ştii atunci că ţi-a mîncat şi tubul de lanolină… C-am vrut să-i ung ugerul!

Perfect! Mă bucur… Mîine vom avea deci lapte spumos şi gras, c-un înalt procent de substanţe emulsionabile.

Frate Conan!  rage arhitectul, distinsul Maximilian Prior, care ne întîmpină într-un avansat stadiu de euforie alcoolică.  Te iubesc nespus, eşti mare, talentat!… Iar nepoţii, şmecheriile astea, îţi seamănă ca două picături de whisky! Grebencea! Să mai vină o sticlă de Dimple! Se-adude? Pardon, se-aude?…

Cum să nu, maestre! Mai aduc una, să fie patru!  răspunde din fundul salonului responsabilul motelului.

Deşi nu-s băutor, decît forţat şi-n situaţii limită, am gustat şi eu ceva whisky. Puţintel. Însă suficient pentru a acuza unele tulburări de vedere. Pentru că, oricît mă străduiesc să număr sticlele de lîngă masă, şi pe care sînt lipite etichetele firmei Dimple, nu reuşesc să disting mai mult de două… A dracului băutură mai fabrică şi scoţienii ăştia!

Jimmy Navarrelli, plasat la celălalt capăt al mesei, şi care în tot timpul prînzului de gală n-a băut decît Pepsi-Cola,  fiind probabil suferind de ficat, în plină tinereţe, din pricina abuzurilor şi vieţii pe care şi-o trăieşte cam vraişte,  întreţine un permanent dialog de la distanţă cu arhitectul. Răspunsurile şi, mai ales, întrebările, de cele mai multe ori incomprehensibile, mă fac să cuget întristat la evoluţia asteniei de surmenaj a eminentului Maximilian Prior, în evidentă ascensiune. Încep să cred că tratamentul la care recurge, cu Dimple şi abuzuri alimentare, nu poate duce la rezultate spectaculare, decît numai în sens invers.

Dacă stau şi mă gîndesc la ospăţul sardanapalic, la care fusesem osîndiţi de maladia marelui arhitect, simt că mă apucă groaza. Şi încă o groază dublă. Primo: costul acestui prînz de gală. Secundo: bogăţia neaşteptată şi profund nocivă a bucatelor consumate.

Icre, sardele, salamuri, salate de boeuf, sosuri remoulade şi béchamel, morun, nisetru, fazani, potîrnichi, toate acestea defilaseră prin faţa noastră, şi fuseserăm obligaţi să le lichidăm total, mai mult pentru a nu-l jigni pe marele bolnav de excepţie. Văzînd bucuria ce i se întipărea pe chip, atunci cînd lăudam şi consumam felurile mai sus citate, simţeam parcă un imbold bizar, căpătînd conştiinţa că-n modul acesta contribuim la mai grabnica sa însănătoşire.

Pînă şi tînăra generaţie Jimbla, uitînd recomandările de-acasă, se sacrificase pe altarul prieteniei, din preaplinul dragostei lor faţă de nenea Maxu. Drept care, la ora actuală, prezentau unele dificultăţi de respiraţie.

Jimmy Navarelli, mai puţin înclinat spre abuzuri alimentare, decît aş fi crezut, contribuise totuşi enorm la buna dispoziţie a arhitectului, instigîndu-l permanent:

Baroane! Dai un ban, dar stai în faţă! Să ne-aducă şi nişte Segarcea 1965?

Max se lăsa antrenat, comanda imediat din licoarea respectivă. Pe care, Jimmy Navarrelli neparticipînd, eram obligaţi să o bem tot noi, invitaţii.

În afara invitatului de onoare,  aici era vorba de personalitatea mea,  şi-a însoţitorilor săi,  aici e vorba de binecunoscuţii şi lacomii mei nepoţi,  mai puteam numără printre comeseni pe Jimmy Navarrelli, precum şi doi turişti necunoscuţi mie, probabil bucureşteni, din asociaţia arhitecţilor, deoarece se tutuiau vîrtos cu Maximilian, dar care se topiseră ceva mai tîrziu, suindu-se într-un Mercedes alb şi superb, din păcate cam vechi, deoarece curgea rugina din el, ca tărîţele. Nu trăiesc rău arhitecţii, îmi zic eu. O fi maşina făcută praf şi pulbere, dar e de soi, are ţinută!

Maximilian Prior, după o conversaţie susţinută şi directă, de la om la sticlă, cu suspomenitul Dimple, are o clipă de rătăcire, simptom caracteristic astenicilor, fiindcă-l aud strigînd lui Jimmy Navarrelli:

Tună din pipetă, nepreţuitule, să vină Breghencea!

Vrei să facem plata, baroane?  se interesează Navarrelli, dar fără să apeleze la groaznicul instrument de tortură muzicală.

Care palotă, pardon plotă? Arhitectul Maximilian Prior nu plăteşte niciodată în faţa invitaţilor săi de marcă… Mi se trece la nota generală a motelului! Sună-l, bileţel, pardon băieţel, să-i văd chipul!

Zadarnic îşi duce bişniţarul goarna la buze că Grebencea se şi-nfiinţează gudurîndu-se pe lîngă arhitect.

Ce mai doriţi, maestre?

Ce se-aude, iubitule, cu Minciu, pardon Munciu, nu, nu-i bine, Münchenul? Te-ai interesant, adică interesat?  insistă Prior.

Ne-am interesat la Curtea de Argeş, maestre! Aşteptăm! Dacă-i cu taxă inversă, trecem la notă.

Prefect! Pardon, perfect! La ora asta s-a terminat procesul! Precis! Să mă ţii la curea, pardon curent!

Bizarele devieri ale lui Maximilian, care, în afara unor puţine cuvinte, pronunţă totul normal şi fluent, le pun pe socoteala asteniei. Altă explicaţie ştiinţifică nu-i posibilă.

Babane şi Biba s-au topit de mult de la masă, plecînd probabil să se plimbe prin parcul cu distracţii populare, să privească la maşinile de tocat banii şi nervii. Numai Babacu, prea ghiftuit, a rămas în continuare lîngă mine, dar transpirînd copios. Nu-mi place deloc comportamentul bondocelului. Să se-ndoape în halul ăsta, la o vîrstă atît de fragedă! Nu-i prevăd un viitor strălucit. Acum se pisiceşte pe lîngă mine, vrînd pesemne să-mi spună ceva, deoarece se suie cu picioarele pe scaun şi-mi suflă la ureche:

Hombre! Vreau ceva!…

Taci!  mă răstesc la el.  Ne-aude lumea, şi nu-i frumos…

Ba-i frumos,  orăcăie Babacu, făcîndu-mă de ruşine,  e frumos să te ţii de cuvînt… Vreau profiterol… C-aici văd numai băutură, şi n-aveţi de gînd să cereţi prăjituri…

Max, surprinzînd din voleu legitima dorinţă a nepoţelului meu, dă să se ridice de pe scaun şi să-l preia în braţe, pentru a-l săruta în văzul lumii.

E dulce, Conane! Copil nepricăjit, pardon neprihănit! Ce-i în şubă şi căpu…, pardon, ce-i în guşă şi căpişon… mă rog… mă pricepi ce vreau să spun… Jimmy! Sună cu trompa… pardon, trompeta, să vină Grebencea!

Din pricina incontinenţei famelicului Babacu, sîntem nevoiţi şi noi să consumăm profiteroluri, deşi numai la aşa ceva nu ne era gîndul. Grebencea, neştiind cît lapte băuse azi-dimineaţă Babacu, păcătuieşte amarnic, pasîndu-i bondocelului o porţie de reclamă, imensă.

Maestre! Sună Münchenul! Poftiţi la telefon!  urlă ca un apucat Grebencea, repezindu-se în salonul brasseriei.

Maximilian Prior, conştient de stadiul avansat al unei proxime crize de astenie, îl roagă pe responsabil:

Spune-le să-ţi transmită dumitale rezultatul! Nu mă simt prea bine… Spune-le că eşti prito… pardon, prietenul meu… Te rog!

Acestea sînt ultimele cuvinte pe care le mai rosteşte bietul arhitect, deoarece în vreme ce Grebencea fuge să preia mesajul, Prior se prăbuşeşte cu capul în frişca profiterolului din faţă-i.

Îl las pe Babacu singur, şi-l transport pe arhitect în apartamentul său, ajutat de cîţiva ospătari binevoitori. Mult mai binevoitori decît insensibilul Navarrelli, care stă cu urechea sprijinită de goarnă, şi încă fără să fie beat. Că nimeni nu s-a ameţit de pe urma consumului excesiv de Pepsi-Cola.

Cînd mă întorc la masă, după ce-l instalasem pe arhitect în pat, îl găsesc pe Babacu lîngă Jimmy Navarrelli, suit pe scaunul lui Max Prior, şi meşterind la profiterolul absentului. Jimmy, fără să-i acorde vreo atenţie, zace cu capul culcat pe trompetă, parcă dus pe altă lume.

Ospătarii adună farfuriile folosite, întreprind o operaţiune de curăţire a deşeurilor, iar picoliţele, aşteptîndu-se probabil la continuarea festinului, schimbă tacîmurile.

Babacule, dacă nu te-astîmperi imediat, şi nu abandonezi profiterolul lui nenea Max, plecăm acasă numaidecît! S-a-nţeles?

Sst!  îmi răspunde cu-o insolenţă nemaipomenită năpîrstocul.

Cuuum?  îmi scapă de pe buze.

Pritocind într-una prin frişca profiterolului, Babacu îmi face un semn, incalificabil, să mă abţin de la orice represalii. Dar nu mai apuc să iau nici o măsură, deoarece apare Grebencea într-un hal de emoţie cumplită.

Formidabil! Unde-i maestrul? S-a făcut om! Om, mă-nţelegeţi?

Deşi nu-nţeleg, pentru că-l consider om şi-aşa cum este, în ciuda maladiei care-i macină nervii şi bruma de cortex, îl poftesc pe Grebencea la masă, să ia un păhărel de Dimple, să-i mai scadă niţel tensiunea arterială.

Ce s-a-ntîmplat, meştere?  îl iau eu pe de departe.

I s-a atribuit lui moştenirea! Banii au şi fost expediaţi la Banca noastră Naţională… Şi i-au trimis şi-un Mercedes 220 D. Cu motorină, îţi dai seama, cu motorină şi nou… Poimîine îl are la vamă… Dacă nu poimîine, cel mai tîrziu săptămînile viitoare…

Şi cît de mare-i bafta?  îl aud întrebînd pe trombonistul de Jimmy Navarrelli, care începe să mă enerveze cu argoul său extravillan.

Domnule Jimmy, e mare!  suspină Grebencea.  O jumătate de milion de mărci! Germane, nu poştale! O avere, domnule! Ce-nseamnă să ai neamuri, şi încă proaspăt moarte!

Şi de unde ştii matale nemţeşte, meştere?  se interesează gornistul.  Cum ai întors-o, de te-ai înţeles cu ăia de-acolo?

Păi vorbeau româneasca noastră, domle Jimmy! Şi încă invers!

Grebencea se resimte de pe urma whiskyului. Precis. Simt nevoia să-l scot din impas:

În ce sens invers, iubite? Cu taxa inversă?

Exact!  mă asigură Grebencea.

Imposibil, nu se poate-aşa ceva! Ascultă la mine, că-s om umblat! Nu există convorbiri internaţionale cu plata la primitor!  obiectează Navarrelli, ieşind oarecum din mahmureala provocată de Pepsi.

Deşi nu cred ca bişniţarul să fi depăşit frontierele judeţelor Ilfov şi Argeş, are totuşi dreptate. E ceva neclar în treaba asta!

Responsabilul motelului, trezit brusc din euforia stîrnită de neobişnuita veste, dar şi de intervenţia trombonistului, se prăbuşeşte pe gînduri. După cîteva momente recuperează şi ne explică ipoteza sa personală:

Acuma-i totul limpede! Münchenul a telefonat la Curtea de Argeş. Cei de la PTTR au tradus, ne-au transmis convorbirea şi ne-au taxat pe noi, motelul… Precis că-i aşa! Unde-i maestrul, să-l fac fericit?…

Lasă-l deocamdată în pace!  îl anunţ eu pe Grebencea.  Doarme puţin, să-şi revină din oboseală… Dar de la cine-a moştenit?

Din cîte-am înţeles eu, de la un unchi, din partea verişoarei lui maică-sa… Dar ce importanţă are?… Contează faptul c-a murit la timp, şi l-a înzestrat ca pe-un Dumnezeu! Auzi, domle, Mercedes! Plus bani de motorină… O juma de milion!

Jimmy Navarrelli zîmbeşte bizar, şi cere să i se mai desfacă o sticlă de Pepsi.

Babacu, pe care puterea exemplului personal nu-l lasă indiferent, după ce mă pupă corespunzător, plin de frişcă pe botişor, mă roagă încet, dar suficient de tare ca să-l audă toată lumea:

Hombre! Vreau ceva!…

Ceva care începe cu p…, nu-i aşa?  încep eu să mă supăr, deoarece pentru la noapte prevăd oarece necazuri.

Da. Dar nu-i prăjitură, că m-am săturat, ţi-am mîncat-o şi pe-a matale…

Spune, domle, odată, nu mă mai fierbe!  îl reped eu. Apoi mă apropii de urechiuşa lui fragedă şi mirosindă a lapte, dacă nu chiar a frişcă, de la atîtea profiteroluri, şi-l întreb în şoaptă:  Vrei afară?

Nu.

Atunci?

Piciorul lui nenea Maxu, că l-a lăsat în farfurie…

Privesc îngrozit la farfuria abandonată de arhitect.

Bineînţeles nu-i vorba de piciorul său personal, ci de pulpa de fazan fript şi rumenit la cuptor, pe care n-o mai putuse mînca.

În vreme ce Babacu îşi devorează victima, în stare rece, în salonul braseriei îşi face o apariţie senzaţională arhitectul Maximilian Prior, complet refăcut, mai proaspăt şi mai distins ca niciodată.

Maestre! Maestre! Am vorbit cu Münchenul! Gata! V-aţi făcut om!  începe să delireze responsabilul motelului, incapabil să inventeze şi-un alt text,  Un munte de bani, dar şi-un Mercedes!

Arhitectul primeşte vestea cu-o mină placidă, de parcă ar mai avea la CEC vreo zece milioane. Se aşază la masă, soarbe un pahar de Pepsi şi ne priveşte superior, dar şi preocupat. Cred şi eu. Are de ce. Apoi ni se adresează în bloc, tuturor:

Dragii mei, necazurile de-abia acum încep! Nu-i nici o fericire să te pomeneşti cu-o moştenire pe cap… Urmează formalităţi, acte, deplasări la filiala Băncii Naţionale din Curtea de Argeş, o mulţime de taxe, care trebuiesc plătite anticipat, circa 10℅ din valoarea succesiunii… Iar maşina mea-i în pană. Adineauri, cînd am ieşit puţin la aer, am intenţionat s-o pornesc, şi nu vrea deloc… Parcă-i moartă! Ce fel de parking e ăsta, domnule Grebencea, dacă mi se umblă la maşină de către toţi vagabonzii?

Cu plată, maestre!  îl lămureşte responsabilul.  Dar se include în nota generală…

25) NASTURELE FĂRĂ GĂURI

Faptul că parkingul motelului e cu plată nu-l încălzeşte deloc pe eminentul arhitect.

Aş fi preferat să fie şi cu pază, tovarăşe!  îl ia Max Prior pe responsabil mai din scurt, abandonînd prea învechitul domnule. Acum mi-e imposibil să întreprind deplasarea la Curtea-de-Argeş, să mă interesez de taxe şi formalităţi… Avem vreun auto-service pe-aici?

La Piteşti, maestre!  îl informează servil Grebencea, vorbindu-i cu un osebit respect, valoarea arhitectului crescînd apreciabil în ultimele minute.

Merci!  îi mulţumeşte rece, chiar frigorific Max Prior.

Max dragă,  intru şi eu pe fază,  dacă ai nevoie urgent de-o maşină, Bombiţa mea îţi stă la dispoziţie!

Un sunet de trompetă, scîrţîit şi răguşit, vag dispreţuitor, emis de Jimmy Navarrelli, vrea să exprime opinia bişniţarului despre bietul meu Fiat-600 D. Însă arhitectul, distins şi elegant, nu numai vestimentar, mă refuză politicos:

Scumpul meu Conan, prietenul la nevoie se cunoaşte! Îmi dau seama de sentimentele tale… Dar ai nevoie de maşină şi tu, îţi trebuie pentru naveta motel-canton, pentru că mîine sînteţi iarăşi invitaţii mei, să sărbătorim evenimentul acesta cu moştenirea… Barem să facem şi noi haz de necaz, pentru că nu banii ne-au făcut oameni! Găsesc eu un mijloc de locomoţie pînă la Curtea-de-Argeş… Să dau de nişte prieteni sau cunoştinţe, care să-mi avanseze nişte parale, pînă încasez moştenirea!…

Grebencea, care transpiră copios, auzind mereu vorbindu-se de bani şi prieteni, îşi umflă corespunzător plămînii şi declară fălos:

Maestre Maximilian, dacă-mi permiteţi să vă zic aşa, m-aş simţi onorat să-mi folosiţi turismul meu proprietate personală… Şi-o săptămînă dacă e nevoie… Pentru că eu mă deplasez cu dubiţa motelului!

După expresia arhitectului, îmi dau seama că se simte oarecum stînjenit. N-ar vrea să-i îngăduie lui Grebencea excese de familiaritate. Totuşi îşi calcă pe cord şi-l chestionează:

Ce maşină ai, domnule Grebencea?

Opel, maestre! Automobil de om sărac! Nevoiaşul n-are voie să-şi cumpere lucruri ieftine… Aşa se spune pe la noi, în poporul de rînd…

Se acceptă, scumpe amic! Dar cu-o singură condiţie… După ce-mi scot Mercedesul din vamă, ţi-l dau matale să-i faci rodajul… O lună de zile, prilej pentru o călătorie prin toată ţară, împreună cu familia, bineînţeles…

Grebencea manifestă unele simptome de creştere a tensiunii arteriale, atît de evidente, încît dacă nu primeşte imediat oferta arhitectului, are toate şansele să nu se mai plimbe cu Mercedes-ul. Decît, maximum, pînă la cimitirul proxim. Din fericire, pentru el personal, dar şi pentru familia pe care, probabil, o întreţine, acceptă, pierzîndu-se în mii de mulţumiri.

Maximilian Prior, jenat, îi strînge mîna recunoscător, apoi cade pe gînduri. Pesemne pentru a şi le limpezi, cere încă un pahar de Pepsi. După care, ne mărturiseşte:

Dacă fac rost de-o sumă acceptabilă, poate că banca se va învoi să-mi acorde un avans din moştenire… Trebuie să mă interesez…

Jimmy Navarrelli, care ascultase totul atent, emite un sunet bizar la goarna lui de tinichea şi-l întreabă pe arhitect:

Ia ascultă, baroane, şi cît de acceptabilă să fie suma cu pricina?

Ştiu eu? Taxele se urcă uneori pînă la zece la sută din valoarea succesiunii! Dar dacă depun deocamdată 50 de mii, e posibil să mi se elibereze un avans procentual corespunzător, probabil pînă la o jumătate de milion…

Navarrelli, în loc să fluiere a mirare, trîmbiţează subţire, fîsîind un sunet cu totul insolit.

Baroane, dar ai nevoie de-o adevărată avere, pînă să capeţi mangoţii răposatului… Cine-o să-ţi împrumute atîta bănet?…

Arhitectul, om superior, trece lejer peste impoliteţea bişniţarului, şi-i oferă pe loc o lecţie de etică aplicată:

Pentru aşa ceva s-au inventat prietenii, dragul meu student cu restanţe…

Maximilian Prior nu-şi termină fraza începută, deoarece în salonul braseriei dau năvală cei doi turişti bucureşteni, care plecaseră cu Mercedes-ul ruginit şi hodorogit. Nu-s nici trei ceasuri de cînd se topiseră. Cel mai înţolit dintre ei, pesemne prieten apropiat cu arhitectul, se repede la el, îl îmbrăţişează şi-l sărută pe amîndoi obrajii, declarînd în gura mare:

Maxi, măi băiete, felicitările noastre! Eram la oficiul poştal din Curtea-de-Argeş, cînd au dat legătura cu motelul, transmiţînd convorbirea de la München… Surpriza telefonistelor era atît de mare, încît ne-au spus şi nouă despre ce-i vorba… Aflînd că-i vorba de bunul nostru amic Maxi, ne-am întors imediat… Să te sărbătorim rapid, şi să vedem dacă n-ai cumva nevoie de bani, pentru eventualele formalităţi de taxare…

Emoţionat la culme, arhitectul priveşte triumfător la Jimmy Navarrelli. Acesta, placid, priveşte şi el la nepreţuiţii prieteni ai eminentului arhitect, dar întrucîtva neserios, deoarece se uită la ei prin gura trompetei.

Grebencea, fii amabil şi mai desfă o sticlă de Dimple, să ciocnesc cu fraţii!  se adresează Maximilian Prior responsabilului care căsca gura la noii sosiţi.

Nu bem nimic, Maxi scumpule! Plecăm imediat la Bucureşti! Şi sîntem la volan!… Poftim nişte bani, pentru primele cheltuieli… Ţi-ajung 10000? De fapt, mai mult nici n-avem la noi…

Prior ia teancul de bancnote, fără să-l numere. Domn!

Grebencea şi Jimmy Navarrelli privesc cîş la banii ce se îndeasă în portofelul arhitectului. Responsabilul, cu fruntea perlată de emoţie, dar bişniţarul dispreţuitor, mistuit de-o evidentă invidie.

Indivizii cu Mercedesul dispar din cîmpul nostru vizual, ieşind unul după altul pe uşa braseriei care dă spre parking.

Arhitectul, la cîteva clipe distanţă, preluînd cheile de la Opelul responsabilului, dă să plece şi dînsul, anunţîndu-ne:

Dau o fugă pînă la Curtea-de-Argeş, să văd care-i situaţia!…

Grebencea, de parcă s-ar fi trezit dintr-un somn cataleptic, îşi plesneşte fruntea cu-o scatoalcă zdravănă, omorînd cu-acest prilej şi o muscă ce-ncerca să aterizeze, şi-l roagă pe Maximilian Prior:

Maestre, iertaţi-mă că-ndrăznesc, dar am o mare rugăminte! Fiţi atît de amabil, dacă nu vă e peste mînă, şi aduceţi-mi-o şi pe nepoată-mea de la oraş… E directoare de liceu acolo, sau contabilă, nu ştiu prea bine, însă-i tare drăguţă şi-ar vrea şi dînsa să se destindă cîteva zile la Craiul Munţilor! Un unchi are şi biata fată, că-i orfană şi necăjită. Vă dau imediat adresa… Se poate?

Arhitectul mai zăboveşte cîteva clipe, pînă ce Grebencea îi scrie adresa pe-un şerveţel de hîrtie, apoi dispare şi el, însă păşind lent, distins, chiar flegmatic aş putea spune.

Jimmy Navarrelli, proptind muştiucul trompetei în cureaua de la pantaloni, se ridică de la masă, ne face un semn de rămas bun cu mîna, şi pleacă şi el. Peste un minut se-aude demarînd o maşină. Precis că-i Opel-ul responsabilului. Îl cunosc de la distanţă, fără să-l fi văzut vreodată. E suficient s-aud un motor, şi imediat precizez marca, tipul şi anul de fabricaţie al automobilului respectiv.

Meştere Grebencea,  mă adresez eu responsabilului, care căzuse pe gînduri,  ar trebui să mai reglezi tacheţii. Auzi motorul?

Îl aud, maestre Conan. Dar nu-i Opelul meu, ci Volkswagen-ul lui Navarrelli.

Trăgîndu-l după mine pe Babacu, aproape adormit, mă-ndrept spre parkingul motelului. După ce-l cazez pe somnorosul meu nepoţel, ghiftuit ca un cimpoi, am de gînd să pornesc în căutarea restului generaţiei, pe care sper s-o găsesc la piscină.

Nu mai e nevoie să mă deplasez într-acolo, deoarece Biba şi Babane au adormit de mult, tolăniţi pe bancheta din spate a Bombiţei.

Pe cînd mă urc la volan şi pornesc motorul, îmi trece prin gînd o întrebare cu totul firească. Drept care-l scol imediat pe Babane:

Ascultă, fratele meu, cum aţi intrat în Fiat? Cheile le aveam la mine… Cu ce-aţi deschis portiera?

Pentru-aşa ceva mă trezeşti, unchiule Al? Păi foarte simplu! Cu cheile de la Yale-le de-acasă! Merg la toate Fiat-urile. L-am deschis şi pe-al arhitectului, cînd am vrut să vedem ce-i vîrîse înăuntru trombonistul!

Opresc imediat motorul. Privesc sever la vlăjgan, încercînd să-l fac să simtă numai din priviri gravitatea faptei comise.

Închide-ţi ochii dulci, măi fratele meu, că n-am făcut nimic rău… Noi nu sîntem hoţi ca Jimmy… sîntem nepoţi de detectiv, şi-am vrut să-ţi dăm o mînă de ajutor… Ia uite ce i-a lăsat în maşină trompetistul!

Din pricina curiozităţii, renunţ la cuvenita lecţie de morală, şi privesc la mîna lui Babane. Deocamdată nu văd nimic, deoarece ţine pumnul închis.

Ce-ai găsit?

Ceva tare ciudat! Un nasture fără găuri, din metal şi cu grătar! Poftim, uită-te şi mata! Precis că bişniţarul vrea să-l facă de ruşine pe arhitect, pe bietul nenea Maxu, să-i pună în cîrcă un furt…

La prima examinare a nasturelui fără găuri, pe care-l întorc pe toate feţele, îmi dau seama numaidecît de importanţa descoperirii dotaţilor mei nepoţi. Este un microfon miniatural… Bişniţarul lucrează cu mijloace tehnice moderne. E clar! Îl chestionez imediat pe Babane:

N-a mai lăsat cumva şi-alţi nasturi din ăştia?

Biba se trezeşte şi ea, ştergîndu-se somnoroasă la ochişori. Pesemne că auzise întrebarea, deoarece mă lămureşte în locul vlăjganului:

El Fugitivo, eşti mare! Aşa i-am spus şi eu lui Babane… Trebuie să mai fie şi alţii… Am căutat peste tot… Chiar şi la motor… De-aia am demontat bujiile lui nenea Max, să vedem ce-i sub ele… Dar n-am mai găsit nimic.

Şi ce-aţi făcut cu bujiile?

Le-am pus la loc, în maşină… Dar nu la motor, că n-am reuşit!

De-aia nu-i pornea Fiat-ul arhitectului. Putea să fie şi Rolls-Royce, chiar ultimul tip, că fără bujii tot nu se urnea din loc!

În vreme ce rulăm grăbiţi spre canton, curioşi să vedem ce ne mai fac Viţica şi orătăniile, gîndesc concentrat la metodele neobişnuite utilizate de Jimmy Navarrelli. Acum înclin să cred că nu-i un simplu bişniţar, pus pe-nvîrteli comune, ci şi-un bandit de anvergură, capabil să organizeze lovituri în stil mare. Auzi, domle, să utilizeze microfon miniatural! Cred şi eu. În felul acesta află precis tot ce intenţionează arhitectul. Cu-o singură condiţie însă, şi anume ca Prior să stea cu cineva de vorbă.

În afara problemelor referente la trombonist, mă mai intrigă un lucru. Mai ales c-a apărut moştenirea. Nici pînă acum nu i-am zărit, la Craiul Munţilor, pe oamenii Francezului!… Parcă au intrat în pămînt. Iar de Tatanaşu Francezu n-a auzit nimeni pe-aici. Să fie oare Jimmy din schimbul al doilea, lucrînd tot pentru Tatanaşu?

Hombre!

Bondocelul s-a trezit. Mă priveşte duios, plin de dragoste.

Ce-i cu tine, Babacule? Vrei ceva?

Da, unchiule Al! Dar îmi dai o primă? Că-ţi spun ceva!

Iar profiterol?  glumesc eu.

Tot profiterol!  nu glumeşte Babacu.  Dar din banii matale, în afară de prăjitura pe care o să ne-o dea nenea Maxu, mîine la masă… Dă-l, că merită… Eu nu cerşesc, ci lucrez…

Ezit cîteva clipe, cugetînd la urmările pe care le va avea de suportat organismul celui mai tînăr membru al tribului Jimbla, din pricina atîtor abuzuri alimentare. Dar curiozitatea mea, specifică unui detectiv de excepţie, mă îndeamnă să-i promit profiterolul dorit. Dacă socotesc bine, la preţurile practicate la Craiul Munţilor, mai am maximum pentru zece porţii normale.

Zi! Dă-i drumul! Vei avea profiterolul!

Bine! Matale credeai că Jimmy nu ştie să cînte la trompetă? Nu-i aşa?

Ba da. Şi ştie?

Ştie! Atît de bine, încît după ce suflă mult în ea, din goarnă se aud tot felul de muzici, ba chiar şi voci de oameni! Stăteam lîngă el, la masă, şi trăgeam cu urechea!

Babacule! Să nu mai tragi cu urechea! Nu-i frumos!

Dar merit profiterolul?

Bineînţeles!  confirm eu, cu inima-ndoită.

Dacă nu-i frumos să trag cu urechea, de ce mi-l dai atunci?  se pronunţă Babacu extrem de sentenţios.

În folosul unei cauze nobile, cum ar fi demascarea unui mare bandit, trec peste unele deficienţe ale sistemului meu educativ, şi-i declar solemn lui Babacu:

Dacă izbuteşti să afli ce vorbesc oamenii ăia din trompetă, să ştii că-ţi dau nu numai profiteroluri, ci şi-o tortă întreagă! E bine?

S-a făcut, unchiule!  acceptă Babacu, fără să zăbovească prea mult asupra propunerii mele.

Ajunşi la canton, constatăm că poarta curţii nu se mai deschide atît de lesne. Ieşită din balamale, se înţepenise. Sîntem nevoiţi s-o sărim, ca să intrăm în canton. Bombiţa rămîne lîngă gard, pînă la noi dispoziţii.

Deocamdată trebuie să aflăm care-i situaţia şeptelului şi-a gospodăriei în general.

După o examinare sumară a întregului canton, inclusiv garajul Viţicii, paddockul păsărilor, grădina şi livada, conchidem că totu-i bine şi frumos, şi că Viţica a emigrat iarăşi. Găinile însă, de data asta n-au mai dispărut, ci s-au adăpostit toate, spre a-şi exercita funcţiile ouătoare, chiar în living-room-ul meu, căruia îi uitasem ferestrele deschise.

Către orele opt şi jumătate, cînd cinam amărîţi în faţa televizorului, urmărind un film de mare psihologie, cu nişte hoţi de vite, în marele vest sălbatic, ne pomenim strigaţi din şosea:

Bădie Conane! Bădie Conane!

Era nea Tilică Boieru al lui Sfetea lu Pop. Ne-o adusese pe Viţica. Vaca, din pricina unei crize de melancolie neagră, se refugiase la stîna ciobanului. Iar boiereasa Gherghina, femeie pricepută, o mulsese, o hrănise, o adăpase şi ne trimisese şi nişte brînză de oi, confecţionată din laptele Viţicii. Jumate-jumate, probabil. Adică lapte de la o oaie, lapte de la o vacă…

După ce nea Tilică Boieru al lui Sfetea lu Pop a ospătat alături de noi, a plecat încărcat de mulţumirile şi recunoştinţa noastră, dar şi oarecum euforic, din pricina sticlei de afinată pe care-o consumase integral.

Măi frate, ai rezolvat ceva cu ancheta matale?  mă întreabă evident obosit Babane.

E tîrziu! Trecut de miezul-nopţii. Discutăm mîine!  îl informez eu.  Adorm pe mine, atît sînt de spetit!

Babacu mă priveşte admirativ, aprobîndu-mă:

Păi cum să nu fii, după cîte ai mîncat la prînzul dat de nenea Maxu, în cinstea dumitale?

26) INSOMNII DE BRANŞĂ

Pe cît sînt de obosit, pe-atît sînt de preocupat de manevrele indescifrabilului Jimmy Navarrelli. Zadarnic încerc s-adorm, aplicînd una din cele mai reputate metode psihice, aceea propusă de Coué, căci nu-mi reuşeşte pasienţa.

Număr pînă la 189… Nimic! Nici gînd să aţipesc. Continui numărătoarea pînă la 1143… Acelaşi rezultat. Negativ! La 5633, eventual 5634, fiindcă-i posibil să fi greşit la numărătoare, cobor din pat, mă instalez la gura sobei, într-un fotoliu, şi-mi aprind o Snagoavă.

Din clipa aceasta pornesc să gîndesc profund, analizînd mai toate faptele ce se referă la bişniţar. Mai bine zis enigmele, şi nu faptele, deoarece n-a comis încă nimic. Dar precis va comite!

Niciodată nu m-a înşelat intuiţia mea de detectiv de excepţie. Chestia cu trompeta, deşi pare suficient de intrigatorie, o las deocamdată deoparte, neprezentînd o extremă urgenţă. Orice borfaş de mîna a doua, chiar şi de a treia (la necesitate) îşi poate confecţiona un instrument muzical complex, care să reprezinte, de fapt, şi-o ascunzătoare ideală, dar şi-un post de radio emisie-recepţie. Bun. Dar cu cine ţine legătura? Pentru că nu poate dialoga cu sine însuşi. Rezultă că posedă unul sau mai mulţi complici! N-or fi Tatanaşu Francezu şi acoliţii săi?

Însă microfonul miniatural, sub nevinovata formă a unui nasture fără găuri, acesta mă nelinişteşte cel mai mult. Banda, pentru că precis avem de-a face cu-o bandă, posedă nu numai mijloace tehnice, dar şi fondurile necesare. Pentru că asemenea utilaje ultramoderne, şi încă miniaturizate, costă enorm. Deci, mai întîi se procedează la investiţii apreciabile, în al doilea rînd, se lucrează extrem de organizat.

Numai un creier, care conduce de la distanţă operaţia, putea avea cunoştinţă de faptul că arhitectul Maximilian Prior, unul din eminenţii proiectanţi ai aeroporturilor, gărilor şi motelurilor noastre, urma să primească peste puţin timp o mare sumă de bani, ca urmare a unei moşteniri.

Chiar mă gîndesc, la un moment dat, dacă n-am nimerit cumva peste o bandă de dimensiuni internaţionale. Totu-i posibil! Mai ales că măcelarul, Jorj Arvanitache, susţinea că Tatanaşu are filiale pretutindeni. Plus că ştiau de moştenire!

Iar dacă aş încerca să-i atrag atenţia lui Maximilian, acesta cum se află şi-n plin proces de astenizare, ar fi capabil să-mi dea planurile peste cap, neacordînd grija cuvenită unui complot de-o asemenea anvergură.

Nu-mi rămîne, cel puţin deocamdată, decît să procedez la demascarea şi anihilarea lui Jimmy Navarrelli, acţionînd de unul singur. Principalul ar fi nu numai să-l blochez pe trombonist şi să-i dejoc planurile, ci să dau chiar de urma celui care conduce banda, Francezu sau altul, precum şi de complicii antrenaţi în această operaţie.

Şi singura metodă detectivistică, modernă şi eficientă, mi se pare aceea practicată de Columbo. Şi anume, să-l determin pe Navarrelli să se autodemaşte!…

Recăpătîndu-mi liniştea, datorită acestei magistrale analize a faptelor şi evenimentelor, simt că-mi pică pleoapele de somn. Arunc ţigara care se stinsese de mult în mîna mea obosită şi mă duc la culcare. Trebuie să fie tare tîrziu. Cînd privesc ceasul, mă-ngrozesc. Stă!

Păşesc, pîş-pîş, în direcţia divanului-canapea. Ceva mişcă în umbra nopţii.

Cine-i acolo? strig înăbuşit.

Hombre! Eu sînt… Vreau să te rog ceva!  şopteşte cu glas tremurat imprevizibilul Babacu.

Unde-mi eşti, domle, că nu te văd?  întreb intrigat.

În patul matale!

Ce s-a-ntîmplat, ce-i cu tine?

Mă doare burtica!

Vezi ce păţeşti dacă mănînci prea mult?  îl dojenesc eu, deşi nu consider c-aş avea autoritatea morală corespunzătoare.  Ce-i de făcut? Să-ţi dau nişte sare amară?…

Deoarece Babacu nu-mi răspunde chiar imediat, aprind veioza. Bondocelul meu drag şi scump, dar care în ultima săptămînă începuse să capete nişte proporţii îngrijorătoare, apte să-l descalifice de la titlul de bondocel, zace cuibărit între pernele mele, ţinîndu-se cu mîinile de pîntec. Totuşi, în ciuda durerilor pe care le acuză, arată destul de bine. Nu observ nici o crispare a feţii, şi nici sudorile tipice unor colici intestinale.

Babacule, n-auzi ce te-ntreb? Să-ţi dau o sare amară?…

Mai bine mi-ai da să mănînc ceva! Şi-atunci îmi trece!

Are febră. Că dacă n-ar avea, n-ar vorbi asemenea aiureli. Îi pun mîna pe frunte. Să-mi dau seama de unde provine delirul. Dar nici gînd de temperatură anormală.

Dimpotrivă, mai curînd aş spune că eu prezint unele simptome de febră lejeră. Probabil însă, din pricina emoţiilor pe care mi le provoacă maladia bizară a nepoţelului.

Dar cînd te doare burtica, ce-ţi dă maică-ta?  întreb brusc, amintindu-mi că experienţa cea mai utilă e tot cea dobîndită de părinţi.

Lapte bătut! Iar uneori îmi face şodou! Lapte călduţ, c-un ou crud bătut în el…

Haidem la bucătărie, să căutăm nişte lapte acru!

De mînă cu Babacu, străbat living-room-ul, coridorul dintre acesta şi odaia copiilor, trec prin faţa cămării şi… mă opresc brusc. Din cămară răzbat nişte zgomote stranii. Bondocelul, numai în pijama, dar desculţ, începe să tremure de frică.

Hombre! Hoombbrree!

Stai liniştit, n-ai de ce să te temi! Doar e unchiul Al cu tine!  îl încurajez eu, strîngîndu-i şi mai tare mînuţa.

Eu aş sta, dar nu mai pot… Îmi vine să fac ceva!  scînceşte Babacu.

Fuguţa la baie! Fără frică! Eu rămîn aici, să te apăr şi să văd cine-i în cămară!

Operaţia capturării hoţilor din cămară a decurs extrem de rapid. M-am repezit cu toată greutatea în uşă, sperînd să-i strivesc în dosul acesteia. Însă uşa se deschidea invers, în afară. Iar dinăuntru au ieşit Babane şi cu Biba, privind stupefiaţi la cucuiul ce mi se dezvolta pe frunte.

Fără să scot o vorbă, de tare ce mă durea, i-am tîrît după mine în living-room. Aici am procedat la interogatoriul de rigoare:

Ce învîrteaţi în cămară, şi încă în plină noapte?

Vlăjganul de Babane, după ce se consultă optic cu bălăiţa de Biba, îmi furnizează explicaţia solicitată:

Lingura!…

Cum?  am exclamat eu interzis.  Şi unde-o învîrteai, în văzduh?

Nu, în oala cu lapte prins!  precizează Biba.

Babacu, sosit între timp de la băiţă, şi care pătrunsese în living-room după ce-şi furişase grijuliu capul pe uşă, pentru ca apoi să se aşeze lîngă mine, pe spătarul fotoliului, îmi susură plîngăreţ la ureche:

Vezi, Hombre! Pentru mine n-au mai lăsat pic de lăptuc! Hai să facem un şodou… Te rog! Mă doare tare rău burtica! Zău aşa!…

Evenimentele petrecute după aceea par să aparţină de domeniul literaturii science-fiction. Cu lanterna în mînă, am fost obligat să conduc grupul spre curtea galinaceelor.

Bineînţeles, după cercetări care au durat mai bine de-o jumătate de ceas, purtam fiecare cîte două sau trei ouă în mînă.

Măi fratele meu, ai observat ceva?  mă atenţionează Babane.

Ce?  mă declar eu curios.

Unde-or fi găinile noastre? Că n-am dat peste nici una, cînd am cercetat prin coteţe!

Poate s-or fi culcat în livadă… Mi s-a mai întîmplat să văd găini dormind în pom! Haidem într-acolo!

Cu o bună parte din ouă salvată, multe din ele spărgîndu-ni-se chiar în mînă (cu prilejul expediţiei ratate din livadă), ne adunăm în curtea cantonului, extrem de intrigaţi de dispariţia enigmatică a păsăretului.

Unchiule Al! Am găsit!  exclamă bălăiţa de Biba, ştergîndu-se de gălbenuş pe pijama, cu care ocazie mai sparge un ou, pare-mi-se ultimul pe care îl mai poseda.

Găinile?  o întreb eu uşurat.

Nu! Acuma ştiu unde s-au refugiat! Nu-i prima oară cînd dorm în grajdul Viţicii.

Ne deplasăm urgent în direcţia sugerată.

Nici n-apucăm să intrăm înăuntru, că zeci de găini îşi iau zborul, întîmpinîndu-ne cu cotcodăcitul lor disperat, de parcă ar fi dat peste ele uliul. În aceeaşi clipă începe să claxoneze şi Viţica, mugind de ceasul morţii. Cuprinşi de panica necunoscutului, abandonăm restul de ouă, şi încercăm să abandonăm şi locurile.

Se pare însă că-i prea tîrziu, deoarece o namilă uriaşă, un soi de King-Kong, se ridică din fînul ieslei şi se repede la noi, urlînd înspăimîntător:

Săriţi! Hoţii! Puneţi mîna pe ei! Nea, Ursei, săi! Nu-i scăpa! Muşcă-i! Şo pe ei!…

Mi-e mai mult de copii, pentru că eu, unul, nu-s deloc fricos. De aceea o luăm numaidecît la fugă, alergînd cît ne ţin puterile. Dar cu mine în frunte, pentru a le servi de călăuză micuţilor. Babacu urlă ca din gură de şarpe:

Unchiule Al! Stai! Stai să-ţi spun ceva!…

Ce s-a-ntîmplat?

Stai! E nea Tilică! Strigă la el, şi spune-i că nu sîntem hoţi!

Frînez brusc. La lumina reflectorului manual, nea Tilică al lui Sfetea lu Pop, ciobanul de care ne despărţisem as-noapte, arată total necorespunzător. Cu cojocul pe umeri, plin de paie şi fîn, şi-a pierdut şi căciula, iar în păr, pe post de căciulă, poartă ştergarul de mulsoare a Viţicii.

Cel mai ţapăn cioban se opreşte, cînd strig la el (conform indicaţiilor lui Babacu) c-un glas atît de puternic, de-mi zbîrnîie lanterna în mînă:

Sîntem noi, nea Tilică!

Care voi, că nu vă văz?

Conan şi copiii inginerului!

Păi ce cătaţi la mine la tîrlă?  ne întreabă hăbăucit total Tilică.

Sîntem la canton, nu la gospodăria matale!  îl lămuresc eu.

Dar eu ce cat aci?

Îmi vine greu să-i răspund faţă de copii.

După ce-l văzusem dînd gata o sticlă de rachiu de afine, mi-e lesne să-mi dau seama ce se petrecuse cu dînsul.

Trezit de-a binelea, şi la propriu şi la figurat, boierul pleacă la stînă. Nu mai înainte de-a mă ruga să nu-l spun ciobăniţei Gherghina. După care noi ne îndreptăm către paturile noastre, morţi de somn şi oboseală nervoasă.

Culc copiii. Mă culc şi eu, sting veioza. Cînd dau să aţipesc, îl aud pe Babacu, strigînd la mine, de dincolo de uşă:

Hombre! Şi cum rămîne cu şodoul?

Rămîne pe mîine, Babacule!  îi răspund mormăind.

Apoi mă scufund într-un somn adînc. Fără vise sper. Ca să pot dormi şi eu ca un dulce copil.

Somnul îmi este populat numai de găini zburînd în formaţii de asalt, de vaci care mugesc înspăimîntător, năvălind spre mine ca nişte buldozere, clempănind ameninţător din lame.

A doua zi, pe la nămiază, sînt trezit de-o hărmălaie de dimensiuni cosmice. Viţica îmi rage la fereastră, înconjurată şi asistată de majoritatea galinaceelor, care-o acompaniază cu cotcodăcitul lor, alcătuind un cor mai mult decît dodecafonic.

Buimac, la început nu pot distinge dezideratele lor, dar trezindu-mă de-a binelea, îmi dau urgent seama că-s nehrănite şi neadăpate, iar Viţica nemulsă. În vreme ce sar direct în papuci, intenţionînd să decretez mobilizarea generală a generaţiei, pentru a se apuca rapid de treburile gospodăreşti, îmi răsună în urechi un alt muget de vacă, însă total necunoscut.

Nevrînd să iau contact cu manifestanţii de afară, din curtea cantonului, ies prin faţă, să văd ce-i cu vaca suplimentară, care îmi umflă capul cu răgetele ei disperate.

Muuu! Muuu!  muge Opelul responsabilului de la motel.

La volan nu-i Grebencea, aşa cum mă aşteptasem, ci unul din prietenii bucureşteni ai arhitectului. În clipa cînd mă zăreşte, îşi întrerupe operaţia de perforare a timpanelor mele, dar începe să ragă el:

Maestre Conan! Ce-i cu matale? Sînteţi aşteptat la sărbătorirea lui Maximilian… M-a trimis pe mine, să anunţ că vă roagă neapărat să fiţi la masă…

Mulţumesc, domnule…

Cezar Schiledi! Inginer constructor… coleg din tinereţe cu Max… Ne leagă ani grei, petrecuţi împreună! Vă aşteptăm?

Dar bineînţeles! Speraţi să nu venim?… N-aţi scăpat!

27) MAX  GARDEN PARTY

Pînă reuşim să reintroducem ordinea printre galinacee şi s-o convingem pe Viţica să se lase mai întîi mulsă, şi-apoi să-şi vadă de mîncare, deoarece şi noi trebuie să plecăm la masă, mai trece vreun ceas bun. În vreme ce executăm operaţiile de mai sus, le explic membrilor cei mai tineri ai tribului Jimbla, cu duhul blîndeţii însă, să nu cumva să procedeze ca ieri, şi să mănînce totul de pe platouri, castroane şi farfuriile altora.

Babacule, să nu te mai pomanageşti, cerînd profiterol că iar te-apucă burtica! Ouă nu mai avem, ca să preparăm şodou, iar laptele n-o să se acrească pînă diseară! Ne-am înţeles?

Dar cum să nu, unchiule Al! S-a-ntîmplat să nu te-ascult eu pe matale?  se pisiceşte bondocul.  Dar ce să fac dacă mi-e foame? Nu ne-ai dat nimic de mîncare la micul-dejun…

Aici are şi el dreptate! Pentru că şi mie mi-e foame, de-aş mînca şi o vacă la cuptor.

Dar mă frămîntă totuşi un gînd tulbure. De ce nu venise inginerul Cezar Schiledi cu Mercedesul lui alb, şi se deplasase cu Opelul împrumutat de responsabil lui Maximilian Prior? Una la mînă! Şi de ce se-napoiase, tocmai de la Bucureşti, din moment ce-abia plecase cu-o zi în urmă? Culmea ar fi să fi venit însoţit şi de celălalt turist, tot amic de-al arhitectului. Pentru că-n cazul acesta, nu se mai alege nimic din moştenirea căpătată de distinsul meu amic. Mesele pe care le oferă trebuie să coste o groază de parale… Şi mai am o problemă, de factură pur administrativă. Cum se descurcă Grebencea, dacă-i vine pe cap o inspecţie financiară şi-l descoperă cu contul arhitectului neachitat? E drept, Maximilian Prior trebuie să aibă şi el ceva bănuţi, de vreme ce proiectase atîtea gări şi moteluri, plus cei 10000 pe care-i primise de la bunii săi prieteni bucureşteni.

Cînd ajungem la motelul Craiul Munţilor, salonul braseriei e pustiu. Deci am ajuns prea tîrziu, şi-am rămas şi nemîncaţi. Şi asta numai din pricina Babacului, pe care-l apucase dorul de şodou, în plină noapte.

Privim cu toţii interzişi la mesele goale, simţind cum ni se crispează stomacurile. Dacă aş avea bani, ne-am duce la bufet, să gustăm ceva acolo. Dar carnetul de CEC l-am lăsat acasă, cu-atît mai mult cu cît nici n-aveam cine ştie ce sumă pe el. Dar de-o iahnie tot se mai găsea.

Dinspre piscină se-aud chiote năprasnice, de parcă s-ar fi înecat cineva. Oamenii petrec, ce le pasă de noi.

Ce-i facem, măi fratele meu?  mă chestionează sumbru vlăjganul de Babane.  Ne-ntoarcem acasă? La munca de jos, şi ne punem pe lapte cu mămăliguţă?

Dar mai avem mălai extra?  devin eu brusc interesat de ideea tînărului Jimbla.

Sigur că nu!  răspunde el şi mai sumbru.  Nici extra, şi nici obişnuit. Dar putem urui nişte porumb la rîşniţa de mînă…

În momentul cînd mă pregătesc să dispun urcarea în Bombiţă, mă aud strigat de la distanţă:

Maestre Conan! Unde umbli, domle?

Dinspre grădina piscinei se apropie de noi celălalt prieten al arhitectului, perechea lui Cezar Schiledi.

Nu mă mai cunoaşteţi? Sînt Alexandru Gai, Sandy pentru prieteni, vechi amic de-al lui Mac!

Extrem de bine dispus, individul ne informează că sărbătorirea eminentului şi norocosului arhitect se desfăşoară în grădina-restaurant de lîngă piscină, pe care Prior o rezervase special pentru acest eveniment.

Poftiţi mai repede, maestre! Poate sînteţi flămînd!

Sosirea grupului nostru, în frunte cu Babacu, dar pe care îl ajunseserăm din urmă în timp util, pentru a-l împiedica să se avînte în braţele lui Maximilian Prior şi să-i ceară de mîncare, e-ntîmpinată cu salve de urale.

Prieteni dragi, nici nu ştiţi ce mult ne-aţi lipsit. Fără voi, sărbătoarea noastră n-avea nici un farmec!  declamă oarecum pretenţios arhitectul.  Poftiţi şi vă ospătaţi…

Îl felicit pentru fericitul eveniment, după care sînt prezentat mesenilor, unii dintre ei fiind aici pentru prima oară. Maximilian mi-i aduce înainte, unul cîte unul, şi-mi comunică:

Begibeg Mehmet Ali, dobrogean din Medgidia, student, prietenul cel mai apropiat al celuilalt student al nostru, trăsnitul de Jimmy Navarrelli…

Noroc bun, bătrîne şef apaş!  mă salută exoticul personaj.

Max continuă:

Sandy Gai, inginer horticol, mare specialist la spaţii verzi!

Ne cunoaştem, dragă Mac!  îl informează turistul.

Arhitectul priveşte la adunarea, mesenilor, parcă vrînd să găsească pe cineva anume. Grebencea, care de astă dată văd că-i printre meseni, probabil în calitate de invitat personal al lui Maximilian Prior, îl întreabă din ochi.

Max dă nedumerit din cap, după care rosteşte indispus:

Dar unde ni-s fetele, măi Grebenceo?

Vin acuşica, maestre! S-au dus la garderobă, după ţigări! Uite-le, că sosesc!

Prior se repede în spatele nostru şi, pînă să apucăm a întoarce capetele, ne pomenim în faţă cu două superbe întruchipări ale sexului complet opus. Arhitectul le ia pe după umeri şi le împinge spre mine:

Dînsu-i marele scriitor Al Conan Doi, în carne şi oase! Iubiţi-l şi apreciaţi-l, că nu se ştie unde ajunge şi la ce poate folosi!

Apoi, îngăduindu-şi prea mult, o arată cu degetul, gest absolut lipsit de distincţie, pe bruneta din dreapta:

Dragodana Tatu, prietena amicului nostru Jimmy Navarrelli…

Sărut mîinile, domnişoară!  rostesc eu, întrucîtva fîstîcit de frumuseţea extravagantă a persoanei.

Servus, babacule!  îmi răspunde ea suficient de insolentă.

N-aş zice că mă confundă cu nepoţelul meu personal. Dar tac şi-nghit corespunzător.

Iar domnişoara-i surpriza sărbătoririi noastre,  îşi continuă Maximilian Prior circul,  Lili Mamulea, viitoarea mea logodnică, şi nepoata prietenului Grebencea, adusă cu mari sacrificii de la Curtea-de-Argeş…

Sincere felicitări, domnişoară, sînt bucuros de vestea auzită!  mă adresez eu splendidei făpturi, probabil roşcovană naturală.

Mulţumesc, scumpe maestre! Abia aşteptam să vă cunosc!  se declară extrem de încîntată viitoarea tovarăşă de viaţă a marelui arhitect Maximilian Prior, peste capul căruia se abat toate noroacele; şi bani cu duiumul, şi nevastă tînără şi frumoasă.

Sper ca amicul Max să fi terminat cu manifestările protocolare, pentru că, dacă o mai ţine mult aşa, am toate şansele să leşin de foame. Scumpii mei nepoţi, nefiind trecuţi pe lista persoanelor oficiale, au început să activeze de mult pe vastele teritorii ale meselor reunite într-una singură, dar uriaşă, în formă de potcoavă, în splendida grădină-restaurant a motelului.

Dragă Conan, dar ia loc la masă!  mă pofteşte în sfîrşit arhitectul, îndurîndu-se de chinurile mele.

Aşezat între Maximilian Prior şi Lili Mamulea, logodnica adusă cu mari sacrificii de la Curtea-de-Argeş, în vreme ce dînşii schimbă amabilităţi cu mesenii, dialogînd de la distanţă, înţeleg să profit de neatenţia lor, şi să atac formidabilele icre de ştiucă, din care apucasem să mă servesc copios.

Din cînd în cînd îmi mai arunc privirile spre partenerii de festin, încercînd să-mi dau seama de unde reuşise arhitectul s-adune atîţia meseni. Deoarece, în afara persoanelor mai sus pomenite, plus Navarrelli care mă salutase trăsnit, emiţînd din trompetă un onor la general!, mai sînt vreo şase persoane ce nici nu-mi fuseseră prezentate, dar se ospătează ţeapăn, de parcă ar fi fost puse la îngrăşat. Nu găsesc decît o singură explicaţie plauzibilă. Ori sînt neamurile lui Grebencea, aduse special pentru avanpremiera logodnei, ori sînt nişte simpli figuranţi recrutaţi dintre turiştii ocazionali, dar bucuroşi de petreceri, pentru a conferi mai multă solemnitate sărbătoririi lui Maximilian Prior. În orice caz, dacă-s numai figuraţie de decor, sînt destul de paşnici, deoarece, decît să facă pe cascadorii, preferă să acorde atenţia cuvenită îmbelşugatei mese oferite de fericitul arhitect.

Distinsul Maximilian mi se pare c-a-nceput să se cherchelească. Cînd observ că s-au adunat înaintea sa două sticle de Dimple, sînt silit să deduc că are toate şansele să devină imponderabil, dar şi extraterestru. Totuşi, în pofida gradului de saturaţie alcoolică, arhitectul rămîne domn, construind o curte frenetică viitoarei doamne Prior.

Dragă Lili,  îl aud eu pe Max, trăgînd bineînţeles cu urechea (dreaptă),  pentru un brabant, pardon bărbat la vîrsta mea, extrem de astenizat din pricina muncii asidue pe care am prestat-o în ultimii ani, proiectînd atîtea aeroporturi, gări şi moteluri, faptul că te-am găsit pe tine, cu totul accidental, mi se pare o şuncă, nu, pardon, şansă unică. Chiar stau şi mă-ntreb, dacă te merit! Pentru mine preţuieşti infinit mai mult decît nefericita asta de moştenire, care-mi dă atîta bătaie de capac, nu, cap…

Dar Lili Mamulea nu-i de acord cu defetismul arhitectului, deoarece obiectează:

Maxule, ce-ş copil? Bate-ţi capul, iubitule, nu te lăsa… Facem noi rost de cei 50000 de lei… Mai dă şi unchiul Iorgu (ăsta trebuie să fie Grebencea, pe care abia acum aflu că-l cheamă astfel), mai pun şi eu din micile mele economii…

Eşti tare dulce, Lili scumpă! Dar nu-ţi dai seama că nu-i de-ajuns? Mă rog, cu 50000 obţinem un avans de la Bancă, în pontul, pardon contul moştenirii primite de la München, vreo 500000, dar mai întîi trebuie să-i depunem, şi-apoi s-aşteptăm cel puţin o săptămînă! Şi ce mă fac cu Mercedes-ul? Că de-asta au venit de la Bucureşti Cezărică Schiledi şi Sandy Gai… Să-mi anunţe iminenta sosire în bamă, vamă a maşinii! De unde să fac rost de 67000 de lei? Îţi dai seama?… Ei mi-au şi adus încă 9000… dar mai mult n-au la îndemînă… În definitiv, ducă-se pe apa sîmbetii Mercedes-ul… Din moment ce te-am găsit pe tine, mă mulţumesc şi cu nenorocitul ăla de Fiat-850…

Nici să nu te gîndeşti,  pledează în continuare Lili Mamulea,  cu ce-o să plecăm în călătoria de nuntă? Lasă că aranjez eu… Deşi sînt modesta administratoare a unui liceu internat de provincie, de numai 980 de elevi, am strîns şi eu ceva bănuţi, privîndu-mă de la multe… În loc să-mi iau televizor Cosmos m-am mulţumit doar c-un Grundig mititel, şi-ăla cu transistori… Maşină nu mi-am cumpărat, cum a făcut maestra de lenjerie, că nu pot lua copiilor rufele de la gură… Am depus banii pentru o Skodă, că-i mai mititică… Dar dacă vom avea Mercedes, trag banii îndărăt de la CEC, şi plătim vama! E bine, Maxule?

Arhitectul, emoţionat la culme, neînţelegînd atîta altruism şi devotament din partea unei tinere ce i-ar fi putut fi chiar şi copil, o priveşte cu ochi înlăcrimaţi. În care, totuşi, e posibil să existe şi-o oarecare doză de Dimple.

Bine, Lili, fie aşa cum doreşti! Nu mă contra, nu mă, pardon, opun! Singura temere care mă macină e să nu te plictiseşti c-un flăcău tomnatec, trecut de vîrsta primelor iubiri… Eşti tînără, plină de viţă, adică viaţă, iar eu mă simt obosit, extenuat…

Lili Mamulea numai că nu-l soarbe din ochi, atunci cînd îl tranchilizează:

Nici eu nu mai sînt la vîrsta primelor iubiri… Adică, vreau să spun că n-am iubit pe nimeni de-adevărat pînă acum… Şi nu mai sînt chiar atît de tînără! În curînd voi împlini 25 de ani, bătuţi pe muchie!…

În ce priveşte chestia cu muchia, Lili Mamulea exagerează. În ciuda frumuseţii angelice, e totuşi destul de pîrguită. După mine, trebuie să bată serios spre 35… Dar ce contează vîrsta, cînd e vorba de-o dragoste atît de fulgerătoare, şi încă de la prima vedere… Mai ales,  stau eu şi mă-ntreb,  ce-o fi fost atunci cînd, la prima vedere, l-a zărit pe arhitect, distins şi elegant, coborînd dintr-un Opel!

Deocamdată mă intrigă manevrele lui Jimmy Navarrelli, pe care le execută cu trompeta. Suflă în ea de formă, pentru ca apoi să-şi ducă urechea la pîlnia goarnei, ca şi cum ar fi aşteptat să-i iasă pe-acolo suflarea transformată în sunet. Individa care-şi permisese să mi se adreseze cu babacule!, dă mereu să-i înhaţe trompeta, iar bişniţarul îi plezneşte lejer mînuşiţa.

Dar cînd şi-a mobilizat Jimmy complicii? Pentru că, atît Dragodana cît şi enigmaticul Begibeg Mehmet Ali, mai mult ca sigur sînt colegi de bandă cu trombonistul.

Dragodana Tatu, exemplar de lux din specia bulevardistelor, n-are pic de jenă. Se-mbracă hippy, cu blugi ferfeniţiţi şi peticiţi, dinadins, cu cele mai insolite bucăţi de material textil sau piele, plus două etichete pe muşchii fesieri, cu bluză fără mîneci, dar şi fără spate, legată într-un nod deasupra buricului. Iar pe cap, în loc de păr, şi-a montat o perucă cu lînă albă, nedată la darac. Însă efectul obţinut, spre mirarea generală, e de excepţie. Pentru că persoana emană, sau, mai bine zis, iradiază impulsuri, dacă nu radioactive, în orice caz electromagnetice. Personalitate explozivă, capabilă să-l nenorocească nu numai pe Jimmy Navarrelli, prietenul ei personal, ci chiar toată banda, cu creier cu tot.

În schimb, dobrogeanul, studentul cu mutră de tătar de operetă, se complace într-un deghizament de indian navaja, comanche, sau chiar şi apache (iar nu apaş, cum greşit se pronunţase dînsul, cînd îmi spusese bătrîne şef apaş). E clar că orizontul său cultural se limitează numai la terminologia de branşă, confundînd bietele victime ale vestului sălbatic, cu apaşii din tavernele pariziene.

Begibeg purtînd nădragi din piele de antilopă, bluzon din bucăţele de skai, divers colorate, şi cu franjuri pe umeri, şi-a legat părul (înfiorător de negru) cu-o panglică lată, probabil din piele, petrecută peste frunte. Într-adevăr, deşi numele îi sună extrem de turcesc, Begibeg Mehmet Ali arată întocmai ca pieile-roşii din stampele străvechilor manuale de geografie.

Noroc, maestre!  mă aud deodată interpelat.  Ce faci acolo, nu ciocneşti şi cu noi, tineretul?

Jimmy, abandonînd joaca, îşi trece gura trompetei în chimir, se îndreaptă spre mine, cu-o sticlă de Pepsi în mînă. Dragodana Tatu şi Begibeg Mehmet Ali păşesc pe urmele lui. Fiecare cu-o butelie din aceeaşi poţiune…

E ceva în neregulă cu aceşti aşa-zişi tineri! De ce se adapă numai cu elan şi energie? Nu cumva se droghează? Celebra băutură, răcoritoare sau ne, în funcţie de prezenţa gheţii, conţine totuşi un oarecare procent de cofeină. Băută în cantitate mare, este imposibil să nu genereze stări euforice. Ce-i drept însă, ar trebui calculată ştiinţific cantitatea utilă pentru provocarea stărilor respective. Dacă-s necesare cîteva vagoane, înseamnă că sînt în eroare. Dar dacă sînt suficiente doar zece sau cincisprezece sticle, atunci am pus punctul pe I!

Văd că, în loc să te pui pe scris romane, te ţii numai de zaiafeturi, iubite maestre Conane!  mi se adresează Navarrelli, rînjindu-mi simpatic foc.  De ce nu-ţi vezi tălică de treburile matale?

Dragodana, ciocnindu-mă-n cap cu sticla ei de Pepsi, mă pupă pe frunte, depunînd pe ea un sărut maternal, şi mă îmbie:

Ce zici, babacule, te fac un rock? Sau pleci acasă, unde te aşteaptă romanul?

Din păcate, nu dansez decît ca la Breaza, dragă domnişoară!  îi răspund eu cutremurat de insolenţa persoanei, dar şi de efectul straniu al pupăturii, care-mi pune nervii la grea încercare, cuplîndu-i la o reţea de înaltă frecvenţă, dar şi necunoscută.

Dragodana, interzisă de cunoştinţele mele dansate, mă sfătuieşte, zîmbindu-mi bizar:

Atunci e preferabil să te menţii la literatura dumitale, că tanti nu foloseşte jocurile populare!

Ascultă la mine, bătrîne şef apaş, fii atent!  mă solicită şi indianul Mehmet Begibeg Ali, sau invers, c-am început să-i încurc şi numele, din pricina stresului stîrnit de intervenţia ciudatei Dragodana Tatu.  Gagiii au dreptate!

Scîrbit de lexicul individului, depun eforturi notabile pentru a detecta subtextul invitaţiei de-a mă reîntoarce la uneltele mele, adică la scris. Dragodana îl trage de mînă pe ultimul mohican de pe meleagurile argeşene, declarîndu-i cu jumătate voce, dar suficient de tare ca să disting, în vreme ce-i arată capul subsemnatului:

Dacă babacului nu-i funcţionează plămînul, înseamnă că ne pierdem vremea cu el… Păcat, că pare talentat… Poate intră la idee, însă, şi-atunci ne lasă în pace, să ne vedem de treburi! E clar?…

Bieţi subdezvoltaţi! Nici nu ştiu ce zace în spatele paşnicei figuri a scriitorului Al Conan Doi… Habar n-au că detectivul de şoc şi excepţie (cu-acelaşi nume) nu se lasă atît de uşor intimidat. Iar dacă nu utilizează Smith and Wesson-uri sau Colt 45  Special Police-uri, ca detectivii din Enigma, asta se datorează faptului că posedă o armă mult mai eficientă, şi anume extraordinara sa putere de deducţie. A fi investigator, detectiv sau anchetator înseamnă să-ţi nimereşti ţinta cu gloanţe de-un calibru absolut inuzitat, dar care-s trase c-un revolver rar, marca Flair!

Drept care, în momentul în care Jimmy Navarrelli mă străfulgeră cu laserele ochilor săi extrem de vioi şi duri, de culoarea tablei de la cutiile de conserve Valea Roşie, aşteptînd evident un răspuns din partea mea, declar:

Literatura se comite şi-n miezul vieţii, al evenimentelor, nu numai în biroul de lucru! În timp ce par antrenat de nevinovatele petreceri ale amicilor mei, lucrez intens la romanele mele…

Năucit de sensurile multiple ale avertismentului meu, trombonistul mă priveşte zîmbind subţire, manifestînd o milă nespusă la adresa mea. Săracul de el! Nu-şi dă seama de dimensiunile erorii săvîrşite.

28) NEMURITORII GĂULEA, DUBLĂU, 
DAR ŞI RĂPOSATUL BUCIFAL…

După ce treimea bişniţarilor se depărtează în direcţia garderobei, unde probabil are de gînd să ţină o şedinţă, în care să analizeze posibilităţile de conversie ale transparentelor lor aluzii, cărora fusesem supus recent, intru brusc într-o stare de intensă reflecţie.

Trei aspecte, pînă acum neglijate, îmi triturează celulele cenuşii. Primo: unde-s Gherigogu, Flory, Şmiţ, Durică, Jorj şi Mitzi, cu fratele Lică? Secundo: de ce Jimmy Navarrelli şi complicii săi ţin să mă îndepărteze cît mai rapid din sectorul lor de activitate? Terţio: cum este posibil, în plin sezon, grădina-restaurant şi piscina motelului să fie rezervate exclusiv sărbătoririi arhitectului, iar turiştii şi clienţii, permanenţi sau pasageri, să fie eliminaţi din teritoriile destinate plăcerilor estivale.

Prima problemă e simplă: Tatanaşu, avertizat de Jorj Arvanitache că-s în sector, îl înlocuise cu-o echipă de schimb!

La a doua chestiune, într-o oarecare măsură, am aptitudinea să-mi răspund şi singur: banda s-a decis să intre mai accelerat în faza de finalizare a operaţiunii propuse (recte pauperizarea imediată a recentului semimilionar).

La a treia, îmi va lămuri situaţia Iorgu Grebencea, care ciocneşte intensiv cu Cezar Schiledi şi Sandy Gai, amicii personali ai arhitectului. Fapt pentru care îl deranjez din exercitarea funcţiei sale actuale, de consumator al produselor unităţii pe care ar trebui s-o conducă, nu numai competent, dar şi cît mai rentabil:

Meştere Grebencea, îmi face plăcere să te văd sporind încrederea noastră în calitatea băuturilor pe care le serveşte Craiul Munţilor, dar crezi că-i suficient doar atît, pentru îndeplinirea planului, să bei alături de noi, grupul restrîns al invitaţilor lui Max? Cum te descurci însă cu ceilalţi amatori de-un şpriţ la iarbă verde, sau de-o baie în moderna piscină a motelului, pe care, încă, nu te-am văzut punîndu-le-o la dispoziţie…

Logosul meu urmărea, de fapt, două obiective, mai întîi să aflu la ce modalitate apelase responsabilul, pentru a-i îndepărta pe nenumăraţii turişti de la binefacerile civilizaţiei, iar apoi să-l trezesc la realitate, sugerîndu-i că nu-i cazul să-şi deterioreze celulele hepatice, dar nici să bea cot la cot cu clienţii, cărora era dator să le asigure o deservire exemplară, iar nu să devină o reclamă însufleţită a prăbuşirii fizico-morale la care duce abuzul de alcooluri abrazive.

Mă faci să rîd, maestre Conan!  îmi răspunde oarecum peltic Iorgu Grebencea.  Păi, cu nenea arhitectul, depăşesc şi planul trimestrial, nu numai cel al lunii în curs… N-ai văzut panoul de la intrare?…

Deoarece nu-mi fusese dat să pătrund în incinta grădinii prin suscitata intrare, n-avusesem posibilitatea să observ nimic asemănător.

Ce-ai scris pe panou?  devin curios.  Că eu am fost adus prin braserie!…

Grebencea porneşte să chicotească enervant, aproape înecîndu-se cu lichidul pe care tocmai îl folosea la dezinfectarea cavităţii bucale. După ce-l elimină, slobozindu-l în interiorul său, îmi comunică şi textul:

Piscina fiind închisă pentru revizie generală, onorata noastră clientelă este invitată să folosească bufetul.  Ce zici, maestre, e tare?

Pentru a-şi astîmpăra rîsul ce-i zguduia întreaga carcasă, responsabilul, care căpătase o suspectă culoare stacojie, anunţînd un iminent infarct, sau, în cel mai fericit caz, o lejeră apoplexie, se agaţă fraternel de grumazul lui Cezar Schiledi. Tentativă absolut ratată, deoarece lunecă de pe scaun, aterizînd direct sub masă.

Cezar şi Sandy Gai, speriaţi de performanţa lui Grebencea, se pleacă după el, dorind probabil să-l extragă de-acolo. După o secundă reapar la suprafaţă îngroziţi, exclamînd:

Nu-i! A dispărut! Săriţi!

Dar n-am timp să mă dedic acestei probleme, deoarece, în aceeaşi clipă, mă simt apucat de piciorul drept, probabil de vreun dulău rătăcit, în căutarea ciolanului de toate zilele. Îi trag un bombeu de pantof de vară uşor, dar suficient de ţeapăn pentru a-l auzi schelălăind:

Hau! Hau! Hauoleu! Doare! Cine-i dobitocul care dă în mine?

Iar de sub masă, chiar lîngă personalitatea mea, irumpe Grebencea, frecîndu-şi cu-o frecvenţă incredibilă creştetul capului. Cu lacrimi în ochi, începe să mîrîie ameninţător, parcurgînd toate culorile curcubeului. Mă priveşte bizar. Apoi, dîndu-şi seama de gafa comisă, o-ntoarce ca la Ploieşti, şi-ncepe să recite, în totală contradicţie cu spasmele ce-i schimonosesc faţa:

Scumpe maestre, ce-ai cu mine? Că nu ţi-am făcut nimic rău! Plecasem după lăutari, iar matale mă alungi cu lovituri de picior? Nu-ţi place muzica noastră populară?…

Deşi mă insultase, trec cu vederea impoliteţea săvîrşită (întrucît n-avusese o vizibilitate convenabilă, de-acolo, de sub masă) şi-l bat împăciuitorist pe umăr:

Nene Grebencea, nu poţi circula şi dumneata, ca toată lumea, la nivelul solului?…

Responsabilul recuperează încetul cu încetul, dar dobîndeşte o ciudată mişcare pendulatorie, bîţîindu-se cînd înainte, cînd înapoi, întocmai ca transatlanticul Titanic, în momentul naufragierii.

După ce depune eforturi remarcabile, vrînd să mă recunoască şi să înţeleagă declaraţiile mele, se-mbată şi mai abitir, din propria-i respiraţie, şi pleacă legănîndu-se în direcţia braseriei, strigînd cuprins de-un entuziasm infantil:

Sol? Avem şi solist! Pe maestrul Găulea… Din Găvana… Să-l auzi: Cînd eram pe Ialomiţa, mă iubeam cu ţaţa Miţa!… Cu taraful lui Tăchiţă Dublău!

În vreme ce întreaga asistenţă aşteaptă sosirea celebrei formaţii folclorice, dar total necunoscută străinaşilor pripăşiţi la Craiul Munţilor, Maximilian Prior întreţine o conversaţie animată cu domnişoara Mamulea, discutînd probabil aspectul economic al viitorului cămin. Ceea ce nu ne împiedică totuşi, să apreciem elogios apariţia celor patru ospătari, băieţi zdraveni şi extrem de muncitori, din echipa specială a braseriei, care ne aduc platourile cu fripturi.

Scumpii mei nepoţei, aflaţi (din fericire, pentru ei) la celălalt capăt al mesei, pornesc să-şi anunţe reciproc rezultatul investigaţiei întreprinse cu furculiţele, cuţitele şi mîinile, prin uriaşele recipiente de porţelan.

Pulpă de gîscă!  chiţăie încîntată bălăiţa de Biba.

Ficat de purcel!  îi dă replica Babane.

Miel! Spinare, cu rinichi!  triumfă bondocul familiei.

Piept de curcan!  reia, din voleu, vlăjganul de Babane.

Pipoţei şi inimioare de pui!

Rotocoale de berbec!

Antricoate, cu floare!

Cotlete!

Deoarece nimerisem doar peste o infamă tîrtiţă, de origine inidentificabilă, strig la ei, pentru a reintroduce decenţa:

Linişte! Ce-i hărmălaia asta? Cine-a găsit miel?

Eu, Hombre!  declară Babacu.

Adu-l aici, să văd dacă-i proaspăt!  îi cer eu, îngrijorat de eventuala tragedie a unei intoxicaţii alimentare.

Tot?  se interesează înţeleptul bondocel.

Nu! Doar o ciosvîrtă, dar de la spate!

Bondocul de Babacu se ridică evident deranjat, într-o mînă cu bucata lui, de la rinichi, din care sfîrtecă în duşmănie, iar în cealaltă cu-o pulpă întreagă de miel, pe care-o agită în chip de bumerang.

După ce gust din ea, îl expediez la locul său, dîndu-i recomandaţiile de rigoare:

Lasă pulpa aici! Mă ocup eu de dînsa, e prea mare pentru tine! Să fii atent cît mănînci, se-aude?

Bondocul mă priveşte neîncrezător, cu ochii săi neprihăniţi, apoi mă întreabă:

Unchiule Al! Să-ţi aduc şi curcanul?

Ezit cîteva secunde, neştiind prea bine dacă Babacu mă ia peste picior, sau l-a apucat într-adevăr o nespusă dragoste faţă de unchiul de la Bucureşti.

Bine! Fie cum zici tu! Dar nu tot!  îi accept propunerea.

Cînd masticam şi eu, împăcat cu mine însumi şi cu natura ambiantă, dinspre salonul braseriei îşi face apariţia Iorgu Grebencea, ţopăind frenetic, de parcă ar fi fost prevăzut cu arcuri sub tălpi. Joacă de unul singur, executînd figuri din cele mai bizare, la sunetele unei sîrbe argeşene deosebit de hurducănate.

Bate frate-n fierăstrău, că ne cîntă nea Dublău! Hai, ila, iha-ha! Joacă frate, nu mai sta!  rage responsabilul, pradă unui evident puseu de hipertensiune arterială, judecînd după culoarea sa vînăt-stacojie.

Celebrul taraf al lui Tăchiţă Dublău, atît de călduros publicitat, este compus numai din două personalităţi artistice: un cetăţean brunet, durduliu şi bătrîior, c-un ţambal legat de grumaz şi proptit în pîntecele voluminos (dar care trebuie să fie însuşi şeful formaţiei instrumentale) şi-un slăbănog, cît o prăjină, pesemne din acelaşi trib, păşind grijuliu pe urmele şefului, fudulindu-se cu dibla ţinută sub braţ.

Hai, guristule, dă-i drumul!  strigă la el Grebencea, oprindu-se din seria de piruete într-un picior, dar şi acela nesigur, pentru ca, după aceea, să se prăvălească istovit de puteri, pe fostul său scaun, care, nerezistînd impactului, se desfundă instantaneu.

Apoplecticul Grebencea, pomenindu-se cu fundul înşurubat în rama dispozitivului de şedere, dă să scape din încleştarea acestuia, depunînd eforturi remarcabile. Cînd realizează că nu există salvare, cel puţin deocamdată, porneşte să zbiere:

Adio, dragă Nelă, adio, draga mea!…

Guristul (renumitul solist Găulea) se înalţă pe vîrful picioarelor, îşi duce dibla sub bărbie şi, considerînd textul lui Grebencea drept o indicaţie, începe să vocifereze catastrofic:

Inel, inel de aur…!

Ţambalagiul, întărîtat de lamentările partenerului, declanşează imediat acompaniamentul necesar, zdrăngănind cumplit din dezafectatul instrument.

Grebencea plînge ca un bivol, repetînd la infinit Adio, dragă Nelă, solistul încearcă să-l depăşească prin stînga, conform regulamentului de circulaţie rutieră, iar maestrul Tăchiţă Dublău, cuprins de panică, îşi sporeşte sensibil manevrele de demolare a ţambalului. Efectul mi se pare memorabil. Din toate punctele de vedere.

Asistenţa, emoţionată, lăcrimează discret şi mănîncă în continuare, grăbindu-se să lichideze jenantele fripturi de pe masă, total inadecvate unui asemenea recital de răscolitoare rezonanţe, şi care duce precis la colorarea în albastru-intens a inimilor duioase.

Din respect faţă de atmosfera generală, mă cufund în adîncurile sufletului meu, extraordinar de emotiv, dar şi-n carcasa curcanului, pe care mi-l transportase Babacu, însă cu preţul unor inumane străduinţe, orătania fiind ceva mai voluminoasă decît dolofana făptură a nepoţelului meu personal.

Nemaiputînd suporta tristeţea lacrimogenei melodii,  cel puţin aşa îmi imaginez eu reacţia eminentului arhitect,  Maximilian Prior, care, între timp, conversase îndelung nu numai cu Lili Mamulea, ci şi cu flaconul de Dimple, se ridică de la masă, clătinîndu-se abia vizibil, păşeşte în direcţia tarafului şi comandă autoritar:

Ajunge! M-am săturat de Aluna, pardon Nela! Cîntaţi-ne ceva de dănţuit, dar una de-alea de-ale noastre… Ştiţi ţigăneasca în călcîie?…

Şi matale eşti roman, boierule!  se miră solistul Găulea, sistînd imediat sinistra romanţă.

Păi nu se vede, guristule!  se fuduleşte Max.

Să-ţi trăiască franţuzoaica, boierule!  exultă vocalistul.  Ştii tălică, neamule, cine-i Găulea? Nepotul de vară de-a doua al lui Zavaidoc!… Ai auzit de Zavaidoc?…

Nu!  afirmă nesigur Maximilian Prior.

Se poa?  exclamă îndurerat solistul de culoare.

Uite că se poa! Dacă nu-mi zice ceva de toc, pardon joc, te expediez la neamurile tale pe loc! Îi dai prunu, pardon drumu?  se oţăreşte la el arhitectul, plasîndu-se pe-o orbită cu totul neaşteptată.

Clientul nostru, stăpînu nost! Ţin-te bine boierule!

Peste cîteva minute, ne aflăm în plin infern dansant.

În ciuda nesiguranţei picioarelor, Maximilian Prior se dovedeşte un excelent animator de jocuri folclorice extravilane. Ţigăneasca pe care ne-o demonstrează, cu figuri variate, multe din ele inedite, izbuteşte să aprindă inimile întregii asistenţe.

Lili Mamulea explodează brusc, se avîntă în centrul podiumului rezervat dansului, se proţăpeşte înaintea viitorului soţ, şi-i demonstrează nebănuitele ei posibilităţi.

Cezar Schiledi, Sandy Gai, chiar şi Grebencea (salvat din rama scaunului), precum şi majoritatea figuraţiei, se zbănţuiesc ca disperaţii, chiuind şi dînd din picioare, în ritmul sacadat al binecunoscutului danţ.

Maestrul Tăchiţă Dublău, cuprins de-o fervoare stranie, toacă vîrtos, cu ciocănelele lui, pe strunele dezacordate ale ţambalului. Iar celebrul Găulea, nepotul şi mai celebrului Zavaidoc, abia acum îşi dezlănţuie realele sale potenţe, pînă acum adumbrite de performanţele vocale. Nu ştiu dacă Zavaidoc cînta şi la diblă, dar pot afirma, cu mîna pe cord, că nepotul său îşi cunoaşte meseria. Violonist înnăscut, iar nu solist gurist prefabricat, Găulea şi-a eliberat toţi dracii din făptura sa deşelată şi slăbănoagă. Arcuşul îi joacă în mînă, de parcă ar fi computerizat, iar vioara străveche şi dogită sfîrîie stenic, transmiţînd impulsuri electronice de excepţie. Maestrul, uitînd că susţine şi partitura cea mai dificilă, dănţuieşte pe loc, cu ochii închişi, de-i scapără blacheurile de la pantofii cu bombeuri decupate, pentru a fi astfel transformaţi într-un simulacru de sandale.

Măcinat de invidie, dar şi de doruri ascunse, Tăchiţă Dublău supralicitează, accelerînd ritmul jocului. Strunele ţambalului, vibrînd intens, mai sar din cînd în cînd, iar pîntecul rotofei al renumitului şef de orchestră tresaltă corespunzător, marcînd apăsat şi sacadat ţigăneasca.

Dă-i înainte, maestre, nu te opri!  mă aud exclamînd.

Abandonîndu-mi curcanul, mă integrez şi eu satanicului dans. Peste cîteva clipe, deşi din ciment, podiumul de dans este cutremurat de paşii personalităţii mele. Dotat de la natură c-un remarcabil simţ al muzicii şi ritmului, mă pomenesc jucînd cu înverşunare, întocmai ca la ospăţul ţaţei Catariţa, neuitata bătrînică de la Colţiilupchii.

Bravo, maestre!  mă ovaţionează comesenii, ieşind unul după altul din joc, considerîndu-se depăşiţi de evoluţia mea dansantă.

Bine, Conane bragă, fragă, ba nu, dragă, abia acum ne-arăţi de ce eşti în stare?  urlă, cuprins de-un entuziasm sincer şi alcoolic Maximilian Prior, reluîndu-şi locul la masă, lîngă Lili Mamulea.

Abia cînd maestrul Tăchiţă Dublău, extenuat şi buimac, îşi dă seama că-i săriseră mai multe strune decît suportă ţambalul, şi-i face un semn disperat lui Găulea, să-şi salveze dibla, abia atunci refac priză cu realitatea, mă opresc şi plec în banca mea, la stînga arhitectului. Leoarcă de năduşeală, zîmbesc recunoscător aplauzelor mulţimii.

Un zgomot cu totul insolit, de-o rezonanţă aparte, mă determină să privesc în direcţia orchestrei de muzică populară Tăchiţă Dublău-Găulea. Emeritul ţambalagiu zace la pămînt, peste instrumentul sfărîmat. Iar renumitul solist vocal, probabil dintr-un sentiment de solidaritate şi compasiune profesională, se clatină lejer pe picioare, încercînd zadarnic să-şi susţină verticalitatea, după care se lasă moale, şi el, lîngă dirijorul demolat.

Emoţionat, Maximilian Prior îl roagă pe responsabilul motelului:

Nene Grebencea, dă-i un miar damblagiului, pardon ţambalagiului, să-şi repare aparatul… Mi-l treci în cont!  Apoi, întorcîndu-şi capul spre asistenţa înmărmurită de nobleţea gestului, ne explicitează semnificaţia generozităţii sale:  Aşa proceda şi crăpatul, adică nu, răposatul, fie-i ţărîna uşoară! Bietul nenea Bucifal, în tinereţile lui, mai înainte de-a emigra în imperiul austro-ungar, trăgea nişte chefuri de pomină… Spărgea viorile şi contrabasurile, de parc-ar fi fost purcele, pardon surcele… Dar le plătea pînă la ultimul leu… Că tare-i plăcea muzica noastră populară!

La un şpriţuc de vorbă, dar şi la nişte profiteroluri de excepţie, arhitectul ne povesteşte amintirile sale despre unchiul Bucifal Prior, pe care nu-l cunoscuse personal, dar care era figura legendară a familiei.

În vreme ce-l ascultăm pierduţi, sfîrşiţi de puteri şi complet deconcertaţi, mă gîndesc la puternica personalitate a unor asemenea strămoşi, capabili să dăinuie peste decenii, atît de pregnant, încît şi nepoţii să-i pomenească la anumite prilejuri, numai din relatările antecesorilor direcţi. Iar moştenirea lăsată mi se pare demnă de omagiul postum pe care-l oficiază eminentul creator al atîtor aeroporturi, gări şi moteluri, revenit oarecum de pe orbitele alcoolului.

Maximilian Prior, cu ochii înneguraţi, lăsîndu-şi braţul să-i atîrne pe unul din umerii domnişoarei Mamulea, mai soarbe din super-cafeaua recent servită de ospătari, şi porneşte să-şi depene istorisirile despre unchiul Bucifal, într-un discurs coerent.

Moşu Bucifal, cum îi spuneau neamurile mai tinere, pornise de la munca de jos, fiind cel mai bun potcovar al satului ardelenesc în care se născuse, meserie învăţată din tată-n fiu, pentru ca apoi, din pricini necunoscute, să emigreze în Brazilia, unde îşi încropise un atelier de reparaţii auto, şi să devină mare specialist în Ford-urile de pe timpul acela. La urma urmei, ce diferenţă era între un cal şi-un automobil aflat la începuturile existenţei sale? Numai faptul că, în loc de potcoave, era prevăzut cu anvelope… Şi, uite-aşa, azi un automobil, mîine altul, într-o bună zi s-a pomenit cu vreo zece maşini, şi şi-a făcut o firmă de taxiuri. Pînă cînd a izbucnit primul război mondial. Şi-a vîndut maşinile, şi s-a înrolat voluntar în armata franceză. Se pare c-a luptat la Verdun, unde-a fost decorat şi făcut prizonier. De nemţi, bineînţeles. Astfel şi-a pierdut toată averea… Şi, după terminarea războiului, s-a apucat iarăşi de muncă. Şi unde credeţi că s-a instalat?…

Unde, Maxule?  se arată vag interesat Cezar Schiledi.

La Viena… Ca să fie cît mai aproape de ţară… Dar nu se putea întoarce în satul natal cu mîinile goale… Şi-a înfiinţat o firmă de pompe…

…tot de automobil!  îl întrerupe Sandy Gai, vădit uimit de perseverenţa moşului Bucifal în tehnica auto.

Nu!  obiectează lejer supărat Maximilian Prior.  Funebre! Dar la care utiliza, bineînţeles, dricuri cu tracţiune…

…automobilă!  îl completează acelaşi Sandy Gai, pentru a-şi recăpăta prestigiul cam mototolit.

Termină odată cu tîmpeniile!  se răţoieşte la el arhitectul.  Lasă-mă să povestesc liniştit, mă-nţelegi? De unde să ia dricuri auto? Pe vremurile acelea morţii ţineau la fast… Aşa c-a folosit tracţiunea hippo! E bine? Cai mascaţi, cu draperii, franjuri şi valtrapuri…

Nimeni nu-i răspunde. Era şi riscant, Max dînd semne de enervare.

Bun! De la cai i s-a tras şi averea! Pentru că s-a apucat să joace la curse… În zece ani devenise unul din cei mai bogaţi pariori. Iar anul trecut, cînd eu terminam al cincilea motel, al treilea aeroport şi cea de-a noua gară, moşu Bucifal înfiinţa cea de-a douăzeci şi şaptea agenţie de pariuri hippice… Aşa au fost neamurile noastre toate, muncitori pînă la adînci bătrîneţi! Abandonase pariurile, dînd altora posibilitatea să cîştige la curse, dînsul mulţumindu-se numai cu organizarea lor… Cînd s-a prăpădit, acum trei luni şi ceva, a lăsat o avere frumuşică, dobîndită prin trudă cinstită… Care avere, după cum aţi aflat, mi-a revenit mie! Fie-le ţărîna uşoară, şi lui, şi cailor pe care i-a iubit nespus!

Maximilian Prior, cu glas tremurat, îşi încheie emoţionantele amintiri, rostind:

Fraţilor, dragii mei, să bem spre pomenirea lui! C-aşa-i cursul lumii… După cum spune vechiul adagio latin: Sic transistor gloria Mende!. Sau cum zic bătrînii noştri, traducînd liber: Morţii cu morţii, şi viii cu viile! Veşnica lui pomenire!…

În timp ce închinăm cu toţii un pahar de vin, constat că alcoolurile ingurgitate de arhitect au operat serioase mutaţii în cunoştinţele sale tehnico-umanistice. Încurcă borcanele! Spune adagio, în loc de adagiu, transistor gloria Mende (care-i un aparat de radio suficient de reputat) în loc de transit gloria mundi… Dar ce nu păţeşte omul la un pahar de Dimple?

Tocmai cînd repetam pomenirea unchiului Bucifal Prior, şi duceam la gură al doilea pahar de Segarcea-1963, un guiţat infernal răsună din direcţia garderobei. Pe măsură ce sunetul devine mai intens, recunosc trompeta lui Jimmy Navarrelli, care se apropie de întristata adunare, dar şi linia melodică a cunoscutului cîntec Ecaterino, vedea-te-aş moartă, cu dric la poartă şi cai mascaţi. Ceea ce mi se pare o insolentă blasfemie la adresa răposatului Bucifal, fost antreprenor de pompe funebre, dar şi iubitor de cai!…

29) PROSPECTĂRI SUBACVATICE

Pe cînd Maximilian Prior priveşte amuzat la grupul bişniţarilor, dar şi nepermis de îngăduitor (necunoscînd, probabil, textul melodiei fără cuvinte, cu care ne perforează timpanele trombonistul de Navarrelli), Begibeg Mehmet Ali, ajutat de Dragodana Tatu, instalează pe masa sărbătorească o cutie metalică. După ce-i deschide capacul, îmi dau seama că-i vorba de-un magnetofon cu transistori, marca Mende. Şi să nu mai crezi în bizarul coincidenţelor!

Ce-i cu mutrele astea de înmormîntare, baroane!  strigă deodată Jimmy, isprăvindu-şi semnalul sonor.  Ajunge-atîta jale! Vrem muzică adevărată, să dansăm şi noi, tineretul! Se-nghite?…

Lili Mamulea, fără să mai aştepte aprobarea logodnicului, exclamă entuziasmată:

Aveţi şi benzi?

Dar bineînţeles, nebunatico!  declară Mehmet Ali.  Că n-o să meargă pe panglici! Ţi-a picat fisa?…

Twist, rock and roll, cha-cha-cha?  se interesează din ce în ce mai interesată viitoarea doamnă Prior, căruia nu-i prevăd un viitor prea liniştit (domnului, nu doamnei).

Tot ce-ţi doreşte sufleţelul matale, zglobioaso!  o asigură indianul cu nume tătăresc.  Îţi dă voie gagiul, să te fac un twist?

Deoarece gagiul (după cum se exprimă periferic şi abject Begibeg) se teme ca nu cumva tînăra Mamulea să se dispenseze de aprobarea sa, acţionează în consecinţă, declarînd urgent:

Dansez şi eu twist, tinere Begibeg!

Perfect, baroane! Atunci ţi-o dau pe Dragodana, dacă te ţin balamalele… Că-mi pari cam dărîmat după ţigăneasca de-adineauri… Haide, Mamulico, să te-nveţe băiatu ce-i aia Gipsy-twist! Arde-o, Jimmy, dă drumu rîşniţei!…

N-aş fi crezut că o cutie metalică, destul de modestă ca dimensiuni, e-n stare să declanşeze urgia care-a urmat. Lemnul meselor începe să intre în rezonanţă, trepidînd în ritmul muzicii pe care-o urlă agregatul firmei Mende, paharele pornesc să zbîrnîie, atmosfera vibrează, iar cordurile noastre palpită mult mai accelerat decît normal.

Dragodana Tatu, observînd o oarece ezitare din partea arhitectului, care priveşte năuc la evoluţiile perechii Lili Mamulea  Begibeg Mehmet Ali, îl ridică de pe scaun într-o clipită, nemaidîndu-i timp să-şi dea seama ce se petrece cu el, şi se avîntă cu dînsul, bîţîindu-se, conform canoanelor twistului, pe urmele zglobioasei Lili.

Ţin-te bine, babacule!  chiuie frenetica Dragodana, autentică încărcătură de dinamită, hîţănîndu-se atît de sacadat, încît i se mişcă şi peruca, dar în sens invers.  Trecem la figuri!…

Muzica lui Chubby Checker strecoară un straniu venin în sîngele asistenţei, deoarece, după cîteva figuri demonstrate de superba Dragodana, se reped cu toţii, în frunte cu hipertensivul Iorgu Grebencea, pe podiumul de dans, şi pornesc să-şi dejghineze picioarele, pe rînd, cînd stîngul, cînd dreptul, zvîrlindu-le în toate direcţiile posibile. Braţele, dezarticulate, întreprind mişcări independente de voinţa dansatorului.

Neposedînd perechi, minunaţii bărbaţi lucrează de unul singur, agitîndu-se independent.

Ca o culme, ca şi cînd n-ar fi fost suficientă gălăgia confecţionată de magnetofon, Jimmy Navarrelli intră şi dînsul pe fir, preluînd partea solistică a partiturii. Deşi cîntă cu totul altceva decît banda, există şi unele momente cînd izbuteşte să obţină efecte de excepţie, care accelerează şi mai dihai palpitul mulţimii ce viermuieşte pe cimentul podiumului.

Cînd se termină bucata, banda ne oferă un cha-cha-cha, dar care nu-i cîtuşi de puţin mai calm. Dimpotrivă, frenezia creşte în intensitate, participanţii la festinul oferit de Maximilian dansînd în continuare twist, dar pe alt ritm. Muzică să fie!

Spre surprinderea mea, care-mi sorb liniştit cafeaua şi Snagov-ul, nepoţii mei sînt de mult antrenaţi în zbănţuiala generală, deoarece toţi, inclusiv Babacu, arată ca şi cum ar fi fost introduşi, cu haine cu tot, într-un malaxor de cocă, pentru produse de franzelărie. Ce generaţie!

Rock! Rock! Rock!  se-aude zbierînd extaziată, însă în plin twist, Lili Mamulea, al cărei păr stacojiu îi flutură deasupra creştetului ca o elice de elicopter.

Din momentul acesta se deteriorează întreg sistemul de relaţii umane, stabilit cu-atîta căldură şi fervoare.

Jimmy Navarrelli, renunţînd să zbîrnîie la trompeta care se dogise într-un grad îngrijorător, schimbă rapid banda magnetofonului, iar în clipa cînd se-aude detunînd rockul solicitat de domnişoara Mamulea, se repede la logodnica arhitectului, dar care se lupta, într-un dans demenţial, cu Begibeg Mehmet Ali, şi-o răpeşte, pur şi simplu, din încleştarea partenerului.

Mamuloaico! Fii atentă! Rock ai vrut, norock să ai!  răcneşte trombonistul.

Bill Halley, din măruntaiele magnetofonului, rage de parcă s-ar zbate în chinurile morţii. Orchestra sa, atît de faimoasă pe vremuri, îl susţine corespunzător, încingînd atmosfera pînă la gradul de topire a blacheurilor de la pantofi.

Lili Mamulea, încîntată de performanţele noului tovarăş de dans, pare o fragilă alcătuire, din piese detaşate, fiecare mădular acţionînd separat, dar capabil să ducă la dezintegrarea suavei făpturi.

Begibeg Mehmet Ali, mai puţin încîntat, cu-atît mai mult cu cît îi fusese confiscată partenera, mai bîţîie de unul singur vreo cîteva secunde, privind urît la evoluţiile celor doi, după care se avîntă spre Lili Mamulea, care în secunda următoare se înscria pe-o orbită apropiată lui, şi, fără efort, o smulge din braţele lui Jimmy, ce tocmai se pregătea s-o arunce peste cap, într-o cunoscută figură a rockului. Tentativa indianului reuşeşte doar parţial. Transformată în logodnică zburătoare neidentificabilă (LZN), persoana dragă inimii arhitectului planează cîtva timp, după care se duce să aterizeze la picioarele răpitorului.

Acesta, cavaler, se pleacă s-o ridice la verticală. Însă Dragodana Tatu, care asistase la exerciţiile celor trei, destul de contrariată, nu-i nici dînsa prea încîntată. Îşi abandonează babacu, lăsîndu-l pe arhitect complet debusolat, şi se interpune între Lili Mamulea şi Jimmy Navarrelli, răstindu-se la amîndoi:

Ia ascultaţi, măi nefericiţilor! Vi s-a făcut de poceală? Vreţi să deveniţi extratereştri?

Prietena trombonistului, care apelează la un limbaj atît de ordinar, cu peruca de-a-ndoaselea, nu mai aşteaptă răspunsul solicitat, ci trece imediat la acţiune. Îi trage un cap, cu perucă cu tot, lui Jimmy în pîntec, trimiţîndu-l urgent pe-o orbită eronat calculată. Navarrelli se plasează în braţele lui Begibeg Mehmet Ali, care, înţelegînd să profite de situaţie, procedează la mutarea fălcilor bunului său prieten, administrîndu-i un pumn de excepţie. Între timp, nici Dragodana, exploziva făptură, nu şomează. Se ocupă de Lili Mamulea, pe care-o trage ţeapăn de păr, vrînd să se convingă dacă poartă sau nu perucă. Remarcînd că nu-i cazul, îi aplică pe loc, la rece, o ondulaţie permanentă, răsucindu-i părul pe degete.

Mă omoară bestia!  urlă logodnica zburătoare.  Săriţi! Unde eşti, Maxule!…

Arhitectul sare. Dar nu într-ajutor, cum indicase Lili Mamulea, ci direct în piscina aflată la trei metri de masa sărbătorească, unde-l aruncase fantastica lovitură pe care i-o administrase prietena trombonistului.

Jimmy, indignat de comportamentul inamical al lui Begibeg Mehmet Ali, dintr-un pumn magistral îşi expediază fostul prieten pe urmele arhitectului. Dragodana Dinamită, a cărei gelozie escaladează trepte nevăzute, consideră permanentul Mamuloaicei nesatisfăcător, drept care-o aruncă tot în piscina care începe să fie din ce în ce mai populată, îmbrîncind-o lejer. Ondulaţiile părului devin mai rezistente, dacă-s executate la umed. Piscina, de fapt, e plină. Şi de apă, dar şi de înotătorii îmbrăcaţi, ce-şi sporesc mereu efectivul. Pentru că şi Jimmy, luat prin surprindere de Dragodana, care nu admite familiarisme, se pomeneşte şi dînsul în undele piscinei.

Cezar Schiledi şi Sandy Gai, înspăimîntaţi de şansele arhitectului, care zbiară că nu ştie să-noate, îi sar într-ajutor, pornind să-l caute pe la fund, deoarece Maximilian, între timp, preferase unele explorări subacvatice.

Hombre! Unchiule Al! Uită-te la mine!…

Înspăimîntat, privesc în direcţia podiumului de dans, acolo unde acum cîtva timp se aflau scumpii mei nepoţi. Nici urmă de Babacu. Precis că-i în piscină, de vreme ce mă strigă.

Aici-s!  mă aud iarăşi strigat.

Cînd îl văd tocmai pe trambulina de sărituri, simt că paralizez. Babacu, satisfăcut că-l zărisem, execută o săritură de concurs. După care dispare la fund.

Fug în direcţia catastrofei, fiindcă mi se îneacă bondocelul meu drag. Învălmăşeala din piscină-i cumplită. Unii înoată bras, alţii crowl, spre deosebire de Schiledi, Gai şi Maximilian Prior care preferă alt stil, însă necunoscut mie, deoarece nu-i văd deloc. Cînd examinam bazinul, căutîndu-mi un loc, mă aud interpelat:

Stai liniştit, măi focă! Nu-i de matale…

Dragodana mă priveşte zîmbind.

Dumneata mi-ai zis focă?  mă zbîrlesc eu la dînsa.

Preferai elefant-de-mare?

Să-ţi fie ruşine, domnişoară! Mi se îneacă Babacu, şi dumneatale îţi permiţi glume cu mine?

Leagă clanţa, bătrîne, că nu ţi se-neacă nici un Babac! Uite-l acolo, dacă vrei să-l admiri!…

Cînd privesc în direcţia degetului explozivei, mă prăbuşesc în bazinul piscinei, fără să-mi mai aleg locul. Pentru că Babacu se află acum pe cea mai înaltă treaptă a trambulinei. Dar nu-l zăresc decît o secundă, pentru că-n clipele următoare navighez la mare adîncime, ca un submarin. Dar fără periscop.

*
**

Totu-i frumos, cînd se termină cu bine!

Răcoriţi apreciabil, de tremură carnea pe noi, datorită scandalului şi băii provocate de bişniţarii-huligani, ne salvăm de la înec cu mijloace proprii, care cum putem. Numai Maximilian a suferit pesemne unele vătămări, în explorările sale subacvatice, deoarece se încăpăţînează să facă pe mortul.

Baroane! Baroane, lasă-te de bancuri! Trezeşte-te!  îl mobilizează Jimmy Navarrelli.

Observînd că arhitectul nu-l prea aude, continuînd să zacă pe mozaicul de lîngă bordura piscinei, îl înhaţă de picioare, ajutat de Begibeg Mehmet Ali şi Dragodana, cu care reluase (probabil) relaţiile, şi-l repune pe verticală. Dar invers. Cu capul în jos.

Cu apa pe care-o elimină Maximilian Prior, se restabileşte şi nivelul relativ scăzut al piscinei. Arhitectul strănută, tuşeşte, deschide ochii şi-şi recapătă uzul raţiunii treptat. Suficient pentru a ne comunica:

Unde s-a dus nenea Bucifal? Că era parcă pe-aici!

Baroane, linişteşte-te! A rămas acolo, unde l-ai văzut! Şi rămîneai şi tălică, dacă nu eram eu!  îl repune la curent cu realitatea trombonistul.

Privind năuc la asistenţă, Maximilian nu-nţelege nimic. Apoi, dînd ochii cu Jimmy, îl întreabă perfect lucid:

Tu m-ai salvat?

Eu-mpărate!

Ai o mie de lei de la mine!

Să trăieşti, şi la mai mare! Ieşi cu marafeţii…

Maximilian îşi duce mîna la buzunar, cercetează înfrigurat, dar nu reuşeşte decît să-şi mai pompeze ceva lichid din splendidul său costum de terylen albastru. Se uită la noi, zîmbind încurcat, apoi ne comunică impresiile sale:

Cred că mi-am uitat portofelul în cameră!

Sandy Gai, penitent, amintindu-şi că nu el izbutise să-l readucă la viaţă pe arhitect, se oferă plin de-o amabilitate fudulă:

Maxule dragă, accepţi să-ţi avansez eu miarul?

După cum era de aşteptat, Maximilian primeşte, aşteptînd ca amicul să-i înmîneze suma cu care-l premiase pe Jimmy. Sandy Gai, mai extrage şi el nişte apă din buzunarele personale, dar fără portofel. Extrem de jenat, se scuză:

Tare mi-e teamă că mi-am rătăcit portofelul!

Schiledi, bucuros de insuccesul bunului său prieten, nu-l mai întreabă pe Maximilian, ci-şi vîră adînc mîna în buzunarul de la spate. Însă rămîne cu ea acolo, de parcă ar fi paralizat brusc. Se uită neliniştit la arhitect, apoi la Sandy Gai, după care izbucneşte într-un chelălăit impresionant:

Am fost furat! M-au prădat hoţii! Sîntem toţi victimele unui pungaş… Acelaşi, mai mult ca sigur!…

Deşi nu-nţeleg de ce s-o fi înverşunat respectivul numai asupra arhitectului şi amicilor săi intimi, sînt totuşi curios să aflu cum a procedat pungaşul de buzunare, deoarece, ca detectiv de excepţie, nu-mi este permis să scap din vedere manevrele nici măcar ale unui pic-pocket, oricît ar fi el de calificat. Voi fi obligat, fără doar şi poate, să organizez o nouă anchetă, suplimentară. Dar trombonistul, zîmbind subţire şi enigmatic, mă scuteşte de noul efort intelectual, deoarece le arată victimelor, în spatele lor, pe-un scaun abandonat, trei portofele barosane, din care se scurgea un fir de apă gălbuie:

Nu-s cumva ălea portofelele uitate în cameră? Bernebecilor! Parc-aţi fi milionari, aşa vă purtaţi cu obiectele personale… De ce le împrăştiaţi alandala, fiecare pe unde apucaţi?

Nici să fi tras cu puşca după ei, şi cei trei păgubaşi n-ar fi alergat mai urgent în direcţia banilor consideraţi pierduţi. Maximilian îşi recunoaşte imediat portofelul, îl ia, scoate din el un maldăr de bancnote fleşcăite şi, fără să le numere, le vîră la loc. Amicii săi intimi întreprind aceeaşi operaţie.

Extrem de satisfăcuţi, mai ales după îmbucurătoarea constatare că nu li se furase un sfanţ, se felicită reciproc, mai mult din priviri. Cred şi eu, cu-atît mai mult cu cît ar fi fost neplăcut să fim consideraţi nişte posibili hoţi de buzunare!

Numai trombonistul de Jimmy nu pare prea încîntat. Ceea ce-l determină să se adreseze arhitectului, care intenţiona vizibil să pornească spre apartamentul său, pentru a se schimba de haine:

Hello! Ce-i facem cu mangoţii, baroane!

Maximilian Prior, căruia nu degeaba îi zicea Navarrelli baroane, se comportă conform titlului. Procedează din nou la extragerea portofelului, îl mai stoarce niţel, după care-i numără trombonistului zece hîrtii de-o sută, i le îndeasă în mînă, pentru ca, după o oarecare ezitare, să-i mai înmîneze trei bancnote, declarîndu-i:

Jimmy, băiatule, sînt ai tăi! Pentru găsirea portofelelor, capeţi şi-o primă de trei sutici! Ca să-i dai la călcat, acum cît sînt încă umezi!…

Baroane, eşti o perlă de fată! Ten chiu!

Aproximativa englezească utilizată de trombonist mă oripilează în aceeaşi măsură ca şi limbajul lor de miştocari. Mai ales că, ştiind cu cine am de-a face, nu-s încă apt să pricep de ce i-a returnat banii, atîta vreme cît portofelele zăceau pe scaun, la îndemîna oricărui găinar. Şi-aici e ceva neclar, şi iar mi se complică misiunea pe care mi-am asumat-o, anume de-a investiga discret, secret şi eficient, pentru a-l feri pe bietul arhitect astenizat de manevrele bandei Navarrelli  Begibeg Mehmet Ali  Dragodana Tatu.

Cînd ajungem la canton, peste vreo jumătate de ceas, şi dăm să deschidem portierele Bombiţei, un şuvoi de apă se năpusteşte în ograda de la Valea cu Urşi. Dacă ar fi durat mai mult călătoria, de la motel la locuinţa vărului Anatolie, precis că s-ar fi acumulat o cantitate de apă impresionantă, deoarece şi-acum, cînd coborîm din Fiat, hainele noastre mustesc intens şi incontinent.

Privind suspicios la Babane şi la bălăiţa de Biba, îi iau rapid la întrebări:

Dar voi pe unde v-aţi bălăcit, de curge atîta apă din îmbrăcămintea voastră? Că nu v-am observat, aşa cum s-a întîmplat cu Babacu, să fi înotat prin piscină?…

Măi fratele meu, glumezi?  se miră de interogatoriul meu vlăjganul de Babane.  Cînd am văzut că se-ngroaşă problema, şi că bandiţii se bat de sanchi, cine ţi-a dat o mînă de ajutor la continuarea anchetei tale de detectiv? Asta nu te-ntrebi?…

Fii mai explicit, măi nepoate! Ce mînă de ajutor?

Ca să-i urmăreşti mai îndeaproape, te-am ajutat să faci bîldîbîc în piscină!

Cum?

Ţi-am dat brînci, pe la spate!

Biba, uitîndu-se la mine ca la Dumnezeul detectivilor internaţionali, mă chestionează şmechereşte:

El Fugitivo, n-ai să ne laşi să murim proşti, fără să ne spui ce-ai observat în bătălia din fundul bazinului… Că, vorba lui Babane, totul fusese numai o înscenare de-a bişniţarilor!

Spre ruşinea mea, sînt nevoit să mărturisesc:

N-am observat nimic, dragă Biba. Aveam alte ocupaţii la ora aceea!

Ce făceai? insistă bălăiţa.

Înghiţeam apă! Aproximativ rece, dar suficient de murdară…

Babacu, scuturîndu-şi apa din fundul blugilor, se dă pe lîngă mine şi mă mîngîie blajin, comunicîndu-mi:

Nu fi supărat, unchiule Al! Se merita! Pentru c-a băgat de seamă Babacu, în locul tău… De-aia mă suisem pe trambulina cea mai înaltă… Ca să văd cît mai bine!

Entuziasmat de iniţiativele scumpilor mei nepoţi, demni urmaşi ai marelui Conan Doi, detectiv de excepţie şi de şoc, îi mobilizez să meargă cît mai urgent la baie, să se cureţe de jegul piscinei şi să ne reunim peste o jumătate de ceas, la un pahar de lapte acru de vorbă, pentru a ne transmite reciproc informaţiile culese.

Pînă atunci, baia fiind pe mîinile lor curate (la figurat, pentru că la propriu-i imposibil) mă deplasez în direcţia parkingului păsăretului, unde sper să mai găsesc niscaiva ouă proaspete, şi-n sectorul Viţicii, unde sper s-o găsesc pe ea în persoană, pentru a proceda la mulsoarea de rigoare.

Bineînţeles, spre surprinderea mea, fiind suficient de abilitat în branşă, rezolv totul în mai puţin de 25 de minute. Şi mulsoarea, şi recoltarea ouălelor.

După ce mă duşez urgent, dînd jos nu numai subprodusele bazinului de înot, ci şi cele ale sectorului zootehnic, mă prezint în living-room, proaspăt la minte şi curat la trup. Şi cu haine uscate!

Laptele acru se dovedeşte la mare înălţime, fiind de-a dreptul acid. Dar îl sorb curajos, deoarece e obligat să ne uşureze digestia. Copiii, numai în pijamale, stau în jurul meu, mirîndu-se că pot ingurgita infama poţiune. Cu atît mai mult cu cît dînşii şi-au turnat în cănile lor personale, de peste o jumătate de litru, lapte proaspăt muls, fără să-l mai fiarbă.

Babacule, mi-eşti dator! Spune-mi ce-ai observat de pe trambulină?  îl solicit pe minibondocelul familiei.

Unchiule Al, dar tălică n-ai văzut nimic, te juri? Că doar te aflai lîngă gangsteri…

Cum să observ, dacă eram cu ochii închişi şi gura deschisă?  îl informez pe Babacu.

O.K. Te cred, nu mai e nevoie să te juri! Atunci să-ţi spun eu, că eram sus, şi-i urmăream pe Jimmy, Ali şi Draga… Ştii ce făceau? Îl ţineau la fund pe nenea Maxu, apoi i-au luat la rînd şi pe prietenii lui, şi le scoteau portofelurile… Asta o făceau Jimmy şi cu indianul de Ali… Draga stătea afară, pe marginea bazinului, i-au dat portofelurile, apoi s-au dus iar după nenea Maxu, să nu bea prea multă apă, şi să scadă bazinul…

Înlemnit de cele auzite, îl întrerup:

Bun… Dar ce opera în timpul ăsta Dragodana?

Scotocea prin portofeluri, citea hîrtiile de-acolo, număra banii…

Şi… Şi-apoi?

După aia le-a pus la vedere, pe scaunul părăsit… Că toţi se bălăceau în piscină… Adică nu chiar toţi, pentru că mai era…

Cine?  întreb eu ars de nerăbdare.

Nenea Grebencea!

Singur?

Singur! Numai el cu el!

Şi ce făcea?  insist eu, cuprins de disperare că Babacu nu-i mai concis şi explicit.

Nimic! Nici nu putea! Zăcea la pămînt, ca mort!

Îl lovise cineva, se lovise singur?

Babacu stă o clipă pe gînduri, apoi demarează:

Nu cred să-l fi otînjit careva… Că toţi erau ocupaţi cu fraierii de voi, de-alde nenea Maxu şi-ăilalţi… Singur, nici aşa n-ar fi putut, pentru că era atît de beat, încît dacă mişca un deget, ameţea şi cădea din nou la podea…

Îmi vine să-mi trag palme.

Bine, domle Babacule, pentru asta mă fierbi în suc propriu o jumătate de ceas? Nu puteai să-mi spui de la început?

Ba eu puteam, dar nu m-ai lăsat, c-ai vrut să mă interoghezi ca locotenentul Columbo… Parcă eu aş fi fost criminalul, şi nu bişniţarii ăia! Vezi, aşa se-ntîmplă, dacă eşti mic şi necăjit! Îţi bat joc de tine ăi mari…

Babacu începe să plîngă cu lacrimi cît bobul de fasole. Sughiţe şi mormăie cuvinte de neînţeles.

Privirile dezaprobative ale fratelui Babane, dar şi mai crîncen condamnatoare ale surioarei Biba, mă obligă să-l iau în braţe pe bondocel, să-l mîngîi şi să-l îmbrăţişez, alintîndu-l.

Babacule mic şi scump, n-am vrut să te necăjesc… Dar aşa se procedează într-o anchetă serioasă… Crede-mă, zău aşa! De mîine am să mă ocup foarte intens de rostul operaţiei întreprinse de găinari, şi pe care ai surprins-o atît de inteligent… Mîine, la motel, am să le întind o cursă de pomină, să mă ţină minte cît or trăi… Pentru că trebuie neapărat să aflăm ce căutau în portofelul lui Max! Dacă n-au furat banii care erau acolo, înseamnă că urmăreau altceva… Enigma se află la motel…

Cînd pomenesc a doua oară de motel, Babacu se mişcă lejer în braţele mele, încetează să mai suspine, îşi ridică ochii neprihăniţi spre chipul meu şi mă întreabă dulce:

Hombre! Nu-i aşa că te-am ajutat?

Dar bineînţeles, Babacule! Şi tu, şi Babane cu Biba. Meritaţi toate felicitările…

Unchiule!  susură nepoţelul.  Numai felicitări?…

Ce-ai mai vrea?  încep eu să devin circumspect.

Felicitări, cu profiterol!

Pînă s-apuc a-i răspunde lui Babacu, vlăjganul de Babane trage singur concluziile, adresîndu-se însă Bibuţei:

Eram precis, că iese cu profiterol!

Apoi, privindu-mă nevinovat, îmi completează şi mie necesarul de informaţii:

Măi fratele meu, dar tanti Lili Mamulea nu merită şi ea un profiterol? Nu te grăbi, că-ţi spun eu! Merită! Fii atent, cînd a căzut în apă, ce crezi c-a făcut? Tot eu îţi spun! S-a pupat cu turcul… Bot în bot… În apa aia murdară! Ce zici? Merită? Că nu-i frumos din partea ei! Ori cu arhitectul, ori cu turcul! Cum scrie la carte? Unde-i turcul şi pistolul!… Aia e! E bine?

30) ZI DE RELAX

Deşi mă scol destul de tîrziu,  judecînd după înălţimea soarelui, dar care nu se prea vede, fiind pitit după nişte nori de lînă merinos,  mă simt golit de vlagă, obosit în exces.

E şi normal, dacă ţinem seamă de exerciţiile la care fusesem supus ieri, cu care prilej atinsesem performanţe demne de-o cauză mai bună. Bunii mei prieteni, Doru-doctoru şi Sandu-Babandu, mă preveniseră de-atîtea ori să nu mă dau în bărci, înţelegînd prin asta evitarea oricăror eforturi. Or, ce să ne mai ascundem după deget, personalitatea subsemnatului îşi permisese prea mult: ţigăneasca, nataţie, plus un festin pantagruelic.

Decid, în disperare de cauză, să amîn pentru mîine ancheta anunţată aseară scumpilor mei nepoţi. Cu atît mai mult, cu cît trebuiesc neapărat analizate (profund, grav şi serios) o serie de enigme, din care cea mai încîlcită mi se pare misterioasa persoană a lui Tatanaşu Francezul. Este sau nu este el creierul?…

Pentru o analiză corespunzătoare, orice detectiv care se respectă apelează la două lucruri: primo  un breakfast ţeapăn şi vîrtos, şi secundo  un răgaz de linişte, pentru relaxarea organului de gîndire. Deocamdată ar fi cazul să mă ocup de primo. Motiv ce mă determină să cobor urgent din pat, direct în papuci şi să sprintez spre baie.

Mai înainte de-a declanşa ecarisajul personal, strig din mers către odaia copiilor:

Deşteptarea, fraţi români! E tîrziu şi ni-e foame!… Pentru obţinerea unor rezultate apreciabile, întrucît mă-ndoiesc să mă audă nepoţii mei dulci, glasul fiindu-mi slăbit şi tremurător (poate şi din pricina nemîncării) zdupăiesc pe coridor ca un buldozer, parcurgîndu-l de două ori în ambele direcţii. Cînd constat unele fisurări în tencuiala pereţilor, capăt convingerea că mi-am atins scopul. Drept care mă reped în baie.

Din păcate, datorită exerciţiilor mele de cross în circuit închis, pierdusem o infimă parte din remarcabilul meu simţ de orientare în spaţiu. Drept care nimeresc de-a dreptul în bucătărie. Care-i ocupată de hoardele Jimbla.

Bună dimineaţa, unchiule Al!  mă întîmpină glăsciorul bălăiţei.  Poftim la masă…

Noroc, măi frate!  mă salută bine dispus Babane, zdrăngănind semnificativ cu furculiţa.

Hombre, cîte ochiuri să-ţi fac?

Babacu, numai în pijămuţă, avînd la stînga un castron cu vreo duzină de ouă, iar în dreapta tigaia cea mai superdimensionată din dotaţia bucătăriei, aşteaptă nerăbdător răspunsul meu.

Renunţ rapid la duşul propus, amînîndu-l pentru mai tîrziu, eventual după gustarea de dimineaţă, şi-i comunic nepoţelului rezultatul maturei mele chibzuinţe:

Dacă-s cu brînză, trei, iar dacă ai cumva nişte costiţă afumată, atunci patru!

S-a făcut!… Costiţa-i gata rumenită…

Sparge cinci, Babacule, să fie cifra rotundă!

Babane, pus pe glume, mă completează:

Rotundul la rotund trage!

Peste o jumătate de ceas, răstimp în care am servit un breakfast de zile mari, îmi aştept cafeaua, care fierbe pe aragaz, păzită de îndemînaticul meu nepoţel.

După ce-mi aprind o Snagoavă cam dură, gîndesc c-ar fi momentul optim să comunic membrilor tribului ultima mea hotărîre. Cu stomacul plin, orice veste neplăcută e suportată mai bine.

Şmecheriilor, astăzi ne odihnim!… Avem o zi de relax! Trebuie să reflectez la problemele despre care am aflat abia aseară, şi-abia apoi trecem la acţiune! E-n regulă?

Sigur că nu!  obiectează vlăjganul de Babane.  Ne-ai promis profiterol, şi nu-i frumos să-ţi calci cuvîntul! Află, dragă unchiule, c-am muncit ţeapăn, cum zici matale, n-am stat pe tuşă… Dacă nu ne vîram în apa împuţită a bazinului, nu-i observam pe bişniţari!…

Există şi-o oarecare doză de adevăr în afirmaţiile nepotului. Dacă nu mă-mbrînceau în piscină, altfel ar fi evoluat evenimentele!

Bine! Ajunge cu demagogia!  le declar eu.

Eram precis c-ai să zici aşa şi-ai să recunoşti!  aprobă Babane.

Mă refeream la demagogia profesată de tine…

Iartă-mă, unchiule Al, eu crezusem invers!

Uite ce-i, dragule, eu ştiu de la bunică-meu: omul se leagă de cuvînt, şi boul de coarne!. La prînz, veţi avea profiterol, ca desert… Preparat de mînurile mele! Dar pînă atunci să mă lăsaţi în pace, să nu mă bateţi la cap, deoarece am să reflectez la gravitatea situaţiei, la mine-n living-room…

În vreme ce Babacu îmi serveşte cafeaua, fără caimac, deoarece dăduse în foc pe cînd discutam cu Babane, Biba îşi face semne (nu prea discrete) cu fraţii ei personali. Întrucît nu-mi place să fiu eliminat din cercurile tineretului, şi nici să fiu considerat naiv, o interoghez pe loc:

Ce nu-ţi convine, dragă surioară?

Biba, stînjenită, face feţe-feţe, apoi mărturiseşte:

Unchiule Al! Aş avea o contrapropunere… Înainte de-a te-nchide în odaia de gîndire, hai să punem la punct întreaga gospodărie…. Împreună… Că noi sîntem mici şi necăjiţi! Dacă lucrăm în colectiv, terminăm totul într-o oră… Apoi mergem fiecare la treburile noastre. Eu am să mă îndeletnicesc cu prînzul, matale cu analiza situaţiei, iar Babane şi Babacu, dacă mai au timp, cu atelierul lor de electronică…

Zău, fratele meu, s-alege praful de canton, dacă nu ne ocupăm de el… Puţină muncă fizică n-are cum să-ţi facă rău… Iar în vreme ce lucrăm cu toţii, o să tăcem mîlc, şi-ai să te poţi gîndi, muncind, la enigmele tale!  încearcă să mă prelucreze Babane.

De-acord, fraţilor!  le comunic asentimentul meu.  Dar nu mai mult de-o oră! Dar, ia staţi niţel! Ce-i cu atelierul de electronică? Nu mi-aţi pomenit o iotă despre el…

Pe ce lume trăieşti, Hombre?  exclamă Babacu.  Există astăzi tineri care să nu se intereseze de tehnică şi electrică? Păi Babane este abonat la revista Ştiinţă şi tehnică, ba chiar şi la Minitehnicus…

Babane, flatat de faptul că frăţiorul îl citează, completează:

Ne-a dat tăticu nişte scule, avem şi sîrmă de cupru, letcon electric, cu bec, patent… Vino să ne vezi atelierul, că-i în odaia noastră… N-o să-ţi pară rău… Mai ales că bateria Bombiţei nu mai face doi bani.

Presimţind oarece veşti înspăimîntătoare, devin brusc interesat:

De unde ştiţi?

Păi am dat-o jos de pe Bombiţă dis-de-dimineaţă, că ne plictiseam… Acuma-i la noi, în atelier! Şi n-arată deloc bine…

Imediat s-o puneţi la loc! Vreţi să mă lăsaţi fără maşină? De ce n-arată bine?…

Babane, luîndu-şi o mutră electro-tehnică, mă informează competent, de parcă ar fi specialistul meu de la Ciclop:

Pentru că era plină cu apă! Nu ştiu pe unde-o fi intrat, dar cînd i-am scos buşoanele, am descoperit c-ajunsese apa pînă sub ele… Bine c-am vărsat-o…

M-aţi nenorocit! Era electrolitul, un amestec de apă şi acid sulfuric… Unde l-aţi vărsat?

Babane mă priveşte evident contrariat, apoi îşi trage o palmă pe frunte, scoţînd în acelaşi timp şi-un strigăt de bucurie:

Acum înţeleg! E formidabil! Mă miram eu de ce ni s-a găurit faţa de masă… E clar! Fii liniştit, unchiule Al, că lichidul, atîta cît a rămas, aproape 70%, este-n afară de orice pericol! L-a turnat Babacu în olica de noapte… Îl punem la loc imediat!

Bine că m-am lăsat mobilizat de copii, la operaţia de revizuire a gospodăriei cantonului. Dacă n-ar fi demonstrat atîta iniţiativă, ne-am fi aflat înaintea unei situaţii irezolvabile. Viţica, neglijată zile de-a rîndul, neadăpată şi fără furajele necesare, recursese la măsuri disperate, păscînd aproape global gazonul din faţa living-room-ului, dar şi florile din grădinuţa Feliciei. Bine că le-a avut la-ndemînă, pentru că, altminteri, ar fi fost obligată să utilizeze iedera de pe canton, operaţie oarecum dificultuoasă, avînd în vedere că, pe alocuri, altitudinea de creştere şi căţărare a iederii atingea şi cote de trei, pînă la patru metri.

Găinile se descurcaseră mai greu. Dar nici nu mai ouaseră cantităţile cu care ne obişnuiseră. De-aia poseda Babacu, în bucătărie, numai un singur castron cu ouă. Pesemne, neavînd alte posibilităţi, îşi devoraseră propriile produse. Iar cele care lipseau, găinile, că despre ele e vorba, probabil că emigraseră pe toloacele înconjurătoare.

Deducţiile mele se dovedesc realiste, deoarece, după indescriptibile marathoane, reuşim să colectăm vreo şase galinacee, din cele unsprezece dispărute. De altfel, fie vorba între noi, nici acum nu-s prea convins să aparţină speciei respective, pentru că mi se par excesiv de dezvoltate. Dacă nu-s găini, precis ne-am ales cu nişte dropii. Iar, întrucît, după cîte ştiu de la şcoală, dropiile nu domiciliază la munte, înseamnă că-s găinile altora.

După ce-am pus totul la punct, parkingul păsăretului, garajul Viţicii, grădina de legume şi livada, apreciem că binemerităm cîteva momente de odihnă. Cu-atît mai mult, cu cît ziua de astăzi fusese decretată zi de relax!

Sîntem la adăpost de ochii străinilor, dar în plin soare, pe gazonul fraged, recent tuns de Viţica, şi facem, ceea ce se cheamă în limbajul tinerilor mei nepoţi,  plajă! Mai precis, ne expunem razelor incendiare ale măreţului astru, pentru a ne alege cu creierii rasol (sau pané, la alegere), cu pielea arsă, plină de băşici, tocmai bună pentru utilizat iaurtul pus la prins, dar şi cu mintea vraişte, din pricina accelerărilor neuronice determinate de razele infra.

Nepoţii îmi stau tolăniţi pe iarbă, ca nişte purceluşi, iar eu într-un fotoliu de paie,  suspect din toate punctele de vedere, mai ales cel al rezistenţei,  sub o umbrelă de ploaie, proţăpită în spătarul fotoliului.

Spre deosebire de alţi detectivi internaţionali, nu obişnuiesc să-mi notez nimic în blocnotes. De altfel, nici nu posed articolul respectiv. Memoria mea, autentic computer, înregistrează totul, reţine orice informaţie, şi-mi restituie, la momentul potrivit, documentaţia necesară. Rareori, cînd sînt obligat de conjunctură să consum în exces alcooluri, se autoşterge, creîndu-mi, astfel, oarece dificultăţi.

De aceea, pentru a-mi pune la punct multiplele aspecte ale enigmelor stîrnite de subiecţii de la motelul Craiul Munţilor, apelez, pentru sectoarele şterse, la benzile din capetele lui Babane, Biba şi Babacu.

Babane dragă, hai să lămurim o chestiune!  mă adresez vlăjganului, stacojiu ca un rac scos din ceaun.  Eşti convins că Lili Mamulea, logodnica prietenului nostru Max, se săruta cu complicele lui Jimmy, tătarul ăla de Begibeg Mehmet Ali?

Nepotul mă priveşte surprins, apoi mă lămureşte pe loc, în stilul său caracteristic:

Dar bineînţeles! Aşa cum stăteau amîndoi, bot în bot, cel mult ar fi putut doar să se muşte!…

Măi băiete, dar dacă îşi vorbeau, mai îndeaproape, aşa, ca de la om la om?…

Posibil, măi fratele meu, deşi mi se pare cam greu.

De ce? Pentru că se aflau în bazinul piscinei?

Exact şi întocmai! Însă sub apă! Şi dacă-şi deschideau gura să spună ceva, li se umplea imediat cu zeama aia clocită… Şi încă nu s-a descoperit un sistem de vorbire în mediu lichid, n-am citit nici în Ştiinţă şi tehnică despre aşa ceva…

Mda!  îl aprob eu 50%.  Însă nu-i exclus să-şi fi făcut semne cu ochiul…

Mda!  mă aprobă şi Babane, fără să-mi precizeze proporţia.  Eram precis c-ai s-o scoţi basma curată pe Mamuloaica!

Renunţ la colaborarea cu nepotu-meu, deoarece simt că-i pornit. De la bun început nu-i fusese simpatică Lili Mamulea.

Pe de altă parte, îmi explic bizarul comportament al tinerei femei, presupusul sărut cu indianul mascat, prin vertijul pe care-l produce, de foarte multe ori, muzica bine ritmată (dar şi uşoară) asupra persoanelor trecute de prima tinereţe, mai ales cînd contactează subiecţi în plină vigoare şi splendoare biologică. Se mai întîmplă!

Pentru moment, abandonez tema Lili Mamulea, şi mă apropii de problema, după mine cea mai inexplicabilă, cea a portofelelor furate în timpul evoluţiilor subacvatice. De vreme ce Jimmy Navarrelli mai examinase o dată conţinutul celui aparţinînd arhitectului, pentru ce mai simţise nevoia unei cercetări suplimentare? Ce putea să aibă Maximilian Prior în portofel, de trezea interesul bandei? Şi încă un interes nesatisfăcut la prima percheziţionare! Aici e-aici! Asta-i problema vorba nefericitului prinţ danez, Hamlet de Elsinore.

Nu pot să avansez decît o unică ipoteză valoroasă: bişniţarii vor să afle, dar la mare precizie, două lucruri. 1). Cuantumul, exact şi precis, al sumei pe care urmează s-o încaseze victima moştenirii neaşteptate; 2). Data la care se va efectua încasarea banilor.

Oarecum edificat, nu-mi rămîne decît să trec la punerea în funcţiune, a magistralei capcane imaginate de mintea mea în permanentă stare de veghe şi ebuliţie. O cursă magnifică, aptă să-i determine pe bişniţari la o auto-demascare epocală. Pe cînd mă îndeletnicisem cu prestaţiile gospodăreşti, gîndisem tot timpul, cumpănisem mereu diverse variante. Acum eram fixat definitiv. Însă păstrez totul în circuitele mele de memorare electronică, pentru a evita orice scurgere de informaţii utile bandei.

Hombre! Se-apropie ora prînzului! Ce-i facem cu profiterolul?

Babacu, gol goluţ, cum îl proiectase maica-natură, culcat pe burticică, şi-a ridicat capul spre mine, aşteptîndu-mi răspunsul. Cînd remarc gradul de prăjeală al fragedului său trupşor, încît ar putea fi lesne confundat c-un purcel de lapte la tavă, emit un strigăt de alarmă:

Copii, în casă, la umbră! Ce-aţi înnebunit? Vreţi să vă procopsiţi cu-o insolaţie? Ce-i cu voi, nu vă e bine?…

Ni-e foame, unchiule Al!  miorlăie Biba, cărămizie ca o ceramică arsă insuficient.  Sigur că nu ne e bine, de vreme ce ne laşi flămînzi!

Înmărmurit de bizara amnezie manifestată de bălăiţă, încerc să-i reîmprospătez memoria:

Tu trebuia să te ocupi de masă! Nu ne-am înţeles aşa?

Dar bineînţeles! Însă dacă matale ai să lucrezi în bucătărie, preparînd profiterolurile făgăduite, îţi dai seama că nu mai am loc unde să mă ocup de mîncare… Avem doar un singur aragaz! Este? Şi, pentru că tot eşti acolo, ce te costă să ne faci şi ceva de-ale mîncării?

Inimă de mamă, adică de unchi pe post de mamă, mă prefac convins şi-o întreb:

Ce v-ar place pentru prînz?

Cînd aude de prînz, şi de faptul că ridic problema preferinţelor, Babane îşi abandonează tarlaua unde se copsese la soare, şi-mi comunică sugestiile generaţiei:

Mămăliguţă cu brînză şi smîntînă, pui la ceaun, cu mujdei de usturoi, cartofi franţuzeşti la cuptor, cu unt, ouă şi brînză frămîntată, mere coapte, cu miere şi scorţişoară, după care ne dai şi profiterol…

După vreun ceas, răstimp în care membrii cei mai tineri ai tribului Jimbla se răcoresc la baie şi se retrag apoi în living-room-ul meu, unde joacă şeptic, notîndu-şi probabil rezultatele pe manuscrisele mele, eu îmi blestem zilele. În bucătărie!

Cine mă îmboldise să le promit profiteroluri?

Bineînţeles, nici vorbă să le prepar bucatele solicitate. Pentru că există posibilităţi care se poate, şi posibilităţi care nu se poate!

Aşadar, mă rezum numai să pun de mămăligă, dar care sper să fie de excepţie, întrucît mălaiul ne fusese dăruit de boierul Tilică a lui Sfetea lu Pop.

În schimb, îmi concentrez toate forţele la prepararea profiterolului. E pentru prima oară cînd mă încumet să purced la o asemenea aventură. Pînă acum mă limitasem doar la consumarea celebrei prăjituri, însă suficient de atent, pentru a-i determina componenţii. Care, dacă observaţiile mele corespund realităţii, ar trebui să fie: cremă de vanilie, aluat franţuzesc, lămîie rasă, rom, bineînţeles zahăr, iar deasupra un morman de frişca.

În vreme ce mămăliga fierbe pe foc mic, colcăind în cel mai dezvoltat ceaun din bucătăria Jimbla, caut disperat componentele ce-ar trebui să intre în prepararea profiterolului. Nu există de nici unele. Nici în cămară, nici în bufet, şi nici în beciul II. Abia într-un tîrziu mă gîndesc că n-ar fi exclus ca aluatul franţuzesc şi crema de vanilie să nu existe în comerţ sub forma în care le consumasem eu, ci să trebuiască a fi fabricate la domiciliu.

Numai ingeniozitatea mă poate salva dintr-o asemenea situaţie. Drept care procedez prin eliminare şi substituire. Iar peste un sfert de oră profiterolul e gata, apetisant şi frumos.

De gustat, încă n-am îndrăznit. Pentru că, în loc de aluat franţuzesc folosisem biscuiţi Albatros, pe post de cremă de vanilie nişte magiun lejer acriu, iar ca frişcă o cană de smîntînă. Restul însă rămăsese conform reţetei obţinute de mine prin deducţie. Lămîie rasă din belşug, rom aşijderea, dacă sticla pe care se afla eticheta respectivă conţinea chiar lichidul respectiv. Cu zahărul avusesem mai mult noroc, deoarece Felicia Jimbla păstrase nişte zahăr-pudră, din cel care se utilizează la ambalarea rahatului lokum.

Generaţia mi se pare atît de hămesită de foame, încît apreciază elogios mămăliguţa cu brînză (dar fără smîntînă, deoarece o folosiseră la profiterolul care-şi aşteaptă pe masă calificativul). Realişti, Babane, Biba şi Babacu nu-mi mai cer relaţii despre celelalte feluri de mîncare sugerate. La felul al doilea servesc încă o porţie de mămăligă cu brînză. La al treilea, numai mămăligă. Brînza se terminase toată. Peste două kilograme!

Bucătăria în care ne ospătăm, suficient de încăpătoare pentru a servi şi masa înăuntrul ei, aproape că vibrează de entuziasmul pofticioşilor mei nepoţi. Totuşi, delectîndu-mă şi eu cu felul al treilea, deoarece din primele două nu prea dovedisem, fiind ocupat cu primirea elogiilor, mămăliga îmi declanşează o serie de amintiri stranii, din îndepărtata mea copilărie, cînd maica-mare de la Poiana făcea mămăligă la cazanul de rufe. Exact acelaşi gust cu-al prezentei. Mi-aduc perfect aminte, pentru că, în ciuda interdicţiei decretate de maica-mare, probasem din ea. Bună! Nici acum nu-nţeleg de ce-o prepara anume pentru zăvozii din ograda vitelor… Probabil din pricina conţinutului mare de proteine, dar şi de tărîţe.

Ca şi personalitatea mea, la vremea copilăriei, tînăra generaţie consideră preparatul excepţional, de vreme ce-l lichidează total. În lipsă de altceva.

Din păcate, cînd le servesc profiterolul (în viziunea mea artistică) situaţia începe să se deterioreze.

Mă, fratele meu,  mă interpelează Babane,  de unde-ai luat magiunul ăsta? Nu cumva din cămara mămichii?

Exact!

Atunci sîntem în pom, unchiule Al! Mămica îl pusese deoparte, pentru că se acrise, şi vroia să-l folosească drept maia, la fermentarea prunelor de ţuică…

De-aia s-a umflat oare în halul ăsta?  mă mir eu în gura mare.  Dar i-am pus o groază de zahăr, şi încă din cel pudră…

El Fugitivo, ai să rîzi, dar ăla nu-i zahăr-pudră, mai ales dacă l-ai găsit tot în cămară… Precis că-i scrobeală din făină de cartofi!  mă lămureşte blajină Biba.

Îngrozit, pînă la urmă aflu din gura copiilor că nici romul nu era chiar rom, ci spirt denaturat. Opresc disperat consumarea profiterolului, deşi nimeni nu se atinsese de el.

Ce facem! Unde-l aruncăm? N-ar fi mai bine să-l dăm Viţicii?

Ce vorbeşti, Hombre! După ce era să ne omori, vrei să ne laşi şi fără lapte?  intervine bondocelul familiei.

Crezi că-i poate scădea debitul?  mă interesez eu.

Dar bineînţeles, unchiule Al!

Nu-nţeleg cum!

Măi fratele meu, fii atent!  se bagă în vorbă specialistul zootehnician, adică Babane,  Dacă moare, sînt precis că nu mai dă o picătură de lapte!

Cuget rapid, apelînd la circuitele mele neuronice, şi găsesc imediat soluţia optimă:

Îl îngropăm!

Vezi-ţi de treabă, unchiule! Nici aşa nu-i bine? Se umflă-n pămînt, dă pe-afară, şi-l mănîncă păsările! Şi rămînem şi fără ouă.

Abia într-un tîrziu găsim ideea salvatoare. Băgăm profiterolul în cuptorul aragazului, şi-l incinerăm pînă se transformă în scrum. Bineînţeles, ideea îmi aparţine.

Peste cîteva minute, nu mai mult, sîntem cu toţii refugiaţi în curtea cantonului Valea cu Urşi, de unde privim îngrijoraţi la trîmbele de fum negru şi urît mirositor care năvăleşte pe ferestrele şi uşile locuinţei familiei Jimbla. Tuciurii la feţe, cu îmbrăcămintea plină de funingine, aşteptăm să ardă complet profiterolul din cuptor. Deşi, după mine, ar fi excelent dacă ar arde, totodată, şi aragazul. Pentru că am dubii serioase că va mai putea fi cîndva utilizat. Decît, cel mult, pe post de crematoriu pentru gunoaiele gospodăriei.

Un claxon strident, îndelung repetat, ne distrage atenţia de la tragedia care se consumă în aragazul din bucătărie.

Ne repezim cu toţii la gard, să vedem cine ne deranjează.

Alooou!  strigă cineva din Opelul pe care Iorgu Grebencea îl împrumutase arhitectului.

Privim mai atenţi la personajul ascuns de reflectarea parbrizului şi, spre surprinderea noastră, îl recunoaştem pe Jimmy Navarrelli. Îi facem semn cu mîna, pentru a ne recunoaşte şi bişniţarul, deoarece, în halul în care sîntem, e posibil să ne confunde cu vreo echipă de dansuri folclorice papuaşe.

Ce s-a-ntîmplat, meştere Conan? Am zărit incendiul de la canton, şi-am oprit să vedem ce-i eu voi, dacă mai sînteţi în viaţă!  mă informează trombonistul, coborînd de la volan.

Totu-i în regulă, tinere!  îl liniştesc eu.  Afumă aragazul! Dar cu ce prilej prin teritoriile noastre?

Am ieşit şi noi, la plimbare, să ne mai limpezim creierii!

Care noi?  îl interoghez eu intrigat, deoarece e singur.

Noi, tineretul intelectual! Dragodana doarme pe bancheta din spate, iar Begibeg în portbagaj…

L-aţi culcat în portbagaj?  îmi exprim eu uimirea.

Dar bineînţeles! Că nu era să-l plasez în braţele Dragodanei! Ei, ce-i facem, nu ne inviţi să-ţi vizităm hogeagul? Nu dai şi matale un pepsi?

Dumnezeule! De ce-am incinerat profiterolul? Mergea perfect cu nişte pepsi de la gheaţă. Scăpam şi de infama prăjitură, dar şi de bandiţii lui Jimmy. Cu el în frunte. Totuşi, să nu mîniem destinul. Mi i-a adus la timp. Taman la ţanc, pentru a-mi verifica magistrala capcană.

Dar poftiţi înăuntru! Sînteţi invitaţii noştri! Găsesc eu ceva pentru voi, în lipsă de pepsi! Am nişte lapte prins, la frigider, nebunia lumii!

Bineînţeles, am în vedere laptele uitat acolo, de săptămîna trecută.

Pentru perioada cît durează spălarea tinerei generaţii a familiei Jimbla, precum şi-a rudei lor apropiate, care li s-a alăturat, îl rog pe trombonist să procedeze în consecinţă, şi să-şi trezească însoţitorii, după care să viziteze livada, grădina de legume şi celelalte atenanse ale cantonului.

Pitiţi în living-room, stăm cu toţii lîngă fereastră, pentru a supraveghea manevrele bişniţarilor. Spre stupefacţia noastră, care nu crezusem o iotă din aberaţiile lui Jimmy Navarrelli, exploziva Dragodana Tatu, de astă dată somnolentă şi blegită parţial, descinde din Opel-ul responsabilului de la motel, coborînd prin portiera din spatele şoferului. După cîteva schimburi de cuvinte cu bişniţarul, trec amîndoi la portbagajul elegantei maşini, de unde, cu evidente eforturi, îl extrag pe Begibeg Mehmet Ali. Dacă Dragodana ni se păruse doar pe jumătate adormită, indianul comanche, cu nume tătar, doarme de-a-npicioarelea 100℅!

Măi fratele meu,  îmi şopteşte Babane, deşi nu-l putea auzi nimeni din afară,  turcul ăsta-i beat cui!

Nu te grăbi cu concluziile, că ajungi la confuzii!  îi atrag atenţia nepotului meu.  E foarte posibil să fie obosit la extrema limită… Nu uita ce viaţă duc bandiţii! Plină de excese! Nopţi nedormite, jocuri de noroc, şi multe altele…

Lasă-te, unchiule! Ce crezi matale, n-avem şi noi televizor? Am vizionat toate serialele!

Presupunerile mele se confirmă pe loc, deoarece Begibeg Mehmet Ali, la un ghiont lejer, dar ceva mai ţeapăn al Dragodanei, se trezeşte imediat. Fără să mai stea mult la palavre, porneşte urgent pe urmele complicilor, păşind în deplinătatea funcţiilor sale locomotrice.

Formidabil, Hombre!  exclamă Babacu, fluierînd admirativ.  Merge ca pe arcuri! Nici gînd să fie beat… Dar l-au pitit în portbagaj, asta-i precis, ca să nu-l vadă fraierii de la motel, cînd l-au cărat de-acolo!…

În mai puţin de 15 minute, rezolvăm situaţia din bucătăria familiei Jimbla, procedînd la o curăţenie sumară, dar eficientă. Totul arată ca nou! În locul precedentei culori a faianţei de pe pereţi, care era albă, am obţinut acum o delicată şi gingaşă nuanţă de gri-antracit. După ce izbutim să ne spălăm, cu rîndul, zvîrlim vechea îmbrăcăminte la coşul destinat rufelor murdare ale tribului, şi ne-nţolim cu hanţe curate. Arătăm şi noi ca oamenii!

Grupul nostru, suficient intrigat de incredibila apariţie a bandiţilor la canton, porneşte imediat pe urmele bişniţarilor, curios să-i surprindă în plină activitate nocivă.

Ei, gorobeţilor, unde-aţi plecat? Sîntem aici, nu ne mai cătaţi!

Dragodana, în ciuda blugilor ce stau să plesnească pe dînsa, s-a căţărat tocmai în vîrful nucului din livadă, de unde examinează orizontul. Şi-a recăpătat virtuţile explozive deoarece ne demonstrează o coborîre fantastică, străbătînd vertiginos printre crengi şi frunziş, fără nici o vătămare vizibilă, ca să aterizeze la punct fix, exact lîngă noi. Jimmy Navarrelli şi Mehmet, în schimb, sînt daţi dispăruţi.

Unde-s colegii dumitale, domnişoară?  o-ntreb eu vădit interesat.  Pe-aici, prin sector?

Făptura hippy îmi mîngîie deocamdată nepoţii pe cap, cuprinsă subit de-un inexplicabil val de căldură maternelă. Pînă s-apuce să-mi răspundă, se pomeneşte apostrofată de Babane, care se scutură sub alintarea ei manuală ca un mînz buiac:

Hei, tanti, nu mă căuta de purici, că n-am avut niciodată!…

Dragodana tresare, neplăcut surprinsă, dar trece peste insolenţa vlăjganului, şi preferă să-mi furnizeze informaţia solicitată în limba ei de periferie:

Fii calm, babacule, nu-ţi scotocesc prin cuibare! S-au dus pînă la maşină, după ţigări…

Mă rezum s-o întreb pe explozivă, care-a sistat orice operaţie de captare a benevolenţiei tineretului:

De unde şi pînă unde aţi ajuns să vă plimbaţi cu Opel-ul lui Grebencea? Parcă-l împrumutase arhitectului…

Ca scriitor, babacule, ar trebui să mai umbli pe la proverbele poporului român! N-ai auzit de: dar din dar se face rai?… Max, la cererea noastră, ni l-a împrumutat imediat… Cu-atît mai mult, cu cît e foarte ocupat… Colectează marafeţi, pentru taxele de succesiune.

Probabil că bişniţarii au o propensiune deosebită pentru cuvinte poluante şi proverbe referitoare la avantaje materiale, deoarece îl aud şi pe Begibeg Mehmet Ali, care se-ntorcea de la Opel, însoţit de Jimmy:

Calul de dar nu se caută la dinţi, dar automobilul de-mprumut trebuie neapărat căutat la bujii!… Opel-ul arhitectului merge numai în trei cilindri! Ceea ce nu-i frumos din partea lui Max… N-ai vreo bujie de rezervă, bătrîne şef apaş?  mi se adresează, de astă dată, direct mie.

Din dorinţa de-a-i seduce pe găinari, scontînd astfel pe sporirea şanselor de intoxicare devin extrem de serviabil:

Dar bineînţeles, dragul meu, oricînd ai să găseşti la mine piese de schimb… Nu chiar pentru Opel… Pot să-ţi dăruiesc un Bosch, ce-i drept nu tocmai nou.

Deşi îmi pusesem mari speranţe în Bosch-ul străvechi şi uzat 90℅, indianul îmi mulţumeşte în stilul său caracteristic:

Nu face nici un canci, bătrîne! Obrazul subţire, cu cheltuială se ţine, iar Opel-ul în pană, numai cu Bosch!… Eşti pupat de întreg colectivul nostru! Dolofanule!…

Jimmy Navarrelli devine brusc elocvent:

Maestre, ascultă la mine, să ştii că eşti valoros! De mult n-am mai văzut o grădină şi livadă excelent îngrijite! Numai un mare scriitor se poate dedica, atît de pătimaş, naturii înconjurătoare… Ai mai scris ceva la roman?…

În numele cauzei, îl mint cu dezinvoltură:

Dar bineînţeles!

Trombonistul dă neîncrezător din cap, dar n-are de unde cunoaşte trista realitate:

Probabil că lucrezi noaptea, ca Balzac, pentru că-n timpul zilei te văd mereu pe la motel!…

Ai ghicit, dragule! Numai noaptea… Pentru că, ziua, mă documentez pe teren!

Să ne trăieşti, maestre! Ţi-am spus eu că eşti valoros, dar dai ceva? Pomeneai de nişte lapte… Deşi am prefera un ceai! Că laptele balonează, şi ne comprimă la minte… Astfel, ne oferi prilejul să-ţi vizităm şi hogeagul, să vedem şi noi unde lucrează scriitorul Conan!

Insistenţa şi insolenţa bişniţarilor mă bucură nespus. Pentru că, fără să-şi dea seama, se vîră singuri în gura lupului. Mi se oferă cea mai neaşteptată ocazie de-a declanşa operaţia capcana. La un ceai de vorbă, le fac un pic de conversaţie, le întind antenele, iar găinarii, încîntaţi de primirea oferită, îşi pierd, chiar şi temporar, reflexele. Ar fi fost ideal, dacă sfînta treime Jimmy  Dragodana  Begibeg ar fi consumat alcool! Dar indivizii, cel puţin pînă acum, nu manifestaseră preferinţe decît pentru Pepsi-cola…

Poftiţi înăuntru, poftiţi!  îi invit eu, cu-aceeaşi insistenţă.  Tot e ora ceaiului… Cum spun englezii: five-o-clock tea! Şi-avem un ceai… nebunia lumii, nu altceva. Adus de mine, de la Bucureşti!

După ce-mi instalez oaspeţii de marcă (certamente falsă) în living-room, mă scuz pentru cîteva secunde şi-i conduc pe copii la bucătărie. Grav, le transmit rapid indicaţiile de rigoare:

Fraţilor! N-am nici o clipă liberă… Dacă-i las pe criminali singuri, sînt în stare să cotrobăiască peste tot şi să ne fure! E neapărat necesar să le servim ceva, care să le anihileze reflexele… Să-şi dea drumul la gură… Pricepeţi?

O.K., unchiule Al! Sîntem în clar!  mă asigură bălăiţa de Biba.

Perfect! Am plecat la bişniţari… În voi mi-e nădejdea!

Bine că m-am întors rapid în odaia mea. Pentru că, fără pic de jenă, Navarrelli îmi răsfoia prin manuscrisul romanului început, dar necontinuat.

Dragodana îmi aranja transistorul, căutînd plină de febrilitate muzică pop, fără să ştie că aparatul meu nu transmite decît pe unde lungi, celelalte fiind reparate de inginerul de nepotu-meu, întrucît tanti Raliţa se lepădase de orice răspundere, după ce-l demontase total, pentru a-l adapta la Bombiţă, şi nu mai fusese capabilă să-l reconstituie. Cu-atît mai mult, cu cît unele piese de la Fiat-ul meu (600 D) refuzau să se integreze transistorului.

Numai Begibeg Mehmet Ali stă relaxat, tolănit pe canapeaua ce-mi serveşte de pat, cu picioarele pe maşina mea de scris, ca să-i fie mai comod.

Vă plictisiţi, vă plictisiţi?  încerc eu să mă manifest detaşat, dar şi lejer ironic.

Maestre, dacă-ţi termini romanul, ajungi mare! Paginile astea sînt formidabile! Unde-s celelalte?…  se exprimă entuziasmat Jimmy Navarelli.

Normal ar fi să mă bîlbîi. Dar găsesc imediat răspunsul necesar:

În dormitor. Pe noptieră. Nu v-am spus că lucrez numai noaptea?  îi dezinformez eu deliberat, deoarece, în realitate, dorm în living-room.

Uite, la asta nu m-am gîndit!  mărturiseşte trombonistul.  Dar o să-ţi vizităm şi dormitorul, după ce ne dai ceaiul ăla!

Dragodana, nesatisfăcută de recitalul oferit de Fărîmiţă Lambru, mă priveşte urît şi mă dojeneşte:

Babacule, în afară de rîşniţa asta, n-ai pe-aici vreun aparat de radio? Eventual un casetofon? Cum de poţi să scrii, lipsit de muzică pop?

Domnişoară dragă, mi-e imposibil s-ascult ceva în timpul lucrului. Pentru că eu, cînd scriu, bat!…

Exploziva făptură, zvîrlind cît colo transistorul, mă priveşte uimită, parcă şi plăcut surprinsă:

Mă cucereşti, babacule, n-aş fi crezut că eşti şi violent! Şi baţi tare?

Depinde. Dacă-s după breakfast, prînz sau cină, sînt în stare să trezesc şi morţii din mormînt. Însă, dacă Erika-i bine unsă şi docilă, atunci face mai puţină gălăgie…

Jimmy şi Begibeg Mehmet Ali se ridică în capul oaselor, privindu-mă agresiv. Trombonistul, cercetînd living-room-ul rapid şi negăsind ceea ce căutase, mă întreabă bizar:

Şi pe Erika asta unde-o ţii?

Pe canapea, chiar aici, în living-room! Nu vezi c-a stat indianul cu picioarele pe ea, de i-a turtit cutia? Nu ştiu cum am să mai bat, dacă n-am să-i mai pot scoate capacul!

De data asta se uită toţi trei la mine, de parcă aş fi debarcat dintr-un OZN.

Maestre Conan,  îmi vorbeşte suspect de blajin trombonistul,  eşti deranjat la plămîn,  şi-şi duce degetul la cap,  sau îţi baţi joc de noi, luîndu-ne de cretini?

Dragodana, după ce-şi consultă optic complicii, preia continuarea conversaţiei:

Uite ce-i, meştere, fii atent, să ştii că sîntem mult mai deştepţi decît facem impresia! Punct şi virgulă! Pentru că murim de dorul unui ceai… Unde-i five-o-clock-ul dumitale?…

Un zăngănit de linguriţe, pahare sparte şi alte utilaje gospodăreşti mă îndrituiesc să-i răspund:

Cred c-a venit! Deşi nu mai sînt atît de sigur!

Mă deplasez în direcţia uşii. Dar nu mai e nevoie s-o deschid, deoarece se năpusteşte peste mine, ca o lamă de buldozer, lovindu-mă corespunzător în frunte.

Căruciorul-măsuţă, care în casa familiei Jimbla e folosit drept servantă mobilă, pătrunde în spaţiu ca o rachetă sol-sol, continuîndu-şi traiectoria pînă spre canapeaua de pe care se ridicase adineauri Begibeg Mehmet Ali.

Surprins de faptul că servanta-rachetă e absolut goală, mă reped urgent spre coridorul de unde-şi făcuse apariţia. Însă îmi reduc din elan, deoarece în pragul uşii mă aşteaptă scumpii mei nepoţi.

Ce s-a-ntîmplat? Ce-i cu voi?  îi chestionez speriat.

Nimic, unchiule Al! Am vrut să punem tăvile cu paharele de ceai pe cărucior, dar Babacu s-a-mpiedicat şi s-a sprijinit în el… Însă nu i-a folosit, deoarece măsuţa a luat-o la goană!

Babane, printr-un joc al ochilor extrem de bizar, vrea să-mi comunice ceva. Necunoscînd însă codul respectiv, sînt nevoit să-i cer un supliment de informaţii:

Şi unde-i ceaiul? Unde-s tăvile? Unde-s paharele?

Nu te enerva, unchiule Al! Totu-i în bucătărie… Ceaiul în ceainic, tăvile pe masă, iar paharele… avem altele, că astea s-au cam spart niţel! Peste două minute vă servim ceaiul! Numai dă-ne înapoi căruciorul…

În vreme ce-i satisfac dorinţa, Biba îmi demonstrează şi ea acelaşi joc de ochi, chiar mai bizar, ca şi Babane.

Sesizînd incapacitatea mea de-a traduce textul transmis, bălăiţa îmi face un semn cu mîna, că totul va fi bine, şi dispare spre bucătărie.

Dragii mei, aţi asistat şi singuri la defecţiunea tehnică intervenită pe parcurs. Dar totul se va remedia în cel mai scurt timp,  le adresez eu distinşilor oaspeţi o explicaţie.  Făceţi-vă comozi, simţiţi-vă ca la voi acasă!

Ascultă, bătrîne şef apaş, crezi că pe la căşile noastre sîntem atacaţi cu platforme de lansare a farfuriilor zburătoare? Te-nşeli!  mă informează oarecum insolent Begibeg Mehmet Ali.

Peste cîteva momente, treimea nepoţilor mei îşi face reapariţia pe teritoriul încăperii, în formaţie de apărare. Babane împinge căruciorul-măsuţă, iar Biba şi Babacu, înaintea acestuia, îl păzesc să n-o ia la goană.

La văzul celor expuse şi transportate pe servantă, mă felicit singur pentru descendenţii colaterali cu care m-a înzestrat vărul Anatolie. Dînd dovadă de-un remarcabil simţ al orientării în societate, copiii ne serveau un ceai de excepţie, la cel mai înalt nivel. Paharele erau prevăzute cu suporturi, pîinea prăjită şi rumenită la fix, untul extras recent de la frigider, pateul de ficat de pasăre arăta extrem de proaspăt (deşi făcea parte din rezerva cutiilor de conserve cea mai secretă a familiei Jimbla, ferită de ochii urmaşilor pentru a evita orice pericol de intoxicare alimentară), iar furculicioarele şi cuţitele de curînd spălate, deoarece Babacu e cu blugii leoarcă de apă în clipa cînd le scoate din buzunarul unde le păstrase.

Sper să n-aveţi nimic împotrivă, dacă scumpii mei nepoţi au să-şi bea ceaiul cu noi?

Voie ca la banul Ghika, bătrîne şef apaş!  aprobă Begibeg Mehmet Ali.  Ceai să fie, că restul nu ne interesează!

Perfect! Daţi-mi paharele, să vă torn!

Unchiule Al, lasă-mă pe mine!  mă roagă bălăiţa de Biba.  Cunosc mai bine rosturile! Pentru noi şi matale am făcut ceai de pojarniţă, iar pentru musafiri ceai englezesc…

În timp ce-şi declamă textul, Biba îmi face cu ochiul. E ceva în neregulă cu copiii ăştia. Ori fac toţi o conjunctivită, ori vor să-mi transmită ceva.

Dragă surioară, perla mea de fată, slăbeşte-mă cu ceaiul de sunătoare!…

Păi tocmai de-aia ţi l-am preparat, ca să mai slăbeşti! Astăzi ai mîncat prea gras, şi-o să-ţi facă bine la ficat, zău aşa!

Cînd mi-amintesc ce-am prînzit, mă enervez lejer:

Care-i ceaiul pentru musafiri?

Fetiţa mi-arată ceainicul corespunzător. Din care, după ce le torn bişniţarilor, îmi servesc un pahar, pe care-l beau imediat, dar opărindu-mi niţel beregata, şi mă mai servesc o dată, ca să-i demonstrez Bibei cine comandă în casă.

Bălăiţa geme uşor, aproape podidind-o lacrimile de necaz, apoi mă atenţionează:

O să-ţi paie rău, unchiule Al!

Sorbim cu toţii din paharele cu ceai auriu, puternic, aromat. Excelentă licoare! Probabil că-i provenit din Ceylon, apreciez eu, judecînd după exoticul parfum pe care-l degajă. Exact în clipa aceasta îmi cade fisa (după cum se exprimă tanti Raliţa) şi rămîn cu ceaiul în gît, mai precis în gură.

Circuitele mele neuronice, de excepţie, intră în funcţiune, şi realizez ce vroiau să-mi transmită Babane şi Biba. Ceaiul pe care-l servisem musafirilor, dar şi mie, miroase de la o poştă a drog. Parfum exotic, tocmai din Ceylon! Ha! Ha!

În vreme ce-mi preumblu prin cavitatea bucală lichidul aranjat, mă întreb îngrozit cu ce anume l-or fi aditivat scumpii mei nepoţei. Droguri n-avem în casă, iar minţile lor fragede vor fi apelat la cine ştie ce drăcovenie.

Întrucît Jimmy Navarrelli se uită la mine contrariat, prefer să-nghit totul, numai pentru a salva operaţiunea Capcana. Pentru a-i zdruncina eventualele bănuieli, mai sorb o dată din ceaiul englezesc, după care îi zîmbesc încîntat, rotindu-mi mîna dreaptă ca un ventilator, semn de apreciere şi manifestare a extazului de care mă simt cuprins.

Deocamdată nu simt nimic concret. Fapt pentru care demarez imediat la organizarea minutului de adevăr, acea brumă de conversaţie din care ar trebui să trag maximum de profit şi informaţii, furnizînd, în schimb, o serie de amănunte false, referitoare la bunul şi distinsul Maximilian Prior, aparent dezavantajoase lui, dar apte să-i determine pe bişniţari la dezvăluirea planului pe care-l au în cap. Pînă-i timp! Că nu se ştie cum acţionează drogul copiilor.

Dragul meu,  îl iau eu pe de departe, adresîndu-mă trombonistului,  parcă aveai maşină, de ce-ai mai împrumutat Opel-ul arhitectului?

Maestre, am impresia că eşti bine informat! Posed un turism: dar nu porneşte! Cineva şi-a permis să-mprumute două bujii…

Poate-ţi împrumut şi dumitale nişte Bosch-uri, că se mai găseşte, nu duc lipsă!  îl incit eu.

Eşti drăguţ, dolofanule, dar la Volkswagen-ul meu nu ţin!

Bravo! Student cu Volkswagen! Cînd ai să-ţi termini studiile, te pomeneşti că-ţi cumperi Mercedes!  încerc eu să-l flatulez, supralicitînd asupra viitorului său incert, dar sigur.

Trombonistul cade în capcană, mult mai rapid decît aş fi bănuit. Pentru că, auzind de Mercedes; mă-ntreabă în dialectul său infam:

Maestre Conan, ce zici de bafta lui Max? Pe lîngă nu ştiu cîte sute de mii de marafeţi, să mai primească şi-un Mercedes! La cît s-o fi ridicînd, în lei, de-ai noştri, moştenirea lăsată de răposatul Bucifal?

Deşi mă trec toate sudorile, întrucît nu observ nici un efect de-al preparatului administrat de Biba, trag tare, grăbindu-mă să-i furnizez cît mai ample informaţii (dar false!) lui Jimmy:

N-ai aflat încă? Peste două milioane şi ceva! Bineînţeles, fără să mai punem la socoteală taxele, care mai reprezintă şi ele o adevărată avere!… Peste cîteva zile, maximum o săptămînă, va trebui să-şi cumpere două-trei geamantane!

De ce?  tresare trombonistul.  Pleacă în străinătate?

Nu, dragule, ca să-şi ridice banii de la Bancă!

Aha! Mai întîi, însă, va avea nevoie de serviete… Pentru că nu capătă un leuţ, pînă nu depune avansul asupra impozitelor speciale!

Ce contează vreo sută-două de mii de lei, pe lîngă milioanele lui Bucifal? Mai greu o să-i fie cu transportul… Îţi dai seama ce-nseamnă să călătoreşti de la Curtea-de-Argeş la Bucureşti, avînd în maşină milioane de lei?…

Jimmy Navarrelli mă examinează atent, nevenindu-i să creadă că vorbesc serios. Apoi, aruncînd o privire semnificativă celor doi complici, mă linişteşte, zîmbind extrem de subţire:

Maestre Conan, cred că matale scrii romane poliţiste, de-ţi pui asemenea probleme complicate! Dar ce, nu mai există pe lumea asta şi prieteni? Pînă-şi încasează Max moştenirea, o să fac rost de nişte bujii… Şi-atunci îl însoţesc, pînă la Bucureşti, urmîndu-l de la distanţă cu Volkswagen-ul meu!… Dacă ai fi detectiv, iar nu romancier-detectiv, ceea ce-i o mare diferenţă, ai muri de foame, cu gărgăunii pe care-i ai în dotare!…

Aici se-nşală trombonistul! Şi încă amarnic!

Pentru că, aşa după cum calculase creierul meu electronic, autentic computer personal, bişniţarii căzuseră în capcană.

Copiii îşi băuseră relaxaţi ceaiul lor de plante medicinale, şi-acum aşteptau cuminţi declanşarea cataclismului. Care, din motive inexplicabile, întîrzie.

Pe mine, ce-i drept, mă cam trec sudorile, dar bănuiesc că din pricina imensului succes obţinut cu autodemascarea bandiţilor, şi nicidecum datorită preparatului. În schimb, Jimmy Navarrelli arată splendid, fumîndu-mi cu patimă ţigările. Dragodana a reuşit, în sfîrşit, să prindă un program de muzică uşoară, blocîndu-mi însă butonul potenţiometrului de la transistor, pe care nu ştiu cum am să-l opresc. Begibeg Mehmet Ali, întins comod pe canapea, cu picioarele pe Erika, bea în continuare ceai.

Judecînd după atmosfera care domneşte în living-room, s-ar părea că toată lumea-i mulţumită. Bandiţii că aflaseră suma aproximativă a moştenirii, precum şi mijlocul de transport, iar eu pentru că-mi reuşise operaţia de intoxicare.

Cînd mă gîndesc la intoxicare, un nou val de sudori mă scaldă.

Impulsionat de iminenţa catastrofei, mă ridic de pe fotoliu şi-i cer bălăiţei de Biba:

Draga mea, hai pînă la bucătărie, să vedem dacă n-avem de nişte cafele!

Semnalizarea optică pe care o întreprind cu ambii ochi, de rămîn cîteva secunde saşiu, este interceptată, din fericire, corespunzător.

Plecăm amîndoi din living-room, eu avînd grijă să mă scuz faţă de bişniţari, dar să şi fac semne (tot cu ochii) nepoţilor rămaşi acolo; îndemnîndu-i, astfel, să fie atenţi la eventualele manevre ale celor trei bandiţi încă neidentificaţi ca atare.

Spune-mi urgent, cît mai e timp, ce-ai pus în ceaiul pe care l-am băut?  o-ntreb pe bălăiţa, încă din coridor.

Biba se uită la mine disperată, alarmată de neliniştea pe care o manifest, apoi, abia ţinîndu-şi lacrimile, declară scîncind:

Nici eu nu mai ştiu precis, unchiule Al! Cunoşteam că mămica ţine, în dulăpiorul ei, nişte picături pentru burtă, pe care ni le dădea nouă, copiilor, cînd mîncam ceva greu… De obicei le păstra într-o sticluţă de Tonal 3… Cum le luam, cum ne uşuram, şi dădeam fuga la baie! Dar, acuma, mi-e teamă c-am turnat în ceai chiar vopsea pentru păr, pentru că nimeni n-a alergat afară. Nici criminalii, şi nici matale, unchiule… Că-i suflam lui Babane: Să-l vezi pe unchiul Al, că-şi merită alintarea mea de El Fugitivo!

Dumnezeule! Unde-i sticluţa?  exclam eu terifiat.

Am aruncat-o, deoarece o golisem toată!  mă linişteşte Biba.

Barem o fi fost proaspătă vopseaua?

Unchiule, nici asta nu ştim precis. Mămica nu se mai dă cu Tonal de vreo cîţiva ani, acuma foloseşte şamponul… Dar s-ar putea s-aveţi noroc, şi matale şi bandiţii, şi să fie tot picăturile noastre… Pesemne că nu-şi fac efectul imediat, deoarece s-or fi trezit, cine mai poate şti! Mai aveţi niţică răbdare…

Biba, fugi în camera de zi, spune-le tuturor că n-avem cafea, şi că eu mai întîrzii puţin!

De ce, unchiule Al? Simţi ceva?  se interesează vădit curioasă bălăiţa.

Slavă Domnului, nimic deocamdată! Dar vreau să prepar un antidot, atît împotriva laxativului violent, cît şi contra Tonal-ului… Există bicarbonat în casă?

Dar bineînţeles… E-n bucătărie, pe raftul de sus al bufetului într-un borcan din cele mari!  mă asigură Biba, demarînd în direcţia pe care i-o indicasem.

După ce-nghit două linguri zdravene de bicarbonat, ajutîndu-mă cu-o jumătate de litru de lapte acru, răsuflu uşurat şi pun borcanul la loc. Abia atunci descifrez inscripţia relativ ştearsă, scrisă cu creion chimic, de mîna Feliciei, probabil, pe eticheta lipită de-a-ndoaselea: Alka  detergent concentrat.

Hohotesc sinistru, dar total deconectat. Deoarece nu se mai poate face nimic. Vorba lui Cezar (Iulius, nu Schiledi): Alea jacta est!. Adică, pre limba noastră actuală: Zarurile au fost aruncate, n-ai dat şase-şase, ai pierdut partida!

Ce mai contează nişte detergent concentrat, pe lîngă un laxativ violent, pesemne alterat, şi o vopsea de păr, suficient de învechită!

Pe cînd mă înapoiez în camera de primire, reflectez urgent şi din mers la şansele capcanei imaginate de personalitatea mea. Îşi dăduse roadele pe deplin… Obţinusem informaţii de valoare inestimabilă. Mă amuz chiar lejer, la gîndul multiplelor neplăceri ce-i aşteaptă pe bişniţari.

Pe la miezul-nopţii, scăpăm de vizitatori. Deşi nu prezintă nici un simptom mai aparte, în ciuda litrilor de lapte acru consumaţi, în plus de binecunoscutele aditive, bişniţarii vor avea parte de-o noapte neobişnuită, de excepţie.

Pentru că subsemnatul, deocamdată, la fiecare vorbă de rămas bun pe care o rostesc, elimin clăbuci sub formă de baloane multicolore. Spre surprinderea oaspeţilor în curs de plecare, dar şi spre încîntarea scumpilor mei nepoţi. Prins în propria-mi capcană, suport eroic consecinţele. Vorba lui Babacu, în clipa cînd mă culc înconjurat de atenţiile lor, dar şi de baloanele din ce în ce mai supradimensionate: Am lucrat mai tare ca detectivii ăia din Cei 7 magnifici!

După un somn odihnitor, străbătut de cele mai terifiante coşmaruri, în care mă visam plutind, într-o pendulatorie stare de imponderabilitate, deasupra unui ocean de baloane de săpun, dar care se spărgeau explodînd multicolor, împroşcîndu-mă cu valuri de vopsele pentru păr, iar stomacul mi se umflase impresionant, căpătînd dimensiunile unui zeppelin, însă prevăzut cu vreo şase turboreactoare, şi care mă propulsau stîrnind un zgomot infernal mă trezesc speriat, ţipînd, leoarcă de năduşeală, încercînd să cobor din pat.

Tentativele mele se dovedesc inutile, cu-atît mai mult, cu cît constat că, la ora actuală, personalitatea subsemnatului se zbate pe undeva, pe sub agregatul de dormit, respectiv canapeaua din living-room.

Dinspre uşa încăperii răsună o salvă de bubuituri cumplite, ca şi cum o formaţie de tancuri ar vrea să pătrundă în cameră, după ce, mai întîi, se asigură printr-un bombardament de acoperire.

Hombre! Unchiule Al! Ce-i cu tine? Mai trăieşti? Răspunde!

Nicicînd n-aş fi crezut că ţîvloiul lui Babacu poate deveni atît de penetrant, încît să depăşească larma detunăturilor din uşă. Peste cîteva secunde, în vreme ce depun străduinţe notabile să mă extrag de sub canapea, tustrei nepoţii dau năvală în cabinetul meu de creaţie, strigînd bucuroşi:

Unchiule, eşti salvat, picăturile din ceai nu erau nici laxativ, şi nici vopsea de păr… Le-am găsit pe-amîndouă! Unde eşti?

În hărmălaia dezlănţuită de declaraţiile Bibei şi-ale lui Babane, reuşesc să ies la suprafaţă. Văzîndu-mă teafăr, dar cam mototol din pricina dormitului sub canapea, Babane mă interpelează:

Nu-ţi pare bine de vestea adusă, măi frate?

Enorm!  le răspund tuturor, pentru a nu da impresia că am anumite preferinţe.  Şi-atunci, ce-aţi turnat în ceainic?

Asta nu mai ştim!  declară Biba liniştită.  Dar o să ne spună mămica, la întoarcere…

Perfect!  îmi manifest eu entuziasmul.  Pot aştepta relaxat rezultatul. Laxativ n-am băut, vopsea Tonal n-am consumat… Totu-i în ordine. Un lucru se ştie precis. C-am ingurgitat o doză apreciabilă de detergent concentrat, plus o substanţă necunoscută! Bravo, şmecheriilor! Dar de ce mă treziţi cu noaptea-n cap?…

Măi frate,  îl aud pe vlăjgan,  să ţii minte, de-azi înainte, înseamnă că detergentu-i şi somnifer! Acum e trecut de unsprezece, se-apropie ora prînzului… De-aia te-am sculat, să organizăm ceva în legătură cu alimentaţia noastră. Că murim de foame!

Iar după ce mîncăm, El Fugitivo, trebuie să ne ocupăm de continuarea anchetei…  intervine şi Biba, fluturîndu-şi pletele aurii.  Alergăm, imediat la motel, să-l anunţăm pe nenea Maxu de lovitura pe care-o pun la cale bişniţarii! N-ai auzit că paraziţii vor să-l însoţească pînă la Bucureşti?… Pe drum, sînt în stare să-l şi omoare, numai să-l jefuiască de banii moştenirii… Nu-i aşa?

Expozeul nepoţicăi, logic şi argumentat, mă trezeşte imediat la realitate. Neapărat, se cer luate măsuri de urgenţă. Maximilian Prior, în plină euforie, din pricina averii căpătate peste noapte, fiind şi astenic depresiv, nu mai poate fi lucid, conştient de acţiunile sale. Încrezător în fauna paraziţilor de la motel, pe care-i hrăneşte şi adapă, a şi devenit victima bandei Navarrelli  Dragodana Tatu  Begibeg Mehmet Ali. Le-a împrumutat Opel-ul responsabilului, e capabil să le acorde şi onoarea de a-l petrece pînă la Bucureşti, pentru, a-i asigura securitatea.

Copii! Urgent la gustarea de dimineaţă, apoi sus în Bombiţă, să dăm fuga la Craiul Munţilor!…

Care dimineaţă, Hombre, că-i vremea prînzului!  obiectează Babacu, pe deplin justificat de altfel.

Corect, Babacule! În cazuri speciale, marii detectivi, de excepţie, printre care am onoarea de-a mă număra, apelează la măsuri speciale, cum ar fi, de exemplu, cumularea breakfastului cu prînzul. Nu-i uşor, dar prinde bine… Că nu ştim ce ne aşteaptă şi pe ziua de azi! Încă mai simt în mine unele elanuri generate de Alka; detergentul concentrat, dacă n-or fi cumva primele simptome ale preparatului vostru necunoscut. Însă faptul că mi-e o foame cumplită demonstrează că n-au fost atinse centre vitale!…

Plenul nepoţilor mă priveşte uimit, plin de dragoste. Apoi, după ce se consultă rapid din ochi, Biba ia cuvîntul, întrerupîndu-l pe-al personalităţii mele:

Unchiule Al, n-ar fi mai bine să-ţi continui expunerea în bucătărie? Dacă o ţii tot aşa, ne-apucă şi cina aici… Dă-i drumul şi te-mbracă, că noi te aşteptăm cu masa!

După o toaletă sumară, cu care prilej observ că nu voi mai avea nevoie de săpun multă vreme, deoarece degajez clăbuci la orice atingere cu apa, mă-ndrept cu toată viteza spre bucătărie.

Babacu îmi şi preparase o porţie dublă de ochiuri pe costiţă prăjită, o cană de ceai de-o juma de litru, unt la discreţie, pîine prăjită aşijderea. Nu-mi rămîne decît să corespund aşteptărilor. Şi corespund… Cu excepţia ceaiului pe care-l îndepărtez la cît mai mare distanţă. Am şi căpătat unele reflexe condiţionate!

Fraţilor, dacă v-aţi sculat înaintea mea, sper c-aţi avut grijă şi de Viţica, orătănii şi toate celelalte probleme ale gospodăriei. Nu?

Sigur că nu! Ori muncim în colectiv, ori ne ţinem de demagogie! După ce dăm gata cartofii franţuzeşti, rezolvăm rapid şi chestiile din ogradă!  îmi răspunde Babane în numele celor mai tineri membri ai tribului Jimbla.

Care cartofi?  îmi manifest eu curiozitatea.

Prînzul, El Fugitivo! L-am preparat încă de azi dimineaţă, cu mînuţele mele. N-ai zis că putem cumula?

Eu aş putea, dar voi?

D-apăi cum?  se miră Babane.  Nu sîntem nepoţii matale?

Cartofii franţuzeşti, scoşi aburinzi din cuptor, cu untul şi smîntîna încă sfîrîind, ne umplu sufletul şi bucătăria de-o aromă paradisiacă. Tăiaţi în rondelete perfecte, care înoată laolaltă cu discurile ouălor răscoapte prin sosul dens al smîntînii bătute cu gălbenuş, dar şi scăzut îndelung în dogoarea cuptorului, ni se topesc în gură, de parcă ar fi unt, iar nu cartofi.

Cum să nu termini într-o jumătate de ceas întreaga muncă a gospodăriei de la cantonul Valea cu Urşi, stimulat de-asemenea minunăţie? Drept care, exact peste treizeci de minute, ne îmbarcăm în Bombiţă, deplin satisfăcuţi de rezultatele obţinute în activitatea noastră agrozootehnică.

Biba, Babane, Babacule! Să fiţi cu ochii în patru, cînd ajungem la Craiul Munţilor… Să nu ne simtă bişniţarii că-l punem la curent pe bietul Maximilian! Dacă miros ceva, sîntem în pom!… Şi să nu pomeniţi o vorbuliţă despre ceaiul de ieri… Este imposibil să nu li se fi întîmplat ceva. Şi dacă li s-a întîmplat, au să dea precis vina pe noi, indiferent de cauza reală a neplăcerilor pe care le-au avut… Cu-atît mai mult, cu cît eu n-am păţit nimic…

…Încă!  adaugă circumspect Babane.  Pentru că mai e timp!

Călătoria pînă la Craiul Munţilor decurge în cele mai optime condiţiuni. Nepoţii sporovăiesc tot timpul, de mi-au umflat capul prezentînd cele mai incredibile ipoteze despre modul în care bandiţii vor ataca Opel-ul arhitectului, precum şi cele mai demenţiale propuneri de atenţionare discretă, plină de fineţe, a sărmanului depresiv, Maximilian Prior.

Măi unchiule, dar n-ar fi mai nimerit să anunţăm miliţia?  se trezeşte din senin Babacu.

Sigur că nu!  obiectez eu.  Avem vreo dovadă? Ceva palpabil, concret? N-avem!… Nu-i momentul să creăm greutăţi organelor de specialitate! Mai mult le-am încurca…

Încă din clipa cînd coborîm din Bombiţă, vacarmul ce răzbate pînă la noi din direcţia braseriei ne vesteşte gradul de euforie incontinentă la care-a ajuns arhitectul. Iarăşi s-a pus pe petreceri cu prietenii, autentici sau de pripas, ocazionali sau prefăcuţi.

Grupul nostru, în frunte cu Babacu, se-apropie surprins de veselia, din ce în ce mai aprinsă, a petrecăreţilor din braserie. Nici n-apucăm să trecem pragul salonului atît de bine cunoscut, că un răcnet inuman, de fiară dezlănţuită, ne întîmpină de la primul pas:

Maestre Conan! Ce plăcere! Eşti omul nostru!

Congestionat, vînăt la faţă, în aşteptarea unui iminent infarct sau, în cel mai bun caz, atac de apoplexie, Iorgu Grebencea, înconjurat de-o liotă în evidentă stare de ebrietate incipientă, îşi ridică paharul cît îl ţin puterile,  probabil în onoarea mea,  şi-şi continuă recitalul:

Poftiţi şi vă veseliţi cu noi! Păcat! Mare păcat! Ar fi trebuit să v-aducem cu forţa, încă dinainte de prînz… Aţi fi sărbătorit cu noi plecarea!… Maestre, de ce nu fuseşi aici?… Haideţi, luaţi loc cu toţii, că se mai găseşte cîte ceva…

Înghiontit discret de bondocul de Babacu, accept invitaţia adresată întregului nostru grup. Iorgu Grebencea, extrem de fericit, dar fără să bănuiască preferinţele scumpilor mei nepoţi, are un moment de geniu, deoarece îl aud strigînd:

Pişlică! Adu nişte profiteroluri pentru copiii ăştia dulci şi drăguţi!  apoi, adresîndu-se direct lui Babacu, îl consultă: Îţi place profiterolul, micuţule?.

Bondocelul familiei, în asentimentul lui Biba şi Baba-ne, consimte la grava eroare comisă de responsabil, şi-i comunică instantaneu răspunsul la care mă şi aşteptam:

Matale eşti drăguţ, nene Grebencea! Sigur că ne place… Dacă-s mai multe, ne plac şi mai tare, iar matale eşti şi mai dulce! De-aia te iubim atît de mult, nene Grebencea, pentru că te sfătuieşti cu tineretul, şi-i mai ceri şi părerea! Matale faci cinstea?…

Grebencea îşi pierde lejer cumpătul, începe să sughită penibil, dar îşi revine rapid, clătindu-şi guriţa cu nişte Dimple (dacă disting eu bine eticheta flaconului de lîngă dînsul) şi-i răspunde fericit:

Dar bineînţeles, mînca-l-ar nenea de deşteptuţ! Se vede cît de colo că eşti neam cu maestru! Cum te cheamă, puişor?

Babacu, mai atent la sosirea ospătarului chemat de responsabil, decît la întrebarea acestuia, îi comunică urgent:

Şase!

Aşa te cheamă?  sughiţe iarăşi Grebencea, motiv de-a apela din nou la asistenţa alcoolului vasodilatant.

Şase bucăţi, nene Grebencea, că unchiul Al n-are voie de la doctor, să nu se mai îngraşe!  răspunde Babacu aiurea.

Responsabilul, amuzat de intimităţile transmise de bondocul de nepotu-meu, uită de numele acestuia, şi-i comandă lui Pişlică, un ospătar total opus numelui pe care-l poartă, întrucît e lung cît o prăjină, dar gros ca un dulap cu două uşi (fără oglindă):

Fă-te-ncoa cu opt profiteroluri! Dar din cele proaspete, de astăzi, că-s pentru prietenii mei! Roiu!…

Luînd loc lîngă responsabilul motelului, mă-ntreb, în vreme ce-abia gust din păhărelul de whisky oferit de Grebencea, deoarece mă tem de vreo reacţie chimică neaşteptată (din pricina detergentului pe care-l conţin în mine), ce anume or fi sărbătorit, şi mai sărbătoresc încă, fraţii de la masa prezidată de apoplecticul meu cunoscut.

Deoarece există mari şanse ca-n curînd, maximum o jumătate de ceas, prietenul Grebencea să nu mai posede uzul raţiunii, mă grăbesc să-l interoghez, mai la fereală de urechile duzinii de convivi puşi pe fapte mari:

Coane Iorgule, ce plecare sărbătoriţi aici?

Grebencea, după ce mă examinează rapid şi incredul, virează urgent spre cel mai închis stacojiu văzut de mine vreodată. Apoi explodează:

Formidabil! Se poate să nu ştii nimic? Tocmai matale, care te-mprietenisei la toartă cu dînsul? Maestrul a dat o masă de pomină, în cinstea…

Sînt nevoit să-l întrerup pe Grebencea:

Care maestru?

Cum care? Păi mai e altul, în afară de matale? Adică a fost… Maestrul Maximilian, arhitectul… arhitectul nostru de vază… laureatul!… Acuma pricepi?

Mda! Şi iar a dat o masă? În fiecare zi? În cinstea cui de data asta?…

Păi vezi cum eşti, nene Conane, dacă nu mă laşi să vorbesc! În cinstea prietenilor săi cei mai buni, deşi abia acum l-au cunoscut… Dar, cu ajutorul lor, al meu şi-al nepoată-mii Lili, a izbutit de-a strîns banii pentru Bancă… Şi nu numai pentru Banca Naţională de la Curtea-de-Argeş, ci şi pentru vama Mercedes-ului, pe care o depune tot acolo… Mare noroc pe capul lui, zău aşa!… A dat o masă de s-a cutremurat motelul… I-am trecut o groază de bani în nota de plată. Diseară se-ntoarce şi ne comunică data cînd va-ncasa prima jumătate de milion…

Păi cum aşa, nene Grebencea!  întreb eu curios, deşi auzisem, chiar de la arhitect, despre un avans al taxelor asupra moştenirii, din care avea să primească, de-asemenea, tot un avans.  Cu cîţi bani a plecat la Curtea-de-Argeş?

Dacă nu mă laşi să vorbesc, nene Conane, vezi! Cu-o sută şi zece mii! Păi nu şi-a luat şi banii pentru vama maşinii? Ca s-o scoată cît mai repede de-acolo, şi să plece în călătorie de nuntă cu Lilişor… Diseară, cînd se-ntorc, facem şi logodna… Oficial! Eu le sînt naşul!

Mesenii, neatenţi la conversaţia noastră, beau în continuare, de parc-ar fi cuprinşi de-o sete cumplită. Privesc la ei în zadar, deoarece nu recunosc pe nimeni. Ba da. Sînt vreo două sau trei figuri oarecum cunoscute. Mai fuseseră şi zilele trecute, la alte sărbătoriri ale preafericitului Maximilian Prior.

Ceilalţi cetăţeni, aşijderi precedenţilor participanţi la festinuri, se simt pesemne deosebit de onoraţi a fi prezenţi la masa oferită de-o personalitate avînd talia arhitectului, despre care au auzit doar din afirmaţiile permanenţilor de la motel. Notorietatea mondială a lui Maximilian Prior, dar total necunoscută turiştilor de rînd, a declanşat însă în sufletul lor dornic de contacte înalte impulsuri nebănuite. Parcă-i văd cum se înghesuiau să-l împrumute pe arhitect, fiecare după puteri, antrenîndu-se într-o întrecere prestigioasă, în care făloşenia şi fudulia jucau un rol din cele mai importante.

Cînd arhitectul îşi va încasa prima jumătate de milion, vor avea tot dreptul să spere la recunoştinţa acestuia, eventual şi la unele contraservicii. Chiar nişte contra-împrumuturi! Plus ospăţul din seara asta, cu prilejul logodnei oficiale.

Grebencea, care se plasează precis pe-o nouă orbită, deoarece abandonează whiskyul, pentru a recurge la băuturi autohtone, avînd, probabil oarece remuşcări, mă informează în completare:

Trei purceluşi de lapte se coc la cuptor! Auzi, maestre? Trei… Diseară ne dăm în bărci! Biata Lili, să păţească aşa un necaz!… Dar îi trece… Cînd o să-i pună arhitectul inelul, că i-au dat fraţii de-aici nişte verighete, să-şi facă la urgenţă două mai mari, precis îi trece… Treizeci de grame, maestre! Aur!… Oameni valoroşi fraţii ăştia! Auzi vorbă, să-şi dea verighetele!…

Într-adevăr, frumos gest… Privesc atent la asistenţă, încercînd să identific fraţii.

Ce necaz a păţit domnişoara Mamulea?  îmi amintesc să-l întreb pe responsabil.

Mare, maestre! S-o fi văzut ce-a plîns! Auzi întîmplare, să-şi rătăcească livretul de CEC… tocmai ăla pe care-şi depusese banii pentru maşină! Noroc c-au scos fraţii teancurile de sutici, punînd mînă de la mînă… Aşa prieteni, mai zic şi eu! Şi cînd te gîndeşti, c-abia l-au cunoscut pe maestru…

Curat prieteni, coane Iorgule!  îi cînt şi eu lui Grebencea pe-aceeaşi coardă.  Dar dacă nu erai matale, nu văd cum s-ar fi descurcat Maximilian, apelînd numai la fondurile noilor amici…

Grebencea, tinzînd spre maximum de congestie, apelează şi dînsul, din ce în ce mai frecvent la sticla aflată la îndemînă. Văzîndu-mă că privesc insistent la flacon, neputînd să-i descifrez eticheta, îmi satisface imediat curiozitatea care mă caracterizează:

Nu-i nici Dimple, nu-i nici Johnnie Walker, dînsa-i coana mare, de-alea de-ale noastre!… Că m-am săturat de aruncătoare de flăcări, te conduc cu şapca-n mînă sau şterge-mă din cartea de imobil! Ţuică bătrînă… dar hodoroagă bine! Trec de-acum înainte la băuturile noastre naţionale, că nu mă mai ţin băierile pungii… Nici maestrului n-am putut să-i dau suma făgăduită. Abia de-am putut face rost de cîteva mii!… Restul, tot fraţii i l-au adunat! Pînă am dat gata prînzul cu care ne-a cinstit maestrul Maximilian, am strîns o sută şi zece mii în cap, adică în mînă… Plîngea arhitectul, de bucurie, la văzul atîtor bani… Plîngea şi Lili, că-l încurcase, plîngeau şi fraţii, mişcaţi de lacrimile lor… Plîngeau şi mîncau, mai plîngeau o ţîrişică, şi iarăşi mîncau şi beau… Şi uite, tot aşa, pînă ce-a plecat arhitectul, cu Lili, la Curtea-de-Argeş… Acuma iară bem, aşteptîndu-i să se-ntoarcă…

Grebencea îşi întrerupse discursul, bîlbîindu-se lejer, pentru a-şi privi ceasul de la mînă.

Cinci şi jumătate! Ar cam trebui să sosească!….

Totuşi, de unde-atîţia bani?  îl interoghez pe Grebencea, insistînd excesiv, întrucît mi se pare anormală prezenţa unei sume astronomice şi încă la faţa locului.

Cum de unde? De la noi… Nenea ăla, cu pălărie de pai, pare-se un inginer mare de la Bucureşti, i-a numărat vreo 17000, altul 5000, şi, uite-aşa, de ici de colo, s-au strîns… Parcă matale, dacă erai aici, nu-i dădeai toţi banii de pe CEC?…

Dar bineînţeles!  îl asigur eu, oarecum grăbit deoarece pe CEC nu mai am decît 25 de lei…

Păi vezi?  declară vădit emoţionat responsabilul.

Deşi, la început, mă cam intrigase imprudenţa amicilor de ultimă oră ai arhitectului, de-a purta asupra lor atari sume, pînă la urmă îi înţeleg. Cînd pleacă omul în vacanţă de odihnă, şi încă într-un periplu motelier avînd şi-o maşină în subzistenţă, e normal să aibă la îndemînă cîteva mii de lei.

În vreme ce executam cuvenitele constatări de mai sus, solicitîndu-mi circuitele neuronice, simt că ceva nu-i în regulă. Un soi de anxietate detectivistică, specifică marilor spirite investigatorice, mă tulbură şi mă apasă pe scoarţa cerebrală. Privesc concentrat în jurul meu, încercînd să depistez sursa generatoare. Nu-i observ decît pe nepoţii mei, Biba şi Babane, adînc cufundaţi în frişca profiterolurilor oferite atît de graţios de Grebencea. Totuşi, deşi sînt aproape de nerecunoscut, din pricina mutrelor machiate cu creme şi pudre de zahăr, absenţa bondocului îmi sare imediat în ochi. Intru imediat în alertă, dau să mă ridic de pe scaun, dar un glas ciudat aproape şoptit, mă obligă să-mi reocup locul în spaţiu:

Hombre, e de rău! Trebuie neapărat să-ţi spun ceva!

Babacu, pentru c-a lui era vocea, se-aude dar nu se vede. Iar a păţit vreun necaz cu stomacul. Numai aşa îmi explic de ce stă ascuns, şi-mi vorbeşte atît de subteran.

Unde eşti, domle! Ce s-a mai întîmplat?  întreb eu, aşteptîndu-mă la noi probleme, dar din cele mai complexe.

Sînt aici! Vorbeşte mai încet, unchiule, că ne-aud!…  răsună în continuare recitalul bondocului meu drag.

Cine, măi şmecherie? Cine să ne-audă?

Bandiţii! Nu vezi c-au dispărut?

Şi dacă au dispărut, cum vrei să ne-audă? Care bandiţi? Bandiţii noştri?… La ei te referi?

Da… însă poate că ne-ascultă cu microfonul ăla cît nasturele!

Ai văzut vreun microfon?  continui să dialoghez cu invizibilul Babacu.

Nu! Dar dacă ni l-au cusut la pantaloni?  îmi sugerează bondocelul.

După ce verific urgent, şi nu constat existenţa misteriosului microfon miniatural, îl somez pe Babacu să iasă la suprafaţă, întrucît stabilisem sursa vocii sale înăbuşite.

Plin de frişcă pe mutrişoară, Babacu se tîrăşte de sub masă, trece pe sub scaunul meu, pentru ca, după o secundă, să se instaleze lîngă urechea mea stîngă, şi să mi-o umple de cremă şi zahăr, în timp ce-mi împărtăşeşte importanta sa descoperire:

Unchiule, e de rău! Jimmy, Dragodana şi Mehmet au fugit…

De unde deduci, bîzdîganie neastîmpărată?  îl chestionez, ştergîndu-mi organul auditiv cu şerveţelul de hîrtie.

Volkswagen -ul trombonistului nu mai e la parking!

Bondocul e formidabil. Aflat, pesemne, sub influenţa tardivă a drogului necunoscut administrat de Biba, odată cu ceaiul, nu observasem absenţa bişniţarilor de la masa comună.

Dar acum, trezit la realitatea cea mai imediată de perspicacitatea neobişnuită a nepoţelului meu personal, care mă moşteneşte integral, se cere să trec urgent la verificare. Grebencea, care pare intrat într-o comă alcoolică, cucăie cu capul în farfuria din faţă-i. Îl zgudui cît mai eficient. Babacu, dîndu-şi seama că-i cazul să recurgem la măsuri extreme, apreciind asta după violenţa cu care continuam să-l trepidez pe conu Iorgu, ia cea mai apropiată furculiţă şi-o înfige, fără jenă, în muşchii responsabilului. Cei pe care-i avusese mai la îndemînă, dată fiind înălţimea bondocului.

Efectul este impresionant. Iorgu Grebencea sare de pe scaun, de parcă ar fi fost catapultat în spaţiul cosmic, îşi duce mîna în dreptul buzunarului de la spate al pantalonilor, şi porneşte să ragă:

Săriţi! Hoţii!

Cînd nimereşte peste insignifianta furculiţă, rămasă înfiptă la locul mai sus-citat, schimbă lungimea de undă şi răcneşte mult mai uman:

Ucigaşii! Au tras în mine!

Manevrînd furculiţa pe care o extrăsese cu preţul unor mugete de vită insuficient furajată, dar totuşi dusă la abator, arătînd-o asistenţei, Iorgu Grebencea dansează ca un aborigen dintr-o junglă încă neidentificată.

Bată-te norocul, coane Iorgule! Credeam că nu te mai trezeşti! Noi te-am adus la viaţă, înţepîndu-te lejer cu ce-am găsit la îndemînă… Se vede că eşti bun de carne, deoarece furculiţa-i boantă, ca şi cuţitele de pe masă… Linişteşte-te, coane Iorgule!… Eu sînt de vină!

Responsabilul rămîne într-un picior, mă priveşte năuc, abia înţelegînd declaraţiile personalităţii mele. Apoi, zvîrlind furculiţa, îmi zîmbeşte bovin:

Se poate, maestre? Dac-am ascuţi, cuţitele şi furculiţele, unde-am ajunge! Să ne omorîm unii pe alţii, tomite noi, care ne avem ca fraţii? Nu face nimic, nu te mai scuza atîta, doar ne cunoaştem de-o viaţă… Drept să-ţi spun, chiar mi-a făcut plăcere… Dar ce-o fi cu maestrul Maximilian? Nici o veste de la arhitectul nostru şi de la Lili?…

Chiar în clipa cînd Grebencea îşi termina discursul uşile salonului braseriei, cele dinspre bucătărie, nişte autentice momente de artă ale sticlăriei moderne, sînt spulberate într-o secundă, declanşînd un zgomot infernal, de sfîrşit de lume. O siluetă trece de-a dreptul prin geamurile (aşa zis) incasabile, aleargă spre masa din centrul braseriei, îl identifică pe responsabil, şi porneşte să emită nişte vaiete îngrozitoare, mult mai stresante decît sirenele de la circulaţie:

Vai, vai nouă, unchiule! Vai de capul nostru, vai de munculiţa matale! L-au omorît pe Maxu meu, l-au furat, i-au luat şi maşina… N-a mai rămas nimic din visurile mele!…

Lili Mamulea, într-un splendid taior deux-pièces, zdrenţuit şi transformat într-un taior dix-pièces, cu faţa răvăşită, plină de colb şi lacrimi, amestec cosmetic insolit, probabil dăunător tenului, ne face o demonstraţie de strip-tease, rupîndu-şi hainele de pe ea, atîtea, cît mai rămăseseră, bucăţică după bucăţică, precum şi părul din peruca de import, pe care o lasă cheală.

Imagine tragică, descinsă parcă din teatrul vechilor elini, Lili Mamulea plînge şi urlă, emite nişte bocete impresionante, de mi se încrîncenează carnea pe mine:

Maxu meu, Maxu meu! Te omorîră tîlharii! Unde eşti, Maxule!…

Întrucît în asemenea situaţii numai sîngele rece dă rezultate eficiente, mă îndrept urgent în direcţia logodnicei furate ce dădea evidente semne de deteriorare mintala. O iau pe după umeri, încercînd s-o liniştesc.

Nu trebuia să fac pasul acesta…

Lili Mamulea, după ce mă examinează o clipă, mă recunoaşte şi, renunţînd la strip-tease, mă trage în braţele ei, nebănuit de puternic, strivindu-mi toracele, dar şi perforîndu-mi timpanele cu răcnetul de victorie pe care-l sloboade din pieptul său de eroină tragică:

Maestre Conan! Salvarea mea! Dă-mi logodnicul! Dumneata, care eşti şi detectiv, după cum spunea răposatul Maxu, caută-l şi scapă-l din mîinile tîlharilor!… Banii!…

Pe cînd încerc să mă eliberez din îmbrăţişarea fatală, Iorgu Grebencea intră şi el în emisie, urlînd ca apucat:

Ce-i eu banii, nebuno? Unde-s banii?…

Sub pat, unchiule!  geme Lili Mamulea.

De-aia îi zisese Grebencea că-i nebună. Cum să fie sub pat, de vreme ce dînsa plecase cu maşina arhitectului. N-am pomenit maşină cu pat! E clar că şocul suferit cu ocazia atacului întreprins de bandiţi îşi dă la iveală acţiunea nocivă… Mai întîi începe cu alterarea celulelor creierului… După aia, urmează alte organe vitale!

33) DETECTIVUL CONAN DOI 
TRECE PE CANALUL UNU!

În asemenea situaţii limită, cînd Grebencea urlă cu toată forţa ambilor săi plămîni, trezit definitiv din euforia avansată în care-l propulsase coana mare, pomenind într-una de bani şi pat, iar Lili Mamulea, în stare de şoc, dar şi total sonată, aşteaptă prăbuşită pe scaun să iau măsurile pe care mi le solicitase, un detectiv de talia mea, de excepţie, trebuie neapărat să-şi păstreze calmul.

Motiv pentru care-l înhaţ de guler pe responsabil, îl tîrăsc lîngă scumpa sa nepoată, şi-l buşesc în scaunul de lîngă ea, însă vorbindu-i blajin:

Termină odată, coane Iorgule, c-altminteri te-arunc în piscină, să te răcoreşti la nervi… Ce-i cu toată comedia asta?

Deoarece mă priveşte năuc, nepricepîndu-mi comunicarea, iau trei farfurii de pe masă şi le trîntesc de duşumea, la picioarele sale. Examinînd atent cioburile, Grebencea mi se adresează (50℅) lucid:

Maestre Conan, mă nenoroceşti! Mi le impută la de trei ori valoarea! Ce te-a apucat?…

Operaţia mi-a reuşit perfect, deoarece am acţionat conform unui principiu ştiinţific: şocul pe şoc se scoate! Nu-mi rămîne decît să procedez aşijderea şi cu Lili Mamulea. Nemaiavînd la îndemînă nişte farfurii, recurg la un imens castron de salată. Cînd îl buşesc de parchet, Lili Mamulea îşi revine surprinzător, ţipînd la personalitatea mea, ca orice femeie într-o asemenea situaţie:

Mi-ai pătat rochia! Am să te spun lui Max…

Apropo de Max,  pornesc eu s-o chestionez, dîndu-mi seama de faptul că Lili Mamulea a făcut iarăşi priză cu pămîntul,  ia povesteşte cum s-a întîmplat cu asasinarea, lui? Cu ce armă l-au omorît?…

Dacă pînă la evenimentele de-acum acţionasem fin şi discret, anchetînd numai psihologic, apelînd la cele mai intime fibre ale făpturilor antrenate în operaţia Prior, se impune, în continuare, să trec pe canalul unu, ceea ce, în concepţia mea detectivistică, înseamnă elan şi energie, dinamism şi acţiune explozivă.

Petrecăreţii de-adineauri, actualmente perdanţi siguri, deoarece se vedeau rămaşi fără banii împrumutaţi arhitectului, asistă blegiţi şi fleşcăiţi moral la manevra mea. Reprezint singura lor speranţă. Cu nişte mutre disperate, bune de expus într-un panopticum, şi-au reocupat scaunele şi aşteaptă desfăşurarea anchetei.

Lili Mamulea, conformîndu-se cererii mele, demarează:

Nu ştiu precis dacă l-au omorît… Dar banii sînt sub pat…

Ascultă-mă, domnişoară Mamulea, lasă chestia cu patul!  o consiliez eu, vrînd s-o aduc pe făgaşul normal al unei anchete.  Porneşte de la început, cronologic, vedem noi apoi şi ce-i cu patul…

Ba nu!  răcneşte Grebencea, prăbuşindu-se iarăşi în starea sa anterioară, de euforie alcoolică, evoluată în melancolie neagră.  Să spună unde-i patul, unde-s banii!

Deşi responsabilul mă scoate lejer din balamale, rămîn mai departe calm şi-l rog cu duhul blîndeţii:

Taci, coane Iorgule, că dacă nu te astîmperi, dispun să fii închis în frigiderul motelului, eventual chiar la grupul congelatoarelor! Află că şi alcoolul din matale are o temperatură de îngheţare…

După ce-l văd brusc temperat, mă întorc spre Lili Mamulea şi-i dau liber:

Ia-o de la început, de la prima întîmplare neobişnuită din timpul călătoriei voastre spre Curtea-de-Argeş!

Nepoata lui Grebencea face impresia că nu-i de pe lumea asta, dar datorită stilului meu personal de interogare, pînă la urmă pricepe despre ce-i vorba şi povesteşte fluent şi clar:

Prima întîmplare neobişnuită? Păi a fost atunci cînd a tras maşina pe dreapta şi mi-a spus: Lili scumpă, dă-te jos şi hai să stăm de vorbă… Poate-ţi aduci aminte unde-ai rătăcit carnetul de CEC!…

Renunţ să mai redau întocmai monologul demenţial pe care ni-l recită Lili Mamulea, deoarece ar însemna să bruiez o mulţime de piste esenţiale pentru descoperirea criminalilor.

Cei doi viitori miri plecaseră în grabă de la motel, cu Opel-ul lui Grebencea. Pe drum, la vreo cinci kilometri distanţă, arhitectul îşi manifestase dorinţa unei conversaţii mai intime cu Lili Mamulea, în speranţa să afle enigma CEC-ului pierdut. În vreme ce Maximilian Prior se aprindea din ce în ce mai mult, enervat de amnezia logodnicei, ajungînd chiar, la un moment dat, s-o şi strîngă lejer de gît, probabil pentru a-i accelera celulele care activează memoria, nişte indivizi mascaţi, răsăriţi nu se ştie de unde,  şi-al căror număr Mamuloaica nu ni-l poate preciza, întrucît nu-i văzuse, ţinînd seamă că-i puseseră o pătură pe cap,  năvăliseră asupra lor. În învălmăşeala cumplită, Lili se alesese cu cîteva cucuie, iar arhitectul dispăruse răpit de kidnaperi. În clipa cînd aceştia fugeau cu prada lor, chiar în Opel-ul arhitectului, Mamuloaica îl auzise strigînd cu glas de moarte: Banii nu-s la mine, i-am uitat în odaie la motel… Sub pat! Apoi murise, cel puţin aşa îşi imaginează logodnica sa, deoarece nu mai scosese o vorbă. Dar pe cînd Opel-ul demara în trombă, Mamuloaica mai apucase să distingă şi-o altă maşină, care se luase după ei. Deşi avea capul sub pătură, ridicase uşor un colţ al acesteia. Mai mult din curiozitate, neînţelegînd de ce nu o omorîseră şi pe ea, sau de ce n-o răpiseră, aşa cum procedaseră cu Maximilian Prior.

La acest punct al terifiantei, dar aproximativ incomprehensibilei relatări a logodnicei nerăpite, simt necesitatea unui supliment de informaţii. Cu atît mai mult, cu cît suspectez apariţia în scenă a lui Gherigogu şi Lică, şi observ la Grebencea o stranie trepidaţie a tuturor mădularelor, inclusiv capul. Dacă începe să şi zbîrnîie, ceea ce nu-i exclus, mă aştept să-l văd decolînd de pe scaun, întocmai ca un interceptor de OZN-uri.

Domnişoară Lili,  o iau eu pe de departe,  fă-mi plăcerea şi răspunde-mi la două întrebări… Ce te face să crezi că bietul Max era mort, şi ce marcă avea maşina care-i urmărea pe asasini? Nu te grăbi, concentrează-te!

Lili Mamulea înţepeneşte pe scaun, îşi încruntă ochii de peşte oceanic congelat, depunînd vizibile eforturi de scormonire prin amintirile recentei aventuri. La un timp, îşi prinde capul în mîini şi-ncepe să-l clatine, ca şi cum ar fi sperat de la această neaşteptată operaţie cine ştie ce rezultat aparte. Şi totuşi, de bine de rău îl obţine, pentru că o aud grăind:

Maestre Conan, mare detectiv mai eşti matale? Toate le pricepi… După ce bietul Maxu a spus unde-s banii, n-a mai fost nevoie de el, şi-atunci înseamnă că l-au omorît! Dumneata n-ai fi făcut la fel?… Iar dacă l-au luat cu ei, cred că-i din pricina cheilor… Le ţinea în buzunarul de la pantaloni, că mereu le zdrăngănea… În ce priveşte marca maşinii, pot să-ţi spun precis culoarea. Era un soi de alb-murdar, care bătea în verde-argintiu. Nu mă prea pricep la mărci, dar semăna tare mult cu Mercedes-ul prietenilor lui Maxu, dar şi cu Volkswagen-ul trompetistului…

Cînd aud de Volkswagen, simt cum îmi intră în funcţiune transistorii. Bişniţarii nu mai avuseseră răbdare să-ncaseze arhitectul jumătatea de milion, şi se mulţumiseră numai cu taxele şi vama maşinii. Însă nu-nţeleg un singur lucru. Cum de-mi scăpase atenţiei absenţa amicilor bucureşteni ai arhitectului? Tocmai ei să lipsească de la sărbătorire?

Coane Iorgule,  îl iau repede la întrebări pe responsabilul motelului  de ce n-au participat la masa festivă şi Cezar Schiledi cu Sandy Gai? Iar tinerii ăia trăsniţi, Jimmy, Dragodana şi turcul, ăia cînd au plecat?…

Iorgu Grebencea, care trepidează şi mai abitir, de parcă ar avea un vibrator sub scaun, îmi răspunde pe loc:

Cum să mănînce cu noi, dacă au plecat încă de ieri la pescuit?

Cine?

Prietenii maestrului! S-au dus cu Mercedes-ul lor cel alb, la Vadul cu Peşti…

Şi tinerii?

Trompetistul şi zărghita aia de Dragodana?

Exact! Plus turcul…

A! Păi… Cînd Dumnezeu or fi întins-o de-aici? Cred că-nainte de prînz… Doamne! Să ştii că bandiţii ăştia au dat lovitura…

Grebencea nu pare prea convins de afirmaţia avansată. Însă eu, care îi urmărisem încă de la apariţia lor pe teritoriul motelului, îmi pot permite să fiu nu numai convins, că ei sînt atacanţii, ci şi sigur 100℅.

Cineva mă trage de mînă. Mă uit la persoana respectivă şi mă aud interpelat:

Hombre! Vreau să-ţi spun ceva…

Ce s-a mai întîmplat? Nu ţi-au ajuns profiterolurile oferite de nenea Grebencea?…

Nu!  afirmă cu toată convingerea Babacu.  Despre altceva-i vorba… Dacă bandiţii n-au găsit banii la nenea Maxu, precis c-or să vină aici, la el în odaie, să-i caute… Mai ales că au şi cheile…

Aşa nepot mai zic şi eu! Logică de oţel cromat. Gîndise întocmai ca mine!

Dacă am trecut pe canalul unu, al dinamicii şi acţiunii imediate, se cere să procedez în consecinţă. Deci îi dispun lui Grebencea:

Coane Iorgule, fugi la telefon şi anunţă miliţia! Să vină de urgenţă o echipă de intervenţii!… Spune-le despre crima comisă asupra marelui nostru arhitect…

Responsabilul se uită la mine, de parcă aş intenţiona să decretez o mobilizare generală. Incredul, mă măsoară din cap pînă-n picioare şi invers, apoi se răţoieşte la mine:

Dar, maestre Conan, vrei să ne laşi săraci? În loc să alergăm în apartamentul arhitectului şi să căutăm banii, care-s ai noştri, ai poporului, matale vrei să ne pierdem timpul cu telefoanele? Întîi să găsim banii, şi-apoi anunţăm miliţia! Maestrul Max, dacă-i tot mort, mai poate s-aştepte!…

Masa creditorilor, care adăsta placidă rezultatul anchetei, cînd aude propunerea lui Grebencea, începe să se agite incredibil de vioi. De ici, de colo răzbat unele voci:

Am dat cinci miare!…

Unde-s verighetele noastre? După ce-am rămas fără ele, să rămînem şi fără sumele împrumutate răposatului?…

Dacă află şi nevestele, sîntem în plop!…

Tovarăşul responsabil are dreptate, maestre Conan!…

În faţa solicitărilor emise de public, sînt nevoit să mă înclin:

Perfect? Dar să procedăm organizat… Cineva să telefoneze la miliţie, iar restul să ocupe poziţii cheie, de apărare, deoarece bandiţii, mai mult ca sigur, îşi vor face apariţia peste puţină vreme, ca să caute şi ei banii uitaţi sub pat de Maximilian Prior…

În mai puţin de-o jumătate de oră, depunînd o activitate febrilă, reuşesc să organizez un dispozitiv de apărare magistral.

Toate intrările sînt blocate de scaune şi mese.

Babacu a fost instalat pe acoperiş, la cel mai înalt punct de observaţie pentru a ne anunţa sosirea maşinilor cu care circulă asasinii.

Babane şi Biba se află repartizaţi la bucătărie, în imediata apropiere a frigiderului uriaş, ca, în caz de primejdie, să aibă unde se-ascunde.

Ospătarii, înarmaţi cu linguroaiele bucătarului-şef, apără uşile ce duc spre etajele motelului, unde sînt camerele şi apartamentele pentru cazarea turiştilor.

Creditorii, repartizaţi în două grupe, asigură bufetul şi braseria, pitiţi pe sub mese, dar prevăzuţi cu cuţite şi furculiţe.

Iar eu şi Grebencea, însoţiţi de Pişlică, ospătarul cel mai dezvoltat fizic, dator să ne asigure o protecţie cît mai valabilă, ne îndreptăm în direcţia apartamentului pe care-l ocupase recentul decedat.

Maestre Conan! Maestre Conan!…

Cetăţeanul însărcinat cu anunţarea miliţiei aleargă disperat pe urmele noastre, gîfîind corespunzător.

Ce-i, tovarăşe?  îl întreb eu excedat.  Vine echipa?

Poate numai din proprie iniţiativă, pentru că telefonul nu funcţionează!

Ai verificat dacă nu-i cumva scos din priză?  caut să mă asigur de eventualitatea unei defecţiuni datorate vreunui gură-cască.

Dar bineînţeles! Era scos din priză… Dar degeaba l-am băgat la loc, că tot nu merge!…  îmi comunică lejer speriat creditorul transformat în agent de transmisiuni.

Nu-i lucru curat. Cine s-a ocupat de deranjarea legăturilor telefonice ale motelului? Totuşi îl mai chestionez pe cetăţean:

Ce te face să crezi că nu funcţionează? De vreme ce l-ai băgat în priză, ar trebui să aibă ton!…

N-are, maestre! Nici ton, nici curent! Pentru că firul dintre ştecher şi aparatul telefonic e tăiat… La fel ca şi firul de la priză la branşament…

Îmi vine să urlu. Dar n-o fac, şi-l bat uşor pe umăr pe individ, întrebîndu-l, aşa într-o doară:

Dacă ai constatat absenţa firelor, de ce ai mai considerat utilă introducerea ştecherului în priză, dragule?

Pentru verificare!  mă asigură eminentul meu colaborator.

Grebencea, care în timpul acesta pornise să fiarbă în suc propriu, mă smulge de lîngă agentul nostru de transmisiuni, urlîndu-mi în timpanul stîng:

Maestre Conan, dacă ne pierdem vremea cu toţi tîmpiţii, precis pierdem şi banii! Haidem la apartamentul răposatului, că ne prind tîlharii din urmă…

Lili Mamulea, singura care nu primise sarcini precise, din pricina fragilităţii mintale dobîndite cu prilejul şocului, şi care se ţinea de noi ca scaiul, începe şi ea să ragă:

Valiza cu bani e sub pat! Aşa striga bietul Maxu!… Nu mai zăboviţi, c-altminteri ne-omoară, şi pe noi, ucigaşii! Să punem mîna pe bani mai întîi, şi pe-urmă vedem noi ce-o mai fi!…

Mirat oarecum de curajul neaşteptat al logodnicei, demarez în direcţia apartamentului lui Maximilian Prior, deşi nu ştiu unde se află; nici etajul, dar nici numărul.

Grebencea păşeşte în frunte, extrem de grăbit. Pentru un individ care-a consumat cantităţi industriale de alcool, se deplasează suficient de alegru. Dacă-l las să-mi ia înainte, e numai datorită faptului că are cunoştinţă de amplasarea domiciliului turistic al eminentului răposat. Însă Lili Mamulea, cu îmbrăcămintea ei de apariţie dintr-un film de groază, ne depăşeşte prin stînga, regulamentar, şi-şi accelerează atît de impresionant alura mersului, încît se distanţează detaşat de noi. Responsabilul, întărîtat de inexplicabila manevră a nepoată-sii, se angajează într-un cross demenţial. Pişlică, din servilism, îl urmează. Apoplecticul meu prieten nici nu-şi dă seama la ce riscuri se expune. Numai grija pentru banii unor prieteni îl poate anima în halul ăsta!

Peste cîteva minute ajungem în faţa apartamentului 13.

Aici stătea bietul Max?  întreb eu interzis de strania coincidenţă.  La numărul 13?…

Linişteşte-te, maestre Conan!  mă îmbie Grebencea.  E-o greşeală… Au scris numărul de-a-ndoaselea… De fapt îi 31…

Privesc atent mediul ambiant. Culoarul e pustiu, dar fereastra dinspre piscină, de la capătul etajului, e deschisă total. Le fac semn, lui Lili Mamulea şi Grebencea, s-aştepte puţin, iar eu mă reped pînă la geamul respectiv. Cînd privesc afară, ameţesc. Sîntem la etajul al III-lea, la o altitudine de minimum 12 metri deasupra nivelului apei din piscină. Ca să-mi revin, pornesc să privesc în sus. Înlemnesc.

Ei, Hombre! Care-i situaţia în interior?  mă solicită Babacu de pe acoperişul motelului, dar aşezat pe streaşină, cu picioarele bălăbănindu-i-se deasupra hăului.  Aţi găsit banii?

Babacule! Ai înnebunit? Vrei să fac un infarct? Fugi de-acolo cît mai curînd, că vin după tine!…

Nu te enerva, unchiule Al!  mă domoleşte nepotu-meu.  N-ai să te poţi sui pe acoperiş, iar în al doilea rînd eu sînt ancorat de coş… Cu cravata lui nea Pişlică… Deocamdată nu zăresc nici o maşină de-a bandiţilor, nici Mercedes, dar nici Volkswagen!… Fiţi liniştiţi, c-aici nu se petrece nimic…

Probabil că pe-acoperiş nu se petrece nimic, dar la etajul nostru, din apartamentul arhitectului răsună un urlet de groază înspăimîntător. Posedînd o ureche muzicală de excepţie, chiar absolută, disting urgent proprietara vocii respective. Lili Mamulea urlă în continuare, oferindu-ne deplina măsură a posibilităţilor sale vocale.

E mort! L-au ucis şi pe-ăsta! Săriţi!…

Prefer să alerg imediat la locul crimei, deoarece n-am cum sări. Decît cel mult pe fereastră.

Grebencea, cu nişte ochi cît gogoşarii, ţîşneşte pe uşa apartamentului. Pişlică, bineînţeles, după şef. Numai Mamuloaica nu abandonează terenul, dar nici nu-şi reduce din amplitudinea glasului.

De ce-aţi pătruns în apartament fără mine?  îi admonestez eu din mers, împingîndu-i (cam forţat) la loc, în odaia lui Prior.

Priveliştea mă obligă să renunţ la explicaţiile iresponsabilului responsabil al motelului. Pe agregatul de dormit din mijlocul dormitorului, tolănit de-a curmezişul, zace cadavrul lui Begibeg Mehmet Ali. Iar Lili Mamulea, ascunsă sub pat, urlă în continuare:

Mort, maestre, mort de tot! Şi valiza cu bani nu-i nicăiurea! Luaţi-l de-aici, că nu ies de sub pat… Mi-e frică… Poate asasinii-s pe-aproape, şi ne-aşteaptă şi pe noi!… Căutaţi valiza în dulap….

Procedez urgent la liniştirea spiritelor. Pe Grebencea îl plasez, dintr-un brînci oportun, pe fotoliul cel mai apropiat. Pişlică, nemaiaşteptînd vreo invitaţie, eliberează imediat spaţiul, aşezîndu-se singur lîngă şeful său, dar în acelaşi fotoliu.

În timp ce responsabilul luptă să scape din îmbrăţişarea ospătarului, o trag pe Lili Mamulea de sub pat, utilizînd unul din picioarele ei personale. Mamuloaica se zbate, eu trag vîrtos, reuşind ca pînă la urmă s-o cazez pe agregatul de dormit, chiar lîngă bietul bandit.

Înmărmurită de groază, Lili Mamulea nu mai mişcă deloc. În schimb, spre stupefacţia generală, porneşte să mişte mortul…

Încercînd să se ridice în capul oaselor, Begibeg Mehmet Ali îşi fricţionează insistent ceafa. Ne priveşte urît, apoi ne ia la rost:

Ce căutaţi aici?

Lili Mamulea, de pe altă lume, uitînd de spaima pe care i-o declanşase cadavrul viu de lîngă ea, îi răspunde automat:

O valijoară! N-ai văzut valiza lui Maxu?

Ba da!… Şi-a luat-o adineauri de-aici! După ce-a ieşit din odaie, a intrat Schiledi, c-un cric în mînă, şi m-a otînjit după cap! Dar nu ştiu ce s-a mai întîmplat după aceea!…

Nu ţin la mine figurile astea. Sînt vechi şi uzate, mai ales pentru un bătrîn şef apaş. Drept care îl încurc pe turcul deghizat în indian:

Ai să rîzi, apaşule! Conan Doi ştie tot!… Şi ce s-a-ntîmplat după aceea, dar, mai ales, şi ce s-a petrecut înainte!…


34) PRECIPITAREA EVENIMENTELOR

Grebencea, entuziasmat de comunicatul transmis de personalitatea mea, îşi revine din buimăceala care l-a cuprins la aflarea veştii că răposatul Maximilian Prior trăieşte, şi încă bine, din moment ce-a sosit şi şi-a luat valiza cu banii pentru taxele moştenirii şi vama Mercedes-ului. Se extrage (cam dificultuos) din fotoliul pe care-l împărţea cu Pişlică şi se repede la Begibeg Mehmet Ali. Pînă să-l împiedic de la evidentul linşaj pe care avea intenţia să-l comită, indianul îl îmbrînceşte spectaculos, atît de dur, încît bietul Iorgu se năpusteşte direct în peretele opus, proptindu-se-n el cu osebită căldură.

Odaia se cutremură, tencuiala de pe peretele respectiv începe să curgă pe duşumea. Numai responsabilul, revenit la sentimente mai bune, se lasă uşor la pămînt, întrebînd cu glas stins:

Maestre, matale care le ştii pe toate, de ce-a dat ăsta-n mine? Că n-am vrut să-i fac nimic rău, ci doar să-l întreb ce căuta aici, în apartamentul arhitectului…

Observînd că responsabilul recuperează rapid, deoarece se ridică de jos clătinîndu-se niţel şi-şi scutură hainele de moloz, îi adresez lui Begibeg Mehmet Ali aceeaşi întrebare:

Tinere şef apaş, cred c-ai depăşit măsura! După ce-aţi încercat să-l kidnapaţi pe arhitect, şi să-l mai şi asasinaţi pe deasupra, ai avut insolenţa şi imprudenţa să mai vii aici, în camera lui, să-i furi bănuţii împrumutaţi de prieteni… Nu-i frumos!…

Gura căscată a indianului nu mă impresionează defel. Joacă teatru.

Totuşi aştept curios spusele sale, deoarece se-apucă să facă mărturisiri:

Bătrîne…

Slăbeşte-mă cu limbajul dumitale golănesc… Gata! Am terminat cu glumele…  îl pun imediat la punct pe tînărul bişniţar.

Maestre Conan,  mi se adresează de astă dată convenabil turcul,  noi l-am răpit pe Maximilian Prior? L-am asasinat? Păi n-a fost adineauri aici, de şi-a luat valiza?

Begibeg Mehmet Ali ne recită o întreagă poveste, atît de falsă, încît nici el nu crede ce spune. Cum c-au fost plecaţi la Curtea-de-Argeş, unde au vrut să se intereseze de anumite chestiuni, şi că, la întoarcere, au zărit Opelul arhitectului gonind spre motelul Craiul Munţilor… Intrigaţi de faptul că arhitectul mînă spre motel, în loc să procedeze invers, aşa cum anunţase, fusese delegat de prietenii săi să afle ce se petrece cu Maximilian. De-aceea venise la el în cameră. Îl găsise luîndu-şi valiza de sub pat, iar arhitectul îi comunicase că abia acum pleacă spre Curtea-de-Argeş, deoarece, din grabă, îşi uitase banii… Apoi, fără să mai aştepte nimic, îl abandonase urgent pe Begibeg Mehmet Ali, pentru ca acesta, peste o clipă, să se pomenească atins la scăfîrlie de cricul manevrat, cu dexteritate, de Cezar Schiledi…

Nu ţine, tinere, nu ţine!  l-am întrerupt eu pe slabul de minte Mehmet.  Invenţii! Vrei să arunci vina asupra prietenilor cei mai buni ai arhitectului…

Dragă maestre Conan, de nu mă crezi, anunţă miliţia!  bravează Begibeg Mehmet Ali.

Cînd aude declaraţia lui Mehmet, Grebencea porneşte urgent spre uşă, nu mai înainte de-a-şi anunţa intenţiile:

Maestre Conan, leagă-l pe turc, eu fug după arhitect, să nu-l omoare bandiţii ăilalţi… Lilişor! Pişlică! Veniţi după mine!…

Pînă să apuc a mai zice ceva, treimea motelieră a şi dispărut de pe teritoriul apartamentului 31.

Turcul, vrînd să profite de momentul meu de adîncă reflexie, se repede în direcţia uşii, într-o evidentă tentativă de evadare. Bineînţeles, am şi reflexe de excepţie, deoarece Begibeg Mehmet Ali nimereşte de-a dreptul la poalele uşii. Piedica pe care i-o pusesem acţionase eficient. Cînd turcul dă să se ridice, intervine şi destinul. Uşa se deschide brusc, pocnindu-l corespunzător în ţeasta craniului. În vreme ce Mehmet depune armele, dar în dosul uşii, Babacu dă buzna în odaie, răcnind cît îl ţineau plămînii săi mititei, dar robuşti totuşi:

Hombre! Vin bandiţii!…

În clipa următoare, odaia este invadată de Babane şi Biba, gîfîind şi leoarcă de sudoare.

Unchiule Al, au sosit!…  îmi comunică bălăiţa.

Care bandiţi? Fiţi mai expliciţi, măi copii!  insist eu, sperînd că banda lui Arvanitache, în toată formaţia, se va îndura să apară.

Jimmy trompetistul şi cu Dragodana!  mă lămureşte Biba.

Şi unde-s acuma?  solicit eu un supliment de informaţii.

Aici, de faţă, Babacule!  aud eu o voce care mi se pare extrem de cunoscută.

Dragodana Tatu, făptura cea mai explozivă pe care-am întîlnit-o vreodată, mă priveşte din prag. Păşeşte în odaie, ca la dînsa acasă. Iar pe urmele ei, fără să se grăbească, pătrunde şi Jimmy Navarrelli, cu trompeta atîrnîndu-i de gît.

Ce-ai făcut cu bietul Mehmet, Babacule?  mă întreabă uimită Dragodana.  Ai reuşit să-l pui la pămînt? Bravos! Te ţii măreţ, ai? Că l-ai lovit, probabil, în cap cu vreun baros… Aş vrea să te văd luptîndu-te cu el, fără arme nepermise…

Criminalilor! Predaţi-vă! Sînteţi demascaţi! E ultimul avertisment pe care vi-l mai dau… După aceea trec la acţiune!  răcnesc la bişniţarii care mai sînt încă în stare de funcţiune, turcul zăcînd pe duşumea.

Nu prea ştiu cum am să fac faţă găliganilor, dar mă descurc eu, pentru că, adeseori, mi se întîmplă să am intuiţii de geniu, găsind cele mai neaşteptate soluţii.

Care criminali, maestre?  mă întreabă nedumerit, dar şi prefăcut trombonistul.  Noi? La noi te refereai matale? Fii serios, că nu ţine!

Nu-mi rămîne decît să recurg la cea mai apreciată armă a detectivului aflat în dificultate. Bluful. Cacialmaua. Drept care îi somez:

Mîinile sus, c-altminteri trag!

Dragodana Tatu se supune. Ridică mîinile, vine lîngă mine şi mă priveşte adînc în ochi. Apoi, spre stupefacţia mea, mi le petrece pe după grumaz şi mă sărută pe frunte. Străbătut de curenţi electrici imposibil de măsurat cu aparatura contemporană, o aud:

Te pup, că eşti un dulce copil! Cu ce-o să ne-mpuşti, babacule? Să-ţi dau trompeta lui Jimmy? Păi bine, măi nebunaticule, nu ţi-am mai spus o dată că sîntem mai deştepţi decît părem? Haide, Mehmet, scoală-te şi leagă-i! Pe toţi! Şi pe năpîrstocul ăla mic, că-i simpatic! Vedem noi ce facem, după aceea, cu ei…

Dau să privesc în direcţia unde ar fi trebuit să zacă neînsufleţitul Begibeg Mehmet Ali, dar indiano-turcul nu mai se află la locul respectiv. Pînă să-mi dau seama ce se petrece, mă pomenesc legat ca un burduf, dar ceva mai dezvoltat, cu cearceaful de pe patul arhitectului.

Begibeg Mehmet Ali, ajutat de Jimmy, mă instalează în fotoliul pe care-l utilizaseră Grebencea şi Pişlică, îndesîndu-mă bine în adîncurile droturilor sale. Bieţii mei nepoţi, care asistaseră uimiţi la capturarea celui mai mare detectiv din sector, se lasă legaţi şi ei. Dar cu şnururile de la perdele.

În vreme ce mă zbat, mai mult demonstrativ, între braţele fotoliului, Jimmy Navarrelli suflă din trompetă, dînd un evident semnal de alarmă. Însă pe-o melodie foarte populară cîndva, anume La popa, la poartă, e-o pisică moartă!…

Staţi aici şi nu mişcaţi!  ne recomandă Dragodana, în timp ce părăseşte încăperea, urmată de Jimmy şi Begibeg Mehmet Ali.  În două trei zile, poate şi mai puţin, după ce ne rezolvăm problemele, ne-ntoarcem şi vă dăm drumul… Pa şi pussy, babacule!

Pa, tanti!  îi răspunde obraznic bondocul de nepotu-meu.

Nu ţie ţi-am spus pa, mititelule! Ci dolofanului de unchiu-tău!  precizează dinamitarda făptură, de dincolo de uşă, dar pe care-o şi trînteşte, de cade tencuiala din jurul ramei, pentru ca apoi s-o auzim răsucind cheia în broască. De două ori. Ca să fie mai sigură…

*
**

Cei trei nepoţi personali, legaţi ca nişte parizere, cu şnururile de la perdele, stau în capul oaselor pe marginea patului. Privesc la mine uimiţi, neînţelegînd de ce mă agit în fotoliul precis neîncăpător.

Măi fratele meu,  îmi adresează cuvîntul Babane,  cît or fi criminalii ăştia de şmecheri, cu noi nu le merge. Pentru că-s proşti ca noaptea! Nici nu ne-au căutat în buzunare… Am briceagul la mine. Dacă reuşim să-l scoatem, tăiem legăturile şi pornim în urmărirea lor.

Vorbeşti copilării, nepoate!  îl domolesc eu.  Aici se cere o analiză profundă a situaţiei, care şi-aşa-i destul de deteriorată, şi-abia apoi vom putea stabili direcţia în care-au plecat! E clar?

Eram precis c-ai să ne pomeneşti de analiza matale!… Mai întîi să ne dezlegăm, şi după aceea îţi putem spune şi noi unde-i găsim pe bandiţi… Că de-aia sîntem urmaşii marelui detectiv Conan Doi!

Nu te grăbi, Babane, că încă n-am murit corespunzător! Şi unde credeţi c-ar fi bandiţii?…

Acolo unde-i şi arhitectul, nenea Maxu al nostru!  mă lămureşte Babane.

Şi asta o ştiţi? Hai să fim serioşi doar e la mintea cocoşului că Prior, fiind urmărit de tîlhari, se găseşte în apropierea lor…

Hombre!  intervine şi Babacu.  Vreau să-ţi spun ceva…

Bondocelul mă omoară cu zile. Dar cînd îl văd zîmbindu-mi, privindu-mă cu ochii lui de perlan albastru, nu mai rezist şi-l invit să-mi vorbească:

Dă-i drumul cu şantajul! Ştiu ce vrei să-mi spui… Un profiterol, o informaţie, două profiteroluri, rezultatul tuturor cercetărilor tale, realizate însă sub îndrumarea mea…

Exact! Eşti formidabil, unchiule Al! De unde oi fi avînd matale atîta minte?… Dacă dai trei, îţi spun unde-i arhitectul!!

Satisfăcut de cel mai demn urmaş al meu, nu-i acord premiul solicitat. Prefer să-i administrez o lecţie de modestie.

Îţi spun eu, Babacule, şi fără să-mi dai vreun profiterol. Sînt cu toţii la canton! Singurul loc unde nu s-ar gîndi nimeni să-i caute… Scăpat din mîna bandiţilor, a venit la motel să-şi ia valiza, dar văzînd c-au sosit pe urmele lui, l-a rugat pe Schiledi să-l otînjească pe turc cu cricul, şi-apoi s-au refugiat tustrei la Valea cu Urşi… Cine altcineva i-ar putea scăpa de la ananghie, dacă nu Conan, unchiul vostru… Iar bandiţii, cînd ne-au găsit aici, şi-au dat numaidecît seama de toată combinaţia. Acuma precis că-s în drum spre canton!…

35) EVADAREA

Recunosc în sistemul meu de gîndire, cu toată modestia, o mare parte din reputatele analize întreprinse anterior de mine. Deşi mă bucur intens, mă mişc din ce în ce mai anchilozat. Fotoliul mă îmbrăţişează atît de strîns, încît abia mai pot răsufla suficient. Dacă mai stau mult pe gînduri, am toate şansele să mor asfixiat, dar comod.

Recurg deci urgent la utilizarea metodelor preconizate de acelaşi canal unu, al acţiunii dinamice, şi transmit celor mai tineri membri ai tribului Jimbla:

Copii, trebuie neapărat să fugim de-aici… În clipele astea, nenea Grebencea nu ne poate ajuta cu nimic, deoarece a plecat după arhitect, la Curtea-de-Argeş, neştiind că bandiţii îl caută la Valea cu Urşi… Coborîţi de pe marginea patului, chit că sînteţi legaţi şi veniţi pînă lîngă mine cum puteţi, sărind, de-a buşilea, tîrîndu-vă… Iar eu am să-ncerc a scoate briceagul lui Babane…

Scumpii mei nepoţi, inteligenţi la cel mai înalt nivel (avînd în vedere apropiatul grad de rudenie ce ne leagă) procedează în consecinţă, fără să mai aştepte continuarea dispoziţiilor.

Ajungînd lîngă fotoliu, Babacu şi Biba mi-l împing pe Babane în braţe, facilitîndu-mi astfel extragerea briceagului. Fiind legat cu cearceaful, ca-ntr-o cămaşă de forţă, nu am la dispoziţie decît dinţii.

După ce-l răstorn pe Babane cu capul în jos, constat că-i aproape imposibil să scot briceagul cu dinţii, deoarece blugii nepotului sînt excesiv de strîmţi, iar buzunarul de la spate e prins nu numai în ţinte de alamă, dar şi c-un fermoar defect. Reuşesc totuşi să-mi rup lejer un dinte, care era însă plombat mai demult, şi nu-mi mai era atît de necesar…

Unchiule!  strigă entuziasmat Babacu.  Am găsit soluţia! Nu mai avem nevoie de briceag… Te dezlegăm pe matale mai întîi…

Cum?  întreb neîncrezător.

Foarte simplu, unchiule Al… Ai să vezi!

N-a fost chiar atît de simplu, cum mă asigurase bondocelul, dar în cele din urmă am văzut, pe pielea mea, în ce consta formidabila idee a celui mai tînăr din membrii tribului Jimbla.

Tustrei copiii m-au răsturnat cu fotoliu cu tot, şi, tot aşa, m-au rostogolit pînă lîngă noptiera patului, unde se găsea un reşou electric, probabil pentru prepararea cafelelor. Babane introduce ştecherul în priză cu dinţii, fără să se curenteze. Peste cîteva secunde nichelina acestuia se-nroşeşte corespunzător, generînd suficientă căldură pentru arderea nodurilor de la cearceaful cu care fusesem legat.

Numai că, pentru realizarea unui contact cît mai intim cu mai sus pomenitele noduri, nepoţii mă răstoarnă de-a dreptul cu pieptul peste plita reşoului. Iar în spate am fotoliul, care nu cîntăreşte mai mult de 50  60 kilograme.

Operaţia eliberării mele se desfăşoară excelent, deoarece peste cîteva clipe cearceaful porneşte să ardă, dezvoltînd un fum cumplit. Iar ceva mai tîrziu, cam un minut, cămaşa de forţă e toată în flăcări, inclusiv (probabil) cămaşa mea din nailon.

Demn, suport bărbăteşte arsurile. Dar cînd simt cedînd legăturile, sprintez înnebunit în direcţia băii, unde mă arunc direct în cadă. Care cadă, însă, era bineînţeles goală. Noroc că Babane îmi strigă din dormitor:

Unchiule Al, dă drumul la duş, că la ora asta precis trebuie să fie apă caldă!…

Nu era chiar caldă, ci de-a dreptul clocotită. Opărit, reuşesc să înăbuş incendiul ce-mi pîrjolea cămaşa de forţă, dar şi pielea de pe piept. Schimb urgent robinetul, şi sînt nevoit să constat că instalaţiile motelului funcţionează ireproşabil. Mă delectez acum cu-o binefăcătoare baie de aburi. Pentru că apa fierbinte, de la început, cursese de la robinetul de apă rece.

În sfîrşit, respir şi eu uşurat!

Îmi dezleg nepoţii în cîteva secunde, după care, apelînd la o cămaşă de-a arhitectului, care mă-ncape doar pe jumătate, pornim cu toţii în trombă spre parter, pentru a proceda la mobilizarea generală.

După cîteva peripeţii insignifiante, generate în special de duduitul paşilor pe coridoarele etajelor şi care determinaseră atacarea noastră de ospătarii care apărau intrările, ajungem cu bine în braserie, numai cu vînătăi simple.

Braseria continua să fie în stare de alertă. Colaboratorii noştri, şi creditorii arhitectului, care fuseseră plasaţi pe la ferestre şi uşi, iar majoritatea sub mese, înarmaţi cu furculiţe şi cuţite, năvălesc de pretutindeni, de sub mese, de după perdelele de la ferestre, iar unii chiar din bufetele destinate păstrării veselei.

Ne-aţi recuperat banii?  mă întreabă unii din ei, probabil creditori mai creduli şi generoşi.

Fiţi liniştiţi! Arhitectul mai trăieşte, cel puţin aşa sper, şi vă va returna sumele împrumutate… Deocamdată însă, trebuie să-i venim într-ajutor… Bandiţii au plecat după el. Ştiu unde-i refugiat Maximilian Prior, şi ştiu şi ei, aşa că pornim imediat spre cantonul Valea cu Urşi… Cine se oferă voluntar? Aş prefera din cei cu maşini proprietate personală…

Peste un sfert de ceas, dacă nu cumva şi mai puţin, cinci turisme demarează în trombă din parkingul motelului. Bineînţeles, în frunte-i Bombiţa mea, încărcată la maximum (Conan Doi, Babane, Biba şi Babacu) urmată de două Dacii 1300, o Dacie 1100, şi-o tărăboanţă de origine necunoscută, fiind construită din ciocan, de-un excelent tehnician auto.

Deşi legile în vigoare nu permit mai mult de cinci persoane în turismele mai sus citate, am autorizat suirea tuturor voluntarilor, date fiind condiţiile speciale. Pe puţin vreo douăzeci şi cinci. Cu excepţia tărăboanţei, care nu suportă decît o singură persoană, şi aceea sub şaizeci de kile, fiind obţinută, de fapt, din transformarea unei motorete.

În vreme ce rulez cu 75 pe oră, îndreptîndu-mă spre canton, în fruntea coloanei de atac auto-moto, încerc să-mi reamintesc dispoziţiile trasate grupului pe care-l conduc spre victorie.

Deşi depun un efort de concentrare susţinut, nu reuşesc decît să transpir copios. Fruntea mi se îmbrobonează de picături de sudoare, iar dispoziţiile refuză să-mi revină în memorie. Cît trebuie să fiu de extenuat, dacă mă abandonează şi cel mai dotat sector al creierului meu!

Fără să-mi dau seama, reduc simţitor din viteza de croazieră.

Unchiule Al! Ţi-e cumva rău?  mă chestionează îngrijorată bălăiţa de Biba, bătîndu-mă cu mînuţa ei gingaşă, dar suficient de zdravănă pentru a-mi disloca articulaţia umerală.

Mie? De ce să-mi fie rău?

Eşti tot numai o apă…

Fiţi liniştiţi, dragii mei, totdeauna transpir cînd gîndesc în exces… Ce le-am spus colaboratorilor noştri, cînd am plecat de la motel? Voi mai ţineţi minte? Aş vrea să vă supun astfel unei verificări…

Vlăjganul de Babane, înviorat de perspectiva unor evenimente de excepţie, cu ochii arzîndu-i în cap, răspunde în numele tinerilor Jimbla:

Cum să nu! Cele cinci puncte ale planului de bătaie sună aşa: detectivul Conan comandă, nimeni nu-l contrazice, toţi îl urmează, fiecare face la fel ca şi dînsul şi, al cincilea punct, dacă păţeşte ceva, va fi înlocuit de-un colectiv de conducere, ales prin vot deschis…

Va trebui, la sosire, să precizez anumite lucruri din planul de bătaie, deoarece mi se pare cam vag, costeliv şi anemic… Uite unde poate duce astenia de surmenaj!…

36) ASALTUL CANTONULUI

Din păcate, în clipa cînd ajungem la o sută de metri de cantonul Valea cu Urşi, îmi dau seama că va fi nevoie să renunţ la precizările suplimentare ale planului de bătaie.

Hombre! Îi vezi?  mă atenţionează, de altfel inutil, Babacu.

Dar bineînţeles!  îl calmez eu pe bondocel.

Mai corect spus, nu-i văd, ci le deduc prezenţa. Nu numai a bandiţilor, dar şi-a arhitectului Maximilian Prior, căruia i s-au alăturat bunii săi prieteni Cezar Schiledi (performerul cu cricul) şi Sandy Gai.

Pentru că, în ograda lui văru-meu Anatolie, sînt bulucite, unul într-altul, Opel-ul lui Grebencea, dar împrumutat arhitectului (şi chiar stau şi mă-ntreb, cu ce maşină o fi plecat responsabilul motelului), Mercedes-ul alb şi mîncat de rugină al turiştilor bucureşteni, prieteni de-o viaţă cu Max, precum şi Volkswagen-ul lui Jimmy Navarrelli.

Trag pe dreapta, opresc motorul şi aştept ca însoţitorii mei să procedeze la fel, conform planului de bătaie. Cînd cele cinci maşini s-au aliniat în formaţie de luptă, cobor şi fac semn tuturor s-aştepte.

Liniştea din ograda cantonului mi se pare suspectă. Maşinile sînt goale, motoarele nu merg, iar tobele de eşapament nu emană gaze. Deci, ce mai tura-vura, ceva nu-i în regulă. Unde-i victima (sau victimele), unde-s atacanţii?

Deoarece sînt la mine acasă, mă îndrept tacticos în direcţia porţii, cu intenţia de-a o deschide, pentru a intra şi noi cu maşinile. În zadar trag de batantele porţii, care şi-aşa era destul de şubredă, că rămîne de lemn-Tănase, deşi e din brad. Ciudat! S-au baricadat. Dar cine anume? Maximilian, sau bandiţii?

După cum mă aşteptam, nici uşiţa nu se deschide. Palanul fiind deosebit de înalt, aşa cum se obişnuieşte la munte, nu mă-ncumet să sar gardul, cu-atît mai mult, cu cît nu sînt sigur de rezistenţa sa.

Semnalizez situaţia grupului care mă aştepta în maşini, pentru ca apoi să urc la volan, şi să le propun, prin exemplul meu personal, aşa cum prevedeau, de altfel, punctele trei şi patru din planul de bătaie comunicat de mine, dărîmarea gardului cu maşinile.

Bot lîngă bot, portieră lîngă portieră, avansăm cu viteza a-ntîia, ne proptim cu barele de protecţie în gard, mai înaintăm cîţiva centimetri, iar împrejmuirea se prăbuşeşte la pămînt, într-un nor de colb infernal, de ne răpeşte orice vizibilitate.

Numai aşa îmi explic cum de reuşesc să trec peste palanul doborît, şi să intru lejer în Opel-ul arhitectului. Nu mult, ci-atît cît să-i scot portiera stîngă din balamale. Ceilalţi parteneri, urmîndu-mă, îşi rezervă Mercedes-ul şi Volkswagen-ul.

Fără să cobor din maşină, aştept limpezirea atmosferei înconjurătoare. Cînd praful se lasă liniştit peste maşini, ogradă şi canton, constat nu numai prăbuşirea palanului din dreptul drumului, ci totala sa dispariţie. Probabil c-am declanşat un soi de reacţie în lanţ, care-a dus, din panou în panou, la prăvălirea împrejmuirii.

Puţin uluiţi de rezultatele acţiunii în colectiv, coborîm cu toţii din maşini. Numai proprietarul tărăboanţei construite din ciocan trebuie ajutat, deoarece a rămas înţepenit în carcasa fragilei sale improvizaţii. Totuşi îl extragem destul de lesne. Însă prin parbriz. Care şi-aşa trebuia aruncat, întrucît se spărsese la contactul cu aripa Mercedes-ului.

Fraţilor, vă mulţumesc pentru ajutor…  le adresez eu un speech membrilor echipei.  Ce s-a întîmplat acum, a fost mai greu decît am păţit la motel, însă mult mai uşor decît ceea ce urmează!

Cetăţeanul cu tărăboanţa şifonată, dar care îi împrumutase arhitectului suma cea mai impresionantă, cugetă, profund la afirmaţia mea, şi mă aprobă, fără rezerve:

Maestre Conan, eşti mare! Şi ce urmează?

Dacă planul arhitectului Maximilian Prior, cînd se refugiase la canton împreună cu prietenii săi de la Bucureşti, fusese să găsească un sprijin eficient şi calificat la scriitorul şi detectivul de excepţie Conan Doi, era clar că nu greşise. Negăsindu-mă însă acasă, unde Dumnezeu se ascunsese? That is the question!  cum zicea bietul prinţ al Danemarcei, în chestia aia cu to be, or not to be!. Să fii, sau să nu fii!. Iar-arhitectul nu era…

Ce urmează, maestre Conan?  insistă proprietarul tărăboanţei.

Uitasem de el.

Punctul doi din planul de bătaie… Să nu mă contraziceţi!

Adică să nu-l bateţi la cap, nene!  completează bălăiţa de Biba, sărindu-mi în ajutor şi zîmbindu-mi băieţeşte.

Uite ce-i, tovarăşe…

…Benone Crosnea-Trabant! Mecanic auto, maistru şef de echipă la auto-service Dacia… Pe şoseaua Pantelimon… Vă cunosc, din auzite, de la colegul meu Costel Buzdugan, 118 kile, nemîncat!

Meştere Trabant, dacă lucrezi la Dacia, de ce nu-ţi zice Colibaşi sau Piteşti?  mă arăt eu nedumirit.

E poveste lungă, maestre! Să v-o spun acum? Mai întîi am lucrat la Floreasca, unde mă botezaseră Crosnea-Wartburg, abia mai tîrziu, cînd am trecut la Hîrtopeanu, pe Dudeşti, unde mă ocupam de Trabant-uri, mi-au dat porecla pe care v-am spus-o!… Dar am de gînd să mă transfer la Ciclop… Vă daţi seama, nu sună mai frumos Benone Crosnea-Ciclop? Nu?…

Simpaticul Benone, cît e dînsul de slăbănog, mă calcă vîrtos pe nervi. Cu duhul blîndeţii îi comunic:

Meştere, noi trebuie să ne grăbim! Rămîi la Dacia şi mai vedem după aceea. Deocamdată să-l prindem pe şeful bandiţilor!…

Pentru a evita o eventuală nouă intervenţie a mecanicului, mă deplasez niţel în direcţia celorlalte maşini, unde mă aşteaptă restul companionilor, şi le anunţ decizia, mea:

Staţi ascunşi, care pe unde puteţi, eu mă duc să-l caut pe arhitectul Maximilian Prior… Dacă dau de dînsul, vi-l aduc aici, cu bani cu tot!

Şi dacă daţi peste bandiţi?  mă întrerupe cineva din asistenţă.

Atunci strig, şi-mi săriţi într-ajutor!

Tocmai în clipa cînd mă deplasam spre locuinţa familiei Jimbla, bondocul de Babacu mă avertizează:

Hombre! Stai!!! L-am văzut pe nenea Maxu… Şi-a scos o secundă capul pe uşa grajdului…

Bietul Maximilian! Trebuie să fie mort de foame, şi-o fi vrut să bea nişte lapte proaspăt. Deşi mă-ndoiesc serios că, la ora aceasta, Viţica să mai fie pe teritoriul cantonului. Nemîncată şi neadăpată, o fi fugit de mult de-acasă!…

Copii, haideţi după mine! Să-i dăm ceva de mîncare lui nenea Max! Dumneavoastră puteţi să v-arătaţi la faţă, deoarece cred că bandiţii au părăsit locuinţa!  mă adresez, de astă dată, partenerilor.

Exact în momentul cînd transmiteam dispoziţiile de rigoare, dinspre curtea păsăretului dau buzna cei trei bişniţari, fugăriţi de cei mai reprezentativi gînsaci din dotaţia cantonului.

Eroare! Gînsacii nu-i urmăreau pe găinari, ci nişte biete bibilici speriate de prezenţa bandiţilor. În schimb, criminalii urmăreau o ţintă precisă, deoarece sprintau spre grajdul Viţicii. Precis că-l zăriseră şi ei pe Max!

Antrenînd după mine întreg grupul, plus treimea nepoţilor mei personali, gonesc demenţial în direcţia locului unde avea să se comită cea mai terifiantă ciocnire din cariera mea.

Cînd ajungem la uşa grajdului, bandiţii erau de mult înlăuntru. Un şir de zgomote neobişnuite ajunge la urechile noastre. Cînd invadăm grajdul, nimerim în plină beznă. Degeaba încerc să stăvilesc potopul năvălitorilor, căci sînt mulţi şi aţîţaţi de spectaculosul evenimentelor. Bineînţeles, mă-mpiedic în prima furcă ieşită în cale. Dar scap nevătămat, deoarece mă prăbuşesc ca o plăcintă pe paiele utilizate de viţica drept aşternut pentru noapte. Niţel cam umede şi lejer urît mirositoare, însă moi şi mîngîioase. Aşa că nici nu-mi mai pasă de cavalcada grupului care mă calcă-n picioare, trecînd peste personalitatea mea.

Trageţi uşa după voi! Nu-i lăsaţi să scape din grajd!  transmit ordinele de luptă corespunzătoare, însă din poziţia culcat, şi încă pe burtă.

Nimeni nu m-ascultă, întrucît buşiturile urmează într-un ritm din cele mai accelerate. Şi nici n-am posibilitatea să observ desfăşurarea luptelor, acestea fiind executate în condiţii de perfectă invizibilitate. Recurg deci la orientarea în spaţiu prin semnalizări sonore:

Max! Maximilian! Sînt aici… Lîngă ieşire!

Un urlet de victorie mă face să amuţesc. E glasul, însă, al trombonistului, care muge încîntat:

Rămîi unde eşti, maestre, dacă vrei să scapi neotînjit! Că-l găsim noi pe Maxu dumitale!…

Bufniturile şi oftaturile continuă. Nişte scînduri gem amarnic, scîrţîind şi trosnind infernal. Mai mult ca sigur că-i ieslea pe care-o demontează grupul meu, pentru a-şi făuri arme corespunzătoare.

E timpul să intervin. Drept care fug, înotînd prin paie, în direcţia uşii. O prezenţă străină îmi suflă fierbinte în ceafă.

Unchiule, tu eşti? Spune repede, pînă nu-ţi dăm cu ciubărul de lapte în cap…

Eu Babacule! Dar unde te afli?

Sîntem toţi, şi Babane şi Biba, aici, deasupra matale!

În aceeaşi clipă, cînd vroiam să trec la măsurile de rigoare, uşa grajdului e dată de perete. Viţica pătrunde placidă înăuntru, dîndu-ne totuşi posibilitatea să vedem la lumina zilei situaţia de pe cîmpul de bătălie.

Bineînţeles, membrii grupului se băteau între ei, altoindu-se reciproc cu scîndurile smulse din ieslea Viţicii. Deşi nu-l disting pe distinsul arhitect, îl remarc însă pe Cezar Schiledi căţărat pe scara ce duce la fînar. Sandy Gai, cu cîteva trepte sub el, se fereşte de braţele cuiva, care încearcă să-l tragă de pulpanele pantalonilor.

În momentul cînd Sandy Gai rămîne în chiloţi, nişte chiloţi de baie superbi, Viţica se sperie de pantalonii pe care-i flutură înaintea ei necunoscutul, şi, crezîndu-se la o corrida, se repede la acesta să-l ia în coarne. Begibeg Mehmet Ali, căci el era toreadorul, aruncă pantalonii cît colo şi-o zbugheşte pe uşă afară. Viţica dărîmă scara, Cezar Schiledi îi cade în spate, iar Sandy Gai mai spre coadă.

Un sunet de trompetă, zbîrnîitor şi dogit, mi-l plasează în spaţiu pe Jimmy. Spre surprinderea mea, aleargă, împreună cu Dragodana, după o siluetă binecunoscută, purtînd o valiză în mînă. E Maximilian…

Babane!  dau eu semnalul de atac.  Otînjeşte-i cu ciubărul!

Viţica, enervată de prezenţele din cîrcă, porneşte în trap spre ograda cantonului. Schiledi decolează spectaculos, executînd un triplu looping, după care aterizează în praful bătăturii. Gai se menţine cîteva clipe, ca un cowboy la un rodeo, pentru ca apoi să-şi însoţească tovarăşul.

Maximilian Prior, în ciuda atenţionării lansate de mine, care-l anunţasem că sînt la faţa locului, demarează urgent în ogradă, pentru ca, peste cîteva clipe, să pătrundă vertiginos în clădirea cantonului.

Jimmy şi Dragodana, rămaşi orfani de victimă, dau să se repeadă pe urmele lui. Acum e momentul să-i opresc de la rele. Apar în faţa lor, ca o statuie a răzbunării publice strigînd nepoţilor:

Ciubărul! Gata!

În clipa următoare rămîn fără vizibilitate. Dar ciubărul e din lemn de tei, şi nu cîntăreşte mai mult de patru-cinci kile. Capul meu îl suportă cu demnitate, după care, oftînd obosit, adorm instantaneu.

37) ASALTUL CANTONULUI… ÎN FINALĂ!

Cînd mă trezesc din somnul odihnitor, nepopulat de vise, constat c-am fost cazat în Opel-ul arhitectului, care poseda scaune rabatabile. Biba plînge încetişor, storcîndu-mi o cîrpă (suficient de insalubră) deasupra obrajilor scăldaţi de lacrămile ei, dar şi de zoaiele colectate în ciubărul cu care mă pocniseră scumpii mei nepoţi.

El Fugitivo! Unchiul nostru drag şi bun, trezeşte-te odată!

Hombre? De ce nu vrei să te scoli?  se smiorcăie şi Babacu, aşezat direct pe pieptul personalităţii mele.

Unde-i Babane?  mă interesez eu, încercînd zadarnic să mă ridic în capul oaselor. Însă cu Babacu pe mine, îmi vine destul de greu.

Benone Crosnea-Trabant, care-mi masa gleznele, confundîndu-le probabil cu nişte amortizoare de Dacia 1301, mă informează imediat:

Aplică punctul cinci!

Ce face?

Şedinţă… Pentru alegerea unui colectiv de conducere a operaţiilor. Aşa cum prevede planul dumitale de bătaie, în caz de deces al comandantului…

Aţi înnebunit? Cine-a murit? Nu vedeţi că-s viu şi oarecum sănătos? Ce-i dacă am dormit şi eu cîteva clipe!…

Peste un sfert de ceas reuşesc să reorganizez totul. Adunaţi în jurul meu, plini de vînătăi şi îngrăşăminte organice, recte bălegar, membrii grupului, plus nepoţii mei personali, îmi ascultă ultimele decizii:

După cum am dedus din informaţiile voastre, bandiţii i-au capturat pe arhitect şi prietenii săi, şi s-au baricadat în clădirea cantonului… Bun! Bişniţarii-s trei la număr, iar victimele deţinute ca ostateci tot trei… Însă noi sîntem douăzeci şi patru, dacă am socotit bine, după evaluarea pierderilor insignifiante din incinta grajdului…

Şi cu mine douăzeci şi cinci!  mă atenţionează Benone Crosnea-Trabant, pe care-l consideram ieşit din dispozitiv, datorită aberaţiilor debitate cu prilejul refacerii mele.

Cu-o singură condiţie, meştere Crosnea! Nu scoţi o vorbă!

Mecanicul nu-mi răspunde. Iar începe să mă enerveze.

Domle, ai auzit ce ţi-am spus? De ce taci? Te resimţi de pe urma şocului?…

Mi-am revenit complet, maestre! Dar n-ai zis matale să tac?…

Să taci în timpul asaltului pe care-l vom dezlănţui peste cîteva minute, nu acum!  îl lămuresc pe slăbănogul de Benone.

Apoi îmi continui, spre satisfacţia asistenţei, nerăbdătoare să-i înhaţe pe bandiţi şi să-şi recupereze banii, discursul întrerupt de zurbagiu:

Cine se oferă voluntar, pentru a fi utilizat ca berbec la spargerea uşii de la intrare? Avem nevoie de-un tovarăş mai corpolent şi ţeapăn…

Întrucît observ mai multe priviri admirative îndreptate spre personalitatea mea, mă explicitez:

De mine nu poate fi vorba, deoarece, după spargerea uşii, e posibil ca berbecul să rămînă temporar în afara operaţiunii… Deşi, fiţi atenţi, voluntarul nu va lucra de unul singur, ci va fi purtat pe braţe, de cîţiva tovarăşi… Care-l vor izbi de uşă, luînd maximum de precauţii, cu partea opusă capului. Ei, cine se oferă?…

Vasilică Pitpalac! E cel mai bun dintre noi!  aud cîteva glasuri avansînd o propunere, dar care nu se limitează numai la atît ci îl şi împing mai în faţă pe respectivul, care însă se codeşte vizibil.

Cum de nu-l observasem pînă acum? Pentru că, fără nici o exagerare, mi se pare berbecul ideal. Pe cît e de scurt, pe-atît e de lat. O autentică buturugă de gorun, fără pic de grăsime, construit numai din muşchi noduroşi, groşi cît rădăcinile unui plop centenar.

Tovarăşe Pitpalac, eşti omul necesar! Te felicit…

Buturuga se fîţîie intimidată, după care îmi răspunde:

Felicitaţi-i pe-ăi care m-au îmbrîncit, că eu nu eram diliu să mă transform în berbecul nebunilor… Dar dacă asta-i dorinţa grupului, fie! Numai să-mi păziţi hainele, că-s băiat strîmtorat… Iar ultimii bani i-am împrumutat arhitectului. Eu sînt din Bolintinul de Vale, meşter zidar, şi gîndeam că poate m-o trimite arhitectul pe vreun şantier din străinătate…

Echipa de şoc,  berbecul plus purtătorii,  se compune din nouă inşi. Că-i şi greu bolintineanul! Arătîndu-le uşa ce trebuie doborîtă, dau dispoziţia de asaltare a cantonului…

Şi, din clipa aceasta nefericită, totul se transformă într-un infern. Echipa, purtîndu-l pe braţe pe Vasilică Pitpalac, care, în ciuda numelui, cîntăreşte peste suta de kile, se avîntă spre uşa de la intrare. Iar noi, restul grupului, ne angajăm într-o goană nebună, pe urmele lor.

Bufnitura pe care-o emite impactul dintre berbec şi lemnul uşii, ce se spulberă în ţăndări, răsună atît de asurzitor, încît ne oprim o clipă pe loc. Paralizaţi total! Echipa de şoc pătrunde în vestibul ca-ntr-un calup de brînză. Zgomotele ce se aud în continuare mă determină să bănuiesc că uşa dintre vestibul şi living-room era deschisă, deoarece vacarmul care urmează semnifică prăbuşirea mobilelor din încăpere, dar şi demolarea precisă a unui perete. Probabil cel dinspre coridor.

Ne avîntăm pe traiectoria echipei berbec, pătrunzînd, fără nici o rezistenţă, pînă-n centrul living-room-ului. Berbecul, bietul Vasilică Pitpalac, ne priveşte speriat, transformat într-un autentic basorelief. Jumătate din trup e de cealaltă parte a peretelui desfundat, iar partea cu capul orăcăie pătrunzător:

Scoateţi-mă de-aici, nefericiţilor, că mi-aţi rupt picioarele!…

Ne conformăm dorinţei basoreliefului, demolînd lejer zidul în jurul său. În clipa cînd reuşim să-l extragem, Vasilică Pitpalac răsuflă uşurat, dar şi adoarme pe loc, prăbuşindu-se la podea.

Întrucît în living-room era cam multă lume, peste douăzeci şi ceva de persoane, iar mobilele răsturnate, care-mi transformaseră cabinetul de lucru în decor de film de război, îmi răpeau orice vizibilitate, nu izbutesc să disting treimea bandiţilor, dar nici cealaltă treime, a victimelor.

Babacu, suit pe birou, cu ambele picioare pe maşina mea de scris, pentru a-şi crea astfel un punct de observaţie mai eficient, porneşte să strige la mine:

Hombre! Unchiule! I-am văzut…

Pe cine, domle!  devin eu imediat curios şi interesat.

Pe nenea Maxu şi pe trombonist!… Cînd îl scoteaţi pe tovarăşul din zid, Jimmy încerca să-l pocnească în cap cu trompeta pe nenea Maxu… Dar dînsul fugea cît îl ţineau picioarele, şi-a dispărut spre bucătărie, iar bişniţarul după el!…

Şi-ăilalţi?

Nu-s pe-aici! Poate îi aleargă pe Schiledi şi Sandy Gai prin casă…

Peste cîteva secunde, organizaţi pe echipe, pornim şi noi să alergăm prin odăile cantonului, cucerindu-le una după alta. Babane şi Biba conduc un grup ceva mai dezvoltat numeric, în calitatea lor de cunoscători ai casei, eu un al doilea grup, iar Benone Trabant un al treilea, dar de şoc. Numai Pitpalac rămîne în living-room, continuîndu-şi somnul binemeritat.

În goana noastră nebună prin încăperile locuinţei familiei Jimbla, ne întîlnim adeseori, grup cu grup, ne mai confundăm, cînd cu bandiţii, cînd cu victimele, drept care rezultă unele ciocniri neînsemnate, dar soldate cu răniţi şi pierderi materiale de bunuri casnice: paturi desfundate, mese sfărîmate, scaune devenite schiloade, oglinzi sparte, ferestre chiorîte şi uşi scoase din balamale.

Noroc că Babacu, pe care l-am avansat ca adjunct al meu, datorită staturii sale miniaturale, care îi îngăduie să se strecoare pretutindeni, mă atenţionează permanent:

Unchiule! Uite-o pe Dragodana, îl sugrumă pe Sandy Gai… Acum au fugit în dormitorul nostru…

Peste cîteva clipe, radarul îmi anunţă:

Hombre! Begibeg îl fugăreşte pe Schiledi… Au luat-o spre bucătărie…

La un moment dat ne întîlnim cu toţii în living-room. Tustrele grupurile. Babane şi Biba au rămas numai în zdrenţe, dar arată splendid, murdari ca nişte purceluşi, plini de entuziasmul generat de sentimentul datoriei împlinite. Benone Crosnea-Trabant, cu ochii umflaţi cît nişte gogoşari puşi la murat, gîfîie încîntat, anunţîndu-mă:

Acum i-am prins! Sînt în mîinile noastre! Gata depanaţi!…

Felicitări, nene Benone! Unde-s?…

Meşterul mecanic auto îmi arată cu degetul spre plafon.

I-aţi omorît?  urlu eu îngrozit.  I-aţi expediat pe lumea cealaltă, în ceruri?… Pe toţi? Bandiţii şi victime laolaltă?

Maestre Conan, matale glumezi? N-am omorît în viaţa mea o muscă, darmite nişte fiare ca astea!… Sau, ce mă crezi? Au fugit în pod!

Babane mă asigură de seriozitatea afirmaţiilor lui Benone.

Unchiule, chiar aşa-i! Lăsasem scara la gura podului, în coridor. Nenea Maxu a văzut-o, a strigat după Cezar şi Sandy, şi-au urcat-o în doi timpi şi trei mişcări. Trombonistul s-a luat după ei, urmat de ţicnita aia de fată şi de turc… Dar au tras şi scara… Iar chepengul l-au trîntit de s-a scuturat tencuiala în capul nostru… Că de-aia arătăm aşa cum ne vezi…

Au căzut în capcană! Nu ne rămîne decît să-i luăm ca din oală. Fără să mai tragem de timp, gonim toţi spre coridorul cu pricina. Dar sîntem atîţia, încît abia mai încăpem în el…

Însă şi masele îşi au avantajele lor. Ajutat de vreo cinci creditori, mai în putere, sînt săltat pînă la nivelul chepengului de la gura podului. Deşi suporterii mei se clatină îngrijorător, probabil din pricina responsabilităţii ce atîrnă pe umerii lor, se simt însă mobilizaţi de apropiata recuperare a sumelor împrumutate într-un moment de jalnică naivitate. În aceste condiţii, echipa celor cinci mă catapultează de vreo cîteva ori, dar în sus, pînă reuşesc să deblochez chepengul înţepenit de bandiţi. Lemnul acestuia trosneşte înfiorător, însă mult mai puţin spectacular decît oasele craniului meu.

Aproape năucit, răzbesc în podul cantonului, după care mă angajez într-o muncă de sus infernală. Timp de-un sfert de ceas îi trag în pod pe membrii grupului. Cînd îl ridic şi pe Babacu,  pe care-l lăsasem la urmă, fiind ceva mai uşor,  în plin avînt, dar cu braţele fleşcăite şi tremurînd din toate mădularele, simt că-s total imponderabil. Mă sprijin, ameţit, de capacul chepengului. Nefiind calculat pentru asemenea manevre, cedează în sens invers, iar eu mă angajez pe gura podului, dar cu picioarele înainte. Noroc că mă sprijin în braţele depărtate corespunzător. Ce-şi face omul cu mîinile lui!…

După ce forţele reunite ale asistenţei mă readuc la suprafaţa duşumelei podului, un zdupăit de paşi ne alertează pe toţi. Bandiţii, văzîndu-se încolţiţi, alergau după Maximilian Prior şi prietenii săi, pentru a-i prinde şi folosi ca mijloace de intimidare.

Fraţilor!  şoptesc cu glas stins, atît din pricina extenuării, cît şi pentru a nu fi auzit de urmăriţii noştri.  Îi înconjurăm, îi împingem spre centrul podului şi, cînd am să dau comanda hop!, sărim asupra lor… Şi cu asta ne-am încheiat misiunea pentru ziua de azi…

Previziunile mele ştiinţifice se adeveresc. Bandiţii, purtîndu-i între ei pe Max, Schiledi şi Gay, se lasă încercuiţi. Nici n-aveau altă alternativă la dispoziţie. Noi eram peste douăzeci, iar ei numai şase. Sprijiniţi de grinzile oable ale susţinerii acoperişului, ne pregătim de asaltul final. Bişniţarii şi ostatecii sînt acum în centrul podului. Privesc îngroziţi la figurile noastre ferme, dar nespus de îndîrjite.

Hop!  răcnesc eu, cu vocea corespunzătoare evenimentului.

Întreg grupul execută un salt magnific, năpustindu-se asupra bişniţarilor. Sub greutatea colectivului, bandiţii (inclusiv ostatecii) se lasă capturaţi. Dar la alt nivel, decît cel aşteptat. Mult mai scăzut şi mai jos.

Căci grinzile cedează surprinzător (probabil din pricina impulsului administrat de picioarele noastre, întrucît le utilizasem ca un fel de rampe de lansare), iar acoperişul porneşte să se turtească vertiginos peste capetele asistenţei. Însă şi podul se prăbuşeşte sub noi, trosnind şi pocnind îngrozitor, dar îngăduindu-ne să aterizăm direct în living-room, într-un vacarm satanic.

Cînd îmi revin din şocul căderii atît de imprevizibile, priveliştea ce mi se înfăţişează ochilor e demnă de infernul lui Dante.

Plafonul nu mai există. Molozul continuă să ne plouă în cap, însoţit de mici bucăţele de tencuială. Feţele şi îmbrăcămintea ni s-au albit complet, de parcă acum am fi ieşit de la moară. Nu se mai poate recunoaşte nimic din amenajarea interioară, atît de distinsă şi elegantă a living-room-ului, deoarece mobilele sînt acoperite de scînduri frînte, lănteţi făcuţi ţăndări, hălci de tencuială şi mormane de moloz.

Numai canapeaua-pat a scăpat cu bine. Oarecum. Deoarece, sub forţa impactului, a rămas fără picioare. Însă arcurile excelente, care acum sînt vizibile, ţîşnind pe ici pe colo din skaiul tapiţeriei, ne oferă un adăpost relaxant. Mie, Dragodanei Tatu, dar şi nepoatei responsabilului de la motel, Lili Mamulea. Deşi vorba populară afirmă că între două nu te plouă, firele de moloz fin continuă să ne curgă în creştet.

Cînd mă scutur, uimit de apariţia Mamuloaicei, un nor dens de colb ne ascunde mediul ambiant. Cînd praful se depune lent şi definitiv, o siluetă cunoscută, proţăpită în prag, comentează evenimentul:

Cînd e să se-aleagă praful, praful se-alege de toate! Unde-mi eşti, maestre, ia să te văd la faţă!

Aici, coane Iorgule!  îl înştiinţez pe Grebencea, căci el era.

Nu de matale-i vorba, ci de marele arhitect! Să-l văz la faţadă, ca să ştiu dacă mai e loc!…

38) HAPPYEND (PENTRU UNII) 
THE END (PENTRU FILIERA FRANCEZU) 
DAR ÎN CIRCUIT ÎNCHIS

Enigmatica declaraţie a responsabilului de la motel nu reuşeşte să mă trezească din naturala stare de buimăceală. Descins atît de rapid, şi-n condiţii absolut speciale, de la altitudinea podului, nu pot interpreta corespunzător cuvintele lui Grebencea. Cu atît mai mult cu cît confundă noţiunile. El vorbeşte de faţadă, în vreme ce plafonul e cel vătămat, şi mai vrea să ştie dacă-şi găseşte un loc, cînd vede şi singur ce înghesuială e-n ruinele fostei camere de zi. Cred, mai curînd, că-i şi el lejer năuc, din pricina spectacolului ce i se înfăţişează privirii.

Prietene Grebencea, linişteşte-te şi ia loc!  îl îmbii eu, deşi nu mai există nici un scaun liber, toate fiind făcute praf, după cum prea bine afirmase şi dînsul acum cîteva secunde.

Unde-i maestrul?  insistă responsabilul, evident aflat sub influenţa cataclismului de-aici.  Să-l întreb ce-a făcut cu valiza…

Bietul Iorgu Grebencea! Trebuie să fie şocat vîrtos, de se interesează de valiza cu bani, în loc să-l preocupe sănătatea marelui arhitect, şi-aşa suficient de fragilă din pricina asteniei sale.

Hai să-l căutăm împreună, coane Iorgule,  îi propun eu,  căci trebuie să fie prin sector!

Eliberîndu-mă din îmbrăţişarea fatală a celor două tinere femei, care nu mă încălzeşte deloc, dînsele aflîndu-se într-o stare de totală apatie, deşi aş fi preferat invers, pornesc să-l caut pe Maximilian Prior. Mai întîi cu organul vederii, deoarece braţele şi picioarele, cel puţin deocamdată, nu-mi funcţionează satisfăcător.

Întocmai ca şi Dragodana Tatu şi Lili Mamulea, grupul meu, de-a valma cu bişniţarii şi victimele lor, zace dispersat prin toate ungherele living-room-ului, care pe unde poate şi pe unde-a nimerit.

N-aş zice că-s chiar morţi, deoarece clipesc nedumeriţi, cu ochii lor de peşte congelat şi fiert, stînd nemişcaţi, parcă temîndu-se că, la prima încercare, se vor pomeni demontaţi în piese detaşate. Acoperiţi de moloz, ţăndări de lemnărie (şi alte materiale de construcţie) nu mai pot fi identificabili.

Pentru a-l putea recunoaşte pe Maximilian Prior, sînt nevoit să-l iau la palme pe fiecare în parte, dar şi ajutat de Grebencea. Astfel, nu numai că-i scutur de praf şi moloz, dar îi şi mobilizez să realizeze, cît mai urgent, o priză eficientă cu realitatea.

Abia în ultimul morman de trupuri, vreo şapte laolaltă, îl descoperim pe arhitect. Benone Crosnea-Trabant îl ţine în braţe, ca pe-un copil. Iar Maximilian, tot ca un copil, strînge la piept valiza cu bani.

În clipa cînd Grebencea se repede la dînsul să-l readucă la viaţă, trăgîndu-i nişte palme mai ţepene, se produc două evenimente remarcabile.

Uşa living-room-ului, care abia se mai ţinea într-o balama, e dată la perete brutal, cu care prilej se şi prăbuşeşte peste Vasilică Pitpalac, rămas în dosul ei încă înainte de declanşarea atacului. Iar în prag se proţăpeşte o siluetă necunoscută. În timp ce individul se pregăteşte să vorbească, după ce amuţise la priveliştea găsită, o voce piţigăiată, dar bine cunoscută, mă strigă din pod:

Hombre! Dă-ne jos de-aici!

Cînd privesc în direcţia găurii ce ţine loc de tavan, depistez la marginea acesteia trei mutriţe speriate: Babacu, Biba şi Babane.

Ce-i cu voi acolo, diavolilor?  îi interoghez eu speriat.

Babane, mai curajos, mă lămureşte în stilul său caracteristic:

Unchiule, nu te speria! Cînd am văzut că săriţi asupra bandiţilor, am vrut să dăm şi noi o mînă de ajutor, dar n-am mai avut loc! Eraţi atît de mulţi, încît am rămas de prisos… Pe urma a fost prea tîrziu…

Mai bine că s-a-ntîmplat aşa, dragii mei. Dacă vă punea sfîntul să vă-ngrămădiţi laolaltă cu noi, rămîneam fără nepoţi!…

Necunoscutul, care ascultase calm dialogul nostru de la distanţă, se bagă şi el în vorbă, fără să fie invitat:

Maestre Conan, fiindcă pomenişi de nepoţi, am şi eu unul care trebuie să fie pe-aici…

Mă cunoşti?  îl întreb eu, mirat de faptul că-mi spusese pe nume.  Cine-i nepotul dumitale?…

Dar cum să nu vă cunosc? Nu ne-am mai întîlnit noi la Posada, la pensiunea Mariţa Nachtigal, şi-apoi la Colţiilupchii, cînd l-am demascat pe vraciul Gulliver Naiba?…

Focalizînd mai corect imaginea necunoscutului, îmi vine imediat în minte chipul simpaticului căpitan de miliţie de la Comarnic. La toate m-aş fi aşteptat, dar ca să-l găsesc aici, la cantonul Valea cu Urşi, la asta nu!

Cu ce prilej pe la noi, tovarăşe căpitan?  mă interesez imediat, vădit intrigat.

În misiune, oarecum!…  răspunde căpitanul.

Văzînd chipul meu împietrit de uluire, căpitanul binevoieşte să se expliciteze:

Ţi-am mai spus eu, maestre Conan! Unde te-nfiinţezi dumneata, totdeauna se produce ceva neobişnuit, dar şi catastrofic… La Posada un deces, la Colţiilupchii tulburarea ordinii publice, iar aici, după cum văd, demolarea unui bun al ministerului economiei forestiere… Hai să-ţi dăm jos nepoţii din pod, şi-apoi îţi povestesc mai departe!…

Peste vreun ceas, datorită unei munci colective şi susţinute, îndrumată de căpitanul de la Comarnic, dar asistat de personalitatea mea, reintroducem o oarecare ordine în living-room.

Cei mai iubitori de muncă se dovedesc, spre surprinderea generală, tocmai bandiţii. Jimmy, voios nevoie mare, deşi ştie ce-l aşteaptă, activează împreună cu Dragodana şi Begibeg Mehmet Ali. Strîng lucrurile deteriorate, le repun într-o aleatorie stare de funcţionare, îi ajută pe membrii grupului meu să-şi scuture hainele şi să-şi oblojească vătămăturile. Grebencea îl sprijină pe Maximilian, instalîndu-l apoi pe canapeaua fără picioare, lîngă Cezar Schiledi, Sandy Gai şi Vasilică Pitpalac.

Cînd sîntem cu toţii cazaţi, cam inconfortabil, pe marginea biroului, pe scaunele în trei şi două picioare, pe unde putem, căpitanul mă priveşte zîmbind (probabil amuzat de mutra mea expresivă) şi-şi aprinde o ţigară, invitîndu-mă şi pe mine să servesc din pachetul său de Snagov, ameliorat prin superlungire. Apoi declară, adresîndu-mi-se mai mult mie:

Drăguţi nepoţi mai ai, maestre Conan! Deşi mi se par cam molipsiţi de pasiunea dumitale pentru detectivismul amator… Dar nici nepotu-meu nu-i mai breaz!

Cu toate că ard de nerăbdare să aflu cine-i nepotu-său,  probabil vreunul din turiştii mai tineri antrenaţi în acţiunea de salvare a arhitectului Maximilian Prior,  ţin totuşi să-i demonstrez căpitanului că detectivismul amator profesat de personalitatea subsemnatului nu-i chiar de ici de colo.

Molipsiţi, nemolipsiţi, Babane, Biba şi Babacu m-au ajutat enorm la demascarea bişniţarilor… Bineînţeles, de la bun început am fost convins de neşansele treimii conduse de trompetistul Jimmy Navarrelli!…

Căpitanul devine brusc extrem de atent la dezvăluirile mele senzaţionale. Chiar mă-ntrerupe:

Mai e şi alt trompetist pe-aici?

De data aceasta devin eu atent, însă nu chiar atît de brusc. Deoarece începe să-mi fîlfîie o diodă. Oarecum ezitînd, i-l arăt pe trombonistul care ne asculta spăşit:

Ne-ajunge şi unul singur! El e trompetistul! Jimmy Navarrelli! Creierul organizaţiei… Omul care vroia să-l jefuiască pe marele arhitect Maximilian Prior…

Imposibil, maestre Conan,  exclamă uluit căpitanul.  Păi ăsta-i nepotu-meu…

Apoi, rănit grav în suflet de dezonoarea adusă familiei de tînărul infractor, îl cheamă spre noi, făcîndu-i semn cu degetul:

Ia vino-ncoa, băieţaş! De cînd ţi-ai schimbat numele? De-aia te-a trimis taică-tău la facultatea de ştiinţe juridice, ca să-ţi fie ruşine de numele lui? Nu-ţi mai plăcea Ieremia Năvîrlie?… Şi ce-i cu jaful asupra lui Priorcea?…

Prior!  îl corectez eu pe căpitan.  Maximilian Prior!

Priorcea, maestre! Că-i cunoscut pe tot cuprinsul ţării!

Dar bineînţeles! De vreme ce-a construit atîtea moteluri…

Îmi place figura matale de stil, maestre Conan. A construit? Ha, ha! Vrei să zici c-a jefuit numai pe la moteluri… Păi asta-i specialitatea lui…

Va să zică am nimerit la ţanc, unchiule?  se interesează trombonistul, fără pic de ruşine.

Şi eu şi căpitanul rămînem lejer surprinşi de-atîta insolenţă.

Însă căpitanul, mai în profesie, îi invită pe Jimmy la confidenţe:

Ia spune tu, Ieremia, ce-i cu toată povestea asta?

În mai puţin de-un sfert de ceas, fostul Jimmy Navarrelli ne relatează, în detaliu, strania aventură în care se lăsase angrenat. Aflat într-o scurtă vacanţă, se gîndise că n-ar fi rău să pună în aplicare o parte din cunoştinţele dobîndite în facultate. Dar nu de unul singur, ci ajutat de doi colegi, din acelaşi an: Dragodana Tatu şi Begibeg Mehmet Ali.

Deghizaţi în bişniţari bulevardişti, costumaţi corespunzător, dar vrînd să utilizeze unele invenţii personale ale lui Năvîrlie,  trompeta cu radio-receptor şi lunetă, precum şi-un microfon miniaturizat, de concepţie proprie, fiind şi-un excelent electronist amator,  începuseră să-l fileze pe marele arhitect Maximilian Prior, intrigaţi de fantastica şi incredibila poveste a moştenirii acestuia. De-aici se declanşaseră toate evenimentele care urmaseră, şi care sînt binecunoscute cititorilor.

Nu crezi c-am merita să fim felicitaţi, unchiule?  se arată mulţumit de sine tînărul Năvîrlie.  Ţi-am prins un vechi client de-al matale, deşi nu ştiam că-i chiar un înrăit escroc de moteluri. Dacă nu-l înhăţam, l-ar fi lăsat sărac pe bietul Grebencea, ar fi nenorocit-o pe Lili Mamulea…

Căpitanul, în loc să se bucure de isprava nepotului, îl dojeneşte faţă de toată lumea, însă pe tonul cel mai blajin cu putinţă:

N-am de ce să te felicit, nepoate Ieremie! Întocmai ca şi maestrul Conan, n-ai reuşit decît să pui beţe în roate activităţii organelor de specialitate… De ce-ţi închipui că mă aflu aici? Ca să-mi dau seama cum te distrezi în vacanţă? Nu, iubiţii mei! Creierul, cum se exprimă maestrul Conan, nu-i nici Jimmy Navarrelli, aşa cum credea dînsul, nici Maximilian Prior, alias Priorcea, ci…

…Benone Crosnea-Trabant!  completez eu dezvăluirile căpitanului, pentru a-i dovedi că nu-s chiar atît de naiv.  Sub masca unui nevinovat mecanic auto, dar în vacanţă, conducea din umbră operaţiile escrocilor, adică ale escrocului Priorcea…

Îmi pare rău că te dezamăgesc, dragă maestre Conan, deşi ai un oarecare aport în reuşita acţiunii noastre… Escrocii sînt mai mulţi… Iar creierul e Iorgu Grebencea, zis Francezu, zis şi Tatanaşu!

Demolaţi interior, sîntem şapte detectivi amatori care-l ascultăm amărîţi şi spăsiţi pe căpitanul de la Comarnic. 7 magnifici! Babane, Biba, Babacu, Ieremie Năvîrlie, Dragodana Tatu şi Begibeg Mehmet Ali. Iar al şaptelea magnific, cred c-aţi dedus şi singuri, e marele detectiv de excepţie Conan Doi.

Deşi, dacă stau şi mă gîndesc mai bine, fără magistrala mea anchetă, fără finele mele investigaţii psihologice, nu s-ar fi ajuns la capturarea creierului bandei.

Iorgu Grebencea să fie Francezu, Tatanaşu?  Incredibil, dar totuşi adevărat. Mai ales după lecţia pe care ne-o oferă simpaticul căpitan.

Grebencea, pe care-l suspectam de mai multă vreme, încă din timpul activităţii sale la Paralela 45, s-a gîndit, la un moment dat, mai ales atunci cînd s-a pomenit promovat în muncă şi numit responsabil la Craiul Munţilor, c-ar fi cazul să-şi extindă volumul găinăriilor. Şi i-a trecut prin minte ideea sinistră de-a organiza marea lovitură a vieţii sale, care să-l căpătuiască definitiv şi pentru totdeauna. Întrucît vroia să rămînă cu mîinile curate, l-a cooptat în afacere pe marele specialist Priorcea, expert în escrocarea credulilor aflaţi în vacanţă la diversele moteluri din ţară…

Tot cu figura moştenirii fabuloase şi-a Mercedes-ului aflat în vamă?  mă interesez eu, deplîngînd sincer existenţa atîtor suflete bune şi generoase, dar prea des interesate întru obţinerea unor beneficii nesperate, de pe urma relaţiilor de conjunctură.

Cu-aceeaşi figură, pentru că imaginaţia arhitectului se dovedea extrem de redusă!  mă lămureşte căpitanul.  Grebencea însă îşi rezervase un rol din cele mai importante, şi-anume să declanşeze o subtilă şi zgomotoasă reclamă în jurul eminentului constructor şi proiectant de aeroporturi, gări şi moteluri, contribuind astfel la sporirea creditului ce urma să-i fie acordat. Numai că, neîmpăcîndu-se cu rolul de subaltern şi unealtă oarbă, Priorcea consideră necesară fentarea responsabilului. Cu atît mai mult, cu cît Grebencea, fiind implicat în lovitură, nu avea cum să se plîngă de faptul c-a fost înşelat. Pentru realizarea în cele mai optime condiţii a planului său, arhitectul îşi recrutează doi prieteni, ingineri proaspăt ieşiţi din detenţie, dar de profesie găinari. Atacul înscenat, asupra Opel-ului, cu participarea acestora din urmă, avea ca scop tragerea pe sfoară a creditorilor naivi, dar şi-a lui Iorgu Grebencea. Priorcea şi acoliţii săi dispăreau în necunoscut, iar responsabilul şi generoşii turişti de la motel rămîneau fără bani… Din fericire însă, eminentul arhitect şi-a uitat valiza cu bănuţii sub pat. Şi chiar dacă n-ar fi uitat-o, tot n-ar fi izbutit nimic, deoarece eram şi eu prin sector! De peste o săptămînă, urmăream de la distanţă evoluţia afacerii…

Bun! Totul e clar, tovarăşe căpitan!  îl aprob eu.  Dar Lili Mamulea, era şi dînsa complicele unchiu-lui său?

Nu, maestre Conan! Găinarii şi escrocii n-au sentimentul familiei. Lili Mamulea, deşi nepoată bună, era propusă tot pentru rolul de victimă… Lacomă de bani, lux şi trai pe picior mare, visa să-şi fructifice economiile printr-o căsătorie c-un individ de talia arhitectului Maximilian Prior… Iar unchiul Iorgu, apreciind că nepoată, nepoată, dar banii ei mai bine ar fi ai mei, îşi pusese de gînd s-o uşureze de complicatele probleme ale unui turism proprietate personală… Acum, cetăţeanca Lili Mamulea va avea de reflectat mai serios asupra rostului vieţii, dar şi-al căpătuielii din mai ştii ce…

Magistrală analiză, dragul meu căpitan!  îl felicit eu pe simpaticul comărnicean.  Logică, eficientă, operativă… Dar mai există un aspect al cazului Grebencea, şi anume aspectul filiera Francezu, cum i-aş spune eu, ironizatul dumitale detectiv amator, şi la desluşirea căruia aş putea contribui masiv… Şi chiar pe loc, acum…

Aştept, maestre!  mă încurajează extrem de curios colegul meu de branşă.

Printr-un inexplicabil concurs de împrejurări, bizar dar şi nefericit pentru mine, am fost contactat acum cîtva timp, la Bucureşti, de-un alt detaşament al lui Grebencea… O mînă de elemente descompuse, reprezentînd cîţiva găinari de mică anvergură, însă care, antrenaţi de Tatanaşu Francezu, aveau toate şansele să devină nocivi… Cred c-ar fi cazul, pe baza documentaţiei mele, să continuăm împreună operaţia de neutralizare a suspomeniţilor, pe care zadarnic i-am căutat aici, la Craiul Munţilor… E vorba de Jorj Arvanitache, măcelar specializat în carne tocată, Durică, legumi-fructist, Coman al doilea, zis şi Lică, de profesie frate din flori, de Mitzi, maică-sa, în permanentă căutare de soţ cu buletin de Bucureşti, de orfelinele Gherigogu şi Flory, femei de serviciu cu ziua, precum şi de Şmiţ cel tînăr, posesorul unei case de bani cu cifrul uitat… Interesantă galerie, nu? Sînt mai mult decît convins că v-ar surîde o aventură în comun!…

Căpitanul mă aprobă entuziasmat:

Sînteţi invitatul meu! Poftiţi la maşină… dubiţa e-n curte!

Nu plecăm cu Bombiţa?  mă arăt eu lejer dezamăgit.

Poftiţi la dubiţă, e-n perfectă stare de funcţiune…  insistă căpitanul.

Nedumerit, mă îndrept în direcţia indicată, urmat însă de treimea nepoţilor mei personali, precum şi de Dragodana, Begibeg Mehmet Ali şi Ieremia Năvîrlie.

Parcul auto din curtea cantonului Valea cu Urşi a sporit simţitor. Lîngă bietele noastre maşinuţe, depistez prezenţa unei Dacii 1300, pe care scrie Miliţie şi-a unei dubiţe de tip minibus.

Iar în dubiţă se află, cam înghesuiţi, ce-i drept, pitoreştii mei cunoscuţi, Jorj, Durică, Gherigogu, Lică, Mitzi şi Flory, dar şi-un individ total necunoscut, probabil Şmiţ junior.

Căpitanul zîmbeşte ca un motan.

Înseamnă c-am terminat ancheta noastră comună!  îi declar eu extrem de satisfăcut.  Ăştia-s indivizii despre care v-am vorbit…

Da. I-am recunoscut imediat, după felul colorat în care mi-aţi descris ocupaţiile lor… Casa de bani, cu cifrul necunoscut, pe care cetăţeanul Şmiţ o golise de mult, după cum…

După cum am presupus eu, încă de cînd am auzit povestea ei…

Nu, ci după cum ştiau cu toţii, deoarece îşi împărţiseră între ei banii, cu cîtva timp înainte de-a o îngropa în grădina bătrînului, dar pe care o foloseau pentru recrutarea de noi naivi, începători într-ale infracţiunii… deci, casa de bani nici nu mai exista, fiindcă fusese abandonată pe şoseaua ce duce la Curtea-de-Argeş…

Formidabil!  mă mir eu.  După ce-i pierduseră şi cifrul!…

Pierdut, nepierdut, cifrul n-avea nici o utilitate!  mă asigură căpitanul.  El era momeala… Numai aşa se explică faptul că, întreg grupul din dubiţă, după ce fusese folosit la fabricarea de Ci-co, după reţeta personală a Francezului, de gogoşi, pentru tonetele din parcul de distracţii al motelului, fusese îmbarcat pe-un tren marfar de cursă lungă, care transporta păsări de la Periş la Baia Mare, în speranţa că ouăle recoltate pe traseu, aproximativ 150000 de bucăţi, vor putea fi valorificate în gările de tranzit… Un singur lucru nu ştiau proaspeţii paznici, temporar angajaţi… Că trenul căra numai cocoşi şi claponi!… Şi cinci zile de-a rîndul, cît a durat lenta deplasare a trenului, au căutat de ouă, pasăre cu pasăre, peste 75000 de cocoşi… Ceea ce, trebuie să recunoaştem, fusese o muncă destul de grea şi migăloasă!

În jur de miezul nopţii, după ce Grebencea. Maximilian Priorcea, Cezar Schiledi şi Sandy Gai sînt încărcaţi în spaţiosul autoturism al căpitanului, lîngă ceilalţi colegi, ne luăm un călduros rămas bun.

Credulii de la motel pleacă şi ei, după ce-şi recuperează banii, încărcaţi în maşinile proprii. Benone Trabant mă iartă de suspiciunile pe care le manifestasem la adresa sa, iar bişniţarii se scuză pentru toate necazurile create personalităţii mele.

Îţi aşteptăm cu nerăbdare romanul, dragă maestre!  îmi declară fostul Navarrelli.

Să nu mai fi supărat, meştere, că te-am făcut de-atîtea ori babac!  mă roagă Dragodana Tatu, nu mai puţin explozivă decît pe vremea cînd era făptură hippy.

Pentru răscumpărarea greşelilor, mă sărută pe ambii obraji.

Bătrîne,  începe Begibeg Mehmet Ali, studentul dobrogean,  să ştii de la mine, că-s în materie, nu eşti nici bătrîn şi nici apaş… M-ai uimit cu energia dumitale! Mi-a făcut plăcere să cunosc un detectiv de talie europeană! De excepţie, domnule!…

Mă pupă şi el. Deşi nu simt aceleaşi reacţii ca la sărutul Dragodanei, îl întreb pe indian:

De ce-a fost nevoie să folosiţi tot timpul limbajul acela mîrlănesc şi miştocăresc?

Vai de mine, maestre? Nu-ţi dai seama c-a fost numai în interesul cauzei? Escrocilor, găinarilor de tot felul, le plac enorm tipii cu evidente şanse de-a li se alătura… Comportîndu-ne aidoma unor viitoare speranţe ale mediului infracţional, Priorcea şi acoliţii săi ne-au îndrăgit, ne-au îngăduit să-i frecventăm cît mai îndeaproape, acordîndu-ne posibilitatea de-a-i ţine permanent sub supraveghere!… În viaţa de toate zilele, vorbim ca toată lumea, civilizat şi frumos… E bine?…

Rămaşi singuri, în cantonul luminat feeric, dar 78℅ demolat, ne privim unii pe alţii, nevenindu-ne să credem ochilor. Priveliştea ogrăzii, a clădirii ce fusese supusă asaltului, a living-room-ului devenit impracticabil, a plafonului ce zace pe duşumea, a acoperişului desfundat, ne transmite un sentiment absolut contradictoriu, de optimism exacerbat, vital şi lejer demenţial.

Măi fratele meu,  îl aud vorbind pe Babane,  am fost tari, nişte cineva. Aşa unchi, ca matale, mai zic şi eu! Eşti mare, valoros!

Biba, în vreme ce-şi scutură din păru-i bălai unele fire de moloz, vine şi se cuibăreşte la pieptul meu:

El Fugitivo! Nici nu ştii ce bine-mi pare că i-am nenorocit pe oamenii ăia răi!… Păcat că n-am nimerit-o chiar de la început!

Aşa-i meseria de detectiv, Biba dragă.!  o liniştesc eu pe scumpa mea nepoţică.  Iscodeşti pretutindeni, cauţi neîncetat, pînă ce, la urma urmei, dai de adevăr!… Aşa cum s-a şi întîmplat!

Dar dacă nu venea căpitanul?

Nu există!  o asigur eu.  Unde mă aflu eu, vine neapărat şi miliţia!…

Hombre!  se bagă în vorbă şi bondocelul familiei.  Aş vrea să-ţi spun ceva!…

Babacule, să nu-mi pomeneşti de profiterol, că nu posed!

De profiterol îmi arde mie?  se răţoieşte miniatura Jimbla.  Mi-e o foame de-aş mînca şi găină friptă, cu smîntînă şi lipie caldă!…

Înghesuiţi în odaia cea mai puţin vătămată, în bucătărie, mîncăm ce găsim şi noi la îndemînă. Lapte prins, pîine uscată, brînză de vacă. Deşi nimeni nu pare entuziasmat, sîntem totuşi atît de lihniţi de foame, încît ni se par bunătăţile pămîntului.

Tocmai cînd sorbeam din laptele acrit corespunzător, aud un glas bărbătesc, puternic, răcnindu-mi numele.

Bădie Conane, eşti acasă? Că de ieri te tot căutăm!… Ai o telegramă…

Peste cîteva minute îi introduc în bucătărie pe nea Tilică Boieru al lui Sfetea lu Pop, simpaticul nostru vecin, cel mai ţeapăn cioban din regiune, dar şi pe boieroaica sa, cumătra Gherghina. Încărcaţi cu două desăgi, îşi caută un loc, unde să-şi odihnească oasele. Le cedez imediat două taburete, iar eu şi cu Babane ne aşezăm pe două lădiţe scoase din cămară. În ciuda aşteptărilor mele, rezistă.

Ce telegramă, boierule?  îl iau la întrebări pe nea Tilică…

A venit poştaşul la noi, că pe matale nu te-a găsit… Poftim!

Iau telegrama, o despăturesc şi citesc în gura mare:

Sosim mîine. Stop. Vă pupăm. Stop. Tanti Raliţa, Penke, Felicia şi Anatolie. Stop.

Boieroaica Gherghina desface gospodăreşte desagile, din care începe să scoată tot soiul de merinde. Miel fript, brînză de burduf, pîine de casă, urdă proaspătă. Ne priveşte încîntată, sesizînd bucuria ce ne cuprinde:

Nu vă supăraţi c-am adus doar atît. Dar am zis c-or să vă prinză bine, mai ales că soseşte vecinul Anafolie…

Mulţam frumos, cumătră Gherghino! Pînă vine văru Anatolie, o să gustăm şi noi cîte ceva, că murim de foame… Nu vedeţi ce-i la noi în casă?

Ba am văzut, bădie Conane!  declară ciobanul.  Ce s-a-ntîmplat? V-au prădat tîlharii… V-aţi bătut cu ei?…

Mai întîi să mîncăm, nene Tilică! Lasă că-ţi povestesc eu mai tîrziu… Daţi-i drumul, copii!  mă adresez de data asta scumpilor mei nepoţi.

Dar nu mai era nevoie. Atacaseră de mult friptura de miel. Dacă nu intram şi eu, şi cît mai degrabă, în competiţie, aveam toate şansele să mă aleg numai cu urdă.

Pe cînd mastichez de zor, deodată îmi dau seama că nu-i ceva în regulă. Mă opresc şi privesc îngrozit la Biba, Babane şi Babacu. După care, observînd că nu-i preocupă starea mea sufletească, le comunic ce anume mă frămîntă:

Fraţilor  nepoţilor, dar ce-or să spună Anatolie şi Felicia, cînd or vedea ce s-a ales din cantonul lor? Unde-o să mai stăm?… Mai ales că vin cu musafiri…

Babane, suficient de calm, mă linişteşte imediat:

Unchiule Conan, noi ne-am făcut datoria. Acuma să şi-o facă şi ei! Îi lăsăm aici, să pună lucrurile la punct, iar noi plecăm la Bucureşti, la casa matale… Noi o să îngrijim de gospodărie, iar dumneata ai să scrii la roman… E bine?… Cine ştie, poate găsim şi pe-acolo nişte bandiţi… Dacă se-alege praful de casă, cînd ne vom lupta cu ei, ne întoarcem la Valea cu Urşi, că pînă atunci or s-o repare, şi iar ne apucăm de lucru… Cu Viţica te-ai împrietenit, cu găinile te-ai obişnuit, grădina o să fie plină de roade, iar serile ne faci matale nişte profiteroluri de spaimă, nebunia lumii, nu altceva…

